
Cadenţa tobei răsuna prin pereţii etanşi, reverberând 
într-un staccato ritmic, de o precizie desăvârşită. Ce/eusta! 
lovea sistematic în toba din piele de capră, într-un mod 
plăcut, dar mecanic. Putea să bată ore întregi fără să piardă 
ritmul - educaţia lui muzicală fiind bazată mai mult pe 
rezistenţă decât pe armonie. Deşi cadenţa sa constantă 
avea o valoare recunoscută, publicul format din văslaşii de 
pe galeră spera numai ca spectacolul monoton să ajungă în 
curând la final. 

Lucius Arcelian îşi şterse de pantaloni palma asudată, 
apoi apucă mai strâns de vâsla grea de stejar. Trăgând 
rama prin apă cu o mişcare lină, intră rapid în ritm cu cei 
din jurul lui. De loc din Creta, tânărul se alăturase marinei 
romane cu şase ani în urmă, atras de simbria frumoasă şi 
de ocazia de a obţine cetăţenia romană la pensionare. Călit 
în focul luptei, nu-şi dorea acum decât să avanseze într-un 
post mai puţin laborios la bordul galerei imperiale, înainte 
să-i cedeze braţele de tot. 

Contrar mitului promovat la Hollywood, nu sclavii erau 


1 Ofiţer în marina romană (n.tr.) 


folosiţi în galerele romane antice. Cei care propulsau navele 
erau recruți plătiţi, selectaţi din teritoriile cu ieşire la mare 
aflate sub dominaţia imperiului. La fel ca legionarii din 
armata romană, aceştia îndurau săptămâni de pregătiri 
istovitoare înainte de a ieşi pe mare. Erau zvelţi şi puternici, 
capabili să vâăslească douăsprezece ore pe zi dacă era 
nevoie. Dar la bordul galerei biremă în stil liburnian?, o navă 
de război mică şi uşoară care avea doar două şiruri de vâsle 
pe fiecare parte, vâăslaşii reprezentau o propulsie 
suplimentară faţă de pânza mare prinsă de punte. 

Arcelian îl privea pe ce/eusta, omuleţul chel care bătea 
toba având o maimuţică legată lângă el. Nu putea să nu 
observe o asemănare izbitoare între bărbat şi maimuţă. 
Amândoi aveau urechi mari şi feţe rotunde, vesele. Mutra 
toboşarului păstra o expresie constantă de veselie, în 
vreme ce rânjea către echipaj cu ochii strălucitori şi vicleni 
şi dinţii galbeni şi ciobiţi. Imaginea lui făcea întru câtva ca 
vâslitul să pară mai uşor, iar Arcelian înţelese alegerea 
înţeleaptă făcută de căpitanul galerei. 

— Celeusta, strigă unul dintre vâslaşi, un bărbat negricios 
din Siria. Vântul suflă puternic şi apa e agitată. De ce ni s-a 
dat comanda să vâslim? 

Ochii toboşarului sclipiră. 

— Nu-mi este dat mie să pun la îndoială înţelepciunea 
ofiţerilor, altfel şi eu aş trage la rame, răspunse el râzând 
cu poftă. 

— Aş paria că maimuța ar vâsli mai repede, replică 
sirianul. 

Celeusta privi maimuța ghemuită lângă el. 

— E destul de puternic mititelul, spuse el, cântându-i în 
strună. Dar, ca să-ţi răspund la întrebare, nu cunosc 
motivul. Poate căpitanul doreşte să-şi pună echipajul 
vorbăreţ la treabă. Sau poate vrea, pur şi simplu, să 
meargă mai repede ca vântul. 

Stând pe puntea superioară, la câţiva metri deasupra 


? Din teritoriul antic Liburnia, o regiune de-a lungul coastei nord-estice a 
Mării Adriatice (n.tr.) 

capetelor lor, căpitanul galerei privea din când în când în 
urmă, spre orizont. Două puncte albastre-cenuşii dansau în 
apele învolburate, crescând treptat în mărime cu fiecare 
minut care trecea. Se întoarse şi privi la pânza umflată de 
briză, sperând să poată merge mai repede, mult mai 
repede ca vântul. 

O voce gravă de bariton îi întrerupse brusc concentrarea: 

— Mânia mării e cea care-ţi slăbeşte genunchii, Vitellus? 

Căpitanul se întoarse spre bărbatul în tunică de luptă, 
care-i aruncă o privire batjocoritoare. Centurionul roman pe 
nume Plautius comanda o garnizoană de treizeci de 
legionari aflaţi la bordul navei. 

— Se apropie două nave dinspre sud, răspunse Vitellus. 
Sunt convins că amândouă sunt corăbii de pirați. 

Centurionul privi indiferent la navele îndepărtate, apoi 
ridică din umeri. 

— Nişte insecte, spuse el nonşalant. 

Vitellus ştia însă mai bine. Piraţii erau duşmanii flotei 
romane de secole întregi. Deşi pirateria organizată din 
Marea Mediterană fusese eradicată de Pompei cel Mare în 
urmă cu sute de ani, grupuri mici de hoţi încă mai prădau în 
larg. Ţintele obişnuite erau corăbiile comerciale singuratice, 
însă piraţii ştiau că şi galerele bireme transportau deseori 
mărfuri valoroase. Gândindu-se la încărcătura de pe propria 
ambarcaţiune, Vitellus se întreba dacă barbarii apelor nu 
fuseseră cumva anunţaţi că nava lui plecase din port. 

— Plautius, nu e nevoie să-ţi amintesc de însemnătatea 
încărcăturii noastre, spuse el. 

— Da, desigur, răspunse centurionul. De ce crezi că mă 
aflu pe nava asta nenorocită? Eu am fost însărcinat să o ţin 
în siguranţă până când va fi predată împăratului Bizanțului. 

— Un eşec ar atrage consecinţe îngrozitoare asupra 
noastră şi a familiilor noastre, spuse Vitellus, gândindu-se la 
soţia şi la fiul lui din Napoli. Scrută marea de la prova navei, 
văzând doar valurile de culoarea ardeziei. 

— Până acum niciun semn de la escorta noastră. 

Cu trei zile înainte, galera plecase din ludeea, escortată 

de o triremă mare de război. Dar cele două nave se 
pierduseră una de cealaltă în noaptea precedentă din 
pricina unei vijelii cumplite, iar escorta nu mai fusese 
văzută de atunci. 

— Nu te teme de barbari! spuse Plautius. O să-nroşim 
marea cu sângele lor. 

Indrăzneala centurionului era unul dintre motivele pentru 
care Vitellus îl antipatizase din prima clipă. Însă nu avea 
nicio îndoială în privinţa abilității lui de a lupta şi de aceea 
căpitanul era bucuros să-l aibă în preajmă. 

Plautius şi contingentul său de legionari erau membri ai 
Scholae Palatinae, o forţă militară de elită însărcinată în 
mod obişnuit cu protecţia împăratului. Cei mai mulţi dintre 
ei erau veterani căliţi în război, care luptaseră alături de 
Constantin cel Mare la graniţă şi în campania lui împotriva 
lui Maxentius, un cezar rival, a cărui înfrângere dusese la 
unificarea imperiului fragmentat. Însuşi Plautius avea o 
cicatrice urâtă pe bicepsul stâng, amintirea unei confruntări 
dure cu un spadasin vizigot, care aproape că-l costase 
braţul. Purta cu mândrie cicatricea, ca pe o emblemă a 
tenacităţii sale, o însuşire pe care niciun om care îl 
cunoştea nu îndrăznea să o pună la îndoială. 

In timp ce vasele-pirat gemene se apropiau, Plautius îşi 
aşeză oamenii de-a lungul punţii descoperite, împreună cu 
restul membrilor galerei. Fiecare era înarmat cu 
echipamentul roman de luptă din acele timpuri: o sabie 
scurtă de luptă numită g/adius, un scut rotund stratificat şi 
o lance - sau pilum - de aruncat. Centurionul îşi împărţi 
repede soldaţii în grupuri mici de luptă, ca să apere ambele 
părţi ale vasului. 

Vitellus îi privea cu atenţie pe urmăritorii care acum se 
vedeau foarte bine. Erau vase mai mici, cu pânze şi vâsle, 
lungi de optsprezece metri, cam jumătate din mărimea unei 
galere romane. Unul avea pânze pătrate de un albastru- 
deschis, celălalt avea pânze cenuşii, iar carenele erau 
cositorite ca să semene cu apa mării, un vechi truc de 

deghizare preferat de piraţii din Cilicia. Fiecare vas era 
dotat cu pânze duble, ceea ce explica viteza intensificată 
de vânturile aspre. lar acestea suflau cu putere, lăsându-le 
romanilor prea puţine şanse de scăpare. 

Un licăr de speranţă se întrezări când observatorul din 
faţă anunţă că vedea pământ. Mijind ochii spre prova, 
Vitellus distinse conturul neclar al țărmului stâncos dinspre 
nord. Căpitanul putea doar să presupună ce anume era 
pământul acela. Navigând mai degrabă instinctiv, galera 
fusese deviată de la cursul original în timpul primei furtuni. 
Vitellus spera în sinea lui că se aflau în apropierea coastei 
Anatoliei, unde puteau întâlni celelalte nave din flota 
romană. 

Căpitanul se întoarse spre bărbatul cu o constituţie de 
buldog, aflat la cârma grea a galerei. 

— Gubernator, du-ne spre pământ, pe orice traseu aflat 
la adăpost de vânt. Dacă facem în aşa fel încât să nu-i mai 
împingă vântul, putem să scăpăm de diavolii aceştia cu 
vâslele. 

Sub punte, ce/eusta primi ordinul să bată un ritm rapid în 
tobe. Arcelian şi ceilalţi văslaşi nu mai vorbeau acum, se 
auzea doar murmurul surd al respiraţiilor greoaie. Ajunsese 
până la ei vestea că îi urmăreau navele piraţilor şi fiecare 
om se străduia să tragă de vâslă cât mai repede şi mai 
eficient cu putinţă, ştiind că era în joc propria viaţă. 

Timp de aproape jumătate de oră, galera păstră distanţa 
faţă de navele urmăritoare. Ajutat de pânze şi de vâsle, 
vasul roman străpungea valurile cu o viteză de aproape 
şapte noduri. Dar, în cele din urmă, navele mai mici şi mai 
bine echipate ale piraţilor câştigară din nou teren. Ajunşi la 
limita epuizării, văslaşii de pe galeră avură în sfârşit voie să 
facă mişcări mai lente, ca să-şi păstreze energia. Pe măsură 
ce pământul cenuşiu şi prăfos se profila în faţa lor, aproape 
chemându-i, piraţii îi înconjurară şi începură atacul. 

Cu nava însoţitoare aflată în dreptul pupei galerei, vasul 
cu vele albastre se deplasă perpendicular şi reuşi să ajungă 


3 Denumirea antică a unei regiuni din sudul Anatoliei (n.tr.) 
10 


în faţa navei romane. În timp ce trecea un grup pestriţ de 
barbari înarmaţi aflaţi pe punte îi batjocoreau în gura mare 
pe romani. Vitellus ignoră strigătele, privind malul din faţa 
lui. Cele trei nave se aflau la câteva mile de țărm, aşa că 
vedea cum forţa vântului slăbea uşor în pânzele pătrate. Se 
temea că era prea puţin şi prea târziu pentru vâslaşii lui 
epuizați. 

Vitellus cercetă împrejurimile, sperând că putea ancora la 
țărm ca să-i lase pe legionari să se lupte pe pământ, unde 
erau cei mai puternici. Insă linia de coastă era un perete 
înalt şi stâncos, care nu părea deloc un refugiu unde să 
poată acosta. 

Înaintând cu viteză câteva sute de metri, prima navă de 
pirați pivotă brusc. Cu o manevră de expert, vasul se 
întoarse şi viră direct spre galeră. La prima vedere, părea o 
mişcare sinucigaşă. Strategia maritimă romană se bazase 
multă vreme pe abordaj cu pintenul etravei ca primă tactică 
de luptă şi chiar şi cea mai mică biremă era prevăzută cu o 
provă masivă de bronz. Poate că barbarii aveau mai multă 
forţă decât creier, se gândea Vitellus. Nimic nu i-ar fi plăcut 
mai mult decât să izbească şi să scufunde prima navă, 
ştiind că a doua avea probabil să se retragă. 

— Când se întoarce din nou, dacă se întoarce, urmăreşte- 
o şi străpunge-o cu pintenul cu orice preţ, îi spuse el 
cârmaciului. 

Un ofiţer inferior era poziţionat pe scară şi aştepta ordine 
pentru vâăslaşi. Pe punte, legionarii ţineau scuturile într-o 
mână şi suliţele în cealaltă, aşteptând prima vărsare de 
sânge. Liniştea se aşternu peste navă în timp ce toţi 
aşteptau. 

Barbarii îndreptară prova spre galeră până ajunseră la 
treizeci de metri distanţă. Apoi, aşa cum prevăzuse Vitellus, 
adversarul atacă brusc la babord. 

— Loveşte-o! strigă romanul, iar cârmaciul roti timona 
până în capăt. 

Sub punte, recruţii de la tribord vâsliră înapoi preţ de 
câteva bătăi, întorcând galera către dreapta. Apoi, la fel de 

repede, reîncepură să vâslească normal, alături de cei de la 
babord, cu toată forţa. 

Nava-pirat mai mică încercă să se strecoare 
perpendicular spre galeră, însă vasul roman se întoarse în 
acelaşi timp. Barbarii pierdură avântul când velatura slăbi 
în timp ce pluteau în zigzag, iar galera ţâşni în faţă. Când 
vântul îi umflă pânzele din nou, nava mai mică se repezi 
înainte, dar nu îndeajuns de repede. Pintenul de bronz al 
galerei lovi etrava navei-pirat, spintecând-o până la cadrul 
pupei. Vasul aproape că se răsturnă din pricina forţei 
impactului, după care reveni în poziţie, cu etrava coborâtă 
mult în apă. 

Un chiot se auzi printre legionarii romani, iar Vitellus îşi 
îngădui un zâmbet uşurat când victoria trecu brusc de 
partea lor. Pe urmă însă, se întoarse spre a doua navă şi îşi 
dădu brusc seama că fuseseră păcăliţi. 

În timpul atacului, a doua navă se apropiase tiptil. Când 
pintenul galerei lovi ţinta, nava cu vele cenuşii se poziţionă 
imediat la travers babord faţă de galeră. Trosnetul vâslelor 
rupte umplu aerul în timp ce o avalanşă de săgeți şi cârlige 
aruncate năvăli pe punte, în câteva secunde, cele două 
nave erau lipite una de alta şi un şuvoi de barbari înarmaţi 
cu săbii trecu de cealaltă parte. 

Abia atinse puntea primul val de atacatori, că fu străpuns 
de îndată de o barieră de sulițe ascuţite. Aruncătorii romani 
aveau o precizie letală şi o sută de inamici căzură pe loc. 
Însă invazia de-abia încetini, căci altă sută de barbari îi luă 
locul. Plautius îşi tinu oamenii până când hoarda se 
împrăştie pe punte, apoi se ridică şi atacă. Zăngănitul 
săbiilor răsună peste strigătele de agonie, când se declanşă 
măcelul. Legionarii romani, mai bine pregătiţi şi disciplinaţi, 
respinseră cu uşurinţă ofensiva de început. Barbarii erau 
obişnuiţi să atace negustorii slab echipați, nu soldaţi 
înarmaţi cum se cuvine, şi şovăiră în faţa rezistenţei dure. 
Împingând în spate grupul de abordaj, Plautius îşi adună 
oamenii ca să înăsprească atacul şi îi conduse el însuşi 
când romanii îi urmăriră pe barbari până pe nava acestora. 


12 


Barbarii rupseră repede rândurile, însă se regrupară când 
îşi dădură seama că erau cu mult mai numeroşi decât 
legionarii. Atacând în grupuri de câte trei sau patru, ocheau 
un singur roman şi-i ocupau poziţia. Plautius pierdu şase 
oameni înainte de a-şi organiza rapid trupele într-un careu 
de luptă. 

Pe puntea pupa a galerei, Vitellus privea cum centurionul 
roman tăia un om în două cu sabia, trecând ca o coasă 
printre barbari. Căpitanul întorsese vitejeşte nava către 
țărm în timpul luptei, cu vasul urmăritor agăţat lateral. Insă 
nava-pirat cobori ancora de piatră, care ajunse pe fundul 
mării şi opri brusc ambele ambarcaţiuni. 

Între timp, nava cu vele albastre se rotise şi încerca să 
între din nou în luptă. Încetinită din cauza carenei inundate, 
se îndrepta stângaci spre tribordul expus al galerei. 
Preluând manevra navei surori, vasul se strecură bord la 
bord, iar echipajul aruncă repede ghearele. 

— Vâslaşii la arme! Toată lumea pe punte! strigă Vitellus. 

Sub punte, vâslaşii extenuaţi se însufleţiră la auzul 
strigătului. Pregătiţi în primul rând ca soldaţi, vâslaşii şi toţi 
marinarii de la bord trebuiau să-şi apere nava. Arcelian 
intră în rând cu fraţii săi care înghiţeau câte o gură de apă 
rece dintr-un vas de lut, apoi se grăbi să urce pe punte cu 
sabia în mână. 

— Stai ascuns! îi spuse el lui ce/eusta, care împărţise 
armele şi acum îşi ocupase locul la capătul rândului. 

— Prefer să-l privesc în ochi pe barbar când îl omor, 
răspunse toboşarul cu zâmbetu-i caracteristic. 

Văâslaşii se avântară în luptă tocmai la timp, când al 
doilea val de pirați începea să ia cu asalt balustrada de la 
tribord. Echipajul galerei îi înfruntă pe atacatori într-un haos 
de carne şi oţel. 

Când Arcelian urcă pe puntea principală, rămase uluit la 
vederea carnagiului. Peste tot erau împrăştiate cadavre şi 
membre ciopârţite, în mijlocul băltoacelor mari de sânge. 
Neîncercat în luptă, încremeni preţ de-o clipă, până când un 
ofiţer trecu în fugă pe lângă el şi-i strigă: 

— Taie funiile ghearelor! 

Văzând o frânghie întinsă prinsă de prova galerei, făcu un 
salt şi o tăie cu sabia. Privi cum funia retezată se retrase ca 
un bici către nava cu vele albastre, a cărei punte se afla la 
câţiva metri sub puntea lor. Apoi se uită de la balustrada 
galerei şi observă alte şase frânghii prinse de nava-pirat. 

— Tăiaţi frânghiile! strigă el. Împingeţi-i pe barbari 
deoparte! 

Nimeni nu auzi ce spunea, iar el îşi dădu seama că 
aproape fiecare membru al echipajului se lupta pe viaţă şi 
pe moarte cu barbarii. Doar la cârma galerei observă cu 
bucurie cum ce/eusta tăia o frânghie cu o toporişcă micuță. 
Insă nu mai aveau timp. De pe nava-pirat care se scufunda 
încet, făceau toate eforturile să abordeze, înțelegând că 
vasul lor nu mai avea să plutească multă vreme. 

Arcelian păşi peste un membru al echipajului care trăgea 
să moară, ca să ajungă la următoarea gheară, şi ridică iute 
sabia, înainte ca tăişul să coboare, auzi un şuierat prin aer, 
apoi vârful ascuţit al unei săgeți se înfipse în punte la doi 
centimetri de piciorul lui. Ignorându-l, trecu frânghia prin 
tăişul săbiei, apoi se piti după balustradă când altă săgeată 
îi zbură pe deasupra capului. Uitându-se peste margine, îşi 
văzu adversarul, un arcaş cilician urcat în vârful catargului 
navei-pirat. Arcaşul îşi întorsese deja privirea de la vâslaş şi 
tintea acum spre pupa navei. Arcelian îl urmări îngrozit, 
văzând că acesta ţintea spre ce/eusta, care era pe cale să 
taie a treia frânghie. 

— Celeusta! strigă vâslaşul. 

Avertismentul veni prea târziu. O săgeată străpunse 
pieptul omuleţului, înfigându-se până la capăt. Toboşarul 
icni şi căzu în genunchi, în timp ce un fir de sânge îi înroşea 
pieptul. Cu un ultim gest de devotament, acesta lovi 
frânghia cu toporişca, apoi se prăbuşi şi-şi dădu duhul. 

Nava barbarilor începu să se scufunde, stârnind un ultim 
val de pirați spre galeră. Doar două gheare mai ţineau cele 
două nave legate, un lucru care le scăpase tuturor, mai 
puţin arcaşului. Cocoţat încă pe catarg, ochi şi trase spre 


14 


Arcelian, trimițând o săgeată pe deasupra capului acestuia. 

Arcelian văzu că ultimele frânghii se aflau între nave, 
deşi ambarcaţiunile se atingeau la pupa şi lupta se ducea în 
spate. Văslaşul se lăsă în patru labe şi se furişă pe sub 
balustradă până la prima frânghie. Un barbar muribund 
zăcea în apropiere, cu mijlocul transformat într-o masă 
crestată de carne. Vâslaşul puternic se apropie şi ridică 
sprinten pe umăr corpul celuilalt, apoi se întoarse şi păşi 
spre frânghie. Se auzi imediat un pocnet şi săgeata se 
înfipse în spatele barbarului. Cu mâna liberă, Arcelian 
mânui sabia şi tăie funia tocmai când a doua săgeată 
străpunse scutul lui uman. Vâslaşul se prăbuşi pe punte, 
rostogolind la pământ barbarul mort de-acum, şi îşi trase 
sufletul. 

Aproape epuizat din pricina efortului, Arcelian văzu 
ultima frânghie, a cărei gheară se înfipsese într-un capăt de 
vergă la trei metri deasupra capului său. Aruncând o privire 
pe deasupra balustradei, îl văzu pe arcaşul inamic, care îşi 
abandonase în sfârşit poziţia de pe catarg şi cobora acum 
pe punte. Profitând de ocazie, Arcelian sări şi alergă pe 
puntea galerei, căţărându-se pe balustradă, acolo unde 
frânghia pornea în jos. Regăsindu-şi echilibrul, dădu să 
lovească, dar inerția i-o luă înainte. 

Forţa celor două nave, imprimată aceleiaşi funii, era prea 
mare, iar gheara de fier se desprinse de vârful catargului. 
Tensiunea din frânghie smulse gheara cu viteza unui 
proiectil, răsucind-o într-o curbură joasă spre apă. Cârligele 
ascuţite trecură şuierând pe lângă Arcelian, lăsându-l să 
scape ca prin minune de un sfârşit însângerat, însă funia i 
se încolăci în jurul coapsei şi-l trase de pe balustradă, 
aruncându-l în apă chiar în faţa provei navei-pirat. 

Neputând să înoate, Arcelian se zbătea nebuneşte şi 
încerca să-şi ţină capul deasupra apei. Dând din mâini şi 
picioare, simţi ceva dur în apă şi se prinse cu amândouă 
mâinile. Obiectul plutitor, o bucată din balustrada de lemn a 
navei-pirat, desprinsă în timpul coliziunii anterioare, era 
suficient de mare ca să-l ţină la suprafaţă. Nava-pirat cu 

vele albastre se contură deodată deasupra lui şi Arcelian 
încercă disperat să se ferească din calea ei. Astfel, fu 
împins şi mai departe de galeră de un curent prea puternic 
ca să i se opună în starea de slăbiciune în care se afla. 
Luptându-se să-şi menţină poziţia, privea mirat la nava- 
pirat pe care o pală de vânt o împingea către mal, cu 
puntea de-abia mai plutind deasupra apei. 

În timp ce Arcelian eliberase tribordul navei romane de 
gheare, Vitellus şi un ofiţer inferior tăiaseră frânghiile de la 
babord, cu excepţia ultimei gheare de lângă pupă. 
Sprijinindu-se de timonă, cu o săgeată înfiptă în umăr, 
căpitanul strigă la centurionul aflat pe vasul alăturat. 

— Plautius, întoarce-te la bord! spuse el cu vocea slăbită. 
Ne-am eliberat. 

Centurionul şi legionarii săi încă duceau o luptă crâncenă 
pe vasul celălalt, deşi numărul lor scăzuse. Plautius scoase 
sabia însângerată din gâtul unui barbar şi aruncă o privire 
scurtă spre galeră. 

— la-o înainte cu încărcătura! Eu o să-i împiedic pe 
barbari, strigă el, înfigând sabia în alt atacator. 

În spatele lui nu mai erau decât trei legionari, iar Vitellus 
văzu că nu le mai rămăsese mult de trăit. 

— Curajul tău va fi recunoscut, strigă căpitanul, tăind 
ultima frânghie. Adio, centurionule! 

Eliberată de nava ancorată, galera porni înainte cu vela 
umflată de briză. Gubernatorul murise de mult, aşa că 
Vitellus îndreptă cu greu vâsla principală spre mal, simțind 
cum îi alunecă din mâinile murdare de sânge. O tăcere 
stranie se lăsă peste punte, făcându-l să se împleticească 
spre balustradă şi să privească în jos. Tabloul îl lăsă fără 
grai. 

Pe punte se afla o masă de cadavre dezmembrate, o 
învălmăşeală de romani şi barbari într-o revărsare sângerie. 
Un număr aproape egal de atacatori şi membri ai 
echipajului se luptaseră pe viaţă şi pe moarte. Fusese un 
măcel cum nu mai văzuse vreodată. 

Zdruncinat de aşa imagine şi ameţit de sângerare, privea 

la ceruri: 

— Protejează-te pentru împăratul tău! oftă el. 

Mergând legănat până la pupa, îşi puse braţele obosite în 
jurul timonei şi ajustă unghiul. Strigătele de ajutor ale 
oamenilor căzuţi în apă se ridicau până la el, însă urechile 
căpitanului refuzau să audă, în timp ce nava se îndepărta. 
Privind fix bucata de pământ din faţă, strânse timona cu 
ultima fărâmă de energie, hotărât să supravieţuiască. 

XXX 

Plutind în apele agitate, Arcelian ridică ochii mirat şi văzu 
nava romană înaintând liberă, apropiindu-se în scurt timp 
de locul unde se afla el. Strigând după ajutor, privi disperat 
cum galera alunecă pe lângă el, ignorându-l într-o tăcere 
deplină. O clipă mai târziu, văzu profilul navei când aceasta 
se întoarse şi observă îngrozit că niciun suflet nu se mai 
afla pe puntea principală. Se mai zărea doar silueta 
căpitanului Vitellus, prăbuşit peste timona de la pupa. Apoi 
velele fluturară în vânt, iar galera de lemn înaintă spre mal, 
dispărând apoi din vedere. 


17 


IUNIE 1916 
PORTSMOUTH, ANGLIA 


Docul era un adevărat furnicar, în ciuda efectului 
descurajant al burniţei reci. Docherii de la Marina Regală 
lucrau preocupaţi sub o macara cu abur, urcând cantităţi 
uriaşe de mâncare, provizii şi muniţie la bordul monstrului 
cenuşiu ancorat. Acolo, la chei, lăzile erau aşezate în ordine 
în cala din faţă, în timp ce un şir de marinari îmbrăcaţi în 
haine scurte şi grele de lână pregăteau nava de plecare. 

HMS* Hampshire încă arăta impecabil, deşi naviga deja 
de mai bine de zece ani şi participase la în Bătălia lutlandei. 
Un crucişător blindat din clasa Devonshire, de zece mii de 
tone, se număra printre cele mai mari nave de luptă din 
Marina Britanică. Prevăzută cu douăsprezece tunuri mari de 
punte, era şi una dintre cele mai letale. 

Într-un depozit gol, la patru sute de metri în lungul 
cheiului, un bărbat cu părul blond stătea lângă un perete şi 
studia încărcarea navei printr-un binoclu de alamă. Ţinu 
binoclul la ochi aproape douăzeci de minute, până când 
apăru un Rolls-Royce verde care traversă docul şi opri în 
faţa pasarelei principale. Privi cu atenţie cum ofiţerii de 
marină în uniforme kaki îşi făcură apariţia rapid, înconjurară 
maşina şi îi ajutară pe pasagerii din aceasta să urce 
pasarela. După ţinuta lor, se gândi că era vorba despre un 
politician şi un ofiţer militar de rang înalt. Intrezări chipul 
ofițerului, zâmbind ca pentru sine când observă că bărbatul 
purta o mustață groasă. 

— E momentul să facem livrarea, Dolly, spuse el cu voce 
tare. 

Se retrase în penumbră, unde aştepta o căruţă bătută de 
vreme, trasă de un cal înşeuat. Puse binoclul sub scaun, se 

urcă şi smuci de hăţuri. Dolly, o iapă bătrână, cenugşie şi 
pestriță, ridică enervată capul, apoi porni târşâindu-şi 
picioarele şi trăgând căruţa afară în ploaie. 

Docherii nu-i dădură prea multă atenţie când opri căruţa 
lângă navă, după câteva minute. Îmbrăcat cu o haină 
decolorată din lână şi pantaloni murdari, cu o bască turtită 
trasă pe ochi, semăna cu zecile de amărâţi din zonă, care 
supravieţuiau făcând diverse munci ici şi colo. In acest caz 
juca un rol, întărit de faptul că era neras şi stropit din 
belşug pe haine cu whisky ieftin. Când crezu de cuviinţă că 
venise momentul să între în scenă, îşi anunţă prezenţa 
îndemnând-o pe Dolly la marginea pasarelei, blocând astfel 
accesul. 

— la mârţoaga aia din drum! se răsti un locotenent roşu 
la faţă, care supraveghea încărcarea. 

— lo am o livrare pentru 'Amphsire, mormăi omul, cu 
accent de Cockney. 

— la să-ţi văd actele! ceru locotenentul. 

Curierul băgă mâna în haină şi-i întinse ofițerului o foaie 
mototolită, udă de apă. Locotenentul se încruntă în timp ce 
citea, apoi clătină încet din cap. 

— Asta nu-i o foaie de expediţie bună, zise el, privindu-l 
calm pe curier. 

— Asta mi-o dat generalu’. Asta şi cinci lire, răspunse 
omul, făcându-i cu ochiul. 

Locotenentul înconjură căruţa şi privi lada care era 
aproape de mărimea unui sicriu. Pe capac era scrisă cu 
vopsea neagră o adresă: 


PROPRIETATEA MARINEI REGALE 
ÎN ATENŢIA LUI SIR LEIGH HUNT 
TRIMIS SPECIAL ÎN IMPERIUL RUS 
C/O CONSULATUL MARII BRITANII 
PETROGRAD, RUSIA 


— Hmm! murmură ofiţerul, uitându-se din nou la acte. Ei 
bine, e semnat de general. Foarte bine, zise el, dând hârtia 


19 


înapoi. Tu, de colo! se răsti el, întorcându-se spre un docher 
din apropiere. Ajută-l să urce lada la bord! Pe urmă să iei 
căruţa de aici! 

Lada era legată cu sfoară, iar macaraua de la bordul 
navei o ridică spre cer, trecând-o peste balustradă şi 
aşezând-o în cala din faţă. Curierul îl salută ironic pe 
locotenent, apoi conduse calul de pe docuri către şantierul 
naval. Intrând pe un drum de pământ din apropiere, trecu 
agale printr-un mic cartier de depozite, care se termina cu 
un teren întins, cultivat. După un kilometru şi jumătate, o 
luă pe o alee accidentată şi opri căruţa în faţa unei căsuțe 
dărăpănate. Un bătrân cu un picior beteag ieşi şchiopătând 
dintr-un hambar aflat în apropiere. 

— Ai făcut livrarea? îl întrebă el pe căruţaş. 

— Da. Mulţumesc că mi-ai împrumutat căruţa şi calul, 
răspunse bărbatul, scoțând din portofel o bancnotă de zece 
lire şi întinzând-o fermierului. 

— lertaţi-mă, domnule, dar e mai mult decât face calul 
meu, se bâlbâi fermierul, ţinând bancnota în mâini ca pe un 
copil. 

— Şi ce cal bun este! răspunse bărbatul, bătând-o uşor 
pe gât pe Dolly în semn de adio. Bună ziua! îi spuse 
fermierului, ducând mâna la pălărie fără alte vorbe şi 
îndepărtându-se pe alee. 

O luă pe drumul de pământ şi merse câteva minute, până 
când auzi sunetul unui automobil ce venea spre el. O 
berlină Vauxhall albastră apăru de după o curbă, apoi 
încetini şi se opri în dreptul lui. Curierul se apropie, portiera 
din spate a maşinii se deschise, iar el urcă. Un bărbat cu o 
înfăţişare sobră, îmbrăcat ca un preot anglican, se mută pe 
banchetă ca să-i facă loc. Se uită la curier cu un văl de 
nelinişte care-i masca ochii cenuşii, fără viaţă, apoi întinse 
mâna după carafa de coniac de pe bancheta din spate. 
Turnând cu generozitate într-un pahar de cristal, i-l dădu 
curierului, apoi îl instrui pe şofer să continue drumul. 

— Lada e la bord? întrebă el direct. 

— Da, Părinte, răspunse curierul pe un ton sarcastic care 


20 


imita respectul. Au muşcat momeala cu avizul fals şi au 
încărcat lada în cala din faţă. Nu se mai auzea deloc 
accentul de Cockney în timp ce vorbea. Peste şaptezeci şi 
două de ore, poţi să-ţi iei adio de la ilustrul tău general. 

Cuvintele lui păreau să-l tulbure pe vicar, deşi asta 
aşteptase. Băgă mâna tăcut în haină şi scoase un plic plin 
ochi cu bancnote. 

— Aşa cum ne-am înţeles. Jumătate acum, jumătate 
după... eveniment, spuse el, dându-i plicul când întrerupse 
vorba. 

Curierul zâmbi văzând teancul gros de bani. 

— Mă întreb dacă nemţii ar plăti atât de bine să scufunde 
o navă şi să omoare un general, spuse el. Nu lucrezi din 
întâmplare pentru Kaizer, nu-i aşa? 

Preotul scutură energic din cap. 

— Nu, asta e o problemă teologică. Dacă ai fi găsit 
documentul, acest lucru nu ar mai fi fost necesar. 

— Am cercetat conacul de trei ori. Dacă era acolo, l-aş fi 
găsit. 

— Aşa cum mi-ai spus. 

— Eşti sigur că a fost dus la bord? 

— Am aflat de o întâlnire fixată în programul generalului 
cu Egumenul Bisericii Ortodoxe Ruse din Petrograd. Nu 
avem îndoieli în ce priveşte scopul întâlnirii. Documentul 
trebuie să fie la bord. Va fi distrus împreună cu el şi astfel 
se va stinge secretul. 

Cauciucurile Vauxhall-ului atinseră caldarâmul ud când 
ajunseră la periferia oraşului Portsmouth. Şoferul conduse 
spre centru, trecând pe străzile cu şiruri de case înalte de 
cărămidă. Ajungând la o intersecţie mare, intră pe aleea din 
spate a unei biserici de piatră din secolul al XIX-lea, cu 
numele Sfânta Maria, tocmai când ploaia se înteţi. 

— Aş vrea să mă laşi la gară, spuse curierul, observând 
că maşina mare traversase cimitirul bisericii şi se oprise în 
spatele prezbiteriului. 

— Mi s-a spus să las aici o predică, răspunse preotul. Nu 
durează mai mult de un minut. De ce nu vii cu mine? 

Curierul îşi reţinu cu greu un căscat şi privi la geamul 
stropit de ploaie. 

— Nu, cred că o să aştept aici, să nu mă ud. 

— Foarte bine. Ne întoarcem imediat. 

Preotul şi şoferul se îndepărtară, lăsându-l pe curier să-şi 
numere banii pătaţi cu sânge. Incercă să facă inventarul 
bancnotelor emise de Banca Angliei, dar nu reuşi să 
citească numerele şi-şi dădu seama că i se înceţoşa 
vederea. Simţi că-l copleşeşte un val de oboseală, aşa că 
puse repede banii în buzunar şi se întinse pe banchetă să 
se odihnească. Deşi părea că trecuseră câteva ore, după 
numai câteva minute simţi pe faţă stropii reci de ploaie şi 
deschise pleoapele grele. Faţa aspră a preotului îl privea 
printre picăturile de ploaie. Creierul îi spuse că trupul i se 
mişca, dar nu-şi simţea picioarele. Deşi avea privirea 
tulbure, reuşi să se concentreze şi să-l vadă pe şoferul care- 
| ţinea de picioare, în timp ce preotul îl trăgea de mâini. 
Cuprins de panică, se strădui să scoată pistolul Webley 
Bulldog din buzunar. Braţele însă refuzau să-l asculte. 
Coniacul, se gândi el într-un moment de luciditate. Fusese 
coniacul. 

Un covor de frunze verzi îi apăru în faţa ochilor în timp ce 
era dus într-un crâng de stejari înalţi. Faţa preotului se 
legăna încă deasupra lui, o mască mohorâtă de indiferenţă 
iluminată de doi ochi reci. Apoi faţa căzu sau, mai bine zis, 
căzu el. Întins pe spate, privi în sus la preot, care îl studia 
cu un aer vag de vinovăție. 

— Şi ne iartă nouă păcatele noastre, în numele Tatălui, al 
Fiului şi al Sfântului Duh! îl auzi el pe preot spunând 
solemn. Pe acestea le luăm în mormânt. 

Apăru dosul unei lopeţi, urmat de un morman de ţărână 
umedă care căzu şi se rostogoli de pe pieptul lui. Incă o 
lopată şi încă una şi încă una. 

Nu putea să se mişte, nici să vorbească, însă mintea îi 
era încă limpede. Îngrozit, înţelese în cele din urmă că era 
îngropat de viu. Încercă să-şi mişte membrele, dar nu 
izbuti. În timp ce nivelul pământului creştea în mormânt, 


22 


strigătele de groază răsunau doar în mintea lui, până când 
ultima suflare îi fu smulsă în mod dureros. 
XXX 

Periscopul contura un arc leneş peste apa neagră, 
clocotitoare, prezenţa lui fiind aproape invizibilă sub cerul 
nopţii. La zece metri dedesubt, un Oberleutnant” de marină 
german, cu faţă de copil, pe nume Voss, rotea dispozitivul 
de observare la trei sute şaizeci de grade. Întârzie puţin în 
dreptul câtorva luminiţe aflate la distanţă. Erau lampioanele 
caselor împrăştiate prin Cape Marwick, o regiune geroasă şi 
bătută de vânturi din Insulele Orkney. Voss aproape 
terminase observarea circulară, când privirea i se opri 
asupra unei licăriri slabe la orizont, spre est. Reglând lentila 
ca să vadă mai bine, urmări răbdător mişcarea ritmică a 
luminii. 

— Ţintă posibilă la zero-patru-opt grade, anunţă el, 
încercând să-şi stăpânească emoția din glas. 

Câţiva marinari aflaţi în camera de control înghesuită a 
submarinului deveniră brusc atenţi. 

Voss urmări obiectul alte câteva minute, timp în care 
semiluna apăru puţin prin pătura groasă a norilor de 
furtună. Preţ de o clipă doar, lumina lunii căzu pe obiectul 
acela, dezvăluindu-i dimensiunea pe fundalul dealurilor 
aflate pe insula din spate. Voss simţi cum inima i-o lua la 
goană şi observă că palmele îi asudaseră brusc pe 
mânerele periscopului. Clipi de câteva ori, se încredinţă că 
văzuse bine, apoi se îndepărtă de ocular. Fără să spună o 
vorbă, ieşi în fugă din camera de control şi trecu rapid prin 
pasajul minuscul care traversa tot submarinul. Ajungând la 
cabina căpitanului, trase de draperia subţire. 

Căpitanul Kurt Beitzen dormea, dar se trezi imediat şi 
aprinse veioza de deasupra patului. 

— Kapitän, am zărit un vas mare care se apropie din sud- 
est, la distanţă de aproximativ zece kilometri. l-am 
întrezărit conturul. E o navă de război britanică, e posibil să 
fie o navă de luptă, raportă Voss emoţionat. 


5 Locotenent (în germană în original) (n.tr.) 

Beitzen clătină din cap şi se ridică, dând pătura la o 
parte. Dormise îmbrăcat şi încălţă repede o pereche de 
cizme, după care îl urmă pe ofiţerul secund în camera de 
control. Experimentat marinar de submarin, Beitzen privi 
îndelung prin periscopul de atac, apoi dădu cu glas tare 
coordonatele de dimensiune şi direcţie. 

— E navă de război, confirmă el nonşalant. Mai sunt mine 
în sectorul acesta? 

— Nu, răspunse Voss. Cea mai apropiată lansare a fost la 
treizeci de kilometri înspre nord. 

— Pregătiţi-vă de atac! ordonă Beitzen. 

Impreună cu Voss trecu la o masă de lemn cu diagrame, 
unde puseră la cale un curs precis de interceptare şi 
transmiseră ordinele către timonă. Deşi scufundat, 
submarinul avea tangaj din pricina mării agitate de 
deasupra, făcând sarcina urgentă cu atât mai dificilă. 

Construit în şantierul din Hamburg, submarinul U-75 era 
din clasa UE-1, având scopul principal de a pune mine pe 
fundul mării. Pe lângă încărcătura mare de explozibil, 
transporta şi patru torpile, plus un tun puternic de 105 mm. 
Misiunea de a amplasa minele era aproape încheiată şi 
niciun membru al echipajului nu se aşteptase la o întâlnire 
cu o navă de război inamică. 

Sub comanda lui Beitzen, submarinul U-75 era abia la a 
doua sa misiune de când fusese lansat, cu şase luni mai 
devreme. Actuala ieşire fusese deja descrisă ca un mic 
succes, fiindcă minele submarinului  scufundaseră o 
modestă navă comercială şi două traulere. Dar aceasta era 
prima ocazie de a obţine adevărata recunoaştere. Tot 
echipajul află în scurt timp că ţinteau o navă de război 
engleză, misiune care crescu nivelul concentrării şi al 
tensiunii. Beitzen însuşi ştia că o asemenea scufundare i-ar 
aduce Crucea de Fier. 

Comandantul german îndrumă uşor submarinul în poziţie 
perpendiculară faţă de Capul Marwick. Dacă nava de război 
îşi păstra direcţia, avea să treacă la patru sute de metri de 
submarinul ascuns. Torpilele acestuia aveau o rază de 

aproximativ opt sute de metri, ceea ce necesita o poziţie de 
tragere periculos de apropiată. In Primul Război Mondial, 
cele mai multe nave comerciale erau scufundate de 
tunurile submarinelor. U-75 nu avea această opţiune pentru 
confruntarea cu crucişătorul bine înarmat, mai ales în apele 
agitate unde se aflau acum. 

Poziţionat pentru atac, căpitanul se ţinea de periscop, 
aşteptându-şi prada. Lumina lunii dezvălui din nou faptul că 
Oberleutnant era aproape de ţintă. Vasul părea să fie un 
crucişător blindat, ceva mai mic decât înfricoşătoarele 
cuirasate. 

— Canalele unu şi doi, în poziţie de tragere! ordonă 
Beitzen. 

Crucişătorul se afla acum la mai puţin de un kilometru şi 
jumătate de ei, ascunzând cu mărimea lui impunătoare linia 
orizontului. Beitzen verifică repede direcţia de lansare a 
torpilelor, apoi se uită din nou la ţintă. Vasul se apropia în 
viteză de raza lor de tragere. 

— Deschideţi capacele de la prova! ordonă el. 

După câteva secunde, răsună răspunsul prin camera de 
control: 

— Capacele de la prova sunt deschise. 

— Pregătiţi canalele unu şi doi! 

— Pregătite! veni şi reacţia. 

Beitzen urmări crucişătorul prin periscop, aşteptând 
răbdător în timp ce echipajul din jur îşi ţinea răsuflarea. 
Văzu cum suprafaţa mare a navei apărea direct în faţa lor. 
Beitzen întredeschise buzele ca să dea comanda de 
tragere, când o lumină puternică îi umplu brusc vizorul. O 
clipă mai târziu, o explozie înăbuşită zgudui pereţii etanşi 
de oţel ai submarinului. 

Beitzen privi năucit prin periscop cum ieşeau flăcările şi 
fumul din crucişător, luminând cerul nopţii într-o vâlvătaie 
de un roşu de curmal japonez. Nava mare de război se 
cutremură şi se zdruncină, apoi prova i se ascunse sub 
valuri. Pupa se ridică repede, rămase suspendată în aer 
câteva clipe, după care urmă prova către fundul mării. In 

mai puţin de zece minute, crucişătorul mamut dispăru de 
tot din vedere. 

— Voss... eşti sigur că nu sunt mine în sectorul ăsta? 
întrebă el cu voce spartă. 

— Da, domnule, răspunse ofiţerul, verificând încă o dată 
diagrama cu amplasarea terenului minat. 

— A dispărut, mormăi el în cele din urmă către echipajul 
neliniştit care aştepta ordine. Închideţi capacele şi ieşiţi din 
starea de alertă! 

În timp ce echipajul dezamăgit îşi relua îndatoririle, 
căpitanul rămase la periscop, privind în gol prin vizor. 
Câţiva supraviețuitori scăpaseră în bărcile de salvare, dar 
nu putea face nimic să-i ajute în apele acelea agitate. 
Privind la marea goală şi neagră din faţa lui, se strădui să 
găsească un răspuns. Dar niciunul nu avea sens. Navele de 
război nu explodau pur şi simplu de la sine. 

Trecu multă vreme până când Beitzen se desprinse de 
periscop şi se întoarse clătinându-se în tăcere în cabina lui. 
Sortit să moară mai târziu în război, nu avea să afle 
niciodată de ce nava Hampshire explodase. Dar în zilele 
care îi mai rămaseră, tânărul Kapitân nu mai scăpă de 
imaginea ultimelor minute ale crucişătorului, când masiva 
navă de război se stinsese, pare-se, fără niciun motiv. 

Soarele amiezii ardea prin stratul dens de praf şi de gaze 
poluante care plutea deasupra oraşului străvechi ca o 
pătură murdară. Temperatura fiind mult peste media 
secolului, doar câțiva oameni mai mişunau pe pietrele 
încinse care pavau curtea centrală a Moscheii al-Azhar. 
Situată în estul oraşului Cairo, la trei kilometri de Nil, al- 
Azhar era una dintre cele mai vechi structuri istorice din 
oraş. Construită prima dată în anul 970 d.H. de cuceritorii 
fatimizi, moscheea fusese reconstruită şi extinsă de-a 
lungul secolelor, obţinând în cele din urmă statutul de a 
cincea dintre cele mai importante moschei islamice. 
Sculpturile elaborate în piatră, minaretele înalte şi turlele 
bolilor se întreceau să-ţi capteze atenţia, făcând dovada a 
o mie de ani de măiestrie artistică. In mijlocul pereţilor de 
piatră asemănători cu o fortăreață, piesa de rezistenţă a 
complexului era o curte mare, dreptunghiulară, înconjurată 
de arcade înalte pe fiecare parte. 

La umbra unei galerii cu arcade, un bărbat zvelt, 
îmbrăcat cu şalvari şi o cămaşă largă, îşi şterse ochelarii de 
soare, apoi aruncă o privire prin curte. In arşiţa zilei, doar 
câţiva tineri se aflau prin preajmă, studiind arhitectura sau 
plimbându-se, cufundaţi în meditaţie tăcută. Erau studenţi 
la Universitatea al-Azhar, o instituție renumită în 
învăţământul islamic din Orientul Mijlociu. 

Bărbatul îşi mângâie barba deasă care-i acoperea faţa 
tinerească, apoi ridică un rucsac ponosit pe umăr. Cu o 
eşarfa Keffiyeh albă înfăşurată pe cap, trecea cu uşurinţă 
drept un student oarecare la Teologie. 

Păşind în lumina soarelui, traversă curtea către arcada 

dinspre sud-est. Pe faţada de deasupra arcadelor în formă 
de chilă se vedeau o serie de rondele şi nişe împodobite, 
cioplite în stuc, care, observă el, deveniseră locurile 
preferate de câţiva porumbei pentru cuiburi. Merse spre 
arcada centrală ieşită în relief, în vârful căreia se afla o 
casetă dreptunghiulară ce marca intrarea în sala de 
rugăciune. 

Chemarea la salat - sau rugăciunea - de prânz avusese 
loc cu aproape o oră mai devreme, lăsând sala mare de 
rugăciune aproape goală. Dincolo de foaier, câţiva studenţi 
şedeau cu picioarele încrucişate pe jos, ascultând 
prelegerea despre Coran a unui profesor de la universitate. 
Ocolind grupul, bărbatul se apropie de intrarea în sală. 
Vizitatorul îşi scoase  încălţările şi oferi în tăcere o 
binecuvântare lui Mahomed, după care intră însoţit de o 
înclinare a capului din partea portarului. 

Sala de rugăciune era un spaţiu deschis, acoperit cu un 
covor roşu, punctat de zeci de stâlpi de alabastru care se 
ridicau spre tavanul cu grinzi. Ca în majoritatea moscheilor, 
nu existau strane sau altare împodobite care să te ajute să 
te orientezi. Modelele în formă de cupolă de pe covor, 
marcând poziţiile individuale pentru rugăciune, indicau 
partea din faţă a sălii. Observând că portarul bărbos nu-i 
mai dădea atenţie, bărbatul trecu repede printre stâlpi. 

Apropiindu-se de câţiva oameni îngenuncheaţi în 
rugăciune, observă că mihrab“-ul se găsea în partea opusă 
a sălii. O nişă de cele mai multe ori modestă, scobită într-un 
perete al moscheii, aceasta indica direcţia către Mecca. 
Mihrab-ul din al-Azhar era sculptat în piatră netedă şi 
mărginită de o incrustaţie ondulată de piatră, de culoare 
neagră şi ivoriu, cu un model aproape modern. 

Apropiindu-se de stâlpul aflat imediat lângă mihrab, 
bărbatul îşi dădu rucsacul jos de pe umăr, apoi se aşeză pe 
covor cu faţa plecată pentru rugăciune. După câteva 
minute, împinse uşor raniţa într-o parte până când aceasta 

se lipi de baza coloanei. Văzând doi studenţi care se 
îndreptau spre ieşire, se ridică şi îi urmă în foaier, de unde 
îşi luă încălţările. Trecând pe lângă vârstnicul cu barbă, 
murmură A/lahu Akbar”, apoi ieşi grăbit în curte. 

Prefăcându-se că admiră în treacăt o rozetă de pe faţadă, 
o luă repede spre Poarta Barber, care ducea la ieşirea din 
complexul moscheii. După ce parcurse câteva străzi, se 
urcă într-o maşină mică închiriată, parcată pe stradă, şi 
conduse în direcţia Nilului. Trecând printr-un cartier 
industrial  prăfuit, întoarse în parcarea unei foste 
cărămidării acum în ruine şi opri în spatele rampei de 
încărcare abandonate. Acolo îşi dezbrăcă şalvarii şi cămaşa, 
lăsând la vedere o pereche de blugi şi cămaşa de mătase 
pe care o purta dedesubt. Işi scoase ochelarii, apoi peruca 
şi barba falsă. Studentul musulman dispăruse, acesta fiind 
înlocuit de o femeie atrăgătoare cu tenul măsliniu, ochi 
negri, pătrunzători şi păr scurt, brunet, tuns în trepte. 
Aruncând hainele de deghizare într-un tomberon ruginit, se 
urcă din nou în maşină şi intră iar în traficul leneş din Cairo, 
îndepărtându-se încet de Nil, către Aeroportul Internaţional 
din Cairo, în partea de nord-est a oraşului. 

Stătea la rând la ghişeul de check-in când rucsacul 
explodă. Un nor mic, alb, se ridică deasupra Moscheii al- 
Azhar când acoperişul sălii de rugăciune se prăbuşi, iar 
mihrab-ul se transformă într-o movilă de moloz. Deşi 
explozia fusese programată între rugăciunile zilnice, mai 
mulţi studenţi şi îngrijitori de la moschee fură ucişi şi alţi 
câţiva răniţi. 

După ce şocul iniţial trecu, comunitatea musulmană din 
Cairo rămase scandalizată. Mai întâi dădură vina pe Israel, 
apoi pe celelalte naţiuni occidentale, căci nimeni nu-şi 
asumase  responsabilitatea pentru explozie. In câteva 
săptămâni, sala de rugăciuni avea să fie reparată şi un 
mihrab nou avea să fie instalat în grabă. Dar pentru 
musulmanii din Egipt şi din toată lumea, furia pricinuită de 
atacul asupra unui loc sfânt ţinu mult mai mult. Puţini şi-ar 

fi dat seama însă că atacul era doar prima salvă de tun 
dintr-un program strategic ce avea să încerce să transforme 
însăşi influenţa asupra întregii regiuni. 


— la cuțitul şi tai-o! 

O încruntare furioasă apăru pe faţa pescarului grec, când 
îi întinse fiului său cuțitul zimţat, ruginit. Adolescentul se 
dezbrăcă până rămase în pantaloni scurţi, apoi sări peste 
marginea bărcii, strângând cuțitul într-o mână. 

Trecuseră aproape două ore de când plasele de pescuit 
ale ambarcaţiunii se agăţaseră de fundul apei, spre 
surprinderea bătrânului grec, care dragase aceste ape de 
multe ori până atunci, îndreptă barca în toate direcţiile, 
sperând să desprindă plasele, înjurând în gura mare pe 
măsură ce devenea tot mai frustrat. Oricât se străduia, 
plasele rămâneau nemişcate. Avea să fie o pierdere 
costisitoare să taie o bucată din plase, dar pescarul acceptă 
înciudat acest risc al meseriei şi-şi trimise băiatul peste 
marginea bărcii. 

Deşi bătute de vânturi la suprafaţă, apele estice ale 
Egeei erau calde şi limpezi, iar la nouă metri dedesubt 
băiatul reuşea să întrezărească fundul mării. Era însă cu 
mult peste capacitatea lui de a se scufunda în mod liber, 
aşa că-şi opri coborârea şi, cu cuțitul, atacă plasele agăţate. 
Trebui să se scufunde de câteva ori ca să taie şi ultima 
frânghie, după care se avântă la suprafaţă cu plasele 
avariate, epuizat şi abia mai suflând. Înjurând încă 
pierderile suferite, pescarul întoarse barca spre vest şi o luă 
spre Chios, o insulă grecească apropiată de teritoriul 
Turciei, care se ridica din apele azurii la mică distanţă. 

La patru sute de metri în larg, un bărbat urmărea curios 
întâmplarea nefericită a pescarului. Era înalt şi subţire, dar 

bine legat, cu pielea foarte bronzată de anii petrecuţi în 
soare. Îndepărtă telescopul vechi de alamă, dezvăluind o 
pereche de ochi verzi ca marea, care sclipeau de 
inteligenţă. Erau ochi contemplativi, înăspriţi de greutăţi şi 
numeroase întâlniri cu moartea, dar îmblânziţi cu uşurinţă 
de umor. Îşi trecu mâna prin părul des şi negru ca abanosul, 
cu doar câteva fire argintii, apoi urcă pe puntea vasului de 
cercetare Aegean Explorer. 

— Rudi, am verificat o bună bucată din fundul mării între 
locul ăsta şi Chios, nu-i aşa? întrebă el. 

Un bărbat mărunţel, purtând ochelari cu ramă de baga, 
ridică privirea dintr-un calculator şi încuviinţă dând din cap. 

— Da, ultima grilă se întindea până la aproximativ un 
kilometru şi jumătate de ţărmul estic. Insula grecească fiind 
la mai puţin de opt kilometri de Turcia, nici nu ştiu în ale cui 
ape suntem. Terminasem cam nouăzeci la sută din grilă, 
când senzorului din spate al AUV-ului i s-a stricat închiderea 
etanşă şi s-a umplut de apă sărată. Nu va funcţiona cel 
puţin încă două ore, cât încearcă tehnicienii să repare 
stricăciunile. 

AUV-ul, vehiculul subacvatic autonom, era un robot în 
formă de torpilă, dotat cu echipament pe bază de senzori, 
care era lansat peste bordul navei de cercetare. Cu 
autopropulsor şi anteprogramat cu o direcţie clară de 
explorare, AUV-ul străbătea fundul mării adunând date pe 
care le trimitea periodic vasului aflat la suprafaţă. 

Rudi Gunn continuă să tasteze. Îmbrăcat într-un tricou 
zdrenţăros şi pantaloni scurţi în carouri, nimeni nu ar fi 
ghicit că era directorul adjunct al Agenţiei Naţionale de 
Marină şi Operațiuni  Subacvatice (NUMA), faimoasa 
organizaţie guvernamentală responsabilă cu studiul 
ştiinţific al oceanelor lumii. Gunn lucra de obicei la sediul 
din Washington al NUMA, nu trimis la bordul unei nave de 
cercetare turcoaz, pe care agenția o folosea ca să adune 
informaţii despre viaţa acvatică, curenții oceanelor şi 
poluarea mediului înconjurător. Administrator capabil, se 
bucura să scape de tumultul capitalei şi să-şi murdărească 

mâinile pe teren, mai ales când şi şeful lui scăpase în acest 
fel. 

— Ce fel de contur al albiei am observat în apele puţin 
adânci din zonă? 

— Tipic pentru insulele din zonă. Un prag înclinat se 
întinde în larg la mică distanţă, pe urmă coboară brusc la 
adâncimi de sute de metri. Aici ne aflăm în apă adâncă de 
vreo treizeci şi cinci de metri. Din câte îmi amintesc, zona 
asta are albia destul de nisipoasă, cu puţine obstrucţiuni. 

— Aşa mă gândeam şi eu, răspunse bărbatul, cu o 
scânteie în ochi. 

Gunn îi remarcă privirea şi spuse: 

— Detectez un plan malefic în mintea şefului. 

Dirk Pitt râse. Ca director al NUMA, condusese zeci de 
explorări subacvatice cu rezultate remarcabile. De la 
găsirea Titanicului până la descoperirea navelor Expediţiei 
Franklin pierdute în Oceanul Arctic, Pitt avea o abilitate 
neobişnuită de a rezolva misterele adâncurilor. Un bărbat 
tăcut, încrezător în forţele proprii, de o curiozitate 
nesăţioasă, se îndrăgostise de mare la o vârstă fragedă. 
Atracția exercitată de aceasta asupra lui nu pălise cu 
trecerea timpului şi-l scotea din sediul NUMA de la 
Washington în mod regulat. 

— E lucru ştiut, spuse el vesel, că majoritatea epavelor 
aflate aproape de țărm sunt descoperite de plasele 
pescarilor locali. 

— Epave? se miră Gunn. Din câte îmi amintesc, invitaţia 
primită de la guvernul turc era să localizăm şi să studiem 
impactul algelor apărute de-a lungul apelor de coastă. Nu ni 
s-a spus nimic de cercetarea epavelor. 

— Le iau şi eu după cum apar, zâmbi Pitt. 

— Ei bine, deocamdată suntem indisponibili. Vrei să dăm 
ROV-ul peste bord? 

— Nu, plasele pescarului vecin sunt agăţate la o 
adâncime până la care ne putem scufunda. 

Gunn se uită la ceas. 

— Credeam că pleci, peste două ore ca să petreci 
weekendul la Istanbul cu soţia. 

— Am destul timp pentru o scufundare rapidă până să 
plec la aeroport, spuse Pitt zâmbind. 

— Atunci, spuse Gunn clătinând resemnat din cap, asta 
înseamnă că trebuie să-l trezesc pe Al. 

XXX 

Douăzeci de minute mai târziu, Pitt aruncă geanta într-o 
barcă pneumatică Zodiac care se legăna în lateralul vasului 
Aegean Explorer, apoi cobori pe o scară portabilă. Când se 
aşeză, un bărbat pieptos aflat la timonă răsuci maneta 
motorului mic amplasat în exterior, iar ambarcaţiunea de 
cauciuc se îndepărtă de navă cu un salt. 

— În care parte te scufunzi? strigă Al Giordino, în timp ce 
păienjenişul siestei de după-amiază i se ridica încet de pe 
ochii căprui. 

Pitt îşi luase câteva puncte de reper de pe insula 
învecinată. Îndrumându-l pe Giordino către țărm într-un 
unghi stabilit, înaintară pe o distanţă scurtă înainte ca Pitt 
să comande oprirea motorului. Aruncă apoi o ancoră micuță 
peste prova, legând-o când frânghia slăbi. 

— Puțin peste treizeci de metri, spuse el, uitându-se la o 
dungă roşie pe frânghia vizibilă sub apă. 

— Şi ce anume te aştepţi să găseşti acolo jos? 

— Orice, de la o movilă de pietre până la Britannic, 
răspunse Pitt, referindu-se la o navă-soră a Titanicului care 
fusese scufundată de o mină în Marea Mediterană în timpul 
Primului Război Mondial. 

— Eu pariez că-s stânci, răspunse Giordino, în vreme ce 
îmbrăca un costum de scafandru ale cărui cusături erau 
supuse la grea încercare de umerii şi bicepşii lui vânjoşi. 

În adâncul sufletului, Giordino intuia că avea să fie ceva 
mai interesant decât un afloriment stâncos pe fundul mării. 
Trecuse prin prea multe alături de Pitt ca să se îndoiască de 
acest al şaselea simţ pe care părea să-l aibă prietenul său 
când venea vorba de mistere subacvatice. Cei doi se 
împrieteniseră încă din copilăria petrecută în sudul 

Californiei, unde învăţaseră să se scufunde împreună pe 
Plaja Laguna. În timp ce-şi făceau serviciul militar în Forţele 
Aeriene, primiseră amândoi o funcţie temporară într-un 
departament federal nou-înfiinţat, însărcinat cu studierea 
oceanelor. După numeroase proiecte şi aventuri, Pitt 
conducea acum agenţia extinsă numită NUMA, iar Giordino 
lucra împreună cu el ca director de Tehnologie Subacvatică. 

— Hai să încercăm o cercetare într-un cerc extins în jurul 
ancorei! sugeră Pitt în timp ce îşi fixau buteliile de oxigen. 
Estimez că plasa agăţată se află ceva mai spre mal faţă de 
poziţia noastră actuală. 

Giordino aprobă din cap, apoi îşi îndesă regulatorul în 
gură, alunecă pe spate de pe barcă şi intră în apă. Pitt se 
scufundă o clipă mai târziu, iar cei doi urmăriră frânghia 
ancorei până la fund. 

Apele albastre ale Mării Egee erau incredibil de limpezi, 
iar Pitt vedea fără probleme la o distanţă de cincisprezece 
metri sau mai mult. Pe măsură ce se apropiau de fundul 
întunecat, observă cu oarecare satisfacţie că albia mării era 
formată dintr-o combinaţie de pietriş şi nisip plat. Estimarea 
lui Gunn era corectă. Zona părea să fie lipsită de obstacole. 

Cei doi bărbaţi se îndepărtară unul de celălalt la trei 
metri deasupra fundului mării şi înotară într-un cerc leneş în 
jurul frânghiei ancorei. Un mic banc de bibani de mare 
trecu pe lângă ei, privind suspicioşi scafandrii înainte de a 
se avânta în ape mai adânci. Când se îndreptară cu faţa 
spre Chios, Pitt observă că Giordino îi făcea semn cu mâna. 
Executând o foarfecă puternică din picioare, Pitt se apropie 
înot, descoperind că partenerul său arăta spre o formă 
mare în faţa lor. 

Era o umbră înaltă şi cafenie, care părea să tremure în 
lumina slabă. li amintea lui Pitt de un copac bătut de vânt, 
cu crengile înfrunzite îndreptate spre cer. Inotând mai 
aproape, văzu că nu era vorbărie un copac, ci de rămăşiţele 
plaselor pescarului, care se balansau leneş în bătaia 
curentului. 

Atenţi să nu se încâlcească, scafandrii se mişcară cu 

precauţie, poziţionându-se pe direcţia curentului pe măsură 
ce se apropiau. Plasele erau agăţate într-un singur punct 
aflat chiar deasupra fundului mării. Pitt văzu un şanţ 
superficial făcut pe fundul de pietriş şi nisip, la capătul 
căruia era o stinghie verticală înfăşurată în plasă. 
Apropiindu-se de piedică, văzu că era o ancoră de fier 
corodată în formă de T, înaltă de aproape un metru şi 
jumătate. Aceasta era înclinată în lateral, cu un capăt întors 
spre suprafaţă, iar celălalt înfundat în albie. Pitt se întinse şi 
dădu nisipul la o parte în jurul bazei, dezvăluind capătul 
îngropat, care era prins între o bârnă groasă de lemn şi un 
cadru transversal mai mic. Explorase destule epave ca să 
recunoască bârna groasă drept chila unei nave. 

Se întoarse cu spatele la plase şi privi şanţul lat şi 
superficial făcut recent pe fundul mării. Giordino se rotea 
deja deasupra acestuia, urmărindu-i punctul de plecare. La 
fel ca Pitt, bănuia ce se întâmplase. Plasele de pescuit se 
agăţaseră în ancoră într-un capăt al vasului naufragiat şi o 
trăseseră de-a lungul chilei până când se prinsese în cadrul 
transversal şi se blocase. Acţiunea descoperise fără voie o 
porţiune mare a unei epave străvechi. 

Pitt înotă spre Giordino, care dădea nisipul la o parte din 
jurul unei ieşituri liniare. Îndepărtând sedimentul protector, 
scoase la iveală câteva bucăţi din cadrul transversal de sub 
chilă. Giordino se uită la Pitt cu ochi strălucitori şi dădu din 
cap. Simţul subacvatic al lui Pitt scosese la lumină o epavă, 
şi încă una veche. 

Descoperind mici fragmente pe măsură ce cercetau 
perimetrul, îşi dădură seama că vasul avea cam 
cincisprezece metri în lungime şi că puntea superioară 
fusese de mult erodată. De fapt, cea mai mare parte a 
ambarcaţiunii dispăruse, doar câteva secţiuni ale carenei 
mai rămăseseră intacte. Dar la pupa se vedeau sub nisipul 
moale câteva mici compartimente. Vase de ceramică, plăci 
de faianţă şi alte produse mate de olărie răsăreau de peste 
tot, deşi adevărata încărcătură a navei nu se zărea. 

Cum timpul de scufundare se scurta, cei doi scafandri se 

întoarseră la pupa şi înlăturară pietrişul şi nisipul, uitându- 
se după ceva care să-i ajute să identifice nava. Căutând 
printre bârnele desprinse, Giordino dădu cu degetele peste 
un obiect neted, aşa că săpă mai departe şi găsi o cutie 
mică de metal. Ridicând-o până la mască, văzu un 
mecanism de închidere cu ace încrustat în faţă, deşi inelul 
era în mare parte corodat. Înfaşurând-o cu grijă într-o 
pungă pentru scufundare, se uită la ceas, apoi înotă până la 
Pitt şi-i făcu semn că urca la suprafaţă. 

Pitt tocmai descoperise un şir micuţ de oale de lut pe 
care le lăsă nemişcate când se apropie Giordino. Se 
întorcea să-l urmeze pe acesta la suprafaţă, când o mică 
strălucire în nisip îi atrase atenţia. Venea din partea opusă 
oalelor, unde se lovise cu labele de sedimente. Pitt înotă 
într-acolo şi dădu nisipul la o parte, dezvăluind o bucată 
plată de ceramică. Deşi acoperită de concrescenţe, văzu că 
avea un model elaborat cu motive florale. Infigând degetele 
în nisip, apucă marginile unei cutii dreptunghiulare şi o 
scoase din pământ. 

Recipientul de ceramică avea cam de două ori mărimea 
unei cutii de trabucuri, cu laturile plate marcate de un 
model în alb şi albastru care se potrivea cu cel de pe capac. 
Cutia era grea în comparaţie cu dimensiunile, iar Pitt o puse 
cu grijă la subraţ înainte de a zvâcni spre suprafaţă. 

O briză puternică de după-amiază se înteţea dinspre 
nord-vest, stârnind spume albe pe apă. Giordino era deja la 
bordul Zodiacului, trăgând ancora, când apăru Pitt. Dând 
din picioare, se apropie de barca de cauciuc şi îi întinse 
cutia lui Giordino, după care se urcă în ambarcaţiune şi îşi 
scoase echipamentul de scufundare. 

— Cred că-i datorezi pescarului o sticlă de uzo, spuse 
Giordino, pornind motorul. 

— Ne-a ajutat să găsim o epavă interesantă, asta e sigur, 
răspunse Pitt, ştergându-şi faţa cu un prosop. 

— Nu e o epavă din Epoca Bronzului, dar pare destul de 
veche. 

— E posibil să fie medievală, presupuse Pitt. Doar un 

copil, după standardele epavelor din Mediterana. Hai să 
mergem la mal şi să vedem ce avem. 

Giordino ambală motorul, înclinând barca într-o parte, 
apoi se întoarse spre insula din apropiere. Chios era la două 
mile distanţă, dar după încă trei mile de-a lungul coastei 
intrară în golfuleţul micului sat de pescari numit Vokaria. 
Legară ambarcaţiunea de cheiul bătut de vânturi care 
părea să fi fost construit în timpul Epocii de Aur a 
Navigaţiei. 

Ambele obiecte erau acoperite de un strat de nisip 
întărit, format de-a lungul secolelor petrecute în adâncuri. 
Pitt găsi un furtun cu apă proaspătă în apropiere şi dădu la 
o parte cu grijă o parte din noroiul depus în straturi pe cutia 
de ceramică. Curăţată de mizerie şi ridicată la lumina 
soarelui, era absolut uimitoare. Modelul înflorat în nuanţe 
de albastru-închis, violet şi turcoaz ieşea în evidenţă pe 
fundalul albului strălucitor. 

— Pare marocană, spuse Giordino. Poţi să-i ridici capacul? 
_ Pitt puse degetele cu atenţie pe capacul proeminent. 
Intâmpinând puţină rezistenţă, o forţă cu delicateţe să se 
deschidă. In cutia plină cu apă murdară descoperi un obiect 
lunguieţ care sclipea uşor în nămol. Pitt înclină uşor cufărul, 
ca să scurgă apa. 

Intinse mâna şi scoase obiectul semicircular cu multe 
incrustaţii. Spre marea lui mirare, văzu că era o coroană. O 
ridică uşor, simțind greutatea obiectului din aur masiv, în 
timp ce metalul sclipea în locurile unde înlăturase 
sedimentele. 

— la uită-te la asta! se miră Giordino. Zici că e de pe 
timpul regelui Arthur. 

— Sau al lui Ali Baba, răspunse Pitt, uitându-se la cutia de 
ceramică. 

— Cred că epava aceea nu era o navă comercială 
oarecare. Ar putea fi un soi de vas regal? 

— Tot ce se poate, răspunse Pitt. Se pare că la bord se 
afla o persoană importantă. 

Giordino luă coroana şi o puse pe cap într-un unghi 

strâmb. 

— Regele Al, la dispoziţia dumitale! spuse el, fluturând 
din braţ. Cred că aş putea să atrag privirile vreunei doamne 
bine de pe aici cu asta pe cap. 

— Precum şi ale unor domni cu haine albe, pufni Pitt. la 
să vedem cutia ta încuiată! 

Giordino puse coroana înapoi în cutia de ceramică, apoi o 
ridică pe cea mică de fier. Chiar în clipa aceea încuietoarea 
corodată se desfăcu, căzând pe prosop. 

— Siguranţa nu mai e ce-a fost, mormăi el, punând cutia 
înapoi. Imitându-l pe Pitt, manevră marginile capacului cu 
degetele, desfăcând capacul cu un pocnet. Înăuntru era 
doar puţină apă de mare, căci recipientul era aproape plin 
cu monede. 

— Asta zic şi eu lovitură, zâmbi el. Cred că ne putem 
pensiona mai devreme. 

— Mulţumesc, nu. Aş prefera să nu-mi petrec anii de 
pensie într-o închisoare turcească, răspunse Pitt. 

Monedele erau din argint şi foarte corodate, multe fiind 
lipite unele de altele. Pitt băgă mâna la fundul grămezii şi 
scoase una care strălucea, o singură monedă de aur care 
nu suferise efectele coroziunii. O ridică s-o privească, 
observându-i pecetea neregulată, indicând confecţionarea 
monedei cu ciocanul. Nişte litere arabe răsucite se vedeau 
parţial pe ambele părţi, înconjurate de un inel zimţat. Pitt 
putea doar să bănuiască vechimea şi originea banului. Cei 
doi examinară curioşi celelalte monede, care, în starea în 
care se aflau, nu prezentau decât puţine semne. 

— Pe baza dovezilor limitate, aş zice că avem de-a face 
cu o epavă otomană, spuse Pitt. Monedele nu par bizantine, 
ceea ce înseamnă că sunt din secolul al XV-lea sau mai 
târzii. 

— Cineva trebuie să le poată data cum trebuie. 

— Am avut noroc că le-am găsit, încuviinţă Pitt. 

— Eu zic să finanţăm proiectul încă o lună şi să evităm să 
ne întoarcem la Washington. 

O camionetă Toyota uzată se apropie pe doc, oprindu-se 

cu un scârţâit în faţa celor doi. Un tânăr zâmbitor, cu urechi 
mari, cobori din maşină. 

— Dumneavoastră mergeţi la aeroport? întrebă el, 
şovăind. 

— Da, eu sunt, spuse Pitt, luând din Zodiac geanta 
pregătită pentru o noapte. 

— Şi bunătăţile noastre? întrebă Giordino, înfășurând cu 
grijă obiectele în prosop, înainte ca şoferul să le vadă. 

— Mă tem că merg cu mine la Istanbul. Il cunosc pe 
directorul de Studii Maritime de la Muzeul de Arheologie din 
Istanbul. O să ofere artefactelor o casă primitoare şi să 
sperăm că o să ne spună ce am descoperit. 

— Bănuiesc că asta înseamnă că nu urmează vreo 
noapte nebună în Chios pentru regele Al, zise Giordino, 
întinzându-i lui Pitt prosopul. 

Pitt privi sătucul adormit care străjuia portul, apoi urcă în 
maşina oprită. 

— Sincer să fiu, zise el când şoferul porni maşina, nu sunt 
sigur că e pregătită Chios pentru regele Al. 


Avionul ateriză pe Aeroportul Internaţional Ataturk din 
Istanbul chiar înainte de lăsarea întunericului. Strecurându- 
se printre avioanele de linie ca un ţânţar într-un stup de 
albine, micul aparat de zbor trase în dreptul unui terminal 
liber şi se opri cu o zdruncinătură. 

Pitt se numără printre ultimii pasageri care coborâră din 
avion şi abia păşise pe terminalul pardosit cu gresie, că îl şi 
înşfăcă o femeie înaltă şi atrăgătoare cu părul de culoarea 
scorţişoarei. 

— Trebuia să ajungi aici înaintea mea, spuse Loren 
Smith, retrăgându-se după o îmbrăţişare lungă. Mă temeam 
că nu mai vii. 

Ochii violet străluceau de uşurare când îşi privi soţul. 

Pitt o cuprinse cu braţul de talie şi o sărută îndelung. 

— O problemă cu un cauciuc la avion ne-a întârziat 
plecarea. Aştepţi de mult? 

— De mai puţin de-o oră. Strâmbă din nas şi-şi linse 
buzele. Ai gust sărat. 

— Eu şi Al am găsit un vas naufragiat pe drum spre 
aeroport. 

— Ar fi trebuit să-mi dau seama, spuse ea, privindu-l cu 
un aer mustrător. Parcă spuneai că zborul şi scufundările nu 
se amestecă. 

— Aşa e. Dar rabla cu care am zburat abia atingea trei 
sute de metri în înălţime aşa că sunt în perfectă siguranţă. 

— Dacă ţi se face rău cât suntem în Istanbul, te omor, 
zise ea strângându-l în braţe. Epava e cât de cât 
interesantă? 

— Aşa pare să fie. 

Ridică geanta cu artefactele înfăşurate înăuntru. 

— Am recuperat câteva artefacte care ar trebuită ne 
spună câte ceva. L-am invitat pe doctorul Rey Ruppe de la 
Muzeul de Arheologie din Istanbul să ia cina cu noi diseară, 
sper că ne poate spune mai multe. 

Loren stătea pe vârfuri, uitându-se încruntată în ochii 
verzi ai lui Pitt. 

— E bine că am ştiut de când m-am măritat cu tine că 
marea o să fie mereu metresa ta, zise ea. 

— Din fericire, răspunse el zâmbind şi ţinând-o strâns în 
braţe, inima mea e destul de mare pentru amândouă. 

Luând-o de mână, îşi făcură drum prin mulţimea din 
terminal şi-şi luară bagajul, apoi merseră cu taxiul la un 
hotel din centrul istoric al Istanbulului, numit Sultanahmet. 
După ce făcură un duş rapid şi îşi schimbară hainele, luară 
alt taxi pentru o plimbare scurtă până într-o zonă 
rezidenţială liniştită, la câteva străzi distanţă. 

— Balikci Sabahattin, anunţă şoferul. 

Pitt o ajută pe Loren să păşească pe mica alee pietruită. 
Pe partea opusă a străzii se afla un restaurant într-o casă 

pitorească din lemn, construită în anii 1920. Cei doi trecură 
pe lângă mesele de afară ca să ajungă la uşă, după care 
intrară într-un foaier elegant. Un bărbat îndesat, cu părul 
rar şi zâmbet vesel, veni spre ei şi le întinse mâna. 

— Dirk, mă bucur că ai găsit locul, spuse el, strivind 
mâna lui Pitt într-a sa. Bine ai venit la Istanbul! 

— Mersi, Rey, mă bucur să te revăd. Aş vrea să ţi-o 
prezint pe soţia mea, Loren. 

— Plăcerea e a mea, răspunse Ruppe ceremonios, 
strângând mâna lui Loren cu mai puţină forţă. Sper că 
iertaţi un bătrân pungaş ca mine, care vă deranjează la 
cină. Plec la Roma mâine-dimineaţă, la o conferinţă de 
arheologie, aşa că era singura ocazie pe care o aveam ca 
să discutăm despre descoperirea subacvatică a soţului 
dumitale. 

— Nu e niciun deranj. Sunt mereu fascinată de ceea ce 
scoate Dirk de pe fundul mării, spuse ea râzând. În plus, ne- 
aţi adus într-un loc minunat pentru cină. 

— Unul dintre restaurantele cu specific pescăresc care 
îmi plac aici, în Istanbul, răspunse Ruppe. 

Plasatoarea veni şi-i conduse pe coridor de-a lungul mai 
multor săli amenajate în interiorul casei. Işi ocupară locurile 
la o masă de lângă fereastra mare ce dădea spre curtea din 
spate. 

— Poate ne recomandaţi nişte delicatese locale, domnule 
doctor Ruppe, spuse Loren. E prima mea vizită în Turcia. 

— Doamne, eu fac aproape douăzeci şi cinci de ani de 
când m-am stabilit aici. Am venit într-o vară din Arizona ca 
să predau la o şcoală de arheologie subacvatică şi nu am 
mai plecat. Am descoperit o veche navă comercială 
bizantină în largul insulei Kos, pe care am excavat-o, şi de 
atunci sunt ocupat întruna. 

— Doctorul Ruppe este cea mai mare autoritate în 
materie de antichităţi subacvatice bizantine şi otomane din 
estul Mediteranei, spuse Pitt. Priceperea şi experienţa lui au 
fost nepreţuite în multe dintre proiectele noastre din 
regiune. 

— Ca şi în cazul soţului dumitale, naufragiile sunt 
adevărata mea dragoste, zise el. De când am acceptat 
postul de studii maritime de la Muzeul de Arheologie, 
petrec, din nefericire, mult mai puţin timp pe teren decât 
mi-aş dori. 

— Povara conducerii, încuviinţă Pitt. 

Ospătarul aduse la masă un platou mare cu midii şi orez 
ca aperitiv, din care gustară imediat toţi trei. 

— Cu siguranţă, lucrezi într-un oraş fascinant, remarcă 
Loren. 

— Da, Istanbul îşi merită numele de „Regele Oraşelor”. 
Întemeiat de greci, crescut de romani şi maturizat sub 
conducerea otomanilor. Moştenirea lui de catedrale, 
moschei şi palate antice îl poate încânta chiar şi pe cel mai 
blazat istoric. Dar, ca domiciliu a douăsprezece milioane de 
oameni, are şi provocările lui. 

— Am auzit că latura politică ar fi una dintre acestea. 

— Scopul vizitei dumitale este schimbarea acestei laturi, 
doamnă senator? întrebă Ruppe, zâmbind. 

Loren Smith zâmbi la rostirea aluziei. Deşi era de multă 
vreme reprezentantul Congresului pentru statul Colorado, 
nu era avidă de politică. 

— De fapt, am venit la Istanbul doar ca să-l vizitez pe 
soţul meu. Călătoream cu o delegaţie a Congresului în 
sudul Caucazului şi m-am oprit pe drumul înapoi spre 
Washington. Un trimis al Departamentului de Stat a spus că 
în SUA existau anumite îngrijorări în privinţa siguranţei 
legate de mişcarea fundamentalistă care ia amploare în 
Turcia. 

— Are dreptate. După cum ştiţi, Turcia este un stat laic, 
musulman în proporţie de nouăzeci la sută, majoritatea 
fiind de credinţă sunnită. Însă a apărut o mişcare din ce în 
ce mai mare sub conducerea muftiului Battal, care are 
centrul aici, în Istanbul, şi sprijină reformele 
fundamentaliste. Nu sunt expert în asemenea chestiuni, aşa 
că nu vă pot spune prin ce anume atrage. Turcia suferă 
pierderi economice la fel ca alte locuri, ceea ce seamănă 

nemulţumire şi nefericire faţă de poziţia de stătu quo. 
Vremurile grele par să fie în avantajul lui. Zilele astea apare 
peste tot, atacându-l pe preşedintele în funcţie. 

— In afară de a dăuna alianțelor occidentale, nu pot să 
nu mă gândesc că o orientare a turcilor către 
fundamentalism ar transforma întregul Orient Mijlociu într- 
un loc şi mai periculos, răspunse. Loren. 

— Dat fiind că Iranul controlat de şiiţi îşi încordează 
muşchii militari, mă tem că îngrijorările dumitale sunt 
îndreptăţite. 

Li se aduse cina; Loren primi un biban de mare la cuptor, 
iar Pitt o farfurie cu biban la grătar, în timp ce Ruppă, 
calcan de Marea Neagră. 

— Îmi pare rău că stric cina cu politica, e riscul meseriei, 
se scuză Loren. Mă bucur să spun că bibanul e excelent. 

— Nu mă supăr şi sunt sigur că Dirk e obişnuit, zise 
Ruppe făcând cu ochiul. Se întoarse spre vechiul său 
prieten. Aşadar, Dirk, spune-mi despre proiectul tău în 
Marea Egee. 

— Investigăm câteva zone moarte, cu nivel scăzut de 
oxigen, din estul Mediteranei, răspunse Pitt printre 
îmbucături. Ministerul Mediului din Turcia ne-a îndrumat 
către o serie de locuri din Marea Egee, unde dezvoltarea 
algelor a înăbuşit speciile subacvatice. E o problemă tot mai 
mare pe care o întâlnim în multe puncte de pe glob. 

— Ştiu că a fost un motiv major de îngrijorare în Golful 
Chesapeake, chiar în curtea noastră, remarcă Loren. 

— Zonele moarte din Chesapeake au devenit destul de 
mari în ultimele luni de vară, admise Pitt. 

— Totul din pricina poluării? întrebă Ruppe. 

Pitt dădu aprobator din cap. 

— În majoritatea cazurilor, zonele moarte se află în 
apropiere de deltele marilor fluvii. Nivelurile scăzute de 
oxigen sunt, de obicei, un rezultat direct al poluării cu 
nutrienți, mai ales sub formă de azot din scurgerile 
industriale şi din agricultură. Nutrienţii din apă creează 
iniţial o creştere masivă a fitoplanctonului sau înmulţirea 

algelor. Când algele mor în cele din urmă şi se scufundă, 
procesul de descompunere îndepărtează oxigenul din apă. 
Dacă procesul ajunge într-un punct critic, apa devine 
anoxică, ucigând toate speciile subacvatice şi creând o 
zonă moartă. 

— Şi până acum ce aţi găsit în apele Turciei? 

— Am confirmat prezenţa unei zone moarte de 
dimensiuni moderate între insula Chios şi ţărmul 
continental al Turciei. Continuăm supravegherea în zonă şi 
vom face până la urmă o hartă a perimetrului şi a nivelului 
poluării din zonă. 

— Aţi găsit sursa? întrebă Loren. 

Pitt clătină din cap. 

— Ministerul Mediului din Turcia ne ajută să identificăm 
posibilii poluanţi industriali şi agricoli din zonă, dar încă nu 
ne apropiem de identificarea sursei sau a surselor. 

Ospătarul veni şi luă farfuriile, apoi aduse o tavă cu caise 
proaspete şi trei cafele. Loren descoperi cu mirare că în 
cafeaua ei se pusese deja zahăr. 

— Dirk, epava ta se află în zona moartă? întrebă Ruppe. 

— Nu, dar nu e departe. De fapt, ne opriserăm din 
treabă, ne reparam echipamentul cu senzori când am 
descoperit locul. Ne-a ajutat o barcă de pescuit căreia îi 
lipsesc acum câţiva metri de plasă. 

— Când m-ai sunat, ai spus că ai recuperat nişte 
artefacte. 

— Da, chiar le-am adus cu mine, spuse Pitt, arătând din 
cap spre geanta neagră aşezată la picioarele lui. 

Lui Ruppe îi sclipiră ochii, apoi se uită la ceas. 

— E trecut de unsprezece şi cred că v-am reţinut deja 
destul de mult. Dar muzeul e la numai câteva minute 
distanţă. Mi-ar plăcea să văd obiectele, apoi le puteţi lăsa în 
siguranţă în laboratorul meu, dacă doriţi. 

— Nu fi ridicol, interveni Loren, preîntâmpinând posibila 
dezamăgire a soţului ei. Amândoi ardem de nerăbdare să 
ne spui părerea dumitale. 

— Minunat, zâmbi Ruppe. Haideţi să ne savurăm cafeaua, 

apoi putem merge la biroul meu să vedem aşa cum trebuie 
ce aţi găsit. 

După ce terminară cafeaua şi plătiră nota, cei trei ieşiră 
din restaurant în stradă. Ruppe se opri în faţa unui 
Volkswagen Karmann Ghia decapotabil, verde, parcat lângă 
trotuar. 

— Îmi cer scuze pentru lipsa spaţiului pentru picioare, 
ştiu că e cam înghesuit în spate, zise el. 

— Îmi plac maşinile astea Volkswagen vechi, spuse 
Loren. N-am mai văzut una atât de frumoasă de când 
lumea. 

— A cam îmbătrânit, dar merge încă foarte bine, spuse 
Ruppé. Am descoperit că e o maşină grozavă cu care să te 
strecori pe străzile înguste din Istanbul, deşi îmi e dor de 
aerul condiţionat. 

— Cine are nevoie de asta când poţi cobori capota? 
întrebă Pitt, aşezându-se pe locul din faţă după ce Loren se 
strecură cu greu pe bancheta din spate. 

Ruppe se întoarse în centrul oraşului, apoi pătrunse 
printr-o poartă mare cu arcadă. 

— Suntem pe terenul Topkapi-ului, vechiul palat otoman, 
explică el. Muzeul nostru se află aproape de intrarea în 
curtea interioară. Ar trebui să faceţi turul palatului, dacă 
aveţi ocazia. Dar mergeţi devreme, e un loc preferat de 
turişti. 

Ruppe îşi continuă drumul printr-un fel de parc presărat 
cu clădiri istorice. Ajungând pe o rampă uşoară, se opri în 
parcarea angajaţilor din spatele Muzeului de Arheologie din 
Istanbul. La mică distanţă, se ridica zidul înalt care 
înconjura Palatul Topkapi. 

După ce reuşiră să coboare din maşina înghesuită, Loren 
şi Pitt îl urmară pe Ruppe către o clădire mare, neoclasică. 

— De fapt, muzeul cuprinde trei clădiri, explică Ruppe. 
Avem Muzeul de Artă Veche Orientală în faţă, apoi Muzeul 
Pavilionului de Ceramică şi Muzeul de Artă Islamică. Eu 
rătăcesc prin clădirea principală, care adăposteşte Muzeul 
de Arheologie. 


47 


Ruppe îi conduse pe treptele din spate ale clădirii cu 
coloane construite în secolul al XIX-lea. După ce descuie 
uşa din spate, fură întâmpinați de un paznic de noapte care 
stătea înăuntru. 

— Bună seara, domnule doctor Ruppe! spuse paznicul. 
lar lucraţi până târziu? 

— Bună, Avni! Doar o vizită scurtă cu nişte prieteni, apoi 
plecăm. 

— Nu vă grăbiţi! Suntem doar eu şi greierii. 

Ruppe îşi conduse oaspeţii prin holul principal, plin cu 
statui şi sculpturi străvechi. In sălile de expoziţie aflate de o 
parte şi de alta, existau sarcofage elaborate din tot Orientul 
Mijlociu. Arheologul se opri şi le arătă un sarcofag masiv de 
piatră, acoperit de basoreliefuri sculptate. 

— Sarcofagul lui Alexandru, cel mai vestit artefact al 
nostru. Scenele laterale îl înfăţişează pe Alexandru cel Mare 
în luptă. Nimeni nu ştie cine e cu adevărat înăuntru, deşi 
mulţi cred că e un guvernator persan pe nume Mazaeus. 

— Minunată grafică, murmură Loren. Cât de vechi e? 

— Secolul al IV-lea î.H! 

Ruppe îi îndrumă pe un coridor lateral, într-un birou 
spaţios doldora de cărţi. Un întreg perete era ocupat de o 
masă mare de laborator cu suprafaţa din oţel inoxidabil 
acoperită de artefacte în diverse stadii de conservare. 
Ruppe aprinse o serie de becuri suspendate, care scăldau 
toată camera în lumină. 

— la să vedem lucrurile tale îmbibate cu apă! zise el, 
trăgând două scaune la masă. 

Pitt deschise punga şi scoase cutia de fier a lui Giordino, 
desfăcând-o cu grijă din prosop. _ 

— Cred că e puşculiţa cuiva, spuse el. Incuietoarea a 
căzut singură, explică el, zâmbind vinovat. 

Ruppe îşi puse o pereche de ochelari de vedere şi studie 
cutia. 

— Da, pare să fie echivalentul unei casete de valori, 
destul de veche după aspect. 

— Poate conţinutul te va ajuta să o datezi, remarcă Pitt. 

Ruppe făcu ochii mari când deschise capacul. Întinzând o 
bucată de material pe masă, aşeză cu grijă monedele de 
aur şi argint, şapte la număr. 

— Ar fi trebuit să te las pe tine să faci cinste cu cina, zise 
el. 

— Măi să fie, e aur adevărat? întrebă Loren, ridicând 
moneda de aur şi cântărindu-i greutatea. 

— Da, pare să fie din monetăria otomană, răspunse 
Ruppé, studiind inscripţia de pe monedă. Aveau mai multe 
pe teritoriul imperiului. 

— Puteţi descifra ceva din ce scrie? întrebă ea, admirând 
literele arabe răsucite. 

— Pare să fie transcrierea expresiei A/lahu Akbar, adică 
„Dumnezeu e mare”. 

Ruppe traversă camera şi căută în bibliotecă, scoțând în 
final un volum gros de pe raft. Răsfoind paginile, se opri la 
fotografia mai multor monede antice. Comparând imaginea 
cu una dintre monede, dădu din cap satisfăcut. 

— Se potrivesc? întrebă Pitt. 

— La fix. Identice cu monedele bătute în Siria în secolul al 
XVI-lea. Felicitări, Dirk, probabil ai descoperit o navă 
otomană naufragiată din Epoca lui Suleiman Magnificul. 

— Cine-i Suleiman? întrebă Loren. 

— Unul dintre cei mai admiraţi şi mai prosperi sultani 
otomani, fiind probabil al doilea doar după însuşi fondatorul 
imperiului, Osman |. A extins Imperiul Otoman în sud-estul 
Europei, în Orientul Mijlociu şi în Africa de Nord în timpul 
domniei sale, pe la mijlocul anilor 1500. 

— Poate a fost un cadou sau o ofrandă adusă sultanului, 
spuse Pitt, scoțând cutia de ceramică din geantă şi 
desfăcând-o încet. Ochii lui Loren străluciră la vederea 
modelului elaborat cu albastru, violet şi alb care împodobea 
capacul. 

— Ce măiestrie! observă ea. 

— Vechii  meşteşugari musulmani făceau minuni cu 
faianţa şi ceramica, zise Rupp&. Însă n-am mai văzut ceva 
asemănător. 

O ridică la lumină şi o privi cu atenţie. Avea o crăpătură 
mică, în zigzag, pe o parte, peste care îşi plimbă degetul. 

— Modelul seamănă cu obiectele pe care le-am văzut, 
cunoscute drept porţelanuri din Damasc, zise el. E un model 
din renumitele cuptoare străvechi de la Iznik, din Turcia. 

Ridică uşor capacul, apoi scoase coroana încrustată din 
interior. 

— O, Doamne! spuse Loren, apropiindu-se. 

Ruppe era la fel de impresionat. 

— Aşa ceva nu vezi în fiecare zi, spuse el, aşezând-o sub 
o veioză portabilă ca să o studieze. Luă o mică daltă 
dentară şi îndepărtă uşor o particulă de sediment. Ar trebui 
să se curețe frumos, dacă e manevrată cu grijă, spuse el. 
Examinând-o cu mai multă atenţie, miji ochii, încruntându- 
se. Asta e ciudat, spuse. 

— Ce anume? întrebă Loren. 

— Pare să fie o inscripţie pe marginea interioară. Pot să 
disting doar câteva litere, dar pare a fi în latină. 

— Nu prea are sens, zise Loren. 

— Nu, încuviinţă Ruppe. Dar cred că, după puţină 
restaurare, o să ne putem da seama. Asta ar trebui să ne 
ajute să aflăm care îi este originea. 

— Ştiam eu că am venit unde trebuia, spuse Pitt. 

— S-ar zice că epava ta e plină de mistere, zise Ruppe. 

Loren privi coroana cu ochi obosiţi, apoi îşi ascunse un 
căscat. 

— Mă tem că y-am ţinut până prea târziu, remarcă 
Ruppé, aşezând coroana într-un seif din perete, apoi 
punând cutia cu încuietoare, monedele şi cutia de ceramică 
într-un recipient de plastic plin cu apă curată. Abia aştept 
să examinez obiectele cu mai multă atenţie cu ajutorul 
asociaţilor mei, de îndată ce mă întorc de la Roma. 

— Mi-ar plăcea să ştiu ce făcea o coroană de aur cu 
inscripţii latineşti pe un vas otoman naufragiat, zise Pitt. 

— Poate nu vom afla niciodată, dar sunt curios să văd ce 
altceva se mai află pe vasul acela, răspunse Ruppe. Oricât 
de ciudat ar părea, s-au descoperit puţine naufragii 

otomane în Marea Mediterană. 

— Dacă poţi să anunţi tu autorităţile turceşti de 
descoperirea noastră, vom face tot posibilul să ajutăm, zise 
Pitt. Îi întinse lui Rupp& harta nautică unde amplasarea 
epavei era marcată cu roşu. E destul de aproape de Chios, 
aşa că s-ar putea să aibă şi grecii un cuvânt de spus. 

— O să dau telefon dimineaţă la prima oră, zise Ruppe. S- 
ar putea oare ca tu şi nava ta să ne ajutaţi să iniţiem o 
cercetare completă a zonei? 

Pitt zâmbi. 

— Nimic nu mi-ar plăcea mai mult decât să aflăm exact 
ce anume am descoperit. O să reuşesc să deviez nava 
noastră pentru o zi sau două. Avem deja la bord un 
arheolog care ne poate îndruma. 

— Bine, bine. Sunt în relaţii bune cu Ministerul Culturii din 
Turcia. Se vor bucura să afle că epava e în siguranţă. 

Se uită la Loren, care se lupta să-şi ţină ochii deschişi. 

— Draga mea, iartă-mi bolboroselile istorice! E foarte 
târziu şi trebuie să vă duc înapoi la hotel. 

— Ai face bine, înainte să mă întind să dorm pe unul 
dintre sarcofagele de afară. 

Ruppe încuie biroul, apoi îi conduse afară din clădire, 
trecând de paznic. In vreme ce coborau treptele muzeului, 
se auzi bubuitul unor explozii în depărtare şi câteva alarme 
din apropiere începură să sune, ecoul lor trecând peste 
zidurile înalte de la Topkapi. Cei trei se opriră şocaţi şi 
ascultară vocile îndepărtate ale bărbaţilor care strigau, apoi 
sunetul armelor de foc care trăgeau sub cerul nopţii. Se mai 
auziră câteva Împuşcături, iar zgomotul lor se apropie. 
Câteva secunde mai târziu, uşa muzeului se deschise în 
urma lor şi paznicul veni în fugă spre ei cu o expresie de 
groază întipărită pe faţă. 

— Palatul e atacat! strigă el. Camera Relicvelor Sacre din 
Topkapi a fost prădată, iar gărzile din Bâb-us Selâm nu 
răspund. Trebuie să mă asigur că poarta e baricadată. 

Bâb-us Selâm sau Poarta Salutului era intrarea principală 
în sanctuarul izolat al Palatului Topkapi. Era o palisadă 

înaltă care semăna cu un castel de la Disneyland, unde 
turiştii se adunau dimineaţa ca să exploreze palatul şi 
domeniile marilor sultani otomani. Imediat după poartă se 
afla un punct de control în care stăteau gărzile Armatei 
Turce. Aflată ceva mai departe pe acelaşi drum, poarta era 
larg deschisă şi nu se vedea niciun gardian. 

Paznicul muzeului, Avni, alergă pe lângă Ruppe şi 
traversă parcarea. Cam la o sută de metri de poartă, depăşi 
o dubă albă parcată lângă drum. Motorul dubei porni 
deodată şi maşina se trezi la viaţă. 

Farurile erau stinse, stârnindu-i imediat lui Pitt un 
sentiment dezagreabil. Simţind că era ceva în neregulă, se 
luă imediat după Avni. 

— Mă întorc imediat, mormăi el, apoi plecă în fugă. 

— Dirk! strigă Loren, neînţelegând reacţia bruscă a 
soţului ei. 

Dar el nu-i mai răspunse atunci când observă că duba 
albă începuse să înainteze. 

Pitt ştia ce urma să se întâmple, dar nu izbuti să 
împiedice nimic. Când duba se apropie cu un scrâşnet 
prelung al motorului, putu doar să privească totul ca într-o 
scenă filmată cu încetinitorul. Maşina se îndrepta în viteză 
spre paznicul muzeului. Alergând cât putea de repede, Pitt 
lansă un avertisment. 

— Avni! În spatele tău! strigă el. 

însă gestul fu inutil. Cu farurile încă oprite, maşina 
înaintă brusc şi îl lovi din spate pe paznicul muzeului. 
Trupul acestuia zbură pe capotă, apoi se rostogoli pe 
caldarâm cu o bufnitură. Duba continuă să accelereze, apoi 
se opri scârţâind în faţa porţii deschise. 

Pitt alerga mai departe, apropiindu-se repede de paznicul 
căzut. După forma grotescă a capului, Pitt îşi dădu seama 
că avea craniul zdrobit şi că murise instantaneu. 
Nemaiputând face nimic pentru el în clipa aceea, Pitt 
înaintă spre dubă. 

Şoferul stătea la volan, privind neliniştit la poarta Bâb-us 
Selâm. Cu motorul încă pornit, nu reuşi să audă paşii lui Pitt 

înainte ca acesta să ajungă lângă dubă. Se întoarse să se 
uite prin geamul lateral deschis şi se trezi cu două mâini 
care se întinseră şi-l prinseră de guler. Nici nu apucă să se 
împotrivească - atât capul, cât şi pieptul îi ieşiră prin geam. 

Pitt auzi alţi paşi apropiindu-se, dar nu zări decât o 
umbră cu coada ochiului în timp ce se lupta cu şoferul. 
Băgase cotul sub bărbia acestuia şi aproape că-i rupsese 
gâtul. Şoferul îşi venise în fire şi se lupta să scape de 
strânsoarea lui Pitt, proptindu-şi genunchii în volan şi 
agitându-şi mâinile. Insă Pitt reuşi să pună presiune pe 
gâtul lui până când acesta rămase fără aer, după care 
începu să se lase moale în braţele lui. 

— Dă-i drumul! se răsti deodată o voce de femeie. 

Pitt se întoarse spre corpul paznicului mort, ţinându-l încă 
strâns pe şoferul sugrumat. Loren şi Ruppe veniseră după 
el pe alee ca să-l ajute pe Avni şi stăteau acum lângă omul 
care murise. Ruppe se aplecase, sprijinit într-un genunchi, 
apăsând cu mâna o rană însângerată de pe frunte, iar 
Loren era lângă el, privind la Pitt cu ochii îngroziţi. 

Alături de ei stătea o femeie cu mască neagră de schi, 
pulover şi pantaloni. Cu braţul întins, ţinea un pistol 
îndreptat spre capul lui Loren. 

— Dă-i drumul, îi spuse din nou lui Pitt, altfel femeia 
moare. 


Palatul Topkapi fusese marea reşedinţă a sultanilor 
otomani timp de aproape patru sute de ani. Un labirint uriaş 
de clădiri împodobite cu faianţă şi încăperi construite într- 
un complex aflat pe deal, dând către Cornul de Aur, palatul 
adăpostea tezaurul istoriei bogate a Turciei. Tururile 
populare şi aglomerate, conduse de ghizi, ofereau o 
perspectivă asupra vieților personale ale  sultanilor, 

expunând în acelaşi timp o colecţie impresionantă de artă, 
arme şi bijuterii. Dar, în mijlocul opulenţei regale, palatul 
conţinea şi o colecţie însemnată de relicve islamice sfinte, 
onorate în lumea întreagă. Şi tocmai aceste obiecte le 
ochiseră hoţii. 

O dubă de aprovizionare transportase cu uşurinţă un mic 
depozit de arme şi de explozibili plastici pe terenul palatului 
cu câteva zile înainte. Hoţii intraseră pur şi simplu în 
complex ca turişti spre sfârşitul zilei şi se furişaseră tăcuţi, 
ascunzându-se în cabina administratorului. La adăpostul 
întunericului, mult după ce ultimii turişti plecaseră şi 
intrările fuseseră asigurate, hoţii îşi luaseră armele şi 
pătrunseseră în încăperea Relicvelor Sacre, unde erau 
depozitate multe dintre obiectele sfinte. 

Atacul propriu-zis nu dură mai mult de un minut, căci 
hoţii ieşiră printr-un perete lateral, dărâmat cu explozibil, 
apoi traseră şi uciseră un paznic din apropiere. Adunară în 
grabă relicvele căutate, apoi scăpară prin zidul avariat. 

Hoţii plănuiseră cu grijă o serie de explozii mai mici, ca 
diversiune, în diferite locuri din complex, croindu-şi apoi 
drum spre sud pe jos. Odată trecuţi de poarta principală, 
aveau să fie transportaţi din zonă cu duba care-i aştepta. 
Urma să dureze doar câteva minute ca să ajungă de acolo 
în labirintul străzilor întortocheate din Sultanahmet şi să se 
piardă în noapte. 

Sirenele poliţiei răsunau la distanţă când doi bărbaţi în 
negru intrară alergând prin poarta Bâb-us Selâm, fiecare 
ducând un sac de pânză. Femeia care ţinea îndreptată 
arma spre capul lui Loren dădu imediat câteva ordine 
scurte, iar cei doi se apropiară de dubă. Cei doi hoţi puseră 
sacii în spate, apoi îl traseră şi pe şofer acolo şi-l întinseră 
pe jos. Unul din ei ocoli în fugă duba şi urcă pe locul 
şoferului, iar celălalt scoase propriul pistol şi-l îndreptă spre 
Loren. Femeia strigă din nou la Pitt. 

— Tu! Depărtează-te de maşină! ordonă ea, ţinând arma 
către Pitt. Femeia asta vine cu noi. Dacă vrei s-o mai vezi în 
viaţă, o să spui la poliţie că am scăpat prin Poarta Gulhane 

Park. 

Făcu un semn cu arma către latura de nord-est a 
complexului. 

Pitt strânse pumnii, iar din ochi aproape că-i ieşeau 
flăcări, dar nu putea face nimic. Femeia îi simţi furia şi 
îndreptă pistolul spre capul lui. 

— Nici să nu te gândeşti! zise ea. 

Bărbatul înarmat o apucă pe Loren de braţ şi o împinse 
cu brutalitate în spatele dubei, apoi urcă şi el şi închise 
portiera după ei. Femeia merse cu spatele până la uşa 
pasagerului, ţinând arma aţintită spre Pitt până când sări 
înăuntru. Noul şofer apăsă imediat pedala de acceleraţie şi 
duba ţâşni, scoțând fum din cauciucuri. 

Pitt alergă repede spre Ruppe, care se ridicase în picioare 
clătinându-se, dar încă şovăia din pricina loviturii la cap 
date de femeie. 

— Maşina ta, spuse Pitt în grabă. 

Ruppe scoase imediat cheile. 

— Du-te tu! Eu nu fac decât să te încetinesc. 

— Eşti în regulă? 

— E doar o zgârietură, răspunse el cu un zâmbet slab, 
uitându-se la mâna murdară de sânge. O să fiu bine. Du-te 
înainte, eu o să informez poliţia când ajunge aici. 

Pitt înclină din cap aprobator, luă cheile şi se îndreptă 
spre Karmann Ghia. Vechiul Volkswagen porni de la prima 
cheie. Pitt băgă imediat în viteză şi plecă după dubă cu 
scrâşnet de roţi. 

Zona exterioară a Palatului Topkapi era construită 
oarecum în forma unui A înclinat, cu o poartă de acces la 
baza fiecărui picior. Anticipând că poliţia avea mai multe 
şanse să vină-prin Poarta Gulhane Park dinspre nord, hoţii o 
luară către Poarta Imperială spre sud. In ciuda aglomerației 
zilnice de autobuze pentru turişti, drumurile străjuite de 
copaci din complex erau înguste, pline de curbe care te 
obligau să încetineşti. 

Pitt o luă pe strada principală, pe unde ieşise duba, dar 
aceasta dispăruse deja de mult din vedere. Trecând pe 

lângă nişte străduţe laterale, simţi că inima bate să-i sară 
din piept de teamă că nu va putea găsi maşina. Hoţii 
profesionişti nu erau de obicei ucigaşi, îşi spunea el. 
Probabil că aveau să-i dea drumul lui Loren în primul 
moment convenabil. Dar pe urmă îşi aminti de imaginea 
paznicului călcat intenţionat cu maşina. Auziseră şi destul 
de multe împuşcături prin palat. Simţi o împunsătură în 
inimă când înţelese că aceşti hoţi nu se temeau, de fapt, să 
ucidă. 

Apăsă mai tare pe acceleraţie, provocând un scrâşnet 
chinuit al motorului răcit cu aer al Volkswagen-ului. 
Karmann Ghia nu era nici pe departe o maşină rapidă, dar 
mărimea şi viteza îi dădeau sprinteneală în curbe. Pitt îi 
testa limitele, schimbând mereu vitezele a doua şi a treia 
pe măsură ce gonea pe drumul sinuos. Reuşi chiar să 
trimită un capac de roată într-un ulm când rase bordura cu 
partea din spate a maşinii. 

Drumul se îndreptă pe o porţiune scurtă, apoi sfârşi într-o 
răscruce. Pitt apăsă frâna, intrând prin derapaj controlat în 
intersecţie şi gândindu-se încotro să o ia. O privire aruncată 
grabnic în ambele părţi nu dezvălui nici urmă de trafic sau 
de dubă. Pitt se gândi la remarca femeii despre Poarta 
Gulhane. Habar nu avea unde era, dar îşi aminti cum 
arătase direcţia cu pistolul. In ciuda curbelor şi a 
întoarcerilor făcute, era sigur că femeia indicase spre ceea 
ce se afla acum în dreapta lui. Intrând în viteza întâi, apăsă 
acceleraţia şi dădu drumul ambreiajului, pornind pe drumul 
pavat din stânga. 

Frunzişul mare al stejarilor bătrâni îi flutura pe deasupra 
capului în timp ce gonea, urmând drumul până în locul 
unde o lua uşor spre dreapta. Coborând o pantă puţin 
înclinată, ajunse la altă răscruce. De această dată, observă 
un indicator în engleză, pe care scria „leşire”, cu o săgeată 
către dreapta. Incetinind doar puţin, viră scrâşnind, făcând 
cauciucurile să geamă şi intră pe o stradă care, din fericire, 
era necirculată. 

Drumul dădea într-o altă stradă largă care ducea către 

Poarta Imperială. Pitt văzu că în faţă era mai multă lumină, 
copacii şi tufişurile de pe domeniul palatului făceau loc 
aglomerării urbane din centrul oraşului vechi din Istanbul. 
Uitându-se în lungul drumului, Pitt observă nişte faruri din 
spate care întorceau chiar în dreptul porţii. 

Era duba. 

Pitt simţi un suflu de speranţă, apăsând acceleraţia şi 
gonind spre poartă. Probabil că hoţii avuseseră dreptate, îşi 
spuse el. Dacă poliţiştii din Istanbul răspundeau la alarmă, 
încă nu ajunseseră la Poarta Imperială. Când se apropie de 
poartă, văzu ceea ce păreau să fie trupurile a doi soldaţi 
turci, întinse lângă drum. 

Ignoră imaginea, dădu buzna pe poartă şi făcu un viraj 
brusc la dreapta, încetinind ca să evite scârţăitul 
cauciucurilor. Privind în faţă, văzu că duba o luase spre sud, 
pe un bulevard perpendicular. Pitt se luă după ea, oprind 
farurile când luă altă curbă strânsă, după care se apropie 
de maşină. 

O masă congestionată de automobile şi oameni pe timpul 
zilei, centrul istoric Sultanahmet era ciudat de liniştit 
noaptea. Pitt depăşi în viteză un taxi rablagit, apoi încetini 
când văzu că duba oprise la semafor. 

Treceau pe lângă Catedrala Sfânta Sofia, unul dintre cele 
mai mari monumente care supravieţuiau din epoca 
bizantină. Construită ca o bazilică de împăratul roman 
lustinian şi transformată mai târziu în moschee, era, de 
aproape o mie de ani, cea mai mare clădire cu cupolă din 
lume. Frescele şi mozaicurile sale antice, precum şi 
arhitectura impunătoare o transformau într-unul dintre cele 
mai importante repere culturale din Istanbul. 

Duba făcu iar la dreapta, traversând Piaţa Sultanahmet şi 
curtea din faţă a catedralei, unde câţiva turişti se plimbau, 
făcând fotografii cu exteriorul iluminat. Pitt încercă să se 
apropie de maşină, dar două taxiuri care plecaseră de lângă 
trotuar îi tăiară calea. 

Duba încetini ca să nu atragă atenţia când o maşină de 
poliţie trecu în viteză pe o străduţă alăturată cu girofarele şi 

sirena pornite, îndreptându-se spre Topkapi, pe deal. Mica 
mulţime de vehicule ieşi din piaţă şi intră pe altă stradă 
înainte de a opri la culoarea roşie a semaforului. Un camion 
ruginit trecu pe străduţa alăturată şi se opri la colţ ca să 
ridice un morman de gunoi. Pe moment, duba rămase 
prinsă în spatele unui taxi. 

Aflat la două maşini în spate, Pitt privi cum gunoierul, 
care abia se mişca, începu să curețe grămada de gunoi şi 
se hotărî că situaţia îi dădea ocazia să acţioneze. Fără să 
ezite, sări din Karmann Ghia şi alergă în spatele maşinii 
celor pe care îi urmărea, ghemuindu-se şi lipindu-se de 
laturile taxiurilor ca să nu fie văzut. Uşile din spate ale 
dubei aveau geamuri fumurii, dar Pitt distingea silueta 
aşezată pe partea dreaptă, care fie avea părul foarte scurt, 
fie purta o mască de schi. 

Lumina semaforului se făcu verde, iar maşina porni, apoi 
se opri, forţată să aştepte în timp ce gunoierul apatic 
elibera movila formată din saci mari de resturi menajere. 
Pitt se apropie ghemuit de dubă şi puse un picior pe bara 
de protecţie, apoi apucă mânerul portierei cu mâna 
dreaptă. Deschizând uşa, sări înăuntru cu pumnul stâng 
strâns, gata să lovească. 

Era o manevră riscantă, una care le putea aduce moartea 
lui şi lui Loren. Dar avea de partea lui elementul-surpriză şi 
apreciase corect că asasinul din spate lăsase garda jos şi se 
bucura de succesul furtului. In adâncul sufletului, mai avea 
un motiv pentru care renunţase la precauţii. Pitt ştia că n-ar 
fi putut să şi-o ierte dacă nu acţiona şi i se întâmpla ceva lui 
Loren. 

Portiera rămase deschisă, iar Pitt aruncă o privire în 
compartimentul din spate, fiind deja în mişcare. Işi jucase 
bine cartea şi descoperi că asasinul care nu era rănit stătea 
pe banchetă în dreapta. Pe partea opusă se afla primul 
şofer, care începea să-şi recapete culoarea în obraji. Loren 
stătea lângă el, prinsă între un paravan care despărţea 
partea din spate de cabina şoferului. In fracțiunea de 
secundă în care se priviră, Pitt citi spaima în ochii soţiei 

sale. 

Surpriza era numai a lui, căci asasinul nici măcar nu avea 
pistolul îndreptat spre Loren, ci îl ţinea lângă el. îl privi 
speriat pe Pitt prin masca de schi înainte ca acesta să-i dea 
prima lovitură de pumn în barbă. Mânat de adrenalină şi de 
furie stăpânită, probabil că Pitt ar fi putut să străpungă 
peretele lateral al dubei dacă ar fi ţintit altfel. Lovitura îl 
lăsă lat pe celălalt, prăvălindu-l la podea fără să mai apuce 
să ridice arma. 

Celălalt bărbat reacţionă rapid, bucurându-se probabil de 
ocazia de a se răzbuna pentru atacul precedent. Sări în 
spatele lat al lui Pitt, trântindu-l cu pieptul la podea. Avea 
un pistol în buzunar, pe care se chinuia să-l scoată în timp 
ce cu celălalt braţ îl apucase pe Pitt. Lipit de podea, acesta 
din urmă se ridică imediat proptindu-se în braţe, dar nu 
reuşi să scape de strânsoarea ca de urs a bărbatului. 
Incercând să găsească un punct de sprijin, îşi rezemă 
piciorul de bara dubei, apoi încercă să-şi transfere 
greutatea în spate. Cu atacatorul lipit de el, Pitt se împinse 
cu mâinile şi picioarele, dându-se înapoi şi ieşind din 
maşină. 

Taxiul oprise la jumătate de metru în spatele dubei. 
Zburând prin aer, cele două trupuri lipite se izbiră de 
capota taxiului, şoferul rămânând stâlcit sub greutatea lui 
Pitt şi suportând forţa impactului. 

Acesta încercă să respire, rămas fără aer în plămâni, iar 
Pitt simţi că strânsoarea din jurul pieptului slăbise. 
Ridicându-se în picioare, Pitt dădu braţul bărbatului 
deoparte, apoi îl lovi cu cotul în cap de câteva ori. Era de 
ajuns că să-l ameţească, aşa că alunecă pe asfalt înainte ca 
acesta să-şi poată apuca arma. 

Trăgându-şi sufletul, Pitt ridică privirea şi o văzu pe Loren 
coborând din dubă. Avea în mână unul dintre sacii negri. 

— Repede, hai să plecăm! o îndemnă el, apucând-o de 
braţ şi trăgând-o în josul străzii. 

Făcură câțiva paşi  nesiguri pe trotuar, Loren 
împotrivindu-se oricărui îndemn de a se grăbi. 

— Nu pot să alerg cu pantofii ăştia, se lamentă ea. 

Pitt auzi un strigăt dinspre dubă, dar nu mai pierdu 
vremea privind înapoi. În schimb, o apucă strâns pe soţia lui 
şi o împinse într-o nişă dintr-o clădire mică şi pătrată aflată 
la câţiva paşi distanţă. Sări după ea tocmai când se auziră 
două focuri de armă. Două bucăţi de beton ţâşniră în aer 
când gloanţele atinseră pământul în dreptul picioarelor lor. 

Cadrul uşii le oferea adăpost, dar numai pentru moment. 
Peste doar câteva secunde, femeia cu pistolul avea să 
înainteze suficient cât să poată tinti spre amândoi. 

— Încotro acum? spuse Loren gâfâind, cu inima galopând 
de teamă. 

Pitt aruncă o privire la uşa decolorată care se afla în 
capul scărilor. 

— Aş zice că avem o alegere simplă, răspunse el, arătând 
din cap spre uşă. Intrăm. 


Două lovituri ferme în uşa de lemn fură de ajuns ca să 
desprindă încuietoarea veche din balamale şi să forţeze 
intrarea. Loren şi Pitt se strecurară imediat în camera 
simplă, goală, având în lateral o tejghea şi o casă de 
marcat. În partea din spate se afla o scară mare, slab 
luminată, care ducea la un nivel inferior. 

De dincolo de uşă se auzeau paşi apropiindu-se. Pitt se 
întoarse şi închise uşa, văzând-o pe femeia în negru 
alergând prin spatele taxiului. Nu zări şi scânteia din ţeava 
pistolului când aceasta trase din nou, dar văzu glonţul care 
se înfipse în uşă la câţiva centimetri de faţa lui. 

— Cred că trebuie să coborâm, zise el, luând-o pe Loren 
de mână şi coborând în fugă scara. 

Săriseră câteva trepte săpate în piatră când Loren îl trase 
de mână. 

— Nu pot să ajung până acolo pe tocuri, spuse ea, 
observând că scara ducea destul de mult în jos. 

Işi scoase repede pantofii, apoi continuă să coboare. 

— De ce nu este şi simţul practic un considerent în 
crearea pantofilor pentru femei? întrebă Pitt, ajungând-o 
din urmă. 

— Numai un bărbat ar întreba aşa ceva, mormăi ea, 
gâfâind din cauza efortului. 

Continuară pe scara formată din peste cincizeci de 
trepte. Cearta lor pe tema încălţărilor făcu loc unei senzaţii 
de uimire când spaţiul din jur li se dezvălui în lumina slabă. 

Ajunseseră într-o încăpere subterană uriaşă, făcută de 
mâna omului. Era o structură bizară pe care nu te aştepţi să 
o găseşti în mijlocul agitaţiei din Istanbul. Treptele se 
terminau cu o platformă de lemn care acoperea aproape 
întreaga suprafaţă. Pitt admira o pădure de coloane de 
marmură înalte de nouă metri, care se întindeau la 
nesfârşit în întuneric, sprijinind cu capitelurile tavanul cu 
arcade. Un şir de lumini roşii suspendate iluminau întreg 
spaţiul, creând o atmosferă misterioasă, aproape 
diavolească. 

— Ce e locul ăsta? întrebă Loren, iar ecoul vocii ei răsună 
printre pereţii de piatră. E uluitor, din toate punctele de 
vedere. 

— E o cisternă subterană. Una uriaşă, din câte se pare. 
Romanii au construit sute de acest fel sub străzile din 
Istanbul ca să păstreze apa pe care o transportau din zona 
rurală prin apeducte. 

De fapt, se aflau în cea mai mare cisternă din Istanbul, 
Yerebatan Sarnici. Construită iniţial de împăratul Constantin 
şi extinsă apoi de lustinian, structura avea o lungime de 
aproape treizeci de metri. Pe vremuri, podeaua şi pereţii 
acoperiţi cu mortar puteau păstra 80 000 de metri cubi de 
apă. Abandonată în timpul stăpânirii otomane, fusese uitată 
şi devenise o baltă plină cu noroi până la restaurarea făcută 
de guvernul turc în secolul al XX-lea. Ca mărturie a 
talentului romanilor pentru construcţii, pe fundul cisternei 

se mai păstrau câţiva metri de apă pentru efect. 

În vasta încăpere nu se auzea niciun sunet cu excepţia 
clipocitului apei atunci când cădea câte o picătură de pe 
tavan. Liniştea fu curmată brusc de sunetul paşilor de 
deasupra, când femeia înarmată, îmbrăcată în negru, 
traversă holul de la intrare şi începu să coboare treptele. 
Pitt şi Loren o luară imediat la fugă, urcând pe o rampă de 
lemn care ducea în partea opusă a încăperii. 

Rampa avea în capăt un culoar circular care permitea 
turiştilor să vadă nenumărate coloane sculptate ce 
sprijineau tavanul cisternei. 

Dedesubt, apele puţin adânci găzduiau sute de crapi 
colorați care nu vedeau niciodată lumina zilei. Pitt şi Loren 
avură puţin timp să admire peştii în timp ce alergau către 
capătul îndepărtat al încăperii. 

Rampele de lemn erau ude din cauza tavanului de pe 
care picura apa, iar Loren aluneca întruna din pricina 
ciorapilor. Când ajunseră la o cotitură, căzu şi rămase 
întinsă o secundă, trăgându-şi sufletul, până când Pitt o 
ajută să se ridice. Sunetul pantofilor care coborau treptele 
de piatră în spatele lor răsuna prin cisternă. 

— De ce-şi mai bate capul cu noi? întrebă Pitt cu voce 
tare, trăgând-o pe Loren după un colţ. 

— Poate are ceva de-a face cu asta, răspunse ea, 
ridicând sacul negru pe care-l ţinea în mână. L-am luat din 
dubă. M-am gândit că ar putea fi ceva important. 

Instinctul soţiei sale îl făcu pe Pitt să zâmbească. 

— Da, probabil că asta e, zise el. Dar nu e suficient de 
important ca să murim din cauza lui. 

Paşii care îi urmăreau ajunseseră în capătul scărilor, 
transformându-se într-un zgomot surd pe rampa de lemn. 
Pitt şi Loren mai alergară câţiva metri, ajungând într-o zonă 
care se înfunda. 

— Daţi-mi sacul şi puteţi pleca. 

Vocea femeii răsuna ca un ecou furios prin cisternă. După 
un moment de linişte, o auziră din nou alergând. Deşi încă 
nu o vedeau din pricina luminilor slabe, îşi dădeau seama 

că se apropia. 

— In apă! şopti Pitt, luând sacul negru de la Loren şi 
împingând-o către balustradă. Cu rochia ei lungă, Loren 
păşi stângace peste balustradă, apoi îl lăsă pe Pitt s-o ajute 
să coboare în apa până la brâu. Trupul ei se cutremură 
involuntar, atât din pricina apei reci, cât şi a amenințării 
apropiate. 

— Du-te în spatele coloanei de colo şi nu te arăta până 
nu te strig! îi spuse el încet. 

— Tu unde te duci? 

— li dau sacul înapoi. 

Se aplecă peste balustradă şi-i dădu un sărut scurt, apoi 
o privi cum trece printre şirurile de coloane de marmură, 
dispărând din vedere. Mulţumit că era ascunsă şi în 
siguranţă, se întoarse şi o luă înapoi pe platformă. Un 
bubuit ca de tunet îl făcu să se oprească, iar o bucată din 
balustrada de lemn căzu în apă la câţiva metri în faţa lui. 
Zări silueta femeii înarmate la treizeci de metri distanţă şi 
alergă repede înainte, până când un şir de coloane îl 
împiedicară s-o mai vadă. 

Gândurile i se învălmăşeau în cele câteva secunde cât 
mai putea rămâne ascuns. Se gândi la sacul negru, care era 
tras uşor în jos de două obiecte distincte. Nu avea unde să 
le ascundă pe rampele goale de lemn, aşa că îşi îndreptă 
privirea spre coloanele uriaşe din apropiere. Observă că 
fiecare a treia coloană avea fixat lângă coronament un mic 
reflector care lumina cisterna. Când paşii femeii se auziră 
mai aproape, Pitt ridică sacul şi despărţi cele două obiecte 
prin pânza exterioară. Răsuci apoi mijlocul rămas liber până 
când sacul aduse cu o halteră, cu câte un obiect la fiecare 
capăt. 

— Dă-i drumul! strigă femeia. 

In lumina slabă, Pitt presupuse că era încă prea departe 
ca să poată ochi bine, aşa că făcu repede doi paşi către 
balustradă. Pistolul răsună iar şi Pitt văzu cu coada ochiului 
două licăriri ale ţevii pistolului când împuşcăturile bubuiră 
în cisternă. Un glonţ lovi balustrada, celălalt îi şuieră pe la 

ureche. Fiind deja în mişcare, nu putea decât să continue. 

Făcând al treilea pas, ridică sacul şi-l aruncă în sus cu 
toată puterea. Fără să încetinească, încălecă balustrada 
ajungând pe partea cealaltă. Sacul se învârti ca un titirez şi 
încă se mai înălța când Pitt atinse apa. Se scufundă de 
îndată către rampă, sub stâlpii de sprijin, înotând în direcţia 
femeii. Înotă încet în apa puţin adâncă, încercând să nu 
iasă la suprafaţă. Priceput la scufundări libere, parcurse cu 
uşurinţă douăzeci şi doi de metri înainte de a ieşi să respire. 

Rămase  nemişcat, trăgându-şi sufletul sub rampă, 
verificând unde era femeia. Apreciase corect că trecuse de 
ea, în timp ce aceasta alerga către locul unde auzise prima 
dată clipocitul apei. O văzu mergând în partea opusă, cu 
arma îndreptată spre apă. 

Strecurându-se înapoi sub rampă, se îndreptă cu grijă în 
direcţia cealaltă până ajunse la o curbă. Zona era mai bine 
luminată decât şi-ar fi dorit, dar cotitura îi oferea ascunzişul 
potrivit ca să se pregătească pentru un atac. Dădu să se 
ridice pe un stâlp de sprijin când auzi alţi paşi care coborau 
pe treptele de piatră. Un claxon de maşină de pe stradă se 
auzi pe fundal. 

— Domnişoară Maria, trebuie să plecăm imediat, strigă o 
voce bărbătească în turcă. Poliţia începe să cerceteze şi 
dincolo de Topkapi. 

Pitt se scufundă înapoi în apă când femeia începu să 
alerge în direcţia lui. Auzind-o trecând pe deasupra, rămase 
nemişcat, ascultând cum începea să urce treptele. 
Ajungând în capul scărilor, aceasta ezită o clipă, apoi o voce 
ascuţită străbătu cisterna. 

— Nu o să vă uit! ţipă ea. 

Sunetul paşilor se estompă, iar claxonul maşinii încetă să 
se mai audă. Pitt rămase nemişcat în apa rece, ascultând 
ecoul straniu al picăturilor de apă. Mulţumit că agresorii 
plecaseră cu adevărat, urcă pe rampă şi se îndreptă spre 
capăt, strigând numele lui Loren în tot acest timp. 

Îngheţată, soţia lui apăru din spatele unei coloane şi 
înaintă cu greu până la rampă, unde Pitt o ajută să urce. 

Deşi părul ei arăta groaznic, avea rochia udă şi tremura de 
frig, lui Pitt i se părea că era minunată. 

— Eşti în regulă? 

— Da, spuse ea. Au plecat? 

Pitt confirmă din cap, ţinând-o de mână în timp ce 
mergeau pe rampă. 

— Groaznici oameni, zise ea. Mă întreb câţi au ucis în 
timpul jafului. 

Pitt putea doar să speculeze. 

— Te-au rănit? întrebă el. 

— Nu, dar se vedea că nu le era teamă să ucidă. Nu 
părea să le pese când le-am spus că sunt senator în 
Congresul american. 

— Probabil că aici îi respectă pe politicieni mai puţin 
decât în America. 

— l-ai dat sacul? 

— Nu, mă tem că a trebuit să plece cu mâna goală. După 
cum ai auzit, nu are de gând să ne uite. 

— Unde l-ai ascuns? 

Pitt se opri şi arătă spre coronamentul unei coloane de 
marmură care se ridica din apă la câţiva metri distanţă. 
Înfăşurat în jurul unui corp de iluminat fixat în vârful 
coloanei, sacul negru atârna legănându-se deasupra apei. 

— Nu e ascuns, spuse el, zâmbind uşor. Doar că nu e 
tocmai la îndemână. 


— Încă o ceaşcă de ceai, domnule? 

Oaspetele încuviinţă uşor din cap şi gazda îi umplu din 
nou ceaşca cu ceai negru. Având abia treizeci de ani, era 
cel mai tânăr dintre cei cinci fii născuţi într-o familie 
cârmulitoare din Emiratele Arabe Unite. Era zvelt şi purta pe 
cap o eşarfa albă-cenuşie, călcată perfect şi prinsă cu un 

agaľ cusut cu fir de aur, care abia dacă indica 
nenumăratele miliarde de petrodolari pe care îi controla 
familia lui. 

— Mişcarea muftiului pare să prindă rădăcini în Turcia, 
zise el, punând ceaşca jos. Mă bucur de progresul pe care 
mi l-ai raportat. 

— Mulftiul Battal are adepţi devotați, răspunse gazda, 
uitându-se la portretul unui bărbat cu figură înţeleaptă şi 
turban, agăţat pe peretele îndepărtat. Vremurile şi 
împrejurările au sprijinit extinderea mişcării, iar 
popularitatea mulftiului a devenit şi mai mare. Avem o 
ocazie foarte bună să schimbăm Turcia şi rolul său în lume. 
Totuşi, ca să ajungem la această schimbare, avem nevoie 
de resurse considerabile. 

— Sunt devotat cauzei de aici aşa cum sunt devotat şi 
Frăției Islamice din Egipt, răspunse şeicul. 

— La fel ca fraţii noştri egipteni, ne vom uni pe calea lui 
Allah, răspunse gazda cu o plecăciune. 

Şeicul se ridică şi traversă biroul cu tavan înalt, care 
arăta şi dădea impresia de interior al unei moschei. Mici 
covoare de rugăciune kilim erau aliniate într-un spaţiu 
deschis, aşezat în faţa unui mihrab faianţat, îndreptat spre 
Mecca. Pe peretele opus, un raft înalt era plin de ediţii 
străvechi din Coran. O singură fereastră uriaşă, cu privelişte 
frumoasă, încălzea interiorul altfel auster şi reverenţios. 

Şeicul merse la fereastră şi admiră panorama din faţa lui. 
Clădirea de birouri era situată pe malul asiatic al Bosforului 
şi oferea o privelişte extraordinară a vechiului Istanbul pe 
malul european, dincolo de fâşia îngustă de apă. Şeicul 
privea minaretele înalte ale Moscheii Süleymaniye, aflate la 
distanţă. 

— Istanbulul îşi respectă cu adevărat trecutul, aşa cum 
se cuvine, spuse el. Nu poţi atinge măreţia fără să 
construieşti pe trecut. 

Se întoarse spre gazda lui. 


? Cordon împletit folosit pentru fixarea pe cap a eşarfei tradiţionale în 

— Fraţii mei sunt toţi educați în Occident. Poartă costume 
după moda englezească şi tânjesc după automobile 
atrăgătoare, spuse el cu dispreţ. 

— Dar dumneata nu eşti ca ei? 

— Nu, răspunse şeicul gânditor. Am terminat cursurile 
Universităţii Islamice din Medina. Incă de la o vârstă 
fragedă m-am dedicat lui Allah. Nu există ţel mai înalt în 
viaţă decât să expui cuvintele Profetului. 

Se întoarse încet către fereastră, cu o privire rece. 

— Ameninţările la adresa modului nostru de viaţă nu 
încetează niciodată, zise el. In Cairo, sioniştii bombardează 
al-Azhar, însă nu există niciun val global de indignare. 

— Eu şi muftiul Battal suntem scandalizaţi. 

— Ca şi mine. Asemenea insulte nu pot fi ignorate, spuse 
şeicul. 

— Trebuie să întărim fundaţia casei noastre ca să reziste 
forţelor din afară. 

Şeicul dădu aprobator din cap. 

— După cum ştii, am fost binecuvântat cu o avere 
considerabilă. Voi sprijini în continuare Sunnah! de aici. 
Impărtăşesc înţelepciunea oraşului Istanbul de a-şi venera 
trecutul. 

— Astfel vom construi mari binecuvântări pentru Allah. 

Şeicul se îndreptă spre uşă. 

— Voi pregăti în scurt timp transferul de fonduri. Te rog 
să transmiţi binecuvântările mele muftiului Battal. 

— Va fi încântat şi recunoscător. Lăudat fie Allah! 

Şeicul răspunse la fel, după care se alătură unui anturaj 
care-l aştepta dincolo de uşă. După ce grupul de arabi ieşi 
din foaier, gazda închise uşa şi se întoarse la birou, unde 
scoase o cheie din sertarul de sus. Mergând către o uşă 
laterală banală, întoarse cheia în broască şi intră într-un 
birou alăturat, aproape de trei ori mai mare decât celălalt. 
Camera era nu doar mare, ci şi grandioasă ca aspect şi cu o 


9 Modul de viaţă văzut ca normă în islam, bazat pe învăţăturile 
profetului Mahomed şi pe analiza Coranului. Se mai numeşte şi hadith. 
(n.tr.) 

67 


atmosferă diferită. Puternic luminată, înfăţişa un amestec 
elegant de artă contemporană şi picturi clasice în ulei, 
covoare tribale unicat şi mobilă europeană de secol XIX. 
Accentuate de spoturile din tavan, elementele care 
dominau camera erau şirurile opuse de rafturi încastrate, 
pline de relicve şi obiecte antice din epoca otomană, 
inclusiv vaze de porțelan, tapiţerii detaliate şi arme 
împodobite cu bijuterii. În mijlocul unui raft se afla piesa de 
rezistenţă a colecţiei, o tunică brodată cu fir de aur, care 
îmbrăca un manechin aflat într-o carcasă de sticlă. O 
plăcuţă din interior indica faptul că tunica fusese purtată de 
Mehmet |, un sultan otoman care cârmuise în secolul al XV- 
lea. 

O femeie scundă cu părul scurt, negru stătea pe divan, 
citind un ziar. Prezenţa ei stârni mânia pe faţa bărbatului, 
acesta trecând pe lângă ea fără să spună o vorbă. Ajungând 
la biroul sculptat de lângă fereastră, îşi scoase keffiyeh şi 
mantia neagră, dezvăluind bluza sport şi pantalonii de 
dedesubt. 

— A fost productivă întâlnirea ta cu şeicul? întrebă ea, 
abandonând ziarul. 

Ozden Aktan Celik dădu aprobator din cap. 

— Găgăuţă ăsta din clica regală s-a învoit să ne mai 
finanţeze cu nişte bani. Mai exact, cu douăzeci de milioane. 

— Douăzeci? răspunse femeia, făcând ochii mari. Puterea 
ta de convingere este cu adevărat impresionantă. 

— Pur şi simplu, trebuie să asmuţi un arab bogat 
împotriva altuia. Când o să afle donatorul nostru din Kuweit 
de contribuţia şeicului, o să fie nevoit să o depăşească, fie 
şi numai din orgoliu. Desigur, vizita ta recentă la Cairo a 
mărit miza. 

— E uimitor cum ameninţarea sionistă poate fi folosită 
pentru asemenea profituri. Gândeşte-te numai la banii care 
s-ar economisi dacă arabii şi israeliţii s-ar împăca într-o 
bună zi. 

— Ar găsi fiecare un ţap ispăşitor de care să se ia, spuse 
Celik,  aşezându-se la birou. Statura sa era bine 

proporţionată, iar părul negru începea să i se rărească, aşa 
că şi-l pieptăna în părţi către spate. Avea nasul mare, dar şi 
o figură puternică şi n-ar fi părut defel nelalocul lui pe 
coperta revistei Gent/emen's Quarterly. Doar ochii negri 
dezvăluiau o personalitate stranie, dansând permanent într- 
o piruetă emoţională intensă. Zvâcniră de furie când se 
aţintiră asupra femeii. 

— Maria, aş fi preferat să nu te arăţi atât de repede. Mai 
ales cu spectacolul haotic făcut aseară. 

Ochii lui o fixau cu mânie. 

Oricât de intimidant ar fi vrut să fie, femeia nu părea să 
fie afectată în vreun fel. 

— Operaţiunea s-a desfăşurat întru totul conform 
planului. Nu ne-a întârziat ieşirea decât amestecul unor 
martori băgăcioşi. 

— Şi a subminat obţinerea artefactelor lui Mahomed, 
şuieră el. Ar fi trebuit să-i ucizi pe toţi pe loc. 

— Poate. Dar se pare că doi dintre ei erau demnitari 
guvernamentali americani, inclusiv o senatoare. Moartea lor 
ar fi umbrit obiectivul nostru. lar obiectivul nostru pare să fi 
fost atins. 

Împături ziarul pe care-l citea şi i-l aruncă lui Celik. 

Era un număr din Mi/liyert, un cotidian turcesc, cu titlurile 
mari care anunțau: „Atac ucigaş al hoţilor de la Topkapi, 
relicve sfinte au fost furate”. 

Celik dădu din cap. 

— Da, am citit relatările. Presa dă vina pe păgânii locali 
care au furat şi au profanat sfintele relicve musulmane ale 
naţiunii noastre. Exact titlurile spre care am ţintit. Dar uiţi 
că am plătit ca să influenţăm câţiva reporteri locali. Ce 
părere are poliţia? 

Maria sorbi dintr-un pahar cu apă înainte să răspundă: 

— Nu putem fi siguri. Informatorul meu din departament 
nu a putut obţine azi-dimineaţă decât o copie electronică a 
raportului despre incident. Se pare că nu au suspecți, deşi 
femeia americană a dat nişte descrieri fizice şi a spus că 
echipa noastră părea să vorbească în arabă. 

— Ti-am spus că nu-mi place ideea să folosim agenţi 
irakieni. 

— Sunt bine pregătiţi, frate, şi, dacă ar fi prinşi, ne-ar 
servi drept ţapi ispăşitori. Pentru scopurile noastre, un hoţ 
şiit, chiar dacă e din Irak, este aproape la fel de productiv 
ca un necredincios din Vest. Sunt plătiţi bine ca să-şi ţină 
gura. Şi-apoi, au impresia falsă că lucrează pentru fraţii lor 
şiiţi. N-aş fi putut obţine asta fără ei, adăugă ea, deschizând 
o mică valiză care i se odihnea la picioare. 

Căută înăuntru şi scoase un obiect plat înfăşurat în hârtie 
cafenie. Se apropie şi puse pachetul pe birou, în faţa lui 
Celik. Ochii negri ai acestuia fixară pachetul, iar Celik 
începu să-l desfacă cu degete tremurătoare. Sub hârtie găsi 
un săculeţ de tafta verde. Deschizându-l, scoase obiectul 
afară, un drapel negru şters, cu bucăţi lipsă pe marginea 
materialului. Il privi aproape un minut înainte de a-l ridica şi 
a-l ţine cu respect. 

— Sancak-i Şerif. Stindardul sacru al lui Mahomed. 

Era una dintre cele mai preţioase relicve din Topkapi şi 
poate cea mai importantă sub aspect istoric. Drapelul negru 
de lână, creat din turbanul unui duşman învins servise ca 
stindard în luptă pentru profetul Mahomed. Îl luase cu el în 
importanta Bătălie Badr, victorie care sprijinise ridicarea 
Islamului însuşi. 

— Mahomed a schimbat lumea cu ăsta, zise Celik, cu un 
amestec de admiraţie şi deziluzie în ochi. Aşa o să facem şi 
noi. 

Il duse pe braţe la carcasa de sticlă şi-l aşeză în locul 
care adăpostea tunica sultanului Mehmet. 

— Şi cum s-au pierdut celelalte relicve? întrebă el, 
întorcându-se cu faţa spre femeie. 

Maria privea în pământ, gândindu-se la un răspuns. 

— Femeia americană a luat al doilea sac când a scăpat 
din dubă. S-au ascuns în Yerebatan Sarnici. Am fost forţată 
să plec înainte să-l recuperez, adăugă ea dispreţuitoare. 

Celik nu spuse nimic, dar ochii lui o sfredeleau ca o 
pereche de lasere. lar îi tremurau mâinile, dar de data asta 

de mânie. Maria încercă subtil să împiedice izbucnirea: 

— Misiunea a fost totuşi un succes. Chiar dacă toate 
relicvele avute în vedere nu au fost obţinute, impactul e 
acelaşi. Intrarea şi recuperarea stindardului de luptă vor 
genera reacţia aşteptată din partea oamenilor. Aminteşte-ţi 
planul strategic. E doar un pas în misiunea noastră. 

Celik se calmă puţin, dar tot mai căuta o explicaţie: 

— Ce făceau turiştii ăştia americani la Topkapi în toiul 
nopţii? 

— Conform raportului poliției, erau la Muzeul de 
Arheologie, aproape de Poarta Bâb-us Selâm, se întâlneau 
cu un custode. Bărbatul - se numeşte Pitt - e un soi de 
expert în domeniul subacvatic pentru guvernul american. 
Se pare că a descoperit o veche epavă lângă Chios şi 
discuta despre artefacte cu autoritatea maritimă a 
muzeului. 

Celik se înveseli când auzi de epavă. 

— Era o navă otomană? întrebă el, privind tunica expusă 
în faţa lui. 

— Nu am alte informaţii. 

Celik se uita la firele colorate de pe tunica veche. 

— Moştenirea noastră trebuie păstrată, spuse el încet, ca 
şi cum se găsea într-o transă care-l purtase înapoi în timp. 
Bogăţiile imperiului ne aparţin. Vezi dacă poţi să afli mai 
multe despre naufragiu! 

Maria dădu din cap. 

— Se poate. Şi ce facem cu omul ăsta, Pitt, şi soţia lui? 
Ştim unde sunt cazaţi. 

Celik privea în continuare tunica. 

— Nu-mi pasă. Omoară-i, dacă vrei, dar fă-o cu discreţie! 
Apoi pregăteşte-te pentru următorul proiect! 

Maria clătină din cap şi un zâmbet uşor îi apăru pe buze. 

Sophie Elkin îşi trecu peria prin părul drept şi negru, apoi 
aruncă o privire fugară în oglindă. Îmbrăcată în pantaloni 
kaki uzaţi, cu o bluză de bumbac asortată şi fără pic de 
machiaj, i-ar fi fost greu să pară şi mai ştearsă de atât. Insă 
nu-şi putea ascunde frumuseţea naturală. Avea faţa 
îngustă, cu pomeţi proeminenţi, nasul mic şi ochii de 
culoarea mării. Pielea îi era netedă şi curată, în ciuda 
numeroaselor ore petrecute în aer liber. Moştenise 
trăsăturile mai ales de la mama ei, o franţuzoaică 
îndrăgostită de un student israelit la Geologie care studia la 
Paris şi emigrase cu el la Tel Aviv. 

Sophie îşi minimalizase mereu înfăţişarea şi feminitatea. 
Încă de mică dispreţuia rochiile cumpărate de mama «ei, 
preferând pantalonii ca să poată lua parte la jocurile dure 
ale băieţilor din cartier. Singură la părinţi, fusese apropiată 
de tatăl ei, care ajunsese la conducerea Departamentului 
de Geologie de la Universitatea din Tel Aviv. Tânără şi 
independentă, se bucurase să-l însoţească în expedițiile pe 
teren ca să studieze formațiunile geologice din deşerturile 
din apropiere, unde absorbea fascinată poveştile spuse 
lângă foc despre evenimente biblice petrecute chiar pe 
locul unde instalau tabăra. 

Munca tatălui ei o făcuse să studieze arheologia la 
facultate. În timp ce încerca să-şi ia diploma, fusese 
zdruncinată de arestarea unui alt student pentru furtul 
artefactelor din arhivele universităţii. Incidentul a fost cel 
care a introdus-o în lumea întunecată a comerţului 
clandestin cu antichităţi, pe care ajunse să-l deteste din 
cauza impactului produs asupra monumentelor culturale şi 
istorice. După obţinerea doctoratului, abandonase mediul 
academic şi se alăturase Autorităţii Israeliene pentru 
Antichităţi. Cu pasiune şi devotament, reuşi să ajungă la 
conducerea Departamentului de Prevenţie a Furtului de 
Antichităţi în doar câţiva ani. Devotamentul acesta îi lăsa 

puţin timp pentru viaţa personală, aşa că ieşea rareori la 
întâlniri, preferând să-şi petreacă majoritatea  serilor 
lucrând până târziu. 

Luându-şi geanta, ieşi din apartamentul ei micuţ, aflat pe 
coasta unui deal şi cu vedere spre Muntele Măslinilor, şi 
conduse spre Oraşul Vechi din lerusalim. Autoritatea pentru 
Antichităţi avea sediul în Muzeul Rockefeller, o clădire mare 
şi albă, din calcar, aflată în colţul nord-estic. Având doar 
doisprezece angajaţi, departamentul ei avea sarcina 
imposibilă de a proteja cam treizeci de mii de situri 
străvechi aflate în Israel. 

— Bună dimineaţa, Soph! o întâmpină vocea detectivului 
senior, un bărbat înalt şi slab, cu ochii bulbucaţi, pe nume 
Sam Levine. lţi aduc o cafea? 

— Mersi, Sam, mi-ar plăcea, zise ea, ascunzându-şi 
căscatul când se strecură în biroul ei înghesuit. Azi-noapte 
s-au făcut nişte lucrări de construcţii aproape de 
apartamentul meu. Am dormit foarte prost. 

Sam se întoarse cu cafeaua şi se aşeză de cealaltă parte 
a biroului. 

— Dacă nu dormeai, trebuia să vii cu noi în recunoaştere 
aseară, zise el, zâmbind. 

— Vreo arestare? 

— Nu, probabil că jefuitorii de morminte din Hebron au 
fugit. Am abandonat pe la miezul nopţii, dar ne-am ales cu 
o grămadă frumoasă de dălţi şi lopeţi. 

Probabil a doua cea mai veche meserie din lume, jefuirea 
mormintelor se afla în topul listei cu infracţiuni a 
Departamentului de Prevenire a Furtului de Antichităţi. De 
câteva ori pe săptămână, Sophie şi Sam conduceau misiuni 
de supraveghere în toiul nopţii în cimitirele vechi din ţară, 
unde observaseră semne de săpături recente. Oale, 
bijuterii, chiar şi oasele îşi găseau de obicei un cumpărător 
în piaţa de antichităţi vândute clandestin care umplea - 
Israelul. 

— Acum că ştiu că suntem pe urmele lor, probabil o să 
stea potoliţi vreo două săptămâni, zise Sophie. 

— Sau o să se mute în altă parte. Presupunând că au 
destui bani ca să cumpere nişte lopeţi noi, adăugă el, 
zâmbind din nou. 

Sophie aruncă o privire la câteva rapoarte şi tăieturi din 
ziare de pe birou, apoi îi întinse un articol lui Sam. 

— Mă preocupă excavarea asta din Cezareea, spuse ea. 

Sam citi în grabă articolul. 

— Da, am auzit de asta. E o excavare sponsorizată de 
universitate în vechile spaţii portuare. Aici scrie că au 
descoperit nişte artefacte într-un port maritim din secolul al 
IV-lea şi un posibil mormânt. Chiar crezi că situl e 
ameninţat de hoţi? 

Sophie termină cafeaua, apoi puse ceaşca pe birou, cu o 
privire neliniştită. 

— Reporterul putea la fel de bine să pună o reclamă şi 
beculeţe. De câte ori ajunge cuvântul „mormânt” în ziar e 
ca un magnet. l-am implorat pe reporteri de o mie de ori să 
evite să facă publice amplasările mormintelor, dar îi 
interesează mai mult să vândă ziarele decât să ne protejeze 
moştenirea. 

— Ce-ar fi să mergem şi să aruncăm o privire? Avem 
programată o recunoaştere în seara asta, dar aş putea să-i 
trimit pe băieţi acolo. Probabil s-ar bucura de o călătorie pe 
coastă. 

Sophie se uită în calendarul de pe birou, apoi clătină din 
cap. 

— Sunt liberă după unu. Cred că am putea merge să 
verificăm şi să rămânem peste noapte dacă merită. 

— Acum mai vii de acasă. Pentru asta, mă duc să mai fur 
o ceaşcă de cafea pentru tine, spuse el, sărind de pe scaun. 

— Bine, Sam, aşa rămâne. Apoi îl privi severă. Dar nu mai 
folosi cuvântul „a fura” în preajma mea! 

XXX 

Situată pe coasta Mediteranei, la aproximativ cincizeci de 
kilometri nord de Tel Aviv, Cezareea era o enclavă puţin 
populată, umbrită cu uşurinţă de trecutul istoric drept 
centru al puterii romane. Construit de regele Irod cel Mare 

ca oraş portuar fortificat în secolul | î.H., Cezareea se 
mândrea cu celebre elemente ale arhitecturii romane. Un 
templu cu coloane înalte, un hipodrom mare şi un palat 
împodobit pe malul mării, toate acestea se regăseau în 
oraşul care primea apă rece de pe continent prin 
apeductele masive de cărămidă. Cea mai impresionantă 
reuşită inginerească a lui Irod nu era însă pe pământ. 
Proiectase şi construise diguri din blocuri de beton, 
folosindu-le ca să creeze cel mai mare port protejat din 
estul Mediteranei. Succesul portului crescuse importanţa 
Cezareei, devenind capitala ludeii sub stăpânirea romană, 
iar oraşul rămase un centru comercial semnificativ timp de 
peste trei sute de ani. 

Sophie cunoştea bine rămăşiţele vechiului oraş, după ce 
petrecuse o vară întreagă în acel loc în timpul facultăţii. 
leşind de pe autostrada aglomerată de pe coastă, traversă 
cu maşina un complex de case luxoase, apoi ajunse la 
rămăşiţele sitului roman, care acum era un parc naţional 
protejat. Veacurile nu menajaseră construcţia originală, 
vechile clădiri romane fiind de mult prăbuşite. Însă multe 
din resturile elementelor antice ale oraşului erau încă 
intacte, inclusiv o secţiune mare a unui apeduct arcuit care 
se întindea peste nisipurile de culoare ocru, nu departe de 
amfiteatrul mare care dădea spre mare. 

Sophie parcă maşina pe un loc de lângă intrarea dinspre 
vârful colinei, adiacentă unor fortificaţii din epoca 
cruciaților. 

— Echipa de la universitate face săpături lângă port, îi 
spuse ea lui Sam. E puțin de mers până acolo. 

— Mă întreb dacă pe aici găsim ceva de mâncare. 

Privi îngrijorat dealurile golaşe din parc. 

Sophie îi aruncă o sticlă cu apă de pe bancheta din spate. 

— Sunt sigură că sunt nişte restaurante aproape de 
autostradă, dar deocamdată trebuie să te mulţumeşti cu o 
dietă lichidă. 

Se îndreptară către plajă pe poteca sinuoasă ce se lărgea 
în unele locuri de-a lungul malului. Trecură pe lângă un 

drum de mult uitat care străjuise cândva reşedinţe şi mici 
prăvălii, resturile fantomatice nemaifiind acum decât nişte 
grămezi dezordonate de piatră. Pe măsură ce urmau poteca 
la vale, micul port se deschidea în faţa lor. Nu mai 
rămăsese mare lucru după care să-i recunoşti marginile, 
căci digurile originale se scufundaseră cu secole în urmă. 

Poteca ducea către un luminiş extins, unde grămezile de 
piatră erau împrăştiate pe teren în toate direcţiile. Câteva 
corturi bej apărură ceva mai la vale, iar Sophie observă 
nişte oameni care lucrau în mijloc sub un paravan mare. 
Drumeagul continua încă o sută de metri la vale, acolo 
unde apele Mediteranei loveau ţărmul. Se vedeau doi 
bărbaţi pe un banc de nisip, delimitat de două generatoare 
care bârâiau cu zgomot în depărtare. 

Sophie o luă spre paravanul mare, ridicat, după cum se 
vedea, peste o zonă cu excavări active. Două femei tinere 
stăteau lângă o movilă de pământ, filtrând solul printr-o 
cutie cu plasă. Când se apropie, Sophie văzu că un bărbat 
mai vârstnic, aplecat într-un şanţ, cerceta solul cu o perie şi 
un făraş. Cu hainele ponosite, cu barba căruntă, tunsă scurt 
şi o pereche de ochelari sprijiniți pe vârful nasului, Keith 
Haasis avea înfăţişarea unui profesor universitar distins. 

— Câte comori romane ai dezgropat azi, doctore Haasis? 

Bărbatul cu barbă se îndreptă în şanţ cu o privire 
enervată, care se transformă imediat într-un zâmbet larg 
când o recunoscu pe cea care-l întreba. 

— Sophie! strigă el. Ce bine-mi pare să te văd! 

Sări afară din şanţ şi se grăbi spre ea, strângând-o tare în 
braţe. 

— A trecut prea mult timp, spuse el. 

— Te-am văzut acum două luni la conferinţa de 
arheologie biblică din lerusalim, îl mustră ea. 

— Cum spuneam, prea mult timp, râse el. 

Când era mai tânără, Sophie participase la numeroase 
seminarii ale profesorului de arheologie de la Universitatea 
din Haifa, ceea ce dusese la o amiciţie profesională. Haasis 
era o persoană foarte importantă, atât ca expert în 

arheologie, cât şi ca sursă de informaţii despre siturile nou 
descoperite şi activităţile distructive. 

— Doctore, acesta e asistentul meu, Sam Levine, spuse 
Sophie, prezentându-l pe tovarăşul ei. 

Haasis îi prezentă pe studenţii din apropiere, apoi îi 
conduse pe Sophie şi pe Sam către un cerc de scaune de 
tabără care înconjurau o ladă frigorifică mare. Profesorul le 
întinse cutii cu suc rece, apoi îşi şterse fruntea şi se aşeză 
pe un scaun. 

— Cineva trebuie să dea drumul azi la briză pe ocean, 
spuse el cu un zâmbet obosit. Apoi, uitându-se la Sophie, 
întrebă: Presupun că e o vizită oficială? 

Luând o gură de suc, Sophie dădu din cap în loc de 
răspuns. 

— Vreun motiv anume de îngrijorare? 

— Puţină publicitate exagerată în ediţia de ieri din 
Yedioth Ahnronoth, spuse ea, scoțând articolul de ziar din 
geanta de pe umăr. 

Întinzându-i articolul lui Haasis, îl privi cu răceală pe Sam, 
care-şi golise cutia cu suc şi o lua pe a doua din ladă. 

— Da, un reporter local a venit pe aici pentru un interviu 
acum câteva zile, spuse Haasis. Probabil că articolul lui a 
fost preluat la lerusalim. 

Îi zâmbi lui Sophie şi-i dădu articolul înapoi. 

— Nu strică puţină publicitate pentru ceva arheologie 
serioasă, zise el. 

— Nu strică, exceptând invitaţia curajoasă făcută oricărui 
hoţ care are o lopată, răspunse ea. 

Haasis flutură braţul în aer. 

— Locul ăsta a fost prădat secole întregi. Mă tem că orice 
„comoară romană” care a fost îngropată aici a dispărut de 
mult. Ori agentul tău nu a fost de acord? 

— Ce agent? întrebă Sophie. 

— Eram în Haifa la o întâlnire, dar studenţii mi-au spus că 
un agent de antichităţi a venit ieri şi a verificat locul unde 
se desfăşoară proiectul. Stephanie, spuse el, strigând peste 
umăr. 

Una din fetele cu cutia veni în grabă spre ei. Studenta 
durdulie, de aproape douăzeci de ani, stătea în faţa lui 
Haasis cu o privire devotată. 

— Stephanie, spune-ne despre tipul de la Autoritatea 
pentru Antichităţi care a venit ieri, îi ceru el. 

— A spus că e de la Departamentul de Prevenţie a 
Furturilor. Voia să verifice dacă artefactele noastre sunt în 
siguranţă, aşa că i-am făcut turul sitului. Cel mai mult părea 
să-l intereseze excavarea din port şi papirusul. 

Sophie şi Sam se priviră, ridicând din sprâncene. 

— Îţi aminteşti cum îl chema? întrebă ea. 

— Yosef nu-ştiu-cum. Era destul de scund, cu pielea 
măslinie şi părul creţ. Părea palestinian, ca să fiu sinceră. 

— Ţi-a arătat vreo legitimaţie? întrebă Sam. 

— Nu, nu cred. S-a întâmplat ceva? 

— Nu, absolut nimic, spuse Haasis. Mersi, Stephanie! Ce- 
ar fi să le duci ceva de băut şi celorlalţi? 

Haasis aşteptă până când plecă fata cu braţele pline de 
cutii, apoi se întoarse spre Sophie. 

— Nu e unul dintre agenţii voştri? întrebă el. 

Sophie clătină din cap. 

— Cu siguranţă nu e de la Departamentul de Prevenire a 
Furtului de Antichităţi. 

— Poate era de la autoritatea parcurilor naţionale sau 
vreunul dintre ofiţerii voştri regionali. Afurisiţii ăştia de copii 
nu par să-şi mai amintească nimic în zilele noastre. 

— E posibil, răspunse ea pe un ton neîncrezător. Poţi să 
ne arăţi săpăturile? Cel mai mult mă interesează 
mormântul. După cum ştii, jefuitorii de morminte din 
lerusalim au creat în ultima vreme un fel de industrie 
artizanală. 

Haasis zâmbi, apoi arătă cu degetele mari peste umeri. 

— E chiar în spatele nostru. 

Se ridicară toţi trei şi merseră spre un şanţ lat care se 
întindea în spatele scaunelor. Mai multe semne roşii de 
plastic erau înfipte în pământ, înconjurând o mică porţiune 
cu oase aflate la vedere. Sophie recunoscu un femur printre 

rămăşiţele îngropate în pământ. 

— Nu e un mormânt propriu-zis. Tocmai am descoperit 
un singur mormânt la marginea sitului. Nu are legătură cu 
săpăturile de aici, explică Haasis. 

— Ce e locul ăsta? întrebă Sam. 

— Credem că a fost un depozit de marfă. Am luat zona în 
vizor după ce s-a descoperit aici, acum câţiva ani, un cântar 
de bronz. Sperăm să adunăm mostre de cereale, orez şi 
alte alimente de bază care ar fi putut ajunge aici din port. 
Dacă reuşim, ne vor ajuta să înţelegem mai bine tipul şi 
volumul negustoriei care se făcea în Cezareea când era un 
centru comercial prosper. 

— Şi mormântul cum se leagă de toate astea? întrebă 
Sophie. 

— Incă nu am datat nimic, dar bănuiesc că omul ăsta a 
fost victimă colaterală a invaziei musulmane din oraş în 638 
d.H. Mormântul e chiar dincolo de fundaţia clădirii, deci 
cred că vom descoperi că a fost un singur cadavru îngropat 
în grabă lângă zid. 

— In articolul din ziar scria că e un mormânt „bogat în 
artefacte”, remarcă Sam. 

Haasis râse. 

— Mă tem că sunt doar licenţe jurnalistice. Am găsit 
câţiva nasturi din oase de animale şi călcâiul unei sandale 
înainte de a opri săpăturile. Dar cam astea sunt toate 
„artefactele bogate” din interiorul mormântului. 

— Drăguţii de jefuitori de morminte din zonă vor fi, mai 
mult ca sigur, dezamăgiţi, zise Sam. 

— Intr-adevăr, răspunse profesorul. Căci adevăratele 
bogății le-am descoperit de-a lungul digului. Arătă din cap 
către Mediterana, unde bârâitul generatoarelor se auzea 
dinspre deal. Am dat peste un document timpuriu, un 
papirus, care ne-a încântat pe toţi. Haideţi să coborâm la 
apă, pe urmă vă arăt artefactul. 

Haasis îi conduse pe Sophie şi pe Sam pe potecă, apoi îi 
îndrumă la coborârea dealului. Mici movile de piatră spartă 
ieşeau din sol în jurul lor după un tipar straniu, amintiri 

şterse ale numeroaselor clădiri care sufocau oraşul cândva 
şi care se transformaseră de mult în moloz. 

— Folosind şabloane în care să toarne betonul şi să pună 
pietrele la locul lor, regele Irod a construit două diguri mari 
care se uneau printr-un cerc, ca două braţe, le explica 
Haasis în timp ce mergeau. Deasupra lor s-au construit 
depozite şi un far înalt care se afla la intrarea în port. 

— Imi amintesc că un proiect mai vechi de cercetare a 
identificat un număr mare de pietre sub apă, care se pare 
că ar fi căzut din far, zise Sophie. 

— Păcat că munca lui Irod nu a supravieţuit ravagiilor 
mării, spuse Sam, uitându-se la apă fără să descopere 
resturi vizibile ale digurilor originale. 

— Da, majoritatea blocurilor de beton sunt acum complet 
scufundate. Dar aici se află ce mă interesează cel mai mult, 
spuse Haasis, arătând către golful invizibil. Pentru studenţi, 
depozitul de pe deal e o şcoală bună în ce priveşte munca 
de teren, dar amenajarea portului este ceea ce face din 
Cezareea un loc unic. 

Traversară plaja şi ajunseră pe o porţiune mică de 
pământ care împungea marea şi valurile. Doi studenţi 
lucrau cu spor la excavarea unui puț adânc din centrul 
palmei de pământ stâncos. În apropiere, se vedea un 
scafandru care lucra în mare, cu un compresor cu jet de 
apă. 

— Aici era punctul de plecare al digului principal, explică 
Haasis, vorbind tare ca să acopere zgomotul compresorului 
din apropiere. Credem că pe acest loc se afla echivalentul 
unei vămi. Unul din băieţi a găsit un papirus într-o oală 
spartă chiar aici, zise el, arătând către un şanţ de lângă ei. 
Am extins câteva şanţuri în câteva direcţii, dar nu am mai 
găsit alte artefacte. 

— E uimitor că a supravieţuit atât de aproape de apă, 
spuse Sam. 

— Am găsit fragmente din fundaţie care sunt încă 
deasupra celor mai înalte niveluri ale mareelor. 

Se uitară în puţul de explorare unde unul din studenţi le 

arătă o mică secţiune plată de pardoseală din marmură. 

— Se pare că aţi ajuns la pivniţă, remarcă Sophie. 

— Da, mă tem că nu mai avem mult de excavat. 

— Scafandrul ce face acolo? 

— E inginer maritim şi ne ajută să  reconstituim 
configuraţia construcţiilor originale din port. Crede că ar 
exista o încăpere subterană în vama noastră şi caută o cale 
de acces pe sub apă. 

Sophie merse până pe marginea digului şi se uită la 
scafandru. Lucra la trei metri adâncime, chiar sub ea, şi 
ţinea îndreptat un jet de apă pe suprafaţa fundului 
bătătorit. Fără să-i observe pe spectatorii pe deasupra lui, 
bărbatul întrerupse căutările şi începu să urce. Ţinea 
capătul jetului de apă în sus şi stropi ca o fântână arteziană 
când ieşi la suprafaţă. Stând chiar în dreptul lui, Sophie fu 
scăldată într-o ploaie de apă sărată înainte să apuce să se 
dea la o parte. 

— Prostule! înjură ea, ştergându-şi apa sărată din ochi cu 
mânecile ude leoarcă. 

Dându-şi seama ce făcuse, scafandrul întoarse repede 
duza către mare, apoi înotă până la mal şi închise 
compresorul. Întorcându-se spre victima lui, se uită la 
hainele ude care i se lipeau de corp, apoi scoase regulatorul 
din gură. 

— Priviţi, o zeiţă a mării! spuse el, zâmbind larg. 

Sophie scutură capul şi se întoarse cu spatele la el, 
devenind şi mai furioasă când îl văzu pe Sam râzând cu 
poftă. Haasis îşi stăpâni veselia şi îi sări în ajutor: 

— Sophie, e un prosop în cortul meu. Hai să te uscăm! 

Scafandrul puse regulatorul înapoi în gură şi dispăru sub 
apă, în timp ce Sophie îl urma pe Haasis pe potecă. 
Ajunseră la cortul profesorului, unde îşi uscă părul şi hainele 
cât de bine putu. Briza caldă avea să-i zvânte repede 
hainele, dar tremura din cauza efectului răcoritor al 
evaporării bruşte pe pielea umedă. 

— Pot să văd artefactele excavate? întrebă ea. 

— Sigur. Sunt chiar alături. 

Profesorul o conduse către un cort mare, deschis la un 
capăt, înăuntru erau artefacte recuperate din zona 
depozitului, în mare parte fragmente de oale şi de 
pardoseală, presărate pe o masă lungă, acoperită cu o 
pânză. Studenta Stephanie era ocupată cu un aparat foto şi 
un caiet, numerotând şi înregistrând cu grijă fiecare 
fragment înainte de a-l pune într-o cutie subţire de plastic. 
Haasis ignoră artefactele şi o conduse pe Sophie spre o 
măsuţă din spatele cortului. Pe aceasta se afla doar o cutie 
sigilată pe care Haasis o luă cu precauţie şi-i deschise 
capacul. 

— Mi-aş dori să fi găsit mai mult, zise el melancolic, 
dându-se deoparte şi lăsând-o pe Sophie să privească în 
cutie. 

Inăuntru se afla o bucată lunguiaţă de material cafeniu, 
fixat între două lamele de sticlă. Sophie observă imediat că 
era un papirus, o suprafaţă obişnuită de scriere în Orientul 
Mijlociu folosită până la sfârşitul primului mileniu. Mostra 
era uzată şi fragilă, însă şirurile ordonate de simboluri 
scrise de mână se vedeau bine pe aproape toată lungimea 
documentului. 

— Se pare că e un fel de registru al portului. Se disting 
referinţele la cantităţi mari de cereale şi la o turmă de vite 
care au fost descărcate la debarcader, zise Haasis. Vom 
afla mai multe după analiza de laborator, dar cred că ar 
putea fi o factură emisă de vamă pentru un vas comercial 
care aducea produse din Alexandria. 

— Ce descoperire grozavă! îl felicită Sophie. Cu puţin 
noroc, va suplimenta informaţiile recuperate din zona 
depozitului. 

Haasis râse. 

— Cu norocul meu, se va dovedi a fi chiar contrariul. 

Se întoarseră amândoi când o persoană înaltă intră în 
cort cu un coş mare de plastic în mână. Sophie văzu că era 
scafandrul, având pe el costumul de scufundare şi părul 
negru liber şi îmbibat de apă. Încă mânioasă din pricina 
duşului, dădu să facă o observaţie caustică, dar simţi că 

vocea i se înmoaie când o întâmpinară un zâmbet 
strălucitor şi o pereche de ochi verzi care păreau să o 
sfredelească. 

— Dirk, aici erai, zise Haasis. Dă-mi voie să ţi-o prezint pe 
minunata, dar umeda Sophie Elkin, de la Autoritatea 
Israeliană pentru Antichităţi. Sophie, acesta este Dirk Pitt Jr, 
pe care l-am împrumutat de la Agenţia Naţională de Marină 
şi Operaţiuni Subacvatice a Statelor Unite. 

Dirk, fiul şi tizul directorului agenţiei, veni spre ei şi puse 
jos coşul. Afişând în continuare zâmbetul dezarmant, dădu 
prietenos mâna cu Sophie. Ea nu se împotrivi când acesta 
nu se grăbi să-i elibereze mâna din strânsoare. 

— Îmi cer scuze pentru duş, nu mi-am dat seama că erai 
chiar acolo. 

— Nicio problemă, sunt aproape uscată. 

În sinea ei, o speria faptul că furia îi fusese înlocuită 
brusc de o furnicătură ciudată. 

Işi atinse absent părul, ca să demonstreze că spunea 
adevărul. 

— Sper că-mi vei face cinstea de a mă lăsa să te invit la 
cină în seara asta, ca să mă revanşez. 

Propunerea directă a lui Dirk o luă prin surprindere şi se 
chinui să răspundă, murmurând ceva aproape neinteligibil. 
O voce interioară striga la ea că-şi pierdea calmul, de obicei 
imperturbabil. Haasis interveni, din fericire, ca să o scape 
de momentul stânjenitor. 

— Dirk, ce e în cutie? întrebă el, privind curios la aceasta. 

— Doar câteva bunătăţi din încăperea subterană. 

Haasis rămase cu gura căscată. 

— Există cu adevărat? 

Dirk dădu aprobator din cap. 

— Ce încăpere? întrebă Sophie. 

— În timp ce verificam rămăşiţele digului de la țărm, am 
găsit sub apă o mică deschizătură lângă puţurile de testare 
ale lui Keith. Nu puteam să strecor decât un braţ, dar 
simţeam că aveam mâna deasupra apei. De aceea 
foloseam jetul de apă, ca să fac o gaură mai mare prin 

nămol şi concrescenţe. 

— Cât de mare e cavitatea? întrebă Haasis emoţionat. 

— Nu e cu mult mai mare decât un spaţiu auxiliar, are 
cam 1,8 m adâncime. Dar cea mai mare parte este 
deasupra apei. O să risc să spun că făcea parte dintr-o 
pivniţă folosită pentru depozitare şi pentru arhivarea 
registrelor. 

— Cum ai ajuns la concluzia asta? întrebă Sophie. 

Dirk şterse coşul de plastic pe care-l adusese şi scoase cu 
grijă capacul etanş. lnăuntru se aflau mai multe cutii din 
ceramică, toate dreptunghiulare şi de un portocaliu-roşiatic. 
Scoase o cutie şi i-o întinse lui Sophie. 

— Sper că-i poţi descifra conţinutul, zise el. La şcoala de 
inginerie navală nu m-au învăţat texte străvechi. 

_ Sophie puse cutia pe masă şi ridică încet capacul. 
lnăuntru erau şase suluri de material, strâns înfăşurate. 

— Sunt suluri de papirus, zise ea cu o voce uluită. 

Haasis nu se mai putu stăpâni, îşi puse o pereche de 
mănuşi albe şi se strecură lângă Sophie. 

— Lasă-mă să văd! zise el, scoțând un sul şi desfăcându-l 
încet pe faţa de masă. 

Un scris de mână, cu mişcări apăsate, ciudat, dar ordonat 
umplea pagina. 

— Pare să fie în greaca coptă, spuse Sophie, privind 
peste umărul profesorului. Un scris antic, dezvoltat în Egipt 
cu ajutorul alfabetului grec, limba coptă era limba vulgară, 
folosită în estul Mediteranei în timpul stăpânirii romane. 

— Intr-adevăr, confirmă el. Pare să fie registrul anual al 
unui căpitan de port, pentru taxe portuare şi de andocare. 
Astea sunt numele navelor, spuse el, arătând cu degetul 
înmănuşat două coloane. 

— Asta nu e o referire la împărat? întrebă Sophie, 
indicând un simbol din partea de sus. 

— Da, răspunse Haasis, încercând să interpreteze 
antetul. Are titlul de raport al taxelor portuare din Cezareea 
sau ceva de acest gen. Scris în numele împăratului Marcus 
Maxentius. 


84 


— Dacă nu mă înşală memoria, Maxentius a fost 
contemporanul lui Constantin. 

— Maxentius era stăpân pe partea de vest, iar Constantin 
pe cea de est, înainte ca ultimul să-şi consolideze puterea. 

— Inseamnă că acesta datează de la începutul secolului 
al IV-lea. 

Haasis confirmă din cap cu o strălucire în ochi, apoi se 
uită la celelalte suluri. 

— Ne pot oferi o perspectivă uimitoare asupra vieţii din 
ludeea sub stăpânire romană. 

— Ar trebui să ne ofere baza unei teze sau două pentru 
studenţii tăi, zise Dirk, scoțând din cutie alte trei cutii de 
ceramică. 

Punând cutia goală sub braţ, se întoarse şi dădu să iasă 
din cort. 

— Dirk, tocmai ai făcut o descoperire istorică magnifică, 
spuse Haasis uluit. Unde naiba te duci? 

— Mă duc să mă ud ca un prost, răspunse el cu un 
zâmbet pieziş, pentru că mai sunt o grămadă acolo de unde 
le-am adus pe astea. 


Ozden Celik ajunse la Moscheea Fatih, una dintre cele 
mai mari din Istanbul, la o oră după sa/at-ul de dimineaţă şi 
descoperi că sălile împodobite din interiorul complexului 
erau în mare parte goale. Trecând pe lângă sala principală 
de rugăciune, o luă pe un coridor lateral către spatele 
clădirii, după care ieşi într-o curte mică. Lespezile de 
marmură duceau spre o clădire banală, situată în zona 
izolată de turişti şi credincioşi. Celik ajunse în prag şi intră 
pe uşa grea de lemn. 

Păşind înăuntru, se trezi într-un birou luminos şi agitat. 
Grupuri de cabine cenuşii se întindeau în toate direcţiile, cu 

un birou mare de lemn în faţă pe post de recepţie. 
Zumzetul neîncetat al imprimantelor cu laser şi al soneriilor 
de telefon umplea aerul, creând o atmosferă de call-center 
într-un departament de marketing. Doar mirosul de tămâie 
arsă şi fotografiile cu moschei turceşti de pe pereţi 
dovedeau contrariul. 

Acestea, dar şi absenţa oricărei femei. 

Celik observă că angajaţii din birou erau bărbaţi cu 
barbă, mulţi dintre ei purtând halate lungi, tastând la 
calculatoare într-o dezordine aparentă. Un tânăr de la 
tejghea se ridică în picioare când se apropie Celik. 

— Bună dimineaţa, domnule Celik! îl salută el. Muftiul vă 
aşteaptă. 

Secretarul îl conduse pe Celik pe lângă un şir de cabine 
spre biroul mare din colţ. Camera era auster amenajată, 
fiind împodobită doar de covoarele turceşti obligatorii. 
leşeau în evidenţă însă rafturile de cărţi uşor deformate 
care străjuiau pereţii, pline ochi de tomuri religioase care 
conţineau pregătirea scolastică a unui muftiu musulman. 

Muftiul Altan Battal stătea la biroul sărăcăcios de 
director, scriind ceva într-un blocnotes, cu două cărţi 
deschise de-o parte şi de alta. Ridică privirea şi zâmbi când 
secretarul îl introduse în birou pe Celik. 

— Ozden, ai ajuns. Te rog, ia loc, îl îndemnă el. Hasan, 
lasă-ne să discutăm în voie, adăugă el, expediindu-l pe 
secretar. 

Acesta dădu repede înapoi, închizând uşa la ieşire. 

— Tocmai făceam ultimele notite pentru predica de 
vineri, spuse mulftiul, aşezând creionul pe birou, lângă 
telefonul mobil. 

— Ar trebui să pui un imam să facă asta în locul tău. 

— Poate că da. Dar simt că e menirea mea. Dacă îl deleg 
pe unul dintre imamii moscheii să facă asta, aş putea stârni 
şi invidii. Aş prefera să mă asigur că toţi imamii din Istanbul 
vorbesc într-un singur glas. 

Ca muftiu al Istanbulului, Battal era liderul teologic al 
celor trei mii de moschei din oraş. Doar preşedintele 

Diyanet Îşleri!!, funcţie nealeasă prin vot în guvernul laic al 
Turciei, avea, practic, mai multă autoritate spirituală asupra 
populaţiei musulmane din ţară. Insă Battal cucerise inimile 
şi minţile celor care veneau la moschee. 

În ciuda rangului său înalt, Battal părea doar un cleric 
obişnuit, auster şi cenuşiu, cu barbă mare. Era un bărbat 
înalt, de statură solidă, cu o prezenţă impunătoare. Incă nu 
împlinise cincizeci de ani şi avea o figură lungă ce exprima 
dispoziţia senină a unui pui de labrador. Purta deseori 
costum pe sub robe şi manifesta un simţ al umorului care 
făcea ca islamismul său fundamentalist să pară aproape 
distractiv. 

Dar, în ciuda dispoziţiei voioase, mesajul pe care-l 
transmitea era unul sumbru. Crescut conform principiilor 
fundamentaliste extreme de interpretare islamică, sprijinea 
prin viu grai islamismul şi extinderea Islamului ca mişcare 
religioasă şi politică. Perspectiva lui asupra lumii prevedea 
subjugarea drepturilor femeii, opunându-se cu fermitate 
moravurilor şi culturii occidentale. Îşi construise treptat o 
bază solidă, ridicându-se împotriva influențelor străine, 
îndreptându-şi apoi criticile asupra guvernului laic în timp 
ce situaţia economică din Turcia se înrăutăţea. Deşi nu 
adoptase public o poziţie militantă, credea în jihad ca mod 
de apărare a teritoriului islamic. Ca şi Celik, era mânat de 
un orgoliu puternic şi aspira în secret la conducerea ţării, ca 
lider religios şi politic. 

— Am venit cu nişte veşti foarte bune, pe mai multe 
planuri, spuse Celik. 

— Prietene Ozden, întotdeauna lucrezi în culise spre 
beneficiul meu. Ce anume ai făcut acum pentru cauza 
noastră? 

— M-am întâlnit de curând cu şeicul Zayad din Familia 
Regală a Emiratelor. E mulţumit de munca pe care ai făcut- 
o şi doreşte să facă o nouă contribuţie substanţială. 

Battal căscă ochii mari. 

— Pe lângă celălalt gest generos de mai înainte? Ce 
veste minunată! încă nu mă dumiresc totuşi de ce îl 
interesează mişcarea noastră de aici, din Turcia. 

— E un vizionar, răspunse Celik, care sprijină adeziunea 
la Şaria!?. Îl tulbură amenințările tot mai mari la adresa 
noastră, după cum s-a văzut în timpul ultimelor atacuri 
asupra moscheilor de aici şi din Egipt. 

— Da, acte cumplite de violenţă împotriva locurilor 
noastre sfinte. Şi, pe deasupra, mai e şi furtul recent al 
relicvelor Profetului de la Topkapi. Acestea sunt atacuri 
intolerabile la adresa credinţei noastre, conduse de către 
forţele malefice din afară. 

— Şeicul ne împărtăşeşte sentimentele. Consideră că 
siguranţa ţării sale, dar şi a întregii regiuni ar spori sub 
conducerea suniţilor fundamentalişti. 

— Ceea ce ne aduce la următoarea ta veste? spuse 
Battal cu un zâmbet cunoscător. 

— Aşa deci, păsărelele au ciripit, nu? Ei bine, după cum 
poate ştii, m-am întâlnit cu consiliul de conducere al 
Partidului Felicity şi au fost de acord să-ţi accepte 
candidatura la preşedinţie. Chiar au părut extaziaţi de 
dorinţa ta de a-l înlocui pe imamul Keya la candidatură. 

— Ce tragedie că a murit în explozia de la moscheea din 
Bursa! zise Battal cu sinceritate. 

Celik îşi ascunse privirea şi dădu din cap. 

— Conducerea partidului şi-a exprimat dorinţa să adopte 
cererile platformei tale, continuă el. 

— Avem o filosofie asemănătoare, răspunse Battal 
amabil. Ştii că Partidul Felicity a acumulat doar trei la sută 
din voturi la ultimele alegeri prezidenţiale? 

— Da, răspunse Celik, dar atunci nu erai tu în fruntea 
buletinului de vot. 

Era un apel ademenitor la orgoliul lui Battal, care înflorise 
odată cu creşterea popularității sale. 

— Alegerile sunt peste numai câteva săptămâni, remarcă 
el. 

— Ceea ce e perfect pentru noi, răspunse Celik. Vom lua 
partidul conducător prin surprindere şi de-abia dacă vor 
avea timp să reacționeze la candidatura ta. 

— Crezi că am într-adevăr o şansă? 

— Cifrele din sondaje indică faptul că, dacă ai intra în 
cursă, ai fi în urmă cu mai puţin de zece procente. E un 
deficit care poate fi depăşit cu uşurinţă de evenimente. 

Battal privi către biblioteca plină de volume musulmane. 

— Ar putea fi o ocazie unică de a şterge greşelile lui 
Ataturk şi de a readuce ţara pe calea cea dreaptă. Trebuie 
să adoptăm Şaria, legea Islamului, în toate aspectele 
guvernării noastre. 

— E datoria noastră faţă de Allah, răspunse Celik. 

— Va exista o opoziţie dură faţă de candidatura mea, mai 
ales pe temeiuri constituţionale. Eşti sigur că putem depăşi 
aceste provocări? 

— Uiţi că prim-ministrul este un aliat ascuns al cauzei 
noastre. Şi-a păstrat adevărata credinţă ascunsă de public 
şi va fi alături de noi în formarea noului guvern. 

— Îmi place încrederea ta, Ozden! Desigur, voi avea un 
rol-cheie pentru tine în conducerea noului nostru stat, 
lăudat fie Allah! 

— Mă bazez pe asta, răspunse Celik, îngâmfat. Cât 
despre intrarea ta anunţată în cursa prezidenţială, îi voi 
asista pe consilierii tăi în coordonarea unui mare miting 
public. Cu o parte din banii şeicului, vom putea crea în 
mass-media o furtună ce va copleşi opoziţia. Lucrez şi la 
nişte programe care să-ţi crească popularitatea. 

— Aşa să fie! spuse Battal, ridicându-se şi dând mâna cu 
Celik. Cu tine alături, prietene, ce nu am putea îndeplini? 

— Nimic, stăpâne. Absolut nimic. 

Celik ieşi din întâlnire călcând ţanţoş. Neghiobul naiv 
putea fi dus de nas cu uşurinţă, îşi spunea el. Odată ales, 
Celik avea să tragă toate sforile. lar dacă Battal se 
răzgândea, Celik avea câteva trucuri murdare prin care să-l 
pună pe muftiu la locul său. 

leşind din moschee sub cerul neobişnuit de senin şi de 

însorit, simţea că viitorul său arăta cu adevărat luminos. 
XXX 

Într-o cabină slab luminată, între pereţii siguri ai Fortului 
Gordon din Georgia, analistul de limbă turcă George 
Withers asculta conversaţia cu o pereche de căşti căptuşite. 
Angajat la Centrul Regional de Operaţiuni de Securitate din 
Georgia, din cadrul NSA}, Withers făcea parte din armata 
de lingvişti plătiţi să tragă cu urechea la comunicările din 
Orientul Mijlociu de la baza Armatei, ascunsă printre 
dealurile împădurite ce înconjurau Augusta. 

Spre deosebire de majoritatea interceptărilor de voce 
care necesitau traducerea în timp real a convorbirilor 
telefonice surprinse de transmisiile prin satelit, această 
discuţie era veche de câteva ore. Datele veniseră dintr-un 
post de ascultare de la Ambasada SUA din Istanbul, care 
interceptase un apel prin telefon mobil către Organizaţia 
Naţională de Informaţii din Turcia. Convorbirea fusese 
înregistrată digital şi codificată, apoi trimisă la Fortul 
Gordon printr-un releu NSA din Cipru. 

Withers nu avea cum să ştie că apelul pornise, de fapt, 
chiar din telefonul mobil al lui Battal. Stând leneş la birou, 
telefonul fusese activat de la distanţă de agenţia turcă de 
informaţii. Ca majoritatea telefoanelor mobile, cel al lui 
Battal avea un dispozitiv integrat de ascultare care 
permitea să fie luat în vizor de un program secret de 
descărcare. Când era nefolosit sau chiar oprit, microfonul 
telefonului putea fi pornit de la distanţă, captând toate 
emisiile audio din apropiere. Odată activat, sunetul putea fi 
transmis printr-un apel obişnuit fără ştirea utilizatorului. 
Muftiul fusese trecut pe o listă de supraveghere de către 
directorul Serviciului de Informaţii din Turcia, un laic îndărjit 
care devenise neliniştit din pricina puterii şi popularității 
crescânde a lui Battal. Discuţia lui Battal cu Celik şi cu orice 
altă persoană care intra în biroul său era trimisă direct 
către agenţia turcă de informaţii. Lingvistul american care o 
asculta trăgea cu urechea la ce trăsese şi altul cu urechea. 


'3 National Security Agency - Agenţia Naţională de Securitate (n.tr.) 
90 


Interpretând corect natura convorbirii şi ghicind că era 
transmisă printr-o înregistrare neautorizată, Withers decise 
că merita să o trimită unui analist de informaţii pentru o 
evaluare în plus. Uitându-se la ceasul de pe birou şi văzând 
că era momentul să ia pauza de prânz, tastă repede o 
comandă la calculator. Câteva secunde mai târziu, o 
transcriere a convorbirii apăru pe monitor, mulţumită unui 
program de recunoaştere a vocii. Withers revizui 
transcrierea, corectând câteva greşeli şi clarificând un 
comentariu sau două pe care programul nu reuşise să le 
descifreze, apoi adăugă propriile comentarii într-un rezumat 
de o pagină. După ce o trimise prin e-mail unui specialist al 
agenţiei pe probleme legate de Turcia, se ridică de la birou 
şi se îndreptă spre sala de mese, gândindu-se că raportul 
nu avea să mai iasă vreodată la lumina zilei. 


Directorul Agenţiei Naţionale de Informaţii din SUA stătea 
tăcut la şedinţa săptămânală de informare pe probleme 
eurasiatice şi din Orientul Mijlociu. General de armată 
pensionat şi taciturn, Braxton, era şeful reţelei de informare 
a preşedintelui pentru Departamentul de Apărare, 
Departamentul de Securitate Internă, CIA şi alte câteva 
agenţii responsabile cu protecţia siguranţei ţării. 

Şedinţa era dedicată noutăţilor obişnuite din teren, 
legate de evenimentele din Afganistan, Pakistan, Iran şi 
Irak. Ofiţeri de informaţii şi persoane oficiale de la Pentagon 
intrau şi ieşeau din sala de conferinţe a campusului Liberty 
Crossing Intelligence, sediul reconstruit recent în Melean, 
Virginia, al DNI-ului!*. 

Dezbaterea intrase în a treia oră înainte ca ordinea de zi 

să ajungă la Israel. John O'Quinn, ofiţer adjunct al serviciului 
naţional de informaţii pentru partea de vest a Asiei, se 
ridică de la masa uriaşă de conferinţe ca să-şi umple din 
nou ceaşca de cafea, în timp ce un ofiţer de informaţii de la 
CIA discuta despre cele mai noi evenimente din Cisiordania. 

— Bine, bine, nu e nimic nou acolo, îl întrerupse Braxton 
nerăbdător. Hai să trecem la restul zonei Mediteranei! Ce 
se mai aude despre bomba de la Moscheea al-Azhar din 
Cairo? 

O'Quinn se întoarse grăbit la masă, când ofiţerul CIA 
începu să răspundă la întrebare: 

— Numărul final de decese a fost şapte, căci explozia s-a 
produs într-un moment în care erau puţini oameni acolo. Nu 
ştim dacă a fost sau nu un atac deliberat. S-a produs o 
singură explozie, care a avariat grav sala principală de 
rugăciune din moschee. După cum ştiţi, al-Azhar este 
considerată în Egipt moscheea de stat şi e şi una dintre cele 
mai vechi şi mai respectate din Islam. Nemulțumirea 
publică a fost intensă şi au avut loc unele marşuri anti- 
Israel pe străzile din Cairo. Suntem destul de siguri că 
protestele sunt organizate de Frăția Musulmană. 

— Cei de la Cairo ştiu cine e responsabil pentru atac? 

— Nu, răspunse cel de la CIA. Nicio persoană credibilă nu 
şi-a asumat atacul, ceea ce nu e surprinzător, dată fiind 
natura acestuia. Ne temem că Frăția Musulmană va câştiga 
simpatizanți noi în urma atacului, lucru care o va ajuta să-şi 
croiască drum în parlamentul egiptean. 

— Asta ne mai lipsea, să devină şi egiptenii 
fundamentalişti, mormăi Braxton clătinând din cap. Sursele 
noastre de informaţii ce estimează, cine a făcut aşa ceva? 

— Nu prea ştim, domnule. Verificăm posibile legături cu 
al-Qaeda, dar deocamdată nu avem nimic concret. Există 
un detaliu oarecum ciudat din partea Poliţiei Naţionale 
egiptene, susţin că ar fi găsit nişte reziduuri de HMX la locul 
exploziei. 

— Ce înseamnă asta? 

— HMX e un explozibil plastic foarte bine controlat. E 

marfă de calitate, folosită mai ales pentru dispozitive 
nucleare sau drept carburant pentru rachete. Nu e ceva ce 
am asocia în mod normal cu al-Qaeda şi ni se pare puţin 
ciudat că a apărut în Egipt. 

Stând într-un scaun alăturat, O'Quinn simţea că i se 
ridică părul pe ceafă. Işi drese repede glasul. 

— Sunteţi siguri că era HMX? întrebă el. 

— Aşteptăm propriile mostre pentru testare, dar asta ne- 
au zis egiptenii. 

— Îți spune ceva chestia asta, O'Quinn? întrebă generalul 
Braxton. 

Ofiţerul de informaţii dădu din cap. 

— Domnule, cu trei zile înainte de explozia de la al-Azhar, 
a avut loc altă explozie în Moscheea Yeşil din Bursa, în 
Turcia. Probabil, aţi văzut un raport de teren legat de asta. 
Trei morţi, inclusiv un lider cunoscut al partidului politic 
Felicity. Ca şi în Egipt, a fost vorba de o moschee veche, 
venerată. Luă repede o gură de cafea, apoi adăugă: 
Autorităţile turce au confirmat că explozia a fost provocată 
de un pachet-capcană cu explozibil HMX. 

— Aşadar, avem două bombe plasate în două ţări, la 
distanţă de trei zile, spuse generalul. Amândouă în locuri 
istorice, amândouă menite să nu ucidă prea mulţi oameni şi 
amândouă folosind, se pare, acelaşi material explozibil. In 
regulă, atunci să-mi spună cineva cine şi de ce a făcut-o. 

O tăcere stânjenitoare umplu camera înainte ca O'Quinn 
să îndrăznească să vorbească: 

— Domnule, nu cred că şi-a dat seama cineva de 
asemănarea dintre explozibili până acum. 

Ofiţerul CIA fu de acord. 

— Vom pune nişte analişti să caute imediat o posibilă 
legătură. Dată fiind natura explozibililor, aş specula că 
iranienii sunt cumva implicaţi. 

— Turcii ce părere au? întrebă Braxton. 

— Ca şi în Egipt, nu a existat vreo asumare a 
responsabilităţii. Nu am primit niciun semnal că turcii au 
identificat vreun suspect. 

Generalul începu să se foiască pe scaun, sfredelindu-l pe 
O'Quinn cu ochii săi cenuşii asemenea unor burghie. 
O'Quinn lucra pentru general de mai puţin de un an, însă îi 
câştigase treptat respectul profesional. Işi dădea seama 
după atitudinea acestuia că directorul voia mai mult şi, în 
cele din urmă, ceru ceea ce voia. 

— Care e părerea ta? întrebă generalul, ţâfnos. 

Mintea lui O'Quinn se zbătea să emită un răspuns 
coerent, dar avea mai multe întrebări decât răspunsuri. 

— Domnule, nu pot să mă exprim referitor la explozia din 
Egipt, dar, în ceea ce priveşte atacul cu bombă de la 
moscheea din Bursa, unii sunt de părere că ar putea avea 
legătură cu furtul recent al artefactelor de la Palatul 
Topkapi din Istanbul. 

— Da, am citit despre asta, răspunse generalul. Am 
înţeles că a fost implicată şi o senatoare în incident. 

— Loren Smith, din Colorado. A recuperat o parte dintre 
artefactele furate, dar aproape că şi-a pierdut viaţa din 
cauza asta. Cumva, a reuşit să facă în aşa fel încât să nu-i 
apară numele în presă. 

— Pare să fie un om de care am şi eu nevoie în echipă, 
murmură Braxton. 

— Cred că s-au folosit nişte explozibili şi în jaful de la 
Topkapi, continuă O'Quinn. Voi demara imediat o anchetă, 
ca să stabilim dacă sunt asemănări cu atacurile din Bursa şi 
Cairo. 

— Care ar fi motivul? 

— Exemplele obişnuite de atacuri cu bombă în moschei, 
aşa cum am văzut în Irak, sunt atacurile şiiţilor în moscheile 
sunnite sau viceversa, spuse ofiţerul CIA. Deşi în cazul 
Turciei cred că musulmanii şiiţi din ţară sunt o minoritate 
nonviolentă. 

— Aşa e, zise O'Quinn. Mai degrabă aş crede că sunt 
vinovaţi separatiştii kurzi. În Turcia vor avea loc alegeri 
naţionale în mai puţin de patru săptămâni. E posibil ca 
atacurile din Turcia să fie instigate de kurzi sau de alt partid 
politic minor care încearcă să provoace necazuri, deşi nu 

sunt sigur dacă asta ar explica o legătură cu Cairo. 

— Mă gândesc că autorităţile turce s-ar fi grăbit să dea 
vina public pe kurzi dacă ar fi crezut că ei sunt în spatele 
atacurilor, spuse Braxton. 

— Probabil aveţi dreptate, răspunse O'Quinn, frunzărind 
notițele sale din şedinţă. 

Se opri la o copie după stenograma interceptării făcute 
de NSA, transcrisă de George Withers. 

— Domnule, mai există un aspect de pe frontul din Turcia 
care ar putea constitui un motiv de îngrijorare. 

— Spune! zise generalul. 

— Altan Battal, muftiul musulman din Istanbul şi cleric 
fundamentalist important în Turcia, va intra în cursa pentru 
alegerile prezidenţiale, potrivit unei convorbiri telefonice 
interceptate de NSA. 

— Preşedintele Yilmaz a avut un mandat stabil timp de 
mulţi ani, remarcă Braxton. lar Turcia e puternic laicizată. 
Nu-mi pot imagina ca tipul ăsta, Battal, să fie cu adevărat o 
ameninţare. 

— Mă tem că nu e chiar aşa, răspunse O'Quinn. 
Popularitatea preşedintelui Yilmaz a scăzut considerabil din 
cauza situației economice proaste şi de curând 
administraţiei i s-au adus şi acuzaţii de corupţie. Muftiul 
Battal, pe de altă parte, a devenit o personalitate publică 
tot mai cunoscută în ţară, mai ales printre cei săraci şi 
şomeri. Nu se ştie cum se va descurca în calitate de 
candidat politic, dar mulţi se tem că ar putea reprezenta o 
provocare legitimă pentru deţinătorul actual al funcţiei. 

— Mai spune-mi despre acest Battal! ceru generalul. 

— Ei bine, domnule, biografia lui oficială susţine că a 
rămas orfan de timpuriu şi a fost forţat să lupte ca să 
supravieţuiască în ghetourile din vestul Istanbulului. A 
scăpat de o viaţă de sărăcie când a sărit în ajutorul unui 
bătrân pe care îl jefuia un derbedeu de cartier. Drept 
mulţumire, bătrânul, unul dintre mai-marii unei moschei, l-a 
trimis pe Battal la o şcoală musulmană privată, unde a 
plătit pentru casa şi masa acestuia până în anii 

adolescenţei. Şcoala era profund fundamentalistă, ceea ce 
pare să-i influenţeze şi azi vederile. E erudit, are talent 
oratoric, lucru care l-a ajutat să crească în ierarhia 
musulmană din Istanbul. Acum este teologul-şef al 
întregului oraş. Deşi are farmec personal, scrierile şi 
predicile lui îmbrăţişează interpretările în stil taliban ale 
Islamului, cu destule atacuri la adresa relelor Occidentului 
şi a pericolelor provocate de influenţele străine. Nu putem 
şti ce s-ar întâmpla dacă ar fi ales, dar s-ar putea să ne 
confruntăm cu posibilitatea de a pierde Turcia peste 
noapte. 

— Are vreo şansă să câştige alegerile? întrebă Braxton cu 
groază crescândă în glas. 

O'Quinn dădu aprobator din cap. 

— Estimarea noastră e că ar putea avea o şansă reală. Şi, 
dacă armata turcă îi susţine alegerea, atunci se poate 
întâmpla orice. 

Un colonel de la Forţele Aeriene, aşezat la masă, îşi 
pierdu cumpătul. 

— O preluare a puterii în Turcia de către fundamentalişti? 
Ar fi un dezastru de proporţii. Turcia este ţară membră în 
NATO şi una dintre cele mai puternice aliate din zonă. Avem 
o varietate de resurse militare în ţară, inclusiv arme 
nucleare tactice. Baza Forţei Aeriene de la Incirlik este 
esenţială pentru operaţiunile noastre din Afganistan. 

— Ca să nu mai vorbim de posturile de ascultare de pe 
teritoriul lor, prin care îi monitorizăm pe ruşi şi pe iranieni, 
adăugă ofiţerul CIA. 

— In prezent, Turcia este un punct principal de transfer al 
proviziilor către Afganistan, aşa cum a fost şi cu lrakul, se 
tângui un maior de armată aşezat lângă colonel. Dacă am 
pierde aceste rute de aprovizionare, ar fi periclitată toată 
campania afgană. 

— Prevedem tot felul de scenarii cu potenţial de 
dezastru, adăugă încet O'Quinn, de la o închidere a 
Bosforului şi a fluxului de petrol şi gaze din Rusia până la 
încurajarea Iranului. Ar fi afectat întregul Orient Mijlociu, iar 

impactul unei asemenea schimbări în balanţa puterii este 
aproape imposibil de prevestit. 

— Turcia a fost un prieten tăcut şi partener de comerţ al 
Israelului, exportând mari cantităţi de mâncare şi apă 
potabilă, printre altele, spuse ofiţerul CIA. Dacă Turcia şi 
Egipt s-ar întoarce către fundamentalism, ar spori izolarea 
Israelului. Pe lângă încurajarea Iranului, mă tem de 
agresiuni mai mari din partea Hamas, Hezbollah şi a altor 
adversari ai Israelului din linia întâi, ceea ce ar conduce la 
violenţe şi mai acute în regiune. O asemenea schimbare la 
conducere ar putea declanşa lucrul de care ne temem de 
multă vreme, respectiv izbucnirea celui de-al Treilea Război 
Mondial în inima Orientului Mijlociu. 

încăperea se cufundă în tăcere, în timp ce Braxton Şi 
ceilalţi digerau tăcuţi şi înspăimântați aceste cuvinte. In 
cele din urmă, generalul îndepărtă tensiunea stânjenitoare 
şi dădu un şir de ordine: 

— O'Quinn, mâine-dimineaţă la prima oră vreau pe biroul 
meu un raport complet despre acest muftiu Battal. Am 
nevoie şi de un rezumat administrativ pentru Informarea 
Zilnică a Preşedintelui. Ne reîntrunim aici vineri, când 
aştept o evaluare completă din partea CIA şi a 
Departamentului de Stat. Alocaţi toate resursele necesare, 
adăugă el printre dinţi, dar nu lăsaţi asta să ne ia prin 
surprindere. Inchise cu zgomot agenda, după care se 
încruntă la ofiţerul CIA. Al Treilea Război Mondial? şuieră el. 
Nu cât sunt eu aici! 

Chemarea la sa/atul de dimineaţă pătrunse prin 
fereastra deschisă a camerei de hotel, trezindu-l pe Pitt mai 
devreme decât şi-ar fi dorit. Părăsind locul călduros de 
lângă Loren, se ridică din pat şi se uită afară. Minaretele cu 

vârfuri negre ale Moscheii Sultanahmet din Istanbul zgâriau 
cerul înnorat la distanţă de câteva străzi. Pitt observă 
crispat că apelul islamic la rugăciune nu mai era făcut de 
muezinul care striga din vârful minaretului, ci din boxe cu 
volum mare fixate în jurul moscheii. 

— Poţi să opreşti gălăgia aia? mormăi Loren de sub 
pătură. 

— Trebuie să discuţi cu Allah despre asta, îi răspunse Pitt. 

Închise fereastra, apoi privi prin geam la arhitectura 
masivă a moscheii din apropiere şi la apele albastre ale 
Mării Marmara dincolo de aceasta. Mai multe cargoboturi se 
aşezau deja în linie, aşteptându-şi rândul să navigheze prin 
Strâmtoarea Bosforului. Loren cobori din pat, îmbrăcând un 
halat şi alăturându-se soţului ei lângă fereastră. 

— Nu mi-am dat seama că zgomotul vine de la moschee, 
spuse ea pe un ton blajin. E chiar frumoasă. Presupun că e 
construită de otomani, nu? 

— Da, la începutul secolului al XVII-lea, cred. 

— Hai să vedem ce găsim la micul dejun! Dar, după 
emoţiile de aseară, s-ar putea să fie singura plimbare de 
care voi fi în stare azi, zise ea, căscând. 

— Nu cheltuim toţi banii în Marele Bazar? 

— Poate data viitoare. Vreau ca singura noastră zi 
împreună în Istanbul să fie odihnitoare. 

Pitt urmări un cargobot roşu desprinzându-se de la mal, 
apoi spuse: 

— Cred că ştiu exact ce e de făcut. 

Făcură un duş rapid şi se îmbrăcară, după care 
comandară micul dejun în cameră. Tocmai se pregăteau să 
plece, când sună telefonul. Pitt răspunse şi vorbi câteva 
minute, după care puse receptorul în furcă. 

— Era doctorul Ruppé, ne suna de la aeroport. Voia să se 
asigure că eşti în regulă, explică el. 

— Mă simţeam mai bine dacă poliţia i-ar fi prins pe 
criminalii aceia. 

Pitt clătină din cap. 

— Se pare că nu. Rey e puţin furios, fiindcă presa locală 

dă vina pentru spargere şi pentru crime pe mişcarea anti- 
musulmană. Se pare că la Topkapi au fost ignorate nişte 
bijuterii preţioase în favoarea unor relicve ale lui Mahomed. 

— Ai spus crime, la plural, observă Loren. 

— Da, în total au fost ucişi cinci paznici în nenorocirea 
aceea. 

Loren făcu o grimasă. 

— Faptul că unii dintre criminali aveau înfăţişare persană 
nu a condus poliţia în altă direcţie? 

— Poliţia are declaraţiile noastre. Sunt sigur că operează 
cu alt scenariu în gând. 

În adâncul sufletului, Pitt nu era chiar atât de sigur, dar 
îşi ascundea mânia pe care i-o provoca gândul că răpitorii 
soţiei sale scăpau basma curată. 

— Celelalte veşti, din câte spune Rupp&, continuă el, sunt 
că nu au publicat în ziare numele şi implicarea noastră. Se 
pare că s-a stârnit un val mare de indignare din pricina 
jafului, care este privit ca o insultă foarte gravă adusă 
comunităţii musulmane. 

— Chiar şi după experienţa care era să ne coste viaţa, 
pentru mine e în regulă, cugetă Loren. Apropo, până la 
urmă, ce anume au furat? 

— Au fugit cu un stindard de luptă care i-a aparţinut lui 
Mahomed. Se pare că indignarea ar fi fost şi mai mare dacă 
n-am fi recuperat al doilea sac negru. 

— Ce conţinea? 

— O pelerină a lui Mahomed, numită Mantia Sfântă, şi o 
scrisoare scrisă de mâna lui. Face parte din colecţia Sacred 
Trusts.” 

— Este îngrozitor că există cineva care Încearcă să fure 
asemenea relicve, spuse Loren, scuturând din cap. 

— Haide, ar fi bine să mergem să vedem şi restul 
oraşului, înainte să mai dispară ceva. 

leşiră din holul hotelului şi ajunseră pe străzile 
aglomerate din Istanbul. Pitt observă un bărbat cu ochelari 
de soare tip oglindă, care privi lung la Loren când trecea 


1 Ghid fotografic al relicvelor sfinte expuse la Palatul Topkapi (n.tr.) 

spre hotel. Înaltă şi cu o siluetă de balerină, Loren trecea 
rareori neobservată de bărbaţi, îmbrăcată în pantaloni 
deschişi la culoare, cu o bluză de culoarea ametistului care 
se asorta cu culoarea ochilor, arăta vioaie în ciuda 
calvarului îndurat cu o seară înainte. 

După ce parcurseră vreo două străzi, se opriră şi priviră 
prin vitrina unui luxos magazin de covoare numit Punto of 
Istanbul, admirând un covor Serapi elegant, agăţat pe 
perete. Plimbându-se până în capătul străzii, traversară 
Hipodromul, un parc lung şi îngust, în jurul căruia se 
întreceau carele de luptă în epoca bizantină. Dincolo de 
parc se afla Moscheea Sultanului Ahmet. 

Terminată în 1617, era ultima dintre marile moschei 
imperiale ale Istanbulului. În exterior se vedea o cascadă 
înaltă de domuri şi semi-domuri care sporeau în înălţime şi 
grandoare, culminând cu un dom central masiv. Până să 
ajungă Pitt şi Loren în curtea străjuită de arcade a moscheii, 
majoritatea credincioşilor de dimineaţă fuseseră înlocuiţi de 
turiştii cu aparate foto în mână. 

Intrară în sala de rugăciune, cu interiorul vast luminat 
slab de şiruri înalte de vitralii colorate. Deasupra, domurile 
curbate erau acoperite cu un labirint de plăci de ceramică 
cu modele elaborate, multe în nuanţe de albastru, de unde 
venea şi numele de Moscheea Albastră. Pitt studia o arcadă 
acoperită de plăci înflorate care îi păreau cunoscute, 
fabricate într-un oraş apropiat, la Iznik. 

— Vită-te la model! îi spuse el lui Loren. E aproape 
identic cu cel de pe cutia de ceramică pe care am salvat-o 
de pe epavă. 

— Ai dreptate, încuviinţă Loren, deşi culorile sunt puţin 
diferite. Felicitări, e o dovadă în plus că epava ta s-a 
scufundat pe la 1600. 

Bucuria lui Pitt fu de scurtă durată. Privind la un perete 
acoperit cu plăci verzi, pe partea opusă a sălii de rugăciune, 
văzu un bărbat cu ochelari de soare care se uita la el. Era 
acelaşi bărbat care se holbase la Loren în faţa hotelului. 

Fără să spună o vorbă, Pitt o îndrumă încet pe Loren 

către ieşire, ţinându-se aproape de un grup de turişti 
germani aflaţi într-un tur organizat. Bărbatul aruncă o 
privire  nonşalantă asupra mulţimii  împrăştiate prin 
moschee, încercând să vadă dacă Ochelaristul avea vreun 
coleg. Observă un bărbat persan cu mustață stufoasă, care 
se foia prin apropiere, cu o căutătură încruntată. Sărea în 
ochi printre ceilalţi turişti care stăteau cu gâtul întors 
privind către tavan. Părea puţin probabil ca hoţii de la 
Topkapi să îi găsească atât de repede, deşi Pitt îşi amintea 
cuvintele amenințătoare ale femeii din cisternă. Se hotărî 
să se asigure. 

Urmându-i pe nemți la ieşirea din sală, Pitt şi Loren îşi 
puseră pantofii pe care-i descălţaseră mai înainte şi se 
alăturară grupului în curte. Pitt văzu cu coada ochiului că 
persanul venea după ei. 

— Stai aici! îi spuse lui Loren, apoi se întoarse şi se 
îndreptă pe lespezile de marmură către bărbatul persan. 

Acesta se întoarse imediat, prefăcându-se că studiază o 
coloană din spatele lui. Pitt se duse direct la el şi îl privi pe 
omul cu un cap mai scund decât el. 

— Scuzaţi-mă! spuse Pitt. Puteţi să-mi spuneţi cine e 
îngropat în mormântul lui Atatürk? 

Bărbatul evită la început privirea lui Pitt, uitându-se către 
ieşirea din sala de rugăciune, unde se afla acum 
Ochelaristul. Încurajat de acesta printr-o clătinare a capului, 
se întoarse şi se uită dispreţuitor la Pitt. 

— N-aş avea de unde să ştiu unde zace câinele acela, se 
răsti el, cu ochii strălucind de intimidare arogantă, născută 
din viaţa grea dusă pe străzi. 

Era clar că nu era agent de poliţie sub acoperire. Când 
Pitt remarcă umflătura vizibilă a suportului de armă pe sub 
cămaşa largă a bărbatului, se decise să nu insiste. Il privi 
semnificativ, cu răceală, apoi se întoarse şi se îndepărtă. 
Ajungând înapoi lângă Loren, aproape că se aştepta să 
primească un glonţ în spate şi spera în gând ca mulţimea şi 
paznicii moscheii să fie suficient de vigilenţi ca să-l scape 
de un atac imediat. 

— Ce-a fost asta? întrebă Loren când ajunse lângă ea. 

— Am întrebat cât e ceasul. Haide, să vedem dacă putem 
găsi un taxi! 

Grupul de turişti germani se îndrepta încet spre ieşirea 
din curte, însă Pitt o luă pe Loren de mână şi o trase pe 
lângă ei, strecurându-se înainte ca aceştia să iasă pe 
poartă. Pitt nu se deranjă să mai privească în urmă, ştiind 
foarte bine că Ochelaristul şi persanul îi urmăreau. 
Indemnând-o pe Loren către stradă, avu norocul să 
găsească un taxi care tocmai lăsa în faţă doi turişti 
vârstnici. 

— La docurile Eminönü, cât de repede puteţi! îl instrui pe 
şofer. 

— De ce atâta grabă? întrebă Loren, oarecum neliniştită 
de felul în care fusese vârâtă în maşină. 

— Cred că suntem urmăriţi. 

— De bărbatul acela cu care ai vorbit în moschee? 

Pitt confirmă din cap. 

— Şi încă un tip care purta ochelari de soare şi pe care l- 
am văzut mai devreme în faţa hotelului. 

In vreme ce taxiul îşi făcea loc în trafic, Pitt privi prin 
geamul din spate. O berlină de culoare portocalie, condusă 
de un şofer singuratic, scârţâi din roţi la o curbă. Pitt privi 
apoi spre moschee; grupul de turişti germani era încă 
adunat la ieşire. Zâmbi zărindu-l pe persan înaintând cu 
dificultate prin mulţimea compactă. 

— De ce nu mergem la poliţie? întrebă Loren, cu o voce 
uşor alarmată. 

Pitt îi întoarse un rânjet condescendent. 

— Păi cum, să distrug unica noastră zi odihnitoare în 
Istanbul? 

Taxiul galben intră repede în trafic, lăsând în oglinda 
retrovizoare moscheea cu domurile şi minaretele ei. Dacă 
şoferul ar fi luat-o spre nord şi s-ar fi strecurat prin labirintul 
ticsit al vechiului oraş istoric, ar fi scăpat cu uşurinţă de 
berlina portocalie în traficul aglomerat. Dar şoferul chibzuit, 
atent să scoată un timp bun, o luă, în schimb, spre sud şi se 
îndreptă spre autostrada împărţită în două, numită Kennedy 
Caddesi. 

Urmăritorii încercau cu disperare să îi prindă din urmă. 
Maşina portocalie porni în trombă de lângă moschee după 
ce îi luă pe cei doi pasageri, aproape lovindu-se în lateral de 
un autobuz cu turişti aflat în trafic. 

— Cred că au virat la dreapta, spuse şoferul cu o voce 
nesigură. 

— Du-te, îl instrui Ochelaristul de pe locul din faţă al 
pasagerului, dând din cap către el şi sugerându-i astfel să-şi 
urmeze instinctele. 

Berlina o luă spre sud, ignorând culoarea roşie a 
semaforului, încetinind apoi în urma unei coloane de 
automobile ce abia se târau. Aşezat pe locul din spate, 
persanul arătă deodată în lungul drumului, văzând un taxi 
galben la distanţă de două străzi care tocmai intra pe 
Caddesi. 

— Cred că e taxiul lor, strigă el. 

Şoferul dădu din cap, strângând degetele pe volan. Nu 
putea face mare lucru ca să scape de blocaj, aşa că înjura 
nerăbdător maşinile din jur în timp ce secundele treceau. 
Remarcând, în sfârşit, un moment liber în traficul din sens 
opus, intră brusc pe banda din stânga şi parcurse toată 
strada, apoi se furişă din nou pe banda din dreapta. 
Maşinile porniră înainte, iar ei intrară repede pe Caddesi, cu 
acceleraţia la podea şi croindu-şi drum pe autostradă de 
parcă ar fi fost Formula 1. 

Autostrada înconjura marginea de est a Palatului 

Topkapi, aliniindu-se cu ţărmul Bosforului. Traficul înainta 
brusc în locul unde drumul o lua spre nord, apoi spre vest 
către Cornul de Aur, un golf natural care separa sectorul 
european al Istanbulului. Pitt privi în jos la canalul navigabil, 
admirând o dragă mare şi verde care învolbura apa de la 
mal. În timp ce taxiul se apropia de Podul Galata, care se 
întindea spre nord peste Cornul de Aur până în districtul 
Beyoglu, apăru ca din senin un şuvoi de maşini şi autobuze, 
forțând traficul să se mişte foarte lent. Taxiul ieşi de pe 
Caddesi cu prima ocazie, şerpuind către docul pentru 
feriboturi aflat la baza podului. 

— Docul Bogaz Hatti din Eminönü, anunţă şoferul. 
Următorul feribot va pleca exact de acolo, adăugă el, 
arătând cu mâna. Dacă vă grăbiţi, s-ar putea să-l prindeţi. 

Pitt îi plăti cursa, adăugând un bacşiş generos, apoi privi 
în lungul drumului din spatele lor când cobori din taxi. 
Nevăzând nici urmă de maşină portocalie, o conduse 
nonşalant pe Loren către ghişeul pentru bilete. 

— Pur şi simplu nu poţi să stai departe de apă, nu-i aşa? 
zise Loren, uitându-se la câteva feriboturi mari plutind pe 
canal. 

— M-am gândit că o croazieră relaxantă pe Bosfor ar fi 
exact ce ne-a recomandat doctorul. 

— De fapt, chiar sună interesant, recunoscu ea, 
bucurându-se de o plimbare de agrement în aer liber. 
Numai să fim singuri şi să avem parte şi de o masă de 
prânz. 

Pitt zâmbi. 

— Prânzul e asigurat. Şi cred că am scăpat şi de prietenii 
noştri. 

După ce cumpărară bilete, coborâră către un doc 
aglomerat şi urcară pe un feribot modern pentru pasageri, 
aşezându-se chiar la fereastră. Sirena feribotului sună de 
trei ori, anunțând plecarea înainte ca platforma de acces să 
fie trasă deoparte. 

Pe drumul din faţă, maşina portocalie se opri brusc, iar 
cei doi pasageri ieşiră grăbiţi, deschizând portierele 

laterale. Trecând pe lângă ghişeul pentru bilete, alergară 
către doc, dar nu mai apucară decât să vadă cum feribotul 
se îndrepta spre strâmtoare. Gâfâind şi încercând să-şi 
tragă sufletul, Ochelaristul privi feribotul, apoi se întoarse 
către persan. 

— Fă-ne rost de o barcă! şuieră el. Acum! 

XXX 

Având treizeci şi doi de kilometri în lungime şi doar pe 
alocuri mai mult de un kilometru şi jumătate în lăţime, 
Strâmtoarea Bosforului era unul dintre cele mai aglomerate 
şi, totodată, mai pitoreşti canale navigabile. Despărţind 
centrul Istanbulului, era o rută comercială istorică folosită 
de vechii greci, romani şi bizantini. In timpurile moderne, 
devenise un canal principal pentru Rusia, Georgia şi alte 
tări învecinate cu Marea Neagră. Petrolierele, cargoboturile 
şi portcontainerele sugrumau permanent canalul îngust 
care despărţea continentul european de cel asiatic. 

Feribotul înainta către nord într-un ritm confortabil, 
alunecând pe lângă conturul deluros al Istanbulului sub 
cerul albastru şi senin. Vasul trecu în curând pe sub Podul 
Bosfor şi apoi pe sub Podul Fatih Sultan Mehmet, ambele 
fiind suspendate şi înalte, ridicându-se mult deasupra apei. 
Pitt şi Loren sorbeau ceai fierbinte, în timp ce studiau 
traficul celorlalte nave şi arhitectura coastelor de deal. 
Ţărmul aglomerat se transformă încet într-un şir de vile 
amplasate pe malul apei, ambasade şi foste palate aşezate 
pe un fundal împădurit şi verde. 

Feribotul făcu nişte opriri pe îndelete în câteva porturi, 
înainte de a poposi în apropierea Mării Negre. 

— Ai vrea să mergem pe puntea de sus ca să avem o 
privelişte mai frumoasă? întrebă Pitt. 

Loren negă scuturând din cap. 

— Briza suflă prea tare pentru gustul meu. Ce-ar fi să mai 
luăm un ceai? 

Pitt încuviinţă şi merse la o mini-cafenea, unde comandă 
încă două ceaiuri negre. Dacă ar fi urcat pe puntea de sus, 
ar fi observat mica barcă de viteză cu trei bărbaţi la bord, 

care gonea prin strâmtoare către feribot. 

Vasul întoarse către malul european şi andocă lângă 
două feriboturi asemănătoare, dar mai mici, în Portul 
Sariyer. Vechi sat pescăresc, Sariyer încă păstra farmecul 
istoric turcesc al numeroaselor porturi din susul Bosforului, 
care începeau să fie luate cu asalt de mulţi pensionari 
bogaţi. 

— Se spune că pe aici sunt nişte restaurante pescăreşti 
bune, zise Loren, citind dintr-un ghid. Ce-ar fi să coborâm 
pentru prânz? 

Pitt se învoi şi în curând se alăturară mulţimii de vizitatori 
care blocau pasarela, încercând să coboare de pe vas. 
Docul era aproape de poalele unui deal mare, iar orăşelul 
se întindea de-a lungul coastei spre dreapta. Şoseaua 
principală ducea către un părculeţ lângă mal în partea 
stângă, ceea ce îl făcu pe Pitt să observe un Citroen 
Traction Avant care intra pe terenul acoperit cu iarbă. 

Traversară o piaţă mică de peşte, uitându-se cum o 
captură proaspătă de biban de mare era descărcată dintr-o 
bărcuţă de pescuit. Trecând pe lângă un şir de restaurante 
pescăreşti aflate în competiţie, aleseră o cafenea din port, 
în capătul străzii. O ospătăriţă sprintenă, cu părul lung şi 
negru, îi conduse pe terasă, chiar pe malul apei, după care 
acoperi repede masa cu meze, mici porţii de aperitive din 
diverse mâncăruri turceşti. 

— Trebuie să încerci calmarul, spuse Loren, vârând în 
gura lui Pitt o bucată cauciucată. 

Pitt ronţăi în glumă şi unul dintre degetele lui Loren. 

— Se potriveşte bine cu brânza albă, răspunse el după ce 
înghiţi calmarul prăjit. 

Savurară masa pe îndelete, privind navele care treceau 
în sus şi-n jos prin strâmtoare, precum şi turiştii care se 
foiau în restaurantele alăturate. După ce terminară 
platourile cu peşte, Pitt întinse mâna spre paharul cu apă, 
dar Loren îl prinse brusc de braţ. 

— Ai înghiţit un os? întrebă el, observând strâmbătura ei 
şi buzele strânse. 

Loren scutură uşor din cap şi slăbi strânsoarea. 

— E un bărbat care stă lângă uşă. E unul dintre cei care 
au fost în dubă aseară. 

Pitt luă o înghiţitură din paharul cu apă, întorcând încet 
capul către intrarea în cafenea. Dincolo de uşă văzu un 
bărbat cu ten măsliniu şi cămaşă albastră care se învârtea 
prin faţă. Se întorsese cu faţa spre stradă, ascunzându-şi 
faţa de privirea lui Pitt. 

— Eşti sigură? întrebă Pitt. 

Loren văzu că bărbatul aruncă o privire fugară prin 
fereastră înainte de a se întoarce din nou. Se uită la soţul ei 
înspăimântată şi dădu din cap. 

— li recunosc ochii, zise ea. 

Lui Pitt i se părea cunoscută înfăţişarea, iar reacţia lui 
Loren îl convinse că avea dreptate. Cu siguranţă era cel pe 
care Pitt îl atacase în spatele dubei. 

— Cum ne-au găsit aici? întrebă ea, uşor răguşită. 

— Am fost ultimii care au urcat pe vas, dar cred că au 
fost suficient de aproape ca să ne vadă la îmbarcare, 
reflectă Pitt. Probabil, ne-au urmărit cu altă barcă. Nu le-ar 
fi luat mult să verifice toate restaurantele din apropierea 
docului. 

Deşi îşi păstra calmul, Pitt simţea o nelinişte profundă 
pentru siguranța soției sale. Hoţii de la Topkapi 
demonstraseră cu o seară înainte că nu se temeau să 
ucidă. Dacă se deranjaseră să-i caute nu putea fi decât 
dintr-un singur motiv - răzbunare pentru întreruperea 
jafului. Amenințarea făcută de femeia din cisternă nu mai 
părea deodată atât de goală. 

Ospătăriţa veni şi, în timp ce strângea vasele de la prânz, 
întrebă dacă doreau desert. Loren începu să clatine din cap, 
dar Pitt interveni: 

— Da, sigur. Două cafele şi două porţii de baclava, vă 
rog. 

Gând ospătăriţa se întoarse grăbită la bucătărie, Loren îl 
mustră pe Pitt. 

— Nu mai pot mânca. Mai ales acum, adăugă ea, 


107 


încruntându-se la uşa din faţă. 

— Desertul e pentru el, nu pentru noi, răspunse el încet. 
Prefă-te că mergi la toaletă, apoi aşteaptă-mă lângă 
bucătărie. 

Loren reacţionă imediat, prefăcându-se că şopteşte la 
urechea lui Pitt, apoi ridicându-se încet şi intrând pe un 
holişor care ducea la bucătărie şi la toalete. Pitt observă că 
bărbatul se încordă uşor când îi văzu mişcarea, apoi se 
relaxă când ospătăriţa aduse cafeaua şi desertul la masă. 
Pitt puse pe furiş un teanc de lire turceşti pe masă, apoi 
înfipse furculita într-o bucată groasă de baclava. Privind 
spre uşă, văzu că bărbatul se întorsese din nou către 
stradă. Pitt lăsă furculiţa şi se ridică brusc de la masă. 

Loren îl aştepta în capătul holului când Pitt veni spre ea, 
o luă de mână şi o trase în bucătărie. Speriaţi, bucătarul şi 
spălătorul de vase se opriră şi se uitară la Pitt, care le 
zâmbi şi dădu bună ziua, apoi trecu pe lângă nişte oale în 
clocot, urmat de Loren. Uşa din spate dădea într-o mică 
alee care cotea spre strada principală. Alergară până la 
colţ, apoi se întoarseră în direcţia opusă restaurantului când 
Loren îi strânse mâna lui Pitt. 

— Ce zici de tramvaiul acela? întrebă ea. 

Un tramvai de epocă, folosit ca să transporte localnicii şi 
turiştii dintr-un capăt al oraşului în celălalt, trecea încet pe 
stradă prin faţa lor. 

— Hai să urcăm din partea cealaltă! încuviinţă Pitt. 

Traversară strada chiar înainte ca tramvaiul să se apropie 
şi urcară repede înăuntru. Toate locurile erau ocupate, aşa 
că fură nevoiţi să stea în picioare când tramvaiul trecu prin 
faţa cafenelei. 

Bărbatul cu cămaşă albastră rămase în faţa uşii şi aruncă 
o privire tramvaiului când trecu pe lângă el. Pitt şi Loren se 
întoarseră cu spatele şi încercară să se ascundă după alt 
pasager, dar acoperirea nu ţinu mult. Ochii bărbatului se 
fixară pe bluza violet a lui Loren, după care acesta se răsuci 
şi îşi lipi fruntea de fereastra restaurantului. Pitt văzu şocul 
de pe faţa lui când se întoarse din nou şi urmări tramvaiul 

ce se îndepărta pe stradă. Alergând imediat după ei, scoase 
un telefon mobil din buzunar şi apăsă frenetic pe butoane 
în timp ce fugea. 

Loren se uită la Pitt cu o privire vinovată. 

— Îmi pare rău, cred că pe mine m-a văzut. 

— Nu contează, răspunse Pitt, încercând să-i calmeze 
spaima cu un zâmbet încrezător. E un oraş mic. 

Tramvaiul făcu o oprire scurtă la piaţa de peşte, unde 
majoritatea pasagerilor coborâră. Observând că urmăritorul 
lor încă alerga după ei de la distanţă, Pitt şi Loren se 
aşezară pe scaune şi se ghemuiră când tramvaiul porni din 
nou. 

— Cred că am văzut mai devreme un poliţist lângă doc, 
spuse Loren. 

— Dacă nu e prin preajmă, am putea sări în alt feribot. 

Tramvaiul străbătu încă o stradă, apoi se apropie de 
capăt lângă docul pentru feriboturi. Roţile vehiculului vechi 
încă se mai învârteau când Pitt şi Loren săriră din ineditul 
mijloc de transport şi o rupseră la fugă. Dar de data asta fu 
rândul lui Pitt să o apuce pe Loren de braţ şi să 
încremenească. 

In faţa lor, docul era pustiu, următorul feribot pleca abia 
peste jumătate de oră. Pe Pitt îl îngrijora mai mult apariţia 
celor doi bărbaţi la intrarea pe doc. Unul era persanul de la 
Moscheea Albastră, care se plimba pe chei alături de 
prietenul său cu ochelari. 

— Cred că ar fi bine să găsim alt mijloc de transport, 
spuse Pitt, îndemnând-o pe Loren s-o ia în direcţia opusă. 

Se îndreptară în grabă spre stradă, pe care trecea încet 
un Peugeot decapotabil din anii 1960, în urma căruia venea 
pe jos un mic grup de localnici ce mergeau în parcul de pe 
malul apei. Pitt şi Loren se apropiară de turci şi încercară să 
se amestece printre ei ca să se ascundă. Incercarea lor 
eşuă când bărbatul cu cămaşă albastră de la restaurant 
apăru pe stradă. Strigând la complicii săi de pe doc, le făcu 
semne agitate cu mâna, după care arătă către Pitt. 

— Acum ce facem? întrebă Loren, văzându-i pe cei de pe 

doc venind către ei. 

— Ne deplasăm în continuare, răspunse Pitt. 

Ochii îi umblau în toate direcţiile, căutând o cale de 
scăpare, dar singura lor opţiune era să continue drumul 
alături de grup. Intrară împreună cu acesta în parc, 
descoperind că pe gazon erau aliniate două şiruri 
neregulate de maşini vechi. Pitt observă că multe dintre 
automobilele foarte elegante erau modele de Citroen şi 
Renault, construite în anii '50 şi '60. 

— O fi o întâlnire a clubului de maşini franţuzeşti, spuse 
el. 

— Mi-aş dori să ne putem bucura de ea, răspunse Loren, 
privind mereu peste umăr. 

Când grupul din jurul lor începu să se destrame şi să se 
împrăştie prin parc, Pitt o conduse pe Loren către câteva 
persoane aflate în primul rând. Erau adunate în jurul 
vedetei spectacolului, un Talbot-Lago lucios, de la începutul 
anilor '50, cu o caroserie bombată, creată de caretaşul 
italian Ghia. Ajungând în spatele mulţimii, Pitt se întoarse şi 
îi observă pe agresori. 

Cei trei tocmai intrau împreună în parc în pas alert. 
Ochelaristul era, evident, şeful echipei şi îi trimise de îndată 
pe ceilalţi doi pe marginile terenului, în timp ce el se 
îndreptă încet spre şirul de maşini din mijloc. 

— Nu cred că o să putem ieşi aşa cum am intrat, zise Pitt. 
Hai să încercăm să rămânem înaintea lor. Am putea încerca 
să ieşim prin capătul opus la strada principală şi să oprim o 
maşină sau un autobuz. 

— În momentul ăsta nu m-aş opune nici dacă ar fi să 
furăm o maşină, răspunse Loren cu îndârjire. 

Se mişcă repede, furişându-se printre maşini, iar Pitt 
venea la un pas sau doi în spate. Încercau pe cât posibil să 
se folosească de trecători drept acoperire, dar mulţimea se 
rărea pe măsură ce mergeau, către capătul rândului. In 
curând ajunseră la ultimul automobil, o decapotabilă cu 
două uşi, produsă după război şi vopsită în verde şi argintiu 
metalic. Pitt observă un bărbat în vârstă care stătea în 

maşină şi lipea un anunţ pe parbriz, pe care scria „De 
vânzare”. 

— Ultima noastră acoperire, remarcă Pitt. Hai să ne 
grăbim către copacii aceia! 

Pitt o luă pe Loren de mână şi începură să alerge pe 
ultima bucată a terenului înverzit. Un şir gros de copaci 
înconjura perimetrul parcului, dincolo de care Pitt era 
convins că se afla şoseaua de coastă înspre vest. 

Nu făcuseră nici douăzeci de metri când priveliştea din 
faţă îi făcu să se oprească brusc. Dincolo de copaci se 
vedea un zid înalt de piatră care înconjura jumătatea sudică 
a parcului. Pentru a bloca accesul către reşedinţa privată 
aflată de cealaltă parte, zidul avea în vârf bucăţi de sticlă 
spartă. Pitt ştia că, oricât ar fi ajutat-o, Loren nu avea cum 
să urce în siguranţă pe zid şi să scape de urmăritori, 
darămite să evite să nu se umple de sânge. 

Pitt se întoarse şi îi observă imediat pe cei trei bărbaţi. 
Încă se mai plimbau printre maşini, apropiindu-se încet de 
ei. Trăgând-o pe Loren de mână, Pitt se îndreptă din nou 
spre şirul de maşini. 

— Ce facem acum? întrebă Loren, cu teamă în glas. 

Pitt se uită la ea cu o strălucire malefică în ochi. 

— În cuvintele lui Monty Hall, hai să facem o afacere! 

— Are transmisie Cotai? întrebă Pitt. 

Bărbatul vârstnic, cu barbă, se aplecă şi deschise portiera 
din partea şoferului. 

— Sigur că are, zise el cu accent american. Cunoaşteţi 
maşinile Delahaye? 

Faţa i se lumină când îi privi pe bărbatul înalt şi brunet şi 
pe soţia lui atrăgătoare. 

— Sunt un vechi admirator al acestei mărci, răspunse 

Pitt, mai ales al habitaclului maşinilor. 

— Acesta e modelul 1948, 135 decapotabilă, cu două 
locuri, cu caroserie făcută la comandă în atelierul din Paris 
al lui Henri Chapron. 

Decapotabila mare, cu două portiere, avea linii drepte, 
dure, ceea ce caracteriza modelele simple ale 
producătorilor de maşini, apărute imediat după cel de-al 
Doilea Război Mondial. Loren admira vopseaua 
surprinzătoare în verde şi argintiu care făcea ca 
automobilul să pară şi mai lung. 

— Aţi restaurat-o chiar dumneavoastră? întrebă ea. 

— Da. Sunt miner de meserie. Am dat peste maşină în 
curtea unei case din Georgia când lucram la un proiect pe 
coasta Mării Negre. Era în stare proastă, dar întreagă. Am 
adus-o înapoi la Istanbul şi m-au ajutat câţiva localnici 
pricepuţi să o repar. Nu e la calitate de concurs, dar cred că 
arată frumos. Au scos viteză mare din motorul ei în şase 
cilindri, aşa că aleargă ca un diavol. Îi întinse mâna lui Pitt. 
Apropo, mă numesc Clive Cussler. 

Pitt strânse mâna acestuia, apoi se prezentară şi el, şi 
Loren. 

— E e frumuseţe, adăugă Pitt, deşi avea privirea fixată pe 
mulţimea din apropiere. La distanţă, de cinci maşini, 
bărbatul cu ochelari îl fixa cu privirea în timp ce se îndrepta 
spre el. Pitt îi observă pe ceilalţi doi ceva mai în spate, dar 
strângând totodată rândurile. De ce vindeţi maşina? întrebă 
el, făcându-i un semn discret lui Loren să se apropie de uşa 
pasagerului. 

— Plec pentru o vreme în Malta şi nu o să am loc pentru 
maşină acolo, zise bărbatul cu o privire dezamăgită. Zâmbi 
atunci când Loren deschise portiera din dreapta. Un căţel 
Teckel, negru cu cafeniu, care dormea pe banchetă, îi 
aruncă o privire iritată, apoi sări şi alergă spre stăpânul său. 
Loren se aşeză pe bancheta de piele, apoi îi făcu semn cu 
mâna lui Pitt. 

— Vă stă bine în maşină, zise Cussler, folosindu-şi 
farmecul de vânzător. 

Loren îi zâmbi la rândul ei. 

— Ar fi în regulă dacă am face o plimbare prin parc? 
întrebă ea. 

— Sigur că da. Cheile sunt în contact. Se întoarse spre 
Pitt: Cunoaşteţi sistemul de transmisie Cotai? Nu trebuie să 
folosiţi ambreiajul decât ca să porniţi şi să opriţi. 

Pitt dădu din cap şi se strecură repede la volanul aflat în 
partea dreaptă a maşinii. Întorcând cheia în contact, 
ascultă satisfăcut cum motorul prinse viaţă imediat. 

— Ne întoarcem în scurt timp, spuse el, făcându-i din 
mână prin parbriz. 

Pitt dădu înapoi, apoi întoarse către rândul din spate al 
maşinilor expuse, sperând să-l evite pe Ochelarist. 
Agresorul apăru de după ultima maşină la rând şi-l văzu pe 
Pitt la volan tocmai când vehiculul Delahaye porni la drum. 
Pitt apăsă încet acceleraţia, încercând să împiedice roţile să 
derapeze pe iarba moale, iar maşina înaintă legănându-se. 
Ochelaristul ezită, după care strigă la el să oprească. Pitt îi 
ignoră strigătul, căci roţile căpătaseră aderenţă şi maşina 
veche acceleră brusc, lăsându-l pe acesta în urmă. 

Pitt auzi şi alte strigăte peste zgomotul motorului, apoi 
Loren îl avertiză să privească înainte. Hoţul de la Topkapi în 
cămaşă albastră apăru lângă şirul de maşini, la zece metri 
în faţă. 

— Are o armă, strigă Loren când maşina îi aduse cu 
viteză mai aproape. 

Pitt văzu că bărbatul scosese pistolul, pe care încerca să-l 
ascundă ţinându-l lipit de picior. Stătea lângă spatele unei 
furgonete Peugeot cu portiere de lemn, aşteptând ca 
maşina Delahaye să treacă prin faţă. 

Cu motorul vuind din cauza numărului crescut de turaţii, 
Pitt folosi schimbătorul micuţ montat în bordul maşinii 
franţuzeşti ca să schimbe în viteza a doua. La numai câţiva 
metri în faţă, bărbatul în cămaşă albastră ridică mâna în 
care avea pistolul. 

— La pământ! strigă Pitt, după care apăsă acceleraţia 
până la capăt. 

Motorul cu carburator triplu se ambală, aruncându-i pe 
Pitt şi pe Loren pe spate pe banchete. Accelerarea bruscă 
dădu peste cap şi mişcarea asasinului, iar acesta încercă 
imediat să îndrepte arma către parbriz. Pitt refuză să-i dea 
ocazia. 

Trăgând tare de volan către dreapta, Pitt îndreptă botul 
curbat al maşinii Delahaye către asasinul speriat. Blocat de 
spatele Peugeot-ului, acesta nu avea decât o cale de 
scăpare. Păşind furios în spate, abandonă încercarea de a 
nimeri ţinta ca să nu devină un ornament pe capotă. 

Aripa din faţă a maşinii Delahaye zgârie bara de protecţie 
a Peugeot-ului înainte de a lovi piciorul asasinului, 
împingându-l de lângă maşină. Bărbatul trase focuri de 
armă înainte de a se prăbuşi lângă Peugeot, zvârcolindu-se 
în agonie. Ambele gloanţe zburară în sus, unul străpungând 
acoperişul de pânză, celălalt dispărând în aer. 

Pitt învârti imediat înapoi de volan, încercând să evite 
restul maşinilor aflate la rând. Derapând pe iarbă, 
decapotabila aproape se izbi de o camionetă încărcată de 
pepeni care intra în parc. Vizitatorii şocaţi săreau din calea 
lor, în timp ce Pitt apăsa claxonul ca să-i avertizeze. 
Aruncând o privire în retrovizoare, îi văzu pe Ochelarist şi 
pe persan apropiindu-se de asasinul căzut, dar niciunul nu 
scosese arma. 

Loren ridică privirea de sub bord, albă ca varul. In timp ce 
se apropiau de ieşirea din parc, Pitt îi făcu încurajator cu 
ochiul. 

— Tipul acela avea dreptate, zise el, zâmbind uşor. Chiar 
că e ca un diavol. 

XXX 

Pitt dădea impresia că ştie încotro se îndreaptă, ieşind 
din parc şi luând-o la stânga pe şoseaua principală, care 
ducea spre sud, către Istanbul, de-a lungul Bosforului. 
Pistolarii din parc nu ezitară să o ia după ei, luând cu forţa 
camioneta după ce îl ameninţaseră cu pistolul pe fermierul 
care o conducea. Înghesuindu-l în maşină pe complicele 
rănit, ceilalţi doi săriră înăuntru şi ieşiră în trombă din parc, 

în timp ce pepenii zburau din spate ca nişte ghiulele. 

În ciuda vârstei maşinii, Pitt şi Loren erau avantajaţi. 
Decapotabila îşi avea originea în vehiculele pentru 
competiţii, căci maşinile Delahaye concuraseră cu succes în 
cursele Le Mans dinaintea războiului. Ascunse sub 
caroseriile modernizate, construite la comandă pentru 
parizienii bogaţi şi celebri, se aflau motoare foarte 
performante. Motorul cu suspensie pe fir de torsiune şi 
turație mare, după standardele anilor '50, îi dădea lui Pitt 
ocazia să conducă cu viteză. Drumul îngust şi şerpuit, 
încetinit din loc în loc de traficul de după-amiază, avea să 
se dovedească însă egalizator. 

Scrâşnind în curbe cu pedala apăsată până la podea, Pitt 
manevra rapid cutia de viteze cu preselector. Cu ajutorul 
cuplajelor electromagnetice, transmisia îi permitea lui Pitt 
să schimbe viteza împingând pur şi simplu micul 
schimbător fixat în bord. Ştia să conducă bine maşini vechi, 
fiindcă avea propria colecţie de astfel de automobile într-un 
hangar de aeroport de lângă Washington, D.C. Era o 
pasiune la fel de intensă ca dragostea pentru mare şi 
descoperi că se simţea bine, în ciuda împrejurărilor, forțând 
limitele vechiului Delahaye. 

Loren rămase cu privirea fixată pe luneta decapotabilei, 
când luară scrâşnind două curbe strânse. Observă că Pitt se 
încruntă privind panoul de bord. 

— E ceva în neregulă? 

— Indicatorul de la combustibil bate spre gol, răspunse 
el. Mă tem că o plimbare de probă prin Istanbul iese din 
discuţie. 

Un blocaj în trafic le împiedică înaintarea şi, pe porţiunea 
de drum în linie dreaptă, Loren observă camionul în spatele 
lor, încercând să-i ajungă în viteză. 

— Trebuie să găsim un loc aglomerat unde să scăpăm de 
ei, sugeră ea. 

Erau puţine variante pe drumul îngust, care parcurgea o 
zonă împânzită de vile grandioase. Alte maşini blocau 
drumul pe măsură ce se apropiau de satul Buyukdere, iar 

Pitt făcea depăşiri de câte ori avea ocazia. Ajutată de trafic, 
camioneta se apropiase treptat până ajunsese la patru sute 
de metri în spate, între cele două vehicule nemaifiind decât 
câteva maşini. 

Pitt se gândi să între în zona populată a satului, înspre 
vest, dar traficul lent bloca artera de intrare în oraş. 
Renunţând la scurtătură, continuă pe drumul de coastă, 
care ajunse deodată pe deasupra apei, pe un pod lung. 
Observând o întrerupere a traficului din faţă, Pitt acceleră 
puternic, depăşind un şir de maşini încetinite de o 
basculantă letargică. Scăpase de grosul aglomerației de pe 
drum când ajunse din nou pe pământ, trecând pe versiunea 
din Bosfor a străzii Embassy Row!'$, unde multe consulate 
străine ocupau case de vacanţă opulente pe malul apei. 

— Ce face camionul nostru cu pepeni? întrebă Pitt, cu 
ochii ţintă la şoseaua din faţă. 

— Tocmai depăşeşte basculanta, cam la opt sute de 
metri în spate, raportă Loren, înainte ca maşinile din spate 
să dispară după o curbă. 

Maşina verde trecea prin faţa terenului frumos amenajat 
al sediului de vară al Ambasadei Britanice, când Pitt fu 
nevoit să schimbe viteza şi să frâneze brusc. Drept în faţă, 
o furgonetă pentru mutări încerca fără succes să între cu 
spatele pe o alee privată, blocând astfel ambele sensuri. 

— Daţi-vă la o parte! se trezi Loren strigând. 

Şoferul nici nu o auzi, dar oricum nu ar fi contat. Mişcă 
maşina în faţă pentru o nouă încercare, ignorând 
claxoanele care răsunau din sens opus. 

Pitt privi în lungul drumului, căutând o ieşire, şi găsi una. 
Lăsând maşina în viteză mică, porni înainte şi intră pe 
poarta deschisă a unei proprietăţi private din dreapta, 
împrejmuită de ziduri. Drumul pavat se transformă în pietriş 
când intrară pe domeniul unei case vechi de lemn, care 
aparținuse cândva Familiei Regale din Danemarca. O alee 
circulară despărţea grădina năpădită de ierburi, înainte de 


16 Numele neoficial al unei secţiuni a Massachusetts Avenue din 
Washington, celebră pentru numeroasele sedii de ambasade (n.tr.) 
116 


a face o buclă pe lângă treptele reşedinţei principale de 
culoarea somonului. 

Un grădinar care îngrijea trandafirii în scuarul din centru 
privi uluit cum maşina sport franţuzească intră pe domeniu, 
apărând ca şi cum era stăpânul de drept al moşiei. Se uită 
curios cum decapotabila Delahaye se opri în spatele unor 
tufişuri bogate în loc să-şi continue drumul spre treptele din 
faţă ale vilei. După câteva secunde, înţelese de ce. 

Anunţată de  scârţăitul cauciucurilor care derapau, 
camioneta rablagită dădu buzna pe poarta din faţă. Şoferul 
luă curba prea repede, iar coada maşinii se izbi de stâlpul 
de piatră de la intrare, atingând aripa din spate. Câţiva 
pepeni care supravieţuiseră săriră din spate şi se făcură 
bucăţi, izbindu-se de lateralul stâlpului, lăsând o urmă 
lipicioasă de pulpă portocalie ce se scurgea pe pământ. 

Şoferul redobândi controlul asupra vehiculului şi porni 
spre maşina Delahaye, care aştepta chiar în faţă cu motorul 
la ralanti. Pitt momise intenţionat camioneta, nevrând ca 
aceasta să se oprească şi să blocheze poarta. Apăsă brusc 
pe acceleraţie şi eliberă ambreiajul, stârnind un nor de 
pietriş şi praf când maşina veni spre ei. Camioneta se 
apropie repede, dar nu înainte ca Pitt să ajungă la porţiunea 
semicirculară a aleii care şerpuia pe lângă casă. Acceleră 
cu putere când făcu la stânga, trecând pe lângă vilă şi 
ajungând la curba opusă. 

In camionul aflat la zece metri în spate, persanul se 
aplecă peste fereastra pasagerului cu un pistol Glock 
automat şi începu să tragă în maşina franţuzească. Din 
cauza unghiului curbei, trebuia să se întindă dincolo de 
parbriz ca să ţintească, fapt ce-i afecta precizia. Câteva 
gloanţe  străpunseră portbagajul maşinii lui Pitt, dar 
pasagerii şi componentele maşinii rămaseră neatinşi. 

Pitt intra deja cu maşina într-a doua curbă, atingând cu 
grijă acceleraţia ca să păstreze impulsul. La marginea 
exterioară a curbei, o statuie mare a lui Venus străjuia 
aleea, cu braţul ridicat arătând spre ceruri. 

— Ai grijă! ţipă Loren când maşina prinse viteză către 

statuia de marmură. 

Pitt strânse tare de volan şi luă uşor piciorul de pe 
acceleraţie, în timp ce o rafală de gloanţe şuieră pe 
deasupra capotei, maşina continuă să alunece câtre capătul 
aleii spre statuia impunătoare a lui Venus. Cauciucurile se 
învârtiră, apoi muşcară din pietrişul de pe alee, în timp ce 
inerția împinse uşor automobilul în faţă. Loren se prinse de 
bord, cu degetele albite de efort, când botul maşinii intră pe 
iarbă, îndreptându-se spre bucata de marmură. Dar 
cauciucurile din spate prinseră aderenţă, împingând botul 
pe lângă statuie chiar înainte de a intra din nou pe alee. Pitt 
şi Loren auziră un hârşâit ascuţit când aripa din spate se 
lovi de baza statuii, zgomot ce încetă când toate cele patru 
roţi intrară din nou pe pietriş. 

— l-ai smuls braţul, remarcă Loren, privind în spate la 
statuie. 

— Sper ca proprietarul maşinii să aibă asigurare în caz de 
accident, zise Pitt fără să privească în urmă. 

În timp ce maşina Delahaye înaintă către poartă, veni 
rândul camionetei să treacă de a doua curbă. Persanul încă 
avea pistolul în afara portierei pasagerului şi continua să 
tragă în timp ce-l îndemna pe şofer să meargă mai repede. 
însă, având centrul gravitațional mai sus şi cauciucuri 
vechi, nu avea cum să ţină pasul cu slalomul făcut de 
automobilul franțuzesc în curbă. lIncercând să atingă 
aceeaşi viteză, vehiculul greoi pierdu tracţiunea aproape 
instantaneu şi începu să alunece într-o parte în direcţia 
statuii. Panicându-se în timp ce ieşeau de pe alee, 
Ochelaristul apăsă frânele, ceea ce accentuă şi mai mult 
alunecarea laterală. 

Grădinarul privi cu gura căscată cum camioneta veche se 
izbi direct în statuia lui Venus. Opera de artă distrusă 
dispăru într-un nor de praf, iar camioneta sări în faţă şi 
începu să se învârtă. Se învârti de trei ori, alunecând în 
spate pe aleea de pietriş şi intrând într-un desiş de sălcii 
mici. Vehiculul continuă să se deplaseze, oprindu-se în cele 
din urmă într-un castan cu trunchiul gros, iar cei trei 

pasageri se izbiră de bord. 

Ochelaristul se prăbuşi pe banchetă, frecându-se la buza 
tumefiată de impactul cu volanul. Lângă el, cel cu cămaşă 
albastră încerca să oprească sângerarea din nasul zdrobit. 
Doar persanul scăpă fără vreo rană, fiindcă se proptise în 
braţul liber. 

Ascultând motorul care nu părea avariat, se întoarse spre 
şofer: 

— Hai să ne luăm după ei! 

Ochelaristul îşi veni în fire şi intră în marşarier, 
împingând brutal camioneta înapoi pe alee. Când apăsă 
frâna, un zdrăngănit puternic se auzi din spatele cabinei. 
Persanul se uită prin lunetă şi văzu capul decapitat al lui 
Venus rostogolindu-se cu zgomot prin remorcă. 

Până să între din nou pe alee, Pitt părăsise deja 
domeniul. Aşa cum sperase, diversiunea lăsase destul timp 
furgonetei să elibereze drumul, iar şoseaua de coastă era 
acum liberă. Pitt conducea maşina veche cu viteză mare pe 
drumul pavat. 

— Cred că am câştigat puţin timp, zise el, dar suntem pe 
cale să rămânem fără combustibil. 

Loren se aplecă şi văzu indicatorul tremurând chiar 
deasupra literei £. 

— Poate rămân în braţele lui Venus, zise ea optimistă. 

Trecând pe lângă sediul de vară al Ambasadei Austriei, 
drumul lărgindu-se în sus, văzură în faţă alt sat pe malul 
apei. Se zărea şi un feribot mare pentru maşini lângă doc, 
încărcând pasageri şi vehicule pentru o plimbare pe Bosfor. 

— S-ar putea ca feribotul acela să fie cea mai bună şansă 
a noastră, spuse Pitt când drumul începu să coboare brusc 
spre faleză. 

— Da, pentru croaziera aceea liniştită şi relaxantă de 
care îmi spuneai, bombăni Loren. 

Un zâmbet ştrengar apăru pe buzele lui Pitt. 

— Liniştită, poate, pentru unii, răspunse el. 

Trecură pe lângă indicatorul cu numele oraşului Yenikoy 

şi navigară prin traficul aerisit până la doc. Pitt opri în 
spatele unui camion încărcat cu covoare orientale care 
aştepta să urce la bord. Aruncă o privire în lungul docului, 
studiind câteva baruri şi restaurante asemănătoare celor 
din Sariyer. 

— Uite camioneta! spuse Loren deodată. 

Pitt se uită în urmă şi văzu camioneta apropiindu-se de 
oraş la mai puţin de un kilometru distanţă. Se întoarse spre 
Loren şi îi arătă cu degetul o stradă laterală. 

— Vreau să dai o fugă la restaurantul cu paravanul verde 
şi să-mi comanzi o bere, zise el. 

— Localul acela murdar cu ferestre întunecate? întrebă 
ea, uitându-se la celelalte localuri curate şi respectabile. 

Pitt dădu din cap. 

— Şi croaziera noastră? 

— O să cedăm locurile în favoarea prietenilor noştri. Stai 
acolo până ajung şi eu! Acum fugi! o instrui el, dându-i în 
grabă un sărut. 

O privi coborând din maşină şi traversând grăbit strada, 
apoi intrând ezitant în barul dubios. După câteva secunde, 
văzu în retrovizoare camioneta care se apropia de doc. Pitt 
observă oarecum amuzat că aripa din faţă era stâlcită şi 
presărată cu praf alb de marmură. Un far spart lăsase o 
gaură căscată în urmă ce semăna cu o orbită goală. Fără 
îndoială că agresorii văzuseră maşina franţuzească, în timp 
ce camioneta ponosită se aşeză la rând ca să urce pe 
feribot, cu trei maşini în spatele lui Pitt. 

Pitt observă că maşina cu covoare din faţa lui nu dădea 
semne să plece când rampa feribotului se eliberă, aşa că 
ambală motorul maşinii sale şi depăşi vehiculul mare, 
alegându-se cu un claxon furios din partea şoferului. 
Camionul oferea cumva un paravan care, după cum spera 
Pitt, avea să ascundă faptul că acum era singurul ocupant 
al maşinii. 

Pitt plăti taxa şi urcă pe puntea pentru maşini a 
feribotului acoperit, parcând în spatele unei berline mici 
pline de copii. Sări repede din maşină şi se uită în spate. 

Camionul cu covoare oprise în dreptul celui care tăia bilete, 
blocând accesul celorlalţi şoferi în timp ce şoferul căuta 
bani prin buzunare. Dacă vreunul dintre pistolari coborâse 
din maşină, încă nu era la vedere. Pitt se întoarse şi aruncă 
o privire pe feribot. 

Avea două etaje, cu puntea de jos acoperită pentru 
maşini şi cea de sus pentru pasageri. Dădu să urce pe 
scară, când văzu un vânzător care le vindea pop-corn 
copiilor din automobilul parcat în faţa lui. Bărbatul era cam 
de înălţimea şi statura lui Pitt, cu acelaşi păr negru şi 
ondulat. 

— Scuzaţi-mă! îl strigă Pitt. Vreţi să aveţi puţin grijă de 
maşina mea cât merg până la toaletă? 

Scoase o bancnotă de zece lire turceşti din portofel în 
timp ce puse întrebarea. 

Vânzătorul văzu bancnota şi dădu vesel din cap. 

— Da, desigur, răspunse el. 

Pitt îndesă bancnota în mâna bărbatului, după care îl 
conduse către portiera din dreptul şoferului. 

— Vă rog, urcați! îi ceru Pitt. Nimeni nu se va apropia de 
maşină dacă e ocupată. 

Bărbatul puse jos cutia cu pop-corn şi sări bucuros 
înăuntru, încântat să stea într-o maşină veche şi elegantă. 

— Mă întorc imediat, zise Pitt făcându-i cu ochiul, apoi 
alergă spre scară. 

Urcă pe puntea de sus şi se amestecă printre pasageri, 
îndreptându-se spre pupa. Camioneta tocmai urca rampa 
când se uită peste balustradă, văzând cele trei siluete în 
cabină. 

Maşina lor fu ultima care urcă la bord, iar echipajul 
docului trase rampa pentru maşini deoparte, în timp ce 
echipajul de pe feribot ridică o poartă pliantă pe deasupra 
pupei. Pitt simţi motorul pornind sub punte, după care trei 
semnale ale sirenei anunţară plecarea iminentă a 
feribotului. Îndreptându-se spre balustrada de la pupa, 
aşteptă să pornească elicea, apoi privi în faţă. 

Îl văzu pe Ochelarist apărând în capul scării centrale, 

scanând grăbit cu privirea mulţimea. Pitt putea doar să-şi 
imagineze expresia de pe feţele lor când ajunseseră la 
automobilul Delahaye şi îl găsiseră pe vânzătorul de pop- 
corn la volan. Însă nu avea la dispoziţie mult timp ca să se 
gândească la comicul situaţiei, căci puntea se zgudui sub 
picioarele lui şi un val de apă clocotită se ridică la pupa 
feribotului. 

Încălecă repede balustrada, stârnind puţină rumoare 
printre ceilalţi pasageri, lucru care-i atrase imediat atenţia 
Ochelaristului. Asasinul începu să alerge pe punte, dar Pitt 
dispăru din vedere. 

Cobori pe un stâlp de balustradă până când ajunse să 
atârne cu braţele întinse, după care îşi dădu drumul pe 
puntea de jos. Aterizând ghemuit, se ridică în picioare şi 
traversă în fugă puntea către poarta dinspre pupa, după 
care execută un salt uriaş de pe oglinda pupei până pe doc. 

Feribotul se îndepărtase câţiva metri când Pitt sări, 
reuşind să atingă cu piciorul marginea rampei pentru 
vehicule, după care se rostogoli în faţă. Dându-se de-a dura 
pe rampă, îşi recăpătă echilibrul şi se ridică încet. Feribotul 
înainta cu viteză tot mai mare către canal, distanţa dintre el 
şi doc ajungând deja la şase metri. 

Pitt ridică privirea şi-l văzu pe Ochelarist alergând spre 
balustrada punţii superioare şi privind uimit la distanţa tot 
mai mare dintre navă şi mal. Agresorul se uită la Pitt, 
ducând instinctiv mâna la suportul de armă pe care-l avea 
sub haina deschisă la culoare, după care abandonă ideea. 

Pitt îi studie figura, după care îi făcu un semn prietenos 
cu mâna ca unui vechi prieten. Ochelaristul arăta 
impenetrabil, uitându-se la Pitt cu o expresie rece ca 
gheaţa, în timp ce feribotul se îndrepta încet către 
strâmtoare. 


122 


13 


Soarele aflat la apus răspândea o strălucire aurie asupra 
talazurilor din vestul Mediteranei care se spărgeau de 
ţărmul Israelului. Sophie privea către orizontul albastru, 
mulţumită că în sfârşit se potolise căldura zilei, după care 
se întoarse şi intră în cortul cu artefacte. Profesorul Haasis 
era aplecat deasupra unui sul de papirus, cu faţa 
îmbujorată, încercând să descifreze scrierea antică. Sophie 
zâmbi în sinea ei, gândindu-se cât de bine semăna acesta 
cu un copil cu ochii mari într-un magazin de dulciuri. 

— Mai odihneşte-ţi creierul, domnule profesor! spuse ea. 
Tot aici vor fi şi mâine-dimineaţă. 

Haasis ridică ochii cu un zâmbet sfios. Pe o masă lungă în 
faţa lui erau împrăştiate peste o duzină de cutii de 
ceramică, fiecare adăpostind o serie de suluri micuţe de 
pergament. Rulă fără tragere de inimă sulul pe care îl 
examina şi-l puse la loc într-o cutie. 

— Da, cred că ar trebui să fac o pauză de masă, zise el. 
Dar nu mă pot abţine. Este o asemenea bogăţie de 
informaţii! Acest ultim sul, de exemplu, spuse el, bătând cu 
palma pe cutie pentru accentuare, descrie felul în care o 
navă comercială din Anatolia, care transporta cereale din 
Egipt, a fost forţată să caute refugiu aici când i s-a distrus 
catargul. Asemenea bijuterii îmi fac inima să bată mai 
repede. 

— Totuşi, nu e ca şi cum am vorbi despre Manuscrisele 
de la Marea Moartă, răspunse Sophie, chicotind. 

— Ei bine, poate că omului obişnuit de pe stradă nu-i 
pasă de aşa ceva, spuse el, dar pentru cei care fac din 
istorie munca de-o viaţă e ca şi cum ar descoperi o 
fereastră către trecut, care până acum a fost închisă. 

Haasis îşi scoase mănuşile albe. 

— Trebuie să le transfer neapărat la laboratorul 
universităţii pentru analiză corespunzătoare şi pentru 
păstrare, dar nu rezist fără să arunc mai întâi o privire. 

Examinase toate cutiile, în afară de trei, până să se ridice 
şi să se întindă. 

— Ce s-a întâmplat cu Dirk? întrebă el. Nu l-am văzut de 
când a adus ultima cutie. 

Sophie ridică din umeri, încercând să pară indiferentă. 
Dar aceeaşi întrebare o frământa şi pe ea. Invitaţia la cină 
făcută mai devreme îi dăduse emoţii toată după-amiaza. Se 
furişase chiar să se spele şi să-şi pieptene părul, supărată 
pentru prima dată în viaţă că nu avea la ea o trusă de 
machiaj. Simţi că i se opreşte inima când cineva intră în 
cort în spatele lor. Răsucindu-se în loc, observă cu 
dezamăgire că nu era decât Sam. 

— Sunteţi gata de cină? În cortul unde se serveşte masa 
sunt spaghete şi chifteluţe, anunţă el. 

O pată de sos roşu pe barbă dovedea că stătuse deja o 
dată la rând la masă. 

— Sună minunat, răspunse Haasis. Haide, Sophie, să 
mâncăm! 

Responsabila cu antichităţile se mişcă încet către ieşire, 
încercând cu greu să-şi ascundă dezamăgirea. 

— Sam, întrebă ea, e totul aranjat pentru seara asta? 

Asistentul ei dădu din cap. 

— Raban şi Holder ajung aici într-o oră. Le-am spus că 
supraveghem noi până pe la miezul nopţii. 

— Profesorul Haasis ne-a oferit un cort, aşa că o să 
rămân peste noapte. Poţi să mergi acasă cu băieţii, dacă 
preferi. 

— Cred că aşa o să fac. Dormitul pe jos nu e la fel de 
distractiv cum era când aveam treisprezece ani, răspunse 
Sam, frecându-şi spatele. 

leşiră din cort şi-l găsiră pe Dirk stând afară, cu un 
prosop de plajă aşezat pe braţ ca şi cum era un ospătar. 
Era îmbrăcat în pantaloni kaki şi un tricou, iar Sophie nu 
putu să nu observe cât de bine arăta acum. Incercă din 
răsputeri să-şi ascundă zâmbetul. 

— Cred că aveam întâlnire la cină, îi spuse el, înclinându- 
se uşor. 

— Aproape am uitat, minţi ea. 

O luă de braţ şi o conduse în spatele lui Sam şi al lui 
Haasis, intrând cu toţii în cortul pentru masă aflat în 
apropiere. Sophie se întoarse să-i urmeze pe cei doi 
bărbaţi, dar simţi că Dirk o trage uşor în direcţia opusă. 

— Nu mâncăm cu ceilalţi? întrebă ea. 

— Numai dacă ţi-e poftă de spaghete din conservă, 
răspunse el. 

— Nu, nu chiar, zise ea, clătinând din cap. 

— Bine. Atunci să mergem la Capul Pitt. 

O îndrumă pe Sophie către malul apei, unde merseră 
puţin pe plajă. Când ajunseră pe marginea stâncoasă care 
înainta în mare, Dirk se întoarse şi o ajută să coboare pe 
suprafaţa acoperită cu bolovani. 

— Acesta a fost cândva un palat roman, zise Sophie, 
amintindu-şi o excavare mai veche a unei structuri masive, 
cu coloane greceşti şi un bazin decorativ. 

— Mulţi cred că a fost a regelui lrod, clădit după 
construirea portului, răspunse Dirk, arătând că studiase 
câte ceva despre Cezareea. 

— Nu-mi amintesc să fie vreun restaurant pe aici, spuse 
Sophie, zâmbind jucăuş. 

— E chiar în spatele ultimului zid. 

Urcară printre ruine până în vârful promontoriului. 
Dincolo de un zid de piatră prăbuşit, ajunseră într-un alcov 
adăpostit cu o vedere superbă spre mare. Sophie râse când 
văzu o cutie cu gheaţă lângă o plită hibachi, cu cărbunii 
strălucind într-un roşu aprins. 

— Cafeneaua regelui lrod este deschisă. Sper că nu te 
deranjează să mâncăm alfresco, spuse Dirk, întinzând 
prosopul pe un loc nisipos. Scoase repede o sticlă de vin din 
lada frigorifică şi turnă câte un pahar pentru fiecare. 

— În cinstea proştilor, zise el, ciocnind paharul cu al ei. 

Sophie se îmbujoră, după care sorbi tăcută din pahar. 

— Şi ce avem în meniu? întrebă ea, încercând să schimbe 
subiectul. 

— Biban de mare proaspăt, prins de subsemnatul azi 
după-amiază. Făcut pe grătar cu lămâie şi ulei de măsline şi 
însoţit de chebap de legume, crescute organic într-un 
kibbutz aflat mai sus, pe drum. 

Ridică două frigărui încărcate cu ardei, roşii şi ceapă. 

— Chiar mă bucur că am renunţat la spaghete, răspunse 
Sophie. 

Dirk puse chebapul şi cele două bucăţi de peşte pe grătar 
şi cina fu gata în scurt timp. Lui Sophie i se păru că 
mâncarea proaspătă era delicioasă şi devoră înfometată tot 
ce avea în farfurie. 

— A fost minunat, spuse ea, lăsând jos farfuria goală. Eşti 
sigur că nu eşti bucătar de profesie? 

Dirk râse. 

— Nici pe departe. Pune-mă la bucătărie şi nu ştiu mare 
lucru în afară de unt de arahide şi sendvişuri cu gem. Dar, 
dacă-mi arăţi un grătar, o iau razna cu bucurie. 

— O iei razna cu rezultate bune, spuse ea, zâmbind. 

In timp ce el tăia felii de pepene pentru desert, Sophie îl 
întrebă de ce îi plăcea să lucreze pentru NUMA. 

— Nu mi-aş putea dori o slujbă mai bună. Pot să lucrez în 
mare şi în apropiere de ea, practic oriunde în lume. 
Majoritatea proiectelor noastre sunt şi interesante, dar şi 
foarte importante pentru menţinerea sănătăţii oceanelor. 
Şi, pe lângă asta, muncesc alături de familia mea. 

Observă o expresie uşor panicată pe faţa lui Sophie când 
vorbise despre familie. 

— Tatăl meu e directorul organizaţiei NUMA, explică el. Şi 
am o soră geamănă, Summer, care e oceanografia NUMA. 
De fapt, cu sprijinul tatei am reuşit să ajung în Israel. M-a 
ajutat cu un proiect la care lucrăm de-a lungul coastei 
Turciei. 

— Profesorul Haasis mi-a spus că are mai mulţi prieteni 
vechi la NUMA şi are mult respect pentru organizaţia asta. 

— A făcut şi el multe lucruri bune aici, răspunse Dirk. 

— Aşadar, nu stai prea mult în Cezareea? 

— Mă tem că nu. Incă două săptămâni, după care mă 

întorc în Turcia. 

Îi întinse o farfurie cu felii de pepene, apoi întrebă: 

— Ok, acum e rândul tău. Cum ai ajuns să fii un arheolog 
înarmat? 

Sophie zâmbi. 

— Datorită interesului pentru geologie şi istorie, insuflat 
de tatăl meu de la o vârstă fragedă, cred. Imi plac 
arheologia şi scoaterea la lumină a trecutului, dar m-a durut 
întotdeauna când am văzut cum comorile noastre culturale 
sunt prădate pentru profit. Munca la Autoritatea pentru 
Antichităţi mă face să simt că reuşesc să schimb ceva, deşi 
răufăcătorii sunt mult mai numeroşi ca noi. 

Dirk arătă cu mâna către coastă. 

— Cezareea a fost destul de scotocită de-a lungul 
secolelor. Crezi că micile săpături ale profesorului sunt în 
pericol? 

— Descoperirea ta de azi demonstrează că încă sunt 
bogății culturale de găsit. De fapt, mai tare mă îngrijora 
mormântul, căruia un reporter i-a făcut reclamă prosteşte 
în ziar. Nici prezenţa unui om care s-a dat ieri drept agent 
de antichităţi nu m-a ajutat prea mult. 

— Ei bine, măcar nu am descoperit aur sau vreo 
comoară. Orice hoţ care ar veni să ne jefuiască situl ar fi 
cumplit de dezamăgit. 

— Ai fi surprins ce dorinţe diversificate are un colecţionar 
sofisticat de artefacte. Mulți colecționari consideră 
antichitățile culturale, drept o comoară în detrimentul 
tuturor. Acele suluri ale tale ar produce o mică avere pe 
piața neagră. Ştiu că o să mă simt mult mai bine când 
profesorul Haasis o să transporte artefactele în siguranță la 
Universitatea din Haifa. 

Se uită la ceasul de mână. 

— Ar trebui să mă întorc şi să coordonez acţiunea de 
supraveghere din seara asta. 

Dirk îi turnă o jumătate de pahar cu vin. 

— Ce zici de unul mic la plecare? 

Sophie încuviinţă şi luă paharul, iar Dirk se aşeză 

aproape de ea cu propriul pahar. Valurile izbeau stâncile 
din faţa lor în timp ce crepusculul albastru se întindea 
deasupra lor. Era un moment relaxant şi romantic, genul de 
moment care lipsea de multă vreme din viaţa lui Sophie. 

Dirk se aplecă şi o sărută uşor, rămânând o vreme cu 
buzele lipite de-ale ei. 

— Poţi să te revanşezi oricând. 

Trăgându-se mai aproape unul de altul, terminară de 
băut vinul înainte ca Sophie să se forţeze să pună capăt 
timpului petrecut împreună. Ţinându-se de mână, se 
întoarseră pe acelaşi drum pe plajă, urcând apoi dealul 
către tabără. O serie de becuri alimentate de generator se 
legănau deasupra  corturilor, scăldând tabăra într-o 
strălucire albicioasă. Sam se aşezase într-o parte, pe un zid 
de piatră, vorbind cu doi bărbaţi în haine închise la culoare. 

— Eu sunt în ultimul cort pe stânga, îi spuse Dirk lui 
Sophie. Ai grijă ca jefuitorii de morminte să nu-mi tulbure 
somnul, bine? 

— Noapte bună, Dirk! 

— Noapte bună! 

Dirk se uită cum Sophie se alătura colegilor săi, după 
care se întoarse spre şirul de corturi. Inainte de a se culca, 
se duse în cortul mare cu artefacte, unde luminile erau încă 
aprinse. Haasis se reapucase de lucru, aplecat cu o lupă în 
mână deasupra unui papirus. 

— Ai descoperit vreun secret pentru posteritate? întrebă 
Dirk. 

Haasis ridică ochii spre el o clipă, apoi se uită din nou la 
papirus. 

— Nimic important, dar tot e fascinant. Hai să vezi, cred 
că-ţi va plăcea chestia asta. 

Dirk se apropie, privind peste umărul lui Haasis la stratul 
subţire de hârtie din fibre acoperit cu scrisul cursiv şi 
apăsat. 

— Nu pricep o iotă, spuse el, zâmbind. 

— Ah, scuze! răspunse Haasis. O să-ţi fac o traducere 
liberă. Sulul ne oferă o descriere a activităţii din port cam 

pe la 330 d.H., cred. E o descriere scurtă a unui vas 
prădător avariat din Cipru, prins din întâmplare de o navă 
romană imperială, trireme. Vasul a fost apoi remorcat până 
în Cezareea, unde autorităţile portuare au descoperit că 
punţile erau acoperite de sânge şi că avea la bord o mică 
ascunzătoare plină de arme romane. Mulţi dintre membrii 
echipajului aveau semne de răni recente dintr-o luptă 
anterioară. 

— Erau pirați? spuse Dirk. 

— Da, aşa se pare. Scrie că incidentul a stârnit agitaţie, 
căci s-au găsit la bord armele personale ale unui centurion 
pe nume Plautius. A fost identificat drept făcând parte din 
Scholae Palatinae, ce-o mai fi fost şi asta. 

— Probabil că pentru echipajul cipriot nu s-a lăsat cu 
consecinţe frumoase. 

— Nu, într-adevăr, răspunse Haasis. Nava a trecut cu de- 
a sila în serviciu ca navă comercială imperială, iar echipajul 
a fost executat de îndată. 

— Ce repede s-a făcut dreptate, spuse Dirk, luând în 
mână una dintre cutiile de ceramică. Toate sulurile conţin 
asemenea povestiri cumplite? 

— Doar pentru un voyeur de antichităţi ca mine, spuse 
Haasis zâmbitor, după care rulă sulul şi-l puse înapoi într-o 
cutie. Am verificat majoritatea sulurilor şi sunt în mare pare 
înregistrări birocratice despre veniturile portului şi alte 
lucruri asemănătoare. Nimic ieşit din comun, dacă le iei 
individual, dar împreună vor oferi o. Perspectivă importantă 
asupra vieţii cotidiene de aici din urmă cu două milenii. 

Infăşură cutia cu o pânză uşoară şi o puse pe un dulap cu 
acte, după care stinse becul de sus. Celelalte cutii fuseseră 
învelite cu grijă şi aşezate în cutii de plastic pentru a fi 
transportate la universitate. 

— O să-ţi las ceva la care să te uiţi dimineaţă, spuse el cu 
un căscat. Crezi că ai găsit tot ce era în încăpere? 

— Cred că da, răspunse Dirk, dar o să împrumut o mistrie 
de-ale tale ca să mai arunc o privire, să mă asigur. 

— Nu m-am gândit niciodată că, dacă invit un inginer 


129 


maritim la un sit arheologic, o să mă aleg cu atât de mult 
de lucru, zise Haasis, conducându-l pe Dirk afară din cort. 

In vârful dealului, o văzură amândoi pe Sophie 
plimbându-se în jurul perimetrului cu unul dintre agenţi. 

— Când am venit la Cezareea, n-am crezut că sunt 
asemenea lucruri uimitoare de descoperit, răspunse Dirk, 
făcând cu ochiul, apoi se duse către cortul său la culcare. 

Zgomotul focurilor de armă îl făcu pe Dirk să se ridice 
brusc din pat. 

Impuşcăturile se auzeau periculos de aproape. Desluşi 
nişte strigăte, apoi focurile de răspuns trase cu un pistol. Işi 
puse repede o pereche de pantaloni scurţi şi sandale, după 
care ieşi clătinându-se din cort, în timp ce un potop de 
împuşcături provenite de la mai multe arme izbucni 
deasupra taberei. Gândurile înceţoşate i se îndreptară întâi 
către Sophie, dar nu avu mult timp să reacționeze, întâi 
auzi, apoi văzu două siluete care coborau poteca, având 
puşti în mână. 

Dirk se ascunse imediat după cort, apoi se furişă către un 
zid scund de susţinere, la mică distanţă de partea din 
spate. Escaladă în tăcere zidul şi se folosi de această 
acoperire ca să se îndepărteze de corturi. In spatele taberei 
erau ruinele sfărâmate ale câtorva clădiri care aparținuseră 
cândva vechiului oraş portuar. Işi croi drum printre movilele 
de dărâmături erodate, urmând o mică ridicătură către un 
compartiment retras. Bariera întunecată de piatră îi oferea 
o ascunzătoare bună, de unde putea observa toată tabăra. 

Deşi reacţia lui rapidă îl ajutase să scape, ceilalţi din 
tabără nu avură la fel de mult noroc. Sophie fusese 
următoarea care reacţionase, ieşind în fugă, cu arma în 
mână, din cortul ei de lângă potecă. Dar unul dintre asasini 

se afla la distanţă de numai câţiva metri şi îndreptă imediat 
arma către ea, înainte ca Sophie să-şi revină din toropeala 
somnului. Aflată în bătaia puştii, nu avu încotro şi aruncă 
arma cu părere de rău. Bărbatul îi dădu atunci o lovitură 
zdravănă cu puşca în umăr, făcând-o să cadă în genunchi. 

— Ce se întâmplă aici? strigă profesorul Haasis, ieşind din 
cort îmbrăcat doar pe jumătate. 

— Taci! îi ordonă celălalt agresor, lovindu-l cu patul puştii 
în coaste. 

Haasis se prăbuşi în faţă, scoțând un geamăt când atinse 
pământul. Sophie se târî spre el şi-l ajută să se ridice în 
picioare, clătinându-se amândoi uşor sub becurile de 
deasupra capului. Alt bătăuş apăru pe potecă şi preluă 
sarcina de a-i păzi pe Sophie şi pe profesor, iar ceilalţi îi 
scoaseră pe studenţii la Arheologie din corturi. Sophie se 
uită către cortul lui Dirk, părând surprinsă, dar reţinută, 
când unul dintre asasini descoperi că era gol. 

Mai sus pe potecă, se auzi ceva zarvă înainte ca mai 
multe siluete să apară la vedere. Unul dintre agenţii de 
antichităţi, cu braţul drept însângerat, cobora poteca 
şovăind,  chinuindu-se totodată să-l sprijine pe Sam. 
Adjunctul lui Sophie avea o rană urâtă la frunte şi se târâia 
pe picioare, complet ameţit. Alţi doi pistolari veneau în 
urma lor, îndemnându-i pe răniţi către tabără. 

— Sam, eşti în regulă? strigă Sophie, îndreptându-se cu 
grijă către cei doi agenţi. Il prinse pe Sam şi-l ajută să se 
aşeze pe jos, alături de ceilalţi captivi. Una dintre studente 
veni lângă agentul numit Raban, legându-i braţul rănit cu o 
cămaşă ruptă, în timp ce Sophie pusese palma peste 
fruntea însângerată a lui Sam. 

— Unde-i Holder? îi şopti ea lui Raban. 

Agentul o privi întristat şi clătină din cap. 

Revenindu-şi în urma loviturii, Haasis se ridică şi strigă 
spre bandiți: 

— Ce vreţi? Nu e nimic aici pentru care să merite să ucizi. 

Sophie se uită pentru prima dată la grupul de agresori 
înarmaţi. 

Păreau să fie arabi, fiecare purtând un turban negru care- 
i ascundea partea de jos a feţei. Insă nu păreau jefuitorii 
obişnuiţi care săpau în pământ, căutând câţiva şecheli în 
vreo două oale vechi. Aveau ţinute militare de camuflaj, 
închise la culoare, şi cizme negre care păreau aproape noi. 
Mai aveau şi puşti moderne, AK-74, versiuni îmbunătăţite 
ale bătrânelor Kalaşnikov AK-47. Sophie se întrebă pentru o 
clipă dacă ar putea fi un grup de luptători de comando care 
dăduseră din greşeală peste tabăra lor. Apoi însă, unul 
dintre ei răspunse întrebării lui Haasis. 

— Sulul. Unde este? strigă cel care era, cu siguranţă, 
liderul grupului, un bărbat cu sprâncene groase şi o 
cicatrice adâncă de-a lungul mandibulei drepte. 

— Ce sul? răspunse Haasis. 

Bărbatul băgă mâna sub haină şi scoase un pistol mic SIG 
Sauer, prins în suport. Indreptându-l nonşalant către coapsa 
lui Haasis, apăsă o dată pe trăgaci. 

Detunătura smulse un strigăt de la o studentă, iar Haasis 
se prăbuşi la pământ, prinzându-şi cu mâna piciorul chiar 
deasupra rănii sângerânde. Sophie interveni imediat. 

— Sunt în cortul mare, zise ea, arătându-le direcţia. Nu e 
nevoie să mai trageţi. 

Unul dintre agresori alergă într-acolo şi scotoci câteva 
minute, după care ieşi cu o cutie de ceramică într-o mână şi 
un sul de papirus în cealaltă. 

— Sunt multe suluri. Puse în cutii de plastic, peste o 
duzină, raportă el. 

— Nu lăsaţi niciuna în urmă! se răsti şeful. Apoi arătă din 
cap către captivi. Du-i în amfiteatru! le ordonă celorlalţi doi 
bărbaţi. 

Cei doi le făcură ostaticilor semn cu arma să se ridice şi 
să meargă. Sophie îl ajută pe Sam să se ridice, iar doi 
studenţi îl sprijiniră pe doctorul Haasis. Cu îmbrânceli şi 
împunsături, captivii fură mânaţi pe drumeagul ce ducea 
către plajă. Şeful cu cicatrice se îndreptă spre cortul cu 
artefacte şi smulse sulul dintre degetele subordonatului 
său. Îl studie la lumina unui bec de deasupra timp de 

câteva minute, apoi luă cutia de ceramică şi-i ordonă 
celuilalt să meargă după camioneta parcată în afara sitului. 

Dirk urmări cu privirea din ascunzătoare până când 
Sophie şi ceilalţi fură scoşi din tabără. Apoi se furişă în 
linişte printre ruine, luând-o către plajă pe o alee paralelă 
cu captivii. Gândurile îi forfoteau în minte, încercând să 
conceapă un plan de evadare sau să descopere ceva care 
să-i servească drept armă, dar nu avea prea multe opţiuni 
împotriva oamenilor înarmaţi cu puşti automate. 

Odată ce se îndepărtă de tabără, lumina naturală scăzu, 
iar Dirk se strădui să nu se împiedice pe terenul pietros. Îşi 
fixase privirea pe raza unei lanterne care dansa în dreapta 
lui, în mâna celui care conducea grupul. Coasta dealului 
deveni mai nivelată după ce Dirk traversă ceea ce fusese 
cândva un drum pavat cu piatră. Lumina lanternei dispăru 
în spatele unui zid la mai puţin de treizeci de metri în 
lateral, dar încă mai auzea paşii târşâiţi ai ostaticilor care 
mergeau pe cărare. Temându-se de zgomotul propriilor 
paşi, se opri şi se ghemui un minut sau două, până când 
grupul înaintă suficient, după care se îndreptă spre partea 
din spate a zidului. Pietrişul desprins scârţâi sub picioarele 
lui când se apropie de barieră. Pipăind de-a lungul zidului, 
ajunse până în capăt, apoi privi pe după marginea acestuia 
ca să găsească raza de lumină şerpuind. 

Un inel rece de oţel îl împunse brusc în gât, aproape 
blocându-i traheea. Dirk întoarse capul şi îi văzu pe unul 
dintre arabii cu capul înfăşurat în turban apărând de după 
zid, apăsându-i puşca şi mai tare pe gât. Chiar şi în lumina 
slabă, Dirk observă ostilitatea din ochii negri ai bărbatului. 

— Nu mişca, altfel te omor, şopti el. 

Ţeava puştii nu se dezlipi de gâtul lui Dirk în timp ce era 


133 


împins pe potecă, spre tabără. Fu forţat să între în cortul cu 
artefacte, unde un arab aduna cutiile de plastic ca să le 
scoată de acolo. Bărbatul lăsase să-i cadă eşarfa, 
permițându-i lui Dirk să-i vadă trăsăturile mici, ca de dihor. 
O secundă mai târziu, liderul teroriştilor intră în cort. 

— Acoperă-ţi faţa! se răsti el în arabă. 

Subordonatul îşi legă imediat eşarfa la loc cu o privire 
indignată. Şeful se întoarse apoi spre Dirk şi celălalt paznic. 

— De ce l-ai adus aici? întrebă el. 

— Am numărat corturile ocupate şi ne lipsea un om. L-am 
văzut urmărindu-i pe prietenii lui către plajă. 

Ridică o pereche de ochelari cu infraroşu care îl 
demascaseră pe Dirk. 

Şeful dădu din cap că pricepuse şi se uită lung la Dirk. 

— Să-l omor aici sau să-l duc lângă ceilalţi? întrebă 
paznicul. 

Şeful clătină capul. 

— Leagă-l şi urcă-l în maşină! Ne-ar putea fi de folos un 
ostatic până ieşim de aici. 

Scoase pistolul şi-l îndreptă spre Dirk, lăsându-l pe 
celălalt să îndeplinească ordinul. 

După ce tăie o bucată de sfoară din paravanul cortului, 
paznicul legă strâns la spate încheieturile şi braţele lui Dirk. 
Impungându-l iar cu puşca, scoase ostaticul din cort şi-l 
îndemnă să urce dealul. La o sută de metri mai sus pe 
potecă, trecură de cadavrul agentului de antichităţi pe 
nume Holder, întins cu faţa în jos într-o baltă de sânge. In 
apropiere era parcat un camion care ieşise cu spatele din 
parcare şi oprise pe o parte a drumului. 

Paznicul îl duse pe Dirk în spatele maşinii şi-l împinse cu 
putere, trântindu-l cu faţa în jos pe platformă. Inainte ca 
Dirk să apuce să se răsucească, paznicul urcă şi îi legă 
strâns gleznele cu altă bucată de sfoară. 

— Să nu încerci să pleci de aici, prietenul meu înalt, că te 
omor, spuse acesta. 

li trase apoi un şut în coaste şi sări de pe platforma 
camionetei. 

Aşteptând să-i treacă durerea, Dirk privi cum paznicul se 
întoarse şi o luă spre tabără. Se luptă cu legăturile de la 
încheieturi, dar erau prea strânse ca să încerce să le 
scoată. Rostogolindu-se pe platformă, pipăi în jur după o 
unealtă sau un obiect ascuţit, dar nu se lovi decât de o 
stivă de cutii cu artefacte. Se răsuci până ajunse în dreptul 
părţii deschise din spate a maşinii. 

Vehiculul avea uşi duble în spate, spaţiul din urmă 
coborând drept către pământ. Dirk se uită la marginea 
platformei şi văzu bara din spate, o bucată ruginită de oţel 
curbat, cu vopsea albă cojită. Marginea interioară a bărci 
era subţire şi corodată, dar putea folosi drept tăiş. 

Trebuia să-şi menţină echilibrul fragil ca să întindă 
mâinile pe la spate către bară şi, la început, aproape că se 
rostogoli din camion. Ajungând însă la capătul bărci, reuşi 
să apese sfoara pe marginea zimţuită şi să o mişte înainte 
şi înapoi. Abia începuse să taie sfoara când auzi paşi pe 
potecă şi se răsuci înapoi pe platformă cu mâinile sub el. 

Apărură paznicul de mai înainte şi bărbatul cu faţă de 
dihor, ducând cu ei cutii de plastic cu artefacte pe care le 
puseră în spatele camionului. Faţă-de-dihor sări înăuntru şi 
aşeză cutiile aproape de cabină, profitând de ocazie să i-o 
ia înainte complicelui său şi lovindu-l pe Dirk în ceafă când 
trecu pe lângă el. 

Dirk simulă o suferinţă mai mare provocată de lovitură, 
gemând cu putere şi zvârcolindu-se ca şi cum nu mai putea 
de durere. Arabul chicoti când îl auzi, sporovăind cu 
tovarăşul său în drum spre tabără. Dirk îşi reluă imediat 
poziţia lângă bara de protecţie, încercând să taie sfoara de 
la mâini. După o mişcare mai viguroasă, aceasta cedă şi 
simţi cum marginea zimţată îl zgâria. Reuşi să scoată 
repede sfoara, desfăcând-o din jurul încheieturilor şi al 
braţelor. Întorcându-se în poziţie dreaptă, începu să o 
desfacă pe cea de la glezne, cu mâinile libere. Dar ezită 
când auzi scrâşnet de paşi pe pietrişul de pe drumeag. Un 
nod încăpățânat ţinea funia strâns legată. Işi relaxă repede 
picioarele şi reuşi să desfacă nodul. Când sfoara se slăbi, se 

dădu mai în spate, înfășurând-o uşor în jurul gleznei, apoi 
se întinse cu braţele sub el. 

Pe potecă venea un singur arab, pe care Dirk îl recunoscu 
drept Faţă-de-dihor. Dirk zâmbi în sinea lui când văzu că 
bărbatul avea braţele pline de cutii şi nicio armă. La fel ca 
înainte, puse cutiile în spatele maşinii, apoi urcă să le aşeze 
în dreptul cabinei. Dirk începu din nou cu gemetele false, în 
timp ce se zbătea ca să ajungă într-o poziţie mai bună. 
Aşteptă până când cutiile erau aşezate şi arabul se întoarse 
ca să-i dea lovitura obligatorie. Dar în clipa în care Faţă-de- 
dihor ridică piciorul, Dirk sări spre el, izbindu-se cu trupul în 
cealaltă gleznă a bărbatului. 

Stând într-un picior, acesta îşi pierdu imediat echilibrul în 
urma impactului. Când căzu, Dirk se ridică iute, apucă 
piciorul care îi ajunsese în piept şi-l împinse în sus. 
Agresorul luat prin surprindere se prăbuşi pe platformă, 
aterizând în cap şi în umeri, dărâmând trei cutii cu 
artefacte. O cutie se răsturnă la picioarele lui Dirk, 
eliberând cutia de ceramică din interior. Dirk întinse mâna 
şi luă cutia, lovindu-l pe Faţă-de-dihor. Arabul se chinuia să 
se ridice în genunchi când Dirk îi izbi cutia de tâmplă. Cutia 
se sparse, lăsându-l pe acesta fără cunoştinţă pe platformă. 

— Îmi pare rău, domnule doctor Haasis, murmură Dirk, 
luând sulul stâlcit de papirus şi punându-l în cutia de 
plastic. 

II legă apoi pe Faţă-de-dihor aşa cum fusese şi el legat, 
apoi sări din camion. 

Poteca era încă pustie când Dirk merse în faţa 
camionului, căutând fără succes cheile în contact. Traversă 
parcarea, mişcându-se tiptil şi sistematic, după care o luă 
pe un câmp alăturat şi începu să alerge. Ştiind acum de 
ochelarii cu infraroşu ai teroriştilor, se gândi că metoda cea 
mai bună de a nu fi descoperit era să dispară cât mai 
repede din vedere. 

Începu să coboare dealul către plajă, alegând şanţurile şi 
cotloanele joase, care îl ascundeau cel mai bine. Se gândi 
să fugă din Parcul Cezareea şi să încerce să aducă ajutoare 

din afară, dar ştia că, până să răspundă poliţia, hoţii aveau 
să fie de mult plecaţi. Aşa cum era posibil să fie şi Sophie, 
Haasis şi ceilalţi. 

Traversă şovăind ruinele pietroase ale unei case vechi de 
două mii de ani şi trecu de o grădină antică, până când 
ajunse pe buza unui mal abrupt aflat deasupra plajei. Mai 
jos, spre stânga, se întindea umbra unui amfiteatru roman. 
Era una dintre cele mai bine păstrate structuri din 
Cezareea, un semicerc înalt de scaune de piatră, rămase 
aproape intacte, folosit încă pentru concerte în aer liber şi 
spectacole de teatru. Cu flerul lor teatral, romanii 
amplasaseră capătul deschis spre plajă, oferind amatorilor 
de teatru o vedere spectaculoasă la Marea Mediterană ca 
decor pentru scenă. 

Dirk merse de-a lungul malului până când putu vedea 
deasupra zidurilor înalte ale amfiteatrului. Două raze de 
lumină de la lanternele puse pe jos luminau grupul de 
ostatici, adunaţi la un loc pe plajă, în spatele scenei. Dirk 
distingea siluetele a doi bărbaţi înarmaţi care se plimbau 
înainte şi înapoi prin faţa lanternelor, pălăvrăgind peste 
zgomotul valurilor apropiate. Văzu şi că se aflau într-un loc 
de care era dificil să se apropie nevăzut, cu porţiuni largi de 
plajă de o parte şi de alta şi suprafaţa plată a scenei în faţă. 

Se uită la un val cu coama argintie care se izbi de mal, 
rostogolindu-se până la aproape douăzeci de metri de grup, 
după care se destrămă. Observă că se apropia nivelul 
maxim al fluxului. Urmărind încă un val care acoperi plaja, 
se hotărî. In timp ce păzeau ostaticii, cei înarmaţi stăteau 
cu spatele la mare şi nu se puteau aştepta la un atac din 
acea direcţie. Singura şansă era să se apropie dinspre apă. 

Se uită în lungul plajei, de-abia văzând limba de pământ 
care înainta în mare, unde găsise sulurile antice de 
pergament. Căutând în gând o tactică, blestemă faptul că o 
bună parte a echipamentului său de scafandru se afla în 
cort. Dar mai era şi puţul excavat, încă neterminat. Avea 
şanse mari să mai fie prin preajmă nişte unelte. Şi mai erau 
şi generatorul, şi jetul cu apă. 

Se gândi o clipă, apoi faţa i se strâmbă într-o grimasă. 

— Ei bine, un plan nebunesc e mai bun decât niciun plan, 
mormăi pentru sine, apoi cobori în grabă de pe malul 
abrupt şi se îndreptă spre mare. 


16 


Sophie simţea că ochii asasinului o urmăreau neîncetat. 
Plimbându-se înainte şi înapoi ca un tigru înfometat, cel mai 
scund dintre ei ţinea ochii injectaţi asupra sa la aproape 
fiecare pas. Ea evita intenţionat contactul vizual cu el, 
îngrijindu-se de Sam şi Raban sau uitându-se spre mare. 
Acest lucru nu făcea decât să-l enerveze pe paznic, aşa că îi 
atrase, în cele din urmă, atenţia. 

— Tu, zise el, arătând cu arma spre ea. Ridică-te! 

Sophie se ridică încet în picioare, dar rămase cu ochii în 
pământ. Asasinul îi puse ţeava puştii sub bărbie, forţând-o 
să ridice capul. 

— Las-o în pace! strigă Raban cu o voce slăbită. 

Asasinul se duse la agent şi-l lovi cu cizma în lateralul 
maxilarului. Raban se prăbuşi, rămânând întins pe nisip, cu 
ochii deschişi şi năucit. 

— Laşule, spuse Sophie, privind în sfârşit dispreţuitoare 
în ochii arabului. 

Acesta se apropie încet de ea. Ridicând uşor puşca, o 
împunse încet în obraz cu ţeava. 

— Mahmud, îţi place aia? zise partenerul lui, privind 
amuzat confruntarea. E drăguță, pentru o evreică. Şi chiar 
şi mai drăguță pentru un agent de antichităţi, adăugă el, 
râzând. 

Mahmud nu spuse nimic, uitându-se fix în ochii lui 
Sophie. Cobori cu ţeava puştii pe gâtul ei, apoi urmă 
marginea cămăşii cu gulerul descheiat, apăsându-i metalul 
rece pe piele. Când ţeava ajunse la nasturele de sus al 

bluzei, o opri acolo, forțând încheietoarea. Când aceasta nu 
se desfăcu, bărbatul trase ţeava într-o parte, încercând să-i 
vadă sânul stâng. 

Sophie voia să-l lovească între picioare cu genunchiul, 
dar alese o lovitură scurtă în fluierul piciorul, sperând că ar 
reduce astfel probabilitatea ca el s-o ucidă. Mahmud sări în 
spate, gemând de durere şi ţopăind într-un picior. 
Partenerul lui râse în hohote la vederea scenei, umilindu-l şi 
mai mult pe celălalt. 

— Ai una înfocată aici. Cred că e prea afurisită pentru 
tine, îl tachină el. 

Mahmud trecu peste durerea loviturii şi se îndreptă spre 
Sophie. Stătea atât de aproape încât îi simţea mirosul 
neplăcut al respirației. 

— Vedem noi cine-i înfocat, şuieră el cu o privire turbată 
în ochi. 

Se întoarse să-i dea arma partenerului său când 
zgomotul puternic al unui generator se auzi dinspre plajă. 
Câteva secunde mai târziu, un jet puternic de apă căzând în 
cascadă acoperi zgomotul valurilor. Toate privirile se 
îndreptară în direcţia aceea şi văzură un semicerc argintiu 
şi neclar înălțându-se spre orizont. 

— Mahmud, du-te să vezi ce e! îi ordonă partenerul său, 
devenit brusc serios. 

Mahmud se aplecă spre Sophie şi-i şopti în ureche: 

— O să mă distrez cu tine când mă întorc. 

Sophie îl străfulgeră cu privirea când acesta se întoarse şi 
o luă spre plajă, cu puşca pregătită. Ea se prăbuşi pe nisip, 
ascunzându-şi mâinile ce-i tremurau de frică. Încercând să 
se liniştească, se gândi din nou la Dirk şi se întrebă dacă nu 
cumva avea ceva de-a face cu toată agitația. 

Când silueta lui Mahmud dispăru în întuneric, celălalt 
bărbat înarmat începu să se plimbe agitat prin faţa 
ostaticilor. Scană plaja în ambele direcţii, după care îi ocoli 
pe ostatici şi verifică scaunele goale ale amfiteatrului cu 
lanterna. Fără să descopere ceva în neregulă, îşi reluă 
poziţia la malul mării. 

Întins pe nisip, Sam se răsuci în capul oaselor, venindu-şi 
în sfârşit în fire după lovitura primită. 

— Cum te simţi, Sam? îl întrebă Sophie. 

— Bine, răspunse el cu o voce tărăgănată. Privi în jur la 
ceilalţi ostatici, recăpătându-şi simţul orientării. Ochii i se 
opriră asupra asasinului şi ridică uşor un braţ nesigur spre 
el, întrebând: Cine-i acela? 

— Unul dintre teroriştii care ne-au luat ostatici, răspunse 
Sophie cu amărăciune. 

Dar aproape că-şi înghiţi ultimele cuvinte când privi spre 
paznic şi îşi dădu seama că nu despre el vorbea Sam. 

La câţiva metri în spatele arabului, o siluetă întunecată 
ieşise din valuri şi venea în fugă spre acesta. Era înalt şi 
slab şi avea un obiect dur în braţe. Inima lui Sophie începu 
să bată cu putere când recunoscu a cui era silueta. 

Era Dirk. 

Asasinul stătea cu spatele spre mare, cu ochii îndreptaţi 
către zona din jurul amfiteatrului. Dacă întorcea uşor capul, 
îl putea zări pe Dirk apropiindu-se, transformându-l într-o 
ţintă uşoară. Sophie îşi dădu seama că trebuia să-i distragă 
atenţia asasinului pentru ca Dirk să se poată apropia 
nevăzut. 

— Cum... cum te cheamă? se bâlbâi ea. 

Bărbatul îi aruncă o privire nedumerită, apoi râse. 

— Numele meu? Ha! Poţi să-mi spui David, ciobănaşul 
care-şi păzeşte turma. 

Mândru de gluma lui, se uită la Sophie cu ochii zâmbitori. 
Sophie încercă să nu privească dincolo de el la silueta 
întunecată ce se apropia. 

— Ce o să faceţi cu artefactele, David? întrebă ea, 
străduindu-se să capteze atenţia bărbatului. 

— O să le transformăm în bani, fireşte, răspunse el 
chicotind. 

Atunci simţi mişcarea din spatele lui, dar se întoarse prea 
târziu. 

Lama plată a unei lopeţi îl lovi în cap dintr-o parte exact 
când se răsuci înapoi. Lovitura îl ameti, făcându-l să cadă în 

genunchi în timp ce dădea să scoată arma. Dirk se răsuci 
invers, lovindu-l a doua oară din partea opusă şi trântindu-l 
la pământ. 

— E toată lumea în regulă? întrebă Dirk, trăgându-şi 
sufletul în timp ce apa sărată i se prelingea pe corp. 

Sophie sări în picioare şi-l prinse de braţ, simțindu-se 
uşurată de apariţia lui. 

— Suntem în regulă, dar mai e unul înarmat care tocmai 
a luat-o spre plajă. 

— Ştiu. Am pornit jetul de apă ca să-l îndepărtez de aici. 

În timp ce vorbea, auzi cum se opreşte generatorul 
îndepărtat, cascada de apă dispărând odată cu el. 

— O să se întoarcă imediat, spuse ea încet. 

Dirk se uită rapid la micul grup de ostatici. Sam avea 
privirea înceţoşată şi se sprijinea de agentul Raban, cel plin 
de sânge. Doctorul Haasis era întins pe jos, cu piciorul 
înfăşurat într-un bandaj făcut din cămaşă, şi părea a fi în 
stare de şoc. Ceilalţi studenţi - trei fete şi doi băieţi - 
stăteau cu ochii la el disperaţi şi înfricoşaţi. Dirk îşi dădu 
seama că grupul nu putea încerca o evadare urgentă. Se 
uită la asasinul leşinat, apoi se întoarse spre Sophie. 

— Ajută-mă să-i scot haina! 

Dirk ridică torsul bărbatului de pe pământ, iar Sophie îi 
scoase geaca neagră şi largă. Apucându-l de subsuori, Dirk 
îl târî într-o parte, ducându-l în spatele ostaticilor. 

— Îngropaţi-i picioarele în nisip, apoi aşezaţi-vă în faţa 
corpului, le spuse celor doi studenţi. Aceştia îi acoperiră 
repede picioarele cu nisip, apoi încercară să-i ascundă 
restul corpului aşezându-se cu picioarele încrucişate în faţă. 

Dirk îi scoase eşarfa şi şi-o înfăşură în jurul capului, după 
care îşi puse geaca neagră. Alergă înapoi în faţa grupului şi 
luă puşca în mână. 

— Vine, şopti cineva cu o voce speriată. 

— Aşază-te la loc, îi spuse Dirk lui Sophie în timp ce 
verifica arma. 

Era un AK-74 de, producţie în masă, probabil introdusă 
clandestin în ţară prin Egipt. Lui Dirk îi era oarecum 

cunoscută arma, fiindcă odată trăsese la tir cu ceva 
asemănător. Pipăi partea stângă a încărcătorului, ca să se 
asigure că avea comutatorul pe modulul automat, apoi 
trase de braţul de încărcare. Ridică repede arma şi se propti 
cu faţa către grup ca şi cum stătea de pază. 

Mahmud apăru dinspre plajă şi se târî spre ostatici cu o 
privire enervată. 

— Cineva a transformat un generator într-o arteziană, 
mormăi el. S-a ridicat la treizeci de metri în înălţime. 

Dirk rămase cu spatele spre el, aşteptând să vină mai 
aproape. Când îl simţi lângă el, se întoarse încet, 
îndreptând nonşalant ţeava puştii AK-74 spre pieptul lui 
Mahmud. 

— Ai avut grijă de fată cât am lipsit? întrebă arabul. 

Apoi încremeni. 

Işi dădu brusc seama că partenerul lui tăcut devenise 
deodată mai înalt, că avea o pereche de pantaloni scurţi şi 
uzi şi că se uita urât la el cu doi ochi verzi. Mai era şi arma 
Kalaşnikov îndreptată spre el. 

— Aruncă arma! ordonă Dirk. 

Sophie repetă comanda în arabă, deşi nu era nevoie. 
Mahmud ştia exact ce voia Dirk să spună. Arabul se uită la 
Sophie şi la studenţi, apoi din nou la Dirk. „Amatori”, îşi 
spuse el. Poate că partenerul său, Saheem, se lăsase 
păcălit, dar el nu avea să facă la fel. 

— Da, da, zise el, dând din cap şi întinzând arma spre 
pământ. 

Dar, cu o mişcare bruscă, se lăsă într-un genunchi şi 
ridică arma pe umăr, luându-l pe Dirk la ochi. 

Arma AK-74 din mâna lui Dirk acţionă prima. Patru 
gloanţe străpunseră pieptul lui Mahmud, împingându-l în 
spate, înainte să apuce să apese pe trăgaci. Un icnet îi ieşi 
printre buze, dar ultimele lui cuvinte fură acoperite de 
ţipătul înspăimântat al unuia dintre studenţi. Sophie sări în 
picioare şi se apropie de Dirk. 

— Era un porc împuţit, zise ea, privind mortul. 

Dirk respiră adânc, încercând să-şi încetinească pulsul 

crescut, apoi se duse la Mahmud şi-i luă arma. Sus pe deal, 
se auzi deodată claxonul camionului care răsună până pe 
plajă. 

— Probabil e strigătul de luptă, zise Dirk. Trebuie să-i 
scoatem pe toţi de aici şi să-i ascundem. 

Se îndreptă spre grup şi-l strigă pe unul din studenţi, un 
tip sfrijit cu picioare lungi. 

— Thomas, trebuie să te duci după ajutoare. E un cartier 
de locuinţe la vreun kilometru distanţă, pe plajă. Găseşte 
un telefon şi vezi dacă poţi să aduci poliţia aici de urgenţă. 
Nu uita să le spui cu ce urmează să se confrunte. 

Tânărul se ridică şi îi privi şovăielnic pe prietenii lui, apoi 
se întoarse şi o luă la goană pe plajă. Dirk privi de jur 
împrejur, apoi veni în faţa celor rămaşi în grup. 

— Trebuie să ne mişcăm înainte să vină să-şi caute 
prietenii. Hai să vedem dacă nu vă putem duce, pentru 
început, în spatele amfiteatrului, spuse el. 

— Acesta se mişcă, răspunse un student, arătând către 
silueta alungită a lui Saheem. 

— Lasă-l! răspunse Dirk. Se duse la Sophie şi îi întinse o 
armă. Ai fost în Forţele de Apărare din Israel? întrebă el. 

— Da, am făcut stagiul de doi ani, zise ea. 

Stagiul militar obligatoriu se aplica în Israel şi în cazul 
femeilor. Sophie luă arma fără ezitare. 

— Poţi să ne asiguri retragerea? întrebă el. 

— Pot să încerc. 

Dirk se aplecă şi o sărută pe frunte. 

— Stai aproape de noi! 

Se duse şi-l ajută pe doctorul Haasis să se ridice. Ochii 
profesorului erau lipsiţi de viaţă şi era palid din pricina 
şocului provocat de rană. Cu ajutorul celuilalt student, Dirk 
îl târî pe nisip. Urmat de ceilalţi, îi conduse către scena 
amfiteatrului şi spre extremitatea scaunelor etajate. Sophie 
venea cu câţiva paşi în urma lor, scrutând întunericul după 
siluete care s-ar fi putut apropia. 

Gâfâind din greu, Dirk aduse corpul greoi al lui Haasis în 
spatele structurii înalte. In apropiere se afla o baracă de 

depozitare care fusese construită ca să adăpostească 
echipamente pentru concerte şi care era în lateralul 
teatrului. Dirk îl trase pe Haasis în spatele barăcii şi-l întinse 
uşor pe pământ. Ceilalţi studenţi şi agenţii răniţi căzură 
alături de profesor când Sophie îi ajunse din urmă. 

— O să ne ascundem aici şi o să aşteptăm să vină poliţia, 
spuse Dirk, considerând că acel cotlon era o poziţie 
defensivă cu care se puteau descurca. 

— Dirk, văd lumini coborând pe potecă, spuse Sophie 
încet. 

Se uitară de după baracă la două lumini slabe care se 
legănau coborând dealul. Fasciculele ajunseră încet pe 
plajă, însoţite de câte un strigăt. O lumină îl descoperi pe 
Saheem, care reuşise să se ridice, dar se clătina ameţit. 
Găsiră repede şi cadavrul lui Mahmud, ceea ce amplifică 
murmurul frenetic al vocilor. Una dintre lumini se întoarse şi 
străbătu tot interiorul amfiteatrului. Dirk o cuprinse cu 
braţul pe Sophie şi o trase în spate. 

— Îmi pare rău, şopti el, slăbind doar puţin strânsoarea. 
Au ochelari cu infraroşu. 

Sophie îl cuprinse la rândul ei cu braţul şi-l trase mai 
aproape. Se ţinură în braţe un timp, apoi Dirk încercă să 
arunce din nou o privire. Spre uşurarea lui, ambele raze de 
lumină se îndepărtau pe plajă, după care le văzură urcând 
pe deal. După câteva minute, se auzi huruitul slab al 
camionului care ieşea din parc. 

Urletul sirenelor şi lumina lanternelor umplură parcul 
zece minute mai târziu. Dirk şi Sophie mergeau spre tabără 
când o patrulă de poliţişti înarmaţi, cu lumina lanternelor cu 
rază lungă şi ciobăneşti germani lătrând, dădu buzna pe 
potecă. li conduseră pe poliţişti în amfiteatru, de unde 
Haasis şi agenţii răniţi fură evacuaţi în grabă. Dirk observă 
surprins că trupul lui Mahmud dispăruse, târât pe deal de 
tovarăşii săi şi dus odată cu artefactele furate. 

După un interogatoriu prelungit al poliţiştilor, Dirk aruncă 
o privire în cortul cu artefacte. Aşa cum se aştepta, toate 
cutiile cu suluri fuseseră luate. Ceea ce nu se aştepta să 

găsească erau artefactele din încăperea de depozitare, 
rămase împrăştiate pe mese în diverse stadii de analiză şi 
conservare. leşi din cort şi văzu că Sophie venea dinspre 
parcare. Sub luminile suspendate, observă că avea ochii 
roşii şi părea să tremure. Dirk se apropie şi o luă de mână. 

— Tocmai l-au luat pe Arie, spuse ea, referindu-se la 
agentul Holder. Impuşcat mortal pentru nişte prostii de 
artefacte. 

— Erau buni la furat ca şi la ucis. Au luat numai sulurile, 
nici nu s-au deranjat cu celelalte artefacte, răspunse el, 
arătând din cap către cort. 

Faţa lui Sophie păru să se înăsprească. 

— Agentul acela fals de antichităţi le-a vândut pontul. 
Studenta Stephanie crede că a fost unul din asasinii din 
seara asta. 

— Ai vreo idee cine ar folosi asemenea tactici comando 
ca să facă rost de antichităţi pentru piaţa neagră? 

Sophie dădu aprobator din cap. 

— Aş zice că sunt contrabandiştii. O gaşcă de 
contrabandişti libanezi care se presupune că au legături cu 
Hezbollah. Sunt cunoscuţi mai ales pentru transportul de 
arme şi droguri, dar s-au mai ocupat de antichităţi şi altă 
dată. Sunt singurii pe care îi ştiu că ar fi capabili să ucidă 
pentru artefacte. 

— N-aş crede că sulurile acelea sunt uşor de amanetat. 

— Probabil au fost deja plătiţi pentru asta. Poate că a fost 
o misiune pentru care au fost angajaţi de un colecţionar 
bogat. Unul care nu are limite. 

— Prinde-i! spuse Dirk încet. 

— De dragul lui Holder, aşa o să fac, răspunse ea 
hotărâtă. Se uită o vreme înspre mare, apoi la Dirk cu o 
expresie mai calmă. 

— Nu ştiu dacă am mai fi fost vreunul în viaţă dacă nu ai 
fi apărut pe plajă. 

Dirk zâmbi. 

— Voiam doar să mă asigur că obţin a doua întâlnire. 

— Asta, spuse ea, ridicându-se şi sărutându-l pe obraz, 

aproape că-ţi pot garanta. 


17 


Pitt stătea în zona de aşteptare a terminalului şi scoase 
un oftat prelung de uşurare. Privind pe fereastră, urmări 
avionul lui Loren îndepărtându-se de poartă şi îndreptându- 
se spre şirul de avioane care aşteptau să decoleze de pe 
Aeroportul Internaţional Ataturk. Măcar acum se putea 
relaxa, ştiind că soţia lui era în afara pericolului. 

Trecuse o perioadă de nelinişte de când stătuse pe docul 
din Yenikoy, privind la potenţialii asasini care pluteau cu 
feribotul pe Bosfor. El şi Loren luaseră repede un taxi şi se 
întorseseră în grabă la Istanbul, furişându-se prin intrarea 
din spate de la hotel şi predând de îndată camera. Făcuseră 
zigzaguri prin oraş ca să se asigure că nu erau urmăriţi, 
apoi se cazaseră pentru ultima seară la un hotel modest de 
lângă aeroport. 

— Probabil, ar fi trebuit să mergem la Consulatul SUA şi 
să raportăm tot ce s-a întâmplat, se lamentase Loren când 
intraseră în camera banală. Măcar ne-ar fi putut oferi pază 
într-un hotel frumos. 

— Ai dreptate, fusese de acord Pitt. După treizeci şi şapte 
de audieri cu o duzină de birocraţi, probabil ne-ar fi găsit un 
loc sigur de joi într-o săptămână. 

Nu îl mira faptul că ea nu insistase să ceară ajutor 
ambasadei. În ciuda anilor petrecuţi în Congres, se folosea 
rareori de statutul ei ca să ceară tratament preferenţial. 

— Oricum cei de la Departamentul de Stat vor afla, 
răspunse ea. Nemernicii aceia trebuie să fie trimişi după 
gratii. 

— Fă-mi o favoare şi aşteaptă până când eşti acasă în 
siguranţă înainte să-ţi dai drumul la gură. 

După ce îşi schimbară biletele de avion, o conduse la 

primul avion spre Washington. Având ceva timp liber până 
la avionul spre Chios, luă micul dejun la o cafenea din 
aeroport, apoi încercă să-l sune pe doctorul Ruppe. Rămase 
surprins când arheologul răspunse la numărul din Roma pe 
care i-l dăduse lui Pitt. 

— Suni de la aeroport? întrebă Ruppe atunci când un 
anunţ de îmbarcare răsună dintr-un difuzor deasupra 
capului lui Pitt. 

— Da, tocmai am condus-o pe Loren şi aştept avionul 
meu. 

— Credeam că mai staţi o zi. 

Pitt îi povesti aventura lor pe Bosfor. 

— Slavă Domnului că sunteţi în siguranţă! zise Ruppe, 
şocat de ce aflase. Oamenii aceia au în mod sigur relaţii 
bune. Ai anunţat la poliţie? 

— Nu, răspunse Pitt. Am fost cam circumspect după ce 
au descoperit atât de repede unde eram. 

— Cred că a fost o manevră isteaţă. Poliţia turcă are 
reputaţia de a fi coruptă. Şi, dat fiind potopul meu de veşti 
proaste, cred că aţi avut dreptate să gândiţi aşa. 

— Ce s-a întâmplat? 

— Am primit telefon de la asistentul de la muzeu. Se pare 
că o persoană a intrat prin efracţie în biroul meu şi a 
răsturnat totul pe dos în plină zi. Vestea bună e că nu mi-au 
găsit seiful, deci coroana ta de aur e în siguranţă. 

— lar vestea proastă? 

— Au luat monedele şi nişte acte, inclusiv diagramele 
tale care arătau situarea epavei. Nu pot să spun cu 
siguranţă, dar mi se pare că trebuie să existe o legătură 
între toate evenimentele acestea. Niciodată nu s-a mai 
întâmplat aşa ceva. 

— Alt efect secundar al corupţiei poliţiei din Turcia? 
întrebă Pitt. 

— Ar putea fi. Asistentul meu a raportat deja infracţiunea 
şi au început o anchetă. Dar, ca şi în cazul jafului de la 
Topkapi, susţin că nu descoperă nicio pistă. 

— Ar trebui să aibă deja o groază de piste, se plânse Pitt. 

— Ei bine, cred că nu prea mai avem ce face. O să încerc 
să obţin o analiză a coroanei când mă întorc în Istanbul. 

— Ai grijă, Rey! Te sun în câteva zile. 

Pitt închise telefonul, sperând ca legătura lui cu hoţii de 
la Topkapi să fi ajuns la final. 

Insă, în adâncul sufletului, avea senzaţia că nu era aşa. 

Vila în stil marocan avea vedere la Mediterana de pe 
porţiunea stâncoasă aflată pe ţărmul turcesc. Deşi nu avea 
proporţii uriaşe precum celelalte reşedinţe bogate din 
apropierea mării, era construită cu multă atenţie la detalii. 
Cahle elegante acopereau zidurile exterioare şi săgeți în 
miniatură împodobeau acoperişurile, însă funcţionalitatea 
luase locul opulenţei, iar intimitatea proprietarului era pe 
primul loc. Un perete înalt de piatră împrejmuia perimetrul 
domeniului,  ascunzând complexul interior de ochii 
localnicilor şi ai turiştilor care treceau pe şoseaua de coastă 
către staţiunea Kuşadasi. 

Ozden Celik stătea la fereastra mare, privind la albastrul 
strălucitor al mării şi la conturul neclar al insulei greceşti 
Samos, aflate la douăzeci şi patru de kilometri distanţă. 

— E o batjocură faptul că insulele de pe propriul nostru 
țărm au fost luate de altă ţară, zise el cu amărăciune. 

Maria stătea la un birou de lângă el, verificând un teanc 
de documente financiare. Camera însorită era decorată în 
acelaşi stil cu biroul din Bosfor, cu covoare tribale pe jos şi 
artefacte de colecţie din epoca bizantină pe pereţi şi pe 
rafturi. 

— Nu te ambala din pricina eşecurilor unor oameni care 
au murit de mult, zise ea. 

— Pământul era încă al nostru când domnea Suleiman. 
Marele Ataturk a fost cel care ne-a sacrificat imperiul, zise 

el pe un ton sarcastic. 

Maria ignoră comentariul, căci îl auzise pe fratele ei 
bombănind de multe ori împotriva fondatorului Turciei 
moderne. Celik se întoarse spre sora lui, cu ochii aprinşi de 
concentrare. 

— Moştenirea noastră nu poate fi uitată, nici destinul 
nostru cuvenit nu ni se poate refuza. 

Maria dădu tăcută din cap. 

— Am primit banii şeicului prin transfer, zise ea, ţinând în 
mână un aviz bancar. 

— Douăzeci de milioane de euro? întrebă el. 

— Da. Câţi bani i-ai promis mulftiului? 

— l-am spus să se aştepte la douăsprezece milioane, aşa 
că hai să-i dăm paisprezece şi restul îi păstrăm, ca înainte. 

— De ce eşti atât de generos? întrebă ea. 

— E important să-i cultivăm încrederea. In plus, voi avea 
o influenţă mai mare în ceea ce priveşte cum vor fi cheltuiţi 
banii. 

— Presupun că ai o strategie în acest sens? 

— Desigur. Avocaţii şi mitele judiciare vor absorbi o mare 
parte, ca să ne asigurăm că Partidul Felicity, cu mulftiul 
Battal în frunte, apare pe buletinul de vot în Ziua Alegerilor. 
Celelalte fonduri vor fi folosite pentru cheltuielile politice 
tradiţionale; mitinguri organizate, promovare şi reclame, 
precum şi alte strângeri de fonduri. 

— Cred că i se umplu repede cuferele, dată fiind 
presiunea pe care o pune pe moschei, ca să nu mai spun de 
popularitatea lui tot mai mare. 

— Pentru care ne putem aroga tot meritul, răspunse Celik 
înfumurat. 

Lui Celik îi luase câţiva ani ca să găsească şi să cultive 
liderul islamic potrivit ca să-i servească propriilor țeluri. 
Muftiul Battal avea combinaţia perfectă de orgoliu şi 
charismă ca să conducă mişcarea, fiind în acelaşi timp 
maleabil faţă de dorinţele lui Celik. În urma campaniei atent 
puse la cale de Celik cu mite şi ameninţări, Battal îşi 
asigurase sprijinul fundamentalismului islamic în toată 

Turcia şi-l şlefuise treptat într-o mişcare naţională. Lucrând 
din culise, Celik era pe cale să transforme mişcarea 
religioasă într-una politică. Suficient de inteligent ca să-şi 
dea seama că propriile aspirații aveau să se confrunte cu 
opoziţia din partea publicului în anumite privinţe, îşi legase 
căruţa de populistul muftiu. 

— Din ceea ce apare în presă, se pare că publicul este 
încă scandalizat de jaful de la Topkapi. Este considerat un 
afront vizibil adus credincioşilor musulmani. M-aş mira dacă 
popularitatea muftiului n-ar creşte cu un procent sau două. 

— Asta a fost şi intenţia, răspuns Celik. Trebuie să mă 
asigur că face o declaraţie publică prin care să-i condamne 
cu tărie pe aceşti hoţi îngrozitori, adăugă el cu un zâmbet 
viclean. 

Se duse la birou, observând o grămadă de monede într- 
un săculeţ de postav, lângă un teanc de reviste de 
cercetare şi o diagramă nautică. Erau obiectele furate de la 
doctorul Ruppe, luate de Maria când răscolise biroul 
arheologului în timp ce vizita muzeul îmbrăcată ca o turistă. 

— Nu e un pic riscant să te întorci la locul crimei? întrebă 
ea. 

— Doar nu era ca la încăperea Privată de la Topkapi, 
răspunse ea. Credeam că vom avea o şansă ca al doilea sac 
cu relicvele lui Mahomed să apară aici, până când am aflat 
de la poliţie că nu e aşa. A fost o treabă uşoară şi rapidă să 
intru în biroul lui. 

— Există ceva interesant în afară de monede? întrebă el, 
admirând o piesă de aur pe care o scosese din cutie. 

— O cutie de ceramică Iznik. E un bilet de la arheolog 
care spune că datează din Epoca lui Suleiman, ca şi 
monedele. Se pare că toate provin de pe epava descoperită 
de american. 

Celik ridică din sprâncene curios. 

— Deci e o epavă de pe timpul lui Suleiman? Vreau să 
aflu mai multe. 

Se auzi o bătaie în uşa biroului, care se deschise după o 
clipă şi în cadrul ei apăru un bărbat în costum închis la 

culoare. Avea tenul deschis şi ochi cenuşii, aspri, care 
văzuseră cu siguranţă partea întunecată a vieţii. 

— Au sosit musafirii dumneavoastră, zise el cu voce 
răguşită. 

— Pofteşte-i 
ienicer. 

Termenul /enicer data de multe secole şi se referea la 
gărzile personale şi trupele de elită ale sultanilor otomani. 
Printr-o ciudată schimbare a loialității, ienicerii originali care 
slujeau în palatele islamice nu erau de obicei musulmani, ci 
creştini din zona balcanică. Recrutaţi de mici, erau instruiți 
şi pregătiţi ca servitori, gărzi de corp şi chiar comandanţi în 
armată în slujba imperiului sultanului. 

In mod asemănător, ienicerii lui Celik erau recruți creştini 
din Serbia şi Croaţia, în mare parte proveniţi din trupele 
militare de comando. In cazul lui Celik însă, erau angajaţi 
doar ca gărzi de corp şi mercenari. 

lenicerul dispăru o clipă, apoi se întoarse cu un însoțitor, 
care escortă trei bărbaţi în cameră. Erau asasinii care îi 
fugăriseră pe Loren şi pe Pitt prin Bosfor. Aceştia intrară 
vizibil temători, evitând toţi contactul vizual direct cu Celik. 

— l-aţi eliminat pe intruşi? întrebă Celik fără să salute. 

Cel mai înalt dintre cei trei, cel care purtase ochelarii 
oglindă, fu singurul care vorbi: 

— Se pare că bărbatul numit Pitt şi soţia lui ne-au simţit 
prezenţa şi au fugit cu feribotul la Sariyer. l-am găsit după 
aceea, dar au scăpat. 

— Deci aţi eşuat, zise Celik, lăsând cuvintele suspendate 
în aer ca sabia unui călău. Unde sunt acum, Farzad? 

Bărbatul clătină din cap. 

— Au plecat de la hotel. Nu ştim dacă mai sunt în oraş. 

— Poliţia? întrebă el, întorcându-se spre Maria. 

Ea dădu din cap într-o parte şi-n alta. 

— Nu s-a primit nicio reclamaţie. 

— Omul acesta, Pitt. Trebuie să fie norocos, dacă nu 
descurcăreţ. 

Celik merse la birou şi luă o monedă de aur din biroul lui 

năuntru, ordonă Celik, apoi revino cu alt 


Ruppe. 

— Se va întoarce, fără îndoială, pe epavă. O epavă 
otomană, adăugări cu emfază. Se apropie de Farzad şi-l 
privi în ochi. Ai dat greş o dată. Nu voi tolera şi a doua 
greşeală. 

Făcu un pas în spate şi se adresă celor trei: 

— Veţi primi toată plata pentru munca voastră. Puteţi să 
vă luaţi banii la ieşire. Fiecare dintre voi va rămâne ascuns 
până va fi chemat pentru următorul proiect. E clar? 

Cei trei confirmară din cap tăcuţi. Unul dintre ieniceri 
deschise uşa şi oamenii dădură să iasă. 

— Staţi! bubui deodată vocea lui Celik. Atwar, mai am să- 
ţi spun o vorbă. Ceilalţi pot să plece. 

Cel care purtase cămaşa albastră rămase pe loc, în timp 
ce Farzad şi persanul ieşiră din cameră. Primul ienicer 
rămase şi el, închizând uşa şi trecând în spatele lui Atwar. 
Celik se apropie de irakian. 

— Atwar, l-ai lăsat pe acest Pitt să te răpună în timpul 
jafului de la Topkapi. Prin urmare, am pierdut Mantia Sfântă 
a Profetului, care era ca şi a noastră. lar ieri l-ai lăsat din 
nou să-ţi scape. 

— Ne-a luat pe toţi prin surprindere, se bâlbâi Atwar, 
uitându-se rugător la Maria. 

Ea nu spuse nimic când Celik deschise un sertar şi scoase 
o coardă de arc de aproape un metru. La fel ca strămoşii săi 
otomani, era instrumentul lui preferat de execuţie. 

— Spre deosebire de Farzad, tu m-ai dezamăgit de două 
ori, zise Celik, dând din cap spre ienicer. 

Acesta se apropie şi-l cuprinse cu braţele pe Atwar din 
spate, prinzându-i mâinile pe lângă corp. lrakianul încercă 
să se zbată, dar ienicerul era prea puternic ca să scape din 
strânsoare. 

— A fost vina ei, strigă el, dând din cap spre Maria. Ne-a 
ordonat să răpim femeia. Nimic din toate astea nu s-ar fi 
întâmplat dacă ar fi lăsat-o să plece. 

Celik îi ignoră cuvintele, păşind încet mai aproape până 
ajunse la câţiva centimetri de faţa bărbatului care se 

zbătea. 

— Nu mă vei dezamăgi din nou, îi şopti Celik în ureche. 

Apoi îi înfăşură coarda în jurul gâtului şi o strânse cu un 
cilindru de lemn lăcuit. 

Bărbatul ţipă, dar vocea i se stinse repede când coarda 
se strânse în jurul gâtului său. Faţa căpătă o culoare 
vineţie, iar ochii i se bulbucară când Celik răsuci 
mecanismul, strângând coarda şi mai tare. O privire 
perversă de încântare apăru în ochii lui Celik când se uită în 
cei ai muribundului. Ţinu strâns coarda răsucită mult după 
ce corpul victimei se moleşi, părând să savureze momentul. 
În cele din urmă desfăcu ştreangul, luându-l tacticos din 
jurul gâtului mortului, după care-l puse înapoi în sertar. 

— Du cadavrul în larg când se întunecă şi aruncă-l în 
mare, îi spuse el ienicerului. 

Bodyguardul dădu din cap, apoi scoase din cameră corpul 
ce înţepenea deja. 

Crima păru să-l înveselească pe Celik, care se plimba prin 
cameră cuprins de agitaţie. Avea din nou în mână moneda 
de aur, pe care o mângâia ca pe o jucărie pentru copii. 

— N-ar fi trebuit niciodată să-i pui pe imbecilii ăştia să ne 
facă treaba, se răsti el la Maria. lenicerii mei nu ar fi eşuat 
în misiunea asta. 

— Ne-au fost de mare folos în trecut. Şi-apoi, aşa cum 
tocmai ai demonstrat, sunt de sacrificiu. 

— Nu ne putem permite greşeli pe măsură ce mergem 
mai departe, o certă el. Miza e prea mare. 

— O să conduc personal următoarea misiune. Că tot veni 
vorba, eşti sigur că vrei să continuăm în lerusalim? Nu sunt 
sigură că beneficiile merită riscul. 

— Are potenţialul de a avea un impact unificator uriaş. 
Dincolo de asta, dacă sporim un pic spaima sionistă, ne-ar 
putea asigura încă douăzeci de milioane de euro de la 
sponsorii noştri arabi. 

Celik se opri o clipă şi se uită la sora lui. Îmi dau seama 
că există şi pericole. Eşti devotată misiunii? 

— Desigur, răspunse ea fără să clipească. Omul meu din 


153 


Hezbollah a aranjat deja totul cu un operator de top care ne 
va ajuta în misiune pentru un preţ corect. Şi dacă ar fi să 
apară vreo problemă, va suporta şi culpabilitatea necesară. 

— Hezbollah nu s-a opus specificului misiunii? 

— Nu le-am dat toate detaliile, răspunse Maria cu un 
zâmbet şiret. 

Celik se apropie de sora lui şi o mângâie uşor pe gât. 

— Mereu ai demonstrat că eşti cel mai bun partener pe 
care şi-l poate dori un om. 

— Avem un destin, răspunse ea, reluând cuvintele lui de 
mai devreme. Când străbunicul nostru a fost exilat de 
Ataturk în 1922, a fost sfârşitul primului Imperiu Otoman. 
Bunicul şi tatăl nostru şi-au petrecut viaţa ca nişte proscrişi, 
nereuşind să îndeplinească visul restaurării. Dar, cu voia lui 
Allah, un nou imperiu este acum la îndemâna noastră. Nu 
avem altceva de făcut decât să acţionăm, pentru onoarea 
tatălui nostru şi a celor dinaintea lui. 

Celik rămase tăcut şi lacrimi îi apărură în ochi, în timp ce 
strângea în palmă moneda de aur până începu să-i tremure 
pumnul. 

Submersibilul galben lămâie alunecă sub apele clipocind 
ale trapei circulare şi dispăru repede din vedere. Pilotul 
cobori în viteză, nevrând să piardă vremea pe lângă nava- 
mamă, în timp ce curenţii puternici egalau puterea unui 
vânt cu forţă 71%. 

Apele îngheţate din jurul Insulelor Orkney, în nord-estul 
teritoriului Scoției, erau rareori blânde. Fronturile de furtună 
din nordul Atlanticului loveau de obicei insulele stâncoase 
cu valuri înalte, în timp ce vânturile puternice suflau fără 
încetare. Dar, la treizeci de metri sub apele agitate, cei trei 
pasageri ai submersibilului pierdură repede din vedere 
vremea violentă de la suprafaţă. 

— Îmi era puţin frică de coborâre, dar e mult mai liniştit 
aici decât pe nava care se leagănă, spuse Julie Goodyear de 
pe locul din spate. 

Istoric cercetător la Universitatea Cambridge, aflată la 
prima ei scufundare, se lupta cu efectele negative ale răului 
de mare de când urcase la bordul vasului de cercetare al 
NUMA, Odin, în Scapa Flow, cu trei zile mai înainte. 

— Domnişoară Goodyear, îţi garantez că o să-ţi placă atât 
de mult coborârea, încât nu o să mai vrei să te întorci în 
bazinul acela agitat, răspunse pilotul cu accent texan. 

Cu ochii oţeliţi şi mustaţa în formă de potcoavă, Jack 
Dahlgren apăsa comenzile de scufundare cu măiestria unui 
chirurg, uşurând coborârea. 

— Cred că ai dreptate. Asta dacă nu-mi vinde de hac 
claustrofobia, răspunse Julie. Nu ştiu cum faceţi faţă 
înghesuielii de aici în mod regulat. 

Deşi Julie era o femeie înaltă, tot avea cu câţiva 
centimetri mai puţin decât Dahlgren şi femeia care stătea 
pe locul copilotului. Summer Pitt se întoarse şi-i zâmbi 
încurajator. 

— Dacă îţi fixezi privirea pe lumea de acolo, spuse ea, 
arătând spre hubloul din faţă al submersibilului, tinzi să uiţi 
cât de înghesuit e spaţiul din interior. 

Cu părul lung şi roşcat şi ochii gri luminoşi, Summer avea 
un aspect impresionant chiar şi în costumul de scafandru 
murdar de  vaselină. Având 1,82 m desculţă, fiica 
directorului NUMA şi sora geamănă a lui Dirk era obişnuită 
cu spaţiile mici. Angajată pe post de oceanograf pentru 
agenţia maritimă, îşi petrecuse multe ore studiind fundul 
mării din spaţiul restrâns al micilor submersibile. 

— Ce-ar fi să facem puţină lumină? spuse Dahlgren, 
întinzând mâna şi apăsând cu degetul două comenzi aflate 
deasupra capului. 

Deodată se aprinseră două proiectoare exterioare, 
luminând verdele-închis al mării din jurul lor. 

— E mai bine, spuse Julie, privind la zece-doisprezece 
metri în adâncimi. Nu ştiam că aş putea să văd atât de 
departe. 

— Apa e surprinzător de limpede, observă Summer. 
Avem vizibilitate mult mai bună decât în Norvegia. 

Summer şi echipajul de pe Odin se întorceau dintr-un 
proiect de trei săptămâni pe coasta norvegiană, unde 
monitorizaseră schimbările de temperatură din mare şi 
impactul acesteia asupra vieţii subacvatice. 

— Suntem la adâncime de o sută cincizeci de metri, 
anunţă Dahlgren. Ar trebui să ne apropiem de fund. 

Ajustă recipientele cu balast ale submersibilului în poziţie 
de flotabilitate neutră tocmai când fundul cafeniu al mării 
apăru în adâncul de sub ei. Pornind motorul electric al 
vasului, îi acţionă propulsia corectând uşor direcţia în timp 
ce urmărea un girocompas. 

— Suntem aproape de cota maximă a apei şi curentul 
încă se mişcă cu viteză de aproape două noduri, zise el, 

simțind presiunea asupra carcasei exterioare a 
submersibilului. 

— Nu e un loc distractiv de făcut scufundări libere, 
răspunse Summer. 

Alunecară pe o distanţă scurtă înainte ca un obiect mare 
şi cilindric să apară în dreptul hubloului. 

— Marchează un coş! spuse Dahlgren în timp ce pluteau 
deasupra tubului uriaş. 

— Ce mare e! spuse Julie încântată. Sunt obişnuită să văd 
coşurile în proporţie cu nava, în fotografii alb-negru neclare. 

— Se pare că s-a lovit destul de tare, observă Summer, 
remarcând că un capăt al coşului subţire şi ruginit era 
răsucit şi aplatizat. 

— Declaraţiile martorilor oculari susţin că Hampshire s-a 
îndreptat cu prova în jos şi s-a răsturnat când s-a scufundat, 
spuse Julie. Coşurile s-ar fi desprins în clipa aceea, dacă nu 
mai înainte. 

Summer întinse mâna spre consolă şi porni două camere 
de vedere de rezoluţie înaltă. 

— Camerele filmează. Jack, se pare că se vede în stânga 
începutul zonei pline de resturi. 

La mică distanţă de coş, o sumedenie de obiecte 
întunecate şi împrăştiate ieşeau din nisip. In mare parte, 
erau doar resturile greu de distins, corodate demult, care 
se desprinseseră din navă atunci când aceasta se înclinase 
şi se scufundase pe fundul mării. 

Summer observă învelişul de alamă al unui cartuş şi o 
farfurie de ceramică amestecate printre bucăţile şi 
frânturile neidentificabile, pe măsură ce numărul obiectelor 
devenea tot mai mare. Pe urmă, apăru în apă o siluetă 
înaltă şi neagră, chiar în faţa lor. Apropiindu-se, văzură că 
era forma inconfundabilă a unei epave uriaşe. 

Perioada de aproape o sută de ani petrecută sub apă îşi 
lăsase amprenta asupra crucişătorului britanic din Primul 
Război Mondial. Vasul părea o masă încâlcită de oţel 
ruginit, stând drept pe fundul mării şi înclinat puternic spre 
babord. Anumite porţiuni ale navei erau aproape îngropate 

în nisip din pricina efectului de eroziune al curentului. 
Summer văzu că suprastructura se prăbuşise de mult, iar 
punţile din lemn de tec fuseseră erodate cu decenii în 
urmă. Chiar şi unele secţiuni din bordajul exterior se 
surpaseră. Marele crucişător şi supravieţuitor al Bătăliei 
lutlandei era, din păcate, doar o umbră a ceea ce fusese. 

Dahlgren,  ghidă  submersibilul către prora navei 
Hampshire, plutind deasupra ca un elicopter. Pilotă apoi de- 
a lungul întregii lungimi a vasului până ajunse la pupa care 
era parţial ascunsă în nisip, căci vasul se înfipsese cu prova 
pe fundul mării. Întoarse şi îndreptă submersibilul de câteva 
ori dintr-un capăt în altul, în timp ce camera video 
înregistra imagini digitale, iar o cameră fixă secundară 
capta imagini care aveau să fie apoi puse cap la cap pentru 
a crea imaginea de mozaic a întregii epave. 

Când se întoarseră spre pupă, Summer arătă o gaură 
făcută în zigzaguri în tabla de punte, în partea din stânga a 
calei. Alături de gaură se vedea o movilă ordonată de 
resturi la câţiva metri înălţime. 

— Ce gaură ciudată! remarcă ea. Nu pare să fi avut ceva 
de-a face cu scufundarea navei. 

— Movila de resturi de alături îmi spune că au fost la bord 
nişte persoane care au încercat să salveze vasul, zise 
Dahlgren. A intrat careva înăuntru înainte ca guvernul să 
protejeze zona naufragiului? 

— Da, epava a fost descoperită de Sir Basil Zaharoff în 
anii 1930 şi o parte dintre bunuri au fost recuperate, zise 
Julie. Căutau nişte aur despre care se zvonea că ar fi fost la 
bord. Din cauza curenților înşelători, se pare că nu au 
recuperat mare lucru de pe navă. Nimeni nu crede că ar fi 
găsit prea mult aur, dacă au găsit ceva. 

Dahlgren pluti pe deasupra suprafeţei curbate a carenei 
din pupa până descoperi o pereche de arbori port-elice care 
se înălţau de jos. 

— În orice caz, cineva i-a luat elicele mari de bronz, 
observă Dahlgren. 

— Guvernul britanic nu a asigurat perimetrul naufragiului 

până în 1973. Nimeni nu a avut voie legal să se scufunde 
aici de atunci. Mi-a luat trei ani să obţin aprobarea de a 
porni o anchetă fotografică şi asta s-a întâmplat numai 
pentru că unchiul meu e parlamentar. 

— Nu strică niciodată să ai rude în funcţii înalte, remarcă 
Dahlgren, făcându-i cu ochiul lui Summer. 

— Mă bucur că agenţia voastră ne-a ajutat cu resurse, 
spuse Julie. Nu sunt sigură că aş fi obţinut bursa necesară 
ca să angajez un submersibil comercial şi un echipaj. 

— Ne-au ajutat şi câţiva microbiologi de la Cambridge din 
proiectul nostru în Norvegia, răspunse Dahlgren. Au adus şi 
nişte Old Speckled Hen cu ei. Oameni foarte de treabă, aşa 
că ne-am bucurat să întoarcem gestul. 

— Old Speckled Hen? întrebă Julie. 

— O bere englezească, spuse Summer, dând uşor ochii 
peste cap. Ideea este că, odată ce Jack a auzit că e vorba 
de o epavă, nu aveam cum să nu ne oferim ajutorul. 

Dahlgren zâmbi uşor în timp ce ridica submersibilul la 
câţiva metri deasupra crucişătorului. 

— Hai să vedem dacă găsim locul unde s-au lovit de mina 
aceea! spuse el în cele din urmă. 

— Ce a scufundat nava Hampshire, o mină sau o torpilă? 
întrebă Summer. 

— Majoritatea istoricilor cred că a fost o mină. Era o 
furtună puternică în noaptea în care s-a scufundat. 
Hampshire a încercat să navigheze împreună cu mai multe 
distrugătoare ca escortă, dar acestea nu au ţinut pasul pe 
marea agitată, iar crucişătorul a continuat fără ele. S-a 
produs o explozie aproape de provă, ceea ce ar sugera 
coliziunea cu o mină. Submarinul german U-75 era în zonă 
şi a anunţat că ar fi eliberat câteva mine ceva mai sus pe 
coastă. 

— Pare să fi fost o tragedie cumplită, remarcă Summer. 

— Nava s-a scufundat în mai puţin de zece minute. N-au 
fost coborâte decât câteva bărci de salvare care s-au 
zdrobit de navă sau le-au răsturnat apele agitate. Oamenii 
care au reuşit să rămână la suprafaţă s-au trezit în apa 

îngheţată. Majoritatea echipajului a murit de frig cu mult 
înainte de a ajunge la mal. Dintre cei şase sute cincizeci şi 
cinci de membri ai echipajului aflaţi la bord, doar 
doisprezece au supravieţuit. 

— Lordul Kitchener nu s-a numărat printre ei, zise 
Summer încetişor. l-au găsit cadavrul? 

— Nu, răspunse Julie. Celebrul feldmareşal nu a urcat în 
bărcile de salvare, s-a scufundat odată cu nava. 

O tăcere contemplativă se aşternu în submersibil, în timp 
ce ocupanţii cugetau la mormântul scufundat în război 
vizibil la picioarele lor. Dahlgren întoarse de-a lungul 
carenei din stânga, aproape de puntea principală, care se 
prăbuşise în câteva locuri cu câţiva metri. Pe măsură ce se 
apropiau de pupa, Dahlgren observă nişte adâncituri de-a 
lungul  bordajului exterior. Apoi luminile subacvatice 
descoperiră o cavernă adâncă lângă linia de plutire care 
avea un diametru de aproape şase metri. 

— Nici nu-i de mirare că s-a scufundat atât de repede, 
remarcă Dahlgren. Ai putea să treci cu o camionetă prin 
gaura aia. 

Răsuci submersibilul până când luminile erau îndreptate 
spre interiorul găurii făcute de explozie, dezvăluind o masă 
contorsionată de carnagiu metalic ce cuprindea două punți. 
Un eglefin mare ieşi prin gaură, uitându-se curios la 
luminile strălucitoare, după care dispăru în întuneric. 

— Camerele încă filmează? întrebă Julie. O să fie nişte 
filmări minunate pentru cercetare. 

— Da, încă filmăm, răspunse Summer. Jack, poţi să ne 
duci puţin mai aproape de locul impactului? întrebă ea, 
uitându-se atentă prin hublou. 

Dahlgren apăsă comenzile de propulsie până când 
ajunseră să plutească la aproape un metru de porţiunea 
găurită a carenei. 

— Ţi-a atras atenţia ceva anume? întrebă Julie. 

— Da. Uită-te la marginea lăsată de explozie! 

Julie privi cu atenţie marginea de oţel zimţat şi ruginit 
fără să înţeleagă ceva. Pe locul pilotului, ochii lui Dahlgren 

se măriră deodată. 

— Fir-ar! Buza bucății de oţel distrus pare să fie întoarsă 
spre exterior, spuse el. 

— Pare a fi valabil pentru întreg perimetrul, zise Summer. 

Julie se uita nedumerită de la Dahlgren la Summer. 

— Ce vreţi să spuneţi? întrebă ea în cele din urmă. 

— Cred că vrea să spună că nemţii au fost acuzaţi pe 
nedrept, răspunse Dahlgren. 

— Cum aşa? 

— Pentru că, zise Summer arătând către gaură, explozia 
care a scufundat nava Hampshire pare să se fi produs în 
interiorul vasului. 

XXX 

O oră şi jumătate mai târziu, cei trei stăteau în careul de 
pe nava Odin, urmărind imaginile cu Hampshire pe un 
monitor cu ecran mare şi plat. Dahlgren derulă primele 
filmări cu epava, apoi încetini viteza când camera se 
apropie de gaura de la babord. Julie şi Summer stăteau la 
rândul lor cu nasurile lipite de ecran, studiind cu grijă 
imaginile. 

— Pune pauză aici! ordonă Summer. 

Dahlgren opri filmarea la o imagine în prim-plan a 
bordajului distrus. 

— În imaginea asta se vede foarte bine, spuse Summer, 
arătând la marginile zigzagate ale oţelului care se întindeau 
ca nişte petale de flori. Forţa impactului care a provocat aşa 
ceva a venit cu siguranţă din interiorul navei. 

— Ar fi putut s-o facă echipa de salvare a lui Zaharoff? 
întrebă Julie. 

— Puțin probabil, răspunse Dahlgren. Cu toate că e 
posibil să fi folosit explozibil pe ici, pe colo, probabil că au 
tăiat materialul ca să între în spaţiile interioare pe care le 
căutau. Nu ar fi avut de ce să facă un punct de intrare atât 
de mare, mai ales atât de aproape de puntea principală. 
Apăsă pe play în timp ce vorbea. Am văzut urme de 
explozie internă în jurul deschizăturii, or, asta nu s-ar fi 
întâmplat dacă Zaharoff ar fi încercat pur şi simplu să 

mărească o gaură deja existentă. 

— Dar dacă o explozie a muniției din interior a fost 
declanşată de o mină sau un atac cu torpilă? întrebă 
Summer. 

— Nu e suficient de mare, răspunse Dahlgren. Din ce am 
văzut înăuntru, avaria internă e serioasă, dar toată e 
concentrată în apropierea carenei. Dacă muniţia navei ar fi 
explodat, ar fi distrus multe secţiuni importante. 

— inseamnă că a fost o explozie internă, zise Julie. Poate 
că există ceva adevăr în zvonurile mai vechi. 

— Despre ce zvonuri e vorba? întrebă Summer. 

— Moartea Lordului Kitchener în 1916 a fost un 
eveniment important. Fusese eroul de la Khartoum în 
Sudan cu douăzeci de ani mai devreme şi era considerat 
principalul arhitect al înfrângerii Germaniei în Primul Război 
Mondial. Desigur, poate că e cunoscut cel mai bine pentru 
legendarul lui afiş de recrutare, în care apărea arătând cu 
degetul şi îndemnându-i pe oameni să se înroleze în 
armată. Cum cadavrul lui nu a fost recuperat niciodată, au 
început să apară teorii nebuneşti ale conspirației care 
sugerau că ar fi supravieţuit naufragiului sau că pe navă se 
afla o dublură în locul lui. Alţii susţin că IRA pusese o bombă 
la bord după ce trecuse de inspecţie în Belfast, cu câteva 
luni mai înainte. 

— Cred că asta reprezintă o nouă schimbare în biografia 
ta, remarcă Summer. 

— De asta voiai să cercetezi nava Hampshire, pentru 
Kitchener? 

Întrebă Dahlgren. 

Julie dădu aprobator din cap. 

— De fapt, decanul mi-a sugerat să cercetez starea în 
care se află Hampshire, dar adevărata motivaţie a fost, cu 
siguranţă, biografia pe care o scriu despre feldmareşal. 
Trebuie să mă întorc la fosta proprietate a lui Kitchener, 
lângă Canterbury, şi să mai arunc o privire în arhive. 

— Canterbury? întrebă Summer. Nu e prea departe de 
Londra, nu-i aşa? 


164 


— Nu, mai puţin de o sută şaizeci de kilometri. 

— Londra e următoarea mea oprire după ce ne întoarcem 
la Yarmouth. 

— Yarmouth e următoarea destinaţie după ce te lăsăm la 
Kirkwall, îi explică Dahlgren lui Julie. Refacem proviziile, 
apoi unii merg în Groenlanda pentru alt proiect, adăugă el, 
uitându-se cu invidie la Summer. 

— Săptămâna viitoare zbor la Istanbul ca să lucrez cu 
fratele meu într-un proiect pe Marea Mediterană. 

— Sună însorit şi cald, zise Julie. 

— Mie-mi spui! mormăi Dahlgren. 

— Poate te ajut cu cercetarea timp de câteva zile, înainte 
să plec din Londra, se oferi Summer. 

— Chiar ai vrea? întrebă Julie, surprinsă de ofertă. 
Scufundarea în nişte cărţi vechi şi prăfuite nu e la fel ca 
scufundarea într-o epavă. 

— Nu mă deranjează. Sunt curioasă să aflu şi eu ce s-a 
întâmplat cu Hampshire. La naiba, măcar atât pot să fac, 
dacă tot te-am ajutat să deschizi subiectul ăsta complicat. 

— Mulţumesc, Summer. Ar fi minunat. 

— Nicio problemă, răspunse ea zâmbind. La urma urmei, 
cui nu-i plac un misterele? 


20 


Magazinul „SOLOMON BRANDY - ANTICHITĂŢI” se afla pe 
o stradă  lăturalnică, liniştită, în Vechiul Oraş al 
lerusalimului, nu departe de Biserica Sfântului Mormânt. 
Asemenea celorlalţi şaptezeci şi patru de dealeri din ţară, 
Brandy avea permisiunea statului Israel să vândă şi să facă 
schimb de antichităţi, cu condiţia ca artefactele respective 
să nu fie bunuri furate. 

Prevederea legală constituia un impediment minor pentru 
majoritatea  dealerilor, care pur şi simplu refoloseau 

numerele legitime de identificare ca să vândă obiectele 
dubioase care intrau pe uşa din spate. În mod surprinzător, 
legile israeliene cu privire la antichităţi creau o cerere 
uriaşă de relicve din Ţara Sfântă, ca şi de falsuri, permiţând 
comerţul legal cu artefacte, o practică interzisă de 
majoritatea ţărilor. Antichităţile erau deseori introduse 
clandestin în Israel din ţările învecinate, unde puteau fi 
legalizate şi vândute altor dealeri şi colecționari din lume. 

Sophie Elkin intră în magazinul bine luminat al lui Brandy, 
tresărind la auzul unei sonerii puternice care pornea la 
deschiderea uşii. In spaţiul mic din interior nu se afla niciun 
om; în schimb, locul era plin de artefacte care dădeau pe 
afară din carcasele de sticlă ce îmbrăcau cei patru pereţi. 
Se apropie de o vitrină din mijloc, cu oale de lut ce purtau 
eticheta „lerihon”. Ochiul de expert al lui Sophie văzu că 
erau falsuri ce urmau să devină moşteniri de familie 
valoroase pentru turiştii naivi care făceau o dată în viaţă o 
excursie în Ţara Sfântă. 

Un bărbat bondoc cu ochi încercănaţi apăru din camera 
aflată în spate, purtând un şorţ prăfuit peste hainele 
mototolite. Puse pe tejghea o figurină de lut, apoi o privi 
neliniştit pe Sophie. 

— Domnişoara Elkin, ce surpriză! zise el pe un ton 
monoton care sugera că prezenţa ei nu era tocmai bine 
venită. 

— Bună, Sol! răspunse Sophie. Niciun turist încă? 

— Incă e devreme. Dimineaţa vizitează oraşul, după- 
amiaza fac cumpărături. 

— Trebuie să vorbim. 

— Licenţa mea e valabilă. Am trimis actele la timp, 
protestă el. 

Sophie scutură din cap. 

— Ce poţi să-mi spui despre furtul şi împuşcăturile din 
Cezareea? 

Brandy se relaxă vizibil, apoi clătină din cap. 

— Ce tragedie cumplită! A fost ucis un om de-al 
dumitale? 

— Thomas Raban. 

— Da, îmi amintesc de el. Vorbea mult şi tare. Din câte 
ţin minte, m-a ameninţat odată că o să-mi înfăşoare o 
lopată în jurul gâtului, zise el, zâmbind afectat. 

Sophie îl prinsese pe Brandy cu doi ani în urmă într-o 
operaţiune sub acoperire, în timp ce primea o cantitate 
mare de artefacte furate din Masada. Renunţase la acuzaţii 
când acesta acceptase să coopereze în secret cu procurorii 
în cazul adevăraţilor hoţi de artefacte. Insă agenta de 
antichităţi folosea deseori vechiul caz ca să facă presiuni 
asupra lui pentru informaţii în legătură cu alte anchete de 
pe teren. Brandy evita de obicei majoritatea întrebărilor ei, 
dar de câte ori interacţionase cu el nu o minţise niciodată în 
faţă. _ 

— Il vreau pe cel care l-a ucis, spuse Sophie. 

Brandy ridică din umeri. 

— Mă tem că nu te pot ajuta. 

— Tu auzi de asemenea lucruri, Solomon. Au fost 
contrabandiştii? 

Brandy privi neliniştit spre fereastră, căutând cu ochii 
eventual străini prin preajmă. 

— Contrabandiştii sunt o organizaţie periculoasă. 
Terorişti care operează pe teritoriul ţării noastre. Nu vrei să 
te apropii prea mult de ei, domnişoară Elkin! 

— Ei sunt vinovaţi? 

Brandy o privi în ochi. 

— Există unele bănuieli, spuse el cu voce joasă. Dar nu 
pot spune cu siguranţă mai multe decât poţi spune 
dumneata. 

— Nu cunosc alţii care fură artefacte sub ameninţarea 
armei şi care nu se tem să apese pe trăgaci. 

— Nici eu, recunoscu Brandy. Cel puţin, nu în ţara 
noastră. 

— Spune-mi, Solomon, cine ar fi angajat asemenea 
echipă? 

— În mod sigur nu un dealer, izbucni el indignat. Nu e 
nevoie să-ţi spun cum merg treburile pe piaţa neagră. Cea 

mai mare parte a excavărilor ilegale le fac arabii săraci 
lipiţi, care sunt plătiţi cu sume derizorii pentru descoperirile 
făcute. Artefactele sunt transmise apoi printr-o serie de 
intermediari - uneori sunt dealeri, alteori nu - până când 
ajung la un colecţionar public sau privat. Dar pot să-ţi spun 
că niciun dealer din Israel nu-şi va periclita viaţa 
cumpărând artefacte murdare de sânge. Pur şi simplu sunt 
prea multe în joc. 

Deşi Sophie nu se îndoia că artefactele din magazinul lui 
Brandy erau obţinute din excavări ilegale, ştia că avea 
dreptate. Calitatea inventarelor celor mai buni dealeri era 
bazată pe afaceri secrete, dubioase, care presupuneau 
încredere din ambele părţi. Era prea mare riscul de a se 
descoperi comerţul făcut cu persoane nepotrivite. Crimele 
comise pentru artefacte păreau dincolo de arealul dealerilor 
pe care-i cunoştea Sophie. 

— Cred că niciun dealer inteligent nu s-ar înhăita în mod 
conştient cu asemenea măcelari, zise ea. Ai auzit de vreo 
încercare de a vinde suluri romane de papirus din secolul al 
IV-lea? 

— Deci asta au furat din Cezareea, răspunse el, dând din 
cap a înţelegere. Nu, nu am auzit că ar încerca să vândă 
cineva asemenea lucruri. 

— Dacă bunurile nu sunt pe piaţă înseamnă că trebuie să 
fi fost furate pentru un colecţionar privat. 

— Eu aşa aş zice, încuviinţă Brandy. 

Sophie se apropie de tejghea şi luă în mână figurina de 
lut. Avea forma nedefinită a unui taur cu jug aurit. li studie 
cu atenţie forma şi modelul. 

— Din era Primului Templu? întrebă ea. 

— Ai ochiul format, răspunse el. 

— Pentru cine e? 

Brandy se bâlbâi puţin: 

— Un bancher din Haifa. E specialist în vasele vechi de 
lut din Israel. De fapt, are o colecţie mică, dar 
impresionantă. 

— Deţine şi suluri de papirus? 

— Nu, nu asta îl interesează. Pentru el e mai mult un 
hobby, nu e un fanatic înrăit. Puţinii colecționari pe care îi 
cunosc se concentrează pe anumite texte sau conţinuturi. 
Niciunul nu e ceea ce ai numi un risipitor. 

— Atunci, spune-mi, Sol, pe cine ar pasiona aceste suluri 
şi cine ar avea şi mijloacele prin care să ajungă la 
asemenea extreme? 

Brandy se uită gânditor în tavan. 

— Cine poate spune? Cunosc colecționari bogaţi în 
Europa şi Statele Unite care sunt dispuşi să facă aproape 
orice ca să obţină un anumit artefact. Însă există, în mod 
sigur, zeci de colecționari din aceeaşi ligă de care nu am 
auzit niciodată. 

— Despre sulurile din Cezareea nu se ştia decât de o zi, 
spuse Sophie. Mi se pare puţin probabil ca un colecţionar 
din Occident să reacționeze atât de repede. Nu, Solomon, 
cred că totul a fost pus la cale de o sursă din zonă. Se 
potriveşte numele vreunui localnic cu profilul acesta? 

Brandy ridică din umeri şi clătină din cap. Sophie nu se 
aştepta la mai mult de atât. Ştia că sursa de venit a 
dealerilor ca Brandy erau colecţionarii avuţi. Probabil habar 
nu avea cine se afla în spatele atacului din Cezareea, dar cu 
siguranţă nu intenţiona să stârnească bănuieli în privinţa 
vreunuia dintre clienţii săi importanţi. 

— Dacă auzi ceva, orice ar fi, să mă anunţi, spuse ea. 
Dădu să plece, apoi se întoarse şi îi aruncă o privire 
mustrătoare. Când îi găsesc pe criminalii aceştia - şi o să-i 
găsesc -, nu-i voi trata cu indulgență nici pe complici, fie că 
au făcut ceva concret, fie că au ştiut despre ce e vorba, 
spuse ea. 

— Ai cuvântul meu de onoare, domnişoară Elkin, 
răspunse Brandy impasibil. 

Se auzi soneria, apoi se deschise uşa de la intrare şi în 
magazin intră un bărbat zvelt cu statură dreaptă şi rigidă. 
Avea faţa pătrată, părul nisipiu şi pieptănat spre spate şi 
ochii albaştri rătăcitori care sclipiră la vederea lui Sophie. 
Imbrăcat în pantaloni kaki ponosiţi şi cu pălărie de Panama 

pe cap, avea o alură fermecătoare, cu un vag aer de 
şarlatan. 

— Măi, să fie, e chiar încântătoarea Sophie Elkin! zise el 
cu accent britanic din clasa superioară. Autoritatea pentru 
Antichităţi e aici ca să-şi extindă colecţia de artefacte 
biblice dincolo de cele achiziţionate prin confiscare? 

— Bună, Ridley! răspunse ea cu răceală. Şi nu, 
Autoritatea pentru  Antichităţi nu are legături cu 
colecţionarea de artefacte. Preferăm ca acestea să rămână 
acolo unde sunt, într-un context cultural adecvat. 

Sophie se apropie încet de vitrina cu oale din lerihon. 

— Am venit doar ca să admir ultimele falsuri din 
magazinul domnului Brandy. Un lucru despre care tu ar 
trebui să ştii câte ceva. 

Era o remarcă usturătoare la adresa lui Ridley Bannister. 
Arheolog cu educaţie clasică primită la Oxford, devenise o 
autoritate bine-cunoscută în materie de istorie biblică, atât 
în scris, cât şi la televizor. Deşi mulţi dintre colegii săi 
arheologi îl considerau mai degrabă un măscărici decât un 
academician, nimeni nu putea nega faptul că avea o 
înţelegere deosebită pentru istoria regiunii. In plus, părea 
mereu să se bucure de noroc. Colegii lui se minunau de 
abilitatea neobişnuită de a face descoperiri interesante 
chiar şi în cele mai obscure situri, găsind morminte regale, 
importante sculpturi în piatră şi bijuterii uimitoare în locuri 
trecute cu vederea. Pricepându-se la fel de bine la 
promovare, exploata contractele pentru cărţi şi filme pe 
baza descoperirilor făcute ca să obţină o avere frumuşică. 

Însă norocul îl cam părăsise când un lacheu îi adusese o 
mică tăbliță de piatră cu o inscripţie în aramaică datând din 
anul 1000 î.H. Bannister o autentificase ca fiind o posibilă 
piatră de colţ din Templul lui Solomon, fără să bănuiască 
faptul că era un fals menit să-i asigure săpătorului un bonus 
consistent. Cu toate astea, Bannister îşi asumase eşecul, 
zdrobit de ruşine, alimentat cu bucurie de colegii săi. Cu 
reputaţia pătată, ieşise repede din lumina reflectoarelor şi 
se trezise făcând puţine excavări şi chiar excursii cu ghid în 

Ţara Sfântă. 

— Sophie, ştii la fel de bine ca mine că Solomon e cel mai 
reputat dealer de antichităţi din tot Israelul, zise el, 
schimbând cursul conversaţiei. 

Sophie îşi dădu ochii peste cap. 

— Oricum ar fi, probabil nu e o manevră inteligentă 
pentru un arheolog renumit să piardă vremea în prăvălia 
unui dealer, spuse ea, după care se îndreptă spre uşă. 

— Aşijderea, domnişoară Elkin. Mă bucur că te-am 
revăzut. Mi-ar plăcea să bem ceva împreună într-o zi. 

Sophie îi oferi un zâmbet glacial, apoi se întoarse şi ieşi 
din magazin. Bannister o urmări prin fereastră în timp ce se 
îndepărta pe stradă. n 

— Frumoasă fetişcană, murmură el. Intotdeauna mi-am 
dorit să cultiv relația asta. 

— Femeia asta? zise Brandy, clătinând din cap. Mai 
curând te-ar arunca după gratii. 

— S-ar putea să merite experienţa, încuviinţă Bannister 
râzând. De ce-a venit aici? 

— Investighează jaful şi împuşcăturile din Cezareea. 

— Urâtă întâmplare, într-adevăr. Se uită cu atenţie la 
Brandy. N-ai avut nicio legătură cu asta, nu-i aşa? 

— Sigur că nu, răspunse el, supărat că Bannister insinua 
că ar fi fost implicat. 

— Ştii ce anume s-a furat? 

— Elkin spunea ceva despre nişte suluri romane de 
papirus din secolul al IV-lea. 

Descrierea îi trezi atenţia lui Bannister, dar se strădui să 
păstreze o atitudine dezinteresată. 

— Ai idee ce conţinut aveau? 

Brandy clătină din cap. 

— Nu. Nu cred că ar putea conţine ceva uimitor din 
perioada aceea. 

— Probabil, ai dreptate. Mă întreb cine a finanţat jaful? 

— Acum începi să vorbeşti ca domnişoara Elkin, zise 
Brandy. Chiar n-am auzit nimic despre asta. Poate ar trebui 
să-l întrebi pe Grasul. 

— Ah, da! Tocmai motivul pentru care sunt aici. Ai primit 
amuletele de la asociatul meu, Josh? 

— Da, cu mesajul că trebuie să le păstrez până stăm de 
vorbă. Brandy merse în camera din spate, apoi se întoarse 
cu o cutiuţă. O deschise şi scoase două pandantive verzi de 
piatră, fiecare având sculptat un berbec. 

— O pereche frumoasă de amulete din perioada 
cananeeană, zise Brandy. Le-ai adus din Tel Arad? 

— Da. Un fost student al meu face săpături pentru o 
universitate americană. 

— Băiatul acela ar putea da de necaz pentru furtul 
antichităţilor dintr-un sit. 

— E conştient de asta, dar e un caz excepţional. De fapt, 
băiatul e cât se poate de cinstit! A săpat fără să-şi dea 
seama într-un loc de înmormântare şi a descoperit nişte 
artefacte de bună calitate. Au dezgropat patru amulete 
identice. Una a ajuns la universitate, alta a fost donată 
Muzeului Israel. Josh mi le-a trimis pe celelalte două drept 
cadou pentru că l-am ajutat de-a lungul anilor în carieră. 

Brandy ridică din sprâncene şi întrebă: 

— Vrei să le vând? 

Bannister zâmbi. 

— Nu, prietene. Deşi îmi dau seama că ar fi un câştig 
frumuşel, nu am nevoie de bani. Păstrează una pentru tine 
şi fă ce vrei cu ea. 

Ochii lui Brandy se aprinseră. 

— E un dar foarte generos. 

— Mi-ai fost un prieten de nădejde de-a lungul anilor şi s- 
ar putea să am nevoie de ajutorul tău în viitor. la-o cu 
binecuvântarea mea. 

— Shalom, prietene! răspunse Brandy, strângând mâna 
lui Bannister. Pot să întreb ce ai de gând să faci cu cealaltă 
amuletă? 

Bannister o luă în mână şi o privi o secundă, apoi o puse 
în buzunar şi se îndreptă spre uşă. 

— l-o duc Grasului, zise el. 

— Inţeleaptă idee, răspunse Brandy. O să-ţi dea bani buni 

pe ea. 

Bannister îi făcu din mână la plecare şi ieşi în stradă 
zâmbind în sinea lui. Conta pe faptul că Grasul avea să-i 
plătească pentru amuletă, dar într-un fel mult mai preţios 
decât banii. 


21 


Julie Goodyear trecu pe lângă o pereche monstruoasă de 
tunuri navale de treizeci şi opt de centimetri, retrase de 
mult şi îndreptate către Tamisa, apoi urcă treptele către 
intrarea Muzeului Imperial al Războiului. Instituţia naţională 
venerată din cartierul londonez Southwark avea sediul într- 
un edificiu de cărămidă din secolul al XIX-lea, construit 
iniţial ca spital de boli mintale. Cunoscut pentru colecţia 
mare de fotografii, opere de artă şi artefacte militare din 
cele două Războaie Mondiale, muzeul conţinea şi o arhivă 
consistentă de documente de război şi scrisori private. 

Julie se înregistră la biroul de informaţii din atriumul 
principal, de unde fu escortată două etaje mai sus cu un lift 
de mărimea unei cabine telefonice, apoi urcă încă o scară 
până să ajungă la destinaţie. Sala de lectură a muzeului era 
o bibliotecă circulară impresionantă, construită în domul 
central înalt al clădirii. 

O femeie elegantă, îmbrăcată cu o rochie cafenie, o 
recunoscu şi-i zâmbi, în timp ce se apropia de biroul de 
informaţii. 

— Bună dimineaţa, domnişoară Goodyear! Aţi revenit să-l 
vizitaţi pe Lordul Kitchener? întrebă ea. 

— Bună ziua, Beatrice! Da, mă tem că eternele mistere 
ale feldmareşalului m-au readus aici. Am sunat acum 
câteva zile şi am cerut să văd nişte materiale anume. 

— Staţi să văd dacă au fost aduse! răspunse Beatrice, 
retrăgându-se în spaţiul privat de depozitare al arhivei. Se 

întoarse după un minut cu un teanc gros de dosare sub 
braţ: Am Carte Albă de la Amiralitate în legătură cu 
scufundarea navei HMS Hampshire şi corespondenţa 
oficială de război a Primului Conte Kitchener din anul 1916, 
spuse bibliotecara în timp ce-i dădea lui Julie să semneze 
documentele. Cererea dumneavoastră pare să fie completă. 

— Mersi, Beatrice! Nu ar trebui să dureze prea mult. 

Julie duse documentele pe o masă într-un colţ mai retras 
şi începu să citească raportul Amiralității despre Hampshire. 
Nu existau prea multe informaţii. Văzuse acuzaţii anterioare 
aduse Marinei Regale de către locuitorii din Insulele Orkney 
care susțineau că marina întârziase să trimită ajutoare 
navei avariate după ce fusese anunţată de pierderea ei. 
Raportul oficial muşamaliza greşelile făcute şi infirma 
zvonurile care sugerau că nava s-ar fi scufundat din alte 
motive, şi nu din pricina unei mine. 

Corespondenţa lui Kitchener se dovedi doar puţin mai 
edificatoare. li mai citise şi înainte corespondenţa de război 
şi i se păruse în mare parte banală. În 1916, Kitchener avea 
funcţia de ministru de Război şi majoritatea documentelor 
oficiale reflectau preocuparea faţă de efectivele militare şi 
necesitatea de recrutare în Armata Britanică. O scrisoare 
obişnuită conţinea lamentările lui faţă de prim-ministru cu 
privire la retragerea oamenilor din armată pentru a-i pune 
să muncească în fabricile de muniţie de pe frontul intern. 

Julie frunzări repede paginile până începu să se apropie 
de data de 5 iunie, ziua în care Kitchener murise la bordul 
navei Hampshire. Descoperirea că vaporul se scufundase 
din cauza unei explozii interne o forţa să ia în considerare 
posibilitatea că, de fapt, cineva ar fi vrut să-l omoare. 
Această idee o duse cu gândul la o scrisoare veche, pe care 
o văzuse cu câteva luni în urmă. Căutând în spatele 
dosarului, degetele i se opriră deodată pe documentul cu 
pricina. 

Spre deosebire de corespondenţa de război îngălbenită, 
această scrisoare era încă de un alb strălucitor, bătută la 
maşină pe hârtie groasă din bumbac. In partea de sus a 

paginii scria „Palatul Lambeth”. Julie citi scrisoarea pe 
îndelete. 


Domnule, 


În numele Domnului şi al Ţării, vă implor pentru 
ultima dată să predati documentul. Insăşi sanctitatea 
Bisericii noastre depinde de acest lucru. Deşi 
dumneavoastră purtați un război temporar cu 
duşmanii Angliei, noi purtăm o cruciadă veşnică 
pentru salvarea întregii omeniri. Duşmanii noştri sunt 
malefici şi vicleni. Dacă le-ar cădea Declaraţia în 
mâini, ar fi un dezastru pentru credința noastră. 
Declar cu tărie că nu există altă soluţie decât să vă 
supuneți dorințelor Bisericii. Aştept acceptul 
dumneavoastră. 

Randall Davidson 


julie îl recunoscu pe autor drept Arhiepiscopul de 
Canterbury. Pe margini, observă o notiţă scrisă de mână: 
„Niciodată!” Julie remarcă faptul că scrisul îi aparţinea lui 
Kitchener. 

Scrisoarea i se părea surprinzătoare în mai multe 
privinţe. Kitchener, după cum ştia ea, era un om credincios, 
care mergea la biserică frecvent. Cercetările ei nu 
dezvăluiseră niciodată vreun conflict cu Biserica Anglicană, 
darămite cu însuşi conducătorul Bisericii, Arhiepiscopul de 
Canterbury. Mai era şi menţionarea acelui document sau 
Declaraţie. Despre ce putea fi vorba? 

Deşi scrisoarea nu părea să aibă vreo legătură cu 
Hampshire, era suficient de contrariantă ca să-i stârnească 
interesul. Făcu o copie după scrisoare, apoi frunzări restul 
dosarului. Spre sfârşitul acestuia găsi mai multe documente 
legate de excursia lui Kitchener în Rusia, inclusiv o invitaţie 
oficială din partea Consulatului Rus şi un itinerariu pe 
timpul şederii în Petrograd. Făcu şi după acestea copii, apoi 
îi returnă dosarul lui Beatrice. 

— Aţi găsit ce vă interesa? întrebă bibliotecara. 

— Nu, doar câte un detaliu ciudat pe ici, pe colo. 

— Am aflat că secretul descoperirii comorilor istorice este 
să răstorni toate pietrele. In cele din urmă o să găsiţi ce 
căutaţi. 

— Mulţumesc pentru ajutor, Beatrice. 

leşind din muzeu şi mergând către maşină, Julie reciti 
scrisoarea de câteva ori, uitându-se în cele din urmă la 
semnătura arhiepiscopului. 

— Beatrice are dreptate, murmură ca pentru sine. 
Trebuie să mai răstorn câteva pietre. 

Nu trebuia să meargă prea departe. La niciun kilometru 
distanţă se afla străvechiul Palat Lambeth. Format dintr-o 
serie de clădiri vechi de cărămidă care se înălţau pe malul 
Tamisei, servea drept reşedinţa istorică din Londra a 
Arhiepiscopului de Canterbury. Pe Julie o interesa mai ales 
prezenţa în acest spaţiu a Bibliotecii Palatului Lambeth. 

Julie ştia că palatul nu era, de obicei, deschis pentru 
public, aşa că parcă pe o stradă din apropiere şi merse 
până la poarta principală. Trecând de punctul de control, 
avu voie să înainteze spre Sala Mare, o clădire de cărămidă 
roşie în stil gotic, scoasă în evidenţă de finisajele albe. 
Inăuntrul acestei structuri istorice se afla una dintre cele 
mai vechi biblioteci din Anglia şi principalul depozit al 
arhivelor Bisericii Anglicane, datând din secolul al IX-lea. 

Se apropie de uşa de la intrare şi apăsă butonul soneriei, 
după care fu condusă de un adolescent într-o sală de 
lectură mică, dar modernă. Ajungând la recepţie, completă 
două fişe de solicitare a documentelor şi i le dădu fetei cu 
părul scurt şi roşu. 

— Documentele Arhiepiscopului Randall Davidson din 
perioada ianuarie - iulie 1916, citi fata curioasă, şi orice 
dosare legate de Primul Conte Horatio Herbert Kitchener. 

— Ştiu că ultima cerinţă e puţin neobişnuită, dar aş vrea 
să încerc măcar să solicit informaţiile, zise Julie. 

— Putem face o căutare computerizată în baza de date a 
arhivei, răspunse fata fără prea mult entuziasm. Şi care 

este natura cererii dumneavoastră? 

— Cercetări pentru o biografie a Lordului Kitchener, 
răspunse lulie. 

— Pot să văd legitimaţia de cititor? 

Julie scotoci prin geantă şi-i înmână un permis de 
bibliotecă, întrucât cercetase de multe ori arhivele 
Lambeth. Fata îi copie numele şi datele de contact, apoi se 
uită la un ceas de perete. 

— Mă tem că nu putem extrage documentele înainte de 
ora închiderii. Cred că datele vor fi pregătite pentru 
consultare luni, când se redeschide biblioteca. 

Julie o privi dezamăgită, ştiind că biblioteca mai era 
deschisă încă o oră. 

— Foarte bine. Voi reveni luni. Mulţumesc. 

Fata roşcată strânse fişele în mână până când Julie ieşi 
din clădire. Apoi îi făcu semn adolescentului să vină la 
tejghea. 

— Douglas, poţi să stai puţin la birou? îi spuse ea pe un 
ton insistent. Trebuie să dau un telefon foarte important. 

Oscar Gutzman era numele lui adevărat, dar toţi îi 
spuneau Grasul. Originea poreclei era evidentă de la prima 
privire. Având mult peste o sută treizeci de kilograme şi 
doar un metru cincizeci înălţime, părea aproape la fel de lat 
pe cât era de înalt. Cu capul ras şi urechi neobişnuit de 
mari, semăna cu unul care fugise dintr-un carnaval 
ambulant. Însă înfăţişarea lui era în contradicţie cu faptul 
că se număra printre cei mai bogaţi oameni din Israel. 

In copilărie fusese un derbedeu zdrenţăros pe străzile din 
lerusalim, scormonind după monede în cavourile de pe 
dealuri alături de orfani arabi sau făcând rost de mâncare la 
cantinele gratuite ţinute de creştini. Contactul cu diferitele 

culturi şi religii din Ierusalim, precum şi îndemânarea de 
pungaş de a supravieţui pe străzi îi prindeau bine acum 
când devenise un afacerist adult. Transformând o mică 
firmă de construcţii în cea mai mare firmă de dezvoltare 
hotelieră din Orientul Mijlociu, ajunsese un om realizat prin 
propriile mijloace, care se trăgea de şireturi cu formatorii 
de opinie din întreaga regiune. Dorinţa de a face avere şi a 
avea succes era întrecută însă de pasiunea pentru 
antichităţi. 

Moartea surorii lui mai mici la o vârstă fragedă, într-un 
accident rutier în faţa unei sinagogi, îi schimbase viaţa. Aşa 
cum fac cei care suferă o pierdere tragică în viaţa 
personală, începuse în secret să-l caute pe Dumnezeu. Însă 
căutarea lui migrase de la spiritual la tangibil în încercarea 
de a dovedi spusele Bibliei prin probe concrete. O colecţie 
mică de antichităţi din era biblică crescuse treptat pe 
măsură ce acumulase avere, transformându-se dintr-un 
hobby într-o pasiune pe viaţă. Artefactele lui, sute de mii la 
număr, se aflau acum în depozite împrăştiate pe trei 
continente. Ajuns la sfârşitul celui de-al şaselea deceniu, 
Gutzman îşi dedica tot timpul şi toate resursele acestei 
căutări personale. 

Ridley Bannister intră într-un mic hotel luxos, situat într-o 
zonă excelentă de pe faleza oraşului Tel Aviv. Holul era 
decorat în stil contemporan minimalist, cu câteva scaune 
cu tapiţerie de piele neagră, care păreau inconfortabile, 
ieşind în evidenţă pe podeaua cu gresie albă. Bannister 
considera că amenajarea era bine executată, deşi, în mod 
normal, detesta acest curent. Un recepţioner respectabil îl 
întâmpină călduros când se apropie de biroul său. 

— Am o întâlnire cu domnul Gutzman. Mă numesc 
Bannister, zise el. 

După confirmarea prin telefon, fu escortat de un gardian 
solid la liftul privat şi condus la ultimul etaj. Când ieşi din 
ascensor, Grasul deschise imediat uşa apartamentului şi 
apăru cu un trabuc mare prins între buze. 

— Ridley, băiete, intră, intră! îl întâmpină Gutzman cu o 

voce răguşită. 

— Arăţi bine, Oscar, răspunse Bannister, dând mâna cu el 
înainte de a intra în apartament. 

Bannister se trezi admirând apartamentul lui Gutzman, 
care semăna mai degrabă cu un muzeu decât cu o casă. 
Rafturi şi vitrine înghesuite peste tot, îndesate cu produse 
de olărie, sculpturi şi alte relicve, toate având mii de ani 
vechime. Gutzman îl conduse pe holul cu mozaicuri romane 
antice, aduse dintr-o baie publică din Cartagina. Trecură pe 
sub o arcadă de piatră din ruinele lerihonului şi intrară într- 
o cameră de zi spațioasă, cu vedere la Plaja Gordon din Tel 
Aviv şi la strălucitoarea Mediterană. 

Luând loc pe un fotoliu de piele umflat, Bannister se miră 
să descopere că nu era nimeni acolo în afară de o 
servitoare. În alte vizite găsise mereu un puhoi de dealeri 
de antichităţi foindu-se pe acolo, sperând să-i vândă 
colecţionarului bogat cel mai recent artefact obţinut. 

— Căldura... mi se pare din ce în ce mai chinuitoare, 
spuse Gutzman, gâfâind din pricina drumului făcut de la 
uşa de la intrare. 

Apoi se prăbuşi într-un fotoliu alăturat. 

— Marta, ceva rece de băut, te rog, îi strigă el servitoarei. 

Bannister scoase pandantivul din buzunar şi-l puse în 
mâna lui Gutzman. 

— Un cadou pentru tine, Oscar. De la Tel Arad. 

Gutzman studie pandantivul şi un zâmbet larg i se 
întipări pe faţă. 

— E chiar foarte frumos, Ridley, mulţumesc. Am unul 
asemănător din Nahal Besor. Din perioada cananeeană, aş 
zice. 

— Ai dreptate, ca de obicei. E nouă? întrebă Bannister, 
arătând spre micuța farfurie de sticlă cu marginile modelate 
aşezată pe măsuţă. 

— Da, zise Gutzman cu o privire ageră. Tocmai am făcut 
rost de ea. Excavată din Beth She'an. Sticlărie modelată din 
secolul al doilea, probabil produsă în Alexandria. Uită-te 
cum e şlefuită. 

Bannister luă farfuria în mână şi o privi de aproape. 

— E în stare foarte bună. 

Servitoarea Marta veni şi aduse două pahare de 
limonadă, apoi dispăru în bucătărie. 

— Aşadar, Ridley, ce se mai aude în lumea descoperirilor 
arheologice legale? întrebă Gutzman chicotind. 

— Se pare că sunt destul de puţine proiecte noi care 
urmează să fie începute anul următor. Muzeul Israel va 
sponsoriza o excavare pe malurile Galileei în căutarea unei 
aşezări străvechi, iar Universitatea din Tel Aviv a primit 
aprobarea de a realiza lucrări de explorare la Megiddo. 
Majoritatea eforturilor academice par să fie direcționate 
spre continuarea proiectelor aflate deja în desfăşurare. 
Desigur, există şi unele săpături sponsorizate de grupări 
teologice străine, dar, aşa cum ştim, rareori dau prea multe 
rezultate. 

— Adevărat, dar măcar demonstrează mai multă 
imaginaţie decât institutele academice, zise Gutzman 
dispreţuitor. 

— Am verificat două situri care cred că te-ar interesa. 
Unul este la Beit Jala. Dacă mormântul Batşebei există, cred 
că acolo ar trebui să fie, în oraşul în care s-a născut şi care 
atunci se numea Giloh. Am făcut deja o schiţă a locului şi 
un plan de excavare. 

Gutzman îi făcu semn din cap să continue. 

— Al doilea sit este în apropiere de Gibeon. Există o mică 
şansă să dovedim că palatul regelui Manasse se află acolo. 
Aici e nevoie de mai multe cercetări, dar cred că are un 
potenţial mare. Pot să obţin actele necesare pentru 
excavare ca şi altădată, sub egida Bisericii Anglicane, dacă 
eşti de acord cu sponsorizarea. 

— Ridley, întotdeauna mi-ai adus descoperiri interesante 
şi mi-a făcut mare plăcere să investesc în săpăturile tale pe 
teren. Dar mă tem că zilele în care sponsorizam asemenea 
acţiuni au ajuns la sfârşit. 

— Mereu ai fost foarte generos, Oscar, răspunse 
Bannister stăpânindu-şi supărarea de a pierde sprijinul unui 

donator atât de vechi. 

Gutzman se uită pe fereastră cu o privire distantă. 

— Mi-am cheltuit cea mai mare parte a averii 
colecţionând artefacte care sprijină istorisirile din Biblie, 
zise el. Deţin cărămizi din lut care se presupune că provin 
din Turnul Babel. Am pietre de temelie care ar fi sprijinit 
Templul lui Solomon. Am nenumărate obiecte din epoca 
biblică. Insă există o oarecare îndoială în legătură cu fiecare 
dintre aceste obiecte. 

Brusc îl apucă o criză, tuşind şi rămânând fără suflare, 
până când se linişti cu o gură de limonadă. 

— Oscar, ai nevoie de ajutor? 

Grasul scutură din cap. 

— Emfizemul meu îşi cam face de cap în ultima vreme, 
gâfâi el. Doctorii nu sunt prea optimişti. 

— Prostii! Eşti puternic ca David. 

Gutzman zâmbi şi se ridică încet în picioare. Gestul părea 
să-i dea forţe proaspete, aşa că se apropie repede de un 
dulap, după care se întoarse cu o plăcuţă de sticlă. 

— Uită-te la asta! spuse el, întinzând-o arheologului. 

Bannister luă obiectul, observând că, de fapt, erau două 
plăcuţe care fixau la mijloc un document. Ţinându-l la 
lumină, văzu că documentul protejat era o bucată 
dreptunghiulară de papirus cu scrisul orizontal citeţ. 

— Frumos exemplu de limbă coptă, remarcă el. 

— Ştii ce spune? 

— Pot să disting câteva cuvinte, dar sunt pierdut fără 
materialele de referinţă, recunoscu el. 

— Este raportul unui şef de port din Portul Cezareea. 
Descrie capturarea unui vas-pirat de către o galeră romană. 
Piraţii aveau în posesie armele unui centurion roman, unul 
care făcea parte din Scholae Palatinae. 

— Cezareea, spuse Bannister, ridicând o sprânceană. Am 
înţeles că au fost luate nişte papirusuri în timpul unui jaf 
petrecut acolo. A avut loc şi cel puţin o crimă. 

— Da, absolut îngrozitor. Documentul datează în mod 
clar din secolul al IV-lea, zise Gutzman, ignorând aluzia. 

— Interesant, spuse Bannister, simțindu-se deodată 
nelalocul lui alături de gazdă. Şi semnificaţia lui? 

— Cred că oferă o posibilă dovadă care să confirme 
existenţa Declaraţiei, precum şi un indiciu important cu 
privire la natura încărcăturii. 

Declaraţia. Deci despre asta era vorba, se gândi 
Bannister. apul acesta bătrân se simţea urmărit de 
Doamna cu Coasa şi făcea o încercare disperată de a găsi 
probe divine înainte să rămână fără timp. 

Bannister chicotea în sinea lui. Făcuse mulţi bani de pe 
urma lui Gutzman şi a Bisericii Anglicane încercând să 
descopere legenda Declaraţiei. Poate încă mai avea de 
câştigat. 

— Oscar, ştii că am făcut numeroase cercetări atât aici, 
cât şi în Anglia şi nu am găsit nimic. 

— Trebuie să existe altă cale. 

— Am ajuns amândoi la concluzia că probabil nu mai 
există, dacă a existat cu adevărat vreodată. 

— Lucru valabil înainte de ăsta, zise Gutzman, lovind cu 
degetul în plăcuţa de sticlă. Fac acest joc de multă vreme. 
Simt că există o legătură aici. E reală şi o ştiu bine. Am 
hotărât să mă dedic cu toate resursele numai şi numai 
acestui lucru. 

— Este un indiciu relevant, recunoscu Bannister. 

— Va fi, spuse Grasul cu o voce obosită, apogeul căutării 
mele de-o viaţă. Sper că mă poţi ajuta să ajung la el, Ridley. 

— Te poţi baza pe mine. 

Marta apăru din nou, amintindu-i de această dată lui 
Gutzman că avea o programare la doctor. Bannister îşi luă 
la revedere şi ieşi singur din apartament. După ce părăsi 
hotelul, se gândi la sulul de papirus şi la posibilitatea ca 
presupunerile lui Gutzman să fie corecte. Bătrânul 
colecţionar ştia despre ce vorbeşte, trebuia să recunoască 
acest lucru. Grija principală a lui Bannister era să găsească 
un mod de a face profit din noua întreprindere a Grasului. 
Adâncit în gânduri, Bannister nu-l observă pe tânărul în 
costum albastru de sport care-l aştepta lângă maşină. 

— Domnule Bannister? întrebă tânărul. 

— Da. 

— Livrare prin curier, domnule, răspunse el, întinzându-i 
lui Bannister un plic mare şi subţire. 

Bannister se urcă în maşină şi blocă uşile înainte de a 
deschide scrisoarea. Scuturând plicul, rămase clătinând din 
cap când un bilet de avion către Londra la clasa întâi îi căzu 
în poală. 

— Summer, aici! 

Coborând din trenul de Great Yarmouth cu o geantă de 
voiaj pe umăr, Summer trebui să scaneze peronul 
aglomerat o clipă înainte de-a o vedea pe Julie stând într-o 
parte şi fluturând din mână. 

— Mulţumesc că m-ai aşteptat, zise ea, salutând-o pe 
cercetătoare cu o îmbrăţişare. Altfel nu cred că aş reuşi să 
ies singură de aici, adăugă ea, mirându-se de uriaşa gară 
acoperită din nordul Londrei, numită Liverpool Street 
Station. 

— De fapt, e destul de simplu, răspunse Julie zâmbind. 
Pur şi simplu, te iei după şoareci ca să ieşi din labirint. 

O conduse pe Summer pe lângă câteva peroane şi prin 
îmbulzeala din terminal, către o parcare aflată în apropiere. 
Urcară într-un Ford verde care semăna cu o insectă mutant. 

— Cum a fost drumul până la Yarmouth? întrebă Julie, 
conducând maşina prin traficul din Londra. 

— Groaznic. Am prins o furtună venită din nord după ce 
am ieşit din Scapa Flow şi ne-au bătut vânturi puternice tot 
drumul pe coasta Mării Nordului. Incă mă simt puţin 
ameţită. 

— Cred că ar trebui să mă bucur că am putut veni înapoi 
cu avionul din Scoţia. 

— Ce se mai aude despre misterul naufragiului navei 
Hampshire? întrebă Summer. Ai făcut vreo legătură cu 
Lordul Kitchener? 

— Doar câteva piste vagi, mă tem că sunt neîntemeiate, 
în cel mai bun caz. Am verificat ancheta oficială a 
Amiralității în cazul naufragiului, dar era o banală Carte 
Albă care dădea pur şi simplu vina pe o mină nemţească. 
Am examinat şi acuzaţia că IRA ar fi pus o bombă la bord, 
dar nu pare să aibă vreo bază. 

— Există vreo şansă ca nemţii să fi pus o bombă? 

— Nu este niciun indiciu în registrele germane cunoscute, 
aşa că nici acest lucru nu pare posibil. Ei credeau că 
naufragiul a fost provocat de o mină lansată de un U-75. 
Din nefericire, căpitanul submarinului, Kurt Beitzen, nu a 
supravieţuit războiului, aşa că nu avem nicio relatare 
oficială din partea nemților. 

— Deci sunt două drumuri înfundate. Unde sunt acele 
piste vagi de care vorbeai? întrebă Summer. 

— Ei bine, am verificat câteva documente legate de 
Kitchener şi am revăzut registrele militare de război. Au 
apărut două documente neobişnuite. Spre sfârşitul 
primăverii, în 1916, a făcut o cerere specială către armată 
pentru doi bodyguarzi înarmaţi dintr-un motiv nespecificat. 
Pe vremea aceea, bodyguarzii erau ceva rar întâlnit, de 
care avea parte doar regele. Celălalt lucru a fost o scrisoare 
ciudată, pe care am găsit-o în dosarele militare. 

Oprindu-se la culoarea roşie a semaforului, căută într-un 
dosar de pe bancheta din spate şi-i întinse lui Summer o 
copie a scrisorii de la Arhiepiscopul Davidson. 

— Cum spuneam, sunt două lucruri obişnuite care 
probabil nu înseamnă nimic. 

Summer citi în grabă scrisoarea, privind încruntată 
conţinutul. 

— Declaraţia aceasta la care se referă... E un fel de 
document al Bisericii? 

— Nu am nicio idee, răspunse Julie. Din acest motiv, 
prima noastră oprire este la arhivele Bisericii Anglicane de 


184 


la Palatul Lambeth. Am cerut dosarele personale ale 
arhiepiscopului în speranţa că am putea găsi ceva mai 
substanţial. 

Traversară Tamisa pe Podul Londrei şi intrară la Palatul 
Lambeth, unde Julie parcă Fordul verde lângă Palat. 
Summer admira frumuseţea clădirii străvechi aflată pe 
malul apei, Palatul Buckingham fiind vizibil pe celălalt mal. 
Se îndreptară către Sala Mare, unde fură conduse în sala de 
lectură a bibliotecii. Summer observă un bărbat zvelt şi 
arătos care le zâmbi de lângă copiator când intrară. 

Domnişoara arhivar avea un teanc gros de dosare 
pregătite, când Julie se apropie de tejghea. 

— lată dosarele arhiepiscopului! Mă tem că nu avem 
nimic legat de Lordul Kitchener, spuse tânăra. 

— E în regulă, răspunse Julie. Mulţumesc că aţi căutat. 

Cele două femei se mutară la o masă, împărţiră dosarele 
şi începură să caute prin documente. 

— Arhiepiscopul era un scriitor destul de prolific, remarcă 
Summer, impresionată de cantitatea hârtiilor. 

— Aşa se pare. Este corespondenţa lui pentru doar prima 
jumătate a anului 1916. 

Deschizând dosarul, Summer observă că bărbatul de la 
copiator adună câteva cărţi şi se aşeză chiar la masa din 
spatele ei. Simţi un miros de parfum cu aromă de mosc, dar 
plăcut, venind din direcţia acestuia. Aruncând o privire 
rapidă peste umăr, văzu că purta la mâna dreaptă un inel 
de aur cu aspect antic. 

Frunzări repede scrisorile, descoperind că majoritatea 
acestora conţineau informaţii banale despre buget şi 
politică, direcționate episcopilor subordonați din Marea 
Britanie, precum şi răspunsurile lor de aceeaşi natură. După 
o oră, cele două femei trecuseră de jumătatea fiecărui 
dosar. 

— lată o scrisoare de la Kitchener! spuse Julie deodată. 

Summer privi neliniştită peste masă. 

— Ce scrie? 

— Pare să fie răspunsul la scrisoarea arhiepiscopului, 

pentru că e datată la doar câteva zile după aceea. E scurtă, 
ţi-o citesc: 


Excelența Voastră, 


Îmi pare rău că nu pot accepta recenta 
dumneavoastră cerere. Declaraţia este un document 
cu importante consecinţe istorice. Trebuie făcut 
public când va fi din nou pace în lume. Mă tem că, 
odată aflat în mâinile dumneavoastră, Biserica nu ar 
face decât să muşamalizeze descoperirea ca să 
protejeze învățăturile teologice ale acestuia. 

Vă implor să vă retrageţi subordonații care 
continuă să mă persecute fără incetare. 

Al dumneavoastră slujitor supus, 

H.H. Kitchener 


— Ce-o fi această Declaraţie? se întrebă Summer. 

— Nu ştiu, dar Kitchener avea cu siguranţă o copie şi 
considera că este importantă. 

— Evident că şi Biserica era de aceeaşi părere. 

Summer îl auzi pe cel din spate dregându-şi glasul, apoi 
întorcându-se şi aplecându-se peste masă. 

— lertaţi-mă că am auzit fără să vreau, dar l-aţi 
menţionat pe Kitchener? întrebă el cu un zâmbet 
dezarmant. 

— Da, răspunse Summer. Prietena mea, Julie, scrie o 
biografie a feldmareşalului. 

— Numele meu este Baker, minţi Ridley Bannister, 
obţinând la rândul său numele doamnelor. V-aş putea 
sugera faptul că o sursă mai bună pentru documentele 
istorice ale Lordului Kitchener ar putea fi la Muzeul Imperial 
al Războiului? 

— Sunteţi drăguţ să spuneţi asta, domnule Baker, 
răspunse Julie, dar am cercetat deja în detaliu materialele 
de acolo. 

— Şi asta vă aduce aici? întrebă el. N-aş crede că ca 

influenţa unui erou militar să ajungă prea departe în cadrul 
Bisericii Anglicane. 

— Verificăm doar corespondenţa pe care o ţinea cu 
Arhiepiscopul de Canterbury, răspunse ea. 

— Atunci, într-adevăr, acesta e cel mai bun loc, spuse 
Bannister, zâmbind larg. 

— Dumneata ce fel de cercetări faci? îl întrebă Summer. 

— Câteva investigaţii pentru un hobby. Studiez câteva 
locuri unde au fost mănăstiri vechi distruse în timpul 
epurării din timpul regelui Henric al VIII-lea. Ridică o carte 
prăfuită cu titlul Abbey Plans ofolde England? după care se 
întoarse din nou spre Julie. 

— Aţi mai descoperit vreun secret nou despre Kitchener? 

— Onoarea aceasta îi aparţine lui Summer. M-a ajutat să 
dovedesc că nava cu care s-a scufundat avea la bord o 
bombă pusă de cineva. 

— Nava Hampshire? zise el. Credeam că s-a dovedit că a 
fost lovită de o mină nemţească. 

— Gaura din navă indică faptul că explozia s-a produs în 
interior, răspunse Summer. 

— Poate că zvonul mai vechi că IRA a pus o bombă la 
bord a fost adevărat, spuse el. 

— Cunoşti povestea din spatele zvonului? întrebă Julie. 

— Da, răspunse Bannister. Hampshire a fost trimisă la 
Belfast pentru revizie la începutul anului 1916. Unii cred că 
bomba a fost pusă acolo în interiorul navei şi a fost 
detonată luni mai târziu. 

— Pari să ştii foarte multe despre Hampshire, comentă 
Summer. 

— Sunt doar pasionat de istoria Primului Război Mondial, 
răspunse Bannister. Aşadar, încotro vă va îndruma 
cercetarea dumneavoastră? 

— Plecăm la Kent ca să mai vedem o dată documentele 
personale ale lui Kitchener, aflate la Broome Park, spuse 
Julie. 

— Aţi văzut ultimul lui jurnal? 

— De fapt, nu, spuse Julie, surprinsă de întrebare. S-a 
presupus mereu că s-a pierdut. 

Bannister se uită la ceasul de mână. 

— O, Doamne, ce târziu e! Mă tem că trebuie să plec. Mi- 
a făcut mare plăcere să vă cunosc, doamnelor, zise el, 
ridicându-se de la masă şi făcând o plecăciune scurtă. Fie 
ca această căutare a informaţiilor istorice să fie încununată 
de succes. 

Dădu în grabă cartea înapoi bibliotecarei, apoi le făcu din 
mână şi ieşi din sala de lectură. 

— Ce tip arătos! spuse Julie zâmbind. 

— Da, aprobă Summer. Cu siguranţă ştia multe despre 
Kitchener şi nava Hampshire. 

— E adevărat. Nu m-aş fi gândit că sunt mulţi oameni 
care să ştie că ultimul jurnal al lui Kitchener a dispărut. 

— Nu s-ar fi scufundat odată cu el şi cu nava? 

— Nimeni nu ştie. De obicei, îşi păstra însemnările în mici 
caiete legate care acopereau un an întreg. Scrierile din 
1916 nu s-au găsit niciodată, aşa că s-a presupus că avea 
caietul cu el pe Hampshire. 

— Ce părere ai despre afirmaţia domnului Baker că IRA ar 
fi bombardat nava Hampshire? 

— E una dintre cele mai neobişnuite supoziţii care au 
apărut după naufragiu, pentru care nu am găsit nicio 
justificare istorică. E greu de crezut că Hampshire ar fi avut 
o bombă la bord timp de peste şase luni. IRA, sau Voluntarii 
Irlandezi cum erau cunoscuţi pe atunci, nu aveau cum să 
ştie cu siguranţă, cu atât timp înainte, că Kitchener avea să 
pună piciorul pe navă. De fapt, nu au devenit un grup atât 
de militant decât la Rebeliunea de Paşti din aprilie 1916, 
mult după ce Hampshire a plecat din Belfast. Mai grăitor e 
faptul că nu şi-au asumat niciodată responsabilitatea 
pentru naufragiu. 

— Atunci, bănuiesc că vom continua să căutăm, zise 
Summer, deschizând alt dosar cu actele arhiepiscopului. 

Lucrară încă o oră până ca teancurile să înceapă să se 
subţieze. Apropiindu-se de capătul ultimului dosar, Summer 

se îndreptă brusc de spate când citi o scrisoare scurtă de la 
Episcopul din Portsmouth. O citi încă o dată înainte să i-o 
dea lui Julie. 

— la uită-te la asta! spuse ea. 

— „Pachetul a fost livrat şi mesagerul a fost trimis la 
plimbare, zise Julie, citind scrisoarea cu voce tare. Obiectul 
cu pricina nu va mai fi o problemă peste şaptezeci şi două 
de ore.”  Semnat, Episcopul Lowery, Dioceza din 
Portsmouth. 

Julie puse scrisoarea jos şi se uită la Summer cu o privire 
inexpresivă. 

— Mă tem că nu văd relevanţa, spuse ea. 

— Uită-te la dată! 

Julie privi în partea de sus a scrisorii. 

— 2 iunie 1916. Cu trei zile înainte de scufundarea navei 
Hampshire, spuse ea cu o voce mirată. 

— S-ar părea, spuse Summer încet, că lucrurile s-au 
complicat. 

După ce ieşi din bibliotecă, Ridley Bannister traversă 
curţile Palatului Lambeth, îndreptându-se spre o clădire 
mică de cărămidă aflată lângă principalele spaţii locuibile. 
Intră pe o uşă nemarcată şi păşi într-un birou înghesuit, 
unde câţiva oameni în uniforme de pază urmăreau o 
înregistrare de pe camerele de supraveghere sau lucrau la 
calculatoare. Ignorând privirea întrebătoare a unui bărbat 
aşezat lângă uşă, Bannister merse spre biroul privat din 
spate şi intră pe uşa deschisă. 

Un bărbat cu ochi de şoim şi părul unsuros stătea la 
birou, privind o transmisie live la calculator. Bannister văzu 
siluetele lui Julie şi Summer aşezate la masă în sala de 
lectură. Bărbatul ridică ochii şi-i aruncă lui Bannister o 

privire dezamăgită. 

— Bannister, aici erai! Trebuia să treci pe la mine înainte 
să vină doamnele. Acum te-ai dat de gol. 

Bannister se lăsă într-un fotoliu de lemn din faţa biroului. 

— Imi pare rău, bătrâne, au uitat să-mi dea telefon să mă 
trezească  azi-dimineaţă la Savoy. Dar vreau să-ți 
mulţumesc pentru biletele de avion. Mă bucur că de data 
asta ţi-ai amintit să iei la clasa întâi. 

Şeful serviciului de pază al Arhiepiscopului de Canterbury 
scrâşni dispreţuitor din dinţi. 

— Ai curăţat dosarele înainte să li le dai? întrebă el, 
arătând cu mâna la ecranul calculatorului. 

— Am mai căutat în dosarele acelea, Judkins, zise 
Bannister, îndepărtându-şi o scamă de pe sacou. Nu există 
nimic reprobabil acolo. 

Judkins se înroşi la faţă. 

— Ţi s-a dat ordin să revizuieşti şi să cureţi dosarele. 

— Ordin? Ordin, zici? Am fost cumva recrutat fără să știu 
în armata privată a arhiepiscopului? 

Intre cei doi existase de la bun început o antipatie 
reciprocă, iar sentimentele nu făcuseră decât să se 
adâncească în timp. Insă Judkins fusese numit omul de 
legătură al lui Bannister şi niciunul din ei nu avea ce face 
referitor la asta. Arheologul întindea coarda cu Judkins cât 
de departe putea, fără să pună în pericol legăturile 
contractuale pe care le avea cu Biserica. 

— Eşti un angajat al arhiepiscopului şi te vei supune 
dorințelor lui, răspunse şeful securităţii, cu ochii strălucind. 

— Nu sunt nicidecum aşa ceva, i-o întoarse Bannister. 
Sunt un simplu pasionat de adevărul istoric. Deşi e 
adevărat că arhiepiscopul a avut nevoie de serviciile mele 
din când în când, nu sunt obligat să „mă supun ordinelor” 
sau să mă înclin şi să fac reverenţe în direcţia stimatului 
arhiepiscop. 

Judkins se abţinu să răspundă, privindu-l tăcut pe 
Bannister în timp ce aştepta să-i scadă tensiunea. Când, în 
cele din urmă, faţa nu-i mai fu roşie ca racul, vorbi pe un 

ton direct: 

— Cu toate că nu e tocmai pe placul meu, arhiepiscopul a 
ales să recurgă la serviciile tale ca să-l informezi şi să-l 
consiliezi în legătură cu descoperirile istorice, mai ales în 
Orientul Mijlociu, care ar putea influenţa doctrina actuală a 
Bisericii. Această presupusă Declaraţie şi legătura sa 
anterioară cu Biserica sunt considerate lucruri deosebit de 
delicate. Noi, adică arhiepiscopul, trebuie să ştim de ce 
această cercetătoare de la Cambridge caută în dosarele 
arhiepiscopului Davidson şi în ce fel periclitează astfel 
Biserica. 

Bannister zâmbi uşor la auzul respectului forţat afişat de 
Judkins. 

— Julie Goodyear e istoric la Cambridge şi a scris mai 
multe biografii foarte apreciate despre personaje marcante 
ale secolului al XIX-lea. In prezent, lucrează la o biografie a 
Lordului Kitchener. Domnişoara Goodyear şi americanca, 
Summer Pitt, par să fi descoperit că nava lui Kitchener, 
Hampshire, a fost distrusă de o explozie internă. Ele sunt 
de părere că ar putea avea o legătură îndepărtată cu 
răposatul arhiepiscop Davidson. 

Judkins păli vizibil când auzi asemenea veşti. 

— Dragul meu Judkins, s-a întâmplat ceva? 

— Nu, răspunse şeful securităţii, clătinând puternic din 
cap. Dar Declaraţia? 

— Arhiepiscopul ştie că am căutat cu sârguinţă acest 
document cu ani în urmă. Şi, aş adăuga, în mod destul de 
costisitor, spuse el făcând cu ochiul. Sunt relativ sigur că a 
dispărut împreună cu Kitchener la bordul vasului 
Hampshire. 

— Da, asta ştie şi arhiepiscopul. Totuşi, ar putea exista 
nişte evenimente istorice legate de aceasta care să se 
dovedească, să spunem, neplăcute pentru Biserică şi 
jenante pentru arhiepiscop. Vreau să le supraveghezi pe 
cele două femei de acum. 

— Mă vrei pe mine? răspunse Bannister, ridicând din 
sprânceană. 

— Arhiepiscopul te vrea, răspunse Judkins furios. 
Urmăreşte-le îndeaproape şi neutralizează situaţia înainte 
să devină o problemă. 

— Eu sunt arheolog, nu asasin. 

— Ştii ce să faci. Ocupă-te! Ai numărul meu. 

— Da. Dar tu ai numărul meu? întrebă Bannister, 
ridicându-se în picioare. Numărul contului meu din 
Bermude, vreau să spun? 

— Da, mormăi Judkins. Acum ieşi! 

Şeful securităţii nu putu decât să clatine scurt din cap 
când Bannister se înclină grațios, după care ieşi din birou 
de parcă era stăpân acolo. 

Soarele strălucitor de dimineaţă de pe Mediterana 
începuse deja să încingă puntea vasului Aegean Explorer, 
când Rudi Gunn ieşi la lumină cu prima cană de cafea din 
ziua aceea. Tresări când văzu peisajul nefamiliar al coastei 
turceşti la numai doi-trei kilometri distanţa de balustrada 
vasului. Auzi bârâitul unui motor în depărtare, în afara 
bordului, şi miji ochii până când văzu barca Zodiac sărind 
peste ape către mal. 

Mintea lui înceţoşată se concentră brusc la proiectul 
actual de cercetare şi se grăbi spre pupă. Trecând pe lângă 
submersibilul alb, rămase dezamăgit văzând că vehiculul 
subacvatic autonom se afla în siguranţă pe un grilaj 
căptuşit. Un dispozitiv mare în formă de torpilă, AUV-ul 
robotic conţinea o varietate de senzori folosiţi pentru a lua 
mostre din apă în timp ce naviga independent de navă. 
Când mersese împleticindu-se la culcare cu şase ore mai 
devreme, Explorer urmărea AUV-ul ce supraveghea o reţea 
mare aflată la zece mile în larg. 

Luând o gură zdravănă de cafea, se întoarse şi se 

îndreptă spre partea din faţă, după care urcă două scări 
spre punte. Acolo îl găsi pe Pitt studiind o hartă a coastei 
împreună cu căpitanul vasului, Bruce Kenfield. 

— Bună dimineaţa, Rudi, îl salută Pitt. Te-ai trezit 
devreme. 

— Simţeam vibrația motoarelor tocmai la mine în pat, 
răspunse Gunn. Cum de ne-am deconectat? 

— Kemal a primit vestea că soţia lui a fost implicată într- 
un accident de maşină. Se pare că nu e grav, dar l-am dus 
la mal ca să poată merge s-o vadă. 

Kemal era biolog marin la Ministerul Mediului din Turcia şi 
fusese trimis pe nava NUMA ca să monitorizeze şi să asiste 
la proiectul de preluare a mostrelor de apă. 

— Ce păcat, spuse Gunn. După ce se întoarce Zodiac, cât 
o să ne ia să revenim la reţea şi să reluăm operaţiunile? 

Pitt zâmbi şi clătină din cap. 

— Practic, nu putem relua studiul până când Kemal sau 
un înlocuitor nu se află din nou la bord. Invitaţia făcută de 
guvernul turc specifica foarte clar că un reprezentant al 
Ministerului Mediului trebuie să fie permanent la bord cât 
timp facem cercetări în apele teritoriale ale Turciei. In clipa 
asta, se pare că nu o să lucrăm trei sau patru zile. 

— Suntem deja în întârziere. Mai întâi a fost inundat 
senzorul şi acum asta. S-ar putea să trebuiască să 
prelungim proiectul ca să terminăm zonele pe care am 
acceptat să le analizăm. 

— Aşa să fie! 

Gunn observă că Pitt nu împărtăşea deloc frustrarea pe 
care o resimțea el. Era neobişnuit pentru un om despre 
care ştia că ura să lase lucrurile neterminate. 

— De când te-ai întors de la Istanbul, nu am avut decât 
două zile pline de sondare a reţelei noi, zise Gunn. Acum 
lenevim din nou şi tu nici măcar nu eşti supărat. Care-i 
faza? 

— E simplu, Rudi, răspunse Pitt. Oprirea lucrului la 
proiectul legat de extinderea algelor înseamnă că reluăm 
munca la excavarea epavei otomane, spuse el, făcându-i cu 

ochiul. 
XXX 

La mai puţin de patru ore după ce barca Zodiac fu 
ridicată din nou la bord, Aegean Explorer ajunse în Chios, 
coborând ancora la o sută de metri de locul unde se afla 
epava otomană. Nu petrecuseră prea mult timp examinând 
locul după prima scufundare făcută de Pitt şi Giordino, de- 
abia lăsându-i un răgaz arheologului subacvaticul navei să 
fixeze un grilaj de aluminiu peste porțiunile expuse ale 
epavei. 

Zeibig instrui repede câţiva oameni de ştiinţă, care ştiau 
să facă scufundări, în arta studiului şi documentării 
subacvatice, după care coordonă o examinare atentă a 
epavei. Pitt, Giordino şi chiar Gunn luară parte la 
scufundările prin rotație,  fotografiind, măsurând şi 
excavând puțuri de testare în diverse puncte din zonă. 
Recuperară câteva artefacte, majoritatea vase de ceramică 
şi câteva garnituri de fier, pe măsură ce dezvăluiau 
fragmente din scheletul epavei. 

Pitt stătea aproape de balustrada de la pupa de pe 
Aegean Explorer urmărind nişte porţiuni tot mai numeroase 
de spumă albă care împestriţau marea în bătaia brizei 
dinspre vest. Barca Zodiac goală sărea nebuneşte peste 
valuri, legată de o baliză din apropiere ce era fixată în 
dreptul epavei. Doi scufundători apărură la suprafaţă, după 
care urcară pe burtă în barca gonflabilă. Unul din ei 
desprinse coarda de prindere, iar celălalt porni motorul fixat 
în exterior, după care se îndreptară în viteză spre nava de 
cercetare. Pitt cobori un cablu peste margine şi-i ajută să 
urce barca înapoi pe punte, cu cei doi încă înăuntru. 

Rudi Gunn şi Rod Zeibig coborâră şi începură să-şi scoată 
costumele de scafandru. 

— A devenit puţin cam săltăreaţă acolo, remarcă Zeibig, 
un bărbat vesel cu ochii de un albastru-deschis şi părul uşor 
cărunt. 

— Am trimis vorbă că oprim operaţiunile de scufundare 
până se potolesc vânturile, zise Pitt. Prognoza meteo arată 

că atmosfera ar trebui să devină calmă până dimineaţă. 

— Bună idee, răspunse arheologul, deşi cred că Rudi o să 
stea ca pe ghimpi până se întoarce pe epavă. 

— Aţi găsit ceva interesant? 

Gunn dădu din cap cu o sclipire de entuziasm în ochi. 

— Săpam în spaţiul C-l şi am dat peste o piatră mare 
sculptată. Am dezgropat doar un colţişor până să expire 
timpul de scufundare. Cred că ar putea fi un fel de monolit 
sau stelă. 

— Poate fi un indiciu despre identitatea navei, spuse Pitt. 

— Sper doar să nu fim nevoiţi să împărţim descoperirea 
cu cineva, zise Zeibig, arătând din cap spre balustrada de la 
tribord. 

Călărind valurile la două mile distanţă, un iaht cu motor 
foarte performant se îndrepta direct către Aegean Explorer. 
Era construit în Italia, cu ferestre din sticlă fumurie de jur 
împrejur şi o punte mare la pupa. Un steag turcesc roşu cu 
semiluna şi steaua albă flutura legat de catarg, alături de 
un steag roşu mai mic, pe care se vedea o semilună aurie. 
Deşi era mai mic decât un iaht de expoziţie din Monte 
Carlo, Pitt observă că era un vas de lux foarte scump. Cei 
trei bărbaţi priviră cum iahtul se apropie la câteva sute de 
metri înainte de a se opri, săltând pe apele agitate. 

— Nu mi-aş face griji prea mari pentru epava ta, Rod, 
spuse Gunn. Nu prea par să fie aici ca să facă muncă de 
excavare. 

— Probabil cineva îşi vâră nasul să vadă de ce o navă de 
cercetare e oprită aici, spuse Pitt. 

— Sau poate blocăm vederea din vilă a cuiva de pe mal, 
mormăi Gunn. 

Pitt presupunea că nimeni în afară de Ruppe nu ştia locul 
unde se afla epava. Poate că anunţase deja Ministerul 
Culturii din Turcia, se gândi el. Însă apoi îşi aminti că biroul 
lui Ruppe fusese vandalizat şi că harta amplasării fusese 
furată împreună cu artefactele. Temerea îi dispăru când îşi 
auzi numele strigat din partea din faţă a vasului. Se 
întoarse şi-l văzu pe Giordino sprijinindu-se cu spatele de o 

poartă de acces de sub punte. 

— Am primit prin telegraf nişte informaţii de la Istanbul 
pentru tine, strigă Giordino. 

— Vorbeam de lup, bombăni Pitt. Vin imediat! strigă la 
rândul lui, apoi se întoarse spre ceilalţi doi. Pun pariu că e 
vorba de analiza făcută de doctorul Ruppe a artefactelor 
luate de noi mai înainte de pe epavă. 

— Aş vrea să văd rezultatele, spuse Zeibig. 

Cei doi scafandri se schimbară repede, apoi veniră lângă 
Pitt şi Giordino pe puntea mică, unde se aflau câteva 
computere conectate la un sistem de comunicaţii prin 
satelit. Giordino îi întinse lui Pitt mai multe pagini printate, 
după care se aşeză la unul dintre calculatoare. 

— Doctorul Ruppe ne-a trimis prin e-mail şi câteva 
fotografii cu raportul, spuse el, tastând ca să deschidă 
fişierul electronic. 

O imagine în prim-plan a unei monede de aur apăru pe 
monitor. 

Pitt scană rapid raportul şi i-l întinse lui Zeibig. 

— Ne uităm tot la o epavă otomană? întrebă Gunn. 

— Aproape sigur, răspunse Pitt. Doctorul Ruppe a găsit o 
monedă reprezentativă dintr-o monetărie din Siria, despre 
care crede că e identică cu una dintre monedele din cutia 
lui Al. Datează cu aproximaţie din 1570. Din păcate, Ruppe 
zice că a trebuit să se bazeze pe memorie pentru 
comparaţie, fiindcă monedele i-au fost furate din birou. 

— Trebuie să fiu de acord cu el, spuse Giordino. Mie mi se 
pare că e aceeaşi monedă. 

— Se pare că însemnele de pe monede au fost folosite 
între 1560 şi 1580, zise Zeibig, citind din raport. 

— Aşadar, ştim că epava nu e mai veche de 1560, spuse 
Gunn. Ce păcat că toată cutia cu monede a fost luată, ne-ar 
fi ajutat să restrângem puţin căutarea. 

— Celălalt instrument pentru datare a fost cutia de 
ceramică în care se afla coroana, spuse Pitt. Aşa cum eu şi 
Loren am descoperit în Moscheea Albastră, modelul 
respectiv arată că plăcile de ceramică proveneau din 

cuptoarele din Iznik. 

Giordino deschise următoarele fotografii, unde apăreau 
câteva mostre de plăci de ceramică de la Iznik. 

— Din nefericire, şi cutia de ceramică a fost luată din 
biroul lui Rupp&, aşa că iar ne bazăm pe memorie. 

— Raportul lui arată că plăcile au modele şi culori care se 
foloseau pe ceramica de la Iznik spre sfârşitul secolului al 
XVI-lea, remarcă Zeibig. 

— Cel puţin există compatibilitate, observă Giordino. 

— Pot să atest şi că, din câte am remarcat la cadrul 
navei, corespunde cu modelul de construcţie a navelor din 
secolul al XVI-lea la Marea Mediterană, adăugă Zeibig, 
ridicând ochii din raport. 

— Sunt trei din trei, zise Gunn. 

— Ceea ce ne aduce la coroana regelui Al, răspunse Pitt, 
ridicând uşor intonaţia. 

Giordino deschise altă fotografie în care apărea imaginea 
coroanei de aur. Crustele de nisip fuseseră curățate, lăsând 
podoaba să strălucească de ziceai că abia ieşise din mâna 
aurarului. 

— Slavă Domnului că puiul meu a rămas în siguranţă în 
seiful doctorului Ruppe, zise Giordino. 

— Doctorul Ruppe spune că e una dintre cele mai 
importante descoperiri făcute în apele turceşti, precum şi 
una dintre cele mai misterioase, zise Pitt. În ciuda 
cercetărilor exhaustive, nu s-a putut folosi de forma şi 
mărimea ei ca să identifice originea. Totuşi, după ce a 
curăţat-o bine, a descifrat gravura abia vizibilă din interior. 

Giordino deschise o fotografie mărită a coroanei, în timp 
ce Zeibig urmărea cu degetul descrierea din raport. 

— Inscripţia e în latină, spuse Zeibig cu o privire 
întrebătoare. Ruppe a tradus-o aşa: „Pentru Artrius, drept 
mulţumire pentru capturarea piraţilor de relicve - 
Constantin”. 

— Ruppe a găsit însemnări despre un senator roman pe 
nume Artrius. Se pare că a trăit în timpul împăratului 
Constantin, zise Pitt. 

— Constantin cel Mare? izbucni Gunn. Împăratul roman? 
Păi, el a trăit cu o mie de ani mai devreme. 

In cameră se lăsă liniştea în timp ce toţi se uitau la 
imaginea din fotografie. Nimeni nu se aştepta la o 
asemenea discrepanţă faţă de celelalte artefacte de pe 
epavă, mai ales provocată de un lucru atât de remarcabil 
precum coroana de aur. Şi totuşi, nu exista niciun indiciu cu 
privire la motivul pentru care se afla la bord. Pitt se 
îndepărtă de monitor şi se ridică, rupând tăcerea în cele din 
urmă. 

— Nu-mi place s-o spun, zise el zâmbind, dar cred că asta 
înseamnă că regele Al a fost transferat în Legiunea 
Romană. 

Broome Park era tipic pentru conacele englezeşti vechi. 
Cumpărat de Kitchener în 1911, avea în prim-plan o clădire 
înaltă de cărămidă în stil iacobin, construită în timpul 
domniei lui Carol I, înconjurată de aproape două mii de 
metri pătraţi de teren luxuriant, asemănător cu un parc. În 
scurta perioadă a şederii sale acolo, Kitchener muncise din 
greu să îmbunătăţească grădinile de pe moşie, comandând 
şi vreo două fântâni elaborate. Dar, la fel ca jobenele şi 
fracurile sau caii şi trăsurile, eleganța originală şi farmecul 
din Broome Park rămăseseră acum în amintirea unei epoci 
mai timpurii. 

La nouăzeci şi şase de kilometri în sud-estul Londrei, Julie 
ieşi de pe şosea la Dover şi urmă drumeagul scurt către 
moşie. Summer se miră să vadă patru persoane jucând golf 
pe o porţiune de gazon dincolo de indicatorul care le ura 
bun venit la Broome Park. 

— E ceva des întâlnit în Anglia, îi explică Julie. Conacele 
istorice sunt transmise din generaţie în generaţie până 

când, într-o zi, moştenitorul se trezeşte că nu-şi mai 
permite taxele şi întreţinerea. Mai întâi vinde terenul 
dimprejur, apoi ia măsuri mai disperate. Unele sunt 
transformate în pensiuni, altele sunt închiriate corporațiilor 
pentru conferinţe sau sunt folosite ca spaţiu pentru 
concerte în aer liber. 

— Sau chiar transformate în terenuri de golf, spuse 
Summer. 

— Exact. Broome Park a avut probabil cea mai cruntă 
soartă. Cea mai mare parte a conacului a fost vândută în 
sistem time-share?:1 sau pentru închirierea cu ziua, iar 
terenurile din jur au fost transformate în teren de golf. Sunt 
sigură că Horatio Herbert priveşte de sus dezgustat. 

— Moşia se află încă în posesia moştenitorilorlui 
Kitchener? 

— Kitchener a fost burlac toată viaţa, dar a lăsat-o ca 
moştenire nepotului său, Toby. Fiul lui Toby, Aldrich, 
conduce acum locul, deşi îmbătrâneşte şi el. 

Julie parcă maşina într-un spaţiu lat, apoi merseră la 
intrarea principală, trecând pe lângă o grădină de trandafiri 
prost întreţinută. Summer rămase mai impresionată când 
intrară în foaier, în care se vedeau un candelabru mare din 
sticlă şlefuită şi o pictură uriaşă în ulei a bătrânului însuşi, 
cu ochii cenuşii şi severi care păreau să-şi impună dorinţa 
chiar şi de pe pânza plată. 

Un bărbat cărunt şi slab stătea la un birou şi citea o 
carte, însă ridică ochii şi zâmbi când o văzu pe Julie intrând. 

— Bună ziua, domnişoară Goodyear, zise el, ridicându-se 
de la birou. Am primit mesajul dumitale că s-ar putea să vii 
dimineaţă. 

— Arăţi bine, Aldrich. Conacul e plin? 

— Afacerea merge chiar bine, mulţumesc. Deja s-au 
cazat nişte oaspeţi pe termen scurt. 

— Ea este prietena mea, Summer Pitt, care mă ajută cu 

cercetările. 

— Mă bucur să te cunosc, domnişoară Pitt, zise el, 
întinzându-i mâna. Probabil, vreţi să treceţi direct la treabă, 
aşadar ce-ar fi să mă urmaţi în spate? 

Le conduse printr-o uşă laterală către aripa privată unde 
se aflau apartamentele lui. Trecură printr-o cameră de zi 
mare, plină cu artefacte din Africa de Nord şi Orientul 
Mijlociu, toate acumulate de Kitchener în anii petrecuţi în 
Armată la postul din zonă. Aldrich deschise apoi încă o uşă 
şi le conduse într-un birou cu lambriuri de lemn. Summer 
observă că un perete întreg era acoperit de dulapuri înalte 
de mahon. 

— Aş fi zis că ai memorat deja toate dosarele unchiului 
Herbert, îi spuse Aldrich zâmbind lui Julie. 

— Cu siguranţă am petrecut destul timp în mijlocul lor, 
aprobă Julie. Trebuie doar să revedem o parte din 
corespondenţa lui personală din lunile dinaintea morții. 

— Acelea sunt în ultimul dulap pe dreapta. Se întoarse şi 
se îndreptă spre uşă. Eu sunt la recepţie dacă aveţi nevoie 
de ajutor. 

— Mulţumesc, Aldrich. 

Cele două femei începură imediat să caute în dulap. 
Summer se bucură să vadă că scrisorile erau de natură mai 
personală şi mai interesantă decât registrele de la Muzeul 
Imperial al Războiului. Citi pe îndelete zeci de scrisori de la 
rudele lui Kitchener, precum şi ceea ce părea a fi un şir 
nesfârşit de corespondențe cu constructori, care erau 
linguşiţi şi presaţi de Kitchener să termine recondiţionările 
la Broome Park. 

— Uite ce drăguţ e ăsta! spuse ea, ţinând în mână un 
fluture desenat de mână, trimis de nepoţica de trei ani a lui 
Kitchener. 

— Bătrânul şi morocănosul general era foarte apropiat de 
sora şi fraţii lui şi de copiii acestora, zise Julie. 

— Să citeşti corespondenţa personală a cuiva e un mod 
minunat de a-l cunoaşte, nu-i aşa? spuse Summer. 

— Chiar aşa e. Păcat că epistola scrisă de mână a devenit 

o artă pierdută în epoca e-mailurilor. 

Căutară aproape două ore înainte ca Julie să stea dreaptă 
în scaun. 

— Pe cuvânt, nu s-a scufundat odată cu Hampshire, 
izbucni ea. 

— Despre ce vorbeşti? 

— Jurnalul lui, răspunse Julie cu ochii mari. Poftim, uită-te 
la asta! 

Era o scrisoare de la un sergent de armată pe nume 
Wingate, datată cu câteva zile înainte de scufundarea navei 
Hampshire. Summer citi curioasă cum sergentul îşi exprima 
regretul că nu putea să-l însoţească pe Kitchener în 
călătoria ce urma şi-i dorea mareşalului să-i fie bine în 
importanta călătorie. Era şi un post-scriptum scurt în josul 
paginii care o făcu să încremenească. ` 

— „PS: Am primit jurnalul dumneavoastră. Il voi păstra în 
siguranță până vă întoarceţi”, citi cu glas tare. 

— Cum de mi-a scăpat? se lamentă Julie. 

— E o scrisoare care nu prea îţi atrage atenţia, cu un 
scris destul de dezordonat, spuse Summer. Şi eu aş fi trecut 
repede peste ea. Dar e o descoperire minunată. Cât de 
minunat, ultimul său jurnal ar putea exista încă. 

— Dar nu e aici, nici în dosarele oficiale. Cum se numea 
soldatul? 

— Sergent Norman Wingate. 

— Ştiu numele ăsta, dar nu ştiu de unde să-l iau, 
răspunse Julie, chinuindu-se să-şi amintească. 

Un scârţâit ascuţit răsună din cealaltă cameră, auzindu- 
se tot mai tare după aceea. Se uitară spre uşă şi-l văzură 
pe Aldrich intrând în birou cu un cărucior pentru ceai cu o 
roată stricată. 

— lertaţi-mi întreruperea, dar m-am gândit că v-ar plăcea 
o pauză de ceai, zise el, turnând pentru amândouă. 

— Sunteţi foarte drăguţ, domnule Kitchener, spuse 
Summer, luând una din ceştile fierbinţi. 

— Aldrich, îţi aminteşti cumva o cunoştinţă a Lordului 
Kitchener pe nume Norman Wingate? întrebă Julie. 

Aldrich îşi frecă fruntea în timp ce ridică ochii în tavan, 
încercând să-şi amintească. 

— Nu era unul dintre bodyguarzii unchiului Herbert? 
întrebă el. 

— Asta era, zise Julie, amintindu-şi deodată. Wingate şi 
Stearns erau cei doi bodyguarzi înarmaţi aprobaţi de prim- 
ministru. 

— Da, zise Aldrich. Celălalt tip... Stearns, zici că-l chema? 
S-a scufundat odată cu Hampshire şi cu unchiul Herbert. 
Dar Wingate nu. Cred că era bolnav şi nu a mai plecat în 
călătorie. Imi amintesc că tata a luat de multe ori prânzul 
cu el mulţi ani mai târziu. Omul părea să se simtă puţin 
vinovat că a supravieţuit incidentului. 

— Wingate a scris că avea în posesie ultimul jurnal al 
feldmareşalului. Ştii cumva dacă i l-a dat tatălui tău? 

— Nu, ar fi trebuit să fie aici cu restul hârtiilor, sunt sigur. 
Probabil că Wingate l-a păstrat ca amintire de la bătrân. 

O sonerie slabă se auzi din cealaltă parte a casei. 

— Ei bine, e cineva la recepţie. Să beţi ceaiul cu plăcere, 
spuse el, apoi ieşi încet din birou. 

Summer reciti scrisoarea, apoi examină adresa 
expeditorului. 

— Wingate a scris asta din Dover, spuse ea. Nu e foarte 
aproape? 

— Da, mai puţin de cincisprezece kilometri, răspunse 
Julie. 

— Poate că Norman are ceva rude în oraş care ştiu ceva. 

— Sunt slabe şanse, dar cred că merită o încercare. 

Cu ajutorul calculatorului lui Aldrich şi al Cărţii de 
Telefoane a Regiunii Kent, cele două femei făcură o listă cu 
toţi locuitorii din zonă care purtau numele Wingate. 
Incepură apoi să sune pe rând la fiecare, sperând să-l 
găsească pe descendentul lui Norman Wingate. 

Insă apelurile telefonice nu produseră niciun rezultat. 
După o oră, Summer închise telefonul şi tăie şi ultimul 
nume de pe listă, clătinând din cap. 

— Peste douăzeci de nume şi nici măcar un indiciu, spuse 

ea, dezamăgită. 

— Cel mai aproape am fost când un tip a crezut că 
Norman era străunchiul lui, dar nu mi-a mai spus nimic 
altceva, răspunse Julie. Se uită la ceasul de mână. Cred că 
ar trebui să ne cazăm la hotel. Putem termina dosarele 
dimineaţă. 

— Nu stăm la Broome Park? 

— Am făcut rezervări la un hotel din Canterbury, aproape 
de catedrală. M-am gândit că ai vrea s-o vezi. Şi-apoi, spuse 
ea vorbind în şoaptă, mâncarea de aici nu e atât de bună. 

Summer râse, apoi se ridică şi întinse braţele. 

— Nu o să-i spun lui Aldrich. Mă întreb dacă n-am putea 
face o oprire pe drum. 

— Unde anume? întrebă Julie, cu o privire curioasă. 

Summer luă scrisoarea de la Wingate şi citi adresa 
expeditorului. 

— Pe Dorchester Lane, numărul 14, în Dover, spuse ea cu 
un zâmbet viclean. 

XXX 

Motociclistul îşi puse o cască neagră cu vizieră de 
aceeaşi culoare, apoi se uită pe după partea din spate a 
camionului. Aşteptă răbdător ca Julie şi Summer să iasă pe 
uşa din faţă de la Broome Park. Având grijă să nu fie văzut, 
le urmări cum se urcau în maşina din parcare şi cum se 
îndreptară apoi pe alee spre ieşire. Pornind motocicleta 
neagră Kawasaki, înaintă încet pe alee, păstrând distanţa 
între el şi maşina ce se îndepărta. Văzând că Julie o ia spre 
Dover, aşteptă câteva maşini să treacă, apoi plecă după 
ele, lăsând maşina mică şi verde la distanţa potrivită ca să 
o poată urmări. 

Doverul modern este un oraş portuar agitat, cunoscut 

mai ales pentru feribotul către Calais şi celebrele sale 
stânci din calcar alb aflate pe coasta estică. Julie conduse 
prin centrul istoric al oraşului înainte de a trage pe dreapta 
şi a cere ajutorul cuiva. Găsiră Dorchester Lane la câteva 
străzi distanţă de faleză, o stradă rezidenţială tăcută, 
străjuită de un şir de case de cărămidă construite în anii 
1880. Parcând maşina sub un mesteacăn înalt, femeile 
urcară treptele măturate de la numărul paisprezece şi 
apăsară pe sonerie. După o pauză lungă, uşa fu deschisă de 
o femeie neîngrijită de vreo douăzeci de ani, care ţinea în 
braţe un copil adormit. 

— O, îmi pare foarte rău că vă deranjez, şopti Julie. Sper 
că n-am trezit copilul. 

Femeia dădu din cap şi zâmbi. 

— Ar putea dormi şi la un concert U2. 

Julie făcu încet prezentările. 

— Căutăm informaţii despre un bărbat care a locuit cu 
multă vreme în urmă la această adresă. II chema Norman 
Wingate. 

— Era bunicul meu, răspunse femeia, înviorându-se. Eu 
sunt Ericka Norris. Wingate era numele de fată al mamei. 

Julie se uită la Summer şi zâmbi, nevenindu-i să creadă. 

— Poftiţi, doriţi să intraţi? spuse Norris. 

Tânăra femeie le conduse într-o cameră de zi modestă, 
dar călduros amenajată, aşezându-se într-un balansoar cu 
copilul adormit. 

— Aveţi un cămin foarte frumos, spuse Julie. 

— Mama a crescut în casa asta. Parcă spunea că bunicul 
a cumpărat-o chiar înainte de Primul Război Mondial. Ea a 
trăit aici cea mai mare parte a vieţii, după ce ea şi tata au 
cumpărat casa de la bunicul. 

— Ea mai trăieşte? 

— Da, e o bătrânică sprintenă de nouăzeci şi patru de 
ani. A trebuit să o mutăm la un azil de bătrâni acum câteva 
luni, ca să poată primi îngrijirea necesară. A insistat să ne 
mutăm aici când eram însărcinată. Cel puţin, avem mai 
mult spaţiu. 

— Poate că mama ta ne poate încă ajuta, spuse Julie. 
Căutăm nişte registre vechi din război, care s-ar fi putut 
afla în posesia bunicului tău. 

Norris se gândi o clipă. 

— La mama au rămas toate lucrurile bunicilor, zise ea. 
Ştiu că le-a aruncat cam pe toate de-a lungul anilor. Dar 
mai sunt nişte cărţi şi fotografii vechi în camera copilului, la 
care vă puteţi uita. 

Le conduse cu grijă la etaj, într-o cameră de un albastru- 
deschis cu un pătuţ de lemn lângă perete. Puse copilul 
încet în pătuţ, făcându-l să scâncească uşor înainte de a 
adormi la loc. 

— Aici sunt lucrurile bunicului, şopti ea, apropiindu-se de 
o bibliotecă înaltă de lemn. 

Cărţile vechi, cu coperte de pânză, umpleau rafturile, 
având în faţă fotografii alb-negru ale bărbaţilor în uniformă. 
Julie luă o fotografie în care un tânăr soldat stătea lângă 
Kitchener. 

— E bunicul dumitale? 

— Da, cu Lordul Kitchener. A condus toată armata în 
timpul războiului, ştiaţi? 

Julie zâmbi. 

— Da. De fapt, el e motivul pentru care mă aflu aici. 

— Bunicul spunea deseori că ar fi murit cu Kitchener pe 
vaporul care s-a scufundat în timpul călătoriei spre Rusia. 
Dar tatăl lui era grav bolnav şi Kitchener i-a dat voie să nu 
meargă cu el. 

— Ericka, noi am găsit o scrisoare de la bunicul tău în 
care scria că Lordul Kitchener i-a trimis spre păstrare 
jurnalul său personal, spuse Julie. Sperăm să putem găsi 
jurnalul. 

— Dacă bunicul l-a păstrat, ar trebui să fie aici. Vă rog, 
aruncaţi o privire! 

Julie citise celelalte jurnale ale lui Kitchener, care 
fuseseră păstrate în caiete cu coperte cartonate. Uitându-se 
la rafturi, încremeni când văzu un caiet asemănător pe 
raftul de sus. 

— Summer... ajungi la caietul mic şi albastru de sus? 
întrebă ea emoţionată. 

Ridicându-se pe vârfuri, Summer întinse mâna şi scoase 
caietul, apoi i-l întinse lui Julie. Inima istoricului începu să 
bată mai tare când observă că nu era niciun titlu pe cotor 
sau pe copertă. Deschizându-l uşor, dădu la pagina de titlu 
liniată. Citi scrisul îngrijit de mână: 


Jurnalul lui HHK 
1 ian. 1916 


— Ăsta e! izbucni Summer, uitându-se la pagină. 

Julie întoarse pagina şi începu să citească primele 
însemnări, în care erau descrise eforturile autorului de a 
spori leafa noilor recruți militari. Ajunse în curând la ultima 
însemnare, aflată la jumătatea caietului şi având data de 1 
iunie 1916. Închise atunci caietul şi se uită plină de 
speranţă la Norris. 

— Acest jurnal pierdut a fost căutat multă vreme de 
cronicarii lui Kitchener, spuse ea încet. 

— Dacă înseamnă atât de mult pentru voi, puteţi să-l 
luaţi, răspunse Norris, arătând cu mâna spre caiet de parcă 
nu avea nicio importanţă. Nimeni de aici nu o să-l citească 
prea curând, adăugă ea, cu un zâmbet spre copilul adormit. 

— ÎI voi dona colecţiei Kitchener de la Broome Park, dacă 
te vei răzgândi vreodată. 

— Sunt sigură că bunicul ar fi încântat să ştie că încă mai 
sunt oameni care sunt interesaţi de Kitchener şi de „Marele 
Război”, cum îi spunea el. 

Julie şi Summer îi mulţumiră tinerei mame pentru jurnal, 
apoi coborâră în vârful picioarelor treptele şi ieşiră din casă. 

— Ocolul tău la Dover s-a soldat cu siguranţă cu un strop 
de noroc neaşteptat, spuse Julie zâmbind, în timp ce se 
apropiau de maşină. 

— Insistenţa te duce mereu la noroc, răspunse Summer. 

Încântată. De descoperire, Julie nu remarcă motocicleta 
neagră care le urmări de pe Dorchester Lane pe drumul 

către Canterbury, rămânând permanent cu câteva maşini în 
urma lor. În timp ce Julie conducea, Summer răsfoia 
jurnalul, citind pasajele interesante cu voce tare. 

— Ascultă aici, spuse ea. „3 martie. Am primit o scrisoare 
neaşteptată de la Arhiepiscopul de Canterbury, prin care 
îmi cerea să vadă în secret Declaraţia. Secretul a fost în 
sfârşit dezvăluit, deşi nu ştiu cum. Răposatul doctor 
Worthington m-a asigurat de discreţia lui cât timp a trăit, 
dar poate că m-a trădat prin moarte. Nu contează. Am 
refuzat invitaţia arhiepiscopului, deşi am riscat să-l supăr, 
sperând că problema poate fi amânată până când vom fi 
din nou pe timp de pace.” 

— Doctorul Worthington, ai spus? întrebă Julie. A fost un 
arheolog renumit de la Cambridge la începutul secolului 
trecut. A făcut câteva săpături importante în Palestina, 
dacă nu mă înşală memoria. 

— Ar părea o legătură stranie, răspunse Summer, 
răsfoind alte pagini. Kitchener avea dreptate că l-a supărat 
pe arhiepiscop. lată ce a spus două săptămâni mai târziu: 
„L-am vizitat  azi-dimineaţă pe Episcopul Lowery de 
Portsmouth în numele Arhiepiscopului Davidson. Şi-a 
exprimat în mod elocvent dorinţa insistentă ca eu să donez 
Declaraţia Bisericii Anglicane pentru binele întregii omeniri. 
Din primele clipe, am nutrit aceleaşi speranţe pentru o 
căutare binefăcătoare a adevărului. Din nefericire, acum se 
pare că Biserica mea reacţionează cu teamă, având ca ţintă 
principală reținerea şi  ascunzişurile. In mâinile lor, 
Declaraţia ar putea dispărea pentru totdeauna. Nu pot 
permite acest lucru şi asta i-am spus şi Episcopului Lowery, 
spre marea lui dezamăgire. Deşi acum nu este momentul, 
cred că la finalul acestui conflict o dezvăluire publică a 
Declaraţiei va oferi omenirii întregi o fărâmă de speranţă”. 

— Cu siguranţă face ca Declaraţia aceasta să pară 
profundă, spuse Julie. Şi acum şi-a făcut apariţia şi 
Episcopul Lowery. Scrisoarea lui misterioasă către Davidson 
din luna iunie devine şi mai interesantă. 

— Kitchener nu dă multe detalii, dar neliniştea lui faţă de 

Biserică sporeşte întruna, zise Summer. În aprilie scrie că 
„planurile pentru ofensiva de vară din Franţa sunt aproape 
gata. Hărţuiala permanentă a trepăduşilor arhiepiscopului 
devine copleşitoare. P.M. mi-a aprobat cererea de a avea 
gardă de corp. Din fericire, nu a trebuit să menţionez de 
ce”. 

— Deci prietenii noştri, Wingate şi Stearns, apar în sfârşit 
în scenă, observă Julie. 

Summer dădea paginile mai repede pe măsură ce se 
apropiau de periferia oraşului Canterbury. 

— În însemnările din aprilie şi mai, e prins până peste cap 
cu planurile de război, cu câte un weekend ocazional 
petrecut cu rudele la Broome Park. Dar stai, ascultă aici. 
„15 mai. Am primit alt telefon ameninţător de la Episcopul 
Lowery. Cu stilul său abject, cred că ţării i-ar prinde mai 
bine dacă ar prelua conducerea Departamentului de 
Informaţii Militare în loc de Dioceza din Portsmouth.” Şi mai 
târziu scrie: „Prins într-o confruntare pe stradă cu un 
membru anonim al BA care mi-a cerut Manifestul. Caporalul 
Stearns a scăpat de apostat fără alte incidente. Încep să 
regret că am descoperit acest lucru blestemat în '77... sau 
că l-am lăsat anul trecut pe doctorul Worthington să-l 
descifreze. Cine şi-ar fi imaginat că un vechi sul de papirus 
vândut de un cerşetor în timpul cercetărilor din Palestina 
avea să ducă la asemenea consecinţe?” 

Summer dădu la pagina următoare. 

— Data aceea înseamnă ceva pentru tine? 

Julie se gândi la însemnările anterioare ale lui Kitchener. 

— A fost cu mult înainte de celebrele fapte de eroism de 
la Khartoum. Cred că în 1877 era la post în Orientul 
Mijlociu. În perioada aceea a condus o echipă militară de 
prospecţiuni în nordul Palestinei ca parte a Fondului de 
Explorare din Palestina înfiinţat de regina Victoria. 

— A lucrat ca supraveghetor? 

— Da, a preluat echipa de teren când comandantul s-a 
îmbolnăvit. Au făcut treabă de calitate, deşi au fost 
ameninţaţi de câteva ori de membrii triburilor arabe din 

zonă. O mare parte din datele acumulate în Palestina erau 
încă utilizate prin 1960. Cât despre Kitchener, la un 
moment dat călătorea prin Orientul Mijlociu, aşa că nu se 
ştie de unde anume l-a obţinut. Din păcate, nu a început să 
ţină un jurnal decât cu mulţi ani mai târziu. 

— Trebuie să fie foarte vechi dacă e un papirus. 

Summer se apropie de capătul jurnalului şi se opri la o 
însemnare de la sfârşitul lunii mai. Julie, asta e, spuse ea cu 
răsuflarea tăiată. Scrie aşa: „Incă un avertisment sumbru 
primit de la arhiepiscop. Indrăznesc să spun că nu par să se 
dea în lături de la ceva ca să obţină ce-şi doresc. Nu mă 
îndoiesc că s-au furişat deja în Broome Park ca să arunce o 
privire. Sper ca răspunsul meu să-i ţină la distanţă. Le-am 
spus că duc Manifestul în Rusia şi-l împrumut Bisericii 
Ortodoxe din Petrograd spre păstrare până la sfârşitul 
războiului. Îmi imaginez cât de trişti ar fi dacă ar şti că de 
fapt i-l las în păstrare lui Sally, sub privirea atentă a lui 
Emily, până la întoarcerea mea”. 

— Deci nu l-a dus în Rusia, zise Julie cu vocea gâtuită de 
emoție. 

— Se pare că nu. Ascultă. Pe 1 iunie scrie: „Ultima 
însemnare deocamdată. Se pare că peste tot sunt ochi 
curioşi. Simt o nelinişte înspăimântătoare legată de 
călătoria asta, dar este esenţial ca ruşii să rămână alături 
de noi şi să nu negocieze un armistițiu unilateral cu 
Germania. Îi voi transmite acest jurnal caporalului Wingate 
ca să-l păstreze. H.H.K.” 

— Am mai citit şi alte relatări care spuneau că nu se 
simţea în largul lui şi că se temea de călătorie, spuse Julie. 
O fi avut o presimţire. 

— Probabil că da, altfel nu ar fi lăsat jurnalul acasă. Dar 
întrebarea mai importantă este: Cine era Sally? 

— Trebuie să fi fost cineva de încredere, dar nu cred că 
am dat peste numele Sally în cercetările mele legate de 
Kitchener. 

— Nu era vreo fostă secretară sau soţia altui ofiţer? 
întrebă Summer. 

Julie clătină din cap. 

— Sau un nume de alint pentru unul dintre consilierii lui? 

— Nu, mă gândesc că ar trebui să apară numele undeva 
în corespondenţă, dar nu-mi amintesc să-l fi văzut. 

— Nu pare în regulă să lase documentul unei cunoştinţe 
oarecare. Dar celălalt nume, Emily? 

Julie se gândi o clipă, aşteptând să intre în giratoriul care 
ducea în centrul oraşului Canterbury. 

— De fapt, îmi amintesc două Emily. Bunica maternă a lui 
Kitchener se numea Emily, deşi în 1916 era moartă de mult. 
Mai era şi fratele lui cel mai mare, care avea o nepoată pe 
nume Emily. Trebuie să verific dosarele cu genealogia când 
ajungem la hotel ca să văd când s-a născut. Tatăl ei, 
nepotul lui Kitchener, se numea Hal. Era un oaspete 
obişnuit în Broome Park. 

— Aşadar, această Emily mai tânără ar fi verişoara lui 
Aldrich? întrebă Summer. 

— Da, e corect. Poate putem vorbi dimineaţă cu Aldrich 
despre ea. 

Julie ajunsese în centrul oraşului şi o conduse pe Summer 
pe lângă celebra catedrală istorică din Canterbury. După ce 
parcurseră câteva străzi, intră la Hotelul Chaucer, unul 
dintre hanurile vechi şi modeste din oraş. Se cazară în 
camere alăturate, după care coborâră la cină în 
restaurantul hotelului. Summer devoră o farfurie mare de 
peşte eu cartofi, fără să-şi dea seama cât de mult o 
înfometase excursia de peste zi. Julie avu un apetit la fel de 
mare, împingând la o parte farfuria golită de paste. 

— Dacă vrei să facem mişcare după cină, putem să ne 
plimbăm până la catedrală, sugeră Julie. 

— Apreciez oferta de vizită cu ghid, răspunse Summer, 
dar, să fiu sinceră, aş prefera să-mi petrec timpul analizând 
jurnalul lui Kitchener. 

Julie zâmbi la răspunsul primit. 

— Speram că o să spui asta. Mor de nerăbdare să studiez 
însemnările de când ne-am cazat. 

— E un salon liniştit alături de hol. Ce-ar fi să comandăm 

nişte ceai şi să mai aruncăm o privire în jurnal acolo? De 
data asta, eu iau notițe şi tu citeşti, adăugă ea zâmbind. 

— Ar fi grozav, se învoi Julie. Mă duc să aduc jurnalul şi 
un caiet din cameră şi ne întâlnim acolo. 

Urcă scările la etajul doi şi intră în cameră, dar ezită când 
observă că documentele ei erau împrăştiate pe pat. Uşa se 
trânti în spatele ei şi luminile se stinseră. O umbră se 
apropie de ea şi Julie dădu să ţipe, dar o mână înmănuşată 
îi acoperi repede gura înainte ca vocea să-i răsune. Un braţ 
o cuprinse de talie şi o trase lângă agresorul care părea să 
poarte haine căptuşite. Apoi o voce groasă îi sună în 
ureche: 

— Nu scoate un sunet, altfel nu mai apuci ziua de mâine! 

Summer aşteptă în salon timp de douăzeci de minute 
înainte să sune în camera lui Julie. Cum nu răspunse 
nimeni, aşteptă încă cinci minute, apoi urcă la etaj şi 
ciocăni la uşă. Deveni şi mai îngrijorată când văzu semnul 
„Nu deranjaţi” agăţat de clanţa uşii. Văzu o cameristă care 
pregătea paturile din camerele de pe coridor şi o convinse 
să verifice camera lui Julie. Când deschise uşa şi aprinse 
lumina, cameristei i se tăie respiraţia de groază. 

Julie era jos, cu braţele prinse la spate şi legate cu un 
cearşaf de scheletul patului. Avea gleznele legate cu alt 
cearşaf şi o faţă de pernă pe cap. Mişcările disperate din 
mâini şi picioare vădeau faptul că era încă în viaţă. 

Summer trecu pe lângă cameristă şi luă faţa de pernă de 
pe capul lui Julie. Aceasta se uită la Summer cu ochii mari, 
răsuflând uşurată când americanca îi dezlegă dresul 
înnodat, înfăşurat ca un căluş în jurul capului. 

— Eşti rănită? întrebă Summer, dezlegând apoi cearşaful 
care-i lega braţele lui Julie. 

— Nu... sunt în regulă, se bâlbâi ea, luptându-se cu 
lacrimile de spaimă şi de uşurare totodată. Doar puţin 
speriată. 

Reuşi repede să se stăpânească şi să capete siguranţă în 
glas: 

— De fapt, a fost chiar delicat. Nu cred că a vrut să-mi 
facă vreun rău. 

— A fost un singur om? 

Julie dădu aprobator din cap. 

— Ai văzut cum arăta? 

— Nu, mă tem că nu. Cred că se ascundea în baie şi am 
trecut pe lângă el. A stins lumina, apoi mi-a pus faţa de 
pernă pe cap. Habar n-am cum arăta. Imi amintesc că 
hainele lui păreau căptuşite, groase. 

În curând ajunse şi managerul hotelului, urmat de doi 
poliţişti din Canterbury. Verificară cu grijă camera, apoi le 
puseră întrebări detaliate lui Julie, lui Summer şi cameristei. 
Istoricul îşi lăsase poşeta în cameră, dar hoţul nu o luase. 
Julie se uită înfricoşată la Summer când îşi dădu seama că 
singurul lucru care lipsea din cameră era jurnalul lui 
Kitchener. 

— Tentativă clasică de spargere a unei camere de hotel, 
îl auzi Summer pe unul din poliţişti spunându-i managerului 
pe coridor. E clar că l-a surprins în cameră şi s-a decis să o 
lege înainte de a fugi. Nu e cazul să vă spun că sunt slabe 
şanse să-l prindem pe spărgător. 

— Da, din păcate am mai văzut astfel de cazuri, răspunse 
managerul. Mulţumesc, domnule detectiv. 

Managerul hotelului se întoarse în cameră şi îi ceru mii de 
scuze lui Julie, promițând să crească numărul de paznici pe 
etaj toată noaptea. După ce plecă, Summer se oferi să o 
lase pe Julie să doarmă în camera ei. 

— Da, dacă nu te superi, cred că m-aş simţi mai în 
siguranţă, spuse ea. Stai să-mi iau periuţa de dinţi. 

Julie intră în baie, apoi deodată o strigă pe Summer. 

— Ce e, Julie? zise ea, dând buzna înăuntru. 

Julie avea o expresie sumbră pe faţă, arătând către 

oglinda mică de deasupra chiuvetei. Hoţul din cameră îi 
lăsase un avertisment scris pe oglindă cu rujul ei roz. Clar şi 
succint, scria doar „Lasă-l în pace pe K”. 

Julie se trezi a doua zi dimineaţă după o noapte chinuită. 
Teama şi neliniştea se transformaseră treptat în senzaţia că 
suferise o agresiune revoltătoare. Se trezi devreme, 
realizând că exploda de furie. 

— Cine ar fi putut să ştie că am descoperit jurnalul? zise 
ea, plimbându-se prin camera de hotel. Numai ce l-am 
găsit. 

Summer era în baie, aranjându-şi părul. 

— Poate că nu ştia exact despre jurnal, răspunse ea. 
Poate că încerca doar să afle ce ştiam şi a avut noroc. 

— Bănuiesc că e posibil. Dar de ce m-a avertizat? Ce 
anume legat de moartea lui Kitchener poate fi un motiv de 
spaimă pentru cineva după aproape un secol? 

Summer îşi dădu cu puţin parfum, apoi i se alătură lui 
Julie în dormitor. 

— Aş zice că un lucru e sigur. Probabil că e cineva care 
ştie mai multe decât noi fie despre Declaraţie, fie despre 
scufundarea navei Hampshire. 

— Fie despre amândouă, adăugă Julie. Simţi atunci 
parfumul lui Summer. Ce frumos miroase! zise ea. 

— Mulţumesc. A fost cadou de la un prieten din Columbia 
Britanică. 

— Apa de colonie, izbucni Julie deodată. Aproape am 
uitat. Cel care m-a legat aseară mirosea a apă de colonie 
bărbătească. Sunt sigură că mirosea la fel ca tipul pe care l- 
am întâlnit la Biblioteca Lambeth. 

— Te referi, la domnul Baker? Crezi că a fost el? 

— In clipa asta nu sunt sigură de nimic, dar cred că s-ar 

putea să fi fost el. Nu-ţi aminteşti? Ne-a întrebat de jurnal. 
Mi s-a părut puţin ciudat atunci. 

— Ai dreptate. Când ne întoarcem la Londra, mergem să 
verificăm la bibliotecă, spuse Summer. Sunt sigură că 
există şansa ca bibliotecara să-l identifice. 

Julie se simţea puţin uşurată, însă revelaţia nu făcu decât 
să-i alimenteze curiozitatea. 

— Intre timp, aş zice să mergem la Broome Park şi să 
vedem ce ştie Aldrich despre verişoara lui, Emily. 

Luară micul dejun în grabă la hotel, apoi urcară în maşină 
şi se îndreptară spre la Broome Park. La trei kilometri de 
Canterbury, maşina trecu peste o adâncitură mare în şosea. 

— Ceva nu e în regulă, spuse Julie, simțind o vibraţie 
puternică în coloana de direcţie. 

Maşina trecu peste încă o mică scobitură în drum, iar 
pasagerele simţiră un zvâcnet puternic, urmat de un 
scrâşnet de metal. Summer se uită îngrozită pe geam şi 
văzu cum roata din dreapta faţă săltă în faţa maşinii şi 
ajunse pe marginea drumului. Maşina o luă brusc spre 
dreapta, pe contrasens. Julie trase tare de volan ca să o 
redreseze, dar fără vreun rezultat. 

Butucul rămas fără roată se înfipse în asfalt într-o ploaie 
de scântei, în timp ce maşina se rotea în sens invers acelor 
de ceasornic. Cele trei cauciucuri rămase fumegau şi 
scrâşneau pe măsură ce maşina se învârtea, ieşind în cele 
din urmă cu spatele de pe carosabil. Sărind peste 
acostament, automobilul alunecă pe o porţiune de iarbă şi 
se izbi de partea de jos a rambleului. Când praful ridicat se 
risipi, Julie opri motorul şi se întoarse spre Summer. 

— Eşti în regulă? întrebă ea cu răsuflarea tăiată. 

— Da, răspunse Summer, respirând şi ea adânc. Ce 
izbitură! Aş zice că am avut noroc. 

Văzu că Julie era palidă şi ţinea încă mâinile strânse pe 
volan. 

— El a fost, spuse ea încet. 

— Ei bine, dacă a fost, va trebui să se străduiască mai 
mult ca să ne facă felul, răspunse Summer sfidător, 

încercând să o încurajeze pe Julie. Hai să vedem dacă 
putem să revenim pe şosea! 

Când deschise portiera, o motocicletă neagră se apropie 
în viteză de ele. Motociclistul încetini puţin, uitându-se lung 
la maşina avariată. Apoi acceleră puternic şi se îndepărtă 
cu un bârâit zgomotos. 

— Nu te deranja să ne ajuţi! se răsti Summer la silueta 
neagră care dispăru după cotitură. 

Urcă până la şosea şi găsi roata desprinsă întinsă pe 
marginea drumului. Aşezând-o în picioare, o rostogoli spre 
maşină. Julie coborâse din automobil, dar stătea pe un 
bolovan mare cu mâinile tremurând. Summer deschise 
portbagajul şi scoase cricul, apoi îl fixă sub bara din faţă. 
Pământul era tare şi în mare parte nivelat, ceea ce o ajută 
să ridice butucul. În ciuda câtorva zgârieturi adânci, reuşi 
să aşeze roata, fixând-o cu trei opritoare împrumutate de la 
celelalte roţi. Se asigură că erau strânse până la capăt, apoi 
puse cricul înapoi în portbagaj. 

— Summer, ce bine te-ai descurcat! o lăudă Julie. Îşi 
recăpătase calmul şi încetase în cele din urmă să mai 
tremure. Credeam că va trebui să sunăm la un service. 

— Tata m-a învăţat să lucrez la maşinile de colecţie, 
spuse ea cu un zâmbet de mândrie. Mereu spune că o fată 
trebuie să ştie să schimbe un cauciuc. 

Julie se uită la îndoitura uşoară de pe bara din spate, apoi 
îi întinse cheile lui Summer. 

— Te deranjează să conduci tu restul drumului? Am nervii 
întinşi la maximum. 

— Deloc, răspunse Summer. Câtă vreme nu te superi 
dacă merg încet pe unde sunt gropi. 

Luând cheile, urcă pe locul din dreapta şi porni maşina, 
după care intră din nou pe drum. Nu mai simţiră nicio 
defecţiune şi în curând intrară în parcarea de la Broome 
Park. Cele două femei intrară în conac, găsindu-l pe Aldrich 
pregătind cornuri şi ceai în atriumul din grădină. Julie nu 
spuse nimic de accidentul de maşină când îl trase puţin 
deoparte. 

— Alfred, aş putea să te întreb ceva despre Emily 
Kitchener? 

Ochii bătrânului se aprinseră imediat. 

— Păi, Emily a fost o doamnă minunată. Tocmai îi 
spuneam aseară unui oaspete despre ea. Îi plăcea să se 
plimbe seara prin grădinile acestea ca să asculte cum cântă 
privighetorile. E greu de crezut că a murit de zece ani. 

— A locuit aici, la moşie? întrebă Summer. 

— O, da! Tata a luat-o la el când soţul ei a murit într-un 
accident de tren. Trebuie să fi fost prin 1970. Stătea acolo 
unde este acum Apartamentul Windsor, la etajul de sus. 

— iți aminteşti cumva să fi avut vreo prietenă sau o 
cunoştinţă pe nume Sally? întrebă Julie. 

— Nu, nu-mi amintesc de nimeni cu numele Sally, 
răspunse el, clătinând din cap. 

— Ţi-a spus vreodată că a primit vreun document sau 
ceva acte de la Lordul Kitchener? întrebă Summer. 

— Nu mi-a spus niciodată aşa ceva. Desigur, trebuie să fi 
fost foarte tânără când a murit contele. Vă puteţi uita prin 
lucrurile ei, dacă doriţi. Am câteva cutii cu lucruri în pivniţă. 

Summer se uită la Julie cu o privire optimistă. 

— Dacă nu deranjăm prea mult, îi spuse Julie lui Aldrich. 

— Nicidecum. Vă pot duce acolo chiar acum. 

Aldrich le conduse în apartamentul său, apoi pe o uşă 
încuiată către o scară din colţ. Coborând treptele, ajunseră 
în pivniţa slab luminată, puţin mai mare decât un coridor 
mai larg, ce se întindea sub o porţiune a clădirii. Lăzile 
vechi de lemn şi mobilele acoperite de praf erau rânduite în 
dreptul pereţilor înalţi. 

— O mare parte din mobila asta a fost a contelui, le 
explică Aldrich în timp ce le conducea pe coridor. Trebuie 
neapărat să mai organizez o licitaţie într-o zi. 

In capătul coridorului ajunseră la o uşă grea, zăvorâtă cu 
un opritor. 

— Iniţial, aici a fost o cămară pentru proviziile în plus, 
spuse el, întinzând mâna spre opritor şi dându-şi seama că 
fusese deja tras deoparte. Au zăvorât-o bine ca să ţină 

şobolanii la distanţă. 

Apăsă pe întrerupătorul din exterior, apoi apucă mânerul 
şi trase de uşa grea, dezvăluind un compartiment lung de 
trei metri cu rafturi de o parte şi de alta şi un dulap de lemn 
în capăt. Rafturile erau pline ochi de cutii de carton, 
majoritatea adăpostind documente şi registre ale moşiei. 

— Ar trebui ca lucrurile lui Emily să fie aici, spuse el, 
păşind spre capăt şi arătând la un raft aflat la mijlocul 
peretelui unde erau trei cutii pe care scria „E.J. Kitchener”. 

— Emily Jane Kitchener, spuse Aldrich. Ar putea fi cel mai 
uşor pentru voi să vă uitaţi aici în cutii. Aveţi nevoie să vă 
însoțesc până sus? 

— Mulţumim, Aldrich, dar nu e necesar, răspunse Julie. 
Încuiem noi şi ieşim singure. 

— Sper să puteţi lua cina cu noi în seara asta. Facem un 
grătar de peşte în grădină. 

Bătrânul îngrijitor se întoarse şi ieşi încet din cămară. 

Summer zâmbi, privindu-l cum pleacă. 

— E cel mai simpatic om, zise ea. 

— Un gentleman de modă veche, aprobă Julie, trăgând 
două cutii spre marginea raftului. Poftim, una pentru tine şi 
alta pentru mine. 

Summer se apropie şi luă capacul cutiei, observând că nu 
era sigilată. Conţinutul era în dezordine, ca şi cum cineva 
aruncase la repezeală lucrurile în cutie sau scotocise după 
aceea înăuntru. Zâmbi în sinea ei când scoase o pătură 
pentru copii şi o puse pe un raft gol. Alături aşeză nişte 
hăinuţe de copii, o păpuşă mare şi câteva bibelouri de 
porțelan. La fundul cutiei găsi nişte giuvaiericale şi o carte 
cu versuri pentru copii. 

— Cutia numărul unu e plină cu amintiri din copilărie, 
spuse ea, aşezând cu grijă lucrurile la loc. Nimic important, 
din păcate. 

— Nici eu nu mă descurc mai bine, răspunse Julie, 
punând pe raft o pereche de ghete cu paiete. In mare parte 
sunt pantofi, pulovere şi câteva rochii de seară. De pe 
fundul cutiei scoase o tavă plată cu veselă pentru cină. ŞI 

nişte tacâmuri de argint pătate, adăugă ea. 

Puseră cele două cutii la loc, apoi o deschiseră împreună 
pe ce-a de-a treia. 

— Asta pare mai promițătoare, spuse Julie, scoțând un 
pachet subţire de scrisori. 

În timp ce ea verifica scrisorile, Summer făcu inventarul 
restului cutiei. Majoritatea lucrurilor era cărţi dragi lui Emily, 
precum şi câteva fotografii cu ea şi soţul ei. Pe fundul 
cutiei, Summer găsi un plic mare plin de fotografii vechi. 

— N-avem noroc aici, spuse Julie, terminând ultima 
scrisoare şi băgând-o la loc în plic. Sunt scrisori vechi de la 
soţul ei. Nicio vorbă despre fata noastră misterioasă. Cred 
că secretul lui Sally nu e menit să fie aflat. 

— Am ştiut că sunt şanse mici, răspunse Summer, 
scoțând fotografiile din plic şi împrăştiindu-le pe raft să le 
vadă şi Julie. Toate aveau nuanţe de sepia, făcute cu un 
secol în urmă. Julie luă o fotografie cu o femeie tânără în 
costum de călărie, care ţinea frâiele unui cal. 

— Era o femeie tânără şi frumoasă, remarcă Summer, 
observând trăsăturile delicate şi ochii pătrunzători care 
semănau cu ai unchiului său. 

— Uite una cu Kitchener! zise Julie, arătând spre o 
fotografie făcută mai înainte într-o grădină. 

Kitchener stătea în picioare, în uniformă, lângă un cuplu 
şi fetiţa lor aflată între ei şi care strângea o păpuşă mare în 
mână. Summer recunoscu fetiţa drept versiunea mai tânără 
a lui Emily din poza cu calul. 

— Aici pare să aibă vreo patru ani, zise Summer, luând 
fotografia şi întorcând-o pe dos ca să vadă dacă avea scrisă 
vreo dată pe spate. Aproape se înecă citind inscripţia. 

— Aprilie 1916. Unchiul Henry şi Emily cu Sally la Broome 
Park. 

Îi puse fotografia sub nas lui Emily. Julie citi ce scria, apoi 
întoarse poza şi studie imaginea încruntată. 

— Dar aceştia sunt părinţii lui Emily. Cred că numele 
mamei ei era Margaret. 

Summer se uită la ea şi zâmbi. 

— Sally e păpuşa. 

Până ca în creierul lui Julie să se facă lumină, Summer 
desfăcea deja prima cutie cu lucrurile lui Emily Kitchener. 
Intr-o clipă, scoase păpuşa blondă cu faţa de porțelan, 
îmbrăcată cu un şor cadrilat. Ridicând păpuşa, Summer o 
compară cu cea din fotografie. 

Era aceeaşi păpuşă. 

— A spus că Manifestul e în siguranţă cu Sally, murmură 
Julie. Şi Sally e o păpuşă? 

Cele două femei priviră păpuşa, ale cărei haine şi 
extremităţi erau uzate din pricina jocurilor unei fetiţe din 
urmă cu un secol. Cu multă grijă, Summer întoarse păpuşa 
cu spatele şi-i scoase şorţul cadrilat şi rochia asortată de 
pânză. Pe spatele păpuşii se vedea o cusătură grosolană 
care ţinea umplutura la un loc. Doar cusătura era inegală şi 
prost făcută, în contrast cu măiestria cu care era lucrată în 
rest. 

— Nu pare să fie mâna unei cusătorese pricepute, 
remarcă Summer. 

Julie scotoci într-o cutie şi scoase un cuţit de argint din 
setul pentru cină. 

— Vrei să faci o operaţie? întrebă ea, emoţionată, 
întinzându-i cuțitul lui Summer. 

Aceasta puse păpuşa cu faţa în jos pe raft şi începu să 
taie cusătura de sus. Cuţitul tocit nu făcea faţă firului dur 
de catgut, însă reuşi în final să taie primele cusături. 
Punând cuțitul deoparte, trase de restul cusăturii, 
deschizând spatele păpuşii. Inăuntru era o masă de bumbac 
tasat. 

— Imi pare rău, Sally! spuse ea, scoțând cu grijă vata ca 
şi cum păpuşa era vie. Julie privea neliniştită peste umărul 
lui Summer, dar se pleoşti când văzu că spatele păpuşii era 
plin doar cu bumbac. Inchise ochii şi clătină din cap când 
Summer scoase un pumn de vată. 

— Ce idee caraghioasă! bombăni ea. 

Dar Summer nu terminase. Uitându-se înăuntru, începu 
să pipăie cu degetele. 

— Stai, cred că s-ar putea să fie ceva aici. 

Julie făcu ochii mari şi o privi pe Summer cum strecură 
mâna în piciorul stâng al păpuşii şi apucă un obiect. 
Summer mişcă mâna înainte şi înapoi şi scoase un tub 
înfăşurat în pânză de câţiva centimetri lungime. Julie se 
aplecă puţin când Summer puse obiectul pe raft şi desfăcu 
încetişor pânza. Înăuntru se afla o bucată de pergament 
răsucită într-un sul. Summer prinse marginea de jos, apoi îl 
întinse pe raft şi amândouă îşi ţinură răsuflarea. 

Pergamentul se dovedi a fi gol. Insă în curând văzură că 
proteja un sul mai mic rulat în interior. Era o foaie de 
papirus de culoarea bambusului, cu o coloană pe mijloc. 

— Aceasta... trebuie să fie Declaraţia, spuse Julie încet cu 
ochii fixaţi pe documentul străvechi. 

— Pare să fie scrisă într-un fel de limbă veche, observă 
Summer. 

Julie se uită la literele care-i păreau familiare. 

— Seamănă cu limba greacă, spuse ea, dar nu am mai 
văzut niciodată aşa ceva. 

— Probabil e greaca coptă, răsună o voce bărbătească în 
spatele lor. 

Femeile tresăriră din pricina apariţiei neaşteptate. 
Întorcând capul spre uşă, fură şocate să-l vadă pe Ridley 
Bannister în dreptul uşii. Era îmbrăcat cu o geacă neagră de 
piele, bine căptuşită, şi o pereche de pantaloni preferaţi de 
motocicliştii din cursele pe zgură, însă niciuna din cele două 
nu observă aspectul său neobişnuit. Atenţia le fu captată în 
schimb de revolverul cu ţeava scurtă pe care-l avea în 
mână şi care era îndreptat direct spre piepturile lor. 

— Tu eşti cel care m-a atacat în camera de hotel, izbucni 
Julie, recunoscând în cele din urmă ţinuta de piele. 

— Un atac este o descriere prea aspră, răspunse 
Bannister cu nonşalanţă. Prefer să cred că făceam pur şi 
simplu un schimb de informaţii. 

— Adică furai, zise Summer. 

Bannister îi aruncă o privire jignită. 

— Nicidecum, zise el. Doar împrumutam. Veţi vedea că 
jurnalul şi-a găsit un nou adăpost la etaj, alături de restul 
documentelor personale ale lui Kitchener. 

— Vai, un hoţ pocăit! răspunse Summer sarcastic. 

Bannister ignoră înţepătura. 

— Trebuie să recunosc, sunt chiar impresionat de talentul 
tău de detectiv, spuse el, uitându-se la Julie. Jurnalul de 
piele a fost o descoperire grozavă, deşi comentariile 
contelui nu au fost tocmai surprinzătoare. Dar, pe 
deasupra, să descoperi şi cine e Sally. Asta da bis. 

— Nu am fost atât de neglijente ca tine, remarcă 
Summer. 

— Mda, mă rog, am avut puţin timp să caut prin lucrurile 
lui Emily Kitchener. Chiar şi aşa, aţi făcut treabă bună. 
Ridică pistolul şi făcu semn cu el. Aţi vrea să fiţi drăguţe şi 
să mergeţi în spatele cămării? Trebuie să plec cu 
Manifestul. 

— ÎI împrumuţi? întrebă Julie. 

— Mă tem că de data asta nu, răspunse Bannister cu un 
zâmbet de rechin. 

Julie se uită la sul înainte de a păşi în spate. 

— Mai întâi, spune-ne! Ce semnificaţie are Declaraţia? 
întrebă ea. 

— Până nu e autentificată, nimeni nu poate spune cu 
siguranţă, spuse Bannister, apropiindu-se tiptil ca să ia 
pergamentul cu papirusul în interior. E doar un document 
vechi despre care unii cred că ar putea zgudui autorităţile 
teologice. 

Luă sulul cu mâna liberă şi îl puse încet în buzunarul din 
interiorul gecii. 

— L-au ucis intenţionat pe Kitchener din cauza asta? 
întrebă Julie. 

— Aşa aş crede. Dar aici trebuie să vă lămuriţi cu Biserica 
Anglicană. Mi-a făcut plăcere să stăm de vorbă, doamnelor, 
zise el, mergând cu spatele spre uşă, dar mă tem că am de 
prins un avion. 

leşi din cămară şi dădu să închidă uşa în urma lui. 

— Te rog, nu ne lăsa aici! îl rugă Julie. 

— Nu vă faceţi griji! răspunse Bannister. O să-l sun pe 
Aldrich într-o zi sau două să-i spun că sunt două fete 
drăguţe încuiate în pivniţă. La revedere! 

Uşa se trânti, apoi se auzi un şuierat când opritorul 
alunecă la locul lui. Bannister stinse lumina din cămară, 
cufundând-o în întuneric. Urcă în linişte scările în 
apartamentul lui Aldrich, oprindu-se să pună la loc pistolul 
Webley neîncărcat în vitrina cu artefactele militare ale lui 
Kitchener, de unde îl împrumutase cu câteva minute mai 
înainte. Aşteptând să se elibereze holul, se furişă nevăzut 
afară din conac şi se urcă în grabă pe motocicleta 
închiriată. 

Trei ore mai târziu, îl sună pe şeful securităţii la Palatul 
Lambeth de la o cabină telefonică de pe Aeroportul 
Heathrow. 

— Judkins, sunt Bannister. 

— Bannister, răspunse acesta pe un ton aspru. Am 
aşteptat să aud veşti de la tine. Ai găsit-o pe femeia aceea, 
Goodyear? 

— Da. Ea şi americanca au fost la Broome Park, scotocind 
în documentele lui Kitchener. De fapt, sunt încă acolo. 

— O să ne facă probleme? 

— Ei bine, sunt puţin bănuitoare şi cu siguranţă au mers 
pe o pistă bună. 

— Dar au ceva compromiţător la adresa noastră? întrebă 
agentul de siguranţă, nerăbdător. 

— O, nu! răspunse Bannister, bătând cu palma pe 
buzunarul de la piept cu un zâmbet larg. Nu au nimic. 
Absolut nimic. 

Cămara încuiată era neagră ca o peşteră. Summer puse 
mâna pe un raft să-şi păstreze echilibrul, aşteptând o clipă 
până să i se obişnuiască ochii cu întunericul subit. Insă nu 
putea vedea nimic fără o sursă de lumină. Işi aminti de 
telefonul mobil şi-l scoase din buzunar, iar aparatul 
împrăştie raze slabe, albastre. 

— Mă tem că aici nu este semnal, dar măcar avem 
lumină de noapte, spuse ea. 

Folosind telefonul ca pe o lanternă, se apropie de uşă, o 
împinse întâi cu umărul, apoi îi dădu câteva lovituri 
zdravene cu călcâiul. Uşa groasă nu se mişcă deloc, iar ea 
înţelese că niciun luptător de sumo nu ar fi putut să mute 
din loc opritorul greu. Se întoarse încet lângă Julie, 
luminându-i faţa cu telefonul, şi-i observă expresia 
înspăimântată. 

— Nu-mi place deloc chestia asta, spuse Julie cu vocea 
tremurată. Cred că vreau să ţip. 

— Ştii, Julie, e o idee bună. De ce nu ţipăm? 

Summer întoarse capul spre tavan şi scoase un țipăt 
puternic. Julie se luă imediat după ea, strigând de câteva 
ori după ajutor. 

Înăbuşite de uşa groasă a cămării, ţipetele nu se auzeau 
decât slab la etaj. Cei câţiva oaspeţi care distinseră 
strigătele îndepărtate presupuseră că era cineva care 
dăduse ipod-ul prea tare. Sunetul nu ajunse deloc la 
urechile îmbătrânite ale lui Aldrich. 

Femeile făcură o scurtă pauză, apoi încercară din nou cu 
strigăte. După ce trecură alte câteva minute fără niciun 
răspuns, se resemnară la gândul că nu le auzea nimeni. 
Însă ţipatul le oferise o uşurare, ajutându-le să scape de 
neliniştea recluziunii. Julie, mai ales, striga ca să-şi recapete 
cumpătul pe care fusese pe cale să-l piardă. 

— Cred că am putea să ne facem comode, dacă tot o să 
stăm aici o vreme, zise ea, punând o cutie mare pe jos şi 

folosind-o drept scaun. Crezi că o să-l sune totuşi pe 
Aldrich? întrebă ea, posomorâtă. 

— Bănuiesc că da, răspunse Summer. Nu se purta ca un 
asasin profesionist, nici nu mi s-a părut psihopat. 

În adâncul sufletului, nu era atât de sigură. 

— Eu, una, aş prefera să nu-l aştept pe Aldrich, adăugă 
ea. Poate găsim ceva într-o cutie care să ne ajute să 
scăpăm de aici. 

La lumina slabă a telefonului mobil, începu să deschidă 
câteva cutii. Dar descoperi repede că nu erau decât hârtii, 
haine şi câteva obiecte personale vechi depozitate în fosta 
cămară. În scurt timp se descurajă, aşa că trase o cutie 
lângă Julie şi se aşeză. 

— S-ar zice că ne trebuie mai mult decât o garderobă 
drăguță ca să putem scăpa. 

— Ei bine, măcar avem ce îmbrăca în caz că ni se face 
frig, spuse Julie. Măcar de-am avea şi ceva de mâncare. 

— Mă tem că nu avem aşa ceva în cămară, răspunse 
Summer. Apoi se gândi o clipă, analizându-şi propriile 
cuvinte. Aldrich a spus că a fost construită ca o cămară 
secundară, nu-i aşa? întrebă ea. 

— Da, confirmă Julie. Şi, slavă Domnului, pentru 
etanşarea împotriva şobolanilor. 

— Julie, ştii unde este bucătăria principală în conac? 

Cercetătoarea se gândi puţin. 

— N-am intrat niciodată acolo, dar e undeva lângă sala 
de mese, în aripa de vesta clădirii. 

Summer văzu cu ochii minţii orientarea clădirii. 

— Noi suntem în aripa de vest, nu-i aşa? 

— Da. 

— İnseamnă că bucătăria trebuie să fie deasupra 
noastră? _ 

— Da, aşa ar trebui. Incotro baţi? 

Summer se ridică în picioare şi se plimbă prin cămară, 
studiind pereţii din spatele cutiilor de depozitare cu ajutorul 
luminii de la telefon. Ajunse încet în fundul încăperii, 
examinând un grup de patru uşi de dulapuri de lemn care 

se vedeau acum în spatele unei stive de cutii. Îi dădu 
telefonul lui Julie să-l ţină. 

— Dacă ai fi bucătarul lui Kitchener şi ai avea nevoie de 
un sac de faină din cămară, te-ai apuca să-l cari prin casă? 
întrebă ea, dând cutiile deoparte. 

Apoi întinse mâna către cele două uşi de sus şi încercă să 
le deschidă. Dar erau încuiate. 

— Sunt uşi false, zise Julie, ridicând telefonul în timp ce 
Summer trăgea cu unghiile de marginile uşilor fără succes. 
Incearcă uşile de jos! 

Julie împinse o cutie la o parte pentru ca Summer să 
încerce uşile de jos. Trăgând de margini, se miră să vadă că 
amândouă se deschiseră fără efort. In spatele lor era un 
compartiment gol şi întunecat. 

— Dă lumina mai aproape! ceru Summer. 

Julie trecu telefonul dincolo de uşi, iluminând o tavă mare 
aflată la baza compartimentului care era fixat de un raft din 
spate. Într-o parte se vedea o roată de curea, cu o buclă de 
funie strânsă bine de jur împrejur, care urcase dincolo de 
dulapul de sus. Julie întoarse fasciculul de lumină în sus, 
dezvăluind un puț vertical lung. 

— E un lift, spuse Julie. Da, sigur că da. Cum ţi-ai dat 
seama? 

Summer ridică din umeri. 

— Presupun că e din pricina faptului că am urât toată 
viaţa să fac lucrurile în felul mai greu. 

Se uită o clipă la raft. 

— E puţin strâmt, dar cred că e de ajuns ca lift. Mă tem 
că trebuie să împrumut din nou lumina. 

— Nu poţi să te urci acolo, zise Julie. O să-ţi rupi gâtul. 

— Nicio grijă. Cred că încap numai bine. 

Summer luă telefonul şi intră cu picioarele răsucite în 
deschizătură, apoi îşi strecură şi restul corpului până când 
ajunse să stea pe tavă cu picioarele încrucişate. Două 
frânghii uzate atârnau lângă roata folosită pentru urcarea 
tăvii, dar nu îndrăznea să-şi testeze greutatea astfel. 
Punând telefonul în poală, verifică în schimb un lanţ subţire 

de bicicletă înfăşurat în jurul roții. Băgă apoi capul înapoi în 
cămară. 

— Ţine-mi pumnii! Să sperăm că ne întâlnim la uşa din 
faţă în cinci minute, îi spuse lui Julie. 

— Ai grijă! 

Summer apucă lanţul cu ambele mâini şi trase tare în jos. 
Tava se ridică imediat de la bază, iar Summer urcă puţin pe 
culoar. Julie luă repede o cutie cu haine şi o goli în partea 
de jos, făcând un fel de pernă pentru cazul în care Summer 
scăpa lanţul şi cădea. 

Dar tânăra oceanografă atletică nu căzu. Summer reuşi 
să se ridice trei metri până ca mâinile şi muşchii braţelor 
să-i obosească. Descoperi atunci că putea înclina tava în 
faţă şi să proptească picioarele într-o parte a culoarului, 
lipindu-se cu spatele de peretele opus. Sprijinindu-şi astfel 
greutatea, reuşi să-şi scutească mâinile de asprimea 
lanţului de la roată. Se odihni câteva minute, apoi se ridică 
din nou câţiva metri şi se opri iar. 

Observă roata de sus la numai câţiva metri deasupra 
capului şi făcu încă un efort să ajungă în vârf. Deşi o dureau 
mâinile şi braţele, se forţă să se ridice la acelaşi nivel cu 
roata, băgând capul între umeri sub capătul de sus al 
culoarului. În faţa ei apăru partea din spate a uşii dulapului 
şi o împinse repede cu picioarele. Dar uşa nu se mişcă. 

Simţea că o lasă braţele în timp ce lovea din nou cu 
picioarele, detectând de data asta o mişcare uşoară a uşii. 
Era prea sus şi prea aproape de roată ca să se sprijine de 
pereţi să se odihnească şi simţea că îi slăbeşte strânsoarea 
din jurul lanţului. Dându-şi seama că nu mai avea decât 
câteva secunde până să-i dea drumul, se împinse în spate 
cât de tare putu, apoi zvâcni în faţă, izbind uşa cu 
picioarele cu toată puterea. 

Auzi un zgomot îngrozitor când uşa dulapului se 
deschise, umplând culoarul întunecos de o strălucire 
puternică. Summer fu orbită o secundă de schimbarea 
bruscă a intensității luminii şi alunecă prin uşă, dând 
drumul lanţului în timp ce inerția o împinse pe suprafaţa 

frumos lustruită. 

După ce i se limpezi privirea, se trezi întinsă pe un bufet 
mare din lemn de tec. Se afla într-un salon mic, dar bine 
luminat, construit într-o zonă care făcuse iniţial parte din 
bucătăria conacului. Summer tresări când văzu în încăpere 
şase cupluri în vârstă servind ceaiul. Se uitau toţi la ea de 
parcă era un extraterestru picat din Carul Mic. 

Coborând încet de pe bufet şi, aterizând în picioare, 
observă sursa zgomotului puternic. Pe podea erau 
împrăştiate linguri, ceşti de ceai şi farfurioare dintr-un set 
mare de ceai pe care îl izbise uşa deschisă. 

Summer se şterse uşor jenată, ascunzându-şi mâinile 
pătate de vaselină şi le zâmbi oamenilor rămaşi cu gura 
căscată. 

— Urăsc să ratez ora ceaiului, spuse ea scuzându-se, apoi 
fugi repede din cameră. 

Pe hol dădu peste Aldrich şi-l îndrumă să o ajute pe Julie. 
Împreună coborâră în grabă scările şi descuiară uşa 
cămării. Uşurată, Julie zâmbi la vederea lui Summer. 

— Am auzit un zgomot îngrozitor. E totul în regulă? 
întrebă ea. 

— Da, zâmbi Summer, dar cred că-i datorez lui Aldrich un 
set nou de ceai. 

— Prostii! mormăi bătrânul. Acum spuneţi-mi cine v-a 
încuiat aici. 

Julie îl descrise pe Bannister şi ţinuta lui de motociclist. 

— Seamănă cu tipul acela, Baker, zise Aldrich. A predat 
camera azi-dimineaţă. 

— Ce ştii despre el? întrebă Summer. 

— Mă tem că nu prea multe. A spus că e scriitor, că 
trăieşte la Londra şi că a venit într-o vacanţă să joace golf. 
Dar parcă îmi amintesc că a mai fost aici, trebuie să fi fost 
acum patru sau cinci ani. Imi amintesc că l-am lăsat să intre 
în arhive. Ştie foarte multe lucruri despre conte. De fapt, el 
e cel care m-a întrebat despre Emily. 

Julie şi Summer se uitară una la alta cu subiînţeles, apoi 
Summer intră înapoi în cămară. 

— Vreţi să sun la poliţie? întrebă Aldrich. 

Julie se gândi puţin. 

— Nu, nu cred că va fi necesar. A găsit ce căuta, aşa că 
nu cred că o să ne mai deranjeze. Şi-apoi, sunt sigură că 
numele şi adresa din Londra pe care ţi le-a dat sunt false. 

— O să-i spun eu vreo două dacă mai apare vreodată pe 
aici, bombăni Aldrich. Bietele de voi! Vă rog, haideţi sus să 
beţi un ceai. 

— Mulţumim, Aldrich. Venim imediat. 

După ce Aldrich se îndepărtă, Julie se aşeză pe băncuţa 
de lângă o mobilă acoperită şi respiră adânc. Summer ieşi o 
secundă mai târziu din cămară, observând cât de palidă era 
Julie. 

— Te simţi bine? întrebă Summer. 

— Da. Nu voiam să recunosc, dar sunt puţin claustrofobă. 
Nu-mi doresc să mai am prea curând senzaţia asta. 

Summer se întoarse şi încuie uşa grea în urma ei. 

— Nu avem de ce să mai punem piciorul aici, zise ea. 
Unde e Aldrich? 

— S-a dus sus să ne pregătească un ceai. 

— Sper să găsească vreo ceaşcă. 

Julie dădu din cap cu o grimasă dezamăgită. 

— Nu-mi vine să cred. Am avut indiciul legat de moartea 
lui Kitchener în mână şi ni l-a smuls hoţul acela înainte să 
apucăm să ne dăm seama ce semnificaţie avea. 

— Nu fi deprimată! Nu e totul pierdut, răspunse Summer, 
încercând să o consoleze. 

— Dar avem atât de puţine piste! Probabil nu vom afla 
niciodată adevărata însemnătate a Declaraţiei. 

— Ca să-l citez pe Aldrich, prostii, răspunse Summer. O 
avem încă pe Sally, adăugă ea, ridicând păpuşa. 

— Şi la ce ne ajută? 

— Ei bine, amicul nostru o fi furat piciorul stâng, dar noi îl 
avem încă pe dreptul. 

întinse spre Julie păpuşa desfăcută, scoțând o bucăţică 
de umplutură de bumbac. Uitându-se înăuntru, istoricul 
observă vârful unui alt sul de hârtie, de data asta în piciorul 

drept. 

Nu spuse nimic, uitându-se cu ochii mari în timp ce 
Summer scotea uşor obiectul dinăuntrul păpuşii. După ce 
Summer îl puse pe bancă şi-l deschise cu grijă, văzură 
amândouă că nu era o foaie de pergament sau un papirus 
precum celălalt sul. În schimb, era doar o scrisoare bătută 
la maşină cu antetul „Departamentul de Arheologie al 
Universităţii din Cambridge” tipărit în partea de sus. 

— Scafandrii sunt încă în apă, anunţă Gunn. 

Stând pe puntea vasului Aegean Explorer, privea printr- 
un binoclu la barca Zodiac goală, legată de cablul de 
prindere care se întindea până la epava otomană. La 
interval de câteva secunde, vedea două seturi de bule de 
aer care ajungeau la suprafaţă la câţiva metri de baliză. 
Gunn îndreptă binoclul dincolo de Zodiac, focalizând 
lentilele asupra iahtului italian mare şi albastru ancorat în 
apropiere. Observă cu interes că prova era întoarsă spre el, 
ceea ce însemna că iahtul stătea perpendicular faţă de 
curent. Priveliştea parţială a punţii din spate înfăţişă nişte 
oameni care lucrau de zor, însă structura vasului îi blocă 
repede lui Gunn câmpul vizual. 

— Prietenul nostru curios încă mai dă târcoale prin zonă, 
spuse el. 

— Sultana? zise Pitt, după ce mai devreme descifrase 
numele iahtului. 

— Da. Se pare că s-a furişat mai aproape de locul unde 
se află epava. 

Pitt ridică ochii de la masa cu diagrame unde examina 
nişte documente. 

— Cred că nu are alte surse de distracţie. 

— Nu pot să-mi dau seama ce face, zise Gunn, lăsând 


229 


binoclul jos. Elicele laterale de manevră sunt pornite, stă 
de-a curmezişul faţă de curent. 

— De ce nu-l suni prin radio să-l întrebi? 

— Căpitanul a încercat câteva apeluri prietenoase 
aseară. Nu a primit niciun răspuns. 

Gunn se apropie şi luă loc faţă în faţă cu Pitt. Pe masă 
erau două canistre mici de ceramică recuperate de pe 
epavă. Pitt compara obiectele cu evaluarea arheologică a 
navei comerciale excavate de celebrul arheolog subacvatic 
George Bass. 

— Ai reuşit să datezi astea? întrebă Gunn, luând în mână 
o canistră şi privind-o de aproape. 

— Seamănă foarte mult cu nişte obiecte de olărie găsite 
pe o navă comercială care s-a scufundat aproape de Yassi 
Ada în secolul al IV-lea, zise Pitt, arătându-i lui Gunn o 
fotografie din raport. 

— Deci coroana romană a lui Al nu e falsă? 

— Nu, pare să fie autentică. Avem o epavă din epoca 
otomană care, nu ştim din ce motiv, are la bord artefacte 
romane. 

— E o descoperire grozavă, oricum ai lua-o, spuse Gunn. 
Mă întreb de unde provin obiectele. 

— Doctorul Zeibig analizează nişte mostre de nisip care 
erau încorporate într-un ciob, ceea ce ar putea indica 
originea vasului. Desigur, dacă ne-ai fi lăsat să dezgropăm 
şi restul monolitului, poate am fi avut deja un răspuns. 

— Ah, nu! protestă Gunn. E descoperirea mea şi Rod a 
spus că pot să o recuperez împreună cu el când ne 
scufundăm iar. Ţine-l pe Al departe de asta! Că tot veni 
vorba, spuse el, uitându-se la ceas, Iverson şi Tang ar 
trebui să se întoarcă de-acum. 

— Atunci ar fi bine să-l trezesc pe Al, zise Pitt, ridicându- 
se de la masă. Noi trebuie să facem următoarea 
scufundare. 

— Cred că l-am văzut moţăind lângă jucăria nouă, spuse 
Gunn. 

— Da, e nerăbdător să testeze G/onţul. 

În timp ce Pitt traversa puntea, Gunn îi dădu un ultim 
avertisment. 

— Să ţii minte! Nu puneţi mâna pe monolitul meu! strigă 
el, scuturând ameninţător din mână către Pitt. 

Pitt luă o geantă pentru scufundare din cabină, apoi 
merse pe puntea din spate a vasului. La umbra unui 
submersibil alb, cu formă aerodinamică, îl găsi pe Giordino 
dormind cu capul pe un costum de scafandru rulat. Fu de- 
ajuns să se apropie, pentru ca Giordino să se trezească şi 
să deschidă o pleoapă leneşă. 

— A venit momentul să mai facem o excursie până la 
iahtul meu regal, plin de apă? întrebă el. 

— Da, rege Al. Am fost repartizaţi să verificăm reţeaua C- 
2, care pare să fie o movilă de balast. 

— Balast? Cum să mai adaug ceva la colecţia mea de 
bijuterii din movila de balast? 

Ridicându-se în capul oaselor, începu să-şi pună 
costumul, în timp ce Pitt îşi desfăcea geanta şi îi urma 
exemplul. După câteva minute, Gunn veni spre ei alergând, 
cu o expresie de îngrijorare pe faţă. 

— Dirk, scafandrii trebuiau să iasă acum zece minute, dar 
încă nu au apărut la suprafaţă. 

— Poate fac o pauză prudentă de decompresie, sugeră 
Giordino. 

Pitt se uită la barca goală ancorată la mică distanţă. 
Iverson şi Tang, cei doi bărbaţi din apă, erau amândoi 
savanţi în ştiinţa mediului, despre care Pitt ştia că sunt 
scafandri cu experienţă. 

— Luăm barca de urmărire şi mergem să aruncăm o 
privire, spuse Pitt. Ajută-ne, Rudi! 

Gunn îi ajută să coboare o bărcuţă gonflabilă rigidă, în 
care de-abia încăpeau amândoi cu echipamentul de 
scufundare. Pitt îşi puse repede butelia, masca şi labele în 
timp ce Giordino pornea motorul extern, ducându-i în viteză 
către Zodiac. Nu era nici urmă de cei doi scafandri, când 
opriră lângă barca gonflabilă mai mare. 

Barca de urmărire încă încetinea când Pitt se rostogoli pe 

o parte şi se aruncă în apă. Înotă repede până la cablu, apoi 
cobori pe lângă frânghie. Se aştepta să-i găsească pe cei 
doi ţinându-se de frânghie la trei sau şase metri sub apă 
pentru decompresie, dar nu se vedeau nicăieri. Pitt îşi 
destupă urechile în timp ce se apropia de indicatorul de 
cincisprezece metri, apoi dădu mai tare din picioare, 
forţându-se să ajungă la fund. In adâncimile de dedesubt, 
de-abia distingea grilajul galben de aluminiu pentru 
excavare fixat pe fundul nisipos. Aprinse o lanternă 
subacvatică atunci când ajunse la baza cablului, unde 
vizibilitatea scăzuse până nu se mai vedea decât o 
întunecime verzuie. 

Cercetă în grabă perimetrul din jurul frânghiei ancorate, 
apoi înotă până la grilaj, urmând lungimea epavei. Ezită 
când trecu peste a patra căsuţă, observând că era o 
adâncitură mare acolo unde fusese înainte preţiosul monolit 
de piatră al lui Gunn. Uitându-se în faţă, remarcă un obiect 
albastru aproape de movila de balast. Dând brusc din labe, 
ajunse repede lângă trupul prăbuşit al unuia din scafandri. 

Corpul era prins sub grilajul de aluminiu, cu câteva pietre 
de balast puse pe piept. Văzând ochii mari şi ficşi în spatele 
măştii, Pitt înţelese că savantul de la NUMA pe nume 
Iverson era mort. Căută echipamentul acestuia şi observă 
că lipsea regulatorul. La câţiva metri mai departe, îl depistă 
în nisip, tăietura precisă a cablului indicând că fusese 
retezat. 

Pitt văzu lumină deasupra lui şi se bucură să zărească 
silueta voinică a lui Giordino coborând spre el. Apropiindu- 
se la câţiva metri, Giordino arătă către trupul lui Iverson. 
Pitt răspunse clătinând din cap, apoi ridică regulatorul 
secţionat, arătându-i unde fusese tăiat. Giordino dădu din 
cap, apoi făcu semn spre pupa epavei, iar Pitt veni după el, 
înotând în stânga lui. 

Găsiră trupul lui Tang plutind deasupra fundului mării, cu 
un picior încălţat cu laba de înot prins în grilajul ce-l ţinea 
legat. Se înecase ca Iverson, deşi părea să se fi zbătut 
nebuneşte în ultimele clipe de viaţă. Centura de lestare, 

masca şi o labă fuseseră smulse, iar regulatorul tăiat se 
vedea în nisip în apropiere. Pitt îndreptă lanterna spre faţa 
lui, dezvăluind o umflătură mare şi vineţie pe pometele 
drept. Omul de ştiinţă văzuse probabil ce se întâmplase cu 
Iverson şi încercase să se apere, se gândi Pitt. Numai că 
agresorii fuseseră prea puternici sau prea mulţi. Pitt 
îndreptă lumina spre adânc, de jur împrejur, însă nu era 
nimeni în apă. Agresorii se întorseseră deja pe iahtul italian. 
Apucând vesta de compensare a lui Tang, trase corpul în 
sus, iar Giordino făcu semn că merge să recupereze trupul 
lui Iverson. Pitt urcă încet cu tovarăşul său mort, lovind din 
picioare spre cablul de fixare în timp ce urca. Apropiindu-se 
de suprafaţă, auzi un zgomot slab de motor care pornea. Pe 
măsură ce zgomotul creştea, îşi dădu seama că era vorba 
de iahtul care accelera, încercând să fugă de la faţa locului. 

Deşi bănuiala lui Pitt era corectă, nu-şi imagină şi direcţia 
iahtului. Ajuns la suprafaţă, observă prea târziu că huruitul 
motoarelor devenise cu mult mai asurzitor şi că o umbră 
amenințătoare se apropia în viteză. leşi din apă lângă 
Zodiac şi barca de urmărire, ridică ochii şi văzu carena 
impunătoare a iahtului venind cu zgomot spre el în plină 
viteză şi oprindu-se la numai şase metri de el. Carena mare 
şi albastră izbea suprafaţa în timp ce o arteziană de apă 
albă ţâşnea în dreptul elicelor care se învârteau la pupa. 

Într-o clipă, iahtul lovi cele două bărci mici, zdrobind 
Zodiacul cu carena ca un berbec şi elicele tăioase şi 
aruncând micuța barcă de urmărire peste valuri ca pe o 
insectă. 

Zodiacul distrus se scufundă repede în timp ce iahtul se 
îndepărta la orizont, înaintând ca un fulger. 

În urma iahtului, baliza ajunse încet din nou la suprafaţă 
după ce fusese împinsă în adâncuri. Desprinsă de cablu, 
sălta uşor în mijlocul mării înspumate ce se colorase în roşu 
din pricina sângelui uman. 

Giordino văzu umbra iahtului trecând pe deasupra 
capului său şi ieşi la suprafaţă la câţiva metri de baliză, 
trăgând după el trupul lui Iverson. Umflă manual vesta de 
compensare, uitându-se la resturile rămase din Zodiac în 
apropiere. Observă la distanţă barca de urmărire parţial 
dezumflată care se îndepărta rapid cu ajutorul brizei 
uşoare. Aruncă repede o privire în apa din jur, dar nu văzu 
nici urmă de Pitt. Atunci remarcă pata întunecată din apa 
de lângă baliza plutitoare. 

Temându-se de ce era mai rău, îi dădu drumul lui Iverson 
şi înotă spre baliză, vrând să se scufunde şi să caute trupul 
lui Pitt sub apă. Ajungând la aceasta, simţi că i se taie 
răsuflarea când văzu că pata întunecată din apa din jur era 
creată de sângele uman de un roşu puternic. In mijlocul 
bălții de sânge se ridică deodată un corp omenesc îmbrăcat 
în costum de scafandru. Trupul plutea cu faţa în jos, cu 
capul şi extremitățile sub apă, ascunzându-i astfel 
identitatea. Pe trunchi se vedea foarte clar sursa sângelui 
din apă. Tăiat şi ciopârţit de parcă trecuse peste el o 
maşină de tuns iarba, spatele era un amestec înfiorător de 
carne sfâşiată şi neopren, mutilat de elicele iahtului. 

Giordino îşi reprimă repulsia şi înotă în grabă către 
cadavru. Temându-se de ce avea să găsească, apucă uşor 
trunchiul şi ridică încet capul din apă. 

Nu era Pitt. 

Fu cât pe ce să-i sară inima din piept când simţi imediat 
după aceea o bătaie fermă pe umăr. Intorcându-se, dădu 
nas în nas cu Pitt, care ieşise din apă chiar în spatele lui. 
Giordino observă o dâră subţire le vopsea albă pe glugă şi 
pe umăr. 

Scuipând regulatorul, Giordino întrebă: 

— Eşti teafăr? 

— Da, sunt în regulă, zise Pitt, deşi Giordino observă o 
umbră de mânie în ochii prietenului său. 

— Tu şi Tang aţi stat în calea mărfarului? întrebă 
Giordino. 

Pitt dădu aprobator din cap. 

— Tang mi-a salvat viaţa. 

Când ieşise din apă în calea iahtului aflat în viteză, Pitt nu 
avusese decât câteva secunde să reacționeze. Băgase 
repede un braţ în vesta de compensare a lui Tang şi-l lipise 
pe acesta de pieptul lui, apoi se înclinase în spate, 
încercând să se scufunde. lahtul era deja deasupra lor, 
lovindu-i cu putere pe Tang şi pe Pitt aflat dedesubt. 
Fuseseră izbiţi împreună sub carenă până când trecură de 
elicele ce se învârteau nebunește. Pitt abia reuşise să-l ţină 
pe Tang deasupra lui, iar cadavrul acestuia păstra semnele 
tăişului de elice. 

Pitt era scârbit şi mânios fiindcă fusese nevoit să se 
folosească de cadavrul savantului ca de un scut uman, dar 
ştia că altfel ar fi fost făcut franjuri. 

— L-au ucis de două ori azi, zise Giordino posomorât. 

— Ei... murmură Pitt, privind spre conturul îndepărtat al 
iahtului ce se pierdea în zare. 

În mintea lui se zbătea deja întrebarea: cine era dispus să 
comită o crimă din cauza unei epave şi de ce? 

— Ar fi bine să-l luăm de aici înainte ca toţi rechinii din 
Mediterana să vină la masă, zise Giordino, apucându-l pe 
Tang de braţ. 

Aegean Explorer ridicase deja ancora şi se apropia de 
oamenii din apă. Câţiva membri ai echipajului coborâră o 
macara şi-i urcară imediat pe decedați la bord, apoi îi 
ajutară şi pe Giordino şi Pitt să urce. Căpitanul vasului şi 
doctorul veniră în grabă, urmaţi de aproape de Gunn. 
Directorul adjunct al NUMA avea o înfăţişare şocată, ţinând 
o pungă cu gheaţă la cap. 

— Au murit amândoi în apă, spuse Pitt când doctorul se 
aşeză în genunchi şi-i examină pe fiecare. Inecaţi. 

— Accidental, amândoi? întrebă căpitanul. 

— Nu, spuse Pitt, scoţându-şi costumul. Făcu semn spre 
tubul de respirat tăiat care ieşea din butelia lui Iverson. 

Cineva le-a tăiat tubul de oxigen. 

— Aceiaşi oameni care au încercat să ne calce cu carena 
iahtului italian luxos, adăugă Giordino. 

— Ştiam că mint când au venit la bord, spuse căpitanul 
Kenfield, clătinând din cap. Dar în mod sigur nu m-am 
aşteptat să recurgă la crimă. 

Pitt observă o umflătură în capul lui Gunn pe care o 
apăsa cu punga cu gheaţă. 

— Ce-ai păţit? 

Gunn se strâmbă şi dădu punga deoparte. 

— Cât aţi coborât voi, au venit de pe iaht cu barca nişte 
huligani înarmaţi. Spuneau că sunt de la Ministerul de 
Cultură din Turcia. 

— Supraveghează largul mării într-un iaht de lux? întrebă 
Giordino sceptic. 

— Le-am cerut să se identifice, dar mi-au arătat doar 
țeava puştii, zise Gunn, punând din nou punga cu gheaţă 
pe umflătura de la cap. 

— Ne-au spus foarte clar că nu avem autoritatea să 
lucrăm la o epavă din timpul Imperiului Otoman, spuse 
căpitanul. 

— Interesant că ştiau ce anume este epava, remarcă 
Giordino. 

— Ce altceva au mai vrut? întrebă Pitt. 

— Ne-au cerut toate artefactele pe care le-am recuperat 
de pe epavă, spuse Kenfield. Le-am spus să coboare de pe 
navă, dar nu a ieşit prea bine. Ne-au dus pe mine şi pe Rudi 
pe aripa punţii şi ne-au ameninţat că ne omoară. Echipajul 
nu a avut încotro şi s-a supus. 

— Au luat tot? întrebă Giordino. 

Gunn aprobă. 

— Au luat tot din laborator, apoi au dus lucrurile pe iaht 
chiar înainte să ieşiţi voi la suprafaţă. 

— Dar nu înainte să ne ordone să plecăm de aici şi să ne 
amenințe să nu comunicăm prin radio, adăugă Kenfield. 

— Nu-mi place să-ţi spun, Rudi, dar nu au luat numai 
artefactele, zise Pitt. Au dezgropat şi monolitul tău de lângă 

epavă. 

— Asta e cea mai mică pierdere, zise el, supărat. L-au 
luat pe Zeibig. 

Căpitanul dădu din cap. 

— Au întrebat cine se ocupă de excavarea epavei. 
Întâmplător, doctorul Zeibig era în laborator şi l-au forţat să 
meargă cu ei. 

— După ce le-au făcut lui Iverson şi Tang, ştim că nu o să 
ezite să-l omoare şi pe el, zise Giordino încet. 

— Aţi încercat să luaţi legătura cu cineva? îl întrebă Pitt 
pe căpitan. 

— Tocmai am vorbit la telefonul prin satelit cu Ministerul 
Culturii din Turcia. Au confirmat că nu au niciun iaht şi nici 
poliţie trimisă în zona asta. Am contactat şi Paza de Coastă 
turcă. Din păcate, nici ei nu au vreo ambarcaţiune în 
apropiere. Ne-au îndrumat la baza lor din Izmir ca să dăm o 
declaraţie. 

— Între timp, băieţii răi pot să dispară de tot cu Zeibig 
alături, zise Pitt. 

— Mă tem că nu prea mai avem ce face, spuse căpitanul. 
lahtul acela e cel puţin de două ori mai rapid decât Aegean 
Explorer. Nu avem cum să încercăm să-i urmărim şi să mai 
şi sperăm să-i prindem. Odată ajunşi în port, putem să 
alertăm şi autorităţile noastre guvernamentale. 

Giordino îşi drese glasul cu zgomot, păşind în faţă. 

— Eu ştiu ceva care ar putea să ţină pasul cu iahtul. 

Se întoarse spre Pitt şi-i făcu încrezător cu ochiul. 

— Eşti sigur că e pregătit? întrebă Pitt. 

— E pregătit, zise Giordino, ca un aligator flămând în 
iazul cu rațe. 

XXX 

Fiind pregătit dinainte de lansare, după numai câteva 
minute toate sistemele erau funcţionale şi noul submersibil 
al lui Giordino fu coborât peste bord. Aşezaţi la posturile 
alăturate de comandă, Giordino făcu o verificare de 
siguranţă şi Pitt transmise prin radio către puntea vasului 
Aegean Explorer. 

— Explorer, te rog să-mi dai poziţia actuală a țintei! ceru 
el. 

— Pe radar apare că menţine cursul de zero-unu-două 
grade, răspunse vocea lui Rudi Gunn. Acum este la distanţă 
de aproximativ zece mile de noi. 

— Am recepționat, Explorer. Vă rog să ne urmăriţi în 
viteză cât încercăm să prindem vulpea. G/onţul/ a încheiat. 

Pitt nu avea încredere în ideea de a pleca în urmărire cu 
submersibilul. Fiind bazate în mod obişnuit pe baterii pentru 
propulsie, submersibilele de cercetare erau dintotdeauna 
vehicule lente, greoaie, făcute să acopere un perimetru 
restrâns. Insă G/onţul încălcase regulile dezvoltării unui 
submersibil. 

Numit mai degrabă după viteza vasului decât după 
formă, Gl/onţul era bazat pe modelul Super-Submarinelor 
Marion. Prototipul NUMA combina cabina de oţel a 
submersibilului cu carena performantă a unei bărci 
puternice. Ca submersibil, G/onțul/ era capabil să se 
scufunde la adâncimi de trei sute de metri. La suprafaţă, 
motoarele separate de propulsie din compartimentul 
presurizat, alături de rezervorul de combustibil de 1.987 de 
litri, permiteau G/onţului să se deplaseze pe distanţe lungi 
în mare viteză. Construcţia îl ajuta să ajungă în zone 
izolate, fără să aibă nevoie de o navă însoţitoare pentru 
asistenţă. 

— Sunt gata să pornesc deplasarea la suprafaţă, anunţă 
Giordino, apoi întinse mâna şi apăsă butoanele de pornire 
ale celor două motoare turbo-diesel. 

Un bârâit înăbuşit ajunse până la ei când motoarele 
gemene cu cinci sute de cai putere prinseră viaţă. Giordino 
verifică din priviri câteva indicatoare de pe bord, apoi se 
întoarse spre Pitt. 

— Suntem gata de plecare. 

— Hai să vedem de ce-i în stare! răspunse Pitt, dând uşor 
drumul comenzilor de accelerare. 

Se treziră deodată cu spatele lipit de scaune în timp ce 
motoarele diesel puternice împingeau submersibilul înainte. 

În doar câteva secunde, vasul înainta pe carena albă şi 
lucioasă, călărind valurile. Pitt simți  submersibilul 
legănându-se pe marea agitată, însă acceleră încă puţin 
odată ce simţi că e stabil. Cum cabina de control era 
poziționată la marginea din faţă a vasului, avea impresia că 
zbura pe deasupra apei. 

— Treizeci şi patru de noduri, zise el, uitându-se la 
indicatorul de navigare de pe monitor. Nu e chiar rău. 

Giordino dădu din cap, zâmbind larg. 

— Mă gândesc că poate trece de patruzeci pe apă 
liniştită. 

Se îndreptară spre nord pe Marea Egee, sărind peste 
valuri timp de aproape douăzeci de minute înainte să vadă 
un punct la orizont. Urmăriră iahtul încă o oră, apropiindu- 
se tot mai mult şi trecând la nord de Strâmtoarea 
Dardanele, făcând slalom printre două petroliere mari care 
veneau de pe Marea Neagră. Marea insulă turcească 
Gökçeada apăru în curând în faţă, iar iahtul schimbă cursul 
către estul insulei. 

Pitt îl urmă în zigzag ca să nu pară evident că-l 
urmăreşte, apoi încetini când ajunseră la numai câteva mile 
distanţă. lahtul se îndepărtă uşor de Gökçeada şi o luă spre 
continentul turc, apropiindu-se de coastă şi reducând 
treptat viteza. Pitt se întoarse şi îl urmă pe o direcţie 
paralelă, puţin mai în spate, rămânând în largul mării, dar 
păstrând vasul luxos în câmpul vizual. Plutind în apă, de la 
distanţă Gl/onţțul părea să fie doar un mic vas de agrement 
care ieşise la o plimbare de după-amiază. 

lahtul mai merse câteva mile pe lângă coasta de vesta 
Turciei, apoi încetini brusc şi intră într-un golfuleţ semi- 
ascuns. Deplasându-se cu viteză în larg, Pitt şi Giordino 
văzură câteva clădiri şi un doc unde un mic cargobot stătea 
ancorat. Pitt menţinu cursul până când ajunseră la o milă 
sau două la nord de golf şi se pierdură din vedere, apoi opri 
şi el acceleraţia. 

— Se pare că avem două opţiuni, spuse Giordino. Putem 
trage undeva la mal şi să o luăm spre golf pe jos. Sau 

putem aştepta până se lasă întunericul şi să mergem cu 
Glonţul în golf pe dedesubt. 

Pitt privi coasta stâncoasă aflată la distanţă de o 
jumătate de milă. 

— Nu sunt sigur că există prea multe locuri bune unde să 
tragi la mal aici, zise el. In plus, dacă Zeibig sau altcineva 
păţeşte ceva, ne-ar fi greu să ne întoarcem pe jos. 

— De acord. Atunci intrăm în golf. 

Pitt se uită la ceasul subacvatic Doxa cu ecran portocaliu. 

— Se întunecă într-o oră. Putem să ne apropiem atunci. 

Ora trecu repede. Pitt transmise prin radio către Aegean 
Explorer unde se aflau şi-i spuse lui Rudi să oprească nava 
de cercetare la zece mile de golf către sud. Giordino se 
folosi de acest răstimp ca să găsească o hartă navală 
digitală a zonei de coastă şi să programeze o rută 
subacvatică spre centrul golfului. Odată ajunşi sub apă, 
pilotul automat avea să conducă submersibilul în locul 
specificat, folosind estimarea făcută de calculator. 

Pe măsură ce se lăsa întunericul, Pitt îndrumă G/onţu/ la 
jumătate de milă de intrarea în golf, după care opri 
motoarele de suprafaţă. Giordino izolă şi presuriză 
compartimentul motoarelor, apoi deschise două uşi în 
carenă care lăsau apa să fie pompată în spaţiile cu balast. 
Intâi se umplu încăperea de la prova, aşa că submarinul se 
scufunda în curând sub suprafaţa apei. 

Pitt porni două aripioare de scufundare, apoi elicele 
electrice pentru propulsie. Se împotrivi dorinţei de a 
aprinde  proiectoarele exterioare când lumea acvatică 
dincolo de balonul acrilic se întunecă de tot. Inaintă cu 
submersibilul la viteză mică până când Giordino îi spuse să 
elibereze comenzile. 

— De aici conduce pilotul automat, spuse el. 

— Eşti sigur că nu ne înfigem într-o stâncă scufundată 
sau în vreo piedică? întrebă Pitt. 

— Avem sonar de înaltă frecvenţă care înregistrează 
orice la sute de metri în faţa noastră. Pilotul automat va 
schimba cursul dacă apar obstacole minore sau ne va 

trimite un semnal dacă ne blochează drumul ceva mai 
semnificativ. 

— Parcă nu mai e la fel de distractiv să mergem pe 
orbecăite, remarcă Pitt. 

Deşi Pitt nu avea o aversiune faţă de computere, era de 
modă veche când era vorba de pilotaj. Nu se simţea 
niciodată cu totul în largul lui să lase un computer să-i 
opereze comenzile. Manevrele pilotului dădeau o anumită 
senzaţie, atât în apă, cât şi în aer, lucruri pe care nici cele 
mai bune calculatoare nu le puteau simţi. Cel puţin, aşa îşi 
spunea în sinea lui. Cu mâinile libere, făcu notite despre 
progresul realizat, pregătit să preia controlul în orice clipă. 

Glonțul se scufundă la o adâncime de nouă metri, apoi 
porni automat elicele electrice. Submersibilul înainta încet 
pe direcţia programată, compensând pentru curentul uşor 
la intrarea în golf. Giordino observă că ecranul sonarului nu 
indica nimic, în timp ce se furişau către mijlocul golfului. Pe 
monitor apăru o lumină şi motoarele electrice încetară în 
clipa în care atinseră destinaţia fixată. 

— Şi aşa am ajuns la capătul porțiunii conduse de pilotul 
automat, anunţă Giordino. 

Pitt stătea deja cu mâinile pe comenzi. 

— Hai să vedem dacă găsim un loc de parcare! răspunse 
el. 

Golind treptat compartimentele cu balast, urcară încet 
până când doar câţiva centimetri din cabina balonului 
acrilic ieşiră la suprafaţă. Văzură deasupra lor cerul care 
purta ultimele semne ale apusului, iar apa din jur părea 
neagră. Giordino opri toate luminile din interior şi afişajele 
inutile, apoi goli şi restul balastului din încăperi ca să se 
ridice încă puţin din apă. 

Ridicându-se de pe scaun, cei doi se uitară la țărm. 
Văzură că în golful circular se aflau doar trei clădiri pe malul 
nordic. Acestea erau cu faţa spre cheiul de lemn care se 
întindea perpendicular cu malul. Se vedea bine şi iahtul 
italian albastru, andocat în partea dreaptă a cheiului în 
spatele unei bărci mici de lucrări. In partea opusă era un 

cargobot mare şi cam ruginit. O macara pe roţi, aflată pe 
dig, era ocupată cu încărcarea mărfii pe cargobot la lumina 
unor reflectoare fixate la înălţime. 

— Crezi că Rod mai e la bordul iahtului? întrebă Giordino. 

— Cred că ar trebui să presupunem că e aşa, pentru 
început. Ce-ai zice să andocăm alături şi să aruncăm o 
privire? N-ar trebui să se aştepte să venim. 

— Eu zic că elementul-surpriză e un lucru bun. Să 
mergem! 

Pitt fixă direcţia şi scufundă G/onţul furişându-se către 
doc. 

Giordino activă sonarul, care îi ghidă până la câţiva metri 
de iaht. Ridicându-se din nou uşor la suprafaţă, ieşiră din 
apă chiar în umbra acestuia la travers babord. Pitt dădu să 
se apropie mai mult când observă agitaţie pe puntea 
dinspre pupa. 

Trei bărbaţi înarmaţi ieşiră din cabină şi se întoarseră 
spre doc. O secundă mai târziu, apăru şi al patrulea, împins 
pe punte de ceilalţi. 

— E Zeibig, spuse Pitt, văzând faţa savantul preţ de-o 
clipă. 

Din poziţia joasă pe care o aveau în apă, de-abia îl 
vedeau pe Zeibig, care avea mâinile legate la spate. Doi 
dintre bărbaţii înarmaţi îl urcară pe doc, apoi îl împinseră 
spre mal. Pitt observă că unul din bărbaţi se întoarse pe 
iaht şi luă o poziţie relaxată la pupa. 

— Ştergem iahtul de pe listă, zise Pitt încet. Cred că e 
timpul să ne facem nevăzuţi. 

Giordino deschisese deja camerele pentru balast şi 
Glonțul dispăru repede în adâncimile întunecate. Explorară 
din nou golful, apoi se furişară înăuntru şi ieşiră la suprafaţă 
spre pupa cargobotului, chiar lângă oglinda pupei. Era o 
ascunzătoare perfectă, ferită dinspre mal de către cargobot 
şi ascunsă în mare parte de o stivă de canistre cu 
combustibil. Giordino ieşi în linişte şi prinse parâma de 
legare de chei, iar Pitt opri toate sistemele şi veni lângă el. 

— Nu va fi tocmai frumos dacă băiatul ăsta mare 

porneşte motoarele, zise  Giordino, uitându-se la 
submersibilul care plutea chiar deasupra  elicelor 
cargobotului. 

— Măcar avem numărul de înmatriculare, răspunse Pitt, 
privind către pupa navei. 

Cu litere mari şi albe apărea pictat numele vasului, 
Osmanli Yildiz, adică „Steaua Otomană”. 

Cei doi merseră tiptil de-a lungul cheiului până când 
ajunseră în umbra unui generator mare, aflat în partea 
opusă față de cala din față a cargobotului. In fața lor erau 
câțiva docheri care încărcau containerele mari de lemn în 
cargobot cu macaraua înaltă. lahtul albastru, cu bărbatul 
înarmat încă plimbându-se la pupa, era ancorat la câţiva 
metri în faţă. Giordino se uită nemulţumit la reflectoarele 
de deasupra care luminau tot drumul. 

— Nu sunt sigur că o să fie uşor să spunem pas şi să 
luăm cei două sute de dolari de aici, zise el. 

Pitt dădu aprobator din cap, uitându-se pe după 
generator ca să vadă tot docul. Observă două clădiri mici, 
cu două nivele, aflate pe mal şi flancate de două depozite 
din prefabricate. Interiorul depozitului din dreapta era 
puternic luminat, scoțând în evidenţă două stivuitoare care 
cărau afară containerele printr-o uşă deschisă pentru a fi 
transferate apoi cu macaraua. Spre deosebire de acesta, 
depozitul din stânga era întunecat, fără vreun semn de 
activitate. 

Pitt îşi îndreptă atenţia spre clădirea de piatră din mijloc. 
O lumină puternică pe verandă lumina faţada, dezvăluind 
un bărbat înarmat care stătea de pază la uşă. 

— Clădirea de piatră din mijloc, îi şopti el lui Giordino. 
Acolo trebuie să fie Zeibig. 

Se uită din nou, remarcând farurile unei maşini care se 
apropia de pe deal. Vehiculul cobori zdruncinându-se pe 
drumul abrupt de pietriş, apoi întoarse pe doc şi trase în 
faţa clădirii de piatră. Pitt rămase uimit când recunoscu 
maşina drept un model vechi de Jaguar Sedan. Un bărbat 
îmbrăcat elegant şi o femeie coborâră şi intrară în clădire. 

— Cred că trebuie să ne mişcăm destul de repede, şopti 
Pitt. 

— Ai vreo idee despre cum să coborâm de pe chei? 
întrebă Giordino, stând ghemuit pe o parte a scării sprijinite 
de generator. 

Pitt privi în jur, apoi se uită o secundă la Giordino, un 
zâmbet larg apărându-i pe faţă. 

— AI, zise el, cred că stai pe ideea mea. 

Nimeni nu dădu vreo atenţie celor doi bărbaţi îmbrăcaţi 
în costume de scufundare de un turcoaz şters, care 
mergeau pe dig cu capul plecat, ducând cu ei o scară de 
aluminiu. Era limpede că erau doi membri ai echipajului de 
pe cargobot şi aduceau înapoi pe mal echipamentul 
împrumutat. Numai că erau membri ai echipajului pe care 
nu-i mai văzuse nimeni până atunci. 

Cei care lucrau pe doc şi prindeau de macara un 
container pe care scria „Textile” nu băgară de seamă când 
Pitt şi Giordino trecură pe lângă ei. Pitt observase că 
paznicul de pe iaht se uitase o clipă la ei înainte de a se 
întoarce cu spatele. 

— În ce direcţie o luăm, şefu'? întrebă Giordino, coborând 
de pe chei şi ţinând capătul din faţă al scării. 

Depozitul luminat era aproape în faţa lor, iar uşa 
deschisă la numai câţiva metri în dreapta. 

— Eu zic să evităm mulţimea şi să o luăm la stânga, 
răspunse Pitt. Hai să încercăm la celălalt depozit! 

Se întoarseră şi merseră de-a lungul falezei, trecând pe 
lângă clădirea îngustă de piatră. Pitt bănuia că fusese 
construită iniţial ca o casă de pescar, dar acum servea 
drept birou administrativ pentru autoritatea portuară. Spre 
deosebire de cel de pe iaht, bărbatul care păzea uşa din 

faţă îi privi bănuitor când trecură pe lângă curtea din faţa 
casei. Giordino încercă să bagatelizeze prezenţa lor 
fluierând nonşalant „Yankee Doodle Dandy” în timp ce 
treceau, gândindu-se că asasinul turc nu avea de unde să 
cunoască melodia. 

Ajunseră în curând la al doilea depozit, o clădire 
întunecată cu uşa mare cu sistem de coborâre încuiată. 
Giordino încercă mânerul unei uşi mici din lateral şi o găsi 
descuiată. Fără ezitare, îl lăsă pe Pitt să intre şi sprijiniră 
scara de un birou luminat de un bec ce pâlpâia din tavan. În 
rest, interiorul clădirii era gol, cu excepţia câtorva lăzi într- 
un colţ şi a unui container mare sigilat aflat spre spatele 
rampei de încărcare. 

— A fost destul de uşor, spuse Pitt, dar nu cred că o să fie 
la fel de simplu să intrăm pe uşa din faţă a clădirii de 
alături. 

— Nu, paznicul s-a uitat la noi ca un uliu. Poate e şi în 
spate o uşă? 

Pitt dădu din cap. 

— Să mergem să vedem! 

Luând un ciocan de lemn pe care îl văzuse pe birou, 
traversă depozitul împreună cu Giordino. Lângă rampa de 
încărcare se afla o uşiţă prin care se strecurară. Ajunseră 
tăcuţi în spatele clădirii de piatră, dar aflară că nu avea 
nicio uşă în spate sau în lateral. Pitt se apropie de una 
dintre ferestrele mai joase şi încercă să privească înăuntru, 
dar jaluzelele fuseseră trase. Se dădu înapoi şi se uită la 
ferestrele de la etajul superior, apoi se întoarse pe vârfuri 
lângă depozit, ca să se sfătuiască cu Giordino. 

— Se pare că am ajuns tot la uşa din faţă, zise Giordino. 

— De fapt, mă gândeam să încerc intrarea de la etaj, 
răspunse Pitt. 

— La etaj? 

Pitt arătă cu mâna la scară. 

— Am putea foarte bine să ne şi folosim de asta. 
Ferestrele de la etaj sunt întunecate, dar nu par să aibă 
jaluzelele trase. Dacă poţi să creezi o diversiune, aş putea 

să urc şi să intru pe una dintre ferestre. Putem încerca să-i 
luăm prin surprindere de sus. 

— Cum spuneam, elementul-surpriză e un lucru bun. Mă 
duc să aduc scara cât te gândeşti tu la diversiunea aceea. 

In timp ce Giordino mergea în partea opusă a depozitului, 
Pitt scoase capul pe uşa din spate şi căută o cale de-a crea 
o diversiune. Soluţia veni sub forma unui camion cu 
remorcă parcat în spatele celuilalt depozit. Se dădu înapoi 
când Giordino se apropie cu scara, însă deodată se uită 
curios dincolo de el. 

— Ce e? întrebă Giordino. 

— Uită-te la asta! zise Pitt, apropiindu-se de un container 
de oţel pentru transport maritim aflat în apropiere. 

Era vopsit în model camuflaj kaki, dar avea şi nişte litere 
negre imprimate care îi atraseră atenţia lui Pitt. Containerul 
era marcat în câteva locuri cu nişte cuvinte în engleză, 
„Pericol - Exploziv puternic”. Sub avertisment scria 
„Departamentul Armatei SUA”. 

— Ce naiba caută aici un container al SUA cu explozibil? 
întrebă Giordino. 

— Habar n-am. Dar pot să pun pariu că armata nu ştie 
nimic despre asta. 

Pitt se apropie de container şi trase zăvorul, deschizând 
uşa grea de oţel. lnăuntru erau zeci de cutii mici de lemn cu 
avertismente asemănătoare scrise pe ambele părţi, fixate 
fiecare în rafturi de metal. Lângă uşă, una dintre cutii 
fusese deschisă. In interior se aflau containere mici de 
plastic de mărimea unor cărămizi. 

__ Pitt luă un container şi-i scoase capacul de plastic. 
lnăuntru era un pachet dreptunghiular cu un praf alb 
comprimat. 

— Explozivi plastici? întrebă Giordino. 

— Nu pare să fie C-4, dar trebuie să fie ceva asemănător. 
E destulă substanţă aici ca să arunce în aer depozitul ăsta 
până la cer. 

— Crezi că ne-ar ajuta să creăm diversiunea? întrebă 
Giordino, ridicând viclean din sprânceană. 


246 


— Ştiu sigur, răspunse Pitt, punând capacul recipientului 
şi întinzându-i-l tovarăşului său. E un camion parcat în 
spatele celuilalt depozit. Vezi dacă poţi să-l faci să bubuie. 

— Şi tu? 

Pitt ridică ciocanul. 

— Eu o să bat la uşa de la etaj. 

Zeibig nu se temuse pentru viaţa lui. Cu siguranţă, era 
tulburat de faptul că fusese răpit sub ameninţarea armei, 
încătuşat şi încuiat într-o cabină pe un iaht luxos. Ajungând 
în golf, avusese îndoieli când îl împinseseră spre mal şi-l 
băgaseră într-o clădire veche de piatră, unde i se spusese 
să ia loc într-o sală mare ca pentru conferinţe. Răpitorii, 
bărbaţi înalţi cu pielea albă şi ochi negri şi aspri, erau în 
mod cert destul de ameninţători. Insă nu se dovediseră încă 
a fi abuzivi. Totuşi, părerea i se schimbă când o maşină opri 
în faţă şi un cuplu de turci cu feţe severe apăru şi intră în 
clădire. 

Zeibig observă că paznicii luară imediat o poziţie 
ţeapănă, respectuoasă, la intrarea oaspeţilor. Arheologul îi 
auzi discutând despre cargobot şi încărcătură cu şeful de 
echipă timp de câteva minute, mirându-se că femeia era 
cea care dădea cele mai multe ordine. Terminând treaba cu 
expedierea mărfii, cei doi intrară în sala de conferinţe, unde 
bărbatul se uită la Zeibig mânios şi dispreţuitor. 

— Aşadar, tu eşti cel responsabil cu furtul artefactelor lui 
Suleiman Magnificul, şuieră Ozden Celik cu vena de la 
tâmplă pulsând. 

Imbrăcat într-un costum scump, îi părea lui Zeibig un om 
de afaceri de succes. Insă mânia din ochii înroşiţi ai 
bărbatului aducea cu psihoza. 

— Nu făceam decât o investigaţie preliminară a locului, 

cu permisiunea Muzeului de Arheologie din Istanbul, 
răspunse Zeibig. Noi trebuie să predăm statului toate 
artefactele recuperate, ceea ce aveam de gând să facem la 
întoarcerea în Istanbul peste două săptămâni. 

— Şi cine a spus că epava aparţine Muzeului de 
Arheologie? întrebă Celik, strâmbând din buze. 

— Asta trebuie să-l întrebaţi pe Ministrul Culturii din 
Turcia, răspunse Zeibig. 

Celik ignoră comentariul şi merse lângă masa de 
conferinţe cu Maria alături. Pe suprafaţa de mahon erau 
aşezate câteva zeci de artefacte pe care scafandrii NUMA le 
luaseră de pe epavă. Zeibig îi privi cum examinau 
obiectele, apoi făcu ochii mari când văzu monolitul lui Gunn 
în capătul îndepărtat al mesei. Curiozitatea îl făcu să întindă 
gâtul, dar era prea departe ca să citească inscripţia. 

— Cu cât aţi datat epava asta? întrebă Maria. 

Era îmbrăcată în pantaloni negri şi un pulover de 
culoarea prunei, însă pantofii comozi nu erau la modă. 

— Nişte monede date muzeului arată că vasul a 
naufragiat în jurul anului 1570, zise Zeibig. 

— E o navă otomană? 

— Materialele şi tehnica de construcţie se aseamănă cu 
cele ale navelor comerciale de coastă din estul Mediteranei 
de la acea vreme. Cam atât ştim deocamdată. 

Celik analiză cu grijă colecţia de artefacte, admirând 
fragmentele holurilor şi plăcuţelor de ceramică vechi de 
patru sute de ani. Cu privirea experimentată de colecţionar, 
ştia că epava fusese datată corect, confirmarea cu ajutorul 
monedelor fiind deja în posesia lui. Apoi se apropie de 
monolit. 

— Ce e acesta? îl întrebă pe Zeibig, arătând spre piatră. 

Zeibig clătină din cap. 

— A fost luat de acolo de oamenii voştri. 

Celik studie cu atenţie piatra nivelată pe o parte, 
observând inscripţia în latină de pe suprafaţă. 

— Gunoaie romane, murmură el, apoi examină restul 
artefactelor înainte de a se apropia din nou de Zeibig. 


248 


— Nu veţi mai jefui niciodată ceea ce aparţine Imperiului 
Otoman, spuse el, cu ochii negri fixându-se cu furie pe cei 
ai lui Zeibig. 

Băgă mâna în buzunarul de la haină şi scoase o coardă 
subţire de piele. O răsuci o clipă în faţa lui Zeibig, apoi o 
întinse încet. Celik se mişcă de parcă s-ar fi îndepărtat de 
Zeibig, apoi se întoarse şi înfăşură coarda în jurul capului 
arheologului, trecând în spatele lui. Coarda se strânse 
imediat în jurul gâtului lui Zeibig, care fu ridicat în picioare 
de o smucitură zdravănă. 

Bărbatul se zbătu şi încercă să-l lovească pe Celik cu 
coatele, însă un bodyguard veni spre el şi-l apucă de 
încheieturile încătuşate, trăgându-i braţele în faţă în timp 
ce coarda se strângea în jurul gâtului. Zeibig o simţea 
muşcându-i din piept şi se lupta să respire, cu sângele 
bubuindu-i în urechi. Auzi un pocnet puternic şi se întrebă 
dacă era cumva timpanul care se spărgea. 

Auzi şi Celik sunetul, dar îl ignoră, cu ochii aprinşi de 
setea de sânge. Se auzi din apropiere şi al doilea bubuit, 
zguduind toată clădirea cu forţa unei detunături. Celik 
aproape îşi pierdu echilibrul când podeaua se cutremură şi 
geamurile de la etaj se sparseră. Slăbi strânsoarea garoului 
de piele din instinct. 

— Du-te să vezi ce s-a întâmplat! strigă la Maria. 

Ea încuviinţă şi îl urmă în grabă pe şeful de echipă pe uşa 
din faţă ca să investigheze. Celik strânse din nou coarda de 
piele în timp ce bodyguardul rămase nemişcat, ţinând 
mâinile lui Zeibig fixe. 

Arheologul reuşise să respire de câteva ori între timp şi 
îşi reluă eforturile de a se elibera. Insă Celik îi înfipse 
umărul în spate, întorcându-se şi trăgând de coarda de 
piele, aproape ridicându-l pe bărbat în aer. 

Roşu la faţă şi simțind că-i plesneşte capul în timp ce se 
chinuia să respire, Zeibig se uită în ochii bodyguardului, 
care îi zâmbea sadic. Însă pe faţa acestuia apăru o expresie 
nedumerită. Zeibig auzi o bufnitură înăbuşită, după care 
simţi cum coarda de piele i se desprinde de la gât. 

Bodyguardul îi dădu drumul la încheieturi şi bâjbâi 
repede în haină. În adâncurile înceţoşate, lipsite de oxigen 
ale creierului său, Zeibig îşi dădu seama că omul îşi căuta 
arma. |Impins de un impuls subit care-i dădea senzaţia că 
totul se petrece cu încetinitorul, arheologul se aplecă în faţă 
şi-l apucă pe acesta de mânecă. Bărbatul încercă imediat 
să-şi elibereze mâna înainte de a-l împinge pe Zeibig 
deoparte cu braţul liber. Când apucă arma din suportul de 
la umăr, un obiect îl lovi şuierând în faţă. Se clătină puţin 
până când a doua lovitură îl nimeri în plin şi se prăbuşi 
inconştient pe podea. 

Zeibig se întoarse cu privirea înceţoşată şi văzu un 
bărbat în picioare lângă el cu un ciocan de lemn în mână şi 
o expresie aspră şi satisfăcută pe faţă. Tuşind şi străduindu- 
se să respire, Zeibig zâmbi când îşi reveni complet şi văzu 
că bărbatul era Pitt. 

— Prietene, zise el, pronunţând cuvintele cu răsuflarea 
tăiată, ai apărut ca o gură de aer proaspăt. 

Aproape tot echipajul docului se adunase în spatele 
depozitului ca să vadă cum resturile în flăcări ale 
camionului luminau cerul nopţii. Opera lui Giordino nu ar fi 
putut produce o diversiune mai bună. Şi fusese atât de 
simplu! 

Furişându-se lângă camion, deschisese încet portiera şi 
privise înăuntru. Interiorul duhnea a fum de ţigară, zeci de 
chiştoace fiind împrăştiate pe jos printre cutiile de suc. Pe 
banchetă se aflau un caiet, nişte unelte şi oasele rămase de 
la un pui fript, înfăşurate în hârtie cafenie. Insă hanoracul 
subţire şi zdrenţăros de sub banchetă fu cel care-i atrase 
privirea lui Giordino. 

Bărbatul apucă bluza şi îi rupse cu uşurinţă mâneca, 

după care căută pe bord până găsi bricheta şi apăsă 
butonul. Apoi se duse în spatele camionului şi deşurubă 
capacul rezervorului. Inmuie cu grijă mâneca în rezervor 
până se îmbibă parţial de benzină, apoi o scoase şi întinse 
capătul uscat pe marginea rezervorului. Lăsă capătul 
îmbibat în benzină în canalul de umplere şi aşeză capacul 
deasupra ca să nu iasă vaporii. Când auzi pocnetul uşor, se 
grăbi spre cabină şi scoase bricheta, apoi aprinse repede 
capătul uscat al mânecii înainte ca bricheta să se răcească. 

Abia avu timp să alerge în spatele clădirii de piatră 
înainte ca flacăra micuță să se ridice pe mânecă până la 
porţiunea înmuiată în benzină. Flăcările ajunseră rapid la 
canal, aprinzând vaporii şi provocând o explozie care 
distruse rezervorul de benzină. 

Insă încărcătura de explozibili plastici, aşezată deasupra 
rezervorului, fu cea care provocă răul cel mai mare o 
secundă mai târziu. Chiar şi Giordino rămase uimit de 
puternica explozie ce ridică maşina de la pământ şi-i arse 
complet partea din spate. 

Pitt făcuse tot posibilul să-şi coordoneze intrarea în 
clădire cu zgomotul exploziei. Cocoţat pe scară în faţa 
uneia dintre ferestrele întunecate de la etaj, sparse geamul 
cu ciocanul în clipa în care toată clădirea tremura în faţa lui. 
Urcă repede înăuntru, trezindu-se în dormitorul pentru 
oaspeţi din apartamentul amenajat confortabil. Tocmai se 
furişa pe scări când auzi gemetele lui Zeibig şi sări cu 
ciocanul să-i răpună pe Celik şi pe bodyguard. 

Recăpătându-şi forţele, Zeibig se ridică şi se uită la Celik, 
prăbuşit şi inconştient, cu un cucui mare la cap. 

— E mort? 

— Nu, doar trage un pui de somn, răspunse Pitt, 
observând că silueta întinsă pe jos începea să se mişte. 
Propun să ieşim de aici înainte să se trezească. 

Pitt îl apucă de braţ pe Zeibig şi dădu să-l conducă spre 
uşa din faţă, însă arheologul se opri în loc. 

— Stai... stela, zise el, apropiindu-se de lespedea lui 
Gunn. 

Pitt se uită la piatra excavată, care avea aproape 1,2 m 
înălţime. 

— E prea mare să o luăm ca suvenir, Rod, zise el, 
îndemnându-l să plece. 

— Stai să mă uit o clipă la inscripţie! se rugă Zeibig. 

Ştergând cu degetele suprafaţa pietrei, citi repede 
înscrisul în latină de câteva ori, încercând să reţină 
cuvintele. Mulţumit că le memorase, privi spre Pitt cu un 
zâmbet şters. 

— Gata, am reţinut-o. 

Pitt o luă spre ieşire şi deschise uşa, însă dădu nas în nas 
cu o femeie atrăgătoare cu părul negru, care voia să intre. 
Pitt ştia că o mai văzuse înainte, dar hainele de seară pe 
care le purta estompau contextul. Maria însă îl recunoscu 
pe Pitt imediat. 

— Tu de unde ai apărut? întrebă ea. 

Vocea aspră îi reveni imediat în amintire lui Pitt drept cea 
care îl ameninţase în cisterna Yerebatan Sarnici din 
Istanbul. Se sperie de apariţia ei subită acolo, însă îşi dădu 
seama că totul căpăta acum sens. Hoţii de la Topkapi 
vandalizaseră biroul lui Ruppe, fapt care îi condusese la 
locul epavei. 

— Sunt de la brigada de moravuri de la Topkapi, zise Pitt 
pe un ton crispat. 

— Atunci vei muri împreună cu prietenul tău, se răsti ea 
în loc de răspuns. 

Uitându-se dincolo de ei, îi văzu pe fratele ei şi pe 
bodyguard întinşi pe jos în sala de conferinţe. Un spasm de 
teamă şi mânie îi apăru pe faţă şi se dădu în spate câţiva 
paşi, întorcându-se spre depozit ca să strige după ajutor. 
Însă nimeni nu o auzi. 

Un braţ voinic apăru din umbră şi o cuprinse de talie, 
urmat de o mână care o apăsă tare pe gură. Femeia, 
înfocată, se zbătea şi lovea, dar era ca o păpuşă în 
strânsoarea lui Al Giordino. 

Acesta o duse înapoi spre uşă şi apoi în foaier, dând din 
cap prietenos spre Zeibig. 

— Unde vrei s-o punem? întrebă el, întorcându-se spre 
Pitt. 

— Intr-o celulă turcească împuţită, răspunse Pitt. Dar 
cred că trebuie să ne mulţumim cu un dulap, deocamdată. 

Pitt găsi o mică debara lângă scară şi deschise uşa, iar 
Giordino o puse pe Maria înăuntru. Zeibig aduse un scaun 
de birou pe care Pitt îl fixă sub clanţă după ce Giordino 
trânti uşa. Un potop de strigăte înăbugşite şi lovituri furioase 
erupse imediat dinăuntru. 

— Femeia asta e diavolul, remarcă Giordino. 

— Mai mult decât crezi, răspunse Pitt. Hai să nu-i dăm şi 
a doua şansă să ne prindă! 

Cei trei ieşiră pe furiş din clădire şi ajunseră pe malul 
întunecat al apei. Camionul în flăcări încă era în centrul 
atenţiei, deşi câţiva docheri se întoarseră să încarce 
cargobotul. Gărzile înarmate asigurau neliniştite zona din 
jurul exploziei, în timp ce trioul se îndrepta în grabă spre 
chei. Pitt găsi un sac de pânză aruncat şi îl puse pe mâinile 
lui Zeibig, ca să nu se vadă că avea cătuşe. 

Ajunseră lângă macaraua mare, păşind cât de repede 
erau în stare fără să atragă atenţia. Mergând aproape de 
cargobot, se întoarseră cu spatele spre iaht şi spre barca de 
lucru, Pitt şi Giordino ascunzându-l pe Zeibig cât de bine 
puteau. Se relaxară puţin când se îndepărtară de porţiunea 
bine luminată a cheiului fără să vadă muncitori în faţă. 
Ţărmul era liniştit, iar Pitt se gândi că scăpaseră, când se 
apropiară de pupa cargobotului. 

- Următoarea oprire, Aegean Explorer, murmură Giordino 
încet. 

însă optimismul le dispăru când ajunseră în capătul 
cheiului. Păşind pe margine, Pitt şi Giordino se uitară în apă, 
cercetând perimetrul fără să-şi creadă ochilor. 

Nu se vedea nici urmă de Glont. 

Celik îşi veni încet în simţiri, cu o durere puternică la cap 
şi un bubuit zgomotos în urechi. Ridicându-se nesigur, mai 
întâi în genunchi, apoi în picioare, se dezmetici şi-şi dădu 
seama că zgomotul venea din spatele urechii. Auzind vocea 
înăbuşită a surorii sale, se apropie de cămară şi dădu 
scaunul deoparte cu piciorul. Maria aproape dobori uşa, cu 
faţa roşie ca focul de furie. 

Uitându-se la înfăţişarea ameţită a fratelui ei, se calmă 
de îndată. 

— Ozden, eşti teafăr? 

Acesta îşi freca umflătura de la cap, strâmbându-se 
puţin. 

— Da, răspunse el aspru. Spune-mi ce s-a întâmplat. 

— A fost tot americanul acela de pe vasul de cercetare. 
El şi încă unul au provocat explozia dintr-un camion, pe 
urmă au intrat aici şi l-au eliberat pe arheolog. Probabil, au 
urmărit iahtul până aici. 

— Unde sunt ienicerii mei? întrebă el, clătinându-se uşor 
înainte şi înapoi. 

Maria îi arătă bodyguardul întins pe jos sub masa de 
conferinţe. 

— O fi fost atacat odată cu tine. Ceilalţi cercetează 
explozia. 

ÎI luă de braţ pe Celik şi-l aşeză pe un scaun de piele, 
apoi îi turnă un pahar cu apă. 

— Ar fi bine să te odihneşti. O să-i anunţ pe ceilalţi. Nu au 
cum să fi ajuns prea departe. 

— Adu-mi capetele lor! se răsti el cu greu, apoi se sprijini 
de spătarul scaunului şi închise ochii. 

Maria ieşi pe verandă tocmai când doi dintre paznici se 
apropiau. 

— Focul a fost stins, anunţă unul din ei. 

— Ne-au atacat nişte intruşi şi au luat ostaticul. Cercetaţi 
docul şi faleza imediat, ordonă ea, apoi porniţi iahtul şi 

căutaţi în tot golful! Trebuie să aibă o barcă, trebuie! 

Când cei doi plecară în fugă, Maria privi spre golful 
întunecat, simțind că intruşii erau încă pe aproape. Un 
zâmbet slab îi apăru pe buze şi mânia îi dispăru când se 
gândi la răzbunare. 

În momentul acela, cei de la NUMA nu aveau nici barcă, 
nici submersibil. 

Giordino se uită în apă, încercând să-şi dea seama dacă 
Glonţul se scufundase acolo unde fusese ancorat. Apoi se 
apropie să se uite la bolardul negru de fier pe care-l folosise 
ca să lege ambarcaţiunea. Nu se vedea nici urmă de 
parâmă de legare. 

— Sunt sigur că l-am legat bine, zise el. 

— Inseamnă că l-a scufundat cineva sau l-a mutat, 
răspunse Pitt. 

Se uită o clipă pe doc fără să spună nimic. 

— Barca aceea mică de lucrări. Nu era în faţa iahtului 
când am urcat pe mal? 

— Da, ai dreptate. Acum stă degeaba în spatele iahtului. 
N-am văzut-o bine când ne-am întors, din cauza 
generatorului. Poate a tras G/onțul undeva. 

O voce de femeie se auzi deodată ţipând în gura mare pe 
mal, urmată de strigătele mai multor bărbaţi. Pitt se uită pe 
după pupa cargobotului şi văzu câţiva oameni înarmaţi 
alergând spre chei. 

— Se pare că s-a terminat distracţia, zise el, uitându-se 
jos spre apă. Cred că e momentul să ne udăm puţin. 

Zeibig ridică mâinile încătuşate. 

— Crede-mă, nu e vorba că mă tem de apă, zise el cu un 
zâmbet strâmb. Dar nu mă încântă ideea în sine de a mă 
îneca. 

Giordino îi puse mâna pe umăr. 

— Pe aici, prietene, pentru un loc uscat în grădină. 

Giordino îl duse pe Zeibig spre peretele de canistre goale 
de combustibil, stivuite de-a lungul marginii cheiului. 
Rostogoli repede câteva deoparte, ridicându-le ca pe cutiile 
de bere, până când amenajă un mic spaţiu izolat. 

— Loc în faţă pe chei pentru o persoană, zise el, arătând 
cu mâna spre locul cu pricina. 

Zeibig se aşeză pe chei, adunându-şi picioarele. 

— Pot să comand şi un cocteil Manhattan cât aştept? 
întrebă el. 

— De îndată ce se termină programul, răspunse Giordino, 
împingând o canistră lângă arheolog. Să nu pleci nicăieri 
până ne întoarcem, adăugă el, apoi aşeză alte câteva 
canistre în jurul lui Zeibig până îl ascunse de tot. 

— Nicio grijă, se auzi vocea înăbuşită a lui Zeibig. 

Giordino reaşeză în viteză nişte canistre, apoi se întoarse 
spre Pitt, care privea spre chei. In capătul opus, se vedeau 
doi bodyguarzi care se veneau dinspre mal. 

— Cred că ar fi mai bine să ne evaporăm, zise Pitt, păşind 
pe marginea cheiului, unde o scară din oţel sudat cobora în 
apă. 

— Sunt chiar în urma ta, şopti Giordino şi cei doi coborâră 
scara, alunecând încet în apa întunecată. 

Fără să mai piardă vremea, se îndreptară înapoi spre 
mal, înotând pe sub stâlpii de sprijin ai cheiului, aflându-se 
în siguranţă şi imposibil de văzut de deasupra. Pitt se 
gândea deja la un plan, dar se confrunta cu o dilemă. Să 
fure o barcă părea singura lor speranţă şi aveau de ales 
între barca de lucru şi iaht. Barca era mai uşor de 
manevrat, însă iahtul îi putea ajunge cu repeziciune din 
urmă. Se pregătea pentru sarcina riscantă de a captura 
iahtul fără arme, când Giordino îl bătu pe umăr. Se opri şi 
se întoarse spre tovarăşul său, care călca apa lângă el. 

— Glonţul şopti Giordino. 

Chiar şi în întuneric, Pitt văzu dinţii partenerului său când 
acesta zâmbi larg. 

Privind printre stâlpi, Pitt se uită la barca de lucru şi la 
iahtul aflat dincolo de aceasta. În spatele bărcii, aproape 
scufundat în apă, vedea acum vârful submersibilului. 
Trecuseră chiar pe lângă el când traversaseră cheiul. 
Ascuns de generator, rămăsese nevăzut când cei doi 
încercau să-l ascundă pe Zeibig de ochii curioşi de la bordul 
iahtului. 

Se  apropiară în linişte, observând că  parâma 
submersibilului era legată de pupa bărcii de lucru. Intr- 
adevăr, paznicul bănuitor din spatele iahtului mersese pe 
chei după ce Pitt şi Giordino trecuseră pe lângă el şi 
descoperise vasul ciudat la pupa cargobotului. Cerând 
ajutorul căpitanului bărcii de lucru, îl trăseseră alături de 
iaht ca să-l vadă mai bine la lumina reflectoarelor de pe 
doc. 

Pitt şi Giordino înotară în faţă până când ajunseră la nivel 
cu G/onţul îl vedeau pe paznicul înarmat stând pe puntea 
din pupa a bărcii şi pe încă unul în timonerie. 

— Cred că lucrul cel mai sigur e să păstrăm cablul de 
remorcare şi să-l tragem spre golf ca să se scufunde, şopti 
Pitt. 

Deodată se auziră de pe mal câteva strigăte în timp ce 
ienicerii începeau să caute acum pe chei. 

— Sari pe Glonț şi pregăteşte-l pentru scufundare! zise 
Pitt fără să mai piardă vremea. Eu o să văd ce pot să fac cu 
barca de lucru. 

— O să ai nevoie de ajutor cu paznicul înarmat, spuse 
Giordino, îngrijorat. 

— Trimite-i o bezea când ajung la bord! 

Pe urmă, Pitt inspiră adânc şi dispăru sub apă. 

Paznicul nu reuşea să înţeleagă ce era cu agitația de pe 

mal, dar observă că o parte dintre colegii săi ieniceri 
veneau spre chei. Incercase deja să-i transmită 
comandantului prin radio faptul că descoperise 
submersibilul, fără să ştie că acesta zăcea inconştient în 
clădirea de piatră. Se gândi să se întoarcă pe iaht, dar îşi 
zise că era mai bine să păzească submersibilul de la pupa 
bărcii de lucru. Stătea acolo, cu privirea aţintită spre mal, 
când o voce care-l striga din apă îl făcu să tresară. 

— lartă-mă, băiete, acela e Chattanouga Choo Choo”? se 
auzi vocea groasă. 

Paznicul se apropie imediat de balustrada de la pupa 
vasului şi se uită în jos la submersibil. Giordino, ud leoarcă, 
stătea pe cadrul G/onţului, cu o mână pe capacul acrilic, ca 
să se sprijine, şi cu cealaltă făcându-i semne prietenoase 
asasinului speriat. Acesta ridică repede arma şi dădu să 
strige la Giordino, când auzi sunet de paşi plescăind în 
spatele lui. 

Se întoarse prea târziu, căci Pitt îl lovi de parcă era un 
manechin de antrenament. Pitt ţinea coatele ridicate, 
pocnindu-l în lateral, chiar sub umăr. Având picioarele lipite 
de balustradă, paznicul nu reuşi să se apere de lovitură. Cu 
un murmur înfundat, alunecă peste bord, lovind apa cu 
putere. 

— Avem musafiri, strigă Giordino la Pitt, deschizând trapa 
şi furişându-se în submersibil. 

Pitt se întoarse şi văzu doi bărbaţi venind pe doc, 
privindu-l speriaţi. li ignoră, întorcându-şi privirea spre mica 
timonerie a vasului. Un bărbat între două vârste, cu faţa 
bucălată şi pielea bronzată, ieşi la auzul plescăiturii, apoi 
încremeni când îl văzu pe Pitt pe punte. 

— Arouk? strigă el, însă paznicul de-abia ieşea 
bolborosind la suprafaţă. 

Pitt privea deja puntea de la pupa. Prinsă de copastia 
bărcii, la câţiva metri distanţă, se afla o cange de un metru 
optzeci. Se aruncă repede spre ea, o apucă de bază şi 

întoarse cârligul tepos de fier spre căpitanul bărcii. 

— Peste bord! se răsti Pitt, făcând semn cu cârligul spre 
apă. 

Văzând privirea hotărâtă din ochii lui Pitt, căpitanul 
înţelese că nu trebuia să ezite. Cu mâinile ridicate, se 
apropie încet de balustradă şi trecu dincolo, alunecând 
greoi în apă. De cealaltă parte a bărcii, paznicul pe nume 
Arouk ieşise la suprafaţă şi începuse să strige către 
tovarăşii săi de pe chei. 

Pitt nu aşteptă să înţeleagă discuţia. Dând drumul căngii, 
alergă în timonerie şi trase de maneta de accelerare până 
la capăt. Barca porni cu o smucitură, apoi şovăi când cablul 
de remorcare se încordă, trăgând de submersibil. Barca îşi 
recăpătă treptat echilibrul şi acceleră într-un ritm care lui îi 
părea de viteza melcului. Se uită spre chei la timp ca să 
vadă doi paznici ajungând la margine şi îndreptând armele 
spre el. Cu reflexele încă iuți, se ghemui la podea cu o clipă 
înainte ca aceştia să deschidă focul. 

Timoneria explodă într-o ploaie de aşchii de lemn şi 
cioburi de sticlă când două focuri puternice străpunseră 
structura. Scuturându-se de pătura de aşchii şi cioburi, Pitt 
se târi până la timonă şi întinse mâna spre cârmă, 
întorcând-o trei sferturi spre tribord. 

La distanţă de doar câţiva metri, barca se apropia cu 
repeziciune de iahtul ancorat direct în faţă. Deşi Pitt s-ar fi 
putut întoarce în golf, ştia că Giordino şi G/onţul ar fi rămas 
astfel expuşi în faţa gloanţelor. In confuzia creată, nici 
măcar nu ştia dacă Giordino apucase să intre în submersibil 
înainte să înceapă împuşcăturile. Putea doar să spere că le 
putea distrage atenţia până ajungeau într-o zonă mai sigură 
în golf. 

Observând o pernă pe scaunul pilotului, o smulse şi se 
târî pe fragmentele spulberate ale ferestrei dinspre babord. 
Aruncând-o în aer, reuşi să atragă atenţia asasinilor din nou 
în timp ce îşi încărcau armele. O nouă serie de Împuşcături 
loviră exteriorul timoneriei cu un efect devastator. In 
interior, Pitt se ţinea de punte cu perna deasupra capului, 

iar aşchiile şi cioburile se împrăştiau în cabină. Gloanţele 
zburau în continuare, până când asasinii terminară muniţia 
a doua oară. 

Când focul încetă, Pitt ridică puţin capul ca să vadă dacă 
barca era în dreptul iahtului. Se târî spre cârmă şi o 
îndreptă spre tribord, apoi o ţinu dreaptă. Când 
ambarcaţiunea se apropie de prova iahtului, se aşeză în 
genunchi şi întoarse cârma cu putere. 

Barca veche pufăia acum cu viteză de opt noduri, iar 
prova se îndepărtă brusc de iaht şi de chei. Pitt auzi alte 
strigăte, însă manevra îi câştigase câteva secunde de 
siguranţă, căci iahtul bloca ţinta asasinilor. Acum trebuiau 
fie să urce pe iaht, fie să coboare de pe chei ca să poată 
trage, timp în care Pitt spera să iasă din raza lor vizuală. 

Se ridică o clipă în picioare şi se uită în spatele 
timoneriei, observând că G/onţul sălta vesel în urma lui. O 
strălucire slabă a echipamentelor electronice din interior îi 
dădea de ştire că Giordino reuşise să ajungă înăuntru şi 
pornea submersibilul. Privi dincolo de iaht, văzând câteva 
bule din ţeava de eşapament ce ieşeau din apă înspre 
pupa. Pitt sperase să scape cu G/onțul înainte ca iahtul să le 
taie calea, dar adversarul său i-o lua înainte. Colac peste 
pupăză, îi văzu pe cei doi asasini alergând pe puntea din 
pupa iahtului cu armele pregătite. 

Pitt se ghemuli şi răsuci uşor cârma, întorcând barca spre 
centrul golfului şi trăgând G/ontul din dreptul aliniamentului 
de tragere. Răpăitul mitralierelor precedă ploaia de gloanţe, 
majoritatea împrăştiindu-se inofensiv în osatura pupei. Pitt 
voia ca barca să meargă mai repede, dar ambarcaţiunea 
veche atinsese viteza maximă tractând submersibilul. 

Când Pitt presupuse că se aflau la aproximativ o sută de 
metri de chei, răsuci cârma cu putere spre babord, apoi 
trase uşor maneta de accelerare. Ţinu cârma răsucită până 
când vasul făcu o întoarcere completă şi văzu iahtul în faţa 
provei. In timp ce barca sălta în ralanti în golf, Pitt merse la 
pupa şi dezlegă repede cablul de remorcare al G/onțului. 
Aruncându-l spre submersibil, se aplecă peste balustradă şi 

strigă la Giordino. 

— Aşteaptă-mă aici! zise el, făcându-i semn să rămână 
pe loc. 

Giordino încuviinţă, apoi ridică degetele mari în dreptul 
balonului acrilic ca să le vadă Pitt. Acesta se întoarse şi 
alergă înapoi spre timonerie în timp ce alte focuri de armă 
se auziră de pe mal, găurind acum prova bărcii. Ajungând la 
timonerie, Pitt trase de maneta accelerației şi ajustă cârma 
până când se întoarse către capătul cheiului. 

— Rămâi unde eşti, fato! spuse el cu voce tare, privind la 
iahtul luxos. 

Eliberată de submersibil, barca de lucru reuşi să crească 
viteza cu câteva noduri. Pitt ţinu prova îndreptată spre 
capătul cheiului, nevrând să-şi arate încă intenţia. Pentru 
cei de pe iaht, se părea că barca era blocată învârtindu-se 
într-un cerc mare în inversul acelor de ceasornic. Pitt 
menţinu păcăleala până când ambarcaţiunea trecu paralel 
cu iahtul la aproximativ cincizeci de metri distanţă, apoi 
întoarse din nou cârma cu putere. 

Aliniind prova până când fu îndreptată spre mijlocul 
iahtului, îndreptă cârma, apoi fixă o vestă de salvare între 
spiţele de jos ca să o blocheze. Ignorând o nouă rundă de 
gloanţe care străpunseră prova, ieşi în fugă din timonerie şi 
o luă spre puntea de la pupa, unde se aruncă peste 
balustradă. 

Căpitanul iahtului fu primul care îşi dădu seama că erau 
pe cale să fie izbiţi şi strigă după ajutor să dezlege 
parâmele de doc. Un membru al echipajului apăru pe punte 
şi cobori pe chei, dezlegând în grabă parâmele de la prova. 
Unul dintre asasini lăsă arma şi traversă puntea spre 
parâma dinspre pupa. În loc să sară pe chei ca să dezlege 
frânghia legată strâns, încercă să desfacă celălalt capăt, 
care era înnodat în jurul bolardului de la pupa iahtului. 

Căpitanul văzu că prova şi parâmele fuseseră dezlegate, 
apoi se întoarse îngrozit şi observă că barca de lucru se 
apropia la numai douăzeci de metri distanţă. Ilmpins de 
instinctul de supravieţuire, sări la cârmă şi apăsă pe cele 

două manete de accelerare, sperând că şi parâma de la 
pupa era liberă. 

Dar nu era. 

Motoarele diesel mari ale iahtului bubuiră când cele două 
elice porniră în apă şi împinseră vasul în faţă. Însă nu 
înaintă decât câţiva metri, căci parâma de la pupa se 
încordă, ţinând iahtul ancorat de chei. Paznicul căzu pe 
spate strigând şi aproape pierzându-şi degetele când 
frânghia se întinse la maxim. 

Apa bolborosea şi făcea spume la pupa în timp ce iahtul 
se lupta să se desprindă. Apoi frânghia se eliberă când 
membrul echipajului de pe chei desfăcu parâma şi fugi să 
se ascundă. lahtul ţâşni în faţă ca un taur la rodeo, pornind 
înainte şi împroşcând spumă. Căpitanul se uită prin 
fereastra dinspre punte, apoi strânse cârma până îi albiră 
încheieturile degetelor, dându-şi seama că tentativa de 
scăpare eşuase. 

Barca de lucru rămasă fără pilot se izbi de iaht, lovind-o 
la tribord, chiar în faţa pupei. Prova ascuţită şi grea a bărcii 
sfărâmă cu uşurinţă învelişul din fibră de sticlă al iahtului, 
proiectându-i partea opusă în stâlpii cheiului. Sunetul 
metalului zdrobit umplu aerul când trenul de rulare de la 
tribord fu distrus, stâlcind conductele hidraulice şi cele de 
benzină, precum şi mecanismele aflate la turație maximă. 
Inerţia acumulată împinse pupa iahtului spre chei, unde 
elicea care se învârtea în stânga fu desprinsă de un stâlp. 
lahtul făcu un salt puternic în faţă ca o ultimă încercare, 
eliberându-se şi de chei, şi de barcă înainte ca motoarele să 
se oprească, plutind fără ţintă către mal. 

Pitt nu se obosi să mai privească impactul, ci înotă sub 
apă, ieşind doar pentru câte o clipă să tragă aer în piept. Se 
forță până simţi că-l dor plămânii, iar numărătoarea 
mişcărilor arăta că se apropia de locul unde desprinsese 
Glonţțul de barcă. leşind la suprafaţă, privi spre chei în timp 
ce-şi trăgea răsuflarea. Succesul atacului era evident. 
Vedea iahtul plutind neputincios spre mal în vreme ce 
barca, al cărei motor încă bârâia la turație mare, se izbea 

întruna de chei, iar prova stâlcită se scufunda tot mai mult 
în apă. O mulţime de oameni alergau spre chei, privind 
scena şi strigând panicaţi. Pitt nu se putu abţine şi zâmbi 
atunci când auzi o voce de femeie strigând în mijlocul 
agitaţiei. 

În siguranţă pentru moment, se întoarse şi înotă în largul 
golfului, scrutând suprafaţa apei. Făcu o estimare rapidă a 
distanţei de la mal, ca să se convingă de faptul că se afla în 
locul potrivit, apoi cercetă apele din jurul lui. In orice 
direcţie privea, nu vedea decât valuri mici clipocind şi se 
simţi deodată foarte singur. 

Pentru a doua oară în aceeaşi seară, G/onțul dispăruse 
fără el. 

Rod Zeibig făcu o grimasă când auzi prima dată bubuitul 
armelor de foc. Orice speranţă de evadare pe ascuns părea 
să dispară odată cu clinchetul metalic al cartuşelor care 
cădeau pe cheiul de lemn. Il îngrijora şi mai tare siguranţa 
lui Pitt şi a lui Giordino, care erau, în mod evident, ţinta 
atacului. 

Zeibig se miră să audă atacul continuând fără întrerupere 
câteva minute. Curiozitatea îi învinse până la urmă teama, 
aşa că se aplecă peste marginea cheiului şi se uită pe lângă 
stiva de canistre de combustibil. Aproape de capătul opus 
al docului, distingea forma iahtului şi câţiva bărbaţi care 
strigau pe mal. Pe chei, văzu nişte docheri care se chinuiau 
agitaţi cu parâmele de prindere. 

Zeibig se piti la loc în ascunzătoare când începură din 
nou focurile de armă. Câteva secunde mai târziu, focul 
încetă, apoi o izbitură zgomotoasă zdruncină cheiul, făcând 
canistrele din jurul lui să se clatine. In urma impactului se 
auziră alte strigăte, însă focurile de armă nu mai începură. 

O bănuială dezolantă îl făcu să se întrebe dacă nu cumva 
Pitt şi Giordino muriseră într-un ultim act de răzvrătire. 

Privind în gol spre golf şi gândindu-se la propria soartă, 
observă drept în faţă o tulburare subită în apă. O strălucire 
verde şi abia vizibilă apăru din adânc, devenind tot mai 
strălucitoare. Zeibig privea fără să-şi creadă ochilor cum 
capacul transparent al G/onțului apăru la suprafaţă chiar în 
faţa lui. La panoul de comandă se vedea silueta voinică a 
lui Al Giordino, cu un trabuc neaprins atârnându-i între 
buze. 

Arheologul nu aştepta o invitaţie oficială de a urca la 
bord, ci cobori în grabă în apă pe un stâlp acoperit de midii 
înainte ca submersibilul să termine de urcat la suprafaţă. 
notând spre pupa, Zeibig se urcă pe una din încăperile 
exterioare pentru balast, apoi se târî spre trapa din spate. 
Giordino deschise imediat trapa şi îl îndemnă pe Zeibig să 
intre, închizând-o repede după el. 

— Doamne, ce mă bucur să te văd! spuse Zeibig, 
strecurându-se pe locul copilotului şi încercând să nu picure 
apă pe dispozitivele electrice. 

— Nu prea aveam chef să înot singur până acasă, 
răspunse Giordino, grăbindu-se să umple compartimentele 
pentru balast şi să scufunde ambarcaţiunea cât mai repede 
posibil. Întinzând gâtul, se uită la chei, în jurul canistrelor 
de combustibil, să vadă dacă îi observase cineva. 

— Nimeni nu s-a obosit să stea în capătul ăsta de chei, 
raportă Zeibig, privind cum se ridica nivelul apei peste 
vârful capacului acrilic. Se întoarse apoi spre Giordino cu 
vocea tremurând: 

— Am auzit o bubuitură puternică, pe urmă s-au oprit 
împuşcăturile. Dirk? 

Giordino încuviinţă. 

— A furat barca de lucru care a remorcat G/onțul pe 
cealaltă parte a cheiului. M-a eliberat, pe urmă a pornit spre 
iahtul ancorat. 

— Cred că i-a ieşit manevra, răspunse Zeibig pe un ton 
sumbru. 

Uitându-se la indicatorul de adâncime care arăta nivelul 
de patru metri şi jumătate, Giordino opri pompele de balast 
şi se îndepărtă uşor de chei. Inversând mişcarea, se înclină 
spre golf, apoi îi aruncă lui Zeibig o privire încurajatoare. 

— Din câte îl ştiu pe Dirk, nu cred că s-a dus cu barca 
până la capăt. De fapt, pun pariu pe salariul pe o lună că fix 
în clipa ăsta înoată în mijlocul golfului. 

Ochii lui Zeibig se luminară instantaneu. 

— Dar cum o să-l găsim? 

Giordino bătu afectuos cu palma pe consola pilotului. 

— O să avem încredere în ochii pătrunzători ai G/onțului, 
spuse el. 

Cu propriii ochi fixaţi pe ecranul de navigare, Giordino 
îndrumă submersibilul de-a lungul unei traseu sinuos pe 
care-l programase, către locul unde Pitt îl dezlegase de 
barca de lucru. Estimarea făcută de sistem nu avea să-l 
ducă în exact aceeaşi poziţie aşa cum ar fi făcut GPS-ul, dar 
avea să fie foarte aproape. 

Giordino urmă traseul la o adâncime de nouă metri, 
ridicându-se treptat la numai trei metri pe măsură ce se 
apropia de punctul de plecare. Apoi eliberă uşor comanda 
de propulsie, până ajunseră într-o poziţie de staţionare. 

— Suntem în afara câmpului vizual al asasinilor? întrebă 
Zeibig. 

Giordino clătină din cap. 

— Am avut noroc că nu ne-a nimerit vreun glonţ mai 
devreme. Erau toţi preocupaţi să oprească barca. Nu cred 
că vreau să le ofer a doua şansă. 

Intinse mâna şi apăsă câteva butoane de pe monitorul 
aflat deasupra capului. 

— Să sperăm că şeful nu a rămas prea aproape de mal. 

Pe monitor apăru o imagine neclară pe care se vedeau 
semnalele sonarului de pe submersibil. Giordino crescu 
frecvenţa sistemului, ceea ce produse o imagine mai 
detaliată, reducând totodată raza scanării. Studiau amândoi 
ecranul cu atenţie, văzând doar nişte umbre răzlețe. 
Giordino  apăsă uşor elicea laterală, rotind încet 

submersibilul în direcţia acelor de ceasornic. Imaginea nu 
se schimbă prea mult, în timp ce senzorul scana centrul 
golfului. Apoi Giordino observă o mică pată în partea de sus 
a ecranului. 

— E ceva mic la vreo treizeci de metri de noi, zise el. 

— E Dirk? întrebă Zeibig. 

— Dacă nu o fi un delfin, un caiac sau unul dintre 
milioanele de resturi plutitoare, răspunse el. 

Ajustă elicele şi ghidă submersibilul spre ţintă, privind-o 
crescând în dimensiuni pe măsură ce se apropiau. Când 
umbra începu să iasă de pe ecranul sonarului, Giordino 
înţelese că erau direct sub ţintă. 

— E momentul să aruncăm o privire, zise el, apoi goli 
încet compartimentele de balast. 

Pitt plutea pe spate, păstrându-şi energia după ce 
înotase ca să se distanţeze de barcă şi călcase apa câteva 
minute, când simţi o mică agitaţie în apa de sub el. Se 
întoarse şi văzu luminile slabe ale G/onțului ridicându-se la 
numai câţiva metri de el. Înotă mai aproape, aşezându-se 
direct deasupra capacului acrilic când acesta ieşi la 
suprafaţă. Giordino opri repede ascensiunea, permiţând 
Glonţului să iasă numai cu câţiva centimetri deasupra apei. 

Pitt se întinse pe capac, desfăcând braţele ca să se ţină. 
Dedesubt, îl văzu pe Giordino ridicând ochii spre el cu un 
zâmbet uşurat, întrebându-l apoi prin semne dacă era în 
regulă. Pitt uni degetul mare şi arătătorul şi le lipi de capac, 
apoi arătă spre centrul golfului. Giordino încuviinţă şi-i făcu 
semn să se ţină bine. 

Cuprinzând capacul cu mâinile şi picioarele, Pitt se ţinu 
de submersibilul care începu să se deplaseze. Giordino 
porni elicele încet până ajunseră să se mişte cu o viteză de 
numai câteva noduri. Pitt simţea că face schi nautic pe 
burtă. Valurile mici îl loveau peste faţă şi trebuia să ţină 
gâtul ridicat spre cer la interval de câteva secunde ca să 
respire aer curat. Când luminile docului rămaseră în spate 
la o distanţă sigură, Pitt ciocăni cât putu de tare în capac. 
Înaintarea se opri imediat şi după câteva secunde 

submersibilul se ridică de tot la suprafaţă în mijlocul bulelor 
de aer. 

Pitt alunecă de pe capac pe cadrul G/onţului, apoi păşi pe 
trapa din spate. Ezită o clipă, uitându-se pentru ultima dată 
spre mal. În depărtare, desluşi barca de lângă chei 
scufundându-se cu prova înainte. În apropiere, nişte bărbaţi 
într-o barcă Zodiac încercau să prindă cu o parâmă de la 
chei iahtul înainte ca acesta să naufragieze. Cu o uşoară 
senzaţie de uşurare, Pitt văzu că vânarea submersibilului 
nu era pe lista de priorităţi a celor de mal. Atunci trapa se 
deschise lângă el şi Giordino îl întâmpină înăuntru. 

— Mersi că te-ai întors după mine, zise Pitt cu un zâmbet 
pieziş. 

— Regele Al nu lasă niciun om în urmă, pufni Giordino. Să 
înţeleg că le-ai dat de lucru gazdelor noastre de pe mal? 

— Le-am zgâriat destul de tare iahtul, ceea ce cred că o 
să-i scoată din joc deocamdată, răspunse el. Cu toate 
astea, nu văd de ce-am mai rămâne pe aici dacă tot l-ai 
recuperat pe bunul doctor Zeibig. 

Il urmă pe Giordino spre scaunele de pilotaj şi scufundară 
repede vasul. Se furişară în tăcere afară din golf la o 
adâncime sigură, ridicându-se din nou când erau deja la 
jumătate de milă de țărm. Giordino reconfigură traseul 
Glonţului pentru înaintare la suprafaţă şi, spre uimirea lui 
Zeibig, goneau pe marea neagră cu o viteză de peste 
treizeci de noduri. 

O transmisie rapidă prin radio către Aegean Explorer 
confirmă că nava se afla în capătul de sud-est al insulei 
Gökçeada. Treizeci de minute mai târziu, luminile navei de 
cercetare apărură la orizont. Apropiindu-se, Pitt şi Giordino 
văzură că o altă navă, mai mare, se afla în partea opusă a 
lui Explorer. Giordino încetini uşor G/onţțul când se 
apropiară, mergând pe lângă tribordul vasului NUMA şi 
macaraua suspendată. Pitt recunoscu al doilea vas ca fiind 
o fregată a Pazei de Coastă din Turcia, care se oprise la 
mică distanţă de babordul navei Explorer. 

— Se pare că în sfârşit a apărut şi cavaleria, zise Pitt. 

— O să le arăt drumul cu bucurie băieţilor cu pălării 
negre, răspunse Zeibig. 

Doi scafandri într-un Zodiac apărură şi legară G/onțul cu 
un cablu de ridicare, apoi submersibilul lucios fu ridicat la 
bord. Rudi Gunn era pe puntea de la pupa şi-i ajută să 
asigure submersibilul înainte de a merge la trapa din spate. 
Figura lui posomorâtă se lumină când îl văzu pe Zeibig 
ieşind înaintea lui Pitt şi a lui Giordino. 

— Rod, eşti în regulă? întrebă el, ajutându-l pe arheolog 
să păşească pe punte. 

— Da, datorită lui Dirk şi lui Al. Dar mi-ar prinde bine 
puţin ajutor să scap de astea, adăugă el, ridicând 
încheieturile încătuşate. 

— Atelierul mecanic de la bord ar trebui să le rezolve, 
răspunse Gunn. Al are poziţia iahtului şi a echipajului, spuse 
Pitt. O mică bază de operaţiuni aflată pe coastă. Putem să 
transmitem coordonatele Pazei de Coastă din Turcia sau să 
mergem acolo cu ei pe Explorer. 

— Mă tem că asta nu o să se întâmple, răspunse Gunn, 
clătinând din cap. Ni s-a ordonat să plecăm la Canakkale, 
un oraş portuar din Strâmtoarea Dardanele, de îndată ce 
sunteţi în siguranţă la bord. 

Făcu semn spre fregata care se apropiase după apariţia 
submersibilului. Pitt privi într-acolo şi observă pentru prima 
dată un şir de marinari înarmaţi aliniaţi în dreptul 
balustradei fregatei, cu armele îndreptate spre nava de 
cercetare a organizaţiei NUMA. 

— Ce-i cu postura asta amenințătoare? întrebă el. Ne-au 
ucis doi membri ai echipajului şi altul a fost răpit. Nu aţi 
comunicat prin radio cu Paza de Coastă mai devreme? 

— Ba da, răspunse Gunn ţâfnos. Dar nu de asta sunt aici. 
Se pare că altcineva i-a chemat mai înainte. 

— Şi atunci, ce e cu armele astea? 

— Pentru că, spuse Gunn cu ochii roşii de mânie, suntem 
arestaţi deoarece am prădat o resursă culturală scufundată. 

Înserarea se lăsase în estul Mediteranei, desenând cerul 
în nuanţe de roz pal în timp ce Steaua Otomană intra în 
Portul Beirut, la nord de capitala Libanului. Fregata veche 
făcuse o călătorie rapidă pe Egee, ajungând în oraşul 
portuar în mai puţin de patruzeci şi opt de ore. Ocolind un 
terminal nou şi modern pentru  portcontainere, 
ambarcaţiunea o luă spre vest prin complexul portuar, 
apropiindu-se uşor şi andocând lângă un chei mai vechi 
pentru diverse încărcături. 

In ciuda orei târzii, mulţi dintre docherii locali se opriră şi 
se uitară cum acosta fregata, zâmbind la vederea priveliştii 
ciudate de pe punte. Aşezat cu atenţie lângă bocaportul din 
faţă şi odihnindu-se pe un cadru de lemn construit în grabă, 
se afla iahtul italian avariat. Doi muncitori în salopete erau 
ocupați cu tăierea şi cârpirea spărturii mari din carenă, 
provocată de barca de lucru ce se scufundase între timp. 

Maria stătea tăcută într-o parte a punţii, privind în linişte 
cum căpitanul se ocupa de mica paradă de reprezentanţi ai 
portului, ai vămii şi ataşaţi comerciali care urcau la bord în 
căutare de acte şi bani. Nu interveni decât atunci când 
distribuitorul local de textile se plânse de marfa puţină. 

— Am fost forţaţi să urgentăm plecarea, zise ea fără 
menajamente. Veţi primi diferenţa la următorul transport. 

Distribuitorul intimidat dădu din cap şi plecă repede, 
nevrând să intre în dispută cu femeia focoasă care deţinea 
vasul. 

Macaralele din şantierul naval fură puse repede în 
mişcare şi în curând containerele metalice pline cu textile şi 
produse turceşti erau descărcate de pe navă. Maria rămase 
în poziţia ei pe punte, privind activitatea cu o figură 
dezinteresată. Se ridică şi îşi îndreptă spatele doar când 
văzu o Toyota rablagită apropiindu-se şi parcând lângă 
rampa de încărcare. Se întoarse către unul dintre ienicerii 
pe care fratele ei îi trimisese să o însoţească în călătorie. 

— Pe doc a oprit un bărbat cu care trebuie să mă 
întâlnesc. Te rog să-l percheziţionezi cu atenţie, apoi condu- 
| în cabina mea, ordonă ea. 

lenicerul încuviinţă, apoi cobori repede de pe punte. 
Rămase uşor surprins să vadă că şoferul camionetei era un 
arab îmbrăcat în haine ponosite de ţăran şi că purta un 
keffiyeh zdrenţăros înfăşurat pe cap. Însă ochii lui negri 
străluceau cu intensitate, distrăgând atenţia de la cicatricea 
lungă de pe obrazul drept pe care o căpătase într-o bătaie 
cu cuțite în adolescenţă. Bodyguardul îl percheziţionă, apoi 
îl conduse la bord, însoţindu-l în cabina mare şi elegant 
amenajată a Mariei. 

Turcoaica îl măsură repede din priviri şi-i oferi un loc, 
apoi îl trimise pe ienicer din cabină. 

— Mulţumesc că ai venit să te întâlneşti cu mine, Zakkar. 
Dacă acesta e, într-adevăr, numele tău, adăugă ea. 

Arabul zâmbi şters. 

— Poţi să-mi spui Zakkar. Sau în orice alt fel, dacă aşa 
doreşti. 

— Talentul tău te recomandă. 

— Poate de aceea sunt atât de puţini care îşi permit să 
mă angajeze, răspunse el, scoţându-şi turbanul murdar şi 
aruncându-l pe un scaun alăturat. Văzând că avea părul 
tuns în stil occidental, Maria înţelese că ţinuta neglijentă 
era doar o deghizare. „Dacă se bărbierea şi-şi punea un 
costum, putea trece cu uşurinţă drept un om de afaceri de 
succes”, se gândi ea, neştiind că el aşa şi făcea de multe 
ori. 

— Ai avansul? întrebă el. 

Maria se ridică şi scoase un săculeţ de piele dintr-un 
sertar. 

— Douăzeci şi cinci la sută din total, cum ne-am înţeles. 
Plata se face în euro. Restul va fi depus într-un cont bancar 
din Liban, conform instrucţiunilor tale. 

Se apropie de Zakkar, dar ţinu săculeţul în mână. 

— Siguranţa acestei operaţiuni trebuie să fie 
incontestabilă, zise ea. Nu trebuie să fie implicată nicio 

persoană în care nu se poate avea încredere deplină. 

— Azi nu aş fi în viaţă dacă aş pune altfel de condiţii, 
răspunse el cu răceală. Arătă către săculeţ. Oamenii sunt 
gata să moară pentru preţul corect. 

— Nu va fi necesar, spuse ea, întinzându-i săculeţul. 

In timp ce el se uita înăuntru să verifice conţinutul, Maria 
se apropie de birou şi scoase câteva hărţi rulate. 

— Cunoşti lerusalimul? întrebă ea, întinzând hărţile pe o 
măsuţă de cafea. A 

— Lucrez o mare parte din timp în Israel. In lerusalim 
trebuie să transport explozibilul? 

— Da. Douăzeci şi cinci de kilograme de HMX. 

Zakkar ridică din sprâncene când auzi de explozibilul 
plastic. 

— Impresionant, murmură el. 

— Voi avea nevoie de ajutor ca să amplasez explozibilul, 
spuse ea. S-ar putea să fie nevoie să facem nişte săpături. 

— Desigur. Nu e o problemă. 

Ea desfăcu prima hartă, o hartă veche în turcă denumită 
„Căi Nautice Subterane în lerusalimul Antic”. Aşezând-o 
deoparte, îi arătă o fotografie mărită prin satelit a Oraşului 
Vechi din Ierusalim, împrejmuit de ziduri. Trasă cu degetul 
latura estică a zidului, către dealurile de dincolo de acesta, 
care cobora spre Valea Chedron. Degetul i se opri deasupra 
unui cimitir musulman mare, aşezat în vârf de deal, ale 
cărui pietre albe de mormânt erau vizibile în fotografie. 

— Ne întâlnim aici, la cimitir, la unsprezece seara fix, 
peste două nopţi, zise ea. 

Zakkar studie fotografia, luând aminte la străduţele din 
apropiere care se suprapuneau în imagine. După ce le 
memoră, se uită la Maria cu o expresie curioasă. 

— Ne întâlnim aici? întrebă el. 

— Da. Nava va pleca de aici la Haifa. Făcu o pauză, apoi 
adăugă ferm: Eu voi conduce operaţiunea. 

Arabul pufni aproape dispreţuitor la ideea că o femeie l- 
ar putea conduce într-o misiune, însă se gândi la răsplata 
frumoasă pe care avea să o primească pentru această 

insultă. 

— Voi fi acolo cu explozibilul, promise el. 

Ea se duse spre pat şi scoase de dedesubt două lăzi de 
lemn grele. Acestea aveau mânere de metal prinse în 
fiecare capăt şi pe ele erau marcate cuvintele „Provizii 
medicale” în ebraică. 

— Aici e HMX-ul. O să-i pun pe paznicii mei să-l 
transporte pe doc. 

Se apropie de mercenarul arab şi-l privi direct în ochi. 

— Incă un lucru. Nu vreau ca laşitatea să umbrească 
obiectivul. 

Zakkar zâmbi. 

— Câtă vreme e în Israel, nu mă interesează ce sau pe 
cine distrugi. 

Se întoarse şi deschise uşa. 

— Ne revedem în lerusalim. Allah fie cu tine! 

— Şi cu tine! murmură Maria, însă arabul ieşise deja pe 
coridor, urmat îndeaproape de ienicer. 

După ce explozibilul fu transportat în camioneta arabului, 
Maria se aşeză şi studie încă o dată fotografia din lerusalim. 
De la cimitirul străvechi, se uită la ţinta strălucitoare aflată 
pe deal. 

„O să zguduim lumea de data asta”, se gândi ea înainte 
de a pune fotografia şi hărţile înapoi sub cheie în dulap. 

Rudi Gunn se plimba pe punte ca o pisică agitată. Deşi 
umflătura de la cap dispăruse de mult, încă avea la tâmplă 
o vânătaie. După ce făcea câţiva paşi, se oprea şi privea 
docul degradat din Canakkale, căutând semne de eliberare. 
Nevăzând vreunul, clătina din cap şi relua plimbarea. 

— E o nebunie. Suntem în a treia zi de sechestru. Când o 
să ne dea drumul? 

Pitt ridică privirea de la masa cu hărţi, unde studia harta 
coastei turce alături de căpitanul Kenfield. 

— Consulatul nostru din Istanbul m-a asigurat că 
eliberarea este iminentă. Ne-au promis că actele necesare 
fac rondul prin birocraţia locală chiar în clipa asta. 

— Toată situaţia asta e scandaloasă, se lamentă Gunn. 
Suntem sechestraţi în timp ce ucigaşii lui Tang şi Iverson 
sunt lăsaţi să scape. 

Pitt nu-l putea contrazice, dar îi înţelegea dilema. Cu mult 
înainte ca Aegean Explorer să contacteze Paza de Coastă 
din Turcia, autoritatea maritimă fusese alertată cu două 
apeluri anterioare prin radio. Primul anunţase că vasul 
NUMA conducea o operaţiune ilegală de recuperare a unei 
epave turceşti istorice protejate de Ministerul Culturii. Al 
doilea apel raporta moartea a doi scafandri în operaţiunea 
de recuperare. Turcii refuzaseră să identifice sursa 
apelurilor, dar acţionaseră imediat, înainte de cererea 
făcută de Aegean Explorer. 

Odată ce nava NUMA fu escortată în oraşul portuar 
Ganakkale şi pusă sub sechestru, cazul fu predat poliţiei 
locale, creând şi mai multă confuzie. Pitt îl sună imediat pe 
doctorul Ruppe la Istanbul, ca să demonstreze că prezenţa 
lor la faţa locului avea aprobare, apoi o apelă pe Loren, 
soţia lui. Aceasta începu imediat să  hărţuiască 
Departamentul de Stat ca să urgenteze eliberarea lor după 
ce poliţia cercetă nava şi, negăsind niciun artefact, înţelese 
cu greu că arestarea era nefondată. 

Rob Zeibig băgă capul pe uşă şi întrerupse atmosfera de 
exasperare: 

— Aveţi un minut? 

— Sigur, răspunse Gunn. Suntem ocupați doar să ne 
smulgem părul de pe cap fir cu fir. 

Zeibig intră cu un dosar la subraţ şi merse la masa cu 
hărţi. 

— Poate asta o să vă înveselească. Am nişte informaţii 
despre monolitul tău de piatră. 

— Se pare că nu mai e al meu, spuse Gunn gânditor. 

— Ai reuşit să-ţi aminteşti inscripţia în latină? întrebă Pitt, 
dându-se la o parte ca să-i lase pe Gunn şi pe Zeibig să se 
aşeze. 

— Da. De fapt, am notat-o imediat după ce ne-am întors 
pe navă, dar am lăsat-o deoparte cu toată agitația asta. In 
sfârşit, am examinat-o  azi-dimineaţă şi am făcut o 
traducere oficială. 

— Spune-mi că e piatra de mormânt a lui Alexandru cel 
Mare! zise Gunn cu pasiune. 

— Mă tem că ar fi ceva greşit din două puncte de vedere. 
Lespedea de piatră nu e efectiv un monument funerar, ci 
unul comemorativ. Şi nu se menţionează nicăieri numele lui 
Alexandru. 

Deschise dosarul şi scoase o pagină scrisă de mână în 
latină, pe care făcuse câteva însemnări după ce văzuse 
monolitul. Pe următoarea pagină era traducerea scrisă la 
calculator, pe care i-o înmână lui Gunn. Mai întâi o citi în 
gând, apoi cu glas tare: 


În amintirea centurionului Plautius. 

Scholae Palatinae şi protector credincios al Elenei. 
Mort în acest loc în lupta de pe mare. 

Credință. Onoare. Fidelitate. 


CORNICULAR TRAIANUS 


— Centurionul Plautius, repetă Gunn. Comemorează un 
soldat roman? 

— Da, răspunse Zeibig, ceea ce arată că, într-adevăr, 
coroana lui Al e de origine romană, un cadou de la 
împăratul Constantin. 

— Un Scholae Palatinae credincios Elenei, zise Pitt. 
Scholae Palatinae erau forţa de securitate de elită a 
ultimilor împărați romani, din câte îmi amintesc, 
asemănători Gărzilor Pretoriene. Numele Elena trebuie să 
se refere la Elena Augustus. 

— Aşa e, încuviinţă Zeibig. Mama lui Constantin |, care a 

domnit la începutul secolului al IV-lea. Elena a trăit între 
248 şi 330 d.H., aşa că lespedea şi coroana datează 
probabil din perioada aceea. 

— Ai idee cine e Traianus? întrebă Gunn. 

— Un cornicular era un ofiţer militar, de obicei pe o 
poziţie de secund. Am căutat în câteva baze de date 
romane numele Traianus, dar nu am găsit nimic. 

— Cred că acesta rămâne marele mister: de unde provin 
coroana şi monolitul şi de ce se aflau pe epava otomană? 

Privi dincolo de Zeibig, însufleţindu-se când văzu doi 
bărbaţi în uniforme albastre care veneau pe chei către 
navă. 

— Măi, măi, poliţaii locali s-au întors, zise el. Sper că au 
cu ei hârtiile noastre de eliberare. 

Căpitanul Kenfield îi întâmpină pe ofiţeri pe doc şi-i 
conduse la bord, unde Pitt şi Gunn li se alăturară în careu. 

— Avem aici eliberarea din sechestru, spuse ofiţerul mai 
în vârstă într-o engleză curată. 

Era un bărbat cu faţa rotundă, urechi clăpăuge şi o 
mustață neagră şi groasă. 

— Guvernul dumneavoastră a fost foarte convingător, 
adăugă el cu un zâmbet vag. Sunteţi liberi să plecaţi. 

— În ce stadiu e ancheta în cazul membrilor echipajului 
meu care au fost ucişi? întrebă Kenfield. A 

— Am redeschis cazul ca o posibilă crimă. In prezent însă 
nu avem suspecți. 

— Şi iahtul acela, Su/tana? întrebă Pitt. 

— Da, am văzut cum barca aceea aproape l-a sfârtecat 
pe Dirk, insistă Gunn. 

— Am reuşit să descoperim proprietarul vasului, care ne- 
a informat că probabil v-aţi înşelat, răspunse ofiţerul. 
Sultana se află într-o croaziera pe coasta libaneză. Am 
primit fotografii prin e-mail azi-dimineaţă cu vasul andocat 
în Portul Beirut. 

— Sultana a fost grav avariat, zise Pitt. E imposibil să fi 
ajuns în Liban. 

Asistentul ofițerului deschise o servietă şi scoase câteva 

fotografii printate pe care i le întinse lui Pitt. Fotografiile 
arătau imagini cu prova şi babordul iahtului albastru 
ancorat într-un spaţiu prăfuit. Pitt observă însă că niciuna 
dintre fotografii nu arăta partea de tribord, unde izbise el 
iahtul. Ultima imagine era un prim-plan cu un cotidian 
libanez cu data curentă, având iahtul în fundal. Gunn se 
aplecă spre Pitt ca să studieze imaginile. 

— Cu siguranţă e vorba de aceeaşi barcă, zise el 
nemulţumit. Putu doar să dea din cap când Pitt îi arătă o 
poză cu un colac de salvare pe care scria numele iahtului. 
Pitt dădu pur şi simplu din cap, negăsind vreo dovadă că 
imaginile erau trucate. 

— Asta nu schimbă faptul că unul dintre oamenii noştri 
de ştiinţă a fost răpit şi dus pe coastă în instalaţia iahtului, 
zise Pitt. 

— Da, departamentul nostru l-a contactat pe şeful poliţiei 
locale la Kirte, care a trimis un om să investigheze instalaţia 
portuară pe care aţi descris-o. Se întoarse şi dădu din cap 
spre asistentul său, care scoase un pachet gros din servietă 
şi i-o întinse supervizorului. 

— Puteţi avea o copie a raportului întocmit la Kirte. Mi-am 
permis să îl traduc în engleză pentru dumneavoastră, spuse 
polițistul, dându-i-l lui Pitt şi scuzându-se din priviri. 
Anchetatorul a raportat nu doar că navele descrise nu erau 
în port, ci şi faptul că nu era nicio navă acolo. 

— În mod cert, şi-au acoperit repede urmele, remarcă 
Gunn. 

— Registrele instalaţiei portuare indică prezenţa unui 
cargobot mare asemănător cu cel pe care l-aţi descris şi 
care a fost în port mai devreme în ziua respectivă; făcea un 
transport de textile. Cu toate acestea, registrul arată că 
vasul a plecat din port cu cel puţin opt ore înainte de 
presupusa dumneavoastră sosire acolo. 

Polițistul îl privi compătimitor pe Pitt. 

— Îmi pare rău că nu putem face mare lucru deocamdată 
în lipsa altor probe, adăugă el. 

— Îmi dau seama că a devenit un incident destul de 

neclar, spuse Pitt, stăpânindu-şi frustrarea. Dar mă întreb 
dacă-mi puteţi spune cine deţine instalaţia portuară de 
lângă Kirte? 

— E o companie privată numită Anatolia Exports. Datele 
lor de contact se află în raport. Se uită la Pitt cu o privire 
gânditoare. Dacă vă mai pot ajuta cu ceva, vă rog să mă 
anunţaţi! 

— Vă mulţumim pentru ajutor! răspunse scurt Pitt. 

In timp ce poliţiştii coborau de pe navă, Gunn clătină din 
cap. 

— Incredibil. Două crime şi o răpire şi nimeni nu e de 
vină, cu excepţia noastră. 

— E, într-adevăr, un tratament cam aspru, spuse 
căpitanul Kenfield. 

— Numai fiindcă totul e în defavoarea noastră, zise Pitt. 
Se pare că Anatolia Exports a mituit poliţia din Kirte. Cred 
că polițistul local a recunoscut asta. 

— Bănuiesc că întreaga situaţie a fost destul de jenantă 
pentru ei, aşa că probabil încearcă să salveze aparențele, 
spuse Kenfield. 

— Ar trebui mai degrabă să-şi facă treaba, protestă 
Gunn. 

— Aş fi zis că o să sară în sus după ce le-ai spus că ai 
văzut-o pe femeia de la jaful de la Topkapi, îi spuse Kenfield 
lui Pitt. 

Pitt clătină din cap. 

— Nu le-am spus nimic despre ea. 

— De ce nu?! întrebă Gunn mirat. 

— N-am vrut să pun nava şi mai mult în pericol cât 
suntem în apele teritoriale turceşti. Am văzut cu ochii noştri 
de ce sunt în stare, oricine ar fi „ei”. În plus, am avut o 
bănuială că n-am ajunge nicăieri cu poliţia locală. 

— Probabil ai dreptate aici, zise Kenfield. 

— Dar pur şi simplu nu-i putem lăsa să scape, se 
împotrivi Gunn. 

— Nu, încuviinţă Pitt cu o mişcare hotărâtă din cap. Şi nu 
o să-i lăsăm. 

Parâmele fuseseră aruncate şi Aegean Explorer se 
îndepărta de doc, când un taxi galben vechi apăru duruind. 
Maşina ruginită se opri brusc pe malul apei, portiera din 
spate se deschise şi o femeie înaltă şi zveltă sări afară. 

Pitt stătea pe punte, când o văzu pe fiica lui alergând pe 
doc. 

— E Summer, strigă el la căpitan. Opriţi vasul! 

Pitt cobori pe puntea principală, ferindu-se când un sac 
mare de călătorie zbură prin aer şi ateriză la picioarele lui. 
O secundă mai târziu, două mâini subţiri apărură pe 
balustrada laterală, urmate de un smoc de păr roşu. 
Summer trecu pe cealaltă parte a balustradei, aterizând în 
picioare pe puntea din faţă. Pitt se apropie cu sacul în mână 
şi o strânse în braţe. 

— Să ştii că ne întorceam să te luăm, zise el râzând. 

Dându-şi seama că nava pornise înapoi şi revenea spre 
doc. 

Summer îl privi sfioasă pe tatăl ei. 

— Îmi pare rău, zise ea, trăgându-şi încă sufletul. Când 
am apelat nava din Londra, Rudi mi-a spus că probabil o să 
mai staţi aici o zi sau două. Dar, când taxiul s-a apropiat de 
doc, v-am văzut plecând şi am intrat în panică. Chiar nu 
voiam să pierd vaporul. 

Pitt se întoarse şi făcu semn spre punte, arătând că era în 
regulă plece. Apoi o conduse relaxat pe Summer în cabina 
ei. 

— Nu mă aşteptam să te văd decât peste câteva zile, 
spuse el. 

— Am luat un avion din Londra mai devreme şi m-am 
gândit că ar fi mai uşor să vă prind aici, în Çanakkale, dacă 
vin din Istanbul. Faţa ei deveni serioasă când spuse: Am 
auzit de epava ta... şi ce s-a întâmplat cu Tang şi Iverson. 

— Am avut porţia noastră de necazuri şi emoţii, răspunse 
el când intrară în cabină şi îi puse sacul pe pat. Hai să luăm 
o cafea în careu şi o să-ţi povestesc tot. 

— Mi-ar plăcea, tată. Pe urmă pot să-ţi povestesc şi eu 

ce-am făcut în Anglia. 

— Vrei să spui că şi tu ai un mister? întrebă el zâmbind. 
Summer îi aruncă o privire serioasă şi răspunse: 

— Unul mai mare decât ţi-ai putea imagina. 

— Sophie, cred că am ceva fierbinte pentru tine. 

Sam Levine aproape se împiedică dând buzna în biroul 
directoarei Departamentului de Antichităţi. Tăieturile şi 
vânătăile de pe faţa lui se vindecaseră în mare parte după 
incidentul din Cezareea, dar încă avea o cicatrice mare pe 
obraz în urma confruntării cu hoţii arabi. Sophie stătea la 
birou, studiind raportul poliţiei din Tel Aviv despre jefuirea 
unui mormânt, însă ridică ochii curioasă. 

— Ok, te ascult. 

— Unul dintre informatorii noştri din reţea, un băiat arab 
pe nume Tyron, spune că e posibil să aibă loc o excavare în 
seara asta în cimitirul musulman de la Chedron. 

— Chedron? E chiar dincolo de zidul Oraşului Vechi. 
Cineva devine de-a dreptul îndrăzneţ. 

— Dacă o fi adevărat. Tyron a mai făcut greşeli în privinţa 
ponturilor date. 

— Cine se presupune că face săpăturile? 

— Nu am scos decât un nume de la el, un hoţ mărunt pe 
nume Hassan Akais, răspunse Sam, aşezându-se pe un 
scaun din faţa biroului lui Sophie. 

— Nu-mi sună cunoscut, răspunse Sophie după ce se 
gândi la nume. Ar trebui să-l ştiu? 

— L-am săltat acum câţiva ani în timpul unui raid în Jaffa. 
Nu am avut destule dovezi să-l punem sub acuzare, aşa că 
a fost eliberat. Pare să fi stat cuminte de atunci. Îl plăteşte 
pe informatorul nostru ca să pască oile şi se pare că băiatul 
l-a auzit vorbind despre o operaţiune în seara asta. 

— Pare să fie ceva mărunt. 

— Aşa m-am gândit şi eu, zise Sam, întinzându-i lui 
Sophie o hârtie printată. l-am verificat numele în sistem şi, 

ce să vezi, Mossadul îl suspectează că ar avea legături cu 
contrabandiştii. 

Sophie se aplecă în faţă şi citi hârtia cu vădit interes. 

— Legăturile lui par cel puţin insuficiente, adăugă Sam, 
dar m-am gândit că poate vrei să ştii. 

Sophie dădu din cap aprobator când termină de citit 
raportul, însă nu i-l înapoie lui Sam. 

— Aş vrea să vorbesc cu acest Hassan, răspunse ea în 
cele din urmă pe un ton calm. 

— Suntem cam puţini pentru o operaţiune în seara asta. 
Lou şi restul găştii sunt în Haifa până mâine, iar Robert e 
acasă, bolnav de gripă. 

— Atunci o să fim doar tu şi eu, Sammy. Ai vreo obiecţie? 

Sam clătină din cap. 

— Dacă tipul ăsta a avut ceva de-a face cu Cezareea, 
atunci şi eu vreau să pun mâna pe el. 

Îşi făcură planul pentru întâlnirea de seară, apoi Sam se 
ridică şi ieşi din birou. Sophie reîncepuse să citească 
raportul poliţiei când simţi deodată că o priveşte cineva. 
Ridică ochii şi observă uimită că era Dirk care stătea în 
cadrul uşii, ţinând în mână un buchet mare de liliac. 

— lertaţi-mă, îl caut pe pistolarul-şef de pe aici, zise el cu 
un zâmbet strălucitor. 

Sophie aproape că sări de pe scaun. 

— Dirk, nu credeam că eşti liber până săptămâna 
viitoare, spuse ea, ţopăind spre el şi sărutându-l pe obraz. 

— Universitatea a suspendat excavarea din Cezareea în 
sezonul ăsta, aşa că mi-am terminat treaba deocamdată, 
spuse el, punând florile pe birou. Apoi o strânse tare în 
braţe şi o sărută. Mi-a fost dor de tine, şopti el. 

Sophie simţi că se îmbujorează, apoi îşi aminti că uşa de 
la biroul ei era deschisă. 

— Pot să iau o scurtă pauză, se fâstâci ea. Mergem să 
luăm prânzul? 

De îndată ce el încuviinţă, îl îndepărtă de ochii curioşi din 
birou şi îl conduse într-o curte din apropiere. 

— Ştiu un loc frumos pentru un picnic în Oraşul Vechi. 


283 


Putem lua ceva de mâncare de pe drum, sugeră ea. 

— Sună perfect, zise el. Nu prea am văzut lerusalimul. O 
plimbare pe străzi e mereu cel mai bun mod de a surprinde 
esenţa unui oraş interesant. 

Sophie îl luă de mână şi-l conduse dincolo de terenurile 
îngrijite ale Muzeului Rockefeller. La mică distanţă era 
Poarta lui lrod, una dintre cele câteva intrări în Oraşul Vechi 
din lerusalim. Având o suprafaţă de aproape trei kilometri 
pătraţi, Oraşul Vechi este inima religioasă a lerusalimului, 
unde se află punctele istorice de reper, precum Biserica 
Sfântului Mormânt, Zidul Plângerii şi Cupola Stâncii. Un zid 
impozant de piatră, construit de turcii otomani în urmă cu 
peste patru sute de ani, împrejmuieşte întreg perimetrul 
secţiunii istorice. 

Intrând pe poartă în Cartierul Musulman, Dirk admiră 
frumuseţea străveche a calcarului ce părea să formeze 
baza fiecărui monument, magazin şi reşedinţă din oraş, 
indiferent cât de vechi sau dărăpănat era. Însă se amuză 
mai mult privind oamenii care circulau pe aleile şi străzile 
înguste. Văzând un evreu armean care aştepta la o trecere 
de pietoni lângă un etiopian cu veşmânt alb şi un 
palestinian cu keffiyeh, înţelese că se afla într-un loc unic 
pe pământ. 

Sophie îl conduse pe o alee întunecoasă şi prăfuită care 
ducea la piaţa aglomerată în aer liber numită souk în arabă. 
Navigă ca o cunoscătoare printre grupurile de vânzători, 
oprindu-se să cumpere falafel, prăjituri dulci şi o pungă de 
fructe de la diverşi vânzători ambulanți. 

— Ai spus că vrei să simţi aromele locale, iată-le! îl 
tachină Sophie, punându-l pe Dirk să care prânzul organizat 
ad-hoc. 

Il mai conduse pe câteva străzi, apoi intră pe domeniul 
Bisericii Sfânta Ana. O clădire graţioasă de piatră, 
construită de cruciați în inima Cartierului Musulman, 
reprezenta una dintre cele mai stranii juxtapuneri din oraşul 
antic. 

— O evreică drăguță mă duce într-o biserică creştină? 

întrebă Dirk chicotind. 

— De fapt, mergem pe terenul din spatele bisericii. Un 
loc pe care m-am gândit că un explorator subacvatic s-ar 
bucura să-l viziteze. In plus, îi făcu ea cu ochiul, e un loc 
superb pentru un picnic. 

Intrară pe proprietate şi se îndreptară spre spatele 
terenului, unde găsiră o zonă deschisă, umbrită de sicomori 
bătrâni. O potecă ducea pe distanţă scurtă spre o spărtură 
apărată de un gard ce cobora ca un puț de mină deschis. 
Rămâăşiţele zidurilor de cărămidă, ale coloanelor de piatră şi 
ale arcadelor străvechi se întrezăreau la baza uscată a 
cavităţii. 

— Aici a fost iniţial Scăldătoarea Vitezda, zise Sophie în 
timp ce priveau în adâncimile acum prăfuite. A fost la 
început un bazin pentru Primul şi al Doilea Templu, apoi, 
mai târziu, s-au construit băile. Desigur, a devenit mai 
cunoscut drept loc de vindecare după ce s-a scris că lisus a 
lecuit un invalid aici. Mă tem că nu a mai rămas prea multă 
apă. 

— Poate e mai bine aşa, răspunse Dirk. Altfel, s-ar 
îngrămădi aici turişti cu sutele să încerce să facă o baie. 

Găsiră o bancă izolată sub un sicomor înalt, se aşezară şi 
începură să mănânce, pasându-şi unul altuia delicatesele. 

— Spune-mi, ce mai face doctorul Haasis? întrebă ea. 

— De fapt, foarte bine. Tocmai l-am vizitat azi-dimineaţă 
înainte de a veni la lerusalim. Se odihneşte acasă, dar e 
nerăbdător să se întoarcă la lucru. Rana de la piciornu a 
fost gravă până la urmă, aşa că ar trebui să scape de cârje 
într-o săptămână sau două. 

— Bietul om! Îmi pare rău pentru el. 

— Mi-a spus că-i pare rău de tine. Cred că are impresia 
că e vina lui că agenţii tăi au fost puşi într-o situaţie atât de 
periculoasă. 

Sophie scutură din cap. 

— E ridicol. Nu avea de unde să ştie că un grup de 
terorişti înarmaţi avea să atace, aşa cum nu ştiam nici noi. 

— E un om cu suflet generos, spuse Dirk, gustând o 

smochină proaspătă din punga cu fructe. Apropo, Agenţia 
Israeliană de Securitate m-a interogat destul de bine în 
ultimele zile. Sper că poţi să-mi spui că sunteţi pe cale să-i 
prindeţi pe băieţii răi. 

— Shin Bet, cum sunt cunoscuţi, au preluat conducerea 
anchetei, dar mă tem că firul dovezilor s-a rupt deja. 
Camionul atacatorilor s-a dovedit a fi furat. A fost găsit 
scufundat în mare lângă Nahariyya. Shin Bet cred că hoţii 
au fugit probabil în Liban la scurt timp după ce au plecat 
din Cezareea. Se spune că ar fi asociaţi cu o operaţiune de 
contrabandă care are legături cunoscute cu Hezbollah. Mă 
tem că ne va fi foarte greu să-i identificâm, darămite să-i 
prindem. 

— Ai idee pentru cine lucrau? 

— Nu prea. Am pus destul de multe întrebări şi am 
câteva bănuieli, dar nicio dovadă concretă. Eu şi Sam 
facem tot ce putem, zise ea, cu vocea stinsă, în timp ce 
gândurile i se îndreptau către agentul decedat, Holder. 

Dirk se întinse şi o luă de mână, strângând-o cu putere 
într-a lui. 

— N-am crezut niciodată că o să am de-a face cu aşa 
ceva, continuă ea cu ochii înlăcrimaţi. 

Se uită în ochii lui Dirk şi-i strânse mâna. 

— Mă bucur foarte mult că eşti aici, spuse ea, apoi se 
aplecă spre el şi-l sărută. 

Rămaseră o vreme îmbrăţişaţi, iar Sophie se simţi din 
nou în siguranţă în braţele lui Dirk. Privind scăldătoarea 
goală a Vitezdei, îşi regăsi în cele din urmă voinţa de a-şi 
face meseria. Respirând adânc, zâmbi cu ochii umezi. 

— Simti parfumul de iasomie în aer? întrebă ea. 
Întotdeauna mi-a plăcut mirosul. Îmi aminteşte de vremea 
când eram copil şi toate zilele erau pline de fericire. 

— Vor fi din nou, promise Dirk. 

— Trebuie să mă întorc, şopti ea într-un târziu, deşi îl 
ţinea încă în braţe pe Dirk. 

— Eu o să te aştept, răspunse el. 

Deodată, ea îşi aminti de operaţiunea plănuită cu Sam în 

seara aceea. 

— Putem lua cina, dar mă tem că trebuie să muncesc în 
seara asta. O misiune de supraveghere. Am primit un pont 
despre un hoţ de artefacte care ar putea avea legături cu 
contrabandiştii libanezi. 

— Pot să vin şi eu? 

Sophie vru să dea din cap că nu, apoi se înduplecă: 

— Suntem cam puţini la număr. Doar eu şi Sam, aşa că 
ne-ar prinde bine puţin ajutor. Dar fără eroisme, de data 
asta. 

— O să fiu martorul tăcut. Promit, zise el zâmbind. 

Se ridicară împreună şi priviră pentru ultima dată 
bazinele secate. Sophie avu o ezitare subită de a pleca, 
deşi nu înţelegea de ce. In cele din urmă, îi dădu mâna lui 
Dirk şi-l lăsă să o conducă departe de bazine, luptându-se 
cu iureşul emoţiilor din sufletul ei. 

Steaua Otomană se furişă încet în portul israelian din 
Haifa, fregata veche fiind staționată într-un spaţiu din 
capătul liniştit al terminalului de vest. Neavând decât o 
cantitate mică de textile la bord, echipajul turcesc ar fi 
putut goli cala navei în câteva ore. Dar aveau ordine stricte 
să amâne descărcatul pentru ca activitatea să nu se încheie 
decât seara târziu. 

Prezentând la vama din port două paşapoarte false, 
Maria şi unul dintre ieniceri închiriară o maşină şi ieşiră din 
Haifa. Dându-se drept un cuplu căsătorit venit în vacanţă, 
puteau călători prin aproape toată ţara fără a stârni prea 
multe întrebări. Insă pe drumul înapoi spre Ierusalim nu-şi 
asumară niciun risc. Maria conduse pe o rută ocolitoare ca 
să evite Malul de Vest şi să nu treacă prin alte puncte de 
control, unde s-ar fi descoperit că în geanta de sub scaunul 

ei erau o armă, bani şi o pereche de ochelari cu infraroşu. 

Maria ştia foarte bine că încercarea de a transporta 
explozibilul HMX în şi prin ţară era cu totul altceva. Zakkar 
şi asociaţii lui dintre contrabandişti puteau să-şi asume 
riscul, preţul fiind unul binemeritat. Contrabandistul arab îi 
explicase cu grijă Mariei că explozibilul avea să fie 
transportat cu camionul, apoi pe jos, chiar lipit de burţile 
unei turme de oi la un moment dat, ca să ajungă la 
destinaţie fără să fie depistat de forţele de securitate din 
Israel. 

Dar asta era doar jumătate din sarcină. Turcoaica avea şi 
alte probleme importante de rezolvat în persoană. Cu 
ajutorul unei hărţi pentru turişti, intrară pe străzile 
aglomerate din lerusalim, trecând pe lângă Oraşul Vechi şi 
îndreptându-se spre unul dintre cartierele mai noi din vest. 
Găsind Hotelul Waldorf Astoria, deschis recent, parcară 
maşina lângă trotuar şi merseră pe următoarea stradă spre 
sud. Inghesuită în mijlocul unui şir de magazine şic pentru 
turişti, aflară o ceainărie micuță cu un şirag de mărgele la 
ferestre şi intrară. 

La o masă din colţul localului slab luminat, Maria observă 
un bărbat cu barbă care se ridică în picioare şi îi zâmbi, 
dezvăluind un dinte din faţă placat cu aur. Maria se apropie 
de el împreună cu ienicerul. 

— Al-Khatib? întrebă ea. 

— La dispoziția dumitale! răspunse  palestinianul, 
înclinându-se uşor spre ea. Nu doriți să luați loc? 

Maria încuviință şi luă loc la masă alături de ienicer. Al- 
Khatib se aşeză faţă în față cu ei şi turnă fiecăruia o ceaşcă 
de ceai. Maria observă că avea pielea bronzată şi mâinile 
bătătorite ale unui prădător vechi de artefacte, ceea ce şi 
era, de fapt. 

— Bine aţi venit la lerusalim, spuse el în chip de toast. 

— Mulţumim! răspunse Maria, aruncând o privire prin 
încăpere ca să se asigure că nu era pe nicăieri vreun curios. 

— Ai îndeplinit sarcina pentru care ai fost angajat? 
întrebă ea cu voce joasă. 

— Da, cu uşurinţă, răspunse palestinianul, zâmbind din 
nou. Apeductul era exact acolo unde ai spus că va fi. Eo 
validare istorică uimitoare. Pot să întreb de unde ai obţinut 
datele de cercetare? 

Acum era rândul Mariei să zâmbească. 

— După cum ştii, zidul actual din jurul Oraşului Vechi a 
fost construit de Suleiman Magnificul la începutul anilor 
1500. Inginerii săi au însemnat traseul în detaliu, incluzând 
locurile unde sunt obstacole. Hărțile, pe care noi le-am 
procurat din Turcia, sunt pline de apeducte abandonate şi 
alte locuri construite în Epoca lui lrod şi care, de atunci, s- 
au pierdut sau au rămas ascunse. 

— Minunată descoperire, una pe care mi-ar plăcea să o 
examinez cândva, spuse Al-Khatib entuziasmat. 

— Mă tem că nu am adus documentele cu mine în 
excursia asta, minţi ea. Familia mea are o colecţie 
impresionantă de artefacte otomane, iar hărţile au făcut 
parte dintr-o achiziţie mai mare. 

Nu-i spuse şi că toate fuseseră furate dintr-un muzeu din 
Ankara. 

— Mă gândesc că documentele istorice au valoare mare. 
Pot să întreb care e scopul excavării? 

Maria ignoră întrebarea lui. 

— Ai reuşit să extinzi deschizătura din jurul apeductului? 
întrebă la rândul ei. 

— Da, am făcut aşa cum ai cerut. Am lărgit în linişte 
deschizătura, apoi am săpat cam un metru sau doi în 
coasta dealului. Intrarea este perfect ascunsă de un desiş. 

— Excelent, răspunse Maria, apoi întinse mâna spre 
rucsac şi scoase un plic plin de bancnote israeliene. Al- 
Khatib făcu ochii mari când ea împinse plicul gros pe masă. 
E şi un bonus acolo pentru promptitudine, zise ea. 

— Sunt foarte recunoscător, mărturisi  palestinianul, 
îndesând repede plicul în buzunar. 

Maria termină ceaşca de ceai, apoi spuse: 

— Acum ne vei conduce la locul cu pricina. 

Al-Khatib se uită uimit la ceas. 

— Se întunecă în curând, dar urmează o noapte cu lună. 

Apoi văzu privirea rece şi hotărâtă a Mariei şi dădu 
repede înapoi. 

— Desigur, dacă asta doreşti, se bâlbâi el. Aveţi maşină? 

Plăti nota, după care cei trei traversară strada spre 
maşina închiriată. Urmând îndrumările lui Al-Khatib, Maria 
ocoli partea de sud a Oraşului Vechi, apoi o luă spre nord 
prin Valea Chedron. Palestinianul o aduse la marginea unui 
vechi cimitir musulman, unde Maria ascunse automobilul în 
spatele unui depozit de piatră din apropiere care părea că 
stă să cadă. 

Umbrele lor dispărură, sub lumina amurgului, în timp ce 
ienicerul scoase un târnăcop şi o geantă cu lanterne 
electrice din portbagaj. El şi Maria îl urmară pe palestinian 
şi săriră un zid jos de piatră, mergând apoi prin cimitirul 
prăfuit. Locul era aproape pustiu la ora aceea târzie, dar 
grupul rămase în partea vestică mai izolată, departe de 
moscheea din mijloc şi drumul lăturalnic dinspre est. 
lenicerul făcea tot posibilul să ascundă târnăcopul, pitind 
capătul ascuţit sub braţ în timp ce mergea. 

Spre est se înălța Muntele Măslinilor, dominat de un mare 
cimitir evreiesc şi câteva grădini şi biserici. Spre est se 
ridica pe coasta dealului zidul înalt de piatră ce înconjura 
Oraşul Vechi. Dincolo de zid se afla Muntele Templului, 
ocupat acum de al-Haram ash-Sharif sau Sanctuarul Nobil. 
In centrul pământului sfânt se afla Cupola Stâncii, o 
construcţie înaltă care adăpostea locul unde Avraam se 
pregătise să-şi sacrifice fiul. In tradiţia islamică, stânca 
aceea reprezenta şi punctul de plecare în călătoria lui 
Mahomed spre cer în timpul Drumului Nocturn, marcat prin 
urmele paşilor săi în piatră. Maria distingea vârful marelui 
dom aurit al templului musulman, construcţia înaltă părând 
de culoarea siropului de arțar în lumina tot mai slabă. 

Al-Khatib ajunse la mormântul simplu al unui musulman 
numit Emir, care murise în secolul al XVI-lea, apoi o luă la 
stânga. Ajungând în capătul unui şir neregulat de 
morminte, începu să urce dealul stâncos care se înălța 

brusc spre Oraşul Vechi. Maria căută o lanternă în rucsac, 
dar o lăsă stinsă, împiedicându-se de pietre şi arbuşti, până 
când ajunseră la un platou nivelat unde Al-Khatib încetini 
pasul. 

— Suntem aproape, şopti el. 

Aprinse şi el lanterna de buzunar şi-i conduse în sus pe 
deal, oprindu-se în cele din urmă lângă două tufe de 
vegetaţie deşertică. Gâfâind, Maria văzu că ambele plante 
erau, de fapt, moarte, rădăcinile fiind înfipte în mici movile 
de pietre. In spatele tufelor uscate se afla o grămadă 
ordonată de pietre de calcar. 

— E aici, în spate, zise Al-Khatib, făcând semn cu 
lanterna spre plante. Se întoarse şi se uită neliniştit în toate 
părţile pe deal ca să se asigure că nu erau urmăriţi. 

— Mai trec patrule de siguranţă din când în când, îi 
avertiză el. 

Maria scoase o pereche de ochelari cu infraroşu şi 
verifică împrejurimile cu atenţie. Sunetele oraşului aflat în 
apropiere răsunau în vale şi sute de luminiţe străluceau pe 
dealurile din jur. Dar cimitirul de jos era pustiu. 

— Nu e nimeni prin preajmă, confirmă ea. 

Al-Khatib dădu aprobator din cap, apoi se aşeză în 
genunchi şi începu să dea pietrele deoparte. Când apăru 
mica deschizătură, Maria îi ordonă ienicerului să-l ajute. 
Impreună, cei doi bărbaţi descoperiră intrarea ascunsă, 
dezvăluind un pasaj îngust de aproape un metru şi 
jumătate în înălţime. După ce îndepărtă toate obstacolele, 
palestinianul se ridică şi se odihni. 

— De fapt, apeductul era destul de mic, îi spuse el Mariei, 
descriind cu mâinile un cerc cu diametru mic. A fost nevoie 
de multe săpături ca să-l mărim. 

Maria îl privi fără milă, gândindu-se la povestea 
construcţiei iniţiale. Ea ştia că deschizătura apeductului 
descoperit pe deal era doar o evacuare ce făcea parte 
dintr-o lucrare de inginerie mult mai elaborată. Cu aproape 
două mii de ani înainte, inginerii romani aflaţi sub 
stăpânirea lui lrod construiseră o serie de apeducte de pe 

dealurile îndepărtate din Hebron, care aduceau apă 
proaspătă în oraş şi în fortăreaţa Antonia, construită pe 
locul Muntelui Templului. Apeductele erau toate construite 
cu mâinile goale de muncitori mult mai voinici decât 
palestinianul durduliu din faţa ei, se gândea Maria. 

Indreptă lanterna spre gura pasajului şi o aprinse. Lumina 
dezvălui un tunel îngust care înainta un metru şi jumătate 
în coasta dealului. In spate văzu mica deschizătură a 
apeductului la nivelul podelei, care se adâncea în peretele 
de pământ. Tunelul era frumos săpat şi Maria observă că Al- 
Khatib excavase cu ceva îndemânare. 

— Ai făcut treabă bună, îi spuse ea, stingând lumina. Apoi 
luă târnăcopul de la ienicer şi i-l întinse palestinianului. 
Trebuie să mai sapi cam un metru, ceru ea. 

Vânătorul de artefacte, bine plătit, dădu bucuros din cap, 
sperând să primească încă un bonus şi curios totodată în 
privinţa sarcinii de lucru. Luând o lanternă de la ienicer, se 
înghesui spre capătul tunelului şi începu să sape în peretele 
stâncos. lenicerul se duse în spatele lui şi, cu mâinile 
înmănuşate, începu să dea la o parte pământul desprins şi 
resturile ce se adunau la picioarele lui Al-Khatib. 

In timp ce Maria stătea de pază la intrare, Al-Khatib lucra 
constant, lovind cu târnăcopul timp de aproape douăzeci de 
minute neîntrerupt şi scobind pământul câţiva metri. 
Suflând din greu, dădu o lovitură puternică în peretele 
dealului, simțind o uşurinţă ciudată în mânerul 
târnăcopului. Trăgându-l înapoi, îşi dădu seama că făcuse o 
gaură în spaţiul deschis din spatele peretelui de pământ. 
Uimit, palestinianul se opri şi ridică lanterna. Nu vedea prin 
orificiul micuţ decât o mare de întuneric, însă se miră de 
aerul răcoros care venea dintr-acolo. 

Cu un val proaspăt de energie, atacă din nou obstacolul, 
mărind repede gaura la înălţimea unui om. Dând resturile 
deoparte, înaintă cu lanterna prin deschizătură, dând peste 
o cavernă mare cu tavan înalt. 

— Lăudat fie Allah! exclamă el, aruncând târnăcopul şi 
uitându-se la pereţii îndepărtați. 

Aceştia sclipeau într-un alb de alabastru din cauza 
lanternei electrice, arătând şiruri egale de urme de daltă. 
Ochiul de expert al lui Al-Khatib recunoscu piatra ca fiind 
calcar, arătându-le locurile unde bucăţi mari de piatră 
fuseseră tăiate şi scoase cu mâna. 

— O carieră, ca Peştera lui Zedekiah, spuse el când Maria 
şi ienicerul intrară cu alte lanterne. 

— Da, răspunse Maria. Numai că aceasta a dispărut din 
istorie când s-a construit Al Doilea Templu. 

Sub zidurile Oraşului Vechi, la mai puţin de doi kilometri 
distanţă, se afla altă peşteră mare, săpată de sclavii care 
dăltuiseră calcarul pentru numeroasele proiecte inginereşti 
ale lui Irod cel Mare. Numele îi venea de la ultimul rege din 
luda, Zedekiah, care se spune că ar fi folosit-o ca 
ascunzătoare pentru a scăpa de armatele lui 
Nabucodonosor. 

Cu ajutorul celorlalte lumini, cei trei văzură că spaţiul se 
despărţea în mai multe pasaje, întinzându-se ca degetele 
unei mâini în întuneric. Al-Khatib se uită la tunelul principal 
mare, care se întindea direct spre est cât vedeai cu ochii. 

— Cred că ăsta se duce tocmai sub Haram ash-Sharif, 
zise el neliniştit. 

Maria dădu aprobator din cap. 

— Şi Cupola Stâncii? întrebă el, cu vocea vizibil 
tensionată. 

— Insăşi piatra sfântă a Domului e situată pe o temelie 
de piatră, însă tunelul principal se află cu adevărat sub 
clădire. Alt tunel se apropie de Moscheea al-Aqsa, pe lângă 
alte locuri din zonă. Cel puţin aşa s-a dovedit până acum, 
dacă hărţile lui Suleiman sunt corecte. 

Faţa palestinianului deveni palidă şi entuziasmul său 
iniţial se schimbă în agitaţie. 

— Nu vreau să calc pe sub locul pietrei sfinte, spuse el 
solemn. 

— Nu va fi nevoie, răspunse Maria. Misiunea ta s-a 
încheiat. 

In timp ce vorbea, băgă mâna în rucsac şi scoase un 

pistol Beretta pe care-l îndreptă spre palestinianul speriat. 

Spre deosebire de fratele ei, Maria nu simţea nicio 
emoție când lua viaţa cuiva. De fapt, nu simţea absolut 
nimic. Comiterea unei crime era echivalentul emoţional al 
schimbării şosetelor sau servirii unui castron de supă. Erau 
la poluri opuse pe scara sociopaţilor, produşi ai unei 
copilării abuzive şi omogenităţii genetice, însă amândoi 
deveniseră nişte ucigaşi fără scrupule. 

Pistolul păcăni de două ori, trimițând două gloanţe în 
pieptul lui Al-Khatib, ecoul împuşcăturilor reverberând 
puternic prin încăpere. Vânătorul de relicve căzu în 
genunchi, cu o expresie derutată pe faţă preţ de-o clipă, 
după care se prăbuşi mort. Maria se duse calmă spre el şi 
scoase plicul cu bancnote din buzunarul acestuia, punându- 
| în rucsac. Apoi se uită la ceas. 

— Avem mai puţin de-o oră până urmează să fie livrat 
explozibilul, îi spuse ea ienicerului. Hai să verificăm cariera 
şi să alegem locurile! 

Păşind peste trupul mortului, îi luă lanterna, apoi se 
îndepărtă în întuneric. 

Era aproape ora zece când Sophie ajunse într-o parcare 
mică dincolo de zidul de nord-est al Oraşului Vechi şi opri în 
spatele unui magazin de haine. Vizavi, la poalele unui mic 
deal, se afla capătul nordic al cimitirului musulman, care se 
întindea la sud peste o vâlcea lată ce făcea parte din Valea 
Chedron. Oprind motorul, se întoarse spre Dirk, care o 
privea de pe locul pasagerului. 

— Eşti sigur că vrei să faci asta? întrebă ea. Majoritatea 
operaţiunilor nocturne se dovedesc un exerciţiu plictisitor 
de zădărnicie. 

Dirk zâmbi şi clătină din cap. 

— Nu sunt eu omul care să rateze ocazia să facă o 
plimbare la lumina lunii cu o fată frumoasă. 

Sophie îşi înăbuşi râsul. 

— Eşti singurul pe care-l cunosc care ar găsi ceva 
romantic la o urmărire. 

Însă trebuia să admită că avea sentimente 
asemănătoare. Se bucuraseră de o cină intimă la o cafenea 
armeană retrasă dincolo de Poarta Jaffa şi, pe măsură ce 
treceau orele, simţise tot mai mult dorinţa covârșitoare de 
a anula operaţiunea de supraveghere şi de a-l invita în 
apartamentul ei. Renunţase la idee, ştiind că posibilitatea 
de a obţine informaţii despre ucigaşii agentului Holder era 
mult prea importantă. 

— Nu-i stă în fire lui Sam să întârzie, zise ea, uitându-se 
la ceas şi privind apoi pe fereastra maşinii. 

După un minut, telefonul începu să vibreze şi ea 
răspunse, purtând o conversaţie animată în ebraică. 

— Era Sam, zise ea după ce închise. A fost într-un 
accident de maşina. 

— E în regulă? 

— Da. Se pare că o dubă cu pelerini creştini a ratat o 
întoarcere şi l-a lovit. E în regulă, dar maşina e distrusă. 
Crede că o parte dintre turiştii în vârstă s-au rănit, aşa că 
va dura ceva să rezolve. Nu crede că ajunge aici în 
următoarea oră. 

— Atunci cred că ar fi bine să începem fără el, răspunse 
Dirk, deschizând portiera şi coborând din maşină. Sophie îl 
urmă, deschizând portbagajul şi scoțând o pereche de 
ochelari cu infraroşu pe care îi agăţă de gât. Apoi se aplecă 
şi deschise o servietă mare de piele, culcată pe o parte în 
portbagaj. Înăuntru era o carabină de asalt Tavor TAR-21 
produsă de guvern. Sophie introduse un tub plin de cartuşe 
şi pregăti primul foc, după care puse arma pe umăr. 

— Văd că de data asta te-ai înarmat ca pentru urşi, 
remarcă Dirk. 

— După Cezareea, o să fiu mereu înarmată, spuse ea cu 
vocea plină de hotărâre. 


295 


— De ce nu-i laşi pe Shin Bet să se ocupe de 
supraveghere dacă  bănuieşti că sunt implicați 
contrabandiştii libanezi? 

— M-am gândit la asta, răspunse ea, dar pontul a fost 
destul de vag. Mai mult ca sigur, avem de-a face cu nişte 
lepădături de adolescenţi care vânează oale şi care, 
probabil, nici nu o să apară. 

— Ar fi în regulă pentru mine, zise Dirk, făcându-i cu 
ochiul şi luând-o de mână. 

Traversară strada şi merseră de-a lungul rambleului care 
ducea în cimitir. Sophie se opri şi verifică zona cu binoclul. 

— Trebuie să ajungem mai jos, zise ea încet. 

Coborâră panta încă zece metri, oprindu-se la o moviliţă 
care oferea o privelişte neîngrădită aproape a întregului 
cimitir. In jurul lor, pietrele netede de morminte musulmane 
sclipeau albe sub lumina lunii ca un şir de dinţi împrăştiaţi 
pe o pătură de culoarea nisipului. Sophie se aşeză pe o 
lespede de piatră şi se uită cu atenţie la terenul de jos cu 
ochelarii cu infraroşu. Observă câţiva copii care jucau un joc 
târziu de fotbal de cealaltă parte a Zidului de Vest, însă 
cimitirul în sine părea părăsit. Se uita înspre est când simţi 
trupul lui Dirk aşezându-se lângă ea şi braţele care o 
cuprinseră de talie. Lăsă încet binoclul jos. 

— Imi distragi atenţia de la muncă, protestă ea vag, apoi 
puse mâna pe ceafa lui şi-l sărută cu pasiune. 

Rămaseră îmbrăţişaţi câteva minute, până când un sunet 
înfundat le întrerupse momentul de intimitate. Sophie se 
uită repede la poala dealului. 

— Trei bărbaţi cu rucsacuri mari, şopti ea. Doi dintre ei 
par să aibă lopeţi sau pot fi şi arme, nu-mi dau seama. 

Puse binocilul jos şi ridică ochii spre deal. 

— Avem nevoie de Sam, spuse ea nemulțumită. 

— Mai are jumătate de oră până ajunge, zise Dirk, 
uitându-se la ceas. 

Sunetul paşilor celor trei se auzea mai tare pe măsură ce 
se apropiau de centrul cimitirului. Sophie scoase pistolul 
Glock din suport şi i-l întinse lui Dirk. 

— O să facem noi arestarea, şopti ea. Apoi sun la poliţia 
din lerusalim să vină să-i ia. 

Dirk încuviinţă şi luă pistolul, verificând dacă era încărcat. 
Se furişară din locul unde se aflau, coborând încetişor 
dealul. Se ascundeau pe după pietrele de mormânt mai 
mari care îi duceau treptat spre dreapta. Apropiindu-se de 
un mormânt ridicat care oferea adăpost, merseră în partea 
din spate, apoi se aşezară în genunchi şi aşteptară. 

Minutele treceau greu pe când cei trei presupuşi jefuitori 
de morminte se apropiau. Sophie fixă încet lanterna pe 
ţeava carabinei Tavor, apoi o ţinu nemişcată când bărbaţii 
trecură pe lângă ei la câţiva metri. Dădu din cap spre Dirk, 
apoi sări brusc în picioare. Făcu un salt în spatele acestora, 
porni lanterna şi strigă în arabă: 

— Opriţi-vă! Mâinile sus! 

Cei trei se întoarseră şi încremeniră în mijlocul 
ambuscadei neaşteptate, mijind ochii când Sophie îndreptă 
raza de lumină spre faţă lor. Doi dintre ei, fiecare cu un AK- 
74 întors spre pământ, se uitară la ea ameninţător. Unul era 
scund, îmbrăcat cu haine ponosite, cu ochi cu pleoape 
căzute, pe care Sophie îl recunoscu drept Hassan Akais, 
pentru care primise pontul. Al doilea era la fel de murdar, 
ieşind în evidenţă prin nasul foarte coroiat. Însă al treilea fu 
cel care o făcu pe Sophie să se înfioare. Fiind, evident, 
liderul celorlalţi doi, privi calm la ea cu ochi scrutători care 
dansau deasupra unei cicatrici adânci pe obrazul drept. Era 
aceeaşi faţă care o privise aşa în Cezareea, conducând 
atacul în care murise detectivul Holder. 

Lui Sophie începură să-i tremure mâinile când îl 
recunoscu, făcând raza de lumină să pâlpâie pe faţa 
teroristului. Simţindu-i ezitarea, Akais întoarse repede şi în 
tăcere arma către Sophie. Când degetul lui apăsă trăgaciul, 
o împuşcătură puternică răsună prin cimitir. O pată roşie 
apăru pe încheietura pistolarului când un glonţ de 9 mm îi 
străpunse antebraţul. 

Bărbatul se strâmbă de durere, eliberând trăgaciul şi 
apucându-se cu mâna liberă de braţul însângerat. Se uită 

năuc la Sophie, apoi îl remarcă pe Dirk care stătea la câţiva 
paşi în dreptul ei cu pistolul automat în mâna întinsă. 

— Aruncaţi armele, altfel data viitoare ţintesc mai sus! 
ordonă Dirk. 

Celălalt arab, care purta o barbă lungă şi încâlcită, 
aruncă imediat arma AK-74, însă bărbatul rănit nu se mişcă. 
Se uita la Dirk cu o privire plină de ură. Deodată, faţa lui se 
îmblânzi şi îşi arătă dinţii într-un zâmbet sfidător, privind 
peste umărul lui Dirk. 

— Mă tem că voi sunteţi cei care o să arunce armele, 
spuse o voce dură de femeie din întuneric. Ridicaţi mâinile 
în aer, să le văd. 

Dirk se întoarse către voce şi văzu o femeie cu părul 
scurt care stătea exact în spatele lui Sophie, cu un pistol 
îndreptat spre capul ei. Observă că purta haine de stradă 
închise la culoare, dar avea şi ea ochelari cu infraroşu pe 
cap. Dirk simţi prezenţa altei persoane şi întinse puţin 
gâtul, distingând umbra unui bărbat în întuneric, cu arma 
îndreptată spre capul lui. 

Sophie îl privi jenată şi puse arma pe jos. Neavând 
încotro, Dirk îi zâmbi inocent turcoaicei, pe urmă aruncă 
pistolul pe un mormânt de lângă el. 

Dirk şi Sophie fură forţaţi sub ameninţarea armei să urce 
dealul şi să intre în pasajul îngust. Ca şi teroriştii arabi care 
veneau în urma lor, se mirau de priveliştea carierei uriaşe 
care-i aştepta de cealaltă parte, luminată acum de 
strălucirea palidă a câtorva lanterne. Sophie vizitase 
Peştera lui Zedekiah de câteva ori şi rămase uimită să 
descopere încă o carieră la fel de mare sub Muntele 
Templului. Uimirea se transformă în teamă când văzu trupul 
însângerat al lui Al-Khatib întins cu faţa în jos lângă o 

lanternă. Teama îi spori şi mai mult văzându-l pe liderul 
teroriştilor arabi. 

— Cel înalt... el a condus atacul din Cezareea, îi şopti ea 
lui Dirk. 

Acesta dădu din cap, înțelegând deja că gruparea bine 
înarmată căuta ceva mult mai important decât nişte 
morminte. lenicerul îi împinse spre o lespede joasă de 
piatră unde se aşezară, cu armele îndreptate spre ei, 
aproape de palestinianul mort. Maria îi ignoră şi adună 
rucsacurile grele de la cei trei arabi. 

— Asta e toată cantitatea? îl întrebă ea pe Zakkar. 

— Da, toate cele douăzeci şi cinci de kilograme sunt 
acolo, cu fitiluri şi detonatoare, răspunse arabul. Se uită 
spre tavan. Ai de gând să arunci în aer Cupola Stâncii? 

Maria îl privi cu răceală. 

— Da, şi Moscheea al-Aqsa. Ai o problemă cu asta? 

Arabul scutură din cap. 

— O să stârneşti furia multora prin părţile astea. Dar 
poate că totul va fi spre marea glorie a lui Allah. 

— Va exista o mare glorie, răspunse Maria tăios. 

Îngenunche şi verifică repede explozibilul, apoi se ridică 
în picioare. Observând că Dirk şi Sophie îi urmăresc 
mişcările, se încruntă imediat. 

— Aproape că ai dat misiunea în vileag, şuieră ea spre 
Zakkar. 

Arabul dădu din cap dezaprobator. 

— Sunt de la poliţia arheologică, sunt pe urmele 
jefuitorilor de morminte, zise el fără să spună că-i 
recunoscuse pe Sophie şi pe Dirk. Era o misiune de 
supraveghere întâmplătoare. De ce nu-i ucidem chiar 
acum? întrebă el, înclinând capul spre ei. 

— Arheologi israelieni, zici? Maria se gândi la propriile 
cuvinte. Nu, nu-i ucidem. O să moară „accidental” în 
explozie, spuse ea cu un zâmbet viclean. O să fie tapii 
ispăşitori perfecţi. 

Îi făcu semn ienicerului să se apropie, apoi se întoarse 
din nou spre Zakkar. 

— Pune-i pe oamenii tăi să stea de pază! zise ea, 
uitându-se la ceas. E momentul să montăm explozibilul pe 
care vreau să-l detonez la ora unu. 

Luă o lanternă, iar ienicerul ridică două dintre rucsacuri. 
Zakkar vorbi cu cei doi bărbaţi, apoi luă celălalt rucsac şi o 
urmă pe Maria, dispărând pe unul dintre pasaje. 

— Distrugerea Cupolei o să declanşeze un val oribil de 
vărsare de sânge, îi şopti Sophie lui Dirk. 

— Tăcere! strigă arabul bărbos, îndreptând o clipă arma 
către Sophie. 

Partenerul lui, bărbatul rănit, pe nume Akais, stătea pe o 
piatră în apropiere, ţinându-se de braţ. Focul de armă 
ratase arterele principale şi oprise scurgerea sângelui cu 
eşarfa keffiyeh, care acum era înfăşurată strâns în jurul 
braţului. Deşi urcase dealul cu uşurinţă şi intrase pe 
picioarele lui în carieră, acum începea să simtă puţin şocul 
din pricina pierderii de sânge. Din când în când, se uita la 
Dirk furios, apoi ochii îi alunecau, ca şi cum privea în 
depărtare. 

Dirk analiza cu atenţie cariera, căutând o posibilitate de 
scăpare care să nu-l lase cu un glonţ în spate. Insă păreau 
să existe puţine opţiuni. Uitându-se câteva clipe la 
palestinianul mort, luă aminte la cele două lanterne 
rămase. Una era pe jos lângă cel decedat, care la trei metri 
de locul unde stătea Dirk. Bărbosul înarmat dădea încet 
ocol celeilalte lumini, aşezate pe o piatră în partea opusă a 
cavernei. 

Dirk îi atrase atenţia lui Sophie şi dădu uşor din cap spre 
paznicul cu barbă. Apoi se şterse la gură cu dosul palmei, 
şoptind pe sub ea: 

— Lanterna... poţi s-o stingi? 

Sophie se uită la lanternă şi la paznicul de alături, apoi 
dădu încet din cap cu o privire hotărâtă. Privi apoi pereţii 
cavernei, examinând fiecare tăietură şi urmă de daltă pe 
care o putea distinge în lumina slabă. Pe peretele din 
spatele paznicului observă ceea ce căuta, un semn 
neregulat din care putea construi ceva. 

Se uită fascinată la locul acela până când paznicul îi 
surprinse privirea şi se întoarse să vadă la ce se uita. 
Rămânând cu ochii fixaţi pe perete, se ridică încet în 
picioare şi făcu un pas în faţă. 

— Nu te mişca! mârâi arabul, întorcându-se din nou spre 
ea. 
Sophie încercă să-l ignore fără să ajungă să fie 
împuşcată. 

— Cariera asta are două mii de ani, direct sub Cupola 
Stâncii, murmură ea. Cred că văd aici un semn al Profetului. 

Paznicul se uită suspicios la ea, apoi la Dirk. Inginerul 
NUMA îi aruncă pe dată cea mai neştiutoare şi mai 
dezinteresată privire posibilă. Apucând lanterna, arabul 
merse încet cu spatele spre perete, ţinând pușca îndreptată 
spre cei doi. Ajungând unde i se indicase, se uită scurt de 
câteva ori la calcarul săpat. Două şanţuri paralele traversau 
suprafaţa acestuia la nivelul ochilor săi, iar printre crăpături 
se vedea o urmă ştearsă de cărbune. Pistolarul privi absent 
la semn, apoi se concentră pe Sophie. 

— Da, acela e, zise ea, încercând să facă încă un pas în 
faţă. Cum pistolarul nu reacţionă, continuă să meargă spre 
el într-un ritm precaut. 

— Dacă faci vreo şmecherie, prietenul tău moare primul, 
se răsti arabul cu arma încă îndreptată spre Dirk. Apoi se 
întoarse şi strigă la tovarăşul său: Hassan, fii atent! 

Cel rănit răspunse dând lent din cap. 

— Acum, arată-mi! continuă asasinul, adresându-i-se lui 
Sophie şi îndepărtându-se de perete. 

Sophie se apropie de perete şi puse mâna pe suprafaţa 
de lângă tăieturi şi de lângă semn. Văzuse tăieturi 
asemănătoare în pereţii din Peştera lui Zedekiah şi ştia că 
nu erau decât însemnări preliminare pe o lespede de calcar 
care, dintr-un motiv necunoscut, ajunsese să nu mai fie 
tăiată de pietrari. Cărbunele şters era, probabil, o 
însemnare numerică sau un înlocuitor pentru piatra 
nefolosită. Însă ea se prefăcea că era mai mult de atât. 

— La fel ca urma de paşi din stânca sfântă a Domului de 

sus, cred că ar putea fi un semn al plecării lui Mahomed pe 
Drumul Nocturn, zise ea, referindu-se la vizita făcută în cer, 
călare pe un armăsar înaripat. Dar nu prea pot să văd din 
pricina luminii. Pot să împrumut lanterna? 

Nici nu se uită la paznic, prefăcându-se în schimb 
captivată de semnul de pe perete şi întinzând mâna spre el. 
Acesta reacţionă instinctiv, dându-i lanterna şi îndreptând 
teava puştii în direcţia ei. Apucând lanterna, Sophie o ridică 
spre perete, cu ochii încă fixaţi pe semnul de cărbune. 

— Uită-te aici, zise ea încet, arătând cu mâna liberă către 
stâncă. 

Apoi lăsă uşor să-i alunece mâna spre baza lanternei, 
unde pipăi cu degetele după butonul de oprire. Găsindu-l cu 
degetul arătător, închise lanterna şi rămase nemişcată. 

La lumina galbenă a lămpii îndepărtate, era încă vizibilă 
pentru arab. Acesta dădu să mormăie un ordin spre ea, 
apoi observă cu coada ochiului o mişcare bruscă. 

Dirk aşteptase în tăcere acel moment. În clipa în care 
lanterna lui Sophie se stinse, sări de pe lespede. Ştia că 
aveau să-l urmeze gloanţele imediat, aşa că făcu doi paşi şi 
se aruncă spre lumină. 

Nu fu dezamăgit. Asasinul bărbos învârti arma şi trase 
imediat. Insă Dirk era deja la pământ şi gloanţele îi trecură 
pe deasupra capului. Intinzându-se în aterizare, apucă 
lanterna cu o mână. Fără să se mai obosească să caute 
comutatorul, trânti lanterna de pământ, sfărâmând becul şi 
lentila de sticlă. 

Caverna se scufundă în beznă, accentuată imediat de 
sclipirea de foc din ţeava puştii arabului. Enervat, asasinul 
trase câteva runde prelungite spre Dirk, ecoul acestora 
bubuind ca tunetul prin carieră în timp ce gloanţele ricoşau 
în pereţii de calcar. 

Focurile de armă erau trase în direcţia unde se afla Dirk 
la început, însă acesta se rostogolise repede de lângă 
lanternă şi se mişcase ca un crab pe podea către intrarea în 
pasaj. După ce se târî vreo şase metri, se opri şi se răsuci în 
loc, pipăind podeaua cu mâinile. Focul încetă când găsi 

ceea ce căuta - trupul palestinianului mort. Sau, mai bine 
zis, târnăcopul care se afla la picioarele lui. 

O linişte stânjenitoare se aşternu în peşteră, iar mirosul 
de praf de puşcă se răspândi în aer. Asasinul arab, 
încrezător că-l omorâse pe Dirk, se întoarse şi trase în 
direcţia în care se aflase Sophie cu câteva clipe mai înainte. 
Dar la lumina făcută de ţeava puştii văzu că aceasta nu mai 
era acolo. 

Ţinându-se cu mâna de perete ca să se ghideze, Sophie 
alergase rapid către şi apoi pe lângă asasin în timp ce 
acesta trăgea spre Dirk. Când focul încetă, se opri pe loc cu 
lanterna în mână, încercând să-şi facă inima să nu mai bată 
atât de zgomotos. 

— Hassan, ai vreo lumină? strigă arabul. 

Asasinul rănit îşi reveni încet în fire şi se ridică şovăind în 
picioare. 

— Sunt aici, la intrare. Nu trage în direcţia asta, se rugă 
el cu o voce slăbită. 

— Lumina? se răsti tovarăşul său. 

— E în rucsacul meu, pe care nu pot să-l găsesc, 
răspunse Akais, pipăind în jurul picioarelor. 

— Ceilalţi au luat rucsacurile, răspunse celălalt nervos. 

Dirk profită de conversaţia care le distrăgea atenţia ca să 
dea lovitura decisivă. Ridicând târnăcopul peste umăr, se 
furişă spre intrare şi către vocea celui rănit. In starea 
nesigură în care era, avea să fie cel mai uşor de răpus. Cu 
puţin noroc, Dirk putea să schimbe târnăcopul cu puşca şi 
să-l împuşte pe celălalt înainte să-şi dea seama ce se 
întâmpla. 

Când conversaţia se opri, Dirk era încă la câţiva metri de 
bărbatul rănit. Trebuia să lovească orbeşte, căci nu-şi 
permitea să-şi dezvăluie poziţia. Oprindu-se un moment, 
puse încet un picior în faţă, apoi se mişcă din nou. Dar chiar 
şi în starea slăbită în care se afla, Akais simţi prezenţa 
cuiva lângă el. 

— Salaam? întrebă el deodată. 

Dirk îşi dădu seama că vocea era aproape, de-ajuns de 

aproape ca să lovească. Făcuse încă un pas uşor în faţă şi 
ridică târnăcopul să lovească, însă o lanternă apăru 
deodată din partea cealaltă a cavernei. Se întoarse şi văzu 
că era Maria, cu o lanternă în mână şi un pistol în cealaltă. 
Uitându-se la Dirk, mişcă pistolul spre stânga până când 
tinti către inima lui Sophie, care stătea ghemuită lângă 
perete la câţiva metri distanţă. 

— Aruncă târnăcopul sau ea moare acum! zise turcoaica. 

Sophie îi aruncă o privire îndurerată şi el lăsă târnăcopul 
la pământ fără tragere de inimă. Nu-şi mai aminti decât 
cum se uita în ochii ei mari şi plini de teamă. Apoi Hassan îl 
lovi cu patul puştii în ceafa şi se prăbuşi la pământ într-o 
mare de întuneric. 

Un taxi alb îmbătrânit întoarse în parcarea de pământ şi 
opri lângă maşina lui Sophie. Sam Levine îi plăti repede 
şoferului, apoi sări din maşină. Când taxiul se îndepărtă în 
noapte, Sam încercă să-i telefoneze lui Sophie. Nu se miră 
când aceasta nu răspunse, aşa că îi trimise un mesaj prin 
care o anunţa unde era. Cum nu primi nici acum vreun 
răspuns, porni spre cimitir, ştiind că ea oprea de obicei 
telefonul în timpul unei misiuni de recunoaştere. 

Traversă strada şchiopătând uşor din pricina durerilor 
într-o parte şi la şold provocate de accidentul auto. În toată 
agitația, îşi lăsase echipamentul de vedere pe timp de 
noapte în portbagajul maşinii avariate, însă avea un pistol 
automat prins în suport. Presupuse că, dacă se mişca încet 
şi în linişte, Sophie avea să-l vadă înainte să deranjeze 
operaţiunea de supraveghere. 

Coborând pe coasta dealului, îşi dădu seama că nu avea 
o problemă cu mersul încet. Se schimonosea la fiecare pas 
care-i săgeta dureri în picior, aşa că începu să facă paşi mai 

mici, ţopăind în timp ce traversa terenul în pantă care 
ducea spre cimitir. 

Cimitirul părea liniştit şi părăsit când trecu printre 
mormintele străvechi. Se oprea la intervale de câţiva metri 
ca să privească şi să asculte, aşteptându-se ca Sophie să 
apară în tăcere din întuneric şi să-l bată pe umăr. Dar ea nu 
apărea. 

Făcând alţi câţiva paşi, se opri din nou, de data asta la 
auzul unui zgomot îndepărtat. Era sunetul pietrelor puse 
una peste alta şi venea din centrul cimitirului. Sam se 
apropie pe vârfuri încă puţin, oprindu-se în spatele unui zid 
jos de susţinere. Zgomotul încă se auzea la poalele 
dealului. Uitându-se cu grijă peste marginea zidului la 
lumina semilunii, abia reuşi să distingă câteva siluete 
întunecate care se foiau în jurul unui mormânt plat, lângă 
un stâlp scund de iluminat, din piatră, care rămăsese cu 
zeci de ani în urmă fără lumină. 

Agentul scoase pistolul, apoi rămase în aşteptare. 
Trecură câteva minute în care se întrebă unde era Sophie şi 
de ce nu făcea arestarea. Se gândi că poate abandonase 
supravegherea, însă asta nu-l împiedica să-şi facă datoria. 

Căţărându-se pe zid cu o grimasă, şchiopătă la vale către 
jefuitorii de morminte. Sunetul pietrelor încetă şi văzu o 
parte din siluete retrăgându-se spre capătul de sud al 
cimitirului. Incercă să fugă, însă durerea din articulaţii îl 
forţă să încetinească până târşăi picioarele. Cu o senzaţie 
tot mai mare de disperare, se opri şi strigă: 

— Stai! 

Ordinul avu efect invers. În loc să-i oprească pe intruşi, îi 
făcu să alerge mai repede. Sam le auzi paşii grăbiţi care 
alergau prin cimitir, dincolo de graniţa de sud. După câteva 
clipe, sunetul a două automobile care porneau motoarele 
tulbură noaptea, urmat de scârţâitul cauciucurilor când 
ambele maşini plecară în trombă. 

Sam clătină capul uimit, văzând farurile din spate ce se 
îndepărtau. Apoi se gândi din nou la superioara lui. 

— Sophie, eşti pe aici? strigă el. 

Nu îi răspunse decât liniştea din cimitirul părăsit. 

îndreptându-se spre stâlpul de iluminat, păşi spre 
mormântul de alături şi găsi un crater săpat în grabă, 
ascuns într-o parte. Se miră văzând o grămadă ordonată de 
pietre care acopereau mormântul. Ştia că era ceva 
neobişnuit pentru hoţi să-şi ascundă opera. Curios, ridică de 
pe movilă câteva pietre. Aproape căzu pe spate când văzu 
mâna unui om la lumina lunii. 

Continuând ceva mai ezitant, îndepărtă cu grijă alte 
pietre, până când descoperi trunchiul şi capul însângerat al 
palestinianului ucis. Privind revoltat cadavrul, Sam se 
întrebă în gând ce fel de hoţi bolnavi veniseră în cimitir ca 
să depună pe cineva acolo. 

O lumină vagă părea să străpungă ochii lui Dirk, deşi 
avea pleoapele strâns închise. Durerea cumplită pe care o 
resimțea la cap însă nu era câtuşi de puţin vagă. 

Cu un efort herculean, se forţă se ridice o pleoapă, 
strâmbându-se în timp ce privirea i se concentra pe o 
lanternă luminată la câţiva centimetri de faţa lui. 
Revenindu-şi cu totul în simţiri, percepu disconfortul podelei 
reci şi dure de calcar de sub el. Mişcă uşor braţele şi pipăi 
suprafaţa, căutând un punct de sprijin. 

Respiră adânc şi se împinse în braţe, ridicându-şi 
trunchiul şi trăgând picioarele până ajunse să stea în capul 
oaselor. O explozie de stele se învârti prin faţa ochilor lui şi 
aproape leşină din nou, dar ţinu leşinul la distanţă respirând 
profund. După ce se odihni câteva minute ca să-i treacă 
ameţeala şi greaţa, observă umezeala rece din spate. 
Frecându-se cu palma la ceafa, simţi un nod dureros 
acoperit cu sânge uscat. 

Rotiţele din mintea lui începură treptat să se învârtă şi 


306 


recunoscu împrejurimile. Stând singur în caverna goală, 
strigă imediat după Sophie cu vocea slăbită. Doar liniştea 
se auzi în urechile care-i vâjâiau. Apucând lanterna, se 
ridică în picioare cu greu, iar durerea de cap crescu 
alarmant în timp ce se legăna ca un om beat. 

Işi recăpătă treptat puterea şi siguranţa şi începu să 
caute prin cavernă, apoi se târi afară prin pasaj. Cimitirul 
părea întunecos şi tăcut în jurul său, aşa că intră repede 
înapoi în carieră. 

Strigă din nou după ea, de data asta cu o voce mai 
fermă, ce răsună prin încăpere. Din interiorul unui tunel, i 
se păru că aude o plesnitură slabă în loc de răspuns. Deşi 
auzul lui nu era la cel mai bun nivel, sunetul, dacă era 
adevărat, părea să emane din tunelul mare din dreapta. Era 
acelaşi tunel prin care Maria şi oamenii ei intraseră cu 
explozibilul. 

Aplecându-se uşor ca să intre în tunelul de 1,8 m, Dirk 
înaintă atât de repede cât îi permitea durerea de cap. Ceea 
ce el nu ştia era că tunelul continua încă o sută optzeci de 
metri în interiorul dealului, bifurcând domeniul Haram ash- 
Sharif aflat la câţiva metri deasupra capului. Pentru 
terorişti, mai importantă era apropierea acestuia de Cupola 
Stâncii, adăpostindu-se sub aceasta la numai câţiva metri 
de însăşi stânca sfântă. 

Tunelul era plin de cotituri, trecând din când în când pe 
lângă mici încăperi unde bucăţi de calcar fuseseră 
îndepărtate cu grijă. Când trecu de o curbă strânsă, Dirk 
văzu o lumină slabă în tunel, drept în faţă. Simţind că-i stă 
inima, se forţă să dubleze viteza, ignorând durerea ascuţită 
ce-i săgeta capul cu fiecare pas îngreuiat. 

Lumina îndepărtată deveni mai puternică după ce trecu 
în viteză printr-o încăpere mică şi dreptunghiulară, intrând 
apoi într-o porţiune dreaptă a tunelului. Alergând după 
razele de lumină care-l chemau, ieşi împleticindu-se din 
tunel şi ajunse într-o ultimă încăpere, rotundă ca un bol de 
punci. În mijloc se afla una dintre lanternele electrice. În 
dreapta, Dirk văzu o masă de material transparent, precum 

chitul, lipit de perete, cu câteva detonatoare cu fire care 
atârnau din mijloc. În stânga, Sophie era întinsă pe jos, 
zbătându-se cu un căluş la gură şi mâinile şi picioarele 
legate cu chingile unui rucsac. li puseseră o piatră mare 
între genunchi, ţinând-o astfel lipită de pământ. Când îl 
văzu pe Dirk, groaza din ochii ei umezi dispăru imediat. 

— Văd că încerci să faci un chef exploziv fără mine, zise 
el cu un zâmbet epuizat. 

Nu-i mai dădu timp să răspundă. Scoţând bolovanul 
dintre picioarele ei, o ridică pe umăr, apoi luă amândouă 
lanternele cu mâna liberă. Regăsindu-şi puterile, se grăbi să 
treacă din nou prin tunel, având grijă să nu o dea cu capul 
de tavanul jos. 

O duse aşa mai bine de jumătate din distanţa până la 
caverna principală înainte ca ameţeala să-i revină în forţă. 
Ajungând în încăperea micuță, o aşeză încet pe jos şi-i 
scoase căluşul, trăgându-şi totodată sufletul. 

— Arăţi îngrozitor, spuse ea. Eşti grav rănit? 

— Sunt în regulă, mormăi el. Tu eşti cea care m-a 
îngrijorat. 

— Cât e ceasul? întrebă ea în pripă. 

— Unu fără cinci, răspunse Dirk, uitându-se la ceas. 

— Explozibilul. Femeia a spus că e programat să 
detoneze la unu noaptea. 

— Lasă-l să explodeze! Hai să ieşim de aici! 

— Nu. 

Dirk se sperie de tonul din vocea ei. Era mai degrabă un 
ordin decât o cerinţă. 

— Dacă moscheea şi cupola sunt distruse, va fi un 
dezastru pentru ţara mea. Va stârni un război cum nu s-a 
mai văzut. 

Dirk se uită în ochii ei negri şi văzu hotărâre, speranţă, 
iubire şi disperare. În timp ce secundele treceau, el înţelese 
că nu putea spera să câştige o dezbatere pe acel subiect. 

— Cred că pot dezactiva detonatorul, zise el, dezlegându- 
i mâinile. Dar tu trebuie să ieşi de aici. Uite altă lanternă. 
Dezleagă-ţi picioarele şi fugi spre ieşire. 

Se întoarse să o ia la fugă prin tunel, dar ea îl apucă de 
cămaşă şi-l trase aproape pentru un sărut scurt, dar 
pasional. 

— Ai grijă! zise ea. Te iubesc. 

Cu mintea învălmăşită, Dirk o rupse la fugă. Cuvintele ei 
păreau să stingă orice durere şi se trezi aproape gonind 
prin tunel, în câteva secunde, ajunse în ultima încăpere şi 
se apropie de explozibilul din plastic. 

Ca inginer maritim, avea cunoştinţe rudimentare despre 
explozibili după ce lucrase în proiecte de recuperare unde 
fuseseră necesare operaţiuni de demolare. Deşi nu 
cunoştea explozibilii de tip HMX, tehnologia de detonare din 
faţa lui era un aranjament banal. Un fitil cu cronometru 
electronic era legat cu un fir de detonatoarele care, la 
rândul lor, erau înfipte în explozibil. 

Se uită la ceas, era unu fără trei minute. 

— Să nu explodezi mai devreme, murmură el în barbă în 
timp ce ţinea lumina îndreptată spre perete. 

Verifică repede explozibilul, căutând alte fitiluri, fără să 
se gândească la faptul că tot HMX-ul din faţa lui era de 
ajuns ca să pună la pământ un zgârie-nori. Negăsind decât 
un singur fitil, îl apucă şi-l smulse din perete. Fitilul, 
împreună cu detonatoarele de care era legat, ieşi cu 
uşurinţă din HMX. Cu dispozitivul de detonare atârnându-i 
în mână, Dirk o luă la fugă înapoi prin tunel. 

Ajunse în scurt timp în camera dreptunghiulară 
întunecoasă care acum era goală, bucuros să vadă că 
Sophie îi urmase sfatul de a fugi. Se opri o clipă şi aruncă 
dispozitivul în peretele îndepărtat al camerei, apoi continuă 
să alerge prin tunel. Cu o senzaţie de uşurare şi adrenalină 
care se estompează, intră în încăperea principală, simțind 
că durerea de cap începea iar să crească. Traversă caverna 
întunecată, observând pentru prima dată că trupul 
palestinianului nu mai era acolo. 

Strecurându-se prin intrarea în tunel, întâmpină bucuros 
aerul curat de afară, respirând adânc de câteva ori, apoi se 
uită după Sophie. Nevăzând-o nici pe ea, nici lumina 

lanternei, stinse o clipă lanterna lui, apoi o strigă pe nume. 
Nu-i răspunse nici vocea ei, nici lumina. 

O teamă cumplită îl cuprinse atunci pe Dirk, ca o lovitură 
în stomac. Moscheea. Sophie spusese că moscheea şi 
cupola aveau să fie distruse. Trebuia să fie încă un set de 
explozibili pentru moschee, iar Sophie era înăuntru şi 
încerca să-l dezactiveze. A 

Dirk intră înapoi prin pasaj cu viteza unei săgeți. In 
interiorul încăperii principale se aflau trei tuneluri mici, 
săpate în coasta dealului, în stânga tunelului care ducea la 
cupolă. Dirk alergă la intrarea fiecăruia, strigând numele lui 
Sophie pe coridoarele tenebroase. La intrarea în ultimul 
tunel, auzi un răspuns înăbuşit şi recunoscu vocea ei 
catifelată care-l striga de la distanţă. Dădu buzna în tunel 
de îndată, alergând în viteză pe coridorul săpat. 

Nu făcuse decât câţiva paşi când auzi un pocnet în 
depărtare, ca un şir de petarde care explodau. Erau 
detonatoarele scoase de sub cupolă şi care acum se 
aprindeau inofensiv în încăperea dreptunghiulară. 

Lui Dirk îi bătea inima ca un baros când îşi dădu seama 
că a doua ascunzătoare avea să detoneze în orice clipă. 

— Sophie... fugi de acolo... acum! strigă el cu răsuflarea 
întretăiată. 

In faţa lui în tunel, văzu o strălucire slabă şi ştiu că se 
apropia. Apoi auzi altă serie de pocnituri şi se aruncă la 
pământ cu inima strânsă. 

Explozia zgudui pământul ca un cutremur, însoţită de o 
bubuitură asurzitoare. Câteva secunde mai târziu, forţa 
crescândă a gazelor traversă tunelul ca un curent furtunos, 
împrăştiind în faţă un nor de praf şi de pietre. Dirk simţi că 
trupul i se ridică de la pământ şi se izbeşte de perete, 
lăsându-l fără suflare. Izbit de pietre şi îngropat sub o 
pătură de praf înecăcios, simţi pentru a doua oară că lumea 
se scufundă în întuneric. 

Sam stătea cu spatele spre coasta dealului, uitându-se la 
palestinianul mort, când Dirk ieşi pentru scurt timp din 
pasaj în căutarea lui Sophie. Auzind pe altcineva strigând 
numele ei, agentul de antichităţi se întoarse la timp ca să 
vadă lanterna lui Dirk dispărând înapoi în pasaj. Sam 
scoase din nou telefonul şi încercă să o sune pe Sophie, 
apoi o luă încetişor în sus pe deal. 

Era la nici zece metri de intrarea în carieră când depozitul 
secret de explozibil detonă. Din poziţia în care era, se auzi 
mai mult o bubuitură înăbugşită, urmată de huruitul uşor de 
sub picioare. Câteva secunde mai târziu, un nor de fum şi 
praf năvăli afară din pasajul micuţ. 

Se apropie de intrare şi găsi un felinar aruncat în tufișuri, 
apoi aşteptă ca praful să se risipească. Aprinzând felinarul, 
păşi cu grijă prin pasaj. Rămase mut de uimire când intră în 
caverna principală, şocat să vadă că exista o carieră uriaşă 
neînregistrată sub Cupola Stâncii. 

Aerul era încă plin de fum şi praf, iar Sam duse o mânecă 
la nas în timp ce verifica interiorul. Vâri capul în toate cele 
patru tuneluri din care ieşea fum, apoi auzi deodată 
zgomotul pietrelor lovindu-se una de alta în interior. 

Mergând încet prin tunel, observă strălucirea unei lumini 
în capătul coridorului. Grăbind pasul, dădu peste un 
morman de moloz desprins din pereţi de explozie. Păşi cu 
grijă printre resturi şi merse mai departe în adâncul 
dealului. Tunelul întunecat se îndrepta pe o porţiune de 
câţiva metri şi Sam văzu deodată lanterna strălucind cu 
putere în faţă. 

De emoție, picăturile de sudoare i se prelingeau pe faţă 
în timp ce înainta tuşind şi scoțând praful care îi acoperea 
căile respiratorii. Trecând de un bolovan crestat, ieşi 
împleticit din tunel şi intră într-o încăpere mare, luminată 
de o lanternă aşezată pe o piatră căzută. Incăperea semăna 
cu o carieră de pietriş subterană, cu movile de pietre 

adunate pe podea. În tavan se căscase o gaură mare, 
neregulată, chiar deasupra grămezii mari de resturi, 
aceasta fiind opera exploziei. Peste tot plutea încă o ceaţă 
albă şi densă, împiedicând vizibilitatea în ciuda luminii. 

În partea opusă a încăperii, Sam depistă o mişcare vagă. 

— Sophie? strigă el, ducând neliniştit mâna la armă. 

Ca o fantomă, o siluetă apăru din ceaţă. Cu o senzaţie 
trecătoare de uşurare, Sam îl recunoscu pe Dirk care ieşea 
din întuneric. Uşurarea păli când văzu că Dirk ţinea în braţe 
trupul inert al lui Sophie. 

— E în regulă? întrebă el încet. 

Sam se apropie cu teamă, remarcând că Dirk îi acoperise 
capul şi trunchiul cu o jachetă subţire. Atunci observă că 
membrele lui Sophie atârnau diforme şi acoperite cu un 
strat gros de sânge şi praf. 

Se uită la Dirk căutând o explicaţie şi se cutremură în 
aceeaşi clipă. Orice speranţă legată de bunăstarea lui 
Sophie fu alungată îndată de aspectul zdrenţuit al lui Dirk. 
Acesta îl privea cu faţa lovită şi însângerată, cu ochi rătăciţi 
şi lipsiţi de suflet. Părea că viaţa îl părăsise, iar Sam 
înţelese pe loc că Sophie murise. 

Explozia de sub Haram ash-Sharif se atenuă aproape în 
întregime înainte ca fumul să se disipeze măcar. Tinta 
principală a Mariei fusese Cupola Stâncii şi acolo montase 
cea mai mare parte a explozibilului însă acesta rămăsese 
nedetonat, devenit inofensiv când Dirk scosese 
detonatoarele. Al doilea depozit, mai mic, aşezat sub 
Moscheea al-Aqsa, fusese cel care explodase, deşi cu 

efecte minime în final. 

Pământul de sub moscheea veche de opt secole se 
Zgudui şi ferestrele zăngăniră, dar nicio minge de foc nu 
ieşi de sub pământ ca să o înghită. Cu câteva secunde 
înainte de explozie, Sophie scosese cea mai mare parte a 
explozibilului şi-l aruncase în tunel, încercând apoi să 
extragă fitilurile din restul materialului. Explozia astfel 
slăbită nu făcu altceva decât să fisureze fundaţia unei 
fântâni din spatele moscheii. Îngrijitorii palestinieni ai 
templului Haram nu băgară prea mult de seamă la început, 
crezând că explozia venise din altă parte a lerusalimului. 

În carieră, Sam Levine acţionase repede. Poliţia şi 
paramedicii ajunseră în scurt timp, tratându-l pe Dirk şi 
transportând trupul lui Sophie la morgă. Agenţii de 
securitate Shin Bet fură la fel de prompti. Cariera fu 
cercetată în detaliu, iar restul explozibilului fu asigurat şi 
îndepărtat. Întregul complex fu izolat înainte ca proprietarii 
de la Haram ash-Sharif să-şi dea măcar seama ce se 
întâmplase. 

Ştirea despre tentativa de atac se răspândi repede în 
lerusalim, provocând rumoare. Musulmanii locali criticau 
atacul, iar evreii din oraş erau îngroziţi de o potenţială 
profanare a Cupolei Stâncii. Fiecare grupare dădea vina pe 
cealaltă şi furia creştea peste tot. Defensiv în mod public, 
deşi în particular întărea securitatea din jurul oraşului, 
guvernul israelian îi aduse în secret pe liderii musulmani din 
lerusalim la carieră, unde se învoiră să baricadeze 
permanent locul împotriva intruziunilor viitoare. 

Nemulțumirea pe străzi rămânea la cote înalte, însă 
izbucnirile erau surprinzător de puţine şi violenţa era 
evitată. În câteva zile, tensiunea se disipă şi nimeni nu ieşi 
în faţă să-şi asume responsabilitatea pentru atacuri, iar 
adevărații terorişti dispărură fără urmă. 

Generalul Braxton citi raportul CIA fără să spună o vorbă. 
Doar câte un zvâcnet în mustaţa directorului Serviciului 
Naţional de Informaţii dezvăluia o urmă de emoție. De 
cealaltă parte a biroului, ofiţerul de informaţi O'Quinn şi 
specialistul CIA israelian stăteau tăcuţi cu ochii în pământ. 
Se îndreptară repede de spate când văzură că Braxton îşi 
luă de pe vârful nasului perechea de ochelari de vedere ce 
semănau cu ai unei bunici. 

— la să văd dacă înţeleg! zise generalul cu o voce gravă. 
Nişte nebuni aproape aruncă în aer jumătate din lerusalim 
şi nici Mossadul, nici Shin Bet nu au habar cine a fost? Aşa e 
sau doar asta ne spun israelienii? 

— În mod clar, israelienii nu au încredere în anchetă, 
răspunse angajatul CIA. Ei cred că reţeaua libaneză de 
contrabandă cu droguri şi arme, numită Contrabandiştii, e 
cel puţin în parte responsabilă. Se ştie că aceştia au 
legături cu Hezbollah, aşa că e posibil să ia la ochi 
lerusalimul ca răzbunare pentru problemele nesfârşite pe 
care le are Israelul în Gaza. Americanul implicat în incident 
l-a identificat pe unul dintre terorişti, spunând că a luat 
parte la recentul incident terorist dintr-un sit arheologic în 
Cezareea. 

— Americanul e unul dintre agenţii noştri? întrebă 
Braxton. _ 

— Nu, e inginer maritim la NUMA. Işi revine în urma 
rănilor minore la un spital al Armatei Israeliene din Haifa. 

— Inginer maritim? Ce naiba făcea el în lerusalim? 

— Se pare că avea o relaţie amoroasă cu agenta de 
antichităţi care a murit în explozie. Întâmplător, o însoțea 
într-o operaţiune de supraveghere de rutină şi a fost prins 
la mijloc. Aparent a fost un lucru bun, pentru că ela 
împiedicat detonarea principalului depozit de explozibil de 
sub Cupola Stâncii. 

— Domnule, am scăpat ca prin urechile acului aici, zise 

O'Quinn. A fost destul explozibil acolo ca să culce la pământ 
toată structura cupolei, precum şi o bună bucată din Oraşul 
Vechi. Ar fi stârnit o agitaţie în zonă cum n-am mai văzut. 
Sunt sigur că azi ar fi zburat rachete pe deasupra Israelului 
dacă altarul ar fi fost distrus. 

Braxton mormăi, sfredelindu-l cu ochii pe O'Quinn. 

— Dacă tot suntem la capitolul explozibil, văd că ai şi 
nişte legături neplăcute de adăugat aici, chiar din curtea 
propriei case. 

— Am obţinut o mostră din materialul nedetonat de la 
israelieni şi testele de laborator au confirmat că este, într- 
adevăr, HMX. A fost făcut de un producător local care are 
contract cu Armata SUA, spuse O'Quinn pe un ton sumbru. 

— Sunt afurisiţii noştri de explozibili? se răsti generalul. 

— Mă tem că da. Am făcut nişte cercetări şi se pare că 
mostra din lerusalim se potriveşte cu un transport de HMX 
de calitate superioară care a fost vândut în secret 
Pakistanului ca să-l folosească pentru programul lor de 
arme nucleare de la începutul anilor '90. Pakistanezii au 
confirmat că un container cu HMX a dispărut la scurt timp 
după aceea. Se crede că operatorii din armată de pe piaţa 
neagră au vândut-o cumpărătorilor din afara ţării, dar până 
anul acesta nu am avut vreo dovadă că s-ar fi folosit. 

— Un container întreg cu HMX. Incredibil, spuse Braxton. 

— In container s-ar fi aflat aproximativ 3 600 de 
kilograme de explozibil puternic. Se pare că are o putere de 
distrugere semnificativă. 

Generalul închise ochii şi clătină din cap. 

— Presupun că atacul are legătură cu bomba pusă recent 
la moschee? întrebă el fără să deschidă ochii. 

— Ştim că Moscheea al-Azhar din Cairo şi Moscheea Yeşil 
din Bursa au fost atacate cu HMX. În ambele cazuri, nimeni 
nu şi-a asumat responsabilitatea pentru atacuri. Şi nu s-a 
găsit vreo dovadă că exploziile au legătură cu grupările 
locale. Se pare că avem circumstanţe asemănătoare şi în 
lerusalim. 

— Ce e cu palestinianul mort găsit în cimitir? 

— Era un vânător minor de artefacte, fără asocieri 
cunoscute cu terorişti, răspunse cel de la CIA. E posibil să fi 
fost implicat în descoperirea carierei, dar nu credem că ar fi 
participat la atacul propriu-zis. 

— Ceea ce ne aduce la întrebările fără răspuns: „Cine?” 
şi „De ce?” 

O'Quinn îl privi întristat pe general. 

— Nu şi-a asumat nimeni responsabilitatea pentru aceste 
atacuri şi mă tem că nu avem nicio pistă clară, zise el. După 
cum poate confirma şi Joe, agenţiile de informaţii caută 
suspecți în toată ţara, de la sectele mărginaşe de creştini şi 
evrei până la al-Qaeda şi alte grupuri de musulmani 
fanatici. Ne bazăm pe agenţiile de informaţii străine, iar 
acestea nu au în momentul de faţă nicio legătură solidă. 

Angajatul CIA dădu din cap aprobator. 

— Domnule general, toate ţintele au fost locuri de o 
importanţă religioasă pentru lumea musulmană sunnită. 
Credem că există o reală probabilitate ca atacurile să fie 
din sursă şiită. Posibila legătură dintre Hezbollah şi atacul 
din lerusalim sprijină această teorie. Trebuie să spun că 
există un grup tot mai mare în agenţie care crede că e 
vorba de iranienii ce încearcă să distragă atenţia de la 
programul lor de înarmare. 

— E un motiv viabil, încuviinţă Braxton, dar s-ar juca cu 
focul dacă ar fi să-i prindem cu mâţa-n sac. 

O'Quinn dădu încet din cap. 

— Trebuie să vă contrazic, domnule, zise el. Aceste 
atacuri cu bombă nu poartă semnul distinctiv al iranienilor. 
Ar reprezenta, cu siguranţă, un nivel nou de extremism 
extern pe care nu l-am mai văzut. 

— Nu prea îmi dai alte piste, O'Quinn, bombăni generalul. 
Dar turcul de care erai entuziasmat, mulftiul Battal? 

— A intrat în cursa prezidenţială, aşa cum ne temeam. El 
şi partidul lui ar avea în mod sigur de câştigat de pe urma 
indignării stârnite în comunitatea fundamentalistă de 
aceste atacuri. Se scoate astfel în evidenţă faptul că aceste 
atacuri ar putea avea legătură cu țeluri politice specifice, 

nu cu atacuri teroriste oarecare. În ceea ce-l priveşte pe 
Battal, îi monitorizăm îndeaproape activitatea, dar încă nu 
am remarcat vreun tipar de tactici coercitive. In momentul 
de faţă, în mod sigur nu avem nicio dovadă concretă că ar 
avea vreo legătură. 

— Deci aici nu aveţi nimic. Poate că întrebarea la care ar 
trebui să vă gândiţi, băieţi, este: Unde au de gând să 
lovească data viitoare? 

— E evident că ţintele devin din ce în ce mai importante, 
spuse O'Quinn. 

— lar ultima dată nu le-a mers, ceea ce ar trebui să ne 
sperie pe toţi în legătură cu ce plănuiesc acum. 

— Templul Kaaba din Mecca ar fi o ţintă posibilă. Mă voi 
asigura că saudiţii primesc instrucţiuni să sporească 
securitatea, zise O'Quinn. 

— Avem analişti care lucrează peste program la 
problema asta, adăugă omul de la CIA. Folosind argoul 
profesional de la Washington, autentic şi neajutorat, spuse: 
Facem tot ce putem. 

Braxton respinse comentariul cu o privire feroce. 

— Vă spun eu ce să faceţi, spuse Braxton, aplecându-se 
peste birou şi uitându-se mânios la ofiţerii de informaţii. E 
chiar un exerciţiu simplu ca să puneţi capăt poveştii. Tot ce 
trebuie să faceţi, zise el cu vocea crescând în intensitate, 
este să-mi găsiţi restul explozibilului! 

Steaua Otomană intră în golf la nord de Dardanele după 
amiază târziu, andocând lângă cheiul lung, care acum era 
pustiu. Sub apele unduitoare de alături, barca de lucru 
scufundată se afla încă pe fundul nisipos, aşteptând 
macaraua de pe mal şi echipa de scufundare să iasă din 
adâncuri. 

Stând pe puntea vasului, Maria se miră să observe 
Jaguarul fratelui ei parcat pe doc. Celik privi cum nava se 
apropia de chei, apoi cobori de pe bancheta din spate a 
Jaguarului în timp ce se legau parâmele. Merse în pas alert 
pe chei cu o servietă la subraţ şi urcă la bord. 

— Nu mă aşteptam să ne întâlnim aici, Ozden, îi spuse 
Maria în loc de salut. 

— Nu avem timp, răspunse el, privind puntea cu o 
expresie neliniştită. 

Căpitanul şi timonierul înţeleseră ce voia şi plecară de pe 
punte, lăsându-l pe Celik singur cu sora lui. 

— Am auzit că poliţia a făcut cercetări aici după ce am 
plecat, spuse Maria. Nu e periculos să fii în acest loc? 

Celik rânji. 

— Poliţia locală a fost bine plătită să ne păzească 
interesele. Au făcut o vizită scurtă şi au fost ţinuţi la 
distanţă de depozite. Anchetatorii de poliţie îi amintiră de 
atacul celor de la NUMA şi începu să-şi frece fără să-şi dea 
seama locul de la cap unde-l lovise Pitt. 

— Americanii aceia vor plăti pentru amestecul lor, zise el 
cu o voce guturală. Dar deocamdată avem probleme mai 
urgente de rezolvat. 

Maria se pregăti de un atac violent din pricina eşecului 
din lerusalim, dar izbucnirea aşteptată nu se produse. Celik 
privea tăcut pe fereastră, uitându-se la docul părăsit. 

— Unde e Sultana? 

— L-am lăsat în Beirut să se termine reparaţiile. Echipajul 
îl aduce la Istanbul peste câteva zile. 

Celik dădu din cap aprobator şi se apropie de sora lui. 

— Acum spune-mi, Maria, de ce a eşuat misiunea? 

— Nici eu nu sunt sigură, răspunse ea calm. Incărcătura 
principală nu a detonat. Avea mai multe fitiluri şi sunt 
sigură am pregătit-o cum trebuie. Trebuie să fi fost o 
intervenţie din afară. Chiar şi a doua încărcătură ar fi 
trebuit să producă pagube mai mari. Bănuiesc că arheologa 
israeliană care a murit a avut ceva de face cu faptul că 
dispozitivele au fost dezamorsate. 

— Rezultatele au fost dezamăgitoare, răspunse Celik, 
stăpânindu-şi invectivele obişnuite, dar mă bucur că te-ai 
întors în siguranţă. 

— l-am lăsat pe contrabandiştii libanezi la mal în Tripoli 
când ne-am întors, aşa că israelienii nu au unde să caute şi 
nicio pistă care să o urmeze. 

— Întotdeauna ţi-ai acoperit bine urmele, Maria. 

În ciuda calmului său neobişnuit, ea vedea tulburarea pe 
faţa lui. 

— Ce face muftiul? întrebă ea. 

— Face campanie ca un politician profesionist şi a 
câştigat sprijinul public al unor membri-cheie din Marea 
Adunare Naţională. Dar este încă în urmă în sondaje cu cel 
puţin cinci procente şi nu mai avem decât câteva zile până 
la alegeri. Se uită la ea cu o privire mustrătoare. Atacul din 
lerusalim nu ne-a dat impulsul de care aveam nevoie să 
câştigăm. 

— Poate nu e ceva ce putem controla, spuse ea. 

Cuvintele Mariei descătuşară furia pe care Celik o 
stăpânea. 

— Nu! strigă el. Suntem prea aproape. Nu putem să nu 
profităm de ocazie. Este la mijloc restaurarea imperiului 
familiei noastre, zise el, aproape gustând puterea 
ascensiunii plănuite. Ochii înnebuniţi se aprinseră deodată 
şi faţa îi pulsa, roşie de mânie. Nu trebuie să lăsăm şansa 
sa ne scape printre degete. 

— Cornul de Aur? 

— Da, răspunse el, deschizând servieta şi scoțând o 
hartă. Interceptarea trebuie să aibă loc mâine-seară, zise 
el, întinzându-i un dosar. lnăuntru găseşti programul şi ruta 
navei ţintă. Poţi să fii gata? 

Maria îl privi neliniştită pe fratele ei. 

— Da, cred că da, spuse ea încet. 

— Bine. O echipă de ieniceri aşteaptă să urce la bordul 
navei care va sprijini operaţiunea. Mă bazez pe tine. 

— Ozden, eşti sigur că vrei să faci asta? întrebă ea. 
Riscurile sunt mari. Va provoca moartea multora dintre 

conaţionalii noştri. Şi mă tem de repercusiuni dacă nu 
reuşim. 

Celik se uită la sora lui cu o privire izvorâtă din manie, 
apoi dădu hotărât din cap. 

— E singura cale. 

Abel Hammet privea razele soarelui la apus care sclipeau 
ca nişte mingi de foc pe crestele valurilor Mediteranei. 
Stând pe aripa descoperită a punţii, căpitanul navei 
israeliene urmări soarele coborând sub linia orizontului, 
întâmpinând briza serii. Respirând adânc aerul răcoros, era 
convins că simţea mirosul pinilor turceşti de pe coasta din 
faţă. Privind dincolo de prova îndepărtată a vasului, i se 
păru că distinge câteva luminiţe pe coasta sudică a Turciei. 
Revigorat pentru o vreme, urcă din nou pe puntea vasului 
Dayan ca să-şi termine cartul. 

Având puţin sub o sută de metri în lungime, Dayan era 
un petrolier relativ mic, cu siguranţă minuscul prin 
comparaţie cu super-petrolierele care scoteau petrol din 
Golful Persic. Deşi avea în mare parte aceleaşi caracteristici 
ca navele de transport obişnuite, acesta fusese construit 
anume pentru o încărcătură puţin diferită: apă proaspătă. 
Indemnat de un acord comercial recent, guvernul israelian 
avea trei nave identice care transportau apă pe malurile 
uscate şi prăfoase. 

Aflată la două sute cincizeci de mile de Israel, de cealaltă 
parte a Mediteranei, Turcia era una dintre puţinele ţări din 
regiunea aridă care avea un surplus de apă proaspătă. 
Controlând atât izvorul Tigrului, cât şi al Eufratului, precum 
şi celelalte râuri din terenurile bogate din regiunile mai 
înalte, deţinea o resursă strategică ce avea să crească şi 
mai mult în importanţă în deceniile următoare. 

Folosind-o ca pe o nouă sursă de export, ţara se învoise 
să vândă o mică parte din apă Israelului printr-un acord 
comercial. 

Dayan transporta peste patruzeci de mii de tone, iar 
Hammet ştia că această contribuţie la rezerva de apă a 
Israelului era doar o picătură într-o găleată, însă naveta 
făcută de două ori pe săptămână pe Mediterana dădea 
până la urmă totalul aşteptat. 

Stând în centrul timoneriei, analiza progresul navei pe 
monitorul de navigare. 

— Retrage cu două treimi! îi ordonă timonierului. Suntem 
la patruzeci de mile de Manavgat. Nu are sens să ajungem 
înainte de zorii zilei dacă instalaţia de pompare nu va fi 
gata mai devreme. 

Timonierul repetă ordinul şi viteza se reduse în motorul 
principal al navei. Navigând în largul mării cu cala goală, 
petrolierul încetini treptat de la douăsprezece noduri la opt. 
Câteva ore mai târziu, pe măsură ce se apropia miezul 
nopţii, marinarul de bord apăru pe punte să-l înlocuiască pe 
căpitan. Hammet mai aruncă o privire pe radar înainte de a 
ieşi. 

— E o navă care vine după noi dinspre babord, dar în rest 
marea e liberă, îi spuse el marinarului. Pur şi simplu, ţine-ne 
departe de plajă, Zev! _ 

— Da, căpitane, răspunse acesta. In noaptea asta nu 
înotăm la miezul nopţii. 

Hammet se retrase în cabina de sub punte şi adormi 
repede. Se trezi însă ceva mai târziu, simțind că era ceva în 
neregulă. Încercând să se dezmeticească, îşi dădu seama 
că motorul navei nu bârâia şi nu făcea puntea să vibreze ca 
de obicei când era la drum. | se păru ciudat că nimeni nu 
venise să-l trezească dacă era o problemă mecanică sau de 
navigaţie la navă. 

După ce îmbrăcă un halat, căpitanul ieşi din cabină şi 
urcă scara spre punte. Intrând în timoneria întunecată, 
Hammet încremeni de spaimă. La câţiva metri în faţa lui, 
marinarul de bord era întins cu faţa în jos într-o baltă de 

sânge. 

— Ce se întâmplă aici? se răsti el la timonier. 

Acesta se uită la el tăcut şi cu ochii mari. La lumina slabă 
de punte, Hammet văzu că tânărul avea o rană urâtă pe o 
parte a feţei. Privirea căpitanului fu atrasă deodată către 
fereastra din faţă, unde observă luminile altei nave care 
străluceau periculos de aproape de travers babordul 
petrolierului. 

— Cârma maxim la dreapta! strigă el la timonier, 
ignorând foşnetul din spatele lui. 

O siluetă înaltă apăru de lângă peretele din spate, 
îmbrăcată în negru, cu o mască de schi neagră care-i 
acoperea capul şi faţa mână avea o carabină de asalt pe 
care o ridică la nivelul umărului. Timonierul ignoră comanda 
lui Hammet, uitându-se la bărbatul înarmat care se apropia. 
Hammet se întoarse şi nu apucă să vadă decât arma care 
venea spre faţa lui. Auzi izbitura patului puştii care-l lovi 
năprasnic în falcă înainte să simtă durerea ce-l pătrunse ca 
un fulger. Simţi că-i lasă genunchii, după care durerea 
dispăru, totul se întunecă, iar el căzu pe punte lângă 
marinarul de bord. 

— Ridley, prietene, intră, intră! 

Vocea Grasului sună ca nisipul într-un malaxor când îl 
primi pe Bannister în apartamentul său din Tel Aviv pentru 
a doua oară în tot atâtea săptămâni. 

— Mulţumesc, Oscar, răspunse arheologul, intrând cu 
aerul încrezător care îi lipsise în mod vizibil la ultima vizită. 

Gutzman îl conduse în camera de zi unde un arab slab şi 
elegant îmbrăcat stătea la un birou din apropiere, analizând 
nişte documente. Acesta ridică ochii, uitându-se la 
Bannister cu o expresie suspicioasă. 

— Acesta e Alfar, unul dintre curatorii mei, zise Gutzman 
cu un gest batjocoritor. Văzând privirea precaută din ochii 
lui Bannister, adăugă: Nu te teme. Urechile lui sunt sigure. 

Gutzman ajunse la scaunul său preferat şi se prăbuşi fără 
graţie. 

— Aşadar, ce anume e atât de important de m-ai sunat 
din nou atât de curând? întrebă el. 

Bannister vorbi încet, pregătindu-şi victima de lovitura 
decisivă. 

— Oscar, ştii la fel de bine ca mine că vânarea istoriei e o 
afacere speculativă în cel mai bun caz. Putem să căutăm 
zile, săptămâni sau chiar ani o descoperire monumentală şi 
tot să nu ne alegem cu nimic. Desigur, pe parcurs pot 
apărea descoperiri importante şi uneori câte un obiect 
interesant care incită imaginaţia. Cea mai mare parte a 
efortului sfârşeşte printr-un eşec. Dar există mereu şansa 
să vină clipa rară când planetele se aliniază şi ai marele 
noroi să primeşti un dar unic din partea cerurilor. 

Se aplecă în faţă pe scaun ca să sporească efectul şi privi 
în ochii Grasului. 

— Oscar, cred că sunt pe punctul de a face o asemenea 
descoperire. 

— Ei bine, despre ce e vorba, băiete? şuieră Gutzman. Să 
nu te joci cu mine! 

— Tocmai am fost la Londra pentru o scurtă vizită şi s-a 
întâmplat să vizitez un dealer de antichităţi pe care-l 
cunosc de mai mult ani. De curând, a făcut rost de un 
depozit secret de obiecte furat cu ani în urmă din arhivele 
Bisericii Anglicane, minţi el, făcând dii nou o pauză pentru 
efect. 

— Continuă! 

— O parte dintre obiecte conţineau opere de artă 
originale, bijuterii şi artefacte recuperate din Ţara Sfântă de 
cruciați. Bannister privi precaut încolo şi încoace prin 
cameră, apoi adăugă cu o voce joasă: Printre documente se 
afla şi o copie a Declaraţiei. 

Ochii lui Gutzman se umflară ca nişte baloane. 

— Tu... tu vorbeşti serios? spuse el răguşit. 

încercă să-şi stăpânească entuziasmul, dar faţa i se 
înroşise d exaltare. 

— Da, răspunse Bannister, scoțând la iveală o copie voit 
neclară a documentului de papirus. Nici eu nu am văzut 
încă originalul dar am fost asigurat că e autentic. 

Gutzman analiză pagina câteva minute fără să spună o 
vorbp. Tăcerea din cameră era întreruptă doar de foşnetul 
hârtiei în degetele lui nesigure. 

— Există, spuse el în cele din urmă abia şoptit. Nu pot să 
cred e e adevărat, prin voia lui Dumnezeu. Bătrânul îi 
aruncă atunci lui Bannister o privire aspră. Şi dealerul 
acesta o să mi-l vândă? 

Bannister încuviinţă. 

— Dată fiind natura achiziţiei, e forţat să-l vândă în 
secret. De aceea l-a evaluat la numai cinci milioane de lire 
sterline. 

— Cinci milioane de lire! blestemă Gutzman, stârnindu-şi 
un acces de tuse. După ce reuşi să-şi tragă sufletul, se uită 
în ochii lui Bannister. Nu o să plătesc niciodată atât! zise el, 
recăpătându-şi forţa din glas. 

Bannister păli uşor, căci nu se aşteptase la acest 
răspuns. 

— Bănuiesc că preţul este negociabil, Oscar, se bâlbâi el. 
lar dealerul a precizat că o să facă datarea cu carbon a 
documentului pe cheltuiala lui. 

După ce cumpărase artefacte începând de la jefuitori de 
morminte până la politicieni, Gutzman ştia cum să obţină 
preţul dorit. Mai mult decât atât, ştia când era tras pe 
sfoară, iar ezitarea din glasul lui Bannister nu trecu 
neobservată. 

— Stai aici! spuse Grasul, ridicându-se cu greu de pe 
scaun şi ieşind din cameră. 

Se întoarse o clipă mai târziu cu un dosar gros. Gutzman 
se aşeză şi-l deschise, dezvăluind o colecţie de fotografii 
fixate în buzunare de plastic. În fotografii se vedeau 
artefacte antice de diverse feluri şi stiluri, mici şi mari. 

Bannister recunoscu statuile, sculpturile şi obiectele de 
olărie despre care ştia că valorau sute de mii de dolari. 
Gutzman dădu paginile până la capătul dosarului, apoi 
scoase câteva fotografii şi i le întinse lui Bannister. 

— Uită-te la astea! pufai Grasul. 

— Sunt din colecţia ta? 

— Da, de la depozitul din Portugalia. 

Bannister studie fotografiile. In prima se vedea o colecţie 
mică de săbii şi vârfuri de suliță ruginite. A doua imagine 
arăta un coif militar de fier pe care Bannister îl recunoscu 
drept tipul roman Heddernheim. In următoarea poză apărea 
o plăcuţă mică şi subţire de bronz cu un vultur, un scorpion 
şi câteva coroane de bronz. În ultima fotografie era un 
obiect pe care Bannister nu-l recunoştea. 

Părea să fie o masă mare şi colţuroasă de metal, răsucită 
şi strâmb într-o parte. 

— O colecţie rară de armament roman, spuse Bannister. 
Bănuiesc că imaginile vulturului şi scorpionului fac parte 
dintr-un stindard de luptă. 

— Foarte bine, Ridley. Însă nu e un stindard oarecare, ci 
emblema Scholae Palatinae, gărzile romane de elită ale lui 
Constantin cel Mare. Ce părere ai de ultimul obiect, 
prietene? 

Bannister privi din nou fotografia, dar clătină din cap. 

— Mă tem că nu-l recunosc. 

Micul triumf îl făcu pe Gutzman să zâmbească. 

— Este pintenul de bronz al unei galere imperiale. Pe 
baza mărimii lui, se pare că provine de la o navă biremă 
liburniană. 

— Da, acum văd. Capătul ascuţit a fost stâlcit în impact. 
Unde naiba ai găsit aşa ceva? 

— Era prins în osatura altui vas, o navă de radă cipriotă 
din secolul al IV-lea, dacă e să credem povestea. Nava 
avariată s-a scufundat într-o zonă protejată de nisipul 
moale. Multe dintre artefact erau extrem de bine păstrate. 
A trecut multă vreme până ca epava să fie examinată de 
scafandrii locali, cu mult înainte ca arheologii statului să 


325 


ajungă la faţa locului. Un colecţionar bogat a înhăţat cel 
mai multe obiecte înainte ca autorităţile să afle ce s-a luat 
de acolo. 

— Lasă-mă să ghicesc cine era colecţionarul bogat! spuse 
Bannister cu un rânjet. 

Gutzman chicoti gâlgâit. 

— In acest caz a fost un pont norocos care mi-a parvenit, 
zise zâmbind. 

— Sunt piese foarte frumoase, Oscar. Dar de ce mi le 
arăţi? 

— Am cumpărat artefactele astea cu mulţi ani în urmă. ŞI 
timp de mulţi ani m-am gândit la zvonul legat de 
Declaraţie. E adevărat? Ar putea încărcătura să existe? 
Apoi, într-o noapte, am avut un vis. Am visat că ţineam 
Declaraţia în mână, aşa cum ţin azi copia. Şi în mintea mea 
am văzut arme şi artefacte romane în jurul meu. Dar nu 
orice artefacte. Am văzut artefactele astea, zise el, arătând 
spre imagini. 

— Deseori visăm ceea ce căutăm, spuse Bannister. Chiar 
crezi că există o legătură între Declaraţie şi aceste relicve 
romane? N-ar fi putut proveni din orice încăierare pe mare? 

— Soldaţii Scholae Palatinae nu ar fi fost implicaţi în orice 
încăierare pe mare. Vezi tu, erau succesorii Gărzilor 
Pretoriene, care au fost decimaţi de Constantin în Bătălia 
de la Podul Milvius, când l-a alungat pe Maxentius şi a 
consolidat imperiul. Nu, mi se pare limpede că vasul cipriot 
s-a încurcat cu o galeră cu decret imperial. 

— Vasul în sine datează din perioada potrivită? 

Gutzman zâmbi din nou. 

— Vasul, precum şi armamentul şi artefactele, toate 
datează cam din 330 d.H. Şi mai e şi asta, spuse el, 
arătându-i un scut roman decolorat într-o fotografie. 

Bannister nu-l observase când se uitase prima dată la 
imagini, dar acum văzu scutul lângă vârfurile de lance, cu 
monograma Chi-Rho ştearsă înscrisă în mijloc. 

— Crucea lui Constantin, murmură Bannister. 

— Nu numai asta, dar papirusul din Cezareea dă greutate 

teoriei, spuse Gutzman. Visul e real, Ridley! Dacă Declaraţia 
ta e adevărată, atunci am auzit deja vocea Elenei prin 
propriile mele artefacte. 

Ochii lui Bannister străluciră, intrigaţi de posibilitatea ca 
totul să fie real. 

— Spune-mi, Oscar, întrebă el direct, unde a fost 
descoperită epava? 

— Nava a fost găsită lângă satul Pissouri, pe coasta 
sudică a Ciprului. Poate nu e imposibil ca încărcătura din 
Declaraţie să fie îngropată în apropiere? speculă el, ridicând 
din sprâncene. Ei bine, acela chiar ar fi un dar al cerurilor, 
nu-i aşa, Ridley? 

— Într-adevăr, spuse arheologul în timp ce rotiţele i se 
învârteai în minte. Ar fi o descoperire epocală. 

— Dar, din nefericire, prea ne grăbim. Trebuie să 
examinez Declaraţia mai întâi şi să văd dacă este într- 
adevăr autentică. Să spui prietenului tău din Londra că sunt 
dispus să plătesc o sută de mii de lire. Dar înainte am 
nevoie de datarea cu carbon şi de o verificare personală, 
spuse el, ridicându-se în picioare. 

— O sută de mii de lire? răspunse Bannister, de data asta 
având el vocea răguşită. 

— Da, niciun penny mai mult. Bătrânul colecţionar îl bătu 
pe Bannister pe umăr. Îţi mulţumesc că ai venit mai întâi la 
mine Ridley. Cred că suntem pe punctul de a face lucruri 
minunate aici. 

Bannister nu reuşi decât să dea dezamăgit din cap în 
timp ce se îndrepta spre uşă. După ce cobori cu liftul, 
Gutzman se întoarse în camera de zi şi se apropie de Alfar. 

— Ai ascultat discuţia noastră? întrebă Grasul. 

— Da, domnule Oscar. Fiecare cuvânt, răspunse arabul 
cu un accent puternic. Dar nu înţeleg de ce nu cumpăraţi 
această Declaraţie. 

— Foarte simplu, Alfar. Sunt destul de sigur că Bannister 
e cel care are Declaraţia, nu vreun broker din Londra. 
incearcă să mă păcălească şi încă ar putea să mă 
păcălească. 

— Atunci, de ce i-aţi spus despre artefactele romane? 

— Ca să plantez sămânţa. Vezi tu, are talentul 
descoperirilor. Acum pleacă deziluzionat în privinţa vinderii 
Declaraţiei, dar uimit, la fel ca mine, de posibilitatea ca 
artefactele să existe în realitate. Sunt sigur că orgoliul lui îl 
va duce imediat într-acolo. S-ar putea să fie un pariu 
prostesc, dar de ce să nu încerc? Bannister descurcăreţ şi 
norocos. Dacă poate fi găsit, atunci el e omul care poate 
face. Aşadar, de ce să nu-l lăsăm pe el să ni-l găsească? 

— Sunteţi un om înţelept, domnule Oscar. Dar cum îl veţi 
controla pe Bannister? 

— Vreau să iei legătura cu Zakkar. Spune-i că am pentru 
el o misiune simplă de supraveghere, una foarte bine 
plătită. 

— A lăsat vorbă că nu vrea, dacă e posibil, să mai pună 
piciorul în Israel câteva luni. 

— Se simte urmărit, aşa-i? chicoti Gutzman. Nu contează. 
Să-i spui să nu-şi facă griji, misiunea nu e în Israel. In Cipru 
va trebui să-şi câştige banii. 

Hammet tresări sub strălucirea luminilor fluorescente 
puternice care-i întâmpinară primele eforturi de a deschide 
ochii. Disconfortul era nimic în comparaţie cu durerea 
cumplită care îi pulsa în ceafă. Forţându-se să deschidă din 
nou pleoapele, se strădui să-şi dea seama unde se află. 
Primul răspuns fu: întins pe spate, privind un şir de lumini 
de deasupra capului. 

— Căpitane, cum vă simţiţi? se auzi vocea familiară a 
marinarului de bord de pe Dayan. 

— De parcă m-a lovit locomotiva, răspunse Hammet, 
ridicând capul şi privind în jur. 

Pe măsură ce vederea i se limpezi, constată că era întins 

pe o masă din careu, cu un teanc de şervete de pânză puse 
sub cap în chip de pernă improvizată. Membrii echipajului 
roiau în jurul lui, cu expresii temătoare şi îngrijorate pe feţe. 
Simţindu-se deodată stânjenit de poziţia în care se afla, se 
propti în coate şi cobori de pe masă, iar marinarul de bord îl 
ajută să se aşeze pe un scaun. Stăpânindu-şi senzaţia de 
greață, se uită la marinar şi clătină din cap în semn de 
mulţumire. 

Pentru prima dată, observă că marinarul de bord avea un 
bandaj însângerat în jurul capului şi că pielea lui era cu 
două nuanţe mai palidă. 

— Mă temeam că ai murit, zise Hammet. 

— Am pierdut puţin sânge, dar mă descurc. 
Dumneavoastră ne-aţi îngrijorat mai mult pentru că aţi 
dormit toată noaptea. 

Căpitanul petrolierului privi printr-un hublou apropiat, 
văzând cum pătrund înăuntru razele soarelui de dimineaţă. 
Tresări când văzu, la câţiva metri dincolo de peretele de 
compartimentare, doi bărbaţi îmbrăcaţi în negru de o parte 
şi de alta a uşii de la intrare. Aveau puşti automate în poală 
şi-l priveau cu ochi ameninţători. 

— Cum au urcat la bord? întrebă Hammet încet. 

— Nu sunt sigur, spuse marinarul. Probabil cu o barcă 
mică venită de pe cargobotul acela. Un grup de bărbaţi 
înarmaţi au dat buzna pe punte înainte să ne dăm seama 
ce se întâmplă. 

— Aţi reuşit să trimiteţi un semnal SOS? 

Marinarul scutură întristat capul. 

— N-am avut timp. 

Hammet numără membrii echipajului din jur, observând 
că al treilea ofiţer lipsea. 

— Unde-i Cook? 

— L-au luat pe punte de la început. Cred că l-au pus să 
piloteze nava. 

După puţin timp, uşa careului se deschise şi al treilea 
ofiţer fu împins înăuntru cu bruscheţe de un bărbat 
înarmat. Cu o vânătaie mare pe obraz, tânărul ofiţer se 

apropie de masă şi de Hammet. 

— Mă bucur să văd că sunteţi în regulă, domnule căpitan, 
spuse el. 

— Ce ai de raportat? întrebă Hammet. 

— Domnule, m-au pus să pilotez nava cu arma la cap. Am 
pornit spre nord cu viteză maximă, în urma unui cargobot 
negru numit Steaua Otomană. În zori, am aruncat ancora 
lângă el cam la zece mile nord de Dardanele. 

— Ai idee cine sunt oamenii aceştia? 

— Nu, domnule. Vorbeau turceşte, dar nu au cerut nimic. 
Nu pot să-mi imaginez de ce ar deturna cineva o navă 
goală pentru transportul apei. 

Hammet dădu din cap drept răspuns, întrebându-se 
acelaşi lucru în gând. 

XXX 

Echipajul de pe petrolierul israelian fu reţinut la bordul 
navei încă douăzeci şi patru de ore, neavând acces decât la 
bucătărie şi cam atât. Hammet se apropie de câteva ori de 
paznic cu întrebări sau cu diverse cereri, dar de fiecare dată 
fu respins în tăcere de ţeava unei puşti. Pe parcursul zilei şi 
al nopţii, auziră sunetul echipamentelor şi lucrătorilor 
răzbătând dinspre puntea din faţă. Privind pe furiş printr-un 
hublou, Hammet văzu o macara care muta containere de 
pe cargobot pe petrolier. 

In cele din urmă, fură luaţi de pe navă spre sfârşitul zilei, 
când veniră alte gărzi cărora li se ordonă să ajute la 
încărcarea navei, înaintând pe chei, Hammet rămase şocat 
să vadă ce se întâmplase cu nava lui. Agresorii făcuseră 
două găuri uriaşe în puntea din faţă. Tancurile gemene de 
depozitare ale petrolierului, în care încăpeau câte cincizeci 
şi şapte de tone de apă, erau acum expuse ca nişte cutii de 
sardine pe jumătate deschise. Căpitanul văzu cum 
containerele care fuseseră descărcate de pe cargobot erau 
acum aliniate de-a lungul pereţilor etanşeizaţi ai fiecărui 
tanc. 

—  Idioţii aceştia ne-au transformat petrolierul într-un 
cargobot, blestemă el în timp ce erau mânaţi spre mal. 

Uimirea îi spori şi mai mult când echipajul fu condus spre 
depozitul dinspre sud şi pus să transporte cutii mici de 
explozibil din plastic din containerul armatei. Fură duşi 
înapoi pe petrolier, unde depuseră explozibilul în mijlocul 
celor două tancuri deschise. Hammet rămase o clipă să 
studieze lăzile deja încărcate, văzând că erau pline cu saci 
de douăzeci de kilograme marcați cu „Combustibil lichid pe 
bază de nitrat de amoniu”. 

— Vor să arunce nava în aer, îi şopti el marinarului de 
bord în timp ce se întorceau după al doilea transport de 
HMX. 

— Cu noi la bord, bănuiesc, răspunse marinarul. 

— Unul din noi trebuie să încerce să scape. Trebuie să 
găsim ajutor ca să oprim nebunia asta. 

— Fiind căpitanul, dumneavoastră veţi fi remarcat cel 
dintâi, dacă lipsiţi. 

— Cu afurisitul acela de bandaj pe cap, nici tu nu ai fi 
prea departe, zise Hammet. 

— Incerc eu, se auzi o voce din spatele lor. 

Era timonierul petrolierului, un bărbat micuţ pe nume 
Green. 

— In depozit e întuneric, Green, zise Hammet. Vezi dacă 
poţi să te pierzi în umbră! 

Insă gărzile erau poziţionate astfel încât să prevină orice 
tentativă de evadare şi-i ordonau lui Green să intre la loc în 
rând de câte ori încerca să rămână în urmă sau să se 
îndepărteze de ceilalţi. Se întorcea atunci anevoie printre 
cărăuşii de explozibil. 

Echipajul continuă munca forţată până când explozibilul 
din container se împuţină. Hammet observă curios o femeie 
cu ochii negri, îmbrăcată într-o salopetă, care monitoriza 
activitatea de pe puntea petrolierului înainte de a ocupa o 
poziţie pe puntea de comandă. In timp ce se întorceau de la 
depozit, Hammet, ştiind că era ultimul transport, se 
întoarse spre timonier. 

— Încearcă să rămâi în spatele containerului! şopti el. 

Căpitanul transmise întregului echipaj mesajul de a se 

aduna repede în container înainte ca un paznic să le strige 
să încetinească. Green avu însă şansa să se ascundă în 
spate. Se urcă repede pe raftul de sus, apoi se întinse lângă 
perete, trupul lui micuţ fiind abia vizibil de jos. Hammet îi 
lăsă pe ceilalţi să care restul explozibilului, apoi ieşi din 
container cu palmele întoarse în sus. 

— Nu mai e, îi spuse celui mai apropiat paznic, apoi îi 
urmă pe ceilalţi prin depozit. 

Grăbind pasul, nu se putu abţine să rotească uşor capul 
când paznicul se duse să arunce o privire în container. 
Mulţumit că era gol, paznicul plecă şi trânti uşa. Hammet 
întoarse spatele şi se rugă în tăcere, cu răsuflarea tăiată. 
Dar speranţele i se risipiră când auzi sunetul zăvorului tras 
cu o bufnitură înfiorătoare, pe care Hammet o simţi până în 
vârful degetelor de la picioare. 

Cauciucurile avionului navetist scoaseră un nor de praf 
când atinseră pista uscată a Aeroportului Ganakkale, la 
distanţă mică de Dardanele. Avionul se întoarse spre 
terminalul desemnat, oprind încet în timp ce elicele 
amuţiră. Summer privi din spatele unei bariere cum fratele 
ei cobora din avion împreună cu ultimii pasageri. Acesta 
mergea şchiopătând uşor şi avea câteva bandaje mici, însă 
în rest părea sănătos. Dar, când se apropie de ea, observă 
că rănile mai grave le purta în suflet. 

— Văd că eşti încă întreg, spuse ea îmbrăţişându-l. Bine 
ai venit în Turcia! 

— Mersi, răspunse el cu voce gravă. 

Energia lui pozitivă şi dispoziţia senină dispăruseră. 
Summer îşi spuse că până şi ochii îi erau mai negri. Nu 
părea trist şi îndoliat, aşa cum s-ar fi aşteptat, ci rece şi 
aproape furios. Era o privire pe care nu o mai văzuse la 

fratele ei. Luându-l încet de braţ, îl conduse să-şi 
recupereze bagajul. 

— Am citit ştirea despre atacul de la Cupola Stâncii, nici 
nu ne-am gândit că ai fost implicat, spuse ea încet. Pe urmă 
tata a auzit din alte surse că erai acolo şi că ai împiedicat 
explozia. 

— Nu am oprit decât o încărcătură să explodeze, spuse el 
cu amărăciune. Forţele israeliene de securitate mi-au ţinut 
numele departe de presă cât m-au tratat la un spital al 
armatei. Cred că nu voiau ca prezenţa unui american să 
tulbure politica locală. 

— Slavă Domnului că nu ai avut răni mai grave! Se opri şi 
îl privi îngrijorată. Imi pare rău să aud de prietena ta din 
Israel. 

Dirk dădu din cap, dar nu spuse nimic. Ajunseră la 
recuperare bagajelor şi găsiră valiza. Mergând către 
parcarea unde era duba micuță împrumutată, Summer 
spuse: 

— Trebuie să mai luăm ceva de pe drum. 

Conducând spre capătul opus al aeroportului, Summer 
descoperi un depozit abandonat pe care scria „Transport 
aerian”. Cerând un colet pentru NUMA, i se înmânară două 
pachete pregătite pentru o noapte, apoi doi bărbaţi aduseră 
cu un cărucior o cutie mică şi o puseră în spatele dubei. 

— Ce e în cutie? întrebă Dirk în timp ce ieşeau din 
parcare. 

— O barcă gonflabilă nouă. Aegean Explorer a pierdut 
două bărcuţe în timpul unei încăierări provocate de o 
epavă. 

Summer îi povesti lui Dirk ce ştia despre descoperirea 
epave otomane, despre moartea celor doi oameni de ştiinţă 
de la NUMA şi despre răpirea lui Zeibig. 

— Şi turcii nu i-au arestat pe cei de pe iaht? întrebă Dirk. 

Summer clătină din cap. 

— Tata e şocat de reacţia autorităţilor locale. Explorer a 
fost sechestrat câteva zile şi acuzat de moartea lui Tang şi 
a lui Iverson. 

— Justiţia e de partea celor puternici. Ce veste tristă 
despre Tang şi Iverson! Am lucrat cu ei la alte proiecte. 
Oameni buni, amândoi spuse el, cu vocea gâtuită de 
discuţia despre moarte care îi aminte de Sophie. 

— Pe lângă asta, verificarea dezvoltării algelor s-a dus pe 
apa sâmbetei. Reprezentantul nostru turc pe probleme de 
mediu, care trebuie să fie la bord, lipseşte din cauza unor 
probleme de familie. Intre timp, Rudi şi Al au avut necazuri 
cu noul AUV. Voia să adauge că sosirea lui Dirk avea să-i 
înveselească pe toţi, dar ştia e nu era cazul în starea lui 
actuală. 

Summer conduse maşina până pe docurile comerciale din 
Ganakkale şi găsi Aegean Explorer ancorat lângă nişte bărci 
mari de pescuit. Il îndrumă pe fratele ei la bord, apoi în 
careul ofiţerilor, unde Pitt, Gunn şi Giordino discutau despre 
programul de navigare cu căpitanul Kenfield. Îl întâmpinară 
călduros pe tânărul Pitt când acesta intră împreună cu sora 
lui. 

— Tatăl tău nu te-a învăţat să nu te joci cu explozibil? 
glumi Giordino, scuturând mâna lui Dirk într-o strânsoare 
zdravănă. 

Dirk se forţă să zâmbească, apoi îl îmbrăţişă pe tatăl lui şi 
se aşeză la masă. 

— Summer mi-a spus că aţi găsit o epavă otomană, zise 
el. 

Tonul din vocea lui dovedea faptul că era cu gândul în 
altă parte. 

— Una care ne-a adus numai necazuri, răspunse Pitt. E 
construită cu aproximaţie în 1570 şi are la bord nişte 
artefacte romane neobişnuite. 

— Din păcate, tot ce a mai rămas din acele artefacte sunt 
nişte fotografii, adăugă Gunn posomorât. 

— Desigur, totul păleşte în comparaţie cu descoperirea 
făcută de Summer, zise Pitt. 

Dirk se întoarse spre sora lui. 

— Cum aşa? întrebă el. 

— Adică nu ţi-a spus? zise Giordino. 

Summer îl privi sfioasă pe Dirk. 

— Cred că n-am mai avut timp. 

— Câtă modestie! zise Gunn, răsfoind într-un teanc de 
hârtii de pe masă. Poftim, am făcut o copie după originalul 
lui Summer, spuse el, întinzându-i lui Dirk o foaie de hârtie. 

Acesta luă pagina şi o studie cu atenţie. 


Universitatea Cambridge 

Departamentul de Arheologie 

Traducere (greacă coptă): 

Vasul Imperial Argon 

Declaraţie de  Expediţie Specială pentru 
Predarea către împăratul Constantin 

Bizanţ 


Declaraţie: 

Obiectele personale ale lui Hristos, inclusiv un 
dulăpior cu: 

Pelerină 

Șuviţă de păr 

Scrisoare către Petru 

Obiecte personale 

Piatră de mormânt mare 

Altar-din Biserica Nazarineană 

Pictură contemporană întfăţişându-L pe lisus 

Osuarul lui I. 


Încredinţată celor 14 Legionari, în Cezareea 
Septarius, Guvernatorul ludeei 


— E adevărat? întrebă Dirk. 

— Originalul e scris pe papirus. L-am văzut doar puţin, 
răspunse Summer clătinând din cap, deci ştiu că există. 
Asta era o traducere făcută de un cunoscut arheolog şi 
etimolog de la Cambridge în 1915. 

— E incredibil, spuse Dirk, complet captivat de document. 
Toate obiectele astea legate direct de lisus. Trebuie să fi 


335 


fost adunate de romani după moartea Lui şi distruse. 

— Nu, câtuşi de puţin, zise Summer. Au fost obţinute de 
Elena, mama lui Constantin cel Mare, în 327 d.H. Lucrurile 
înscrise în Declaraţie erau sfinte şi probabil i-au fost trimise 
lui Constantin ca să marcheze convertirea Imperiului 
Roman la creştinism. 

— Tot nu-mi vine să cred că l-ai găsit tocmai în Anglia, 
spuse Gunn în cele din urmă. 

— Totul se datorează scufundării noastre la HMS 
Hampshire, explică Summer. Se pare că feldmareşalul 
Kitchener a obţinut documentul de papirus în timp ce 
conducea o misiune de cercetare în Palestina în anii 1870. 
Pesemne că sensul lui nu a fost descifrat decât câteva 
decenii mai târziu, când s-a făcut traducerea. Julie 
Goodyear, experta în materie de Kitchener care m-a ajutat 
să găsesc Declaraţia, crede că e posibil ca Biserica 
Anglicană să-l fi ucis pe Kitchener din cauza asta. 

— Cred că e de înţeles de ce se temeau, spuse Giordano. 
Să găseşti un osuar cu oasele lui lisus înăuntru ar fi stârnit, 
cu siguranţă, câteva discuţii. 

— Pe epava otomană am găsit o conexiune interesantă 
cu artefactele romane, o epavă ce datează tot din epoca lui 
Constantin şi a Elenei, remarcă Gunn. 

— Deci artefactele astea ale lui lisus au fost încărcate pe 
o navă romană care pleca din Cezareea? întrebă Dirk. 

Summer dădu din cap aprobator. 

— Se ştie că Elena a făcut un pelerinaj la lerusalim, unde 
a spus că ar fi descoperit Sfânta Cruce. Fragmente din 
crucea aceea se găsesc acum în toate bisericile din Europa. 
O poveste cunoscută relatează cum cuiele de pe cruce ar fi 
fost topite şi încorporate într-un coif şi un frâu pentru 
Constantin. Aşadar, se pare că Elena şi crucea s-au întors în 
siguranţă în Bizanţ. Insă nu există nicio menţiune despre 
aceste obiecte, adăugă ea, arătând spre listă. Probabil au 
fost trimise separat şi s-au pierdut din istorie cu secole în 
urmă. Puteţi să vă imaginaţi impactul dacă am fi putut 
vedea o imagine a lui lisus din vremea aceea? 

În încăpere se făcu linişte în timp ce toţi încercau să 
vizualizeze imaginea simbolului creştinismului. Toţi, cu 
excepţia lui Dirk. El rămase cu ochii fixaţi pe Declaraţie. 

— Cezareea, zise el. Ne sugerează că transportul a plecat 
din Cezareea sub paza legionarilor romani. 

— Exact acolo lucrai tu, nu-i aşa? întrebă tatăl său. 

Dirk încuviinţă. 

— N-au lăsat, din întâmplare, niciun plan de navigaţie 
cioplit în piatră, nu-i aşa? întrebă Giordino. 

— Nu, dar am avut norocul să descoperim câteva 
papirusuri din epoca aceea. Cel mai important document 
descria capturarea şi executarea unor pirați ciprioţi. 
Interesant era că piraţii s-au luptat, din câte se pare, cu 
nişte legionari pe mare cu ceva timp înainte de a fi prinşi. 
Doctorul Haasis, cu care am lucrat în Cezareea, spunea că 
legionarii romani făceau parte dintr-un grup numit Scholae 
Palatinae, conduşi de un centurion numit Platus, din câte 
îmi amintesc. 

Gunn aproape căzu de pe scaun. 

— Cum... cum ai spus că-l chema? se bâlbâi el. 

— Platus ori poate Platius. 

— Plautius? întrebă Gunn. 

— Da, ăsta era. De unde ştii? 

— Acesta era numele de pe monument, adică 
monumentul găsit lângă epavă. Era un monument 
comemorativ pentru Plautius, care se pare că a murit într-o 
luptă dusă pe mare. 

— Dar nu ai nicio idee de unde provenea monumentul? 
întrebă Dirk. 

Gunn clătină din cap tocmai când Zeibig se lumină la 
față. 

— Dirk, ai spus că pirații erau din Cipru? întrebă el. 

— Aşa scria în papirus. 

Zeibig răsfoi câteva hârtii, scoțând o pagină cu date de 
cercetare. 

— Senatorul roman înscris pe coroana de aur, Artrius? 
Doctorul Ruppe a trimis nişte cercetări istorice care arată 

că a fost guvernatorul Ciprului pentru o scurtă perioadă. 

Un zâmbet vag apăru pe faţa lui Pitt. 

— Cipru, ăsta era indiciul care ne scăpa. Dacă 
însemnările istorice cipriote sunt intacte, pun pariu că veţi 
descoperi că Traianus, numele de pe monolit, era tot în 
Cipru. Poate chiar i-a raportat guvernatorului Artrius. 

— Sigur, încuviinţă Giordino. Probabil că Traianus a primit 
ordin de la guvernator să ridice un monument comemorativ 
după ce a primit coroana de aur prin poştă. 

— Dar ce căutau coroana romană şi monumentul pe o 
epavă otomană? întrebă Dirk. 

— Cred că am o teorie în privinţa asta, zise Zeibig. Din 
câte îmi amintesc, Ciprul a rămas pe vremuri sub 
conducerea venețienilor mult după căderea Imperiului 
Roman. Dar au venit otomanii şi au cotropit insula în jurul 
anului 1570, aceeaşi dată aproximativă la care s-a produs 
naufragiul. Aş zice că tăbliţa de piatră şi coroana de aur 
erau doar o pradă veche de război care era trimisă înapoi 
sultanului de la Constantinopol. 

— Putem presupune pe baza Declaraţiei că Plautius a fost 
pus să transporte relicvele religioase din partea Elenei, zise 
Gunn. Stela de pe epavă, precum şi papirusurile 
descoperite de Dirk, confirmă că şi-a pierdut viaţa 
luptându-se cu piraţii în apropiere de Cipru. E posibil ca 
toate evenimentele să se fi petrecut în timpul aceleiaşi 
călătorii? 

— Aş pune pariu că membrii Scholae Palatinae, precum 
Garda Pretoriană, nu ar fi fost departe de sediul puterii 
împăratului decât în circumstanţe neobişnuite, zise Pitt. 

— Cum ar fi protejarea mamei sale în timp ce călătorea 
spre lerusalim, spuse Summer. 

— Aşa s-ar explica existenţa coroanei de aur, zise 
Giordino. Poate i-a fost dăruită lui Artrius când era 
guvernatorul Ciprului, trimisă de Constantin ca mulţumire 
pentru prinderea piraţilor care l-au ucis pe Plautius. 

— Aceiaşi pirați care au furat relicvele? întrebă Gunn. 
Asta e întrebarea adevărată. Cui i-a parvenit în final 

relicvele? 

— Am făcut un inventar fugitiv al obiectelor din 
Declaraţie, spuse Summer. Deşi se spune că ar exista 
fragmente din Sfânta Cruce în zeci de biserici din Europa, 
nu am găsit nicio dovadă concretă că vreun obiect din 
Declaraţie ar fi fost expus acum sau în trecut. 

— Deci au dispărut odată cu Plautius, zise Gunn. 

— Registrul din Cezareea menţiona că piraţii au fost 
prinşi şi aduşi în port pe propria navă, preciză Dirk. Punţile 
vasului erau murdare de sânge şi s-au găsit la bord câteva 
arme romane. Deşi părea că s-au luptat cu Plautius, nu era 
clar ce s-a întâmplat cu vasul lui. Sau cu relicvele, la drept 
vorbind. 

— Ceea ce înseamnă, probabil, că galera romană a lui 
Plautius s-a scufundat, spuse Pitt. 

Cei din cameră deveniră brusc atenţi la această idee, 
ştiind că, dacă putea cineva să descopere o epavă 
importantă, acela era tipul zvelt cu ochi verzi care stătea în 
faţa lor. 

— Tată, am putea s-o căutăm după ce _ terminăm 
proiectul turcesc? întrebă Summer. 

— S-ar putea să fie mai curând decât crezi, zise Gunn. 

Summer se întoarse şi se uită la el curioasă. 

— Ministerul Mediului din Turcia ne-a informat că au 
descoperit o deversare mare de deşeuri lângă centrala 
chimică din Giftilik, un oraş de lângă Chios, îi explică Pitt. 
Rudi a verificat curenţii şi pare să fie o corelaţie puternică 
cu zona moartă pe care o analizam în apropierea epavei 
otomane. 

— E o probabilitate de peste nouăzeci şi cinci la sută, 
confirmă Gunn. Turcii ne-au rugat frumos să ne întoarcem 
peste un an să facem nişte analize pe mostre, dar în 
momentul de faţă nu mai avem de ce să prelungim munca 
de cercetare. 

— Asta înseamnă că ne întoarcem la epava otomană? 
întrebă Summer. 

— Doctorul Ruppe organizează o excavare oficială sub 

egida Muzeului de Arheologie din Istanbul, spuse Pitt. Până 
când obţine aprobările necesare de la Ministerul Culturii, 
ne-a sugerat să evităm să mai lucrăm acolo. 

— Deci putem încerca să găsim galera romană? întrebă 
Summer entuziasmată. 

— Ne-am angajat să verificăm o mică regiune la sud de 
aici, zise Pitt. Ar trebui să terminăm treaba în două sau trei 
zile. Bineînţeles, cu condiţia ca AUV-ul să fie funcţional, 
spuse el, uitând-se pieziş la Gunn. 

— Apropo, spuse Summer. V-am adus piesele de rezervă. 

Aruncă pachetele către Gunn, care rupse repede primul 
sigiliu şi privi înăuntru. 

— Placa înlocuitoare de circuit, răspunse el bucuros. Asta 
ar trebui să ne aducă din nou în apă. 

Se uită la celălalt pachet, apoi i-l întinse lui Pitt. 

— Asta e pentru tine, şefu'. 

Pitt dădu din cap, apoi se uită în jurul mesei. 

— Dacă avem din nou un AUV funcţional, hai să 
terminăm proiectul din Turcia! spuse el cu un zâmbet şiret, 
pentru că până în Cipru e cale lungă. 

XXX 

O oră mai târziu, Aegean Explorer se desprinse de docul 
din Çanakkale. Pitt şi Giordino priveau de pe punte cum 
căpitanul Kenfield îndruma nava spre gura de ieşire din 
Dardanele, apoi spre sud de-a lungul coastei turceşti. Odată 
ce Explorer ieşi din strâmtoarea aglomerată, Pitt se aşeză şi 
deschise pachetul. 

— Fursecuri de acasă? întrebă Giordino, aşezându-se faţă 
în faţă cu el. 

— Nu chiar. L-am pus pe Hiram să facă nişte cercetări 
despre Steaua Otomană şi Sultana. 

„Hiram” era Hiram Yaeger, şeful resurselor informatice la 
NUMA. Din clădirea unde se afla sediul NUMA în 
Washington, Yaeger conducea un centru sofisticat de 
informatică menit să înregistreze datele detaliate despre 
vreme şi oceanografie de pe tot globul. Hacker priceput, 
Yaeger avea fler pentru descoperirea secretelor şi nu se 

dădea înapoi de la a folosi resurse atât autorizate, cât şi 
neautorizate, când era cazul. 

— Două nave pe care aş vrea să le găsesc pe fundul 
mării, zise Giordino. A reuşit Yaeger să descopere ceva? 

— Aşa se pare, răspunse Pitt, răsfoind paginile cu 
documente. Ambele nave par să fie înregistrate în Liberia, 
pe numele unei societăţi fictive. Yaeger a urmărit dreptul 
de proprietate până la o entitate turcă privată, numită 
Anatolia Exports, aceeaşi pe care au menţionat-o poliţiştii. 
Compania are un lung istoric de transport de textile turceşti 
şi alte bunuri către partenerii comerciali pe tot cuprinsul 
Mediteranei. Deţine un depozit şi o clădire de birouri în 
Istanbul, precum şi o instalaţie de transport lângă oraşul 
Kirte. 

— Ah, da, pe acela îl ştiu foarte bine, spuse Giordino 
zâmbind. Şi cine conduce firma asta? 

— Actele de proprietate menţionează un cuplu format din 
Ozden Celik şi Maria Celik. 

— Nu-mi spune... Conduc un Jaguar şi le place să dea 
peste oameni cu barca. 

Pitt îi întinse o fotografie a lui Celik pe care Yaeger o 
preluase de la o conferinţă a asociaţiilor comerciale din 
Turcia. Apoi îi arătă câteva imagini din satelit cu 
proprietăţile lui Celik. 

— Asta e omul nostru, spuse Giordino, examinând prima 
fotografie. Ce altceva ştim despre el şi soţia lui? 

— De fapt, Maria e sora lui. lar informaţiile sunt destul de 
puţine. Yaeger spune că fraţii Celik sunt oameni secretoşi, 
care ţin mult la discreţie. Zice că a trebuit să facă multe 
săpături ca să afle ceva interesant. 

— Şi a găsit? 

— Ascultă aici! O linie genealogică arată că fraţii Celik 
sunt străstrănepoţii lui Mehmet al VI-lea. 

Giordino clătină din cap. 

— Mă tem că nu ştiu numele. 

— Mehmet al Vl-lea a fost ultimul sultan al Imperiului 
Otoman. El şi clanul lui au fost alungaţi de pe tron şi din 

ţară când Ataturk a preluat puterea în 1923. 

— Şi acum bietul băiat nu mai are cu ce să se 
mândrească decât cu un cargobot vechi şi deplorabil. Nici 
nu-i de mirare că e cu capsa pusă. 

— Se pare că are mult mai mult de atât, spuse Pitt. 
Yaeger crede că ei doi sunt printre cei mai bogaţi oameni 
din ţară. 

— Cred că aşa se explică fanatismul legat de epava 
otomană. 

— Şi îndrăzneala de a jefui Palatul Topkapi. Deşi s-ar 
putea să fie şi o altă motivaţie. 

— Cum ar fi? 

— Yaeger a găsit o posibilă legătură financiară cu o 
organizaţie de marketing din Istanbul. Organizaţia 
promovează candidatura muftiului Battal în alegerile 
prezidenţiale care urmează. 

Pitt lăsă din mână pagina pe care o citea. 

— Rey Ruppe din Istanbul ne-a povestit despre muftiu. 
Are mulţi adepţi fundamentalişti şi este privit în unele 
cercuri ca un om cu o putere de temut. 

— Nu strică niciodată să ai prieteni cu buzunare adânci. 
Mă întreb ce are Celik de câştigat din asta? 

— O întrebare care ar putea avea un răspuns edificator, 
zise Pitt. 

Puse deoparte ultima parte a raportului şi se gândi la 
turcul bogat şi la sora lui sălbatică, în timp ce Giordino 
privea fotografiile făcute din satelit. 

— Văd că Steaua Otomană s-a întors în portul de origine, 
zise Giordino. Mă întreb ce face acolo, alături, un petrolier 
din Grecia. 

li întinse lui Pitt fotografia peste masă ca să o examineze. 
Pitt privi la imaginea surprinsă de la mare înălţime a 
golfului de-acum familiar, observând cargobotul în dreptul 
docului. Pe partea opusă se afla un petrolier de mici 
dimensiuni, cu steagul alb şi albastru abia vizibil în vârful 
catargului. Steagul îi atrase atenţia şi Pitt se uită o clipă la 
el înainte de a lua lupa din spatele mesei cu hărţi. 

— Ăsta nu e steagul Greciei, zise el. Petrolierul e din 
Israel. 

— Nu ştiam că Israelul are flotă proprie de petroliere, 
spuse Giordino. 

— Ai spus ceva de un petrolier israelian? întrebă 
căpitanul Kenfield, auzind conversaţia din partea cealaltă a 
punţii. 

— Ala găsit unul ancorat în golful prietenilor noştri turci, 
spuse Pitt. 

Kenfield se albi la faţă. 

— In timp ce eram în port, s-a dat o alertă în legătură cu 
un petrolier israelian care a dispărut în largul coastei, lângă 
Manavgat. De fapt, e un transportor de apă. 

— Imi amintesc că am văzut unul acum câteva 
săptămâni, remarcă Pitt. Ce dimensiuni are vasul dispărut? 

— Se numea Dayan, cred, spuse el, mergând la un 
calculator şi făcând o cercetare rapidă. Are opt sute de tone 
englezeşti şi nouăzeci şi cinci de metri în lungime. 

Intoarse monitorul către Pitt şi Giordino, ca să le arate o 
imagine cu nava. Erau identice. 

— Fotografiile astea nu au nici douăzeci şi patru de ore, 
spuse Giordino, observând data de pe imagine. 

— Căpitane, cât de sigură e comunicarea prin satelit? 
întrebă Pitt. 

— Funcţionează perfect. Vrei să dai un telefon? 

— Da, răspunse Pitt. Cred că e momentul să sunăm la 
Washington. 

— O'Quinn, mă bucur că ai venit. Te rog, intră şi ia loc! 

Ofiţerul de informaţii era uimit că vicepreşedintele 
Statelor Unite îl întâmpina în foaierul de la etajul doi în 
Clădirea Eisenhower a Biroului Executiv şi-l conducea 


343 


personal în biroul lui. Cu siguranţă, protocolul de la 
Washington dicta ca un secretar sau un însoțitor să 
conducă o fiinţă inferioară în vizuina sanctificată a 
Numărului Doi în stat. Dar James Sandecker era un soi rar 
de om, care nu avea răbdare cu asemenea detalii 
ceremonioase. 

Amiral retras din marină, Sandecker fusese responsabil 
cu înfiinţarea Agenţiei Naţionale de Marină şi Operaţiuni 
Subacvatice cu câteva decenii în urmă şi o transformase 
într-o unitate importantă de oceanografie. li luase pe toţi 
prin surprindere când îi cedase conducerea lui Pitt şi 
acceptase numirea pe postul de vicepreşedinte, unde spera 
să promoveze cauza protejării oceanelor lumii. Un individ 
micuţ, dar vivace, cu părul roşu ca focul şi cioc, Sandecker 
era cunoscut în capitală ca un om direct şi realist, care era, 
cu toate acestea, foarte respectat. O'Quinn se amuzase 
deseori în timpul şedinţelor cu serviciile de informaţii, 
văzând cât de repede putea vicepreşedintele să disece o 
chestiune sau o persoană ca să ajungă la esenţa problemei. 

Intrând în biroul spaţios, O'Quinn admiră colecţia de 
picturi vechi în ulei ce străjuiau pereţii şi înfăţişau vapoare 
vechi şi iahturi de curse. Il urmă pe Sandecker la birou şi se 
aşeză în faţa lui. 

— Va lipseşte marea, domnule vicepreşedinte? 

— Sunt multe zile în care aş prefera să navighez şi decât 
să stau la birou, răspunse Sandecker, căutând într-un sertar 
şi punând un trabuc mare între dinţi. Monitorizezi 
evenimentele din Turcia? întrebă el direct. 

— Da, domnule. Face parte din atribuţia mea regională. 

— Ce ştii despre un ţicnit pe nume Ozden Celik? 

O'Quinn se gândi o clipă. 

— E un afacerist turc care a fost asociat cu membrii 
Familiei Regale Saudite. Credem că ar putea fi implicat în 
finanţarea Partidului fundamentalist Felicity şi a muftiului 
Battal. De ce întrebaţi? 

— Se pare că a mai avut şi alte ocupaţii. Eşti la curent cu 
petrolierul israelian care a dispărut acum două zile? 

O'Quinn încuviinţă, amintindu-şi că se pomenise despre 
incident în raportul zilnic de informare. 

— Vasul a fost depistat într-o mică instalaţie de transport 
controlată de Celik la câteva mile nord de Dardanele. Ştiu 
din surse sigure că acest Celik a fost în spatele furtului 
recent de artefacte musulmane de la Topkapi. 

Sandecker împinse pe birou o fotografie din satelit cu 
petrolierul. 

— Topkapi? repetă O'Quinn, cu sprâncenele ridicate ca 
nişte scări de acostare. Considerăm că ar putea fi o 
legătură între jaful de la Topkapi şi recentele atacuri de la 
Moscheea al-Azhar şi Cupola Stâncii din lerusalim. 

— Şi preşedintele e la curent cu această posibilitate. 

O'Quinn analiză imaginea din satelit. 

— Dacă aş putea întreba, domnule, cum aţi făcut rost de 
informaţia asta? 

— De la Dirk Pitt, de la NUMA. Doi dintre savanții lui au 
fost ucişi de oamenii lui Celik, iar al treilea a fost răpit şi 
dus la aceeaşi instalaţie, răspunse Sandecker, arătându-i 
fotografia. Pitt şi-a salvat omul şi a descoperit un container 
cu explozibil plastic în instalaţia aceea. O rezervă de HMX 
ce aparţine armatei, mai exact. 

— HMX e compusul exploziv descoperit în atacurile cu 
bombă de la moschee, spuse O'Quinn surescitat. 

— Da, îmi amintesc asta din informarea către preşedinte. 

— Probabil Celik acţionează în numele muftiului Battal. Mi 
se pare evident că atacurile anonime de la moschee, în 
care s-a folosit explozibilul nostru, reprezintă o tentativă de 
a stârni mânia fundamentaliştilor în Orientul Mijlociu şi mai 
ales în Turcia. Scopul lor trebuie să fie influențarea opiniei 
publice ca să-l instaleze pe Battal în funcţie. 

— E un motiv logic. De aceea trebuie să ne îngrijoreze 
deturnarea petrolierului israelian. 

— S-a luat legătura cu guvernul turc? 

— Nu, răspunse Sandecker, scuturând capul. Preşedintele 
se teme că orice acţiune din partea noastră ar fi 
interpretată ca un amestec al americanilor în rezultatul 

alegerilor. Sincer, nu ştim cât de departe se întind 
tentaculele lui Battal în guvernul actual. Miza e pur şi 
simplu prea mare şi cursa prea strânsă ca să riscăm o 
posibilă reacţie ostilă care să ajute alegerea acestui partid. 

— Dar analiştii noştri spun că mulftiul are şanse mari să 
câştige oricum. 

— Preşedintele înţelege asta, dar tot a dat ordin ca SUA 
să nu se implice în niciun fel decât după alegeri. 

— Sunt şi căi ocolite pe care le putem folosi, protestă 
O'Quinn. 

— Au fost deja considerate prea riscante. 

Sandecker scoase trabucul dintre dinţi şi examină capătul 
ros. 

— E ordinul preşedintelui, O'Quinn, nu al meu. 

— Dar nu putem pur şi simplu să ne facem că nu vedem. 

— De asta te-am chemat aici. Ai oameni de legătură în 
Mossad, bănuiesc? întrebă el. 

— Da, desigur, încuviinţă O'Quinn. 

Sandecker se aplecă pe birou, străfulgerându-l pe ofiţerul 
de informaţii cu privirea de un albastru-deschis. 

— Atunci ţi-aş sugera să-i suni şi să le spui unde e 
petrolierul dispărut. 

Rudi Gunn terminase reparaţiile la senzorii defecţi ai 
AUV-ului până la apusul soarelui, cu puţin timp înainte ca 
Aegean Explorer să ajungă la reţeaua de supraveghere 
aflată la douăzeci de mile sud-est de Çanakkale. AUV-ul fu 
lansat şi echipajul navei îşi reluă programul de monitorizare 
permanentă. Până să se schimbe cartul de noapte, puntea 
rămăsese pustie, cu excepţia secundului şi timonierului. 

Nava înainta cu viteză mică spre nord când, deodată, 
timonierul căscă ochii la ecranul radarului. 

— Domnule, a apărut deodată o navă la travers babord, 
la mai puţin de un sfert de milă de noi, bâigui el tulburat. 
Jur că acum un minut nu era acolo. 

Ofiţerul de cart se uită la ecranul radarului, văzând o 
mică pată de lumină galbenă aproape unindu-se cu punctul 
central reprezentat de Aegean Explorer. 

— De unde naiba a apărut? spuse acesta. Cârma la 
douăzeci de grade la dreapta, ordonă el repede, temându- 
se că vasul necunoscut venea perpendicular spre ei. 

Când timonierul întoarse cârma, ofiţerul merse la 
fereastra punţii de comandă şi privi afară. Luna şi stelele 
erau ascunse de norii joşi, cufundând marea în întuneric. 
Aşteptându-se să vadă luminile navei apropiate, ofiţerul se 
miră nevăzând decât beznă. 

— Nebunii ăştia nu au luminile de marş aprinse, zise el, 
scrutând marea în căutarea unei umbre. Incerc să-i 
contactez prin radio. 

— Eu nu v-aş sfătui să faceţi asta, se răsti o voce aspră 
cu accent ebraic. 

Ofiţerul se întoarse şocat şi văzu doi bărbaţi îmbrăcaţi în 
haine negre de camuflaj care intrară de pe aripa de la 
tribord. Cel mai înalt dintre ei păşi în faţă, dezvăluind o 
figură slabă cu maxilarul pătrat. Intrusul se opri la câţiva 
metri de ofiţer şi îndreptă o armă automată spre pieptul lui. 

— Pune-l pe timonier să reia cursul! spuse bărbatul cu o 
privire fermă de netăgăduit în ochii negri. Vasul nu se află 
în niciun pericol. 

Ezitând, ofiţerul îi făcu semn timonierului. 

— Reia cursul iniţial, spuse el. Întorcându-se spre soldat, 
îi spuse bâlbâindu-se: Ce căutaţi pe nava noastră? 

— Caut un om care se numeşte Pitt. Aduceţi-l pe punte! 

— Nu e nimeni la bord cu numele ăsta, minţi ofiţerul. 

Soldatul făcu un pas mai aproape. 

— Atunci o să-mi iau oamenii de aici şi o să vă scufund 
vasul, ameninţă el cu voce gravă. 

Ofiţerul se întrebă dacă era o ameninţare deşartă. Dar 
privirea dură din ochii soldatului nu lăsa loc de îndoială că 

era o posibilitate reală. Dând posomorât din cap, ofiţerul îl 
înlocui pe timonier la cârmă ca să-l aducă pe Pitt. Al doilea 
soldat îl urmă imediat pe timonier când ieşi spre scara din 
spate. 

Câteva minute mai târziu, Pitt fu adus pe punte, cu o 
privire mânioasă în ochii somnoroşi. 

— Domnule Pitt? Sunt locotenentul Lazlo, de la Forţele 
Speciale ale Marinei Israeliene. 

— Scuzaţi-mă că nu vă urez bun venit la bord 
locotenente! răspunse Pitt sec. 

— lertaţi-mă pentru deranj, dar avem nevoie de ajutorul 
dumitale pentru o misiune delicată. Am fost asigurat că 
surse din guvernul american de la cel mai înalt nivel au 
aprobat cooperarea cu noi. 

— Inţeleg. Dacă aşa stau lucrurile, atunci chiar era nevoie 
de gesturi teatrale în toiul nopţii? 

— Operăm în apele teritoriale turceşti fără autorizaţie. 
Este esenţial să păstrăm secretul. 

— Bine, locotenente, lasă arma jos şi spune-mi despre ce 
e vorba! 

Soldatul lăsă arma jos fără tragere de inimă, 
îndemnându-şi partenerul să facă la fel. 

— Am primit ordin să ne ocupăm de eliberarea 
echipajului de pe petrolierul israelian Dayan. Ni s-a raportat 
că dumneata cunoşti instalaţia unde este ţinut vasul. 

— Da, golful aflat la nord de Dardanele. E tot acolo? 

— Rapoartele de informare din ultimele zece ore 
confirmă acest lucru. 

— De ce nu folosiţi căile de comunicare diplomatică 
pentru eliberarea lor? întrebă Pitt, ispitindu-l pe soldat. 

— Guvernul vostru ne-a oferit informaţii că este o 
legătură între răpitori şi atacul recent de la Cupola Stâncii 
din lerusalim. Faptul că există un depozit de explozibil în 
instalaţia aceea i-a făcut pe specialiştii noştri în informaţii 
să se teamă de un nou atac. 

Pitt încuviinţă, înțelegând că urmărirea lui Celik pe căi 
oficiale putea provoca o întârziere periculoasă. Era evident 

că turcul era pus pe rele şi Pitt nu voia nimic mai mult 
decât să-l scoată din joc. 

— Foarte bine, locotenente, vă ajut cu plăcere. Se 
întoarse cu faţa la secund. Rogers, te rog să-l anunţi pe 
căpitan că am părăsit nava! Apropo, locotenente, cum aţi 
urcat la bord? 

— Avem o bărcuţă gonflabilă legată de tribord. Plecarea 
noastră ar fi mai uşoară dacă nava ar încetini pentru scurt 
timp. 

Rogers acceptă rugămintea, apoi rămase pe aripa punţii 
de comandă şi privi cum Pitt şi alte câteva siluete umbrite 
trecură de cealaltă parte a balustradei, dispărând încet în 
noapte. Câteva minute mai târziu, timonierul îl chemă la 
ecranul radarului. 

— A dispărut, spuse acesta, uitându-se la ecran. 

Rogers privi ecranul albastru gol al radarului şi confirmă 
din cap. Undeva în largul mării, Pitt dispăruse de la 
suprafaţă împreună cu vasul misterios. Spera din tot 
sufletul să fie doar o dispariţie temporară. 

Tekumah se întoarse degrabă în adâncurile tainice. 
Submarinul din clasa Delfin, construit pe şantierele navale 
HDW din Kiel, Germania, era unul dintre cele câteva 
operate de Marina Israeliană. Cu motoare diesel şi de 
dimensiuni relativ mici, era însă dotat cu echipament 
electronic şi armament din abundență, care îl transformau 
într-un duşman subacvatic formidabil. 

Barca gonflabilă abia îi atinsese osatura şi membrii 
echipajului care-i aşteptau îi ridicară pe Pitt şi pe soldaţi pe 


349 


punte, apoi coborâră printr-o trapă, în timp ce barca 
gonflabilă era depozitată în compartimentul etanş. Pitt 
tocmai se aşezase în careul înghesuit al ofiţerilor, când 
comanda de scufundare fu resimţită în tot vasul. 

Lazlo puse armele deoparte, apoi aduse două cafele la 
masă şi se aşeză în partea opusă. Deschizând un dosar de 
lângă el, scoase fotografia cu instalaţia de transport a lui 
Celik, asemănătoare cu cea primită de Pitt de la Yaeger. 

— Intrăm cu două echipe mici, îi explică israelianul. Una 
va cerceta petrolierul şi cealaltă instalaţiile de la mal. Poţi 
să-mi povesteşti despre clădiri? 

— Cu condiţia să merg cu voi, răspunse Pitt. 

— Nu am autorizaţia să fac aşa ceva. 

— Ascultă, locotenente, zise Pitt, privindu-l pe acesta cu 
răceală. Nu am venit cu voi doar ca să mă plimb cu 
submarinul. Soldaţii lui Celik mi-au ucis doi oameni de 
ştiinţă şi au răpit un al treilea. Sora lui mi-a răpit soţia sub 
ameninţarea armei. Şi în complexul ăsta se află destul 
explozibil de înaltă calitate ca să stârnească al Treilea 
Război Mondial. Înţeleg că vreţi să-i recuperaţi pe oamenii 
de pe Dayan, dar e posibil ca miza să fie mult mai mare. 

Lazlo rămase tăcut o clipă. Pitt nu era omul pe care se 
aşteptase să-l găsească la bordul unui vas de cercetare. 
Departe de-a fi tiparul intelectualului snob şi pasiv, Pitt era 
un tip cu personalitate. 

— Foarte bine, răspunse soldatul încet. 

Pitt luă fotografia şi îi explică meticulos aşezarea celor 
două depozite şi a clădirii administrative de piatră. 

— Îmi puteţi spune dacă sunt elemente de siguranţă? 
întrebă Lazlo. 

— În primul rând, e o instalaţie portuară funcţională, dar 
am întâlnit şi personal înarmat. Bănuiesc că erau mai ales 
agenţii de pază ai lui Celik, dar o parte din ei erau probabil 
angajaţi acolo. Aş anticipa câţiva agenţi de securitate, dar 
bine înarmaţi. Locotenente, oamenii tăi au pregătire pentru 
demolări? 

Soldatul zâmbi. 

— Noi suntem Shayetet 13. Demolările sunt o parte 
importantă din pregătirea noastră. 

Pitt auzise de Forţele Speciale Israeliene, având un rol 
asemănător cu trupele SEAL din Marina SUA. Işi amintea că 
erau numiţi Liliecii din cauza insignei în formă de aripă de 
liliac pe care o purtau pe uniformă. 

— Membrii guvernului meu sunt îngrijoraţi din pricina 
containerului cu explozibil plastic HMX pe care l-am găsit în 
depozitul ăsta, spuse Pitt, arătând către fotografie. 

Lazlo dădu aprobator din cap. 

— Ordinul misiunii noastre este doar să-i salvăm, dar 
eliminarea acelui explozibil ar fi un interes comun pentru 
noi. Dacă e încă acolo, ne vom ocupa de asta, promise el. 

Un bărbat scund, în uniformă de ofiţer, intră aplecat în 
careu şi privi la cei doi cu o figură serioasă. 

— Lazlo, ajungem în zona de lansare în patruzeci de 
minute. 

— Mulţumesc, domnule căpitan. Apropo, acesta este Dirk 
Pitt, de pe nava americană de cercetare. 

— Bun venit la bord, domnule Pitt! răspunse căpitanul 
impasibil. Imediat îşi îndreptă din nou atenţia către Lazlo: 
Veţi avea cam două ore de întuneric beznă ca să îndepliniţi 
misiunea. Te avertizez, nu vreau să fiu la suprafaţă când se 
luminează de ziuă! 

— Domnule căpitan, pot să vă promit un lucru, răspunse 
soldatul cu un aer arogant. Dacă nu ne întoarcem în 
nouăzeci de minute, puteţi pleca fără noi. 

Lazlo avea să se înşele în privinţa duratei misiunii, dar nu 
în felul în care s-ar fi aşteptat. 

leşind la suprafaţă la două mile nord-vest de golf, 
Tekumah descărcă repede trupa de comando pentru a doua 

oară în noaptea aceea. Toţi erau îmbrăcaţi în haine negre, 
banale; Pitt se alătură echipei de salvare formate din opt 
persoane, care se urcară în două bărci gonflabile şi se 
îndepărtară de submarin. Oprindu-se în faţa intrării în golf, 
pilotul fiecărei bărci opri motorul extern şi reluă propulsia 
cu un motor electric silențios, pe bază de baterii. 

Alunecând în interiorul golfului, Pitt aruncă o privire 
dezamăgită spre dig, apoi îi şopti lui Lazlo: 

— A dispărut. 

Soldatul israelian înjură în gând când văzu că Pitt avea 
dreptate. Nu dispăruse numai petrolierul, ci întreg cheiul 
era pustiu. Clădirile de pe mal erau întunecate şi nelocuite. 

— Echipa Alpha, revizuiţi debarcarea pentru misiunea 
comună la mal, transmise el prin radio spre cealaltă barcă. 
Ţinta stabilită este depozitul de la est. 

Exista încă o şansă ca echipajul de pe petrolier să fie 
ţinut captiv la mal, dar ştia că era un optimism înşelător. 
Ştia din anii de experienţă că succesul oricărei operaţiuni 
era întotdeauna calitate informaţiilor. Şi, de data asta, 
informaţiile păreau să fi dat greş. 

Cele două bărci ajunseră simultan la câţiva metri de chei, 
iar pasagerii urcară pe mal ca nişte fantome tăcute. Pitt se 
luă după echipa lui Lazlo care se apropie de clădirea de 
piatră şi dădu buzna înăuntru ca o furtună. Privind din 
curtea din faţă, Pitt îşi dădea seama după zgomot că locul 
era părăsit, la fel ca restul instalaţiei portuare. Se îndreptă 
spre depozitul dinspre vest, auzind paşii uşori ai lui Lazlo 
apropiindu-se când ajunse la uşă. 

— Incă nu am asigurat clădirea asta, şopti israelianul pe 
un ton aspru. 

— E goală ca şi celelalte, zise Pitt, deschizând uşa şi 
păşind înăuntru. 

Lazlo observă că Pitt avea dreptate când aprinse luminile 
din interior, dezvăluind clădirea cavernoasă care era goală, 
cu excepţia unui container mare de metal în capătul opus. 

— Explozibilul vostru? întrebă soldatul. 

Pitt încuviinţă. 

— Să sperăm că e încă plin. 

Traversară depozitul până la container, unde Pitt trase 
zăvorul. Când apucă mânerul, îi apăru brusc în faţă o 
siluetă care se aruncă spre el dinăuntru, ţinând în mână o 
scândură ruptă dintr-o ladă. Pitt reuşi să se ferească într-o 
parte, apoi se întoarse să dea cu pumnul. Dar, înainte să 
apuce să lovească, vârful bocancului lui Lazlo apăru ca din 
senin, înfigându-se în abdomenul agresorului. Acesta, 
speriat, rămase fără aer când fu ridicat de la pământ şi izbit 
într-un perete lateral al containerului. Scăpă supus arma 
improvizată când ţeava puştii lui Lazlo îl împunse în piept. 

— Cine eşti? se răsti Lazlo. 

— Mă numesc Levi Green. Sunt marinar pe petrolierul 
Dayan. Vă rog, nu trageţi! se rugă el. 

— Neghiobule! mormăi Lazlo, îndepărtând arma. Suntem 
aici să te salvăm. 

— Îmi... îmi pare rău, zise el, întorcându-se spre Pitt. 
Credeam că eşti un docher. 

— Ce cauţi în containerul ăsta? întrebă Pitt. 

— Ne-au forţat să încărcăm conţinutul, cutii cu explozibil, 
pe Dayan. M-am ascuns aici sperând să scap, dar au încuiat 
uşa şi am rămas blocat. 

— Unde sunt ceilalţi membri ai echipajului? întrebă Lazlo. 

— Nu ştiu. Presupun că înapoi pe navă. 

— Petrolierul nu mai e aici. 

— Au modificat nava, zise Green, cu ochii încă mari de 
teamă. Au tăiat tancurile din faţă şi le-au umplut cu saci cu 
combustibil. Ne-au pus să ducem cutiile cu explozibil 
înăuntru. 

— Cum adică „saci” cu combustibil? întrebă Pitt. 

— Erau multe lăzi cu combustibil încărcat în saci de 
douăzeci de kilograme. Erau marcați ca un fel de amestec 
de combustibil lichid. Amoniu nu-ştiu-cum. 

— Nitrat de amoniu? întrebă Pitt. 

— Da, ăsta era. 

Pitt se întoarse spre Lazlo. 

— Combustibil lichid pe bază de nitrat de amoniu sau 

ANFO. E un agent exploziv ieftin, dar foarte eficient, spuse 
el, amintindu-şi de efectul devastator pe care un camion 
încărcat cu materialul respectiv îl produsese în Clădirea 
Federală Murrah din Oklahoma City în 1995. 

— De cât timp eşti în container? îl întrebă Lazlo pe 
marinar. 

Green se uită la ceas. 

— De peste optore. 

— Ceea ce înseamnă că au un avans de o sută de mile, 
calculă repede Pitt. 

Lazlo se aplecă şi-l apucă pe Green de guler, apoi îl ridică 
în picioare. 

— Vii cu noi. Să mergem! 

La două mile distanţă în largul mării, căpitanul de pe 
Tekumah răsuflă uşurat văzându-i pe Lilieci apropiindu-se 
de locul de întâlnire la mai puţin de o oră de la plecare. Dar 
bucuria îi dispăru când Pitt şi Lazlo îi raportară dispariţia 
navei Dayan. Inregistrările radarului de pe submarin fură 
verificate în grabă şi accesară semnalul Sistemului de 
Identificare Automată de pe Dayan, dar niciuna dintre 
variante nu le oferi vreun indiciu despre amplasarea 
petrolierului. Cei trei bărbaţi se aşezară să studieze harta 
porțiunii de est a Mediteranei. 

— Eu alertez comandamentul naval, zise căpitanul. S-ar 
putea să fie deja la câteva ore distanţă de Haifa sau Tel 
Aviv. 

— Cred că e o presupunere greşită, zise Pitt. Dacă istoria 
se repetă, aceştia încearcă să detoneze nava într-un loc 
musulman ca să facă să pară că e un atac al Israelului. 

— Dacă ar fi să atace un centru foarte populat, Atena 
pare să fie cel mai aproape, observă Lazlo. 

— Nu, Istanbul e puţin mai aproape, spuse Pitt, uitându- 
se la hartă. Şi e şi oraş musulman. 

— Doar nu şi-ar ataca propriii oameni, zise căpitanul 
dispreţuitor. 

— Până acum, Celik şi-a demonstrat din plin cruzimea, îl 
contrazise Pitt. Dacă a bombardat deja moschei în ţara lui şi 

în toată regiunea, nu avem de ce să ne îndoim că nu ar 
ucide alte mii de conaţionali. 

— Petrolierul e atât de periculos? întrebă căpitanul. 

— În 1917, un cargobot francez care transporta explozibil 
folosit în război a luat foc şi a explodat în Portul Halifax. 
Peste două mii de locuitori din zonă au murit din pricina 
exploziei. E posibil ca Dayan să transporte explozibil de 
zece ori mai puternic decât cargobotul francez. Şi dacă se 
îndreaptă spre Istanbul, va naviga spre un centru urban de 
peste douăsprezece milioane de oameni. 

Pitt arătă pe hartă direcţia pe apă către Istanbul. 

— La o viteză de douăsprezece noduri, ar avea încă două 
sau trei ore până să ajungă în oraş. 

— Prea departe ca să-l ajungem noi sau să-l prindă 
bărcile noastre, spuse căpitanul, nu că aş naviga prin 
Dardanele, oricum ar fi. Mă tem că nu putem decât să 
alertăm autorităţile greceşti şi turceşti cât ne îndepărtăm 
de apele lor teritoriale. Între timp, putem să lăsăm sateliții 
specializaţi să afle încotro se îndreaptă. 

— Şi echipajul? spuse Lazlo. 

— Locotenente, mă tem că nu mai putem facem nimic, 
răspunse căpitanul. 

— Trei ore, murmură Pitt încet în timp ce studia ruta spre 
Istanbul. Căpitane, dacă e să am o şansă să-i prind, trebuie 
să mă întorc imediat pe nava mea. 

— Să-i prinzi? întrebă Lazlo. Cum? N-am văzut niciun 
elicopter la bord. 

— Nu un elicopter, răspunse Pitt cu voce hotărâtă. Este 
ceva aproape la fel de iute ca un glonţ. 

Glonțul străpungea apa ca un hidroavion de mare viteză. 
Dirijându-l cu mâna strânsă pe eche în timp ce motoarele 

turbo-diesel de sub el bârâiau zgomotos la putere maximă, 
Pitt îi aruncă lui Giordino o privire scurtă de pe scaunul 
pilotului. 

— Te-ai înşelat în privinţa vitezei maxime, spuse el, 
aproape strigând ca să se facă auzit. 

Giordino întinse gâtul ca să vadă ecranul sistemului de 
navigaţie, unde un mic semnal indica faptul că înaintau cu 
o viteză de patruzeci şi trei de noduri. 

— Intotdeauna e de preferat să promiţi mai puţin şi să 
oferi mai mult, răspunse el cu un zâmbet vag. 

Aşezat pe locul pasagerului din spate, locotenentul Lazlo 
nu părea deloc la fel de bucuros. Soldatul vânjos simţea că 
se află în interiorul unui blender pe măsură ce G/onţul se 
legăna puternic pe valuri. Străduindu-se întruna să rămână 
pe scaun, descoperi în cele din urmă centurile şi le fixă 
bine, sperând să scape de senzaţia de rău de mare. 

Pitt avusese noroc când Tekumah îl adusese înapoi pe 
Aegean Explorer. Glonţul avea deja plinul făcut şi era 
pregătit de lansare. Trezindu-l pe Giordino, lansaseră în 
grabă submersibilul. Când Lazlo îşi dăduse seama că Pitt 
avea o şansă reală de a urmări petrolierul, insistase imediat 
să vină cu ei. 

Se treziră în scurt timp că navigau prin aglomerata 
Strâmtoare a Dardanelelor în toiul nopţii, ocolind alte nave 
în cursa disperată spre Istanbul. Pitt avea nevoie de toată 
concentrarea şi energia de care era capabil ca să menţină 
Glonțul cu chila dreaptă, în timp ce aluneca printre 
petroliere şi vase comerciale care navigau în ambele 
direcţii. Două proiectoare puternice cu xenon le 
îmbunătăţeau vizibilitatea, iar Giordino urmărea la rândul 
lui apa, încercând să depisteze vasele mai mici şi 
reziduurile. 

Nu era felul în care Pitt ar fi preferat să călătorească prin 
canalul istoric. Fiind pasionat de istorie, ştia că şi Xerxes, şi 
Alexandru cel Mare îşi conduseseră armatele în direcţii 
opuse prin strâmtoarea cunoscută pe vremuri sub numele 
de Hellenspont. Nu departe de Ganakkale, pe malul de vest, 

se afla Troia, unde avusese loc Războiul Troian. Mai 
departe, spre nord, pe malul opus, se aflau plajele de unde 
pornise în Primul Război Mondial campania eşuată a 
aliaţilor, condusă de Gallipoli. Plajele şi dealurile golaşe 
erau doar o imagine neclară pentru Pitt, care privea de la 
ecranul sistemului de navigaţie la valurile negre din faţă ce 
dispăreau cu repeziciune sub provă. 

Pasajul îngust al Dardanelelor se deschise în curând în 
apele largi ale Mării Marmara. Pitt se relaxă puţin, acum că 
avea mai mult spaţiu de manevră printre navele 
împrăştiate şi se bucură că marea rămase liniştită. Trecând 
pe lângă colţul de nord al insulei Marmara, îi distrase 
atenţia vocea calmă a lui Rudi Gunn care-l apela prin radio. 

— Aegean Explorer către Glonț, spuse Gunn. 

— Aici Glonțul. Ce veşti ai pentru mine, Rudi? răspunse 
Pitt prin cască. 

— Pot să-ţi dau nişte informaţii provizorii. Hiram a găsit o 
imagine actualizată prin satelit, care pare să arate nava cu 
pricina la intrarea în Dardanele. 

— Ştii ce oră era? 

— Pare să fie ora unsprezece seara, ora locală, răspunse 
Gunn. 

— Poate ar trebui să-l suni şi pe Sandecker. 

— L-am sunat deja. A spus că o să trezească nişte 
oameni din somn aici. 

— Ar face bine. S-ar putea să nu avem mult timp. 
Mulţumesc, Rudi! 

— Ai grijă şi rămâi la suprafaţă! Explorer încheie 
transmisia. 

— Să sperăm că Celik nu deţine şi Marina Turcă, şi Paza 
de Coastă, mormăi Giordino. 

Pitt se întrebă cât de departe ajunsese mâna coruptă a 
lui Celik, dar acum nu avea ce să mai facă. Se uită la ecran, 
constatând că mergeau deja cu patruzeci şi şapte de 
noduri, G/onțul prinzând viteză pe măsură ce combustibilul 
se consuma. 

— Putem să-i prindem dacă trebuie? întrebă Lazlo. 

Pitt se uită la ceas. Un calcul rapid în minte îi arătă că, 
dată fiind viteza lor maximă, ambele nave aveau să se 
apropie de Istanbul în aproximativ o oră. 

— Da, răspunse el. 

Dar ştia că avea să fie la limită. La limita extremă. 

„Povestea de la lerusalim nu avea să se mai repete”, îşi 
spuse Maria. Lucrând în bătaia luminatoarelor de punte, 
introduse cu grijă douăsprezece detonatoare individuale în 
bucăţi separate de explozibil HMX. Apoi legă fiecare 
detonator la fitiluri individuale cu temporizator electronic. 
Uitându-se la ceas, se ridică şi privi dincolo de prova navei. 
In faţă, la orizont, o pătură de puncte albe, strălucitoare, se 
întindea sub cerul negru şi înnorat. Luminile Istanbulului se 
aflau acum la mai puţin de zece mile în faţă. Ingenunchind 
pe punte, programă fiecare temporizator cu o întârziere de 
două ore, apoi activă detonatoarele. 

Aşezând încărcătura într-o cutiuţă, cobori în secţiunea 
deschisă a tancului de la babord. Podeaua tancului era 
acoperită de lăzi de combustibil pe bază de nitrat de 
amoniu şi trebui să se strecoare printr-un labirint de paleţi 
ca să ajungă în mijloc. Intr-un colţişor înghesuit, găsi o stivă 
de cutii de lemn în care se aflau 1,360 kg de HMX. 
Introduse o încărcătură în cutia din mijloc, apoi înfipse alte 
patru în lăzile din apropierea cantităţii de ANFO. 
Indreptându-se spre tancul dinspre tribord, repetă 
procedeul cu restul încărcăturilor, asigurându-se că toate 
erau bine ascunse. 

Pe când cobora înapoi pe puntea navei, îi sună telefonul. 
Nu se miră când văzu că era fratele ei. 

— Ozden, te-ai trezit devreme, răspunse ea. 

— Sunt în drum spre birou, ca să fiu martor direct la 

eveniment. 

— Să nu stai prea aproape de fereastră, nu se ştie cât de 
puternică va fi explozia. 

Maria îl auzi pe fratele ei pufnind în râs. 

— Sunt sigur că de data asta nu va mai fi o dezamăgire. 
Te încadrezi în timp? 

— Da, acţionăm conform planului. Se văd deja luminile 
din Istanbul. Am aranjat ca evenimentul să se producă 
peste aproape două ore. 

— Excelent. lahtul e pe drum; ar trebui să vă întâlniți în 
scurt timp. Vii şi tu aici? 

— Nu, răspunse Maria. Cred că ar fi mai bine dacă eu şi 
echipajul dispărem cu Sultana o vreme. O să mergem în 
Grecia ca să păstrăm barca în siguranţă, dar o să mă întorc 
la timp pentru alegeri. 

— Destinul nostru e aproape, Maria. O să gustăm roadele 
muncii noastre în curând. Rămas-bun, sora mea! 

— La revedere, Ozden! 

După ce închise telefonul, se gândi o clipă la relaţia lor 
ciudată. Crescuseră împreună pe o insulă grecească izolată 
şi fuseseră apropiaţi din fire, apropiindu-se şi mai mult după 
ce mama lor murise de tânără. Tatăl lor exigent avusese 
aşteptări mari de la amândoi, dar îl tratase mereu pe Ozden 
ca pe un prinţ moştenitor. Poate de aceea ea fusese mereu 
cea mai dură dintre ei doi, strângând pumnii şi luptându-se 
în tinereţe, fiind mai degrabă un al doilea fiu pentru tatăl ei 
decât o fiică. Chiar şi acum, în timp ce fratele ei se ducea 
să stea în biroul lui aurit, ea era cea care comanda nava şi 
misiunea. Fusese mereu luptătorul din umbră, în timp ce 
fratele ei ocupase locul din faţă. Dar pentru ea era în 
regulă, pentru că ştia că Ozden nu era nimic fără ea. Stând 
pe punte şi uitându-se la prova lată a petrolierului, simţea 
că acum ea deţinea puterea şi avea să se bucure de fiecare 
clipă. 

Dar armura ei se fisură când se auzi deodată radioul 
navei. 

— Paza de Coastă din Istanbul către petrolierul Dayan! 

Paza de Coastă din Istanbul către petrolierul Dayan! 
Răspundeţi, vă rugăm! 

O încruntare mânioasă îi apăru pe faţă, apoi se întoarse 
şi se răsti la pilot: 

— Adună ienicerii! 

Ignorând apelul prin radio, se întoarse şi studie ecranul 
radarului, pregătindu-se sufleteşte pentru confruntarea 
iminentă. 

XXX 

Avertismentele diplomatice de urgenţă făcute la miezul 
nopţi de Israel şi SUA fură în cele din urmă transmise către 
Paza de Coastă din Turcia, a cărei bază de comandă din 
Istanbul dădu asigurări că toate petrolierele care se 
apropiau aveau să fie oprite şi controlate la distanţă de 
oraş. Se formă un echipaj rapid de patrula locală, însoţit de 
o barcă a poliţiei din Istanbul, care să stea de pază la sud 
de Bosfor. 

Tensiunea spori când o navă mare şi neidentificată apăru 
pe ecranul radarului, venind dinspre nord. Suspiciunile se 
înteţiră când descoperiră că dispozitivul Sistemului de 
Identificare Automată al navei nu funcţiona. Când apelurile 
repetate prin radio rămaseră fără răspuns, barca poliţiei, 
mai mică şi mai rapidă, fu trimisă să investigheze. 

Grăbindu-se spre navă, poliţia văzu în curând după 
umbra vasului şi luminile de marş că era un petrolier de 
dimensiunile nave Dayan. Barca poliţiei se apropie de 
pereţii înalţi ai petrolierului apoi îl ocoli pe la pupa. 
Comandantul de poliţie observă steagul israelian de la 
catarg, citind numele vasului înscris cu litere albe p oglinda 
pupei. 

— Este Dayan, spuse el, transmițând către patrula Pazei 
de Coastă. 

Fură ultimele cuvinte pe care avea să le mai spună. 

Puntea vasului Dayan şi luminile de marş se scufundară 
în întuneric cu o clipă înainte de începerea focului automat. 
Un şir de ieniceri înarmaţi apăru în dreptul balustradei de la 
pupa a petrolierului şi traseră simultan în mica barcă de 
poliţie. Căpitanul bărcii fu primul care muri, străpuns de o 
lovitură directă prin parbrizul de pe punte. Un poliţist care 
se afla pe punte fu doborât o clipă mai târziu, împuşcat în 
spate înainte să-şi dea seama ce se întâmplă. Un alt om de 
pe punte, un sergent veteran, reacţionă mai rapid, 
aruncându-se în spatele bordului şi răspunzând cu focuri de 
armă din pistolul automat. Insă fu ucis când barca pluti într- 
o parte şi îşi pierdu acoperirea, ienicerii trăgând toţi asupra 
lui. 

Împuşcăturile se opriră o clipă, când al patrulea şi ultimul 
om aflat la bordul bărcii poliţiei urcă de sub punte. 
Văzându-şi colegii ucişi, păşi pe puntea de la pupa cu 
mâinile ridicate. Era un recrut tânăr, abia intrat în poliţie, şi 
vocea îi tremură când se rugă de terorişti să nu tragă. Insă 
rugămintea lui fu întâmpinată de câteva focuri scurte şi 
omul se prăbuşi pe punte, murind alături de tovarăşii săi. 

Barca de poliţie, acum lipsită de viaţă, pluti câteva 
minute în spatele petrolierului ca un căţel rătăcit. In 
timonerie, radioul transmitea apeluri repetate de pe vasul 
Pazei de Coastă, apeluri pe care nu le mai auzea nimeni. 
Siajul petrolierului mare împinse în cele din urmă prova 
într-o parte şi morga plutitoare pluti fără ţintă, cu motoarele 
pornite, spre vest, către orizont. 

XXX 

Sunetul focurilor de armă fu îndemnul la acţiune pentru 
Hammet. Căpitanul israelian al petrolierului se afla de ore 
bune într-o stare de nelinişte, de când el şi echipajul lui 
fuseseră forţaţi să intre în careu după ce încărcaseră 
explozibilul plastic pe navă şi plecaseră la drum. Ştia că 
turcii înarmaţi, oricine ar fi fost, transformaseră vasul într-o 

bombă sinucigaşă şi că echipajul israelian avea să ia parte 
la explozie. 

Căpitanul şi ofiţerul secund discutaseră în linişte despre 
planurile de evadare, însă opţiunile erau limitate. Cei doi 
paznici de la uşă, care îi supravegheau, păreau să fie mai 
pregătiţi ca înainte şi erau înlocuiţi la fiecare două ore de 
alţii mai odihniţi. Captivii nu mai primeau mâncare şi nu 
mai aveau voie să se apropie de pereţi ca să se uite prin 
hublou. 

La ora aceea târzie, echipajul petrolierului era întins pe 
podea şi dormea. Hammet stătea întins printre oamenii lui, 
deşi nici nu se gândea la somn. Se prefăcu însă că doarme, 
când se deschise uşa şi un bărbat le şopti ceva paznicilor cu 
entuziasm. Cei doi se ridicară imediat şi ieşiră, lăsându-i pe 
israelieni nesupravegheaţi pentru un moment. 

Hammet sări imediat în picioare. 

— Toată lumea sus! spuse el încet, zgâlţâindu-l pe 
secund şi pe cei din jur. In timp ce echipajul ameţit se ridica 
şovăind în picioare, Hammet îi adună la uşă şi le expuse 
planul: Zev, ia oamenii şi vezi dacă poţi să-i urci în barca de 
salvare de la pupa fără să vă simtă, îi spuse el marinarului 
de bord. Eu merg în sala maşinilor să văd dacă pot să 
opresc nava. Îţi ordon să coborâţi peste bord fără mine 
dacă nu vă ajung în zece minute! 

Marinarul dădu să protesteze când sunetul focurilor de 
armă răsună dinspre pupa navei. 

— La loc comanda! spuse Hammet repede. Du oamenii în 
partea cealaltă a punţii şi încearcă să lansezi barca 
gonflabilă de la babord. S-ar putea să trebuiască să o arunci 
peste bord fiindcă avem viteză. 

— Va fi un salt în mare dificil pentru unii dintre oameni. 

— la nişte frânghii şi veste de salvare din vestiare şi pot 
cobori singuri. Acum plecaţi! 

Hammet ştia că nu aveau decât câteva minute, dacă nu 
secunde, şi îi îndemnă grăbit pe oameni să iasă din careu. 
Când ultimul dintre ei ieşi împins de la spate, păşi pe punte 
şi închise uşa în urma lui. Se aflau aproape de baza 

suprastructurii înalte din pupa, cu faţa spre balustrada de la 
tribord. Marinarul de bord conduse repede echipajul înainte, 
pe lângă faţa superastructurii, fiecare lipindu-se de perete 
ca să nu fie văzut de pe puntea de sus. Hammet se întoarse 
şi o luă în direcţia opusă, îndreptându-se spre un pasaj 
dinspre pupa ce ducea la sala maşinilor. 

Sunetul focului automat încă răsuna în aer şi, când 
ajunse în spatele suprastructurii, văzu şase oameni 
înarmaţi la balustrada din pupa care trăgeau în apă. 
Ferindu-se, alergă către o uşă laterală care dădea spre 
scară. Cu inima bubuind, cobori în grabă scările, trecând de 
trei punți înainte de a ieşi într-un pasaj mai lat. In faţă se 
afla uşa sălii maşinilor, de care se apropie cu grijă şi o 
deschise uşor. Când intră înăuntru şi privi precaut în jur, îl 
întâmpină un val de aer cald şi bârâitul mecanic. 

Hammet sperase că răpitorii nu aveau printre ei un 
inginer pentru drumul dus şi avea dreptate. Sala maşinilor 
era goală. Cobori repede pe scara de fier, apoi rămase 
lângă motorul diesel uriaş al petrolierului, întrebându-se ce 
să facă. Existau diverse moduri prin care putea să oprească 
motorul, dar o cădere bruscă a energiei ar fi dat imediat 
alarma. Avea nevoie de un efect întârziat care să dea 
echipajului ocazia să fugă mai întâi în siguranţă. 

Apoi se uită dincolo de motor, la două cazane mari de 
combustibil care stăteau în faţă ca o pereche grasă de 
silozuri orizontale pentru cereale. 

— Desigur, îşi spuse, păşind în faţă cu o sclipire în ochi. 

În mai puţin de zece minute, Hammet era înapoi în capul 
scărilor, uitându-se spre puntea de la pupa. Impuşcăturile 
încetaseră de mult şi Hammet nu vedea niciun ienicer, ceea 
ce-i dădea o senzaţie neplăcută. Dincolo de balustrada de 

la pupa, observă umbra unei bărci mici ce se îndepărta de 
petrolier, bănuind în mod corect că era ţinta focurilor de 
armă. 

Mergând repede, trecu pe lângă peretele din spate al 
suprastructurii către puntea babord. Aruncând o privire pe 
după colţ, răsuflă uşurat când o găsi părăsită. Două frânghii 
legate de balustradă, atârnând peste bord, îi dădură 
speranţa că echipajul fugise deja. Dar simţi un gol în 
stomac când văzu barca de salvare gonflabilă încă fixată în 
suportul de pe perete. Se apropie cu grijă, uitându-se peste 
margine să vadă dacă atârna cineva de frânghii, dar nu 
remarcă pe nimeni în apa de jos. 

Impuşcătura răsună înainte de-a o simţi, un singur foc 
dintr-un pistol din apropiere. Un firicel de sânge i se scurse 
pe picior înainte ca durerea cumplită să pulseze în coapsa 
dreaptă. Piciorul începu repede să şovăie şi Hammet căzu 
în celălalt genunchi când o siluetă ieşi din umbra peretelui. 

Maria veni spre el calmă, ţinând pistolul îndreptat spre 
pieptul lui Hammet pe măsură ce se apropia. 

— Puțin cam târziu pentru o plimbare nocturnă, căpitane, 
spuse ea cu răceală. Poate ar fi mai bine să te alături 
tovarăşilor tăi. 

Hammet o privi dezamăgit. 

— De ce faceţi asta? strigă el. 

Ea ignoră întrebarea, iar doi ieniceri veniră în fugă, 
alertaţi de focul de armă. La ordinul ei, îl luară pe Hammet 
şi-l târâră pe punte, ducându-l în careul navei. Acolo îşi găsi 
membrii distruşi ai echipajului, aşezaţi pe podea cu figuri 
triste, în vreme ce paznicul se plimba înainte şi înapoi cu 
arma pregătită. 

lenicerii îl trântiră cu bruscheţe pe căpitan pe podea, apoi 
îşi ocupară poziţiile de-o parte şi de alta a uşii. Marinarul de 
bord de pe Dayan se apropie repede să-l ajute se Hammet 
să se aşeze în capul oaselor, iar medicul se ocupă de rana 
de la picior. 

— Speram să nu vă găsesc aici, zise Hammet cu o 
grimasă. 

— Îmi pare rău, căpitane. Oamenii de la pupa au încetat 
focul tocmai când am aruncat frânghiile peste bord. Ne-au 
văzut înainte chiar de-a lansa barca gonflabilă. 

Deşi sângerarea de la picior fusese oprită, Hammet 
simţea că intră în şoc. Respiră adânc de câteva ori, 
încercând să se relaxeze. 

— Dumneavoastră aţi avut mai mult noroc? întrebă 
marinarul. 

Căpitanul se uită la piciorul rănit, apoi reuşi să dea din 
cap aprobator. 

— Cred că s-ar putea spune că da, răspunse el, cu ochii 
sticloşi şi vocea gâtuită. Intr-un fel sau altul, cred că drumul 
nostru se apropie de sfârşit. 

La trei mile distanţă, spre nord, barca de patrulare a 
Pazei de Coastă din Turcia chema în mod repetat atât vasul 
Dayan, cât şi barca poliţiei, dar fără vreun rezultat. Când pe 
punte se anunţă lumina focurilor îndepărtate de armă, 
căpitanul bărcii ordonă interceptarea imediată a 
petrolierului. 

In vreme ce barca Pazei de Coastă gonea către navă, 
tunul de 30 mm, fixat la prova, fu echipat şi un mic echipaj 
de abordaj fu pregătit. Barca făcu un ocol rapid în jurul 
petrolierului, apoi se apropie de tribordul acestuia când 
barca poliţiei nu apăru nicăieri. Căpitanul chemă vasul 
Dayan prin megafon. 

— Aici vasul SG-301 al Pazei de Coastă. Vă ordon să opriţi 
cu vântul în faţă şi să vă pregătiţi de abordaj, strigă el. 

In timp ce căpitanul Pazei de Coastă aştepta să vadă 

dacă Dayan încetineşte, secundul său îl strigă: 

— Domnule, un alt vas se apropie dinspre tribordul 
nostru. 

Căpitanul se uită şi văzu un iaht de lux, închis la culoare, 
oprind la travers de barca Pazei de Coastă, apoi 
retrăgându-se în spate. 

— Spune-i să dea înapoi dacă nu vrea să sară în aer! 
ordonă căpitanul îndărătnic. 

Işi îndreptă imediat atenţia înapoi spre petrolier, unde o 
siluetă apăru deodată deasupra lor, lângă balustradă. 

Căpitanul se miră să observe că era o femeie care făcea 
semne spre barcă şi încerca să strige ceva. Căpitanul se 
apropie de aripa punţii, apoi îi spuse timonierului. 

— Du-ne mai aproape, nu aud ce spune. 

Maria zâmbi în sinea ei când barca Pazei de Coastă se 
apropie la câţiva metri de carena petrolierului. Stând lângă 
balustradă, era cu mult deasupra vasului mai mic, însă 
putea vedea cu uşurinţă puntea. 

— Am nevoie de ajutor, strigă ea la cei doi ofiţeri, care 
acum stăteau împreună pe aripă. 

Fără să mai aştepte răspuns, luă de jos un mic sac de 
pânză şi-l aruncă repede peste bord. Aruncarea fu aproape 
perfectă, sacul zbură către un ofiţer şi acesta îl prinse din 
aer. Ea aşteptă o clipă ca ofiţerul să deschidă sacul, apoi se 
ghemui pe punte şi-şi acoperi capul. 

Explozia care urmă lumină cerul nopţii cu o strălucire 
puternică, urmată de un bubuit ca de tunet. Maria aşteptă 
ca resturile din aer să aterizeze, după care aruncă o privire 
peste balustradă. Barca Pazei de Coastă era o scenă dintr- 
un coşmar. Explozia distrusese toată suprastructura, 
vaporizând oamenii care se aflau acolo. Fumul se înălța 
spre cer din cele câteva mici incendii ce mistuiau 
componentele electrice ale bărcii. In restul ambarcaţiunii, 
marinarii ameţiţi şi arşi încercau să se adune după ce 
fuseseră puşi la pământ de izbitură. 

Maria se furişă prin pasajul propriei nave, apoi strigă prin 
uşa deschisă: 

— Acum! 

Mica ei echipă de terorişti înarmaţi dădură buzna pe uşă 
şi alergară spre balustradă, descărcând armele asupra 
marinarilor năuciţi de jos. Focurile de armă nu durară mult, 
fiindcă echipajul din jurul tunului de 30 mm fu ucis în scurt 
timp, urmat de echipajul de abordaj. Câţiva dintre marinari 
îşi reveniră repede şi traseră la rândul lor. Insă erau forţaţi 
să tragă dintr-un unghi nepotrivit, ceea ce-i lipsea de 
acoperire. In câteva minute fură copleșiți, iar puntea bărcii 
de patrulare arăta ca o masă de morţi şi răniți. 

Maria strigă ienicerilor să se oprească, apoi vorbi prin 
staţia pe care obținea în mână. Câteva secunde mai târziu, 
iahtul albastru se apropie în viteză de barca de patrulare, 
apoi încetini şi începu să împingă uşor în prova vasului 
Pazei de Coastă. Fu nevoie de numai câteva ciocniri pentru 
ca barca de patrulare să se lovească şi să se zgârie de 
peretele lateral al petrolierului. Cu motoarele oprite, barca 
începu să-şi piardă elanul şi alunecă pe lângă peretele 
vasului. 

lahtul încetini de asemenea, ajungând treptat la travers 
de barca de patrulare, menţinând-o lipită de Dayan până 
când deasupra lor se înălţă pupa navei. Păstrându-şi 
poziţia, iahtul aşteptă ca vârful provei bărcii să treacă de 
oglinda pupei, apoi o împinse cu putere cu elicele de 
manevră din prova. Barca pivotă spre stânga şi ţâşni pe 
apa liniştită, dincolo de pupa petrolierului. Un pocnet 
înăbuşit se auzi de sub suprafaţă când elicea uriaşă de 
bronz a petrolierului se înfipse în carena bărcii. 

Cu puntea însângerată de cei morţi şi răniţi şi cu fum 
ieşind din timonerie, barca Pazei de Coastă sări brusc în 
faţă şi se înclină puternic spre tribord. Doar câteva strigăte 
străpunseră aerul nopţii când prova se ridică în sus, după 
care întreaga barcă se răsuci spre pupa, dispărând sub 
valuri ca şi cum nici n-ar fi fost. 


367 


66 


Oboseala fizică şi psihică începea să-l apese pe Pitt după 
două ore de alergătură neîncetată în noapte şi la viteză 
maximă. Trecuseră de centrul Mării Marmara, unde 
dăduseră peste valuri mari ce ridicau G/onţul/ în aer pentru 
câteva secunde. Pe scaunul din spate, Lazlo îşi calmase în 
cele din urmă stomacul, dar începuse să aibă dureri din 
cauza izbiturilor neîncetate în carena submersibilului. 

Speranţele începură să crească după ce auziră o 
transmisie prin radio de pe barca de patrulare a Pazei de 
Coastă pe frecvenţa internaţională pentru semnale SOS. 

— Cred că i-am auzit chemând vasul Dayan, zise 
Giordino, urcând volumul radioului VHF ca să audă peste 
huruitul motorului G/onțului. 

Ascultară cu atenţie în următoarele minute, în vreme ce 
apelurile repetate către Dayan rămâneau fără răspuns. Apoi 
radioul nu mai transmise nimic. După câteva minute, 
Giordino văzu o strălucire albă la orizont. 

— Ai văzut asta? îl întrebă pe Pitt. 

— Am zărit o strălucire drept în faţă. 

— Mi s-a părut o minge de foc. 

— O explozie? întrebă Lazlo, întinzând gâtul în faţă. E 
petrolierul? 

— Nu, nu cred, răspunse Pitt. Nu părea atât de mare. Dar 
suntem prea departe să ştim sigur. 

— Ar putea fi la zece mile distanţă, încuviinţă Giordino. 
Se uită la ecranul de navigare, urmărind intrarea în Bosfor 
în vârful hărţii digitale. Ar însemna că sunt destul de 
aproape de Istanbul. 

— Ceea ce înseamnă că suntem în urma lor cu 
cincisprezece minute, zise Pitt. 

Asemenea radioului, cabina se scufundă în tăcere. Pitt, 
ca şi ceilalţi, putea doar să presupună că autorităţile 
turceşti nu reuşiseră să oprească petrolierul. Poate că 
depindea de ei să evite o explozie catastrofală care putea 

ucide zeci de mii de oameni. Dar ce puteau oare să facă trei 
oameni într-un submersibil? 

Pitt alungă ideea din minte şi apăsă maneta de 
acceleraţie, asigurându-se că nu-i oprea nimic şi depistând 
o cale directă spre luminile strălucitoare ale Istanbulului. 

Maria se plimba pe puntea petrolierului, cuprinsă de o 
mânie care-i împietrea trăsăturile. 

— Nu mă aşteptam să ne oprească Paza de Coastă, 
spuse ea. De unde ştiau că ne apropiem? 

Un bărbat scund, cu faţa pământie, care pilota 
petrolierul, clătină din cap. 

— Se ştie că Dayan a dispărut. E posibil ca un vas aflat în 
trecere să ne fi identificat şi să fi raportat Pazei de Coastă. 
Poate e un lucru bun. Autorităţile vor şti de îndată că 
israelienii sunt responsabili pentru atac. 

— Cred că e adevărat. Totuşi, nu ne mai permitem alte 
obstacole. 

— La radio nu se mai aude nimic. Nu cred că au avut 
ocazia să alerteze pe nimeni, zise căpitanul. Pe deasupra, 
pe radar nu se vede nicio navă în faţa noastră. 

Se uită prin fereastra laterală, observând luminile iahtului 
albastru la numai câţiva metri la traversul petrolierului. 

— Sultana a raportat stricăciuni minore după impactul cu 
vasul Pazei de Coastă, raportă el, dar sunt pregătiţi să ne 
preia oricând. 

— Cât mai avem până să evacuăm? 

— Voi încetini nava când intrăm în canalul de est al 
Bosforului. Puteţi să vă pregătiţi de evacuare în timp ce 

direcţionez nava spre Cornul de Aur şi pornesc pilotul 
automat. Estimez că ne vom afla pe poziţii în aproximativ 
un sfert de oră. 

Maria se uită la ceas. Fitilurile electronice erau 
programate detoneze puţin peste o oră. 

— Foarte bine, zise ea calm. Să nu întârziem! 

Fâşii palide de purpuriu străbăteau cerul cenuşiu pe 
măsură ce soarele îşi pregătea ascensiunea zilnică la 
răsărit, spre linia orizontului. In tot Istanbulul, musulmanii 
pioşi se trezeau devreme ca să ia un mic dejun copios 
înainte de zorii zilei. Muezinii aveau să înceapă în scurt timp 
chemările modulate, adunând credincioşii la moschee 
pentru rugăciunea de dimineaţă. Moscheile aveau să fie 
mai aglomerate ca de obicei, căci calendarul islamic arăta 
că era ultima săptămână din Ramadan. 

Numele Ramadan se referă la luna a noua din calendarul 
islamic, când tradiţia spune că primele versete din Coran i- 
au fost revelate lui Mahomed. Adepții se concentrează în 
luna aceasta pe obţinerea unei relaţii mai apropiate cu 
Allah, ceea ce înseamnă post în orele cu lumină de zi. 
Autopurificarea este promovată nu doar prin post, ci şi prin 
faptele bune făcute pentru alţii. Se oferă prietenilor şi 
rudelor mâncăruri deosebite şi daruri, iar săracii primesc 
ajutor şi pomeni. Dar, la numai câteva mile distanţă de 
moscheile istorice ale oraşului, Maria Celik se pregătea să 
dezlănţuie propria ei operă de caritate. 

Petrolierul israelian se îndrepta spre gura Bosforului, 
apropiindu-se de ţărmul asiatic. Când Cornul de Aur se 
întrezări prin strâmtoare, pilotul petrolierului reduse viteza. 

— Acum e momentul, îi spuse el Mariei. 

Curentul rapid al Bosforului, curgând spre sud către 

Marea Neagră, încetini repede vasul masiv până ajunse 
doar să se târască. Maria adună câţiva oameni lângă 
peretele de la tribord şi cobori o scară de oţel peste bord. 
lahtul se apropie de îndată şi trase la picioarele scării. 

— Legaţi prizonierii şi luaţi şi restul oamenilor! îi ordonă 
ea unui ienicer, apoi păşi pe scara coborâtă. 

Incepu să coboare pe treptele de metal, apoi un membru 
al echipajului o ajută să urce la bordul iahtului. Când urcă la 
timonerie, o întâmpinară doi mercenari irakieni. Chiar şi în 
întunericul dinaintea zorilor, cel pe nume Farzad purta 
ochelari de soare distinctivi. 

— Aţi terminat pregătirile în Grecia? îi întrebă ea. 

— Da, răspunse Farzad. Putem să intrăm în linişte prin 
Thios. Am rezervat un loc de ancorare sigur pentru Sultana 
şi am pregătit transportul tău spre Atena. Zborul de 
întoarcere la Istanbul e rezervat peste trei zile. 

Maria încuviinţă în timp ce priveau cum restul ienicerilor 
coborau treptele şi săreau pe iaht. Paznicii care 
supravegheau echipajul petrolierului se retraseră în linişte 
şi uşa careului fu legată cu lanţuri. 

Pe puntea navei Dayan, pilotul se uită la ultimul ienicer 
care cobora, apoi făcu semn către iaht că schimbă cursul. 
In timp ce Su/tana se îndepărtă pentru moment de lateralul 
petrolierului, pilotul mări viteza rotaţiilor motorului la 
jumătate din capacitate şi răsuci cârma spre vest. Luând 
direcţia către Moscheea Suleymanyie, programă pilotul 
automat şi îl porni. 

Era pe punctul de a cobori de pe punte, când observă o 
luminiţă pe consolă. Uitându-se la avertismentul luminos, 
clătină pur şi simplu din cap. 

— Acum nu mai pot face nimic, murmură el, apoi cobori 
scara şi sări pe iahtul care aştepta, lăsând în voia sorții 
masiva navă Dayan. 

Glonţul lăsa o dâră de spumă albă în timp ce intra în 
Strâmtoarea Bosfor. Câţiva pescari matinali priveau uimiţi 
la hibridul dintre o barcă şi un submersibil ce trecea în 
viteză în lumina neclară a zorilor. 

Pitt scruta orizontul când observă o barcă apropiindu-se 
în mare viteză. 

— Mi se pare cunoscută, îi spuse el lui Giordino. 

Când iahtul italian se îndreptă în grabă spre sud, cele 
două vase trecură repede unul pe lângă celălalt, cu doar o 
mică distanţă între ele. 

— E, într-adevăr, iahtul lui Celik, confirmă Giordino. 

— Cu siguranţă, pleacă de la locul crimei. 

— Probabil că asta înseamnă că nu mai avem mult timp, 
răspunse Giordino, avertizându-l pe Pitt din priviri. 

Pitt nu spuse nimic, alungându-şi din minte natura 
sinucigaşă a navei cu bombă de care se apropiau şi punând 
la cale un plan să o oprească. 

— Acela trebuie să fie, în faţă. 

Vorbise Lazlo, ridicând mâna şi arătând spre prova 
babord. La două mile în faţă, văzură pupa unui petrolier 
mare dispărând în spatele unei stânci pe malul de vest. 

— ÎI trimit în Cornul de Aur, zise Pitt, înțelegând în sfârşit 
misiunea petrolierului. 

Inima acvatică a Istanbulului de peste două mii de ani, 
celebrul port era înconjurat de unele dintre cele mai 
populate cartiere din oraş. Îndreptat către Moscheea 
Suleymanyie, aflată la doar două străzi de faleză, detonarea 
petrolierului nu avea doar să distrugă monumentul, ci şi să 
facă ravagii printre cei o jumătate de milion de oameni 
aflaţi pe o rază de aproape doi kilometri în jurul zonei de 
impact. 

Însă nava Dayan, rămasă fără pilot, nu ajunsese încă 
acolo. Evitase la limită coliziunea cu un feribot de 
dimineaţă, când G/onţțul se apropia din spate. Pitt observă 

cum căpitanul feribotului agita nervos pumnii în aer şi suna 
mânios sirena către petrolier, fără să-şi dea seama că 
timoneria era goală. 

— Nu se vede nimeni la bord, spuse Giordino, întinzând 
capul către puntea înaltă şi suprastructura petrolierului. 

Pitt ocoli babordul navei Dayan, căutând o cale de acces, 
apoi trecu prin faţa provei către tribord. Giordino îi arătă 
scările care coborau în partea din spate. 

— E mai bine decât să urci pe funie, zise Giordino. 

Pitt îndrumă submersibilul lângă treptele coborâte. 

— Rămâi la cârmă, Al! spuse el. Stai pe aproape... dar nu 
prea aproape. 

— Eşti sigur că vrei să urci la bord? 

Pitt dădu din cap cu o privire hotărâtă. 

— Lazlo, spuse el, întorcându-se spre soldat. Cu ajutorul 
cunoştinţelor tale, vom încerca să dezamorsăm explozibilul. 
Dacă nu reuşim, o să o întorc spre Marea Marmara şi pe 
urmă putem să plecăm. 

— Nu sta să admiri inutil priveliştea, spuse Giordino în 
timp ce se îndreptau spre trapa din spate. 

— Te apelez pe canalul 86 dacă am nevoie de tine, zise 
Pitt înainte de a ieşi. 

— O să stau cu urechile ciulite, răspunse Giordino. 

Pitt se furişă pe pontonul dinspre babord până ajunse la 
scări, apucând uşor baza şi ridicându-se. Lazlo îl urmă 
îndeaproape. Pitt se grăbi să ajungă în capul scărilor, apoi 
sări pe petrolier, privind în faţă la puntea uriaşă. Văzu 
imediat cele două bucăţi enorme de oţel decupat pe care le 
descria Green,  adăpostind amestecul de materiale 
explozive. 

— Dă-ne timp! îşi spuse el, în timp ce Lazlo îl urma în pas 
alert spre tancurile de depozitare. Dă-ne puţin timp! 

lenicerul se apropie timid de Maria, nedorind să intervină 
în discuţia ei cu căpitanul iahtului. Observând că îi încălca 
treptat spaţiul personal, femeia se întoarse în final şi se 
răsti la el: 

— Ce e? 

— Domnişoară Celik, vasul de care tocmai am trecut, 
care mergea în direcţia opusă? Eu... eu cred că s-ar putea 
să fie acelaşi vas pe care l-au folosit intruşii în instalaţia 
portuară din Kirte. 

Maria rămase cu gura căscată, dar numai pentru o clipă. 
Învârtindu-se în loc, se uită pe fereastra întunecată, zărind 
Glonţțul care făcea un ocol şi intra în Cornul de Aur. 

Întorcându-se din nou spre căpitanul iahtului, ochii ei 
scăpărau de furie. 

— Întoarce nava de îndată! strigă ea. Mergem înapoi! 

XXX 

Pitt nu ştia de unde să înceapă. Cala din faţă era ca un 
labirint pentru şoareci la nivelul ochilor. Paleţi înalţi de un 
metru optzeci, plini cu saci grei cu ANFO, erau depozitaţi 
peste tot, pesemne fiind încărcaţi în grabă. Undeva la mijloc 
erau ascunse cantităţi mari de HMX. Pitt spera ca fitilurile şi 
detonatoarele să fie vizibile cu uşurinţă, ataşate de 
încărcătură. 

Pitt îi spusese lui Lazlo că aveau cinci minute să găsească 
şi să dezamorseze explozivii. Lazlo căuta în acelaşi timp 
cala dinspre tribord, după ce-i spusese din zbor lui Pitt ce să 
caute. Jumătate din timpul alocat trecuse deja până când 
Pitt reuşi să ajungă în centrul calei şi să descopere 
numeroasele bucăţi de explozivi plastici ascunşi în câteva 
lăzi de lemn. Pe măsură ce secundele ticăiau zgomotos în 

mintea lui, Pitt deschidea în grabă cutiile una după alta, 
aruncând explozibilul deoparte când nu se vedea vreun fitil 
înăuntru. Abia când ajunse la ultima cutie găsi 
temporizatorul electric prins de un detonator mic, înfipt 
într-o bucată de explozibil plastic. Dând optimist din cap, 
smulse mecanismul din HMX, apoi se întoarse spre ieşirea 
din labirint. 

Trecuseră deja cinci minute când urcă scara ca să iasă 
din cală şi păşi pe punte. Lazlo tocmai părăsea cala dinspre 
tribord şi alerga spre Pitt, cu două temporizatoare în mână. 
Pitt îl ridică pe al său, împreună cu detonatorul, şi i-l întinse 
lui Lazlo. 

— Am găsit asta în încărcătura principală de HMX, spuse 
Pitt. 

— Nu ajunge, răspunse Lazlo scuturând ferm capul. Au 
mai multe încărcături ascunse în cală. Am dat peste asta 
fără să vreau, era ascunsă într-o cutie cu ANFO, spuse el, 
ţinând în palmă un temporizator. Sunt sigur că mai sunt şi 
altele. 

Se uită la temporizatorul lui Pitt, apoi îl compară cu 
celelalte două pe care le avea. 

— Paisprezece minute până la detonare, spuse el, 
întorcându-se şi aruncând dispozitivele peste balustrada 
laterală. Nu avem cum să le găsim pe toate. 

Pitt se gândi la vorbele lui. 

— Încearcă să găseşti echipajul! comandă el. Eu o să 
întorc nava spre strâmtoare. 

Pitt nu mai aşteptă un răspuns, luând-o la fugă spre 
puntea de comandă. Puntea de sub picioarele lui huruia şi 
vibra şi simţi deodată cum toată nava se cutremură. 
Ajungând la o scară laterală, aruncă o privire rapidă spre 
pupa, apoi îşi dori să nuo fi făcut. 

Dinspre est se apropia de petrolier iahtul albastru al lui 
Ozden Celik. 

În vreme ce se îndepărta de pupa petrolierului, Giordino 
văzuse deja iahtul ce se îndrepta cu viteză în direcția lui. 
Porni radioul pe canalul 86 şi încercă să-i trimită un apel de 
avertizare lui Pitt, dar nu primi niciun răspuns de pe puntea 
navei Dayan. Accelerând submersibilul, se îndepărtă de 
petrolier, luând-o spre centrul canalului şi oprindu-se 
paralel cu suprastructura navei. Era prea jos în apă ca să 
vadă pe cineva pe puntea de comandă, dar îl observă pe 
Lazlo. 

Uitându-se în spate, fu surprins să vadă că iahtul îşi 
schimbase cursul şi se apropia repede de G/onț. Inţelese că 
nu-i văzuseră pe Pitt şi pe Lazlo când urcaseră pe petrolier. 
În ciuda semiîntunericului de dimineaţă, zări două siluete 
care urcau spre balustrada din faţă a iahtului. Ştia că aveau 
în mână arme automate îndreptate spre el. 

Giordino apăsă imediat pe acceleraţia submersibilului. 
Glonţul sări din apă, prinzând repede viteză. Giordino ţâşni 
pe lângă prova petrolierului, apoi se apropie de malul de 
nord. La mică distanţă în faţă se afla Podul Galata, care, se 
gândi el, avea să-i ofere acoperire. Însă când aruncă o 
privire scurtă în spate văzu că iahtul se afla la mai puţin de 
cincizeci de metri în spatele lui, după ce micşorase distanţa 
în timp ce G/onţțul accelera. Înjură cu glas tare când observă 
strălucirea unei luminiţe galbene care se aprinse în prova 
iahtului. 

Focul de armă lovi apa la câţiva centimetri de carena 
submersibilului, deşi Giordino nici nu văzu, nici nu auzi 
impactul glonţului. Cu toate astea, trase de manetă cu 
putere spre stânga, după care întoarse imediat spre 
dreapta. Submersibilul agil reacţionă imediat, mergând în 
zigzag pe suprafaţa apei. Manevra fu de ajuns ca să 
perturbe precizia teroriştilor de pe iaht. 

Podul Galata apăru deodată în faţă şi Giordino trecu în 
viteză pe sub el. Se înclină încă o dată, apoi se uită în urmă 

şi văzu cum iahtul se năpusti pe sub pod şi se luă după el. 
Glonţțul, mai rapid şi mai uşor de manevrat, arăta în sfârşit 
ce putea, iar distanţa dintre cele două vase începu treptat 
să crească. Dar asta nu provocă decât şi mai multe focuri 
de armă de pe iaht. 

Giordino continuă mersul în zigzag, urmărind un alt pod, 
Ataturk, la mai puţin de jumătate de milă în faţă. O 
pocnitură bruscă deasupra capului îl făcu să se ferească 
involuntar, apoi ridică ochii şi văzu trei găuri de glonţ în 
capacul acrilic al submersibilului. Orice gând de a se piti 
după un obstacol şi a încerca să se scufunde dispăru, aşa 
că îşi luă podul ca ţintă. 

Câţiva piloni groşi se înălţau din canal ca să sprijine podul 
Ataturk, iar Giordino o luă într-acolo ca să se ascundă. 
Făcând slalom printre piloni, ştia că avea să distragă 
atenţia iahtului şi să evite să stea în bătaia puştii. Dar grija 
lui pentru autoconservare scăzu când se gândi la Pitt şi la 
petrolierul încărcat cu explozibil. 

La doar o milă în spate, Dayan era, cu siguranţă, pe 
ultimul drum spre moarte. Trebuia să poată să-i scoată pe 
amândoi de pe petrolier şi probabil în curând. In clipa 
aceea, nu avea de unde să ştie dacă mai exista vreo umbră 
de speranţă pentru Pitt şi Lazlo. 

Apoi se întoarse şi se uită în spate, văzând că iahtul care- 
| urmărea dispăruse subit. 

Lui Lazlo îi fu de ajuns să se ia după zgomot ca să-i 
găsească pe membrii captivi ai echipajului. Deşi era slăbit 
din pricina rănii provocate de glonţ, căpitanul Hammet îi 
pusese pe oamenii săi să caute o cale de scăpare în clipa în 
care paznicii ieşiseră din careu. Văzând de îndată că lanţul 
bine strâns ce lega uşa de la intrare era imposibil de rupt, 

oamenii îşi îndreptară atenţia în alte direcţii. Erau 
înconjurați de pereţi de oţel, aşa că exista un singur mod de 
a scăpa, iar acela era pe sus. 

Folosind cuţitele de măcelar din bucătăria micuță, 
echipajul începu să taie panourile din tavan ca să pătrundă 
într-un spaţiu aflat deasupra, sperând să străpungă puntea 
de sus. Lazlo auzi zgomotul dintr-o magazie pe care o 
verifica într-un spaţiu alăturat, aşa că alergă imediat spre 
uşa careului. Desfăcând repede lanţul, legat cu un nod 
simplu, deschise uşa cu piciorul. Câţiva membri ai 
echipajului, urcați pe mese şi având cuțite în mână, se 
opriră din lucru şi îl priviră surprinşi. 

— Cine comandă aici? se răsti Lazlo. 

— Eu sunt căpitanul navei Dayan, zise Hammet. 

Era aşezat pe un scaun din apropiere, cu piciorul întins 
pe un scăunel. 

— Căpitane, avem doar câteva minute înainte ca nava să 
explodeze. Care e cea mai rapidă cale prin care dumneata 
şi echipajul puteţi cobori? 

— Barca de salvare de la pupa, răspunse Hammet, 
ridicându-se în picioare cu o grimasă. Nu puteţi dezamorsa 
explozibilul? 

Lazlo clătină din cap. 

— Toată lumea la barca de salvare! ordonă Hammet. Să 
plecăm! 

Oamenii se adunară de îndată la uşă, iar Lazlo şi 
marinarul de bord îl ajutară pe Hammet să iasă cel din 
urmă. Păşind pe punte, Hammet simţi o vibraţie 
neobişnuită sub tălpi, apoi privi dincolo de balustradă. 
Căpitanul israelian rămase şocat să vadă minaretele 
Moscheii Suleymanyie înălțându-se nu departe de ei. 

— Suntem în mijlocul Istanbulului? spuse el, bâlbâindu- 
se. 

— Da, răspunse Lazlo. Veniţi, nu avem mult timp! 

— Dar trebuie să întoarcem petrolierul şi să plecăm de 
aici, protestă el. 

— E cineva pe puntea de comandă care încearcă. 

Hammet dădu să-i urmeze pe ceilalţi către pupa, apoi 
ezită când puntea se cutremură din nou. 

— O, nu! murmură el încruntat. l-am dat comanda să 
epuizeze combustibilul. 

Pitt tocmai descoperise acelaşi lucru. Alergând spre 
puntea de comandă, ignorase cele două luminiţe roşii de pe 
consola principală, căutând şi găsind comanda care 
dezactiva pilotul automat. Petrolierul se apropia de Podul 
Galata, înaintând spre porţiunea din mijloc, când Pitt preluă 
controlul cârmei. Uitându-se la pod dinspre prova babord, 
înţelese că nu avea destul loc să întoarcă nava masivă. 
Trebuia să treacă întâi pe sub pod, apoi să facă o întoarcere 
şi să treacă din nou pe dedesubt ca să iasă din Cornul de 
Aur. 

Când prova trecu pe sub pod, Pitt văzu că deschiderea 
acestuia era aproape la nivelul ochilor şi se întrebă dacă 
suprastructura navei avea să încapă dedesubt. Aşteptând 
să se apropie, se uită în cele din urmă la luminiţele roşii. 
Inmărmurit, observă că erau indicatoarele de combustibil 
redus pentru rezervorul principal şi cel auxiliar. Când se 
furişase în sala maşinilor, Hammet deschisese supapele de 
evacuare ale buncărelor şi îl deversase în santină, de unde 
fusese apoi pompat afară. Pitt ştia că rezervoarele erau 
acum goale, după cum se simţea din ezitările motorului ce 
funcţiona pe resturile de combustibil. 

Cu o siguranţă apărută din senin, Pitt îşi dădu seama că 
nu avea nicio şansă să ducă petrolierul înapoi în Marea 
Marmara, unde putea exploda fără niciun pericol. Insăşi 
navigarea la distanţă sigură de oraş era o speranţă 
pierdută. Stând pe puntea unei bombe cu ceas, una care 
era pe punctul de a rămâne fără energie, majoritatea 

oamenilor s-ar fi lăsat pradă panicii. Ar fi simţit doar dorinţa 
arzătoare de a da bir cu fugiţii, de a scăpa de pe nava 
morţii şi de a încerca să-şi scape pielea. 

Dar Pitt nu era ca majoritatea oamenilor. Pulsul de-abia îi 
crescu puţin peste ritmul normal, supraveghind cu calm 
linia de coastă. Deşi avea nervii potoliţi, mintea îi lucra la 
foc continuu, explorând toate posibilităţile de rezolvare a 
crizei. Apoi, soluţia potenţială apăru în cealaltă parte a 
portului. Riscantă şi nebunească, se gândi el, totuşi o 
soluţie. Pornind radioul de pe punte pe canalul 86, ridică 
transmiţătorul. 

— Al, unde eşti? spuse el. 

Vocea lui Giordino răspunse imediat în difuzor, printre 
păcănituri: 

— Sunt cam la o milă înaintea ta. M-am jucat de-a 
şoarecele şi pisica cu iahtul, dar cred că s-au săturat să-mi 
ia urma. Fii pe fază, pentru că se întorc în direcţia ta. Tu şi 
Lazlo sunteţi gata să vin să vă iau de pe navă? 

— Nu, am nevoie să mergi în altă parte, răspunse Pitt. O 
dragă mare e în colţul de sud-est al podului. 

— Pornesc. Am terminat. 

Suprastructura  petrolierului tocmai trecuse pe sub 
deschiderea podului, când motorul se cutremură din nou. 
Ajuns din nou în lumina dimineţii, Pitt văzu iahtul albastru 
apropiindu-se de petrolier la nicio sută de metri în faţă. 
Ignorând iahtul, întoarse cârma maxim la stânga, apoi 
merse la fereastra din spate, întrebându-se cum se 
descurca locotenentul Lazlo. 

Soldatul israelian îl ajuta pe căpitanul Hammet să urce în 
barca de salvare când, la mică distanţă, se auzi zgomotul 
focurilor de armă. O secundă mai târziu, sticla spartă căzu 


380 


şi se împrăştie pe puntea de sus. Lazlo ridică ochii, 
observând că  împuşcăturile erau direcționate către 
ferestrele punţii de comandă. Abia reuşi să distingă pilonii 
de antenă ai iahtului în timp ce acesta ajunse în dreptul 
petrolierului la tribord. 

— Repede, în barcă! îi îndemnă Lazlo pe marinari. 

Şase dintre membrii echipajului urcaseră deja în barca de 
salvare acoperită cu fibră de sticlă. Era aşezată pe o placă 
într-un unghi puternic înclinat, chiar deasupra balustradei 
de la pupa, prova fiind îndreptată în jos, spre apă. Marinarul 
de bord şi încă unul îl ajutară pe Hammet, care urcă 
împleticindu-se prin partea din spate a ambarcaţiunii. 
Bâjbâi după centura de siguranţă şi ordonă oamenilor săi 
să-şi prindă şi ei centurile. Apoi privi spre intrare tocmai 
când Lazlo era pe punctul de a o închide pe dinafară. 

— Nu vii cu noi? întrebă Hammet cu o privire şocată. 

— Eu încă nu am terminat treaba, răspunse Lazlo. Lansaţi 
barca de îndată şi luaţi-o spre mal! Mult noroc! 

Hammet încercă să-i mulţumească soldatului, dar Lazlo 
închise repede uşa şi sări de pe barcă. Văzând că toţi 
membrii echipajului erau aşezaţi pe scaune, căpitanul se 
întoarse spre marinarul de bord. 

— Desprinde-o de navă, Zev! 

Marinarul trase de o manetă care elibera clema externă, 
lăsând barca să alunece. Aceasta cobori uşor de pe rampă, 
apoi ateriză în valuri de la o înălţime de doisprezece metri, 
cu prova plonjând câţiva metri în apă. Abia se îndreptase 
barca la suprafaţă când apăru iahtul albastru în apropiere şi 
izbucni zgomotul focurilor de armă. Numai că de data asta 
nu se mai trăgea de pe iaht. 

Ascuns la pupa, Lazlo începu să tragă cu carabina de 
asalt M-4. indreptat spre doi bărbaţi înarmaţi care stăteau 
ghemuiţi la prova iahtului, focul ucise unul din ei pe loc, iar 
trupul său fără vlagă se rostogoli peste margine. Al doilea 
bărbat înarmat reuşi să scape de gloanţe şi se retrase 
imediat în cabina principală. 

Stând pe punte, Maria privea mânioasă incidentul. Se 

uită la ceas şi strigă la căpitanul iahtului: 

— Incă mai e timp! Du-ne lângă rampă! 

— Şi barca de salvare? întrebă el. 

— Nu te mai osteni! Ne ocupăm de ei mai târziu. 

lahtul se ridică pe valuri, ieşind din raza vizuală a lui 
Lazlo şi apropiindu-se de rampa coborâtă. Maria trimise 
imediat doi ieniceri să urce treptele. 

— Eu mă duc să acopăr puntea, se oferi irakianul Farzad. 

Scoase un pistol Glock dintr-un suport ascuns de umăr, 
apoi se îndreptă către uşa cabinei. 

Maria încuviinţă. 

— Asigură-te că petrolierul ajunge la mal! Repede! 

Lazlo traversase pupa şi aruncă o privire peste 
balustradă când iahtul se îndepărtă de rampă. O ploaie de 
gloanţe trase de pe iaht lovi balustrada, forțându-l pe Lazlo 
să se trântească pe punte. Ridicând ochii, înjură când îi 
văzu pe cei doi ieniceri care apărură pe rampă şi urcară pe 
navă, ascunzându-se după un perete de lângă 
suprastructură. 

Rămânând ghemuit, Lazlo se rostogoli lângă balustradă, 
apoi se târî înapoi spre un sabord mare care drena apa de 
mare de pe punte. Se vâri înăuntru, reuşind să se ascundă 
după o flanşă plată aflată în faţa sabordului. Nu era poziţia 
ideală de apărare, dar Lazlo nu credea că-l văzuseră şi îi 
putea astfel surprinde pe intruşi. 

Avea dreptate. Soldatul instruit aşteptă răbdător în timp 
ce ienicerii încercau să se îndrepte spre pupa în tandem. 
Când amândoi deveniră vizibili pe punte, Lazlo ridică arma 
şi trase. 

Işi luase ţinta cu precizie, iar arma lansă patru gloanţe în 
pieptul primului bărbat, ucigându-l pe loc. Al doilea se trânti 
la podea şi se rostogoli în spatele unui baston de balustradă 
înainte ca Lazlo să-l poată lua la ochi. 

Ambii trăgători de elită se treziră blocaţi în poziţie 
defensivă. Un potop prelungit de gloanţe izbucni din 
ambele direcţii, fiecare din ei sperând să-şi doboare 
adversarul printr-o împuşcătură norocoasă. 

Pe punte, Pitt încerca să ignore focurile de armă, 
menţinând cârma petrolierului întoarsă la maximum. Însă 
continua să supravegheze iahtul, urmărindu-i schimbările 
de poziţie. În timp ce arunca o privire pe fereastra din 
spate, îl observase pe un al treilea bărbat care urca la bord 
în urma ienicerilor şi care dispăru spre puntea din faţă, cu 
câteva clipe înainte ca Lazlo să înceapă să tragă. 

Când izbucniră împuşcăturile dedesubt, Pitt căută pe 
punte ceva ce putea folosi ca armă într-o trusă de urgenţă, 
fixată deasupra mesei cu hărţi. Uitându-se în grabă pe 
fereastra laterală, văzu că ienicerul care scăpase şi care 
făcea schimb de focuri cu Lazlo se afla aproape chiar sub 
el. Se întoarse în viteză la trusă şi se întoarse cu un 
stingător mare de flăcări. Atârnat peste fereastră, îşi fixă 
ţinta şi-i dădu drumul. 

Racheta roşie improvizată rată capul ienicerului cu un 
centimetru, lovindu-l în schimb în omoplat. Asasinul rămase 
fără aer în urma loviturii neaşteptate, mai mult din pricina 
şocului decât a durerii, şi se întoarse din instinct, răsucind 
capul ca să descopere sursa atacului. 

La aproape douăzeci de metri distanţă, Lazlo îl văzu pe 
asasin prin luneta carabinei şi apăsă pe trăgaci. Scurta 
explozie nu produse niciun strigăt violent, nici nu făcu 
sângele să ţâşnească. lenicerul căzu, pur şi simplu, mort, 
lăsând în urma lui o linişte subită, dar stânjenitoare, pe 
navă. 

Puntea de comandă a petrolierului părea goală, când 
Farzad intră încet de pe scara din spate. Observând ţărmul 
din Sultanahmet alunecând orizontal prin faţa provei, merse 
la cârmă ca să oprească răsucirea. Puse pistolul jos când o 
găsi şi se întinse spre comenzile cârmei. 

— Să nu umblăm deocamdată acolo! spuse Pitt. 

Pitt răsări din poziţia ghemuită din spatele unei console 
de lângă peretele dinspre babord. In mâna avea un pistol 
de semnalizare din alamă, luat din trusa de urgenţă. 

Farzad se uită la Pitt, surprins să-l recunoască, apoi se 
înfurie imediat. Dar mânia i se schimbă în veselie când văzu 
arma lui Pitt. 

— Am aşteptat cu nerăbdare să ne revedem, zise Farzad 
cu o voce gravă, cu accent pronunţat. 

Când încercă să ridice subtil pistolul, Pitt apăsă trăgaciul 
pistolului de semnalizare. Flacăra aprinsă se răspândi pe 
punte, izbindu-l pe Farzad în piept cu un nor de scântei. 
Hainele acestuia luară foc de îndată, iar pistolul căzu pe jos, 
învârtindu-se apoi în colţ ca o rozătoare aprinsă. O secundă 
mai târziu, scânteile se aprinseră, umplând timoneria de un 
val de fum şi flăcări. 

Pitt se aruncase deja la podea, acoperindu-şi capul în 
timp ce scânteile treceau pe lângă el în viteză. Farzad 
reacţionase mai lent, bătând cu palma hainele incendiate 
când scânteile aruncară un al doilea val de flăcări spre el. 
Fu învăluit de un nor de fum şi de scântei înainte să apuce 
să se ferească de eruptie, tuşind şi încercând să respire. 
Pitt sări imediat în picioare şi veni spre el, sperând să-l 
atace înainte ca acesta să vadă suficient de bine cât să 
tragă, însă asasinul plătit încă era conştient de prezenţa lui 
Pitt şi întoarse pistolul în direcţia lui. 

O împuşcătură puternică bubui pe puntea de comandă, 
dar Pitt ştia că nu Farzad apăsase trăgaciul. Trupul 
asasinului fu aruncat instantaneu spre cârmă, apoi alunecă 
pe podea, lăsând pe consolă o dâră de sânge. 

Lazlo urcă repede pe punte, cu arma fumegând 
îndreptată spre cadavrul prăbuşit şi arzând înăbuşit al lui 
Farzad. 

— Eşti teafăr? întrebă Lazlo, privind într-o parte spre Pitt. 

— Da, mă bucur doar de spectacolul de lumini, răspunse 
Pitt, tuşind din pricina fumului gros ce plutea încă în aer. 
Mulţumesc pentru intrarea la momentul oportun. 


384 


Lazlo îi întinse stingătorul de flăcări, acum lovit, pe care îl 
ţinuse sub un braţ. 

— Poftim, m-am gândit că l-ai vrea înapoi. Apreciez 
ajutorul aerian de mai devreme. 

— Tocmai mi-ai întors favoarea, zise Pitt, apoi îndreptă 
stingătorul spre flăcările aprinse din loc în loc de pistolul de 
semnalizare. 

— Nu l-am observat pe ăsta furişându-se la bord, zise 
Lazlo, asigurându-se că Farzad era mort. 

— A sărit imediat după primii doi. 

— Îmi imaginez că vor încerca din nou. 

— Nu prea mai avem timp, răspunse Pitt. Ai putea totuşi 
să ridici rampa. 

— Bună idee. Şi noi? 

— S-ar putea să fim la limită. Bănuiesc că poţi să înoţi? 

Lazlo dădu ochii peste cap, apoi clătină din cap 
aprobator. 

— Ne vedem jos, zise el, apoi dispăru pe scară. 

Fumul provocat de pistol se disipă repede prin ferestrele 
sparte ale punţii, iar Pitt merse la cârmă şi verifică poziţia în 
care se aflau. Dayan aproape ajunsese la jumătatea 
manevrei de întoarcere, prova apropiindu-se încet de 
deschiderea sudică a Podului Galata. Pitt reglă cârma ca să 
ghideze petrolierul masiv periculos de aproape de țărm în 
timp ce termina întoarcerea, apoi crescu rotaţiile motorului. 
Ezitările şi tremurul de sub punți erau mai mari ca înainte, 
iar Pitt se gândi să stoarcă tot ce putea din motorul 
şovăielnic. 

Aruncă o privire scurtă în apele de la țărm, căutând 
Glonțul, dar acesta nu vedea nicăieri. După apelul de mai 
devreme al lui Pitt, Giordino pornise cu viteză maximă către 
dragă şi trecuse deja pe sub Podul Galata. De parcă ştia că 
Pitt îl căuta, Giordino apelă deodată petrolierul prin staţie. 

— Aici G/onţul! Am trecut de pod şi opresc lângă cuterul 
verde. Ce vrei să fac? 

Pitt îi expuse planul care îl făcu pe Giordino să fluiere. 

— Sper că ţi-ai mâncat cerealele azi, adăugă el. Cât timp 

mai ai? 

Pitt se uită la ceas. 

— Vreo şase minute. Ar trebui să ajungem cam în 
jumătate din timp. 

— Mulţumesc că aduci spre mine butoiul cu pulbere. 
Numai să nu întârzii, adăugă el, apoi încheie transmisia. 

Dayan terminase de-acum manevra, iar deschiderea 
sudică a Podului Galata se afla în faţă la mai puţin de un 
sfert de milă distanţă. Pitt se rugă ca nava să înainteze mai 
repede, simțind că trec secundele şi că podul părea să 
rămână la aceeaşi distanţă. Ştia că aveau să ajungă la 
limită, dar acum nu mai avea ce face. 

În clipa aceea, sunetul nedorit al tăcerii se ridică din 
rărunchii  petrolierului. Huruitul şi  şovăielile de sub 
picioarele lui dispărură, iar consola din faţa lui se aprinse ca 
un pom de Crăciun. Motorul însetat de combustibil al 
ambarcaţiunii îşi dăduse, în cele din urmă, ultima suflare. 

Urmărind nava Dayan la câteva zeci de metri în spate, 
dinspre tribord, Maria o supraveghea cu binoclul. Spre 
dezamăgirea ei, petrolierul uriaş continuase să se 
îndepărteze de mal şi era pe punctul de a trece a doua oară 
pe sub Podul Galata. Inţelese de ce, când se uită la 
timoneria petrolierului şi îl zări în treacăt pe Pitt la cârmă. 

— Au dat greş, spuse ea, cu vocea aproape răguşită de 
mânie. Adu imediat pe punte oamenii care au rămas! 

Căpitanul iahtului o privi neliniştit. 

— N-ar trebui să ne punem la adăpost? o îndemnă el. 

Maria se apropie atât de mult, încât nu o mai auzi nimeni 
de pe punte. 

— Putem pleca după ce urcă ei la bord, şopti ea cu 
răceală. Ultimii trei ieniceri urcară pe punte, în timp ce 

iahtul gonea spre lateralul navei Dayan. Când iahtul se 
apropie de scara de bord a petrolierului ca să descarce 
asasinii, aceasta se ridică brusc din apă. In capul scării, 
Lazlo stătea la comenzile hidraulice, ridicând rampa. 

— Impuşcaţi-l! strigă Maria, remarcându-l pe soldat. 

lenicerii speriaţi îndreptară rapid armele spre Lazlo şi 
traseră. 

Soldatul israelian urmărise reacţia acestora şi se întoarse 
să coboare de pe balustradă. Rămase însă o clipă mai mult 
la comenzi, vrând ca rampa să devină inaccesibilă. Ezitarea 
îl costă scump, căci un glonţ îl nimeri în umăr. 

Işi pierdu imediat echilibrul, căzând în faţă peste 
comenzi, după care alunecă pe punte ca să evite alte focuri 
de armă. Braţul stâng era amorţit şi simţea o durere cruntă 
în umăr, dar simţurile îi erau intacte, când auzi o bufnitură 
puternică de jos. Manevrând arma cu o mână, se târî spre 
balustradă, apoi se ridică şi aruncă o privire peste margine. 

Spre dezamăgirea lui, văzu că partea de jos a scării era 
desprinsă de petrolier şi se afla chiar deasupra iahtului. 
Apoi privi mai de aproape şi-şi dădu seama că, de fapt, era 
înfiptă în iaht. Când căzuse peste comenzi, eliberase fără să 
vrea cursa de înapoiere a capătului de jos. Platforma grea 
de oţel căzuse spre mare ca o săgeată. Însă, în loc să 
lovească apa, se izbise de partea de sus a provei iahtului, 
intrând câţiva metri prin punte. 

In ciuda avariei şi a unghiului mai ascuţit, doi dintre 
ieniceri săriseră deja pe rampă şi încercau să urce în viteză 
până în vârf. Lazlo sprijini arma de balustradă şi trase 
câteva focuri scurte, iar cei doi căzură peste margine şi se 
scufundară în apă. 

Simţindu-se brusc ameţit din cauza pierderii de sânge, 
Lazlo se trase înapoi pe punte şi scotoci în trusa medicală 
din rucsacul de luptă. Impotrivindu-se dorinţei de a se 
întinde şi a adormi, îşi spuse că trebuia doar să ţină iahtul 
la distanţă câteva minute. Apoi ridică ochii spre puntea de 


comandă şi se întrebă de cât timp mai avea Pitt nevoie. 
XXX 

Timpul era orice pentru Pitt acum, numai aliat nu. Ultima 
dată când verificase, mai erau mai puţin de şase minute 
până la detonare, însă încerca să nu se gândească la asta. 
Se concentra numai pe îndrumarea petrolierului pe o 
distanţă scurtă, dincolo de pod. 

Cum motorul cedase, petrolierul naviga acum doar din 
inerție. Multiplele generatoare de bord ofereau suficientă 
energie pentru ca Pitt să învârtă cârma, dar unica elice 
uriaşă se răsucise pentru ultima oară. Curentul blând din 
Cornul de Aur îi împingea uşor din pupa, iar Pitt spera să fie 
de ajuns să menţină viteza câteva minute în plus. Dacă 
avea suficient timp, curentul putea în final să trimită 
petrolierul în siguranţă înapoi în Marea Marmara. Dar timpul 
se scurgea asemenea combustibilului navei. 

Cu o lentoare agonizantă, deschiderea sudică a Podului 
Galata părea să se lărgească la fereastra din faţă a punţii, 
iar Pitt răsuflă uşurat când observă că Dayan încă plutea cu 
o viteză de şapte noduri. Focurile sporadice de armă îi 
atraseră din nou atenţia şi îndrăzni să arunce o privire pe 
geam. lahtul era atât de aproape de petrolier, încât nu 
vedea decât o porţiune a bărcii. II observă pe Lazlo, întins 
lângă capul scării, şi fu încredinţat că petrolierul era 
protejat pentru moment. 

Partea de jos a podului apăru în faţă, umbrind o clipă 
puntea şi timoneria. Pitt prinse cârma şi apăsă uşor 
comenzile cu degetele tremurânde. Restul avea să depindă 
de Giordino, îşi spuse în gând. 

— Sper doar să poţi să-ţi îndeplineşti partea ta, 
partenere, murmură el cu glas tare, apoi privi cum umbra 
făcută de pod rămâne treptat în urmă. 

Având 138 metri în lungime, /bn Battuta era una dintre 

cele mai mari drage pe care le văzuse Giordino vreodată. 
Deţinută şi condusă de compania belgiană Jan De Nul, era 
una dintre cele câteva autopropulsate cu absorbţie de 
dezagregator existente. Spre deosebire de dragele cu 
absorbţie obişnuite, care scoteau nămol şi mâzgă de pe 
fundul mării folosind o pompă centrifugă lungă, draga cu 
dezagregator avea şi un mecanism de săpare sau cap de 
frezat, în cazul vasului /bn Battuta, capul era o bilă cu 
diametru de un metru optzeci, prevăzută cu dinţi din 
carbură de wolfram, capabili să spargă piatră dură. Montat 
în braţul prins de tangon, care putea fi coborât până pe 
fundul mării, capul de frezat semăna cu fălcile căscate ale 
unui rechin megalodon ce aştepta să muşte. 

Draga lucra la cincisprezece metri de mal şi era ancorată 
de doi stâlpi de sprijin, numiţi lopeţi, care ieşeau prin 
carena din faţă a navei. Vasul era perpendicular cu malul, 
cu pupa îndreptată spre canal, ceea ce îi convenea de 
minune lui Pitt. 

Apropiindu-se de navă din pupa, Giordino remarcă o 
bucată de lanţ greu care atârna de balustrada de la tribord. 
Trase Glonțul lângă navă, apoi opri motorul. leşind repede 
din submersibil, apucă lanţul şi îl legă de G/onţț înainte să 
apuce să se îndepărteze. Căţărându-se pe lanţ, se prinse de 
balustrada navei şi se urcă pe punte. 

Ca un potenţial pericol în canal, nava /bn Battuta, numită 
după un explorator marocan din secolul al XIV-lea, era 
puternic luminată de zeci de proiectoare suspendate. 
Giordino se uită dintr-o parte în alta a punţii şi descoperi că 
era pustie, membrii echipajului dormind încă în paturile lor. 
Un singur marinar stătea de veche pe punte şi nu 
remarcase apropierea şi abordajul lui Giordino. 

Acesta se îndreptă repede spre pupa, căutând comenzile 
dragei, rugându-se să nu se afle în timonerie. In centrul 
punţii din pupa, în faţa unui cadru mare în formă de A şi 
mult în faţa dispozitivului cuterului, observă o baracă 
micuță cu ferestre mari. Urcând treptele, intră şi se aşeză 
pe scaunul operatorului, cu spatele la uşă. Se bucură să 


389 


vadă că mecanismul de dragare putea fi operat de un 
singur om, dar fa, cu o grimasă când observă că panoul de 
comandă era în olandeză. 

— Ei bine, măcar nu e în turcă, murmură el în timp ce 
scana în viteză bordul. 

Găsi un întrerupător pe care scria „Dynamo” şi îl împinse 
în poziţia „Macht”. Un huruit profund zdruncină puntea 
când puternicul generator electric se trezi la viaţă. Sus pe 
punte, marinarul care stătea de pază alergă la fereastra din 
spate când auzi zgomotul şi văzu silueta lui Giordino în 
baracă. Vocea lui panicată se auzi în curând prin staţia de 
radiocomunicaţii în duplex fixată de peretele barăcii. 
Giordino se întinse calm şi opri radioul înainte de a privi în 
stânga. 

Prova înaltă a petrolierului tocmai ieşea de sub Podul 
Galata, la nicio sută de metri distanţă. Giordino abandonă 
eforturile de a descifra consola în olandeză şi începu să 
apese la întâmplare pe butoane. Unul dintre acestea stârni 
un scrâşnet în faţa lui, aşa că ridică ochii şi privi cu 
satisfacţie cum dinţii capului de frezat se învârteau cu un 
scârţâit ameninţător. Braţul de sprijin se întinse orizontal 
dincolo de pupa dragei, ţinând capul la şase metri deasupra 
apei. Era mult prea sus pentru ce avea Pitt în gând. 

— Wat doe jij hier?*? mârâi deodată o voce gravă la 
Giordino. 

Giordino se întoarse şi văzu un bărbat îndesat, cu părul 
ciufulit, care urca în mica baracă a comenzilor. Inginerul 
automatist de pe /bn Battuta, îmbrăcat încă în pijamale pe 
sub haina ponosită, se apropie şi puse mâna pe umărul lui 
Giordino. Acesta ridică liniştit un deget şi arătă spre 
fereastră. 

— Priviţi! zise el. 

Inginerul privi într-o parte şi încremeni de groază când 
văzu nava Dayan apropiindu-se de dragă. Dădu să spună 
ceva când se întoarse spre Giordino, dar se trezi lovit de un 


23 Ce faci aici? (în olandeză în original) (n.tr.) 

croşeu de dreapta. Pumnul lui Giordino îl izbi direct în barbă 
şi acesta se scurse pe podea ca tăiţeii uzi. Giordino îl prinse 
în braţe şi-l întinse uşor pe podea. 

— Îmi pare rău, prietene. N-avem timp de politeţuri, îi 
zise el inginerului inconştient înainte de a se aşeza din nou 
la consolă. 

Observând o manetă mică într-o parte, întinse mâna şi o 
trase în jos. Spre marea lui uşurare, privi cum capătul 
braţului coboară deodată spre apă. Tinu maneta în jos până 
când capul de frezat era aproape scufundat, în timp ce 
dinţii rotativi făceau spumă în apă. 

Eliberând maneta, privi spre canal. Prova petrolierului 
uriaş se afla acum la mai puţin de şase metri distanţă. Cu o 
senzaţie de deznădăjduire, rămase să-l vadă cum se 
apropie, ştiind că nu mai avea ce să facă. 

Pitt ştia că era un pariu disperat, dar opţiunile rămase 
erau aproape inexistente. Pur şi simplu nu avusese timp 
destul să ducă petrolierul în siguranţă în largul mării, iar cu 
motorul oprit acum nu avea nicio şansă să scape de 
malurile aglomerate ale Istanbulului. Chiar dacă petrolierul 
exploda în mijlocul Cornului de Aur, mii de oameni aveau să 
moară. Singura lui speranţă era să încerce să scufunde o 
parte din explozibil şi să minimizeze forţa lui distructivă. 

lar aici intervenea /bn Battuta. Cu ajutorul capului de 
frezat, sfărâmător de piatră, Pitt ştia că draga putea să taie 
petrolierul ca pe o cutie de conserve. Dar trebuia să pună 
petrolierul fix pe poziţie ca să meargă figura. Dacă se 
apropia prea mult, avea să rupă braţul din spatele dragei. 
Dacă nu se apropia de ajuns, avea să rateze capul complet. 

Alunecând neputincios pe sub Podul Galata, privi din 
prova către dragă. Deşi capul de frezat era încă deasupra 

apei, îi văzu dinţii rotativi şi înţelese că Giordino îşi făcea 
treaba. Apăsă uşor comanda cârmei, apoi merse la 
fereastra dinspre tribord şi scoase capul afară. Fiind mult 
deasupra apei, nu putea vedea prea bine pereţii laterali ai 
petrolierului la suprafaţă, ceea ce făcea ca alinierea să fie şi 
mai dificilă. Incercă să nu se gândească la faptul că avea o 
şansă, o singură şansă să reuşească. 

Apropiindu-se în viteză de draga olandeză, Pitt răsuflă 
uşurat să vadă braţul din pupa coborând, scufundând capul 
de frezat în apă. Câteva secunde mai târziu, îl văzu pe 
Giordino lângă balustrada din pupa, făcându-i semn să 
tragă petrolierul mai aproape. Pitt alergă înapoi la cârmă şi 
o întoarse câteva grade spre tribord, apoi aşteptă ca prova 
să reacționeze. Când petrolierul se apropie, Giordino ridică 
braţele în aer, făcându-i semn lui Pitt că era în regulă. 

Pitt plecă de la cârmă şi se întoarse la fereastra laterală 
ca să urmărească impactul. În spatele lui, observă deodată 
huruitul unui motor supraturat, punctat de ţipătul strident 
al unei voci de femeie. Se uită şi-l văzu pe Lazlo încă întins 
pe punte, în capul scărilor. De data asta, remarcă şi mica 
baltă de sânge de pe punte, aproape de pieptul acestuia. 
Dincolo de Lazlo, văzu iahtul tras alături, zbătându-se 
nebuneşte înainte şi înapoi, chiar lovindu-se o dată de 
petrolier. 

Pitt se întrebă în treacăt de ce mai stătea iahtul prin 
preajmă. Dar acum nu merita să-şi bată capul cu asta, se 
gândi el, întorcându-se cu faţa spre dragă şi pregătindu-se 
pentru momentul adevărului. 

XXX 

— Scoate-ne de aici! strigă Maria pentru cel puţin a treia 
oară. 

Tirana atât de calmă de obicei era cuprinsă de panică, în 
timp ce se uita întruna la ceas. Mai rămăseseră doar câteva 
minute. 

Picuri de sudoare curgeau pe fruntea căpitanului în timp 
ce învârtea cârma într-o parte şi în alta, încercând să se 
elibereze de rampa înfiptă în iaht. Aşteptase până când 

trecuseră de Podul Galata înainte de a da comandă inversă 
motoarelor,  împotrivindu-se  inerţiei  petrolierului. Insă 
rampa rămânea prinsă de puntea iahtului ca un cârlig 
ghimpat în gura unui marlin furios. 

Motoarele iahtului gemură când căpitanul aplică toată 
forţa pentru întoarcere înainte de a încerca să răsucească 
barca în larg. Ceea ce nu ştia căpitanul era că axul şi roţile 
de jos ale scării se prinseseră în lanţul de ancoră al iahtului 
şi acum erau încâlcite de-a binelea de mişcarea smucită a 
bărcii. 

Scara era acum un covrig de oţel răsucit, dar platforma 
refuza să se desprindă. Elicele tulburau înnebunitor apa în 
spatele pupei, iar iahtul se târa în urma petrolierului ca un 
căţel cu lesa scurtă. Căpitanul privi în faţă spre dragă, 
aşteptând ca Dayan să se îndepărteze de nava olandeză. 
Dar, pe măsură ce se apropiau, înţelese cu groază că 
petrolierul nu avea să schimbe cursul. 

Cu o grabă disperată, făcu iahtul să se clatine dintr-o 
parte în alta, izbindu-se de petrolier înainte de a se trage 
deoparte. Dar platforma încăpăţânată refuza să se 
desprindă. Prova vasului Dayan se afla acum la travers de 
dragă, dar remarcă un spaţiu îngust între cele două nave, 
deşi braţul atârna jos în apă. 

Maria încă îl fixa cu privirea, aşa că dădu din cap spre 
dragă. 

— Braţul ne va desprinde de rampă, zise el. Ne vom 
elibera imediat. 

Aliniamentul creat de Pitt nu era ideal, dar era pe 
aproape. 

Prova vasului Dayan trecu pe lângă capul de frezat cu 
câţiva metri, după care dinţii rotativi intrară în contact cu 

carena petrolierului. Deşi estompat puţin de apă, cuterul 
scoase un scrâşnet prelung când dinţii muşcară din plăcile 
de oţel ale carenei. Capul făcu pur şi simplu o adâncitură 
mare, de câţiva metri, în lateralul petrolierului. Apoi şirul 
nesfârşit de dinţi se înfipse în marginea unei plăci şi căscă o 
gaură în carenă. Odată străpuns peretele, nu mai fu cale de 
întors. Capul rotativ de frezat măcină carena ca un castor 
flămând, mânat de inerția petrolierului de opt mii de tone. 
Dinţii de wolfram trecură mestecând prin carenă şi intrară 
în tancurile din oţel inoxidabil care depozitau apa proaspătă 
când nava era încărcată. Dar, în loc să fie proaspătă, acum 
era de un verde tulbure, în vreme ce apele Bosforului 
începură să umple tancurile cu repeziciune. 

De la înălţimea la care se afla, Pitt văzu apa 
învolburându-se în jurul părţii de jos a tancului de la tribord. 
Putea doar să spere că apele crescute aveau să se reverse 
în tancul de la babord şi să dilueze forţa exploziei ambelor 
rezerve. Dar timpul nu era de partea lui. Scanând puntea 
navei /bn Battuta, îl văzu pe Giordino furişându-se deja 
înapoi spre  submersibilul NUMA. Fusese înlocuit la 
balustrada din pupa de câţiva membri ai echipajului de pe 
dragă. 

Treziţi de gălăgie, priveau năuciţi la carnagiul pe care 
vasul lor îl pricinuia petrolierului uriaş aflat la doar câţiva 
metri în faţa lor. 

Când capul de frezat ajunse în dreptul punţii, Pitt merse 
la cârmă şi, cu un ultim gest, trase de ea cu cincisprezece 
grade spre babord. Pitt bănuia că, încetinit deja de apa ce 
năvălea, petrolierul putea încă să înainteze jumătate de 
milă înainte de-a exploda şi voia să se asigure că se 
îndrepta spre mijlocul canalului. Capul încă rodea suprafaţa 
carenei cu un zgomot metalic când Pitt abandonă puntea, 
alergând spre scară ca să-l ia pe Lazlo şi să fugă de pe 
navă. _ 

Nu aşteptă să vadă ce se alegea de iaht. In timp ce Maria 
încă striga în urechea căpitanului de pe Su/tana, acesta 
îndreptă iahtul către carena petrolierului, sperând să evite 

impactul direct cu draga. Observă de îndată mişcarea 
subtilă a petrolierului ce se învârtea spre babord, dându-i 
astfel o speranţă vagă. Manevra permise iahtului să treacă 
exact pe lângă braţul dragei, tocmai când capul de frezat 
se desprinse de Dayan. Însă capul în sine nu mai avea pe 
unde să scape. 

Bila ce mesteca tot ajunse la prova iahtului, lovind 
carena dinspre tribord. Târât încă asemenea unei păpuşi de 
cârpe, iahtul fu ridicat peste capul de frezat. Acesta trase o 
dâră de doi metri pe sub carena din fibră de sticlă a navei, 
apoi decapită cele două elice care se învârteau. Motoarele 
huruind ale iahtului amuţiră când hala maşinilor fu 
inundată, iar ambarcaţiunea, începu să se încline spre 
pupa. 

Căpitanul rămase încremenit de spaimă, cu mâinile lipite 
de timonă. Dar Maria nu dădu dovadă de acelaşi calm. 
Scoţând un pistol Beretta din poşetă, se apropie de căpitan, 
îi lipi ţeava de ureche şi apăsă pe trăgaci. 

Fără să mai aştepte ca trupul să cadă la podea, fugi la 
prova iahtului ca să se elibereze de petrolier o dată pentru 
totdeauna. 

Până să ajungă Pitt pe puntea principală, petrolierul se 
înclinase deja vizibil. Capul de frezat scobise o gaură de 
şaizeci de metri pe lungimea vasului, sfâşiind fiecare tanc 
de depozitare de la tribord. Un echipaj complet la pompe nu 
ar fi putut să ţină piept inundaţiei prea multă vreme. Era 
exact efectul pe care contase Pitt, dar acum trebuia să 
găsească o cale de scăpare pentru el şi Lazlo. 

În vreme ce petrolierul se înclina cu repeziciune spre 
tribord, Pitt îşi dădu seama că ori trebuiau să facă o săritură 
scurtă de pe scară, ori, dacă era necesar, să sară de pe 

balustradă. Apropiindu-se de Lazlo, rămase surprins să 
vadă că iahtul era încă agăţat alături. Din poziţia înclinată 
de pe puntea petrolierului, reuşi să se uite la navă şi să 
observe scara încâlcită înfiptă în vas. Mai interesantă era 
silueta Mariei, care stătea la prova cu un pistol în mână. 
Trase câteva focuri în bucata răsucită de oţel care ţinea 
rampa legată, apoi îl remarcă pe Pitt la mică distanţă de ea. 

— Mori odată cu nava! strigă ea, îndreptând arma spre 
Pitt şi apăsând pe trăgaci. 

Pitt fu un pic mai rapid, aruncându-se pe punte lângă 
Lazlo când glonţul îi şuieră pe lângă ureche. 

— Hai, locotenente, e timpul să găsim altă ieşire! îi zise 
soldatului. 

Lazlo se strădui să se întoarcă spre el, uitându-se la Pitt 
cu ochi sticloşi ce abia mai stăteau deschişi. Pitt realiză 
brusc gravitatea rănii acestuia, văzând umărul însângerat 
pe care Lazlo reuşise să-l prindă cu un bandaj. Insă acum 
fiecare secundă era importantă, aşa că Pitt întinse mâna şi-l 
prinse bine pe Lazlo de spatele gulerului. 

— Ţine-te bine, amice! zise el. 

Ignorând-o pe Maria, Pitt se aşeză pe vine, apoi dădu cu 
spatele pe puntea înclinată, târându-l pe Lazlo după el. 
Maria trase imediat, trimițând o ploaie de gloanţe în direcţia 
lor. Impuşcăturile loviră aproape, dar îi ratară pe amândoi, 
iar Pitt reuşi să ajungă împreună cu Lazlo în afara câmpului 
ei vizual. Recăpătându-şi cât de cât puterea, Lazlo îl rugă 
pe Pitt să-l urce în picioare. Haina soldatului era roşie şi 
lăsase o dâră de sânge în urma lui pe punte. 

Petrolierul săltă brusc sub picioarele lor, înclinându-se cu 
aproape treizeci de grade spre tribord. Pitt îşi dădu repede 
seama că pericolul mai urgent nu mai era explozibilul ce 
stătea să detoneze. 

— Poţi să urci cu mine? îl întrebă Pitt pe Lazlo. 

Soldatul tenace încuviinţă şi, sprijinindu-se cu braţul în 
jurul lui Pitt, făcu nişte paşi şovăielnici pe punte. 

În spatele lor, Maria continuă să tragă, ţintind din nou 
scara distrusă. Alte câteva focuri bine ochite slăbiră în cele 

din urmă metalul care fusese puternic îndoit de 
scufundarea petrolierului. Maria lovi rampa cu piciorul şi 
legătura se rupse în sfârşit, eliberând partea de sus a scării 
şi lăsând-o să se izbească de navă. 

Liberă, în sfârşit, Maria râse batjocoritor în direcţia 
petrolierului de pe prova iahtului ce se scufunda încet. 
Petrolierul avea să se îndepărteze înainte de a exploda şi 
ea poate avea timp să se întoarcă la pod pentru siguranţă. 
Se gândi că măcar Pitt şi Lazlo aveau să moară la bord. 

Poate că avea dreptate, numai că nu luă în calcul şi 
bruma de mânie răzbunătoare a navei Dayan. 

De la etajul douăzeci al biroului din clădirea zgârie-nori 
de pe malul estic al Bosforului, Ozden Celik urmărea 
desfăşurarea evenimentelor cu o groază tot mai mare. Abia 
reuşise să distingă umbra petrolierului când se apropiase 
iniţial de Istanbul în lumina slabă a dimineţii. Dar, pe 
măsură ce bolta devenea cenuşie, raza vizuală creştea 
până când minaretele înalte ale Moscheii Suleymanyie 
deveniră vizibile pe partea cealaltă a strâmtorii. 

Cu un binoclu cu putere mare de mărire, fixat pe un 
tripod, urmărea nava Dayan tocmai când barca de salvare 
era eliberată de la pupa. Privi înmărmurit cum petrolierul 
trecea pe sub Podul Galata, în timp ce Sultana apărea 
alături de vas în mijlocul unei lupte cu pistoale. Celik simţi 
cum inima îi bate cu putere, văzând întoarcerea completă a 
petrolierului care ieşi de sub capătul îndepărtat al podului. 

— Nu, trebuie să eşuezi lângă moschee! blestemă el cu 
glas tare petrolierul leneş. 

Frustrarea îi spori şi mai mult când apelurile ratate către 
Maria rămaseră fără răspuns. Pierdu iahtul din vedere când 
se întoarse petrolierul, silueta înaltă a acestuia ascunzând 

vasul mai mic. Ţinându-şi răsuflarea, Celik spera că iahtul 
se întorsese şi fugise spre Cornul de Aur ca să scape de 
explozie, ştiind că aceasta era iminentă. Făcu însă ochii 
mari de groază când Dayan trecu pe lângă dragă, apoi o luă 
spre canal, dezvăluind imaginea iahtului încă aflat lângă 
tribord. 

Focalizând binoclul, o văzu pe sora lui pe prova iahtului 
trăgând mai întâi în petrolier, apoi în scara de metal. Celik 
nu putu să nu observe că petrolierul se înclina precar 
deasupra ei. 

— Dă-te la o parte! Dă-te la o parte! îi strigă Celik surorii 
sale de la trei kilometri distanţă. 

Vizoarele i se înfigeau în frunte pe măsură ce privea 
scena îngrozit. În cele din urmă, Maria reuşi să elibereze 
iahtul de scara agăţată, dar acesta nu se îndepărtă prea 
mult. Celik habar nu avea că elicele iahtului fuseseră 
smulse şi că vasul se scufunda. Năucit de privelişte, nu 
reuşea să înţeleagă de ce iahtul rămânea atât de aproape 
de petrolierul puternic înclinat. 

Din punctul său de observare, din partea opusă a 
strâmtorii, Celik nu auzea simfonia de scrâşnete şi gemete 
ce ieşeau din măruntaiele petrolierului pe măsură ce 
centrul de gravitate se schimba. Ilnundaţia masivă ce se 
producea pe toată lungimea navei crescu gradul de 
înclinare al punţii spre tribord până când puntea se ridică 
asemenea unui munte înalt. În tot petrolierul se auzeau 
zgomote pe măsură ce vasele, mobila şi echipamentul îşi 
pierdeau echilibrul şi se izbeau de pereţii de la tribord. 

Când balustrada de la tribord atinse apa, petrolierul 
masiv se întoarse cu totul pe o parte, rămânând în poziţia 
aceea ciudată preţ de câteva secunde. Dayan s-ar fi putut 
rupe sau, pur şi simplu, scufunda pe o parte, însă rămase 
locului şi îşi reluă dansul morţii cu o nouă manevră. 

Stând încă pe prova iahtului, Maria simţi trecând peste ea 
umbra petrolierului când nava începu să se răstoarne. 
Plutind la câţiva metri de nava mai mare, iahtul era încă 
foarte aproape. Nu putea să scape de explozia nimicitoare. 

Maria se uită în sus şi ridică un braţ ca şi cum voia să se 
ferească de petrolierul uriaş când acesta se răsuci. Insă fu 
strivită ca o insectă. Răsturnându-se, nava izbi suprafaţa 
apei, acoperind iahtul şi creând un val de trei metri care 
porni în viteză spre mal, făcând vasul Von Battuta să salte 
ca o barcă cu vâsle. Carena închisă la culoare şi acoperită 
cu scoici a petrolierului umplu orizontul, elicea enormă de 
bronz învârtindu-se în gol pe fundalul cerului de dimineaţă. 
Bufniturile înăbuşite de la pereţii prăbuşiţi, amestecate cu 
vâjâitul apei, răsunau prin carenă când nava răsturnată 
începu să se lase pe prova. 

Celik apucă binoclul cu mâinile tremurând, uitându-se 
cum sora lui murea sub greutatea petrolierului răsturnat. 
Încremenit din pricina şocului, privi totul fără să clipească, 
apoi se lăsă pradă emoţiilor. Aruncă tripodul prin cameră cu 
un urlet, căzu pe covor şi-şi acoperi ochii, hohotind de 
plâns. 

Celik nu era singurul care privea îngrozit cum se răsturna 
petrolierul. Giordino tocmai urca în G/onț când auzi 
trosnetul din spatele lui şi se întoarse la timp să vadă cum 
Dayan cădea peste iaht. Inchise repede trapa din spate 
când valul produs izbi draga /bn Battuta, luând 
submersibilul pe sus şi îndepărtându-l de navă. 

Giordino porni imediat motoarele diesel şi plecă spre 
petrolier. Se gândea neliniştit la Pitt, care îi făcuse semn de 
pe puntea petrolierului cu câteva minute mai devreme. 
Puntea era acum mult sub apă şi nu mai vedea decât burta 
rece şi lipsită de viaţă a petrolierului israelian. 

Ignorând pericolul că nava putea exploda în orice 
moment, goni pe lângă partea laterală. Surprinzător de 
puţine resturi pluteau în apă în urma răsturnării vasului şi 

reuşi să treacă în viteză de-a lungul lui ca să caute cadavre 
în apă. Ştia că Pitt era ca un delfin în valuri. Dacă reuşise 
cumva să supravieţuiască întoarcerii navei, exista măcar o 
şansă să se fi îndepărtat înot. 

Apropiindu-se de prova scufundată, Giordino se răsuci şi 
o luă înapoi spre carenă, neştiind sau nepăsându-i că 
explozibilul avea să detoneze în mai puţin de două minute. 
Apele din faţa lui erau pustii când trecu pe lângă mijlocul 
petrolierului şi se apropie de pupa. Cu inima grea, se gândi 
fără tragere de inimă la posibilitatea ca vechiul său prieten 
să nu fi scăpat cu viaţă. 

Apăsând mai tare acceleraţia, dădu să se întoarcă, însă 
observă două frânghii întinse peste carenă. In mod ciudat, 
frânghiile păreau să pornească de la balustrada scufundată 
de la babord până la carenă şi peste chilă, la scurtă 
distanţă în faţa elicei. Cu un licăr de speranţă în ochi, 
Giordino  acceleră de îndată, ocolind pupa lată a 
petrolierului, care se ridica acum mult în aer. 

Ajungând în partea opusă a navei, observă frânghiile care 
atârnau de chilă, dar pe carenă nu se vedea nimic. Apoi, la 
nici cincizeci de metri în apă, văzu două obiecte. Se 
întoarse brusc şi se apropie, observând bucuros că era Pitt, 
care îl trăgea pe Lazlo, rănit, departe de navă. 

Giordino se apropie în viteză, apoi inversă sensul 
motoarelor ca să plutească pe lângă ei. Pitt îl urcă pe Lazlo 
pe ponton, apoi strigă la Giordino când celălalt dădu să 
deschidă trapa. 

— Nu e timp, strigă Pitt. Scoate-ne de aici! 

Giordino dădu din cap, apoi aşteptă ca Pitt să urce la 
bord şi să-l prindă pe Lazlo cu braţul, după care acceleră. 
Cei doi fură azvârliţi şi împroşcaţi cu apă când Glonțtul 
zvâcni înainte, săltând pe apele din port. Giordino se 
întoarse şi o luă în goană spre Podul Galata, gândindu-se că 
avea să fie cea mai apropiată acoperire. 

Glonțul mai avea aproximativ o sută de metri până la 
pod, când o bubuitură profundă se auzi în tot canalul. Deşi 
o parte din materialul explozibil căzuse pe fundul mării 

când se  răsturnase Dayan, aproape jumătate din 
combustibilul lichid şi majoritatea cantităţii de HMX 
rămăseseră blocate în cele două tancuri de depozitare din 
faţă. Insă, cum nava se scufunda cu prova în faţă, tancurile 
inundate erau aproape de tot sub apă, micşorând mult 
impactul exploziei. 

O serie rapidă de bubuituri succesive răsună pe măsură 
ce explozibilul detona, după care o explozie uriaşă distruse 
carena  petrolierului. Zguduirea produse un ecou pe 
dealurile şi străzile din Istanbul ca un bubuit sonic. O 
arteziană de apă înspumată izbucni de sub petrolier, 
aruncând bucăţi de oţel şi resturi la treizeci de metri în aer. 
Fragmentele ascuţite căzură pe pământ pe o rază de patru 
sute de metri, căzând din cer ca o ploaie mortală. 

Dar explozia  terifiantă se dovedi în mare parte 
inofensivă. Datorită unghiului în care se afla petrolierul 
scufundat, forţa principală a exploziei se concentră în faţa 
acestuia, înspre Bosfor. Penultima ajustare a cursului făcută 
de Pitt deviase impactul de la țărm către o porţiune largă 
de apă. 

In timp ce oţelul şi resturile cădeau plescăind în golf, un 
scrâşnet puternic răsună dinspre petrolier când secţiunea 
perforată a carenei cedă. Prova distrusă se rupse şi se 
scufundă rapid pe fundul canalului, iar restul carenei 
rămase la suprafaţă câteva minute înainte de a se scufunda 
la rândul său. 

Plutind sub deschiderea Podului Galata, Giordino ieşi din 
cabina G/onţului ca să verifice pasagerii. 

— Mersi pentru drum! zise Pitt în timp ce se îngrijea de 
Lazlo. 

— Aţi fost cam la limită acolo, răspunse Giordino. 

— Am avut noroc. Maria Celik voia să ne folosească 
pentru un exerciţiu de tras la ţintă pe balustrada de la 
tribord, aşa că am traversat puntea. Am găsit din 
întâmplare două parâme care erau coborâte la babord şi 
coboram pe ele când s-a răsturnat nava. Am reuşit să 
urcăm pe chilă, pe urmă am alunecat pe partea cealaltă ca 


401 


să evităm iahtul. 

— Nu trebuia să vă bateţi capul, spuse Giordino cu un 
zâmbet. A fost stâlcit ca o clătită. 

— A supravieţuit cineva? 

Giordino clătină capul. 

— Lazlo are nevoie de îngrijiri medicale, zise Pitt. Ar fi 
bine să-l ducem la mal. 

El şi Giordino îl ajutară să urce în submersibil, apoi 
începură să se îndepărteze de malul sudic. 

— Ce explozie grozavă! îi spuse Giordino lui Pitt. Ar fi 
putut să fie mult mai rău. 

Pitt dădu tăcut din cap, privind pe fereastra cabinei. 

În faţa lor, rămăşiţele masive ale petrolierului israelian se 
ridicară cu pupa în sus. Nava rămase în poziţie verticală în 
mod aproape sfidător, după care plonjă sub valuri cu un 
vuiet. Undeva, nu departe de strâmtoare, visurile tulburi de 
renaştere a unei dinastii otomane se scufundară odată cu 
nava. 

Explozia petrolierului zgudui Istanbulul mai degrabă din 
punct de vedere politic decât fizic. Pierderea confirmată a 
bărcii de poliţie şi a navei Pazei de Coastă, alături de atacul 
propriu-zis, împinse forţele militare ale ţării în stare de 
alertă. Când petrolierul fu identificat drept Dayan, rafale de 
acuzaţii la nivel înalt izbucniră între Turcia şi Israel pe 
canale diplomatice. Protestele cetăţenilor panicaţi ai 
oraşului aproape că produseră o reacţie militară. Dar 
temerile privind un conflict între turci şi israelieni fură 
domolite când autorităţile descoperiră echipajul salvat de 
pe Dayan. 

În interviurile publice, membrii echipajului dădură detalii 
despre deturnare şi captivitatea impusă de asasinii 

necunoscuţi. Opinia turcilor se schimbă rapid când oamenii 
descriseră felul în care încărcaseră explozibilul sub 
ameninţarea cu arma şi cum probabil ar fi murit la bordul 
navei dacă nu ar fi fost salvaţi în ultimul moment. În secret, 
după ce îl internaseră pe Lazlo în spital, Pitt şi Giordino 
informaseră autoritățile turce despre rolul lor în 
scufundarea petrolierului. 

Când serviciile secrete americane oferiră în taină dovezi 
că acelaşi explozibil HMX fusese folosit în atacurile asupra 
moscheilor din Bursa, Cairo şi Ierusalim, forţele turceşti 
acţionară cu repeziciune. Se desfășurară de îndată raiduri 
secrete acasă la Celik, la birou şi la instalaţiile portuare, iar 
Steaua Otomană fu localizată în apele Greciei şi reţinută. 
Cum presiunea publică de a identifica cine şi de ce 
comisese atacul creştea, ancheta oficială nu rămase mult 
timp secretă. 

După publicarea numelor lor în presă, Ozden şi Maria 
Celik deveniră paria sociali şi o sursă de ruşine naţională. 
Când se descoperi mai târziu că ei orchestraseră spargerea 
de la Topkapi, mânia şi ruşinea naţională se transformară în 
indignare totală. Anchetatorii şi jurnaliştii deopotrivă 
scotociră trecutul celor doi, dezvăluind legăturile lor cu 
familia conducătoare a Imperiului Otoman, precum şi cu 
mafioţii din lumea interlopă şi traficanţii de droguri care 
impulsionaseră afacerile lui Celik. 

Legăturile financiare ale fraţilor Celik cu familia regală 
arabă fură descoperite, inevitabil, ducând la dezvăluirea că 
milioane de dolari erau furnizate către mulftiul Battal. 
Scopul atacurilor lui Celik deveni imediat evident, iar furia 
publică se îndreptă spre muftiul Battal şi Partidul Felicity. 
Deşi nu se găsi nicio dovadă că mufttiul era implicat sau 
măcar conştient de atacurile teroriste, răul era deja făcut. 

Confirmarea finală a vinovăţiei lui Celik veni când 
scafandrii coborâră pe fundul Cornului de Aur. Rămăşiţele 
distorsionate ale iahtului Su/tana fură găsite nu departe de 
carena distrusă a petrolierului. O echipă de recuperare 
aduse epava la suprafaţă, unde fu dată pe mâna 

criminaliştilor pentru a scoate cadavrul Mariei Celik de pe 
puntea zdrobită a iahtului. 

Cu reputaţia distrusă, cu bunurile confiscate şi cu 
cadavrul surorii sale reţinut la morga din Istanbul, din 
imperiul lui Ozden Celik nu mai rămase decât el însuşi. 

Se părea însă că acesta dispăruse în neant. 

Rugăciunea de vineri după-masă, numită khutbah, era, 
de obicei, slujba musulmană cea mai frecventată în timpul 
săptămânii. Era momentul în care imamul din fiecare 
moschee oferea o predică separată, care îi însufleţea pe 
credincioşi, înainte de a conduce adunarea spre rugăciune. 

La Moscheea Fatih din Istanbul, sala de rugăciune 
rămase ciudat de goală, în ciuda chemării muezinului la 
rugăciune. Khutbah era, de obicei, plină de credincioşi, zeci 
de oameni ieşind din sala de rugăciune în curte, sperând 
să-l vadă pe muftiul Battal în timp ce-i ascultau cuvintele 
pline de speranţă. Acum însă, lucrurile nu stăteau deloc la 
fel. 

Doar vreo cincizeci de adepţi înfocaţi se aflau în sala 
deschisă când mulftiul Battal intră şi păşi pe platforma 
înaltă de lângă mihrab. Mulftiul, cândva măreț, arăta de 
parcă îmbătrânise cu douăzeci de ani în ultima săptămână. 
Avea ochii duşi în fundul capului şi reci, pielea palidă şi 
lipsită de viaţă. Pasul ţanţoş şi trufia care-i alimentaseră 
accesul la putere dispăruseră cu desăvârşire. Privind 
adunarea restrânsă, se cutremură uşor, stăpânindu-şi 
singura emotie, furia. 

Vorbind cu o voce domoală, începu predica zilei cu o 
tiradă împotriva puterilor periculoase şi neînfrânate ale 
administraţiei. In stil deloc caracteristic, în scurt timp 
ajunse să vorbească incoerent, ţinând o litanie despre 

amenințările şi relele percepute. Feţele grave care-l priveau 
deziluzionate puseră capăt în final criticilor răutăcioase. 
Sfârşind brusc predica, recită un pasaj scurt din Coran 
despre mântuire, după care conduse mica adunare la 
rugăciune. 

Nevrând să socializeze cu fraţii lui, Battal o luă repede 
spre lateralul sălii de rugăciune şi intră într-o anticameră 
unde avea un mic birou. Se miră să vadă un bărbat cu 
barbă aşezat în faţa biroului. Era îmbrăcat într-o cămaşă 
albă veche şi pantaloni de muncitor şi purta o pălărie cu 
borul lat care-i acoperea parţial faţa. 

— Cine ţi-a dat voie să intri? se răsti Battal la acesta. 

Străinul se ridică şi, săltând capul, îl privi în ochi pe 
Battal, apoi trase de barba falsă. 

— Am intrat singur, Altan, răspunse vocea răguşită a lui 
Ozden Celik. 

Sub deghizarea de om de rând, înfăţişarea lui nu se 
deosebea prea mult de cea a lui Battal. Avea aceeaşi faţă 
trasă, suptă, şi ten bolnăvicios. Doar ochii îi mai străluceau 
cu o intensitate mai mare, parcă mai nebună. 

— M-ai pus în pericol venind aici, şuieră Battal. Se grăbi 
spre uşa din spate şi o deschise precaut, scoțând capul ca 
să verifice. Hai, vino după mine! îi spuse lui Celik, apoi ieşi 
pe uşă. 

Îl conduse pe coridor, apoi intră într-o cămară rareori 
folosită din spatele moscheii. O maşină de spălat era 
înghesuită într-un colţ, iar în faţă se vedeau câteva 
prosoape vechi lăsate la uscat pe o sârmă de rufe. După ce 
Celik îl urmă înăuntru, Battal închise uşa după el şi o încuie. 

— De ce ai venit aici? întrebă el nerăbdător. 

— Am nevoie de ajutorul tău să ies din ţară. 

— Da, viaţa ta în Turcia s-a terminat. Aşa cum aproape se 
întâmplă şi cu a mea. 

— Am sacrificat totul pentru tine, Altan. Averea, 
proprietăţile. Chiar şi pe sora mea, adăugă el cu vocea 
tremurând. Totul s-a făcut ca să ajungi preşedinte. 

Battal se uita la Celik plin de dispreţ. 

— M-ai distrus, Ozden, zise el cu faţa îmbujorată de 
mânie. M-au zdrobit în alegeri. Sponsorii mei au dispărut. 
Congregația m-a abandonat. Totul pentru că mi-ai pătat 
reputaţia. Şi acum, asta. 

Scoase o scrisoare din buzunar şi o aruncă spre Celik. 
Turcul o ignoră, dând pur şi simplu din cap când căzu pe 
jos. 

— E de la Diyanet. Am fost eliberat din funcţia de Mulftiu 
al Istanbulului. Ochii lui Battal scăpărau privindu-l 
batjocoritor pe Celik. M-ai distrus definitiv. 

— Tot ce am făcut a fost ca să ne îndeplinim destinul, 
răspunse Celik încet. _ 

Battal nu mai putu să-şi controleze emoţiile. Il apucă pe 
Celik de cămaşă şi îl izbi în partea cealaltă a camerei. 
Bărbatul căzu peste rufele atârnate, rupând o sârmă când 
se prăbuşi pe podea, acoperit de prosoape. Se strădui să se 
ridice, dar Battal ajunsese deja la el. Apucând un capăt 
desprins al sârmei de rufe, Battal îl înfăşură imediat în jurul 
gâtului lui Celik şi strânse. Celik se zbătea violent, lovind cu 
pumnii în fostul muftiu şi dând din mâini şi picioare. Dar 
Battal era prea mare, prea puternic şi prea pornit pe 
răzbunare. Mânat de furia înăbuşită, ignoră loviturile lui 
Celik şi trase mai tare de sârmă. 

Oroarea de-a fi strangulat nu-i scăpa lui Celik. Chinuindu- 
se să respire, văzu o paradă a propriilor victime sugrumate 
trecându-i prin faţa ochilor în timp ce viaţa îl părăsea 
treptat. Făcând o ultimă încercare eşuată de a se elibera, 
se uită la Battal cu un amestec de teamă şi sfidare, după 
care dădu ochii peste cap şi trupul îi rămase fără vlagă. 
Asasinul menţinu strânsoarea fatală timp de alte cinci 
minute, mai mult din pricina furiei psihotice decât a dorinţei 
de a fi sigur. Dându-i drumul într-un târziu, se îndepărtă 
încet de omul mort, ieşind clătinându-se din cămară cu 
mâinile tremurând şi cu mintea definitiv rătăcită. 

A doua zi dimineaţă, târziu, trupul lui Celik fu descoperit 
de un pescar de pe Bosfor. Aruncat pe furiş în port, plutise 
prin apele Cornului de Aur aproape toată noaptea, după 

care ajunsese la mal la Punctul Seraglio. 

Trupul fără viaţă al lui Ozden Celik, ultimul otoman din 
lume, fu găsit la câţiva paşi de zidurile Palatului Topkapi, în 
umbra gloriei strămoşilor săi legendari. 

Pitt şi Giordino îl găsiră pe Lazlo la etajul trei al Spitalului 
din Istanbul, într-o cameră plăcută, dar bine păzită, cu 
privelişte către Bosfor. Soldatul stătea întins în pat, citind o 
ediţie veche de trei zile din Haaretz, un cotidian israelian, 
când celor doi li se dădu permisiunea să intre. 

— Vrei să spui că eşti tot pe prima pagină la tine acasă? 
întrebă Pitt după ce intră şi-i strânse mâna. 

— Mă bucur să vă văd, prieteni, răspunse Lazlo, lăsând 
sfios ziarul deoparte. Da, încă suntem ştirea principală în 
Israel. Cu toate astea, îmi pare rău să spun că, din câte se 
pare, eu primesc toate laudele. Tu ai fost cel care ai scos 
petrolierul din luptă, îi spuse el lui Pitt. Şi nimic nu ar fi fost 
posibil fără G/onț, adăugă el către Giordino. 

— Cred că putem spune că a fost muncă în echipă, 
răspunse Pitt. 

— Printre altele, noi trei am îmbunătăţit înzecit relaţia 
ţării mele cu Turcia, se lăudă Lazlo. 

— Fără a mai pune la socoteală că am ajutat să 
menţinem viziunea lui Ataturk despre guvernul laic turcesc 
pentru încă nişte ani, observă Pitt. 

— Cineva ar trebui să ne nominalizeze la Premiul Nobel, 
spuse Giordino zâmbind. 

— Am auzit că au găsit cadavrul lui Celik azi-dimineaţă, 
spuse Lazlo. 

— Da, se pare că a fost strangulat, apoi aruncat în apele 
Cornului de Aur, zise Pitt. 

— Mi-ai luat-o înainte? 

Pitt zâmbi. 

— Nu de data asta. Un detectiv de poliţie ne-a spus că 
sunt destul de siguri că muftiul Battal e responsabil. Un 
poliţist sub acoperire de la moscheea lui Battal a spus că a 
văzut un bărbat care se potrivea cu descrierea şi ţinuta lui 
Celik în clădire în perioada în care se estimează că a murit. 

— Doi diavoli, după părerea mea, zise Lazlo. 

O asistentă atrăgătoare intră în cameră pentru o clipă să 
verifice medicaţia lui Lazlo, apoi plecă sub privirile lui 
atente. 

— Nerăbdător să pleci acasă, locotenente? întrebă 
Giordino. 

— Nu chiar, răspunse Lazlo zâmbind. Şi, apropo, acum 
sunt comandantul Lazlo. Am aflat că am fost promovat. 

— Dă-mi voie să fiu primul care te felicită, zise Giordino, 
strecurându-i o sticlă de whisky pe care o adusese 
clandestin în spital. Poate găseşti pe aici pe cineva cu care 
s-o împărţi, adăugă el, făcându-i cu ochiul. 

— Voi, americanii, sunteţi de treabă, răspunse Lazlo cu 
un zâmbet larg. 

— Care e prognosticul? întrebă Pitt. 

— Sunt programat pentru operaţie în Tel Aviv peste o 
săptămână, apoi trebuie să fac fizioterapie câteva 
săptămâni. Dar recuperarea ar trebui să fie completă şi 
sper să mă întorc la datorie înainte de sfârşitul anului. 

li întrerupse un bărbat care intră în scaun cu rotile, cu 
piciorul pus în ghips. 

— Abel, aici erai, îl întâmpină Lazlo. E momentul să-i 
cunoşti pe cei care mi-au salvat viaţa. 

— Abel Hammet, căpitan pe Dayan. Sau fost căpitan, ar 
trebui să spun, zise el, salutându-i călduros pe Pitt şi 
Giordino. Lazlo mi-a povestit tot ce-aţi făcut. V-aţi pus în 
primejdie, nu glumă, iar eu şi echipajul meu nu vă putem 
mulţumi îndeajuns. 

— Imi pare rău că petrolierul s-a pierdut până la urmă, 
răspunse Pitt. 

— Dayan a fost o navă bună, zise Hammet întristat. Dar 

vestea încurajatoare e că primim un vas nou-nouţ. Guvernul 
turc a promis să ne construiască un înlocuitor, folosind, se 
pare, bunurile rechiziţionate de la un anume Ozden Celik. 

— Cine spune că nu mai e dreptate pe lume? glumi 
Giordino. 

Cei din cameră râseră, însă Pitt se uită la ceas. 

— Ei bine, Aegean Explorer trebuie să plece cam într-o 
oră, zise el. Mă tem că noi trebuie să plecăm. 

Dădu mâna cu Hammet, apoi se întoarse spre Lazlo. 

— Domnule comandant, m-aş bucura să te am alături în 
orice zi, spuse el. 

— Onoarea ar fi de partea mea, răspunse Lazlo. 

Când Pitt şi Giordino se îndreptară spre uşă, Lazlo strigă 
după ei: 

— Incotro mergeţi? Vă întoarceţi la epava voastră? 

— Nu, răspunse Pitt. Navigăm spre Cipru. 

— Cipru? Ce vă aşteaptă acolo? 

Pitt zâmbi misterios spre comandant. 

— Sper că o revelaţie divină. 

St. Julien Perlmutter tocmai se aşezase într-un fotoliu 
masiv de piele, când sună telefonul. Locul său preferat de 
lectură era construit la comandă, fiindcă trebuia să 
cuprindă silueta lui de aproape o sută optzeci de kilograme. 
Se uită la un ceas cu pendulă din apropiere, observând că 
era aproape miezul nopţii. Întinzând mâna dincolo de 
paharul înalt de vin roşu de pe măsuţa alăturată, răspunse 
la telefon. 

— Julien, ce mai faci? se auzi pe fir o voce familiară. 

— Măi să fie, e chiar salvatorul Constantinopolului! 
răspunse Perlmutter cu o voce puternică. Am citit cu 
bucurie despre aventurile tale în Cornul de Aur, Dirk. Sper 
că nu ai fost rănit în toată tevatura? 

— Nu, sunt în regulă, răspunse Pitt. Şi, apropo, acum i se 
spune Istanbul. 

— Baliverne. A fost Constantinopol timp de şase sute de 
ani. E ridicol să-l schimbe acum. 

Pitt nu putea să nu râdă de vechiul său prieten, care îşi 
petrecea aproape tot timpul trăind în trecut. 

— Sper că nu te-am prins la culcare? întrebă el. 

— Nu, absolut deloc. Tocmai citeam o copie după 
documentele căpitanului Cook din primul său voiaj în 
Pacific. 

— Intr-una din zile, trebuie să mergem să vedem ce mai 
găsim din Endeavor, zise Pitt. 

— Da, ce misiune nobilă ar fi, răspunse Perlmutter. Şi 
unde eşti, Dirk, şi de ce mă suni atât de târziu? 

— Tocmai am andocat la Limassol, în Cipru, şi am un 
mister la care mi-ar prinde bine ajutorul tău. 

Ochii bărbatului masiv şi bărbos străluciră când auzi 
asemenea vorbe. Unul dintre cei mai renumiţi istorici 
specialişti în marină, Perlmutter era însetat de enigmele 
acvatice care întreceau apetitul său pentru mâncare şi 
băutură. După ce lucrase cu Pitt ani de zile, ştia că, atunci 
când prietenul său suna, avea de obicei ceva uimitor. 

— Te rog, spune-mi, zise Perlmutter cu o voce groasă de 
fagot. 

Pitt îi povesti despre epava otomană şi artefactele din 
epoca romană, apoi îi spuse povestea Declaraţiei şi 
conţinutul acesteia. 

— Pe cuvânt, e o încărcătură epică, zise Perlmutter. Păcat 
că a supravieţuit atât de puţin, dacă a supravieţuit ceva, 
după două milenii sub apă. 

— Da, s-ar putea ca osuarul să fie singura speranţă. 

— Cu siguranţă, ai aprinde paie în capul multora cu aşa 
ceva, spuse Perlmutter. 

— Dacă mai există ceva din toate astea, merită să fie 
găsit, răspunse Pitt. 

— Absolut. Chiar şi fără încărcătură, o galeră romană 
intactă ar fi o comoară de descoperit. Ai vreun punct de 
plecare din care să porneşti căutarea? 

— Chiar scopul telefonului meu, zise Pitt. Sper că ştii 
ceva despre vreo epavă veche neidentificată în largul 
coastei sudice a Ciprului. Orice informaţii despre rutele 
comerciale istorice din jurul insulei ar fi, probabil, utile. 

Perlmutter se gândi o clipă. 

— Am câteva resurse deoparte care te-ar putea ajuta. 
Dă-mi câteva ore şi văd ce pot să fac. 

— Mersi, Julien! 

— la zi, Dirk, adăugă Perlmutter înainte de a închide. Ştiai 
că Ciprul era cunoscut pentru că producea cele mai bune 
vinuri din Imperiul Roman? 

— Nu mai spune! 

— Am auzit că un pahar de Commandaria are acelaşi 
gust ca acum două mii de ani. 

— O să mă asigur că-ţi păstrez o sticlă, Julien. 

— Eşti un om bun, Dirk. Pe curând! 

Inchizând telefonul, Perlmutter luă o gură din paharul de 
vin, savurându-i aroma profundă şi dulce. Apoi, ridicându-şi 
silueta uriaşă, se apropie de o bibliotecă înaltă până în 
tavan, ce dădea pe afară de cărţi nautice, şi începu să 
fredoneze răsfoind titlurile. 

XXX 

După mai puţin de două ore, telefonul prin satelit de pe 
Aegean Explorer sună din partea lui Perlmutter. 

— Dirk, am găsit doar o frântură deocamdată, dar ar 
putea fi un început, zise istoricul. 

— Orice informaţie mă ajută, răspunse Pitt. 

— E o epavă din secolul al IV-lea. A fost descoperită de 
scafandrii amatori în anii '60. 

— Romană? 

— Nu sunt sigur. Raportul arheologic pe care îl am e 
destul de vechi, dar arată că printre artefactele descoperite 
se aflau nişte arme romane. După cum ştii, Ciprul nu a fost 
considerat niciodată de romani ca având importanţă 
militară, ci mai degrabă ca sursă comercială pentru cupru şi 
cereale. Şi, desigur, pentru vin. Aşadar, existenţa armelor 
pe epavă ar putea avea ceva importanţă. 

— O fi sau nu o şansă slabă, merită să arunc o privire. 
Unde se află epava? 

— A fost găsită în dreptul unui oraş numit Pissouri, care e 
aproape de tine, pe coasta sudică. Epava a fost localizată la 
vreo patru sute de metri de plaja publică. Am găsit însă o 
referinţă ulterioară că locul a fost parţial excavat în anii '90, 
iar artefactele au fost expuse la Muzeul de Arheologie din 
Districtul Limassol. 

— Ce convenabil, zise Pitt. Locul se potriveşte cu rutele 
comerciale romane? 

— De fapt, navele comerciale de pe vremea aceea, care 
veneau din ludeea, ar fi luat-o în mod obişnuit de-a lungul 
coastei Levantului în drum spre Constantinopol. Acelaşi 
lucru e valabil şi pentru galerele romane, care ar fi ţinut în 
general aproape de linia coastei ca să rămână în ape 

liniştite. Dar cunoştinţele noastre despre practicile maritime 
din perioada aceea sunt limitate. 

— E posibil să nu fi avut niciodată intenţia de a naviga 
spre Cipru, răspunse Pitt. Mersi, Julien, o să verificăm 
epava. 

— Eu mai caut alte informaţii. Între timp, vânătoare 
plăcută! 

Când Pitt închise telefonul, cei doi copii ai săi urcară pe 
punte cu sacii de voiaj aruncaţi pe umăr. 

— Abandonaţi nava înainte de a începe cercetarea? 
întrebă Pitt. 

— Ai un punct de plecare? întrebă Summer. 

— Bunul domn Perlmutter tocmai m-a ajutat să trasez o 
reţea de cercetare. 

— Am vorbit cu Dirk să mă ajute să scotocesc arhivele 
locale, răspunse ea. M-am gândit să văd dacă putem găsi 
vreo referire locală la Declaraţie sau poate un istoric al 
pirateriei din zonă. Nu te superi dacă venim după tine într-o 
zi sau două? 

— Nu, pare o idee bună. Care e prima oprire? 

Summer îl privi inexpresiv. 

— Să fiu sinceră, nu am identificat resursele locale pe 
care să le vizităm. Nu ai din întâmplare vreo sugestie, nu-i 
aşa? 

Pitt nu putu să nu zâmbească auzind întrebarea şi se uită 
la o pagină cu notițe luate în timp ce discuta cu Perlmutter. 

— Întâmplător, zise el, făcându-i cu ochiul, ştiu exact 
unde ar trebui să mergeţi. 

Summer şi Dirk găsiră Muzeul de Arheologie din Districtul 
Limassol într-o clădire modernă la est de centrul oraşului, 
nu departe de grădina municipală. O varietate de obiecte 

de olărie şi artefacte din istoria bogată a Ciprului, unele 
datând din 2000 î.H., erau expuse în vitrine simple de sticlă 
în cele trei aripi ale clădirii. Summer admiră expoziţia de 
figurine de animale din teracotă din Epoca Arhaică, în timp 
ce aştepta să vină custodele muzeului. 

— Eu sunt Giorgos Danellis. Pot să vă ajut? întrebă un 
bărbat rotund la faţă cu accent grecesc. 

Summer se prezentă pe ea şi pe fratele ei. 

— Ne interesează o epavă din secolul al IV-lea care a fost 
descoperită în apropiere de Pissouri, explică ea. 

— Da, epava de la Pissouri, răspunse Danellis dând din 
cap. Expoziţia se află în sala trei. 

Conducându-i în cealaltă încăpere, îiî 

— Sunteţi de la Muzeul Britanic? 

— Nu, lucrăm pentru Agenţia Naţională de Marină şi 
Operaţiuni Subacvatice, răspunse Dirk. 

— Ah, îmi pare rău! răspunse custodele. A fost un individ 
aici acum câteva zile care întreba de aceeaşi expoziţie. M- 
am gândit că aveţi vreo legătură. 

Se apropie de o vitrină mare de sticlă cu zeci de 
artefacte. Summer observă că majoritatea erau recipiente 
de ceramică, precum şi câteva fragmente de lemn 
deteriorat cu nituri ruginite de fier. 

— Ce ne puteţi spune despre nava asta? întrebă ea. 

— Datează din prima jumătate a secolului al IV-lea, spuse 
el, arătând către o monedă de argint corodat pe raftul de 
jos al vitrinei. Acest dinar roman găsit pe epavă îl 
înfăţişează pe împăratul Constantin cu lauri, ceea ce indică 
faptul că nava s-a scufundat, cu aproximaţie, în 330 d.H. 

— Era o galeră romană? întrebă Dirk. 

— Au fost nişte speculaţii în acest sens când a fost 
descoperită iniţial, dar majoritatea experţilor cred că era o 
galeră comercială. Mostrele de lemn arată că a fost 
construită din pin libanez, ceea ce tinde să sprijine această 
teorie. Arătă către o reprezentare artistică a unei galere cu 
prova înaltă, cu două vele pătrate care atârnau pe perete. 
Arheologii consideră că probabil era o navă comercială care 

ntrebă: 


transporta cereale sau ulei de măsline. 

Dirk arătă către o plăsea devastată de mare, ascunsă în 
spatele unei oale de lut. 

— Avea armament la bord? întrebă el. 

Custodele dădu din cap aprobator. 

— Se presupune că ar fi fost mult mai mult, dar mă tem 
că restul de sabie e tot ce am descoperit. Arheologii au fost 
obligaţi să facă o excavare în grabă când s-a descoperit că 
locul unde se afla epava era călcat sistematic de hoţi. Am 
auzit poveşti că multe arme au fost luate de acolo înainte 
să ajungă arheologii. 

— Cum vă explicaţi existenţa atâtor arme pe o navă 
comercială? întrebă Summer. 

Custodele avea o privire inexpresivă. 

— Nu prea ştiu. Poate că făceau parte din încărcătură. 
Sau poate un oficial de rang înalt călătorea la bord. 

— Ar mai fi o posibilitate, zise Dirk. 

Danellis şi Summer îl priveau curioşi. 

— Mi se pare, zise el, că nava putea fi una de pirați. Îmi 
aminteşte de povestea pe care am citit-o în Cezareea 
despre nava-pirat cipriotă, care a fost capturată şi 
descoperită cu arme romane la bord. 

— Da, ar putea fi adevărat, răspunse custodele. O parte 
dintre obiectele personale ale echipajului erau destul de 
luxoase pentru acea perioadă, adăugă el, arătând spre o 
plăcuţă de sticlă şi o cupă de ceramică stilizată. 

— Domnule Danellis, mai există alte epave cunoscute din 
epoca aceea în apele Ciprului? întrebă Summer. 

— Nu. Există o epavă pe malul nordic, bănuită că ar fi din 
Epoca Bronzului, dar, în rest, aceasta ar fi cea mai veche 
epavă despre care ştiu. Ce anume vă interesează, mai 
exact? 

— Cercetăm o galeră romană care a navigat din partea 
lui Constantin şi care s-ar putea să se fi pierdut în apele 
cipriote. Ar fi călătorit cam în aceeaşi perioadă cu epava de 
la Pissouri. 

— Nu ştiu nimic despre asta, răspunse el, clătinând 

capul. Dar poate veţi dori să faceţi o vizită la mănăstirea 
Stavrovouni. 

Summer îi aruncă o privire sceptică. 

— De ce o mănăstire? 

— Ei bine, pe lângă locul frumos în care se află, răspunse 
Danellis, mănăstirea a fost gazda mamei lui Constantin, 
Elena, când s-a întors din Ţara Sfântă cu Sfânta Cruce. 

Aegean Explorer se apropie încet de țărm, apoi se 
întoarse brusc şi ieşi în largul mării, în acelaşi loc de 
cercetări. Un cablu subţire, izolat, era întins la pupa, 
dispărând sub suprafaţa apei. La cincizeci de metri în spate, 
cablul trăgea de un sonar mic, în formă de ţigară, care 
aluneca prin apă la câţiva metri deasupra fundului mării. 
Două convertoare de pe sonar trimiteau unde sonore în sus, 
apoi înregistrau viteza cu care se întorceau. Procesoarele 
de la bordul navei transformau semnalele sonarului în 
imagini vizuale, oferind o reprezentare simulată a 
conturului albiei. 

Aşezat pe puntea navei, Pitt studia monitorul video cu 
imaginile sonarului, urmărind fundul mării unduios, presărat 
cu pietre. Stând în apropiere, Giordino luă o pauză de la 
privitul peste umerii lui Pitt şi se uită la faleză cu un binoclu. 

— Te bucuri de peisaj? întrebă Gunn. 

— Se putea şi mai bine, răspunse Giordino. Deşi e 
îmbunătăţit de două domnişoare minunate care se ascund 
de soare într-o peşteră. 

Plaja din Pissouri era o fâşie îngustă de pământ, străjuită 
de stânci înalte, în vârful cărora se afla un sat cu acelaşi 
nume. Deşi căutată de soldaţi englezi staţionaţi la o bază 
din apropiere, la Akrotiri, plaja era încă una dintre cele mai 
liniştite de pe coasta sudică. 

— Se pare că în curând nu vom mai vedea proprietăţi pe 
plajă, observă Giordino în timp ce nava se îndrepta uşor 
spre est, făcând totodată cercetarea reţelei. 

— Inseamnă că ne apropiem de epavă, răspunse Pitt 
optimist. 

Ca şi cum răspundea acestei profeţii, epava de la Pissouri 
apăru pe ecran câteva minute mai târziu. Giordino şi Gunn 
veniră mai aproape ca să vadă imaginea afişată pe monitor. 
Departe de a fi o navă propriu-zisă, arăta mai mult ca o 
movilă alungită, cu mici secţiuni de chilă şi osatură expuse 
de mişcarea nisipurilor. Faptul că rămăsese măcar atât 
dintr-o ambarcaţiune veche de o mie şapte sute de ani era 
un miracol în sine. 

— Cu siguranţă, arată ca o epavă veche, zise Gunn. 

— E singura epavă pe care am găsit-o în zonă, aşa că 
trebuie să fie nava lui Perlmutter din secolul al IV-lea, spuse 
Giordino. Dar mă mir că nu e mai aproape de mal, adăugă 
el, observând că era la distanţă de aproape jumătate de 
milă de plajă. 

— Trebuie să ţii minte că Mediterana nu era atât de 
adâncă acum două mii de ani, spuse Gunn. 

— Aşa s-ar explica poziţia, răspunse el. Facem o 
scufundare? întrebă el, întorcându-se spre Pitt. 

Pitt clătină din cap. 

— Nu-i nevoie. In primul rând, a fost deja curățată 
complet. Şi, în al doilea rând, nu e epava noastră. 

— Cum poţi să fii sigur? întrebă Gunn. 

— M-a sunat Summer. Ea şi Dirk au văzut expoziţia de 
artefacte de la Muzeul Limassol. Arheologii care au excavat 
aici sunt siguri că nu e o galeră romană. Dirk crede că ar fi 
un al doilea vas de pirați implicat în atacul asupra 
romanilor. Poate merită să facem o scufundare mai târziu, 
dar Summer ne-a spus că a fost prădată bine înainte s-o 
găsească arheologii. 

— Deci folosim asta ca punct de plecare? întrebă Gunn. 

— Sunt cele mai bune informaţii pe care le avem, 
răspunse Pitt aprobând din cap. Dacă nava-pirat a ajuns aici 

la mal şi a naufragiat, putem doar să sperăm că nava 
romană e pe undeva prin apropiere. 

Giordino se aşeză lângă monitor şi încercă să-şi găsească 
o poziţie comodă. 

— Atunci, să continuăm căutările, remarcă el. Ştiţi cum 
se spune, Roma nu a fost construită într-o zi. 

Summer conducea spre est pe autostrada de coastă din 
Limassol, după ce Dirk renunţase să conducă dat fiind că ea 
tocmai venise din Anglia. Colonie a Imperiului Marii Britanii 
în prima jumătate a secolului al XX-lea, Ciprul purta încă 
semne vizibile ale fostei dominaţii britanice. Se vorbea 
engleza mai peste tot, moneda din jumătatea grecească a 
ţării era lira sterlină şi traficul se desfăşură pe partea 
stângă. 

Summer conduse maşina închiriată spre centrul ţării, 
urmând autostrada bine asfaltată către Nicosia. Drumul 
începu să urce uşor în timp ce se apropiau de extremele 
estice al Munţilor Trodoos. Trecând printre dealurile în mare 
parte pustii, intrară pe un drum lateral îngust. Acesta urca 
brusc, înaintând sinuos pe un mic munte. Cocoţată în vârf 
într-un peisaj teatral, se afla mănăstirea Stavrovouni. 

Summer parcă maşina într-un spaţiu îngust la baza 
complexului. Trecând pe lângă postul gol de la intrare, se 
apropiară de o scară lungă de lemn care ducea în vârf. Un 
cerşetor îmbrăcat în zdrenţe, cu o pălărie cu borul lat, 
stătea în preajmă, cu capul în jos, părând că doarme. Cei 
doi fraţi trecură pe lângă el în vârful picioarelor, apoi urcară 
treptele până pe domeniul mănăstirii, de unde se vedeau 
privelişti impresionante ale întregii porţiuni de sud-est a 
insulei. Trecând printr-o curte deschisă, merseră către un 
călugăr cu figură aspră, în robă de lână, ce stătea la 

intrarea în mănăstire. 

— Bine aţi venit la Stavrovouni! zise el reţinut, apoi se 
uită la Summer. Poate nu ştiţi, dar noi practicăm ortodoxia 
atonită. Mă tem că nu permitem accesul femeilor în 
mănăstire. 

— Am înţeles că nu aţi fi aici dacă nu ar fi fost o femeie, 
răspunse ea caustic. Numele Elena vă sună cunoscut? 

— Imi pare foarte rău. 

Summer dădu ochii peste cap la călugăr, apoi se întoarse 
spre Dirk. 

— Cred că rămân aici şi mă uit la fresce, zise ea, arătând 
spre pereţii pictaţii din curte. Bucură-te de plimbare! 

Dirk se aplecă şi-i şopti surorii sale: 

— Dacă nu mă întorc într-o oră, înseamnă că m-am 
hotărât să mă călugăresc. 

Văzând că sora lui fierbea de nervi, se întoarse şi îl urmă 
pe călugăr prin uşa de lemn deschisă. 

— Puteţi să-mi spuneţi despre rolul Elenei în legătură cu 
mănăstirea şi istoria locului? întrebă Dirk. 

— In antichitate, acest vârf de munte adăpostea un 
templu grecesc. Era abandonat de multă vreme şi într-o 
stare deplorabilă când Sfânta Elena a ajuns în Cipru după 
pelerinajul la lerusalim. Se spune că buna sfântă a pus 
capăt unei secete ce încingea pământul de treizeci de ani. 
Când era în Cipru, a avut un vis în care i s-a spus să 
construiască o biserică în numele crucii venerate. 
Stavrovouni, în cazul în care nu ştiaţi, înseamnă „Muntele 
Crucii”. Aici a construit ea biserica, lăsând în urmă crucea 
hoţului pocăit pe care o adusese de la Ierusalim, împreună 
cu un fragment din Sfânta Cruce. 

Călugărul îl conduse pe Dirk într-o bisericuţă, trecând de 
iconostasul mare de lemn ca să ajungă la altar. Pe altar se 
afla o cruce mare de lemn, învelită în argint. Un cadru 
micuţ de aur de pe cruce proteja un fragment de lemn şi 
mai mic. 

— Biserica a suferit mult de pe urma distrugerilor şi a 
vandalismului de-a lungul secolelor, spuse călugărul, mai 

întâi din cauza mamelucilor şi apoi a otomanilor. Mă tem că 
nu a mai rămas cine ştie ce din moştenirea Elenei, în afară 
de acest fragment din Sfânta Cruce, zise el, arătând către 
fragmentul montat în aur. 

— Ştiţi cumva dacă au mai fost şi alte relicve ale lui lisus 
pe care Elena le-a lăsat în Cipru? întrebă Dirk. 

Călugărul îşi frecă bărbia o clipă. 

— Nu, niciuna, din câte ştiu eu, dar ar trebui să vorbiţi cu 
fratele Andros. El e istoricul nostru. Să vedem dacă e în 
birou! 

Călugărul îl conduse pe Dirk pe un coridor din stânga, 
care găzduia câteva camere austere pentru oaspeţi. Două 
birouri mici ocupau partea din capăt, unde Dirk văzu un 
bărbat slab care dădu mâna cu un călugăr, apoi se întoarse 
spre el. 

Când se întâlniră, Dirk spuse: 

— Ridley Bannister? 

— Chiar eu, răspunse Bannister, uitându-se suspicios la 
Dirk. 

— Mă numesc Dirk Pitt. Tocmai am citit ultima 
dumneavoastră carte despre excavările din Ţara Sfântă. V- 
am recunoscut de pe supracopertă. Trebuie să vă spun că 
mi-a plăcut să citesc despre descoperirile făcute. 

— Mulţumesc, răspunse Bannister, dând mâna cu Dirk. O 
expresie temătoare îi apăru pe faţă. Aţi spus că aveţi 
numele de familie Pitt? Nu cumva aveţi o rudă pe nume 
Summer? 

— Da, e sora mea. Mă aşteaptă afară, de fapt. O 
cunoaşteţi? 

— Cred că ne-am întâlnit la o conferinţă de arheologie cu 
ceva timp în urmă, bâigui el. Şi ce vă aduce la Stavrovouni? 
întrebă el, schimbând repede subiectul. 

— Summer a găsit de curând dovezi că Elena ar fi trimis 
de la lerusalim mai mult decât Sfânta Cruce şi că aceste 
relicve s-au pierdut în Cipru. Sperăm să găsim indicii despre 
locaţia unei galere romane care era trimisă de ea. 

Lumina slabă de pe coridor ascundea paloarea bruscă a 

lui Bannister. 

— Ce perspectivă fascinantă, zise el. Aveţi idee unde s-ar 
putea găsi relicvele? 

— Incepem cu o epavă cunoscută, în apropiere de un loc 
numit Pissouri. Dar, după cum ştiţi, indiciile vechi de două 
mii de ani sunt greu de găsit. 

— Într-adevăr. Ei bine, mă tem că trebuie să plec. Mi-a 
făcut plăcere să vă cunosc, domnule Pitt, şi mult noroc în 
cercetările dumneavoastră! 

— Mulţumesc. Şi nu uitaţi să o salutaţi pe Summer la 
ieşire. 

— Aşa voi face! 

Desigur, Bannister nu avea asemenea intenţii. Mergând 
grăbit pe coridor, intră înapoi în biserică şi găsi o ieşire 
laterală pe peretele opus. Păşind în lumina soarelui, se 
furişă cu grijă prin curte până când o văzu pe Summer 
studiind o frescă de pe perete. Aşteptă să se întoarcă cu 
spatele spre el, apoi traversă în fugă terenul, ajungând la 
scara superioară fără a fi observat. 

Coborând în viteză scările, aproape se împiedică de 
cerşetorul de la bază în drum spre maşină. O luă repede la 
vale pe drumul sinuos până ajunse la autostradă, unde 
trase pe marginea drumului, oprindu-se în spatele unui 
grup de roşcovi. Acolo rămase şi aşteptă, urmărind şoseaua 
să-i vadă pe Dirk şi pe Summer. 

La câteva secunde după ce ieşi el din parcarea 
mănăstirii, altă maşină porni motorul. Şoferul merse pe 
lângă baza scării, apoi se opri şi aşteptă ca zdrenţărosul să 
se ridice în picioare şi să urce pe locul pasagerului. 
Scoţându-şi pălăria, cerşetorul îşi dezvălui cicatricea lungă 
de pe obrazul drept. 

— Repede! se răsti Zakkar la şofer. Nu-l lăsa să ne scape 
din vedere! 

Summer era în capătul curţii când Dirk ieşi din mănăstire. 

— Cum e în clubul băieţilor? întrebă ea cu o umbră de 
amărăciune. 

— Nu e chiar distracţia pe care ţi-o imaginezi. 

— Ai găsit ceva? 

Dirk îi povesti ce aflase despre istoria bisericii şi despre 
expoziţia fragmentelor din Sfânta Cruce. 

— M-am întâlnit cu istoricul de aici, dar nu a avut prea 
multe de adăugat despre vizita Elenei în Cipru. Locul ăsta a 
fost prădat de atâtea ori, încât nu mai sunt informaţii în 
arhivă. Ideea de bază e că nimeni nu ştie ceva despre alte 
relicve în afară de Sfânta Cruce. 

— Ştia ceva despre flota Elenei? 

Dirk clătină din cap. 

— Din câte se ştie, Elena a venit şi a plecat din Cipru fără 
vreun incident. 

— Atunci, Plautius şi galera lui trebuie să fi fost atacați 
înainte să ajungă ea. Il luă de braţ şi-l trase către un perete 
din curte: Vino să vezi ceva! zise ea. 

Îl conduse spre trei fresce mari, pictate pe o secţiune 
liniară a peretelui umbrit. Frescele păreau şterse, aproape 
invizibile, la prima vedere. Dirk se apropie şi studie prima 
imagine. Era reprezentarea obişnuită a Sfintei Fecioare şi a 
Pruncului, cu micul lisus cu haloul deasupra capului în 
braţele Mariei. Ochii mari şi dimensiunile plate ale ambelor 
personaje indicau un stil artistic străvechi. Următoarea 
imagine înfăţişa scena răstignirii, cu lisus pe cruce, având 
capul plecat în agonie. Dirk observă, oarecum neobişnuit 
pentru genul respectiv, că amândoi tâlharii erau ilustraţi 
atârnaţi de crucile aflate de-o parte şi de alta. 

Se apropie apoi de al treilea cadru, unde Summer stătea 
cu o expresie satisfăcută pe faţă. Se vedea o femeie 
încoronată, stând în profil şi arătând spre colţul de sus al 
frescei. Degetul ei era îndreptat către un munte înalt şi 

înverzit, în vârful căruia se aflau două cruci. Caracteristicile 
geologice ale mănăstirii Stavrovouni erau vizibile în 
reprezentarea vârfului de colină. 

— E Elena? zise Dirk. 

— Trebuie să fie, răspunse Summer. Acum uită-te jos! 

Dirk se uită mai de aproape la porţiunea mai mică a 
frescei, observând o secţiune de un albastru-deschis care 
reprezenta marea. Sub silueta Elenei, abia se distingeau 
trei nave pe apă. Reprezentate în stil destul de grosolan, 
fiecare navă era cam de aceeaşi mărime şi propulsată de 
vele şi vâsle. Din unghiul potrivit, Dirk văzu că două dintre 
nave păreau s-o urmărească pe a treia. Studiind tencuiala 
veche, arătă către cele două nave de urmărire. 

— Asta pare să se scufunde la pupa, zise el, iar cealaltă 
se întoarce spre mare. 

— Vită-te la pânza primei nave, zise Summer. 

Mijind ochii, Dirk remarcă un simbol estompat pe vela 
navei. Părea să fie un „X” cu un „P” înalt scris în mijloc. 

— E monograma Chi-Rho pe care o folosea Constantin, 
explică ea. Era simbolul divin despre care se spune că i-a 
apărut într-un vis înainte de victoria obţinută în Bătălia de 
la Podul Milvius. L-a folosit pe stindard în luptă şi ca 
emblemă a stăpânirii sale. 

— Înseamnă că imaginea o arată pe Elena ajungând în 
Cipru cu escortă... zise el. 

— Sau e galera lui Plautius, care fuge de două nave 
cipriote de pirați, spuse ea, completându-i ideea. 

O fisură în frescă ascundea traseul galerei, dar 
continuarea unei finii de țărm în partea de jos indica faptul 
că se îndrepta spre pământ. Puțin deasupra liniei 
orizontului se vedea altă imagine micuță, o femeie goală 
ieşind din mare cu doi delfini alături. 

— Imi scapă sensul aici, spuse Summer în timp ce Dirk 
examina imaginea. 

În clipa aceea, trecu pe lângă ei călugărul posac, după ce 
însoţise doi turişti francezi în biserică. Dirk strigă după el şi- 
| întrebă despre fresce. 

— Da, sunt foarte vechi, zise călugărul. Arheologii cred că 
datează din Epoca Bizantină. Unii susţin că aceşti pereţi 
făceau parte din biserica originală, dar nimeni nu ştie sigur. 

— Ultima frescă, întrebă Summer, o înfăţişează pe Elena? 

— Da, confirmă călugărul. Vine de pe mare şi are 
viziunea bisericii aici, la Stavrovouni. 

— Ştiţi ce reprezintă figura asta? întrebă ea, arătând spre 
femeia goală. 

— Aceea e Afrodita. Vedeţi, mănăstirea de aici a fost 
construită pe ruinele unui templu pentru Afrodita. Probabil 
că artistul a adus astfel un omagiu acestui loc înainte ca 
Elena să pună să se construiască biserica. 

Summer îi mulţumi călugărului, apoi îl privi îndreptându- 
se către uşa mănăstirii. 

— Ei bine, am fost pe aproape, spuse ea. Măcar acum 
ştim că au fost două nave de pirați. 

— Din imagine se pare că nava romană plutea încă după 
ce s-a luptat cu piraţii. Mergea undeva, murmură Dirk, 
uitându-se la imagine până i se înceţoşă privirea. In cele din 
urmă, se îndepărtă de cadru şi se luă după Summer, care 
mergea spre ieşire. Cred că am obţinut tot ce se putea de 
aici, zise el. Apropo, ai vorbit cu Ridley Bannister? 

— Care Ridley? întrebă ea în timp ce cobora scara spre 
parcare. 

— Ridley Bannister, arheologul britanic. A spus că te 
cunoaşte. 

Văzând privirea ei inexpresivă, Dirk începu să-i descrie 
întâlnirea din mănăstire. 

— Nu l-am văzut, spuse ea. Apoi începu să se contureze o 
bănuială. Cum arată? 

— Slab, statură mijlocie, păr nisipiu. Bănuiesc că femeile 
l-ar găsi atrăgător. 

Summer încremeni brusc. 

— Ai observat dacă purta cumva un inel? 

Dirk se gândi o clipă. 

— Da, cred că da. Pe inelarul de la mâna dreaptă. L-am 
observat când am dat mâna. Era din aur masiv cu un model 


426 


ciudat, parcă era din Evul Mediu. 

Summer se înroşi de furie. 

— Acela e tipul care ne-a furat Declaraţia mie şi lui Julie şi 
ne-a ameninţat cu arma. A spus că-l cheamă Baker. 

— E un arheolog cunoscut şi respectat, zise Dirk. 

— Respectat? şuieră Summer. Pun pariu că şi el a venit 
să caute galera. 

— Un călugăr a spus, într-adevăr, că lucrează la o carte 
despre Elena. 

Summer spumega deja când ajunseră la maşină. 
Imaginea lui Bannister luând Declaraţia în pivniţa conacului 
lui Kitchener îi era vie în minte. Conducea agresiv pe 
drumul şerpuit de la mănăstire, iar furia i se reflecta în 
modul cum şofa. Ajungând la autostradă, nu se gândi nicio 
clipă că sursa mâniei sale era într-o maşină ce-i urmărea 
îndeaproape. 

Furia i se mai domoli când ajunseră la periferia oraşului 
Limassol. Până să ajungă pe docurile comerciale ale 
oraşului, se simţea chiar încurajată. 

— Dacă Bannister e aici înseamnă că galera trebuie să 
existe, îi spuse ea lui Dirk. 

— In mod sigur, nu a găsit-o încă, răspunse el. 

Summer dădu satisfăcută din cap. „Cine ştie, îşi spuse 
ea, poate suntem mai aproape decât credem.” 

— Plecăm deja? întrebă Summer. 

Stătea pe puntea navei Aegean Explorer, urmărind doi 
membri ai echipajului ridicând şi adunând parâma din faţă. 
Trecuse mai puţin de o oră de când nava andocase la 
Limassol, iar ea şi Dirk urcaseră la bord. 

Pitt stătea lângă cârmă, sorbind dintr-o ceaşcă de cafea. 

— Trebuie să ne întoarcem pe partea de vest a peninsulei 

Akrotiri ca să putem supraveghea AUV-ul lui Rudi, zise el. 

— Credeam că-l supravegheați cu sonarul subacvatic. 

— Aşa facem. De fapt, am terminat prima reţea de lângă 
Pissouri şi am început să cercetăm una nouă, spre vest. Dar 
Rudi a reconfigurat AUV-ul pentru scanarea făcută de 
sonar, aşa că l-am pus la treabă. In clipa asta cercetează o 
reţea mare la est de Pissouri. Continuăm să ne îndreptăm 
spre vest cu Explorer şi acoperim o suprafaţă de două ori 
mai mare. 

— Are sens, răspunse ea. Cât mai stă AUV-ul sub apă? 

— Mai are optsprezece ore până să iasă la suprafaţă. 
Asta ne permite să dăm şi noi o fugă înainte de a merge să- 
| recuperăm. 

— Tată, îmi pare rău că nu am găsit informaţii mai 
promițătoare pe care să ne bazăm. 

— Fresca voastră pare să confirme rolul epavei de la 
Pissouri drept una din navele-pirat. Dacă galera există, 
avem o şansă să fim prin apropiere. 

Aegean Explorer porni către sud, în jurul cioturoasei 
peninsule Akrotiri, apoi se întoarse spre nord-vest către 
Pissouri, aflat la douăzeci de mile depărtare. Senzorii navei 
de cercetare intrară în contact cu două geamanduri de 
captare care transmiteau datele de pe AUV pe măsură ce 
acesta aluneca pe deasupra fundului mării la şaizeci de 
metri sub apă. In timp ce Gunn şi Giordino analizau 
rezultatele oferite de AUV, Pitt lansă sonarul subacvatic de 
la pupa navei Explorer, împărțind sarcina de monitorizare 
cu Dirk şi Summer. 

A doua zi dimineaţă, la ora nouă, Summer ieşi pe punte 
cu o ceaşcă de cafea fierbinte în mână, gata să-l 
înlocuiască pe tatăl ei în faţa ecranului. 

— Ceva nou în acest spectacol? întrebă ea. 

— Mă tem că se repetă la nesfârşit, răspunse Pitt, 
ridicându-se şi întinzându-se. Acelaşi nisip şi aceleaşi pietre 
care s-au perindat toată noaptea. In afară de o mică barcă 
de pescuit scufundată pe care a găsit-o Dirk, n-am văzut 
nimic deosebit. 

— Am fost la Al, în cabina de supraveghere, spuse ea, 
aşezându-se pe locul lui Pitt. Spune că au primit rezultate 
asemănătoare de pe AUV. 

— Aproape am terminat reţeaua, spuse Pitt. Să 
continuăm către vest? 

Summer îi zâmbi tatălui ei. 

— Când e vorba să descoperim o epavă, ştiu că nu 
trebuie să mă îndoiesc de instinctele tale. 

— Atunci mergem spre vest, răspunse el, făcându-i cu 
ochiul. 

Căpitanul Kenfield veni de la cârmă şi întinse pe masă o 
hartă maritimă locală. 

— Unde anume vreţi să configuraţi următoarea reţea? îl 
întrebă pe Pitt. 

— Extindem doar reţeaua actuală, mergem cât mai 
aproape de mal. Haideţi să mai mergem două mile către 
vest, până în punctul ăsta! zise el, arătând spre un mic 
promontoriu de coastă pe hartă. 

— Foarte bine, zise Kenfield. Voi transmite coordonatele 
către Petra tou Romiou, cum scrie pe hartă, sau Stânca 
Afroditei. 

Summer se îndreptă în scaun. 

— Aţi spus Stânca Afroditei? întrebă ea. 

Kenfield încuviinţă, apoi scoase un ghid turistic al 
Ciprului, cu colţurile îndoite, pus pe un raft în spatele mesei 
cu hărţi. 

— Chiar citeam despre asta aseară. Petra tou Romiou, 
sau Stânca din Romios, e botezată după eroul popular 
bizantin care se spune că ar fi aruncat bolovani uriaşi în apă 
ca să alunge piraţii. Marile formaţiuni stâncoase sunt încă 
vizibile în apă. Cu toate astea, locul e cunoscut din timpuri 
străvechi şi ca locul unde Afrodita, zeiţa protectoare a 
Ciprului, a ieşit din apă ca un val de spumă. 

— Tată, asta e! zise Summer, sărind de pe scaun. 
Imaginea Afroditei era pe frescă. Nu reprezenta templul din 
Stavrovouni, unde e mănăstirea. E locul spre care mergea 
galera romană. Cineva de pe mal sau poate chiar piraţii 

înşişi au văzut galera încercând să fugă către stânci. 

— E aproximativ la vedere din locul unde se află epava 
de la Pissouri, interveni Kenfield. 

— Sunt de acord, spuse Pitt, zâmbind din pricina 
entuziasmului fiicei sale. Stânca Afroditei să fie! Să mergem 
să vedem dacă zeiţa ne arată puţină iubire! 

După puţin timp, ajunseră la capătul grilei de cercetare şi 
aduseră înapoi sonarul. În timp ce nava schimba cursul ca 
să-şi reia cercetarea de-a lungul coastei, un optimism 
palpabil cuprinse puntea.  Copleşiţi de senzaţia de 
anticipare, nimeni nu observă barca micuță ce venea după 
ei la jumătate de milă în spate, în care Ridley Bannister 
urmărea nava turcoaz cu un binoclu lipit de ochi. 

Şase ore mai târziu, zeiţa Afrodita le arăta cercetătorilor 
NUMA orice, numai iubire nu. Fundul mării din jurul insulei 
Petra tou Romiou se dovedea lipsit de orice obiect făcut de 
mâna omului. Dirk preluase tura de supraveghere, 
urmărind întinderea nesfârşită de pietre şi nisip de pe 
monitor, în timp ce Summer şi Pitt se plimbau de colo colo, 
sperând să afle ceva. Giordino urcă pe punte, surprins să 
vadă că entuziasmul lui Summer se transformase în 
frustrare. 

— AUV-ul trebuie să iasă în patruzeci şi cinci de minute, îi 
spuse lui Pitt. 

— Mai avem doar câteva minute şi terminăm drumul 
navigabil, remarcă Dirk. 

— In regulă, ne oprim când ajungem la capăt, pe urmă 
mergem să luăm peştele cel mare, zise Pitt. 

— Aţi găsit ceva? întrebă Giordino. 

— Dacă ai avea un fetiş pentru grădini cu bolovani, ţi-ar 
plăcea fundul mării de aici, zise Dirk. 

Giordino merse încet spre cârmă şi privi pe fereastra din 
faţă. Văzând că se apropiau de mal, luă un binoclu şi scană 
plaja acoperită cu pietricele ce se întindea spre vest către 
formațiunea stâncoasă masivă. 

— E vreo zeiţă greacă pe acolo? întrebă Summer cu o 
urmă de dispreţ. 

— Nu, zeii au părăsit plaja în după-amiaza asta însorită. 
Chiar şi peşterile umbroase de la mal sunt lipsite de viaţă. 

Pitt se apropie de el cu o expresie curioasă. 

— Pot să mă uit şi eu? 

In timp ce Pitt scana ţărmul, Dirk anunţă că ajunseseră la 
capătul culoarului de cercetare. 

— Al, poţi să ne ajuţi să aducem sonarul înapoi? întrebă 
el, închizând sistemul. 

— La dispoziţia dumneavoastră! răspunse Giordino şi cei 
doi o luară spre pupa. 

Pitt rămase cu ochii lipiţi de mal, apoi se întoarse spre 
Kenfield. 

— Căpitane, vreţi să ne duceţi ceva mai aproape de țărm, 
în unghi de douăzeci de grade? zise el. 

— Ce e, tată? întrebă Summer. 

— Explorez doar posibilitatea ca regele Al să fi dat 
lovitura încă o dată. 

Pe măsură ce Aegean Explorer intra în ape mai puţin 
adânci, Pitt putea să vadă mai bine ţărmul. De pe plaja 
joasă, presărată cu pietricele, din Petra tou Romiou, terenul 
urca dramatic spre est, terminându-se cu stânci înalte, 
calcaroase, la zeci de metri înălţime. Valurile ritmice ale 
Mediteranei înaintau cu zgomot către baza stâncilor, 
stropind cu spumă stâncile la marginea apei. Pe faţa stâncii 
mai joase se vedeau nişte adâncituri împrăştiate, săpate în 
calcar, acolo unde marea săpase o gaură sau o peşteră 
marină, aşa cum o numise Giordino. Peşterile fuseseră cele 
care-i atrăseseră atenţia lui Pitt şi le studie pe fiecare cu 
atenţie. In cele din urmă, se concentră pe una anume, o 
deschizătură mică şi neagră, ridicată puţin deasupra mării, 
cu bolovani răsturnaţi de jur împrejur. 

— Sonarul subacvatic e la bord, anunţă Dirk, urcând 
înapoi pe punte cu Giordino. 

Când Aegean Explorer porni spre est să urmărească AUV- 
ul, Pitt porni motorul extern al noii bărci Zodiac şi goni spre 
mal. Summer stătea la prova, cu părul lung şi roşcat 
fluturând în vânt şi o expresie optimistă pe faţă, în timp ce 
se apropiau de peştera marină. Deschizătura joasă la 
suprafaţa apei reflecta puţină lumină, indicându-i lui Pitt că 
peştera pătrundea, într-adevăr, adânc în stâncă. 

Apropiindu-se, Pitt văzu că intrarea era suficient de lată 
pentru ca Zodiac să pătrundă. Deşi mareea era mai joasă, 
valurile transformau  deschizătura într-o propunere 
înşelătoare. Observând un grup expus de pietre plate în 
partea dreaptă, îndrumă Zodiacul într-acolo şi aşteptă ca un 
val să o împingă mai departe. Summer sări imediat şi 
înfăşură o parâmă în jurul unui bolovan ca să asigure barca. 

— Se pare că trebuie să ne udăm, zise Pitt, apucând 
lanterna şi sărind din Zodiac. 

Summer îl urmă pe măsură ce înainta pe piatră, până 
când fu nevoit să intre în apă aproape de intrarea în 
peşteră. Stratul subacvatic de pietre forma o bordură 
grosolană, pe care Pitt merse către deschizătură până când 
un val mic îi veni până la gât. Aprinzând lanterna pe care o 
ţinea deasupra capului, văzu că peştera se întindea ca un 
tunel pe cel puţin şase metri înainte de a se extinde în 
întunericul din depărtare. 

Se opri şi aşteptă ca Summer să străbată pietrele 
alunecoase, luându-l de mână ca să nu cadă. 

— Poate ar fi mai uşor să înotăm, spuse ea cu răsuflarea 
tăiată. 

— Văd o margine uscată chiar în faţă, răspunse Pitt, 

îndreptând lumina în toate direcţiile. 

Lipiţi de peretele lateral, o luară încet înainte, 
descoperind că bordura de sub apă se ridică până ieşiră cu 
totul la suprafaţă. Deasupra capului, tavanul se înălța 
ameţitor pe măsură ce tunelul se prelungea cu o cavernă 
mare. Apa curgea printr-un canal curbat în forma unui „U” 
mare, indicând că se reîntorcea în mare. Pitt observă că 
apa nu părea să stagneze, ci curgea cu un curent uşor. 

Mai merseră câţiva metri pe bordura ce ducea către 
ridicătura mare şi nisipoasă. Pitt se miră să vadă o lumină 
slabă şi blândă care scălda interiorul cavernei. Ridicând 
ochii, observă câteva raze de soare pătrunzând printr-o 
fisură în faţa stâncii. 

Deodată, Pitt simţi că Summer îl strânge cu putere de 
braţ. 

— Tată! strigă ea. p 

O văzu privind în faţă cu ochii mari. Intorcându-se să se 
uite, se aştepta să găsească un liliac în zbor sau un şarpe 
pe pământ. În schimb, văzu carena unei nave vechi. 

Vasul stătea drept pe marginea nisipoasă, părând puţin 
avariat la lumina slabă. Păşind mai aproape, Pitt văzu că 
era construită după un model antic. Prova dreptunghiulară 
se ridica într-o curbă înaltă care cobora înapoi către puntea 
deschisă. Zeci de găuri mici şi rotunde punctau lateralele 
deasupra liniei de plutire, pe care Pitt le recunoscu drept 
perforaţii pentru vâsle. Nu se vedea nicio vâslă, doar câteva 
cioturi rupte care atârnau în deschizături. 

Apropiindu-se de nava acoperită de praf, văzură că 
singurul catarg fusese rupt la bază, stâlpul gros fiind întins 
pe puntea de la pupa. Intorcând lanterna spre pupa înaltă, 
Pitt observă un schelet uman întins peste cârma de lemn. 

— E o galeră, spuse Pitt zâmbind. Una veche, după cum 
arată. Probabil şi-a rupt catargul când a ajuns la intrarea în 
peşteră. 

Summer rămase fără glas de uimire. Apropiindu-se de 
provă, scoase în sfârşit cuvintele prin care îl chema pe tatăl 
ei: 

— Tată, uită-te la asta! 

Prova galerei era o masă de lemn prăbuşită până la linia 
de plutire. Uitându-se mai de aproape, văzură câteva cuie 
de cupru îndoite, ieşite ca un şir orizontal de fiecare parte. 

— Singurele stricăciuni grave sunt la carenă, remarcă 
Summer. Probabil s-au izbit de faţa unei stânci de câteva 
ori, pe urmă au pătruns în grotă. 

— Se pare că aici a avut fixat un berbec la un moment 
dat, murmură Pitt. 

Folosind cuiele ca o treaptă, urcă pe prova, apoi încălecă 
pe partea cealaltă. Toată puntea era presărată cu schelete 
îmbrăcate în tunici şi robe vechi, câteva cu săbii încă 
strânse în mâinile osoase, împrăştiate din loc în loc erau şi 
câteva scuturi şi sulițe de luptă, creând tabloul unei lupte 
sângeroase până la moarte. 

— Există vreun indiciu că e romană? întrebă Summer de 
jos. 

— Sigur că este. 

Summer încremeni când auzi comentariul. Nu tonul 
glacial pe care spusese cuvintele, ci faptul că nu veneau de 
la Pitt. 

Se întoarse şi văzu silueta lui Ridley Bannister 
apropiindu-se din întuneric, cu hainele ude de la piept în 
jos. In mână avea o cameră video micuță, pe care o 
aprinse, scăldând caverna într-o lumină ceţoasă, albastră. 

— Măi să fie, e chiar stimatul arheolog Ridley „Baker” 
Bannister, pufni Summer, păşind mai aproape. Ţi-ai adus şi 
arma de data asta? 

— O, nu! De fapt, acela era revolverul feldmareşalului 
Kitchener. Regret să o spun, dar nici măcar nu avea 
gloanţe. Ridică spre ea camera ca să vadă. Mă bucur să te 
văd din nou, domnişoară Pitt! Acum, dacă vrei să fii drăguță 
şi să te dai la o parte, voi continua să-mi documentez 
descoperirea. 

— Descoperirea ta? zise ea, simțind că-i fierbe sângele în 
vine. Porc mincinos, nu ai găsit nimic! 

— Acum e ca şi a mea. Presupun că ar trebui să-ţi spun 

că sunt în relaţii excelente cu directorul Departamentului 
de Antichităţi din Cipru. Am făcut deja aranjamente pentru 
drepturile exclusive pentru un film şi o carte în cazul în care 
făceam descoperirea cu care m-ai ajutat cu amabilitate. Voi 
avea grijă să menţionez contribuţiile tale generoase. 
Bannister puse camera în dreptul ochiului şi începu să 
filmeze exteriorul galerei. Apropo, încărcătura din 
Declaraţie e la bord? întrebă el, filmând de-a lungul părții 
laterale a navei. 

Focalizând lentila camerei pe prova avariată, nu o 
observă pe Summer venind spre el decât când fu prea 
târziu. Întinzând braţul lung, Summer îi smulse camera din 
mâini şi o aruncă pe pietre. Se auzi un zgomot strident 
când se sparse lentila, deşi lumina albăstrie din exteriorul 
camerei rămase aprinsă. 

Bannister se uită la camera avariată, apoi se enervă 
treptat. Apucând femeia mai înaltă ca el de reverele 
cămăşii, începu s-o zgâlţâie nervos. Instruită în arta judo, 
Summer se pregătea să pareze apucarea şi să-l pună la 
pământ, când un zgomot sacadat răsună în peşteră. Focul 
de armă încă producea ecou, când Summer simţi că 
degetele lui Bannister îi alunecă de pe bluză. Arheologul o 
privi schimonosindu-se de durere, apoi se prăbuşi încet la 
pământ. Când căzu cu faţa în jos, Summer observă că pe 
pantalonii kaki apăruseră pete de sânge în mai multe locuri. 

Privind dincolo de el, Summer văzu trei bărbaţi stând pe 
ridicătură. Chiar şi în lumina slabă, îşi dădu seama că 
păreau să fie arabi. Cel mai înalt stătea în mijloc şi ţinea în 
mână un pistol automat Uzi care fumega. Făcu încet un pas 
în faţă, ţinând arma îndreptată spre Summer şi privind 
galera. 

— Aşadar, zise Zakkar în engleza stâlcită, ai găsit 
comoara. 

Summer rămase nemişcată pe când cei trei se apropiau. 
La picioarele ei, Bannister îşi ţinea mâinile în dreptul rănilor, 
cu o expresie nedumerită pe faţă. Zakkar lăsă pistolul jos şi 
se apropie, cu atenţia îndreptată spre galeră. 

— Gutzman va fi mulţumit, zise el în arabă tovarăşului 
aflat mai aproape de el, asasinul bărbos de la atacul de la 
Cupola Stâncii, pe nume Salaam. 

— Şi cu aceştia doi ce facem? întrebă Salaam, aţintind o 
lanternă micuță spre Summer şi Bannister. 

— Omoară-i şi aruncă-le cadavrele în ocean! răspunse 
Zakkar, dând cu mâna pe carena vechii nave. 

Inţelegând conversaţia lor, Bannister încercă să se 
târască pe pământ, gemând de durere şi trăgându-se 
înainte cu mâinile în spatele lui Summer. Salaam îl ignoră şi 
se apropie de Summer, apoi îi ridică pistolul la cap. 

— Fugi! 

Strigătul lui Pitt răsună puternic de pe puntea galerei, 
luându-i pe arabi prin surprindere. Summer îl privi pe 
asasinul din faţa ei care se uita la navă cu ochi brusc 
bulbucaţi de groază. 

Spre el venea şuierând prin aer un pilum, o suliță romană 
cu vârf de fier. Salaam nu avu nicio şansă să se mişte 
înainte ca sulița ascuţită să-i străpungă pieptul. Arma 
splendid lucrată îşi croi drum prin trunchiul bărbatului până 
când vârful ieşi prin spate, chiar sub rinichi. Omul năucit 
scuipă sânge şi se prăbuşi la pământ, mort de-a binelea. 

In clipa în care Salaam era lovit, Summer îşi calcula deja 
variantele. Se gândi imediat că putea fie să sară după 
pistolul asasinului, fie să alerge şi să se arunce în apă, fie 
să fugă la tatăl ei pe navă. Adrenalina îi curgea deja prin 
vene, forțând creierul să reacționeze. Dar Summer judecă 
lucrurile până la capăt înainte de a face o mişcare, îşi dădu 
repede seama că pistolul nu putea face faţă armei Uzi a lui 
Zakkar. Şi, cu toate că inima îi spunea să alerge la tatăl ei, 

raţiunea îi dictă că apa era mult mai aproape. 

Stăpânindu-şi impulsurile emoţionale, făcu un pas 
zdravăn la dreapta şi sări. Sunetul focului de armă 
străbătea deja aerul când mâinile ei întinse atinseră 
suprafaţa apei, după care intră cu tot corpul. Bancul de 
nisip cobora într-o pantă abruptă, iar ea reuşi să plonjeze în 
adâncuri fără să-şi rupă gâtul. 

Înotă instinctiv către adânc, urmând curentul uşor de apă 
care o purtă departe de intrarea în peşteră. Summer era 
deja o înotătoare bună, iar adrenalina din sânge o împingea 
mai tare, până când atinse cu mâinile fundul canalului, la o 
adâncime de patru metri şi jumătate, în apă era întuneric 
beznă, aşa că încercă să lase curentul s-o ghideze înainte, 
zgăriindu-se din când în când de pereţii de piatră. 

lnota cu putere, lovind apa cu braţele de zece- 
douăsprezece ori şi înaintând fără piedici. Când începu să 
rămână fără aer, se ridică uşor spre suprafaţă, încrezătoare 
că rămăsese distanţă suficientă între ea şi asasini ca să 
poată lua o gură de aer. Incepeau deja să o doară plămânii, 
aşa că ridică pumnul deasupra capului, în poziţia 
scufundătorilor pentru ascensiune sigură, şi dădu din 
picioare, împingându-se către suprafaţă. Urcă aproape 
patru metri, iar mâna ridicată atinse deodată stânca. O 
cuprinse o senzaţie de nelinişte şi începu să pipăie 
suprafaţa dură. Se apropie încet cu faţa de mână până când 
obrazul i se lipi de stânca de deasupra, iar curentul de apă 
curgea în vălurele peste faţa ei. 

Aproape că-i stătu inima când înţelese că albia râului se 
transformase într-un tunel scufundat şi că nu mai avea aer 
de respirat. 

Pistolul Uzi al lui Zakkar deschisese focul de îndată ce 

Summer se aruncase în bazinul din grotă. Ţintise către 
galeră însă, cosând cu fir de plumb de-a lungul balustradei 
laterale la o secundă după ce Pitt se pitise în spatele ei. 
Acesta din urmă alergă câţiva metri pe punte, luând de la 
picioarele lui un scut rotund de lemn. Ridicându-l în grabă, 
aruncă scutul spre Zakkar ca pe un frisbee, sperând să-i 
distragă atenţia de la Summer. Ferindu-se de disc, Zakkar 
trase din nou, aproape atingându-l cu un glonţ pe Pitt în 
dreptul balustradei. 

In intervalul scurt cât apucase să privească peste 
margine, Pitt o văzuse pe Summer plonjând în canal şi o 
auzi intrând cu zgomot în apă. Apa rămase liniştită, căci 
asasinii nu trăgeau inutil în apă, ceea ce-i dădea încredere 
că fiica lui reuşise să fugă înot din calea primejdiei. 

Bannister se dovedea la fel de îndemânatic ferindu-se de 
gloanţe. În agitația creată de atacul cu suliță lansat de Pitt, 
se târâse în spatele unor stânci joase, ascunzându-se, 
intrând şi ieşind rând pe rând din starea de inconştienţă 
provocată de răni. Oricum, arabii nu-i dădeau atenţie. Erau 
mai preocupaţi să răzbune moartea partenerului lor. 

— Urcă la bord la pupa! îi strigă Zakkar complicelui său, 
după ce controlă ce păţise asasinul străpuns cu sulița. Eu îl 
urmăresc din faţă. 

Arabul luă mica lanternă din mâna mortului, apoi se 
îndreptă spre prova galerei, urmărind cu precauţie puntea 
de sus ca să-l surprindă pe Pitt. 

Pitt văzuse doar trei oameni înarmaţi intrând împreună în 
cavernă şi spera să nu mai fie şi alţii. Nu avea nicio idee 
cine erau, dar vedea bine că erau mai mult decât gata să 
ucidă. Ştia că asta însemna că trebuia să le-o ia înainte. 

La lumina slabă, privi puntea principală a galerei, 
remarcând scările de tambuchi la ambele capete care 
coborau către puntea cu vâsle. Indreptându-se spre scara 
dinspre pupa, luă o sabie şi încă un scut dintre resturile 
presărate pe punte. Scutul era neobişnuit de greu şi, 
întorcându-l, văzu că pe spate erau prinse trei săgeți 
groase. Erau săgeți de aruncat, fabricate pentru soldaţii 

romani în perioada târzie a imperiului. Fiecare săgeată avea 
cam treizeci de centimetri lungime, cu o greutate de plumb 
la mijloc şi vârful ascuţit de bronz. Pitt puse scutul sub braţ, 
apoi sări peste catargul căzut, întins pe puntea din spate. 

Luând-o spre pupa, către secţiunea ridicată, îi auzi pe cei 
doi asasini încercând să urce la bordul navei din ambele 
capete. Porni spre mijlocul navei, dar se împiedică de 
scheletul unui legionar roman şi aproape căzu prin scara de 
tambuchi pe puntea de jos. Se blestemă singur pentru 
zgomotul provocat, însă accidentul îi dădu o idee. 

Luând sabia, îi înfipse vârful în planşeul punţii ca să stea 
dreaptă. Apoi luă torsul scheletului şi-l fixă în vârful 
plăselei. II înfăşură repede cu o mantie destrămată întinsă 
sub oase, apoi văzu o lance ruptă în apropiere. Strecură 
lancea printre coastele scheletului, apoi îi ascunse baza cu 
mantia, în timp ce vârful acesteia stătea ridicat în mod 
ameninţător. În lumina slabă, războinicul străvechi părea 
aproape viu. 

Deasupra lui, Pitt auzi o bufnitură când asasinul care se 
urca pe cadrul pupei sări pe platforma ridicată pentru 
cârmă. Pitt se retrase încet spre catargul căzut, sărind 
peste stâlpul gros şi ascunzându-se în umbra lui. Desfăcu în 
linişte cele trei săgeți de aruncat de pe scut, apoi căută o 
monedă prin buzunare. Scoţând una de douăzeci şi cinci de 
cenți, o strânse în pumn şi aşteptă. 

Asasinul înainta cu precauţie, scanând răbdător puntea 
principală după vreo mişcare, apoi cobori de pe puntea 
pentru cârmă. Cobori pe una din cele două scări montate 
de o parte şi de alta a scării de tambuchi de pe puntea 
pentru vâsle. Spre norocul lui Pitt, asasinul cobori pe scara 
cea mai apropiată de el. 

Pitt rămase în umbră până când auzi pantofii acestuia 
călcând pe puntea principală. Apoi ridică mâna şi, cu o 
mişcare din încheietură, aruncă moneda sus în aer. Aceasta 
ateriză exact unde dorise Pitt, lângă baza scheletului, 
zornăind gălăgios pe puntea tăcută. 

Speriat, asasinul se întoarse imediat spre sursa 

zgomotului, observând silueta acoperită cu mantie ce ţinea 
în mână o suliță. Trase două focuri cu pistolul automat în 
schelet, privind uluit cum se dezintegrează într-o moviliţă. 
Uimirea lui fu de scurtă durată, căci Pitt era deja în picioare, 
aruncând prima săgeată de la şase metri distanţă. 

Descoperind că arma antică era surprinzător de bine 
echilibrată, Pitt nimeri în plin cu prima săgeată, lovindu-l pe 
asasin lângă şold. Acesta gemu de durere, străpuns de 
proiectilul ascuţit, întorcându-se în loc tocmai când a doua 
săgeată îi trecu şuierând pe lângă piept. In timp ce încerca 
să-şi scoată prima săgeată, o observă pe a treia zburând în 
direcţia lui. Prea copleşit să mai tragă, păşi din instinct în 
lături ca să evite ascuţişul ce venea spre el. Insă nu mai 
simţi puntea sub picioare. 

Căzând în locul unde nu căzuse Pitt, se prăbuşi peste 
scara de tambuchi, cu plămânii goliţi de aer. Trosnetul 
înfiorător al oaselor rupte răsună o secundă mai târziu de 
pe puntea cu vâsle, urmat de o linişte morbidă. 

— Ali? strigă Zakkar dinspre prova. 

Dar nu avea cine să-i răspundă la întrebare. 


96 


Pentru a doua oară în tot atâtea minute, Summer se 
confrunta cu o alegere între viaţă şi moarte. Să se întoarcă 
sau să înainteze? Nu avea idee cât de mult se întindea 
tavanul scufundat. Puteau fi doi metri sau douăzeci. Insă 
înotul împotriva curentului, oricât de uşor era, putea face 
douăzeci de metri să pară cât o milă. Urmându-şi instinctul, 
de data asta, luă o decizie pripită. Avea să meargă înainte. 

Lovind cu braţele şi picioarele, înaintă prin tunel, lovindu- 
se din când în când cu capul şi mâinile de stâncile 
dimprejur. Cu fiecare mişcare, ridica braţul deasupra ei, 
sperând să iasă dincolo de suprafaţă într-o bulă de aer. Dar 

de fiecare dată mâna dădea peste stânca scufundată. 
Simţea cum inima îi bătea cu mai multă putere şi îşi stăpâni 
reflexul subit de a expira, pe măsură ce panica începea să 
se instaleze. De cât timp era sub apă? se întrebă. Un 
minut? Două minute? Părea o eternitate. Dar, oricare ar fi 
fost răspunsul, ştia că întrebarea cea mai importantă era 
câte secunde mai putea rezista. 

Încercă să lovească mai tare cu picioarele, dar începea să 
simtă că înota în reluare, în timp ce creierul se chinuia în 
lipsa oxigenului. Simţea o arsură în braţe şi picioare, 
hipoxia făcându-şi efectul asupra muşchilor. Apa întunecată 
părea să se întunece şi mai mult în faţa ochilor, pe care nu 
mai simţea că-i înţeapă apa sărată. O voce lăuntrică îi 
striga să rămână puternică, dar avea impresia că începe să 
alunece. 

Apoi o văzu. O strălucire slabă şi verzuie apăru în apă 
drept în faţă. Poate era doar o amăgire provocată de 
primele etape ale leşinului, dar nu-i păsa. Expirând puţinul 
aer ce-i mai rămăsese în piept, îşi adună ultimele rezerve 
de energie şi înotă cu putere spre lumină. 

Simţea că membrele îi luau foc, iar urechile îi răsunau de 
un zgomot asurzitor. Părea că inima avea să-i iasă din 
piept, iar plămânii stăteau să-i explodeze. Dar ignoră 
durerea, îndoielile şi dorinţa de a renunţa, înaintând forţat 
prin apă. 

Strălucirea verde se transformă treptat într-o lumină 
caldă, suficient de puternică pentru a se vedea particulele 
şi sedimentele în apa mării. Chiar deasupra capului, o 
sclipire argintie îi atrase atenţia, semănând cu un bol de 
mercur. Simţind că rămâne repede fără energie, izbi în sus 
din picioare cu ultimele puteri disperate. 

Summer ieşi din apă ca un delfin la Sea World, ridicându- 
se în aer şi căzând înapoi cu un pleoscăit. Gâfâind şi 
chinuindu-se să tragă aer, înotă până la o stâncă apropiată 
şi se agăţă de suprafaţa acoperită cu scoici, în timp ce 
organismul ei privat de oxigen se străduia să-şi revină la 
normal. Se odihni aproape cinci minute până să-şi recapete 

puterea de a se mişca. Apoi auzi în depărtare focuri de 
armă înăbuşite şi-şi aminti de tatăl ei. 

Privind în jur, descoperi că se afla pe un afloriment de 
stâncă semi-scufundat, la o sută de metri vest de peşteră. 
Observă şi barca Zodiac de la NUMA, legată de stânci lângă 
alte două bărci mici. Sărind înapoi în apă, ocoli stâncile şi 
începu să înoate spre acestea. 

În curând, simţi că braţele îi atârnau ca două greutăţi de 
plumb şi, de câteva ori, valurile aproape că o aruncară pe 
bolovanii de pe mal, dar reuşi să ajungă la bărci fără să se 
prăbuşească. Pe Zodiac nu exista staţie de radio, aşa că se 
târî spre puntea primei bărci, un trauler mic de lemn pe 
care şi-l însuşise Zakkar. În timoneria mică şi deschisă, găsi 
o staţie radio de bord şi apelă imediat Aegean Explorer. 

Dirk, Giordino şi Gunn erau toţi pe punte când vocea 
înnebunită a lui Summer izbucni din staţie. 

— Summer, aici Explorer. Spune! răspunse Gunn calm. 

— Rudi, am găsit galera în peşteră. Dar au apărut trei 
oameni înarmaţi. Eu am fugit, dar tata e tot acolo şi ei 
încearcă să-l omoare. ` 

— Stai liniştită, Summer! Suntem pe drum. Incearcă să te 
ascunzi până ajungem acolo şi stai în afara primejdiei! 

Kenfield întorsese deja nava şi accelera cu viteză maximă 
până să apuce Gunn să pună transmiţătorul la loc. Dirk păşi 
în faţă şi privi pe fereastra de pe punte. 

— Suntem la şase-şapte mile depărtare, i se plânse lui 
Gunn. Nu o să ajungem acolo la timp. 

— Are dreptate, zise Giordino. Opriţi nava! 

— Cum adică să oprim nava?! strigă Gunn. 

— Lăsaţi-ne două minute să lansăm G/onţul şi o să 
ajungem într-o clipă. 

Gunn se gândi un moment la cererea lor. Chiar şi pentru 
Gunn, Pitt era mai mult decât un şef, era ca un frate. Dacă 
lucrurile ar fi stat invers, ştia exact ce ar fi făcut Pitt. 

— Bine, zise el reţinut. Numai să nu cumva să muriţi 
acolo. 

Dirk şi Giordino ieşiră pe uşă în aceeaşi clipă. 

— Al, ne întâlnim pe punte, îi spuse Dirk. Trebuie să iau 
ceva de pe drum. 

— Numai să nu pierzi autobuzul, răspunse Giordino, apoi 
dispăru spre pupa. 

Dirk alergă spre puntea inferioară, unde se aflau cabinele 
echipajului. Grăbindu-se spre cabina tatălui său, dădu 
buzna înăuntru şi se apropie de biroul mic, încastrat. 
Deasupra biroului se afla un raft cu cărţi, iar Dirk scană 
titlurile la repezeală. Ochii i se opriră asupra unei ediţii 
greoaie, legată în piele, a romanului Moby Dick, de Herman 
Melville. Smulgând cartea de pe raft, deschise o secundă 
coperta. 

— Pentru marea bestie albă, Ishmael! murmură el, apoi 
puse cartea la subraţ şi ieşi din cabină. 

Pitt aproape uitase de Zakkar, care reuşise în cele din 
urmă să urce la prova şi îşi striga acum partenerul. Cum nu 
primi alt răspuns decât tăcerea, arabul aprinse lanterna lui 
Salaam şi o îndreptă spre capătul din pupa al punţii. Raza 
de lumină dansa pe figura lui Pitt, care stătea cu scutul în 
mână şi un rânjet pe faţă. 

Dar Pitt se arunca deja în cealaltă parte a catargului când 
Zakkar trase cu pistolul, trimițând un glonţ peste capul lui 
în puntea ridicată. Pitt nu aşteptă ca acesta să tragă cu mai 
multă precizie, furişându-se repede pe punte şi coborând în 
viteză scara de tambuchi în vreme ce Zakkar îl urmărea. 

Trupul lui Ali era întins la vedere în ochiul micuţ de 
lumină care ajungea de sus pe puntea inferioară. Pitt văzu 
că arabul îşi rupsese gâtul în cădere, capul acestuia fiind 
într-o poziţie nefirească. Pitt îngenunche lângă cadavru, 
căutând arma în preajma lui pe punte, dar nu o găsi. Ali îi 
dăduse drumul când căzuse, iar arma sărise într-un spaţiu 

retras pentru vâslă, undeva în apropiere. Pitt îşi lăsase 
lanterna pe puntea superioară când aruncase cu pilum şi nu 
avea nicio şansă să găsească arma în întunericul profund. 

In timp ce Zakkar mergea pe deasupra câtre pupa, Pitt 
înaintă pipăind pe pasarela centrală care despărţea spaţiile 
pentru rame de-o parte şi de alta a navei. Işi lăsase toate 
armele romane sus pe punte şi acum se trezise lipsit de 
apărare în golful neluminat. 

Singura lui speranţă era să urce pe scara de tambuchi din 
faţă în timp ce Zakkar cobora pe la pupa. 

Dar Zakkar ştia că îl pusese pe fugă şi nu ezită să 
coboare pe scara de la pupa. Pitt îl auzi coborând şi merse 
mai repede, observând o rază de lumină palidă în faţă, 
ştiind că era scara de tambuchi deschisă. 

După ce atinse puntea inferioară cu picioarele, Zakkar 
rămase o singură clipă să se uite la cadavrul lui Ali, apoi 
întoarse lanterna mică spre punte. Detectă o mişcare în 
capătul îndepărtat, apoi rămase cu lumina aţintită pe Pitt, 
care se străduia să ajungă la scara din faţă. II luă imediat la 
ochi şi trase un foc de armă. 

Pitt se aruncă la pământ, iar gloanţele muşcară din 
lemnul din jurul său. Câteva lăzi mici erau stivuite aproape 
de baza scării, aşa că se târî înainte, pitindu-se după 
acestea pentru acoperire. Zakkar se apropie şi trase din 
nou, nimerind una dintre lăzi la câţiva centimetri de capul 
lui Pitt. 

Neînarmat, Pitt se afla într-o situaţie fără speranţă. 
Singura lui şansă era să urce cumva pe scară înainte ca 
Zakkar să se apropie. Căută din nou o armă, dar nu zări 
decât un alt schelet întins în apropiere. Trupul demult 
decedat aparținuse altui legionar roman, căci oasele erau 
îmbrăcate cu tunică blindată şi coif. Pitt presupuse că 
soldatul mort căzuse, probabil, pe scara de tambuchi după 
ce fusese ucis în luptă. Studiind armura o clipă, se întinse 
deodată şi o smulse de pe oasele uscate. 

Până în secolul al IV-lea, soldatul roman începuse să 
folosească fier pentru ca echipamentul să-l protejeze mai 

bine. Incredibil de grea, armura putea face faţă celor mai 
ascuţite sulițe şi celor mai puternice săbii. Şi poate că 
rezista, se gândi Pitt, la gloanţele de 9 mm din pistolul- 
mitralieră Uzi. Pitt îşi puse coiful circular greoi, care avea o 
secţiune mai mare în spate ce cobora ca să protejeze gâtul. 
Apoi studie platoşa blindată. Cunoscută sub numele de 
cuirasă, era o placă de fier modelată în forma pieptului 
uman, cu o placă identică pentru spate. Pitt văzu că era 
făcută pentru un om mai scund decât el. 

Fără să mai piardă vremea încercând să-şi pună cuirasa, 
îşi aruncă pur şi simplu cele două plăci pe spate, legându-le 
la gât cu o cordeluţă de piele. Târându-se spre baza scării, 
ridică ochii la puntea de deasupra, respiră adânc şi sări pe 
scară cât de repede îl ţineau mâinile şi picioarele. 

Zakkar era încă la cincisprezece metri distanţă, alergând 
pe platformă cu lanterna îndreptată spre scară, când îl văzu 
pe Pitt sărind. Asasinul experimentat se opri imediat şi 
ridică arma. Ţinând lanterna sub ţeava armei cu mâna 
stângă, îl ochi cu grijă pe Pitt şi apăsă pe trăgaci. 

Lemnul din jurul lui Pitt explodă într-o ploaie de aşchii, în 
vreme ce gloanţele se împrăştiară în peretele pe care era 
fixată scara. Simţi trei izbituri puternice în spate care-l 
împinseră în faţă ca loviturile unui baros, dar reuşi să 
continue drumul. Dând din mâini şi din picioare, sări pe 
puntea deschisă tocmai când a două rundă de gloanţe 
sfâşiară capul scării, unde tocmai stătuse cu picioarele. 

Pitt se îndreptă spre balustrada din lateral, uimit că 
scăpase teafăr de pe scara de tambuchi. Imbrăcat încă în 
armura romană, se pregăti să sară peste margine când 
observă încă o pilum pe punte, identică cu cea care zburase 
spre primul asasin. Hotărându-se să preia ofensiva, apucă 
sulița şi se întoarse spre scara de tambuchi. 

Zakkar se apropiase deja de baza scării şi, chibzuit, 
stinse lanterna. Galera rămase deodată într-o linişte 
profundă, cei doi încremenind în loc. Zakkar începu apoi să 
urce încet pe scara distrusă, înaintând în linişte centimetru 
cu centimetru. Cum nu putea să ţină şi lanterna, şi arma în 

mână în timp ce urca, puse lanterna între dinţi, apoi ridică 
arma în sus. 

Nu scosese decât capul pe punte când îl văzu pe Zakkar 
mişcându-se la câţiva metri distanţă. Suliţa scăpă imediat 
din mâna lui Pitt, învârtindu-se în spirală şi zburând către 
arab. Dar ţinta era prea mică, iar Zakkar se feri cu uşurinţă 
şi sulița lovi inofensiv cadrul scării. Zakkar întinse arma şi 
trase spre Pitt fără să se uite după care urcă pe scară când 
rămase fără gloanţe. 

Pitt ajunsese deja la balustradă şi se aruncă peste 
margine îi vreme ce gloanţele zburau pe lângă el. Dar 
focurile de armă îl dezechilibraseră şi ateriză în mod 
stângaci de la aproape cinci metri înălţime. O durere bruscă 
îi cuprinse glezna dreaptă când se ridică şi făcu un pas, 
sărind imediat pe celălalt picior. Cu glezna răsucită, apa 
părea deodată la distanţă de kilometri întregi. Mul mai 
aproape însă era cadavrul lui Salaam. Era întins la câţiva 
metri de el, iar Pitt ştia că era înarmat cu un pistol. 

Şchiopătând în grabă într-acolo, Pitt se aplecă peste omul 
mort şi căută în dreptul mâinilor lui. 

— Asta căutai? se auzi un glas batjocoritor de pe galeră. 

Privind ezitant peste umăr, Pitt îl văzu pe Zakkar uitându- 
se el cu pistolul mortului îndreptat spre capul lui. 

Pitt nu ştia de ce arabul nu începuse să tragă imediat. 
Zakkar rămase nemişcat câteva secunde înainte ca Pitt să 
observe că se uita dincolo de el. Îi urmări cu grijă privirea 
până la canalul de apă, unde ceva neobişnuit tulbură 
valurile. 

Sub suprafaţa apei se vedea o strălucire slabă, devenind 
treptat mai puternică pe măsură ce o masă de bule de aer 
agita apa de deasupra. Din adâncuri ieşiră mai întâi nişte 

faruri puternice de xenon, urmate de cabina din fibră 
acrilică şi de carena lungă şi albă. Pitt zâmbi stins văzând 
Glonţțul care ieşi la suprafaţă, apoi rămase plutind în canalul 
din grotă. 

Aşezaţi la panoul de comandă, Dirk şi Giordino se uitau 
uluiţi din cabină la caverna uriaşă şi la galera romană aflată 
în mijloc. Apoi îl văzură pe Pitt ameninţat cu arma de 
Zakkar,  scăldaţi amândoi în lumina strălucitoare a 
submersibilului. Uitându-se la arab, Dirk aproape că rămase 
fără aer când îl recunoscu. 

— El e teroristul din lerusalim, îngăimă el spre Giordino. 
Rămâi cu luminile îndreptate spre el! 

Inainte ca Giordino să apuce să răspundă, Dirk sărise de 
pe scaun şi deschisese trapa din spate. Într-o clipă, se urcă 
pe rezervorul lateral pentru balast, ţinând încă în mână 
cartea lui Herman Melville. Submersibilul era la aproape trei 
metri de mal când Giordino îl răsuci cu faţa spre galeră, dar 
Dirk nu aşteptă să se apropie mai mult. Făcând un salt 
mare, sări în canal şi înotă spre mal, ţinând cartea deasupra 
capului. 

Pe puntea galerei, Zakkar urmărea scena neliniştit. 
Întoarse pistolul spre Pitt şi trase un foc scurt de armă, 
uitându-se cum se prăbuşeşte în nisip. Apoi îşi îndreptă 
atenţia spre submersibil. Deşi auzi plescăitul făcut de Dirk 
care sărise în apă, nu-l văzu venind spre mal din cauza 
luminilor puternice ale G/onțului. Ochind cu grijă, trase într- 
un far, apoi presără cu gloanţe cabina acrilică înainte de a 
elimina şi al doilea far. Pe urmă remarcă o siluetă înaltă 
care apăruse pe mal cu braţele întinse în faţă. 

Zakkar trase primul, însă rată, căci glonţul îi trecu 
şuierând lui Dirk pe la ureche. Dirk continuă să se apropie, 
mergând direct spre arab fără să tresară. Un val de emoţii îi 
trecu prin tot trupul, de la gândurile pline de iubire pentru 
Sophie, la izbucnirile aprinse de furie şi răzbunare. Ceea ce 
lipsea în mod evident era senzaţia de teamă. 

Ochindu-l pe Zakkar cu pistolul Colt .45 pe care-l ţinea în 
mâinile întinse, apăsă calm pe trăgaci. Nici vuietul, nici 


447 


reculul pistolului nu-i încetiniră pasul şi se apropie mai mult, 
apăsând pe trăgaci cu fiecare pas, ca un fel de soldat robot. 

Primul foc al lui Dirk lovi balustrada în faţa lui Zakkar, iar 
acesta răspunse cu un foc la rândul său, ratând însă cu 
mult ţinta. Nu mai avu altă şansă să tragă. Următorul glonţ 
plecat din pistolul lui Dirk străpunse umărul lui Zakkar, 
aproape smulgându-i braţul. Acesta se răsuci şi căzu peste 
balustradă, unde fu lovit din nou într-o parte. 

intins peste balustradă, rămânând treptat fără suflare, 
Zakkar nu se bucură de o moarte lentă. Dirk veni mai 
aproape, trăgând în el de alte cinci ori, până lăsă în urmă o 
masă înfiorătoare de carne înroşită ce se prelingea pe 
carena galerei. Rămase în picioare, privindu-l pe teroristul 
mort, iar caverna rămase liniştită o clipă, apoi se întoarse 
când auzi apa pleoscăind în spatele lui. 

Summer direcţionase G/onţul prin intrarea în peştera 
marină şi urcă şovăind pe marginea scufundată. Ajungând 
pe uscat, alergă spre Dirk, gâfâind: 

— Unde-i tata? 

Dirk dădu posomorât din cap spre silueta prăbuşită, cu 
armura şi coiful roman, întinsă lângă primul asasin mort. 
Giordino adusese de atunci submersibilul la mal şi sărise, 
venind în grabă lângă Pitt după Summer şi Dirk. 

Şeful NUMA se mişcă puţin, apoi ridică privirea şi le 
zâmbi vag copiilor săi. 

— Tată, eşti teafăr? întrebă Summer. 

— Sunt bine, îi asigură el. Doar că sunt un pic ametit. 
Ajutaţi-mă să mă ridic! 

Când Dirk şi Summer îl ajutară să se ridice, Giordino îi 
privi armura şi zâmbi. 

— Ave, Cezar! zise el, lovindu-şi pieptul cu pumnul 
strâns. 

— Ar trebui să-i mulţumesc lui Cezar, răspunse Pitt, 
scoţându-şi coiful. 

II ridică şi le arătă o zgăârietură în dreptul tâmplei, unde îl 
lovise glonţul tras de Zakkar. 

— Asta ţi-a zdruncinat creierii, zise Giordino. 

Pitt smulse cuirasa de pe spate şi o examină. Trei găuri 
rotunde de glonţ intraseră prin platoşa de pe piept, dar 
făcuseră doar câte un semn în cea pentru spate. Doar 
dublându-şi armura reuşise Pitt să scape cu viaţă. 

— E ceva de capul tehnologiei romane, zise el. 

Lăsând armura la pământ, se uită la Dirk şi la pistolul .45 
pe care încă-l avea în mână. 

— Coltul ăsta îmi pare cunoscut. 

Dirk îi dădu arma înapoi tatălui său fără tragere de inimă. 

— Mi-ai spus cândva că Loren ţi-a trimis o armă în 
Mongolia, ascunsă într-o ediţie decupată din Moby Dick. Am 
verificat în cabina ta dintr-un presentiment şi am văzut-o pe 
raft. Sper că nu te superi. 

Pitt clătină din cap, apoi privi la masa însângerată de 
carne care mai rămăsese din Zakkar. 

— L-ai rezolvat bine, nu glumă, spuse el. 

— Nenorocitul ăsta a condus atacurile din Cezareea şi 
lerusalim, răspunse Dirk cu răceală, lăsând nespus faptul că 
Zakkar era indirect responsabil pentru moartea lui Sophie. 

— E destul de ciudat că a ajuns aici, spuse Summer. 

— Bănuiesc că prietenul nostru englez s-ar putea să ştie 
ceva despre asta, zise Pitt, arătând spre Bannister. 

Arheologul se sprijinise cu spatele de stânci şi se uita la 
ei cu o expresie năucită. 

— Mă duc să văd ce-i cu el, se oferi Giordino. Ce-ar fi să 
cercetaţi voi ce-i la bord? 

— Ai găsit încărcătura din Declaraţie? întrebă Summer, 
entuziasmată. 

— Am fost puţin preocupat pentru asta, răspunse Pitt. 
Hai, să ajute cineva un om plăpând să urce la bord. 

Cu ajutorul lui Dirk şi al lui Summer, Pitt reuşi să urce pe 
galeră, apoi cobori pe scara de tambuchi pe puntea 
întunecată a galerei. Sări şchiopătând peste stiva de lăzi pe 
care o folosise mai devreme drept acoperire. 

— Sugerez să începem de aici, zise el. Apucând o ladă 
mai mică, suflă stratul de praf într-o parte, apoi o lumină cu 
lanterna. Pe lemn se vedea un simbol şters Chi-Rho. 

— Summer, aceea e Crucea lui Constantin, observă Dirk. 

Summer luă lanterna din mâna tatălui ei şi studie 
imaginea, dând din cap tăcută şi emoţionată. 

Lada era avariată într-o parte, unde un glonţ din arma lui 
Zakkar zgâriase marginea. Pitt se folosi de patul 
pistolului .45 ca să bată uşor în îmbinarea deteriorată şi să 
deschidă lada. Capătul îngust ieşi cu uşurinţă din balama, 
lăsând partea din faţă să cadă. 

O pereche de sandale de piele uzate se rostogoliră afară 
din cutie, căzând pe punte. Summer le urmări cu raza de 
lumină, observând un mic pergament lipit de o sanda. 
Apropiind lanterna, ilumină o etichetă scrisă de mână în 
latină: 


Sandalii Christus 


Traducerea nu făcu probleme niciunuia din ei. Ceea ce 
vedeau erau încălţările lui lisus. 

Mulţimile se adunaseră în faţa uşilor Hagiei Sophia într-un 
şir imens care se întindea pe mai bine de şase străzi. 
Creştinii pioşi se amestecau cu musulmanii evlavioşi, în 
timp ce pelerini de ambele religii aşteptau neliniştiţi să se 
deschidă uşile expoziţiei dinăuntru. Clădirea venerată 
fusese martoră la nenumărate drame istorice în cei o mie 
patru sute de ani în care dominase profilul Istanbulului. Insă 
puţine evenimente din trecutul său generaseră atât de mult 
entuziasm precum cel care anima acum mulţimea ce 
vocifera, aşteptând ocazia să pătrundă în interior. 

Cei din mulţime nu dădeau prea multă atenţie vechii 
maşini decapotabile Delahaye, de culoare verde, parcate în 
faţa intrării. Dacă s-ar fi uitat mai atent, ar fi remarcat un 
şir de găuri de glonţ pe capotă, pe care noul proprietar al 
maşinii nu apucase să le repare. 

În interior, câteva VIP-uri parcurgeau în mod respectuos 
Piaţa încoronării, admirând exponatele duale de sub 
impunătorul dom principal al Hagiei Sophia, aflat la 
cincizeci şi patru de metri înălţime. În dreapta lor, găsiră o 
expoziţie dedicată vieţii lui Mahomed, ce conţinea 
pandantivul de luptă furat, un fragment scris de mână din 
Coran şi alte artefacte culese din colecţia personală a lui 
Ozden Celik. Pe partea stângă a sălii se aflau relicvele lui 
lisus, descoperite pe galera din Cipru. Zeci de gărzi 
înarmate începură să se adune în jurul vitrinelor din ambele 
expoziţii, pregătindu-se pentru deschiderea oficială a 
muzeului pentru public. 

Giordino şi Gunn discutau cu Loren şi Pitt lângă un osuar 
aflat într-o carcasă de sticlă, când doctorul Ruppe veni 
lângă ei. 

— E magnific! spuse Ruppe zâmbind. Nu-mi vine să cred 
că aţi reuşit. O expoziţie comună cu relicve din viaţa lui 
lisus şi a lui Mahomed. Şi într-un asemenea decor. 

— Dată fiind moştenirea istorică de biserică şi moschee 
totodată, Hagia Sophia ni s-a părut locul ideal pentru a 
expune artefactele, zise Pitt. Bănuiesc că ai putea spune şi 
că primarul Istanbulului îmi era dator cu ceva, adăugă el cu 
un zâmbet. 

— In mod sigur, ne-a ajutat şi faptul că oamenii din Cipru 
au fost de acord cu un turneu ale artefactelor lui lisus cât 
timp construiesc o expoziţie permanentă pentru relicve şi 
galeră, zise Gunn. 

— Nu uitaţi şi de contribuţiile răposatului domn Celik, 
spuse Giordino. 

— Da, relicvele lui Mahomed aparţin acum bunilor 
cetăţeni ai Turciei, remarcă Pitt. 

— Încă o treabă bine făcută, zise Ruppe. Publicul va fi 
încântat. Este, într-adevăr, o lecţie copleşitoare despre 
toleranţă să combini istoria a două religii. Se uită la Pitt, 
ridicând din sprâncene. Ştii, dacă aş fi genul care pariază, 
aş crede că încercai să-ţi asiguri un loc în viaţa de apoi. 

— Nu strică niciodată să ai o asigurare, răspunse el, 
făcându-i cu ochiul. 

În partea opusă a pieţei, Julie Goodyear stătea absorbită 
în faţa unei vitrine mici în care se aflau câteva bucăţi 
decolorate de papirus. 

— Summer, îţi vine să crezi? E o scrisoare adevărată, 
scrisă de lisus lui Petru. 

Summer zâmbi văzând entuziasmul exprimat pe faţa 
istoricului. 

— Da, există o traducere dedesubt. Pare să-i dea 
instrucţiuni lui Petru să se pregătească pentru o mare 
adunare. Nişte arheologi specialişti în Biblie cred că s-ar 
putea referi la Predica de pe Munte. 

După ce se mai uită puţin la document, Julie se întoarse 
spre Summer şi clătină din cap. 

— E pur şi simplu incredibil. Faptul că aceste artefacte au 

fost trecute pe un document adevărat care a supravieţuit 
până azi e deja uimitor. Dar să şi descoperi toate 
artefactele, şi încă într-o stare excelentă, e de-a dreptul 
miraculos. 

— Cu puţină muncă grea şi niţel noroc la mijloc, răspunse 
Summer zâmbind. Văzându-i pe Pitt şi Loren în partea 
opusă, spuse: Haide, vreau să ţi-l prezint pe tata. 

În timp ce Summer o conducea pe Julie, aceasta o făcu să 
se oprească o clipă la primul obiect din expoziţia relicvelor 
lui lisus. Expusă într-o carcasă groasă de protecţie se afla 
Declaraţia originală. Dedesubt se vedea o mică etichetă pe 
care scria „Împrumutat de la Ridley Bannister”. 

— E plăcut să vezi din nou originalul, deşi sunt chiar 
surprinsă că domnul Bannister s-a învoit să-l dea cu 
împrumut pentru expoziţie, zise Julie. 

— Aproape a murit în grota din Cipru şi aş spune chiar că 
l-a schimbat experienţa aceea. De fapt, a fost sugestia lui 
să includem Declaraţia în expoziţie şi a acceptat deja să 
rămână expusă permanent, alături de celelalte relicve, în 
Cipru. Desigur, a reuşit să scoată din asta o carte şi un 
documentar despre Declaraţie, adăugă ea cu un zâmbet 
afectat. 

Merseră la Pitt şi ceilalţi, iar Summer o prezentă pe 
prietena ei. 

— Mă bucur să o cunosc pe tânăra domnişoară 
responsabilă pentru comoara aceasta istorică, zise Pitt cu 
eleganţă. 

— Vă rog, rolul meu a fost minuscul, răspunse Julie. 
Dumneata şi Summer aţi fost cei care au descoperit 
adevăratele relicve. Mai ales cel mai interesant obiect, 
adăugă ea, arătând peste umărul lui Pitt către osuarul din 
calcar. 

— Da, osuarul lui |, răspunse Pitt. A provocat destul de 
multă agitaţie, la început. Dar, după o analiză atentă, 
epigrafiştii au descifrat inscripţia în aramaică şi au 
descoperit că înseamnă „losif”, nu „lisus”. Câţiva experţi 
sunt de părere că e vorba de losif din Arimateea, dar cred 

că nu vom şti niciodată sigur. 

— AŞ zice că e posibil. Era destul de bogat să aibă un 
mormânt şi un osuar elaborat. Din care alt motiv l-ar fi 
inclus Elena în colecţie? Păcat că oasele au dispărut. 

— E un mister pe care îl las în seama ta, zise Pitt. Apropo, 
Summer mi-a spus că ai găsit un nou indiciu legat de Lordul 
Kitchener şi nava Hampshire. 

— Da, într-adevăr. Poate că Summer v-a spus că am găsit 
scrisori de la un episcop pe nume Lowery, care îl presa pe 
Kitchener să predea Declaraţia cu puţin timp înainte ca 
Hampshire să se scufunde. Lowery a rămas invalid în scurtă 
vreme din pricina unui accident de maşină şi a ajuns să-şi ia 
viaţa într-un acces de depresie. Am găsit un bilet de adio în 
documentele familiei prin care mărturisea ce rol a jucat în 
dezastrul cu nava Hampshire. Vasul a fost scufundat 
intenţionat de teamă că Lordul Kitchener ducea Declaraţia 
în Rusia pentru a fi făcută publică. La momentul acela, 
Primul Război Mondial era într-un punct mort, iar Biserica 
Anglicană se pare că era îngrozită de conţinutul Declaraţiei, 
mai ales în privinţa osuarului lui şi paradoxul creat de 
înviere. 

— Bănuiesc că Biserica va avea de dat nişte explicaţii. 

În timp ce discutau, Loren se apropie încet de o mică 
pictură expusă în spatele cordoanelor de catifea. Destinat 
de departe să fie cel mai popular obiect din expoziţie, era 
un portret contemporan al lui lisus făcut pe un planşeu de 
lemn, pictat de un artist roman. Deşi îi lipsea îndemânarea 
lui Rembrandt sau Rubens, artistul crease totuşi o un 
portret surprinzător de realist al omului gânditor. Cu figura 
slabă, părul negru şi barbă, subiectul portretului privea de 
pe planşeu cu o aură uimitoare. Era din pricina ochilor, 
hotărî Loren. Ochii de culoarea măslinelor aproape săreau 
afară din tablou, strălucind cu un amestec de intensitate şi 
compasiune. 

Loren studie tabloul alte câteva minute, apoi o chemă pe 
Summer. 

— Singura imagine cunoscută din timpul lui lisus, zise 

Summer respectuos când se apropie. Nu e remarcabilă? 

— Da, într-adevăr. 

— Majoritatea tablourilor romane care au supravieţuit din 
epoca aceea sunt sub formă de fresce, aşa că e un lucru rar 
un portret de sine stătător. Un expert crede că ar putea fi 
creat de acelaşi artist care a pictat fresca renumită din 
Palmyra, în Siria. Probabil că artistul picta fresce în casele 
bogaţilor din ludeea şi-şi sporea venitul cu portrete. Istoricii 
par să creadă că L-a surprins pe lisus la apogeu, cu puţin 
timp înainte de arestare şi răstignire. 

Urmări privirea lui Loren şi studie imaginea. 

— Are un aer mediteraneean autentic, nu-i aşa? zise 
Summer. Un adevărat om al vântului şi-al soarelui. 

— Cu siguranţă, nu seamănă deloc cu imaginile create de 
pictorii medievali care-l înfăţişau pe lisus de parcă era 
născut în Suedia, spuse Loren. lţi aminteşte de cineva? 
întrebă ea, captivată de imagine. 

Summer înclină capul şi examină pictura, apoi zâmbi. 

— Acum, că mi-ai spus, văd o asemănare. 

— O asemănare cu cine? întrebă Pitt, apropiindu-se de 
ele. 

— Are părul lung şi ondulat, faţa uscăţivă şi tenul 
măsliniu, zise Loren. Aceleaşi trăsături pe care le ai tu. 

Pitt se uită la tablou, apoi dădu din cap. 

— Nu, nu are ochii atât de verzi. Şi, judecând după 
fundal, nu putea avea mai mult de un metri cincizeci şi 
patruzeci şi cinci de kilograme. Pe deasupra, mai există o 
mare diferenţă între noi, adăugă el cu un zâmbet jucăuş. 

— Care anume? întrebă Loren. 

— El a mers pe apă. Eu înot în ea. 

Căldura după-amiezii trecuse de zenit, iar soarele 

proiecta umbre lungi pe Clădirea Tribunalului Districtual din 
lerusalim, când se citi verdictul final al juriului. Reporterii de 
televiziune şi ziariştii ieşiră primii din clădire, nerăbdători să 
trimită articolele despre proces mai departe. Avizii după 
curiozităţi şi alţi pierde-vară de la tribunal, care umpluseră 
galeria, ieşiră pe urmă, sporovăind între ei despre rezultat. 
La final veniră şi martorii, şi avocaţii, bucuroşi că procesul 
lung ajunsese la un sfârşit. Însă cel absent era, în mod 
evident, acuzatul. Oscar Gutzman nu avea să iasă liber din 
tribunal, încătuşat şi sub pază straşnică, fu escortat cu 
discreţie pe uşa din spate şi urcat în duba de poliţie, care îl 
duse la închisoarea Shikma ca să înceapă să-şi ispăşească 
pedeapsa. 

Dirk Jr şi Sam Levine rămaseră în foaier, mulţumind 
procurorilor pentru că făcuseră treabă bună, după care 
ieşiră în lumina tot mai slabă. Amândoi aveau pe faţă o 
expresie de dreptate plină de amărăciune, ştiind că 
verdictul nu avea niciodată să compenseze moartea lui 
Sophie şi a colegului ei agent. 

— Cincisprezece ani pentru complicitate în moartea 
agentului Holder în Cezareea, zise Sam. N-am fi putut 
obţine un rezultat mai bun. 

— Ar trebui să fie destul ca să moară în puşcărie, 
răspunse Dirk impasibil. 

— Cu sănătatea lui precară, m-aş mira să supravieţuiască 
primului an. 

— Atunci ai face bine să te apuci de treabă dacă ai de 
gând să-l pui sub acuzare pentru furt de antichităţi, zise 
Dirk. 

— De fapt, am făcut deja o înţelegere cu avocaţii lui. Deşi 
aveam probe serioase împotriva lui pentru traficarea 
antichităţilor furate, adăugarea unor ani la sentinţă ar fi fost 
doar un exerciţiu formal. 

— Şi ce-ai obţinut de la el? 

— Au fost retrase toate acuzaţiile în schimbul cooperării 
lui în ancheta curentă cu privire la sursele artefactelor 
furate din colecţia lui. Pe lângă asta, zise Sam cu un 

zâmbet, Gutzman a fost de acord să lase moştenire 
întreaga colecţie Statului Israel la moartea lui. 

— Asta e o lovitură destul de importantă. 

— Aşa credem, răspunse Sam când ajunseră pe ultima 
treaptă a scărilor de la tribunal. Va face ca pierderile 
noastre să pară mai suportabile. 

— E bine de ştiut că va ieşi şi ceva bun din toate astea, 
răspunse Dirk. Întinse mâna şi dădu noroc cu Levine. Ţine-o 
tot aşa, Sam! Sophie şi-ar fi dorit să mergi mai departe. 

— Aşa voi face. Ai grijă de tine, Dirk! 

În timp ce Sam se îndrepta spre parcare, Dirk auzi cum 
cineva îi striga numele. Se întoarse şi-l văzu pe Ridley 
Bannister, care cobora treptele ajutându-se de un baston 
lustruit. 

— Da, Bannister, răspunse Dirk. 

— Dacă ai o clipă, zise arheologul, înaintând ezitant spre 
Dirk. Voiam doar să-ţi spun că, înaintea procesului, nu 
ştiam că ai avut o relaţie cu domnişoara Elkin. Intr-un fel, 
era o colegă de profesie, deşi nu ne-am înţeles mereu. Cu 
toate astea, voiam doar să zic că am considerat-o mereu o 
femeie remarcabilă. 

— Sunt de aceeaşi părere, zise Dirk încet. Mulţumesc, 
apropo, pentru participarea la proces. Mărturia ta a fost 
esenţială pentru condamnarea lui Gutzman. 

— Ştiam că mai cumpără artefacte furate, dar nu m-am 
gândit niciodată că ar merge atât de departe încât să 
angajeze terorişti profesionişti ca să-şi completeze colecţia. 
Nu e greu să te fure pasiunea artefactelor şi am şi eu 
păcatele mele în privinţa asta. Dar, în cele din urmă, 
trebuie să faci ce e corect. Tu şi familia ta mi-aţi arătat 
calea cea bună, pe lângă faptul că mi-aţi salvat viaţa. 
Pentru asta, voi fi mereu recunoscător. 

— Cât timp mai ai nevoie de asta? întrebă Dirk, arătând 
spre baston. 

— Doar câteva săptămâni. Doctorii din Cipru au făcut o 
treabă minunată şi m-au pus pe picioare. 

— A fost frumos din partea ta să împrumuţi Declaraţia 

noului lor muzeu. 

— Locul ei e alături de celelalte artefacte recuperate de 
NUMA, răspunse Bannister. Poate voi reuşi să-mi repar 
astfel o parte din greşelile făcute faţă de sora ta. Apropo, 
Summer e o domnişoară destul de înfiptă. Te rog să-i spui 
că aş fi onorat să o invit cândva la cină! 

— Îi voi transmite. Tu ce vei face de-acum? 

— Chivotul Legii. Am descoperit o pistă care sugerează 
că ar putea fi ascuns într-o peşteră din Yemen. Pare 
promiţător. Dar tu? 

— Cred că m-am săturat să lucrez în Mediterana pentru o 
vreme, zise Dirk încet. 

— Ei bine, mult noroc, oriunde vei merge mai departe. ŞI 
transmite salutările mele tatălui tău şi lui Summer. 

— Noroc, Bannister! Ne mai vedem. 

Dirk privi cum arheologul şchiopătă spre staţie şi chemă 
un taxi. Hotelul la care stătea Dirk era la numai câteva 
străzi distanţă, aşa că se hotări să ajungă pe jos. Mergând 
pe străzile din lerusalim, uită în curând de traficul 
aglomerat şi de trotuarele înghesuite, cu mintea rătăcită 
într-o negură emoţională. 

Trecu pe lângă hotel şi continuă să meargă încă vreo doi 
kilometri, intrând în Oraşul Vechi prin Poarta lui Irod. Păşea 
absent pe străzile înguste, împins spre est de o busolă 
nevăzută. 

Luându-se după O călugăriţă care traversa 
neregulamentar o străduţă lăturalnică, ridică privirea şi se 
trezi pe domeniul Bisericii Sfânta Ana. Simţi că îl cuprinde o 
senzaţie de pace sufletească, îndreptându-se către 
Scăldătoarea Vitezda. 

Banca pe care luase prânzul cu Sophie era acum goală şi 
el se aşeză la umbra sicomorilor. Pierdut în gânduri, privi la 
bazinele goale mult după ce soarele coborâse dincolo de 
linia orizontului. Continuă să rămână nemişcat, într-o 
contemplaţie tăcută, până când cerul nopţii stârni o briză 
răcoroasă care purta uşor parfumul de iasomie peste 
pământurile străvechi. 

